
ĮVADAS 


1. Išankstinės pastabos 


Politinė filosofija yra normatyvinė disciplina. Ji kelia trijų rūšių klau- 
simus. Pirma, kokia visuomenės institucinė sąranga yra tinkama?! Antra, 
kokiais standartais remiantis turi būti vertinamos socialinės institucijos? Ir 
trečia, kaip pagal vertinimo standartus atrenkama ir pateisinama tinkama 
institucinė sąranga? Atsakymai į pirmąjį klausimą nurodo institucijų tink- 
lą, kuriam teikiama pirmenybė (pvz., liberalizmas pripažįsta ekonomikos 
reguliavimą per rinką ir konstituciškai apribotą atstovaujamąją valdžią). 
Atsakymai į antrąjį klausimą padeda nustatyti ir ginti moralinius suvar- 
žymus, kurių turėtų laikytis tinkamos institucijos, ir idealus, kuriuos jos 
turėtų įgyvendinti (pvz., liberalizmas pripažįsta lygybės ir asmens auto- 
nomijos principus). Atsakymai į trečiąjį klausimą sudaro tai, ką galėtume 
pavadinti politine teorija (pvz., tikimasi, kad liberali teorija paaiškins ir 
pateisins liberalias institucijas moralinių laisvės ir lygybės principų požiū- 
riu). Kelti visus šiuos klausimus skatina svarbus faktas, liečiantis sociali- 
nes institucijas: šios institucijos remiasi prievartine valstybės jėga. Prievar- 
ta yra kažkas bloga prima facie, tad ją visuomet reikia teisinti. Todėl 
klausimas nėra tiesiog klausimas, kokia socialinė sąranga yra pateisinama 


(jeigu tokia apskritai yra). Klausimas yra toks: kada galime sakyti, jog vis 


' Šiame klausime glūdi dar vienas klausimas: kaip identifikuoti politinį vienetą, 
kurį vadiname visuomene? Kitaip sakant, kaip įsitikinti, kurios individų grupės turi 
teisę sudaryti atskirą visuomenę — skirtingą ir nepriklausomą nuo kitų grupių? 
Dauguma politikos filosofų remiasi prielaida, jog į šį klausimą jau vienaip ar kitaip 
atsakyta. 

dėlto verta pripažinti socialinę sąrangą (pritarti socialinei tvarkai), nors ši 
yra prievarta primesta individams? 

Politinės filosofijos ištakos glūdi moralės filosofijoje: ji ieško teisingu- 
mo ir gėrio principų. Tačiau kitaip negu moralės filosofija, ji taiko šiuos 
principus ne asmeniniam elgesiui, bet neasmeninėms institucijoms, prie- 
varta įtvirtintoms normoms, konvencijoms ir įpročiams. Čia klausiama ne 
to, kaip turėtume gyventi ir elgtis, o — kokias institucijas, koordinuojan- 
čias mūsų veiksmus ir gyvenimus, turėtume pripažinti. 

Tai yra šimtmečių klausimai. Juos svarstė tiek Platonas, tiek ir Aristo- 
telis, Hobbesas, Locke'as, Rousseau, Kantas ir Hegelis, Karlas Marxas ir 
Johnas Stuartas Millis. Tačiau visą šimtmetį po Millio aiškiai stokojama 
reikšmingų sisteminių politinės filosofijos darbų. Peteris Laslettas 1956 m. 
pažymėjo, kad, „šiaip ar taip, politinė filosofija šiuo metu yra mirusi“. Šis 
jo sakinys buvo daug kartų cituojamas. 

Tai, kad ilgai nebuvo politinės filosofijos, paprastai aiškinama tuo, 
kad pirmais XX a. dešimtmečiais iškilo loginis pozityvizmas, o nuo ket- 
virtojo dešimtmečio pabaigos — kasdienės kalbos filosofija. Loginiai po- 
zityvistai teigė, jog prasmingus sakinius sudaro dvi teiginių klasės. Pir- 
ma, egzistuoja tokie kaip fizikos teiginiai, kurių teisingumą ar klaidingu- 
mą galima nustatyti empiriškai. Antra, egzistuoja tokie kaip logikos arba 
matematikos teiginiai, kurie teisingi arba klaidingi pačia savo forma. Nor- 
matyviniai teiginiai nepriklauso nė vienai iš šių klasių; jų negalima pa- 
tvirtinti stebimais faktais, jie neišreiškia ir analitinių tiesų. Jų turinys, jei- 
gu jie apskritai turiningi, išreiškia pritarimo /nepritarimo emocijas arba 
nuostatas. Jei taip, tai normatyviniai teiginiai prilygsta tik tokiems šūkte- 
lėjimams: „Ai!“ arba „Uh!“. Vadinasi, politinė filosofija kartu su metafizi- 
ka arba religija priklauso tariamo žinojimo sričiai, ir jos reikėtų išsižadėti 
kaip beviltiško ir klaidinančio dalyko. 

Kasdienės kalbos filosofija, nors ir atsisakė griežtos loginių pozityvis- 
tų daromos analitiškumo /empiriškumo skirties bei jų teiginio, kad ši skirtis 
aprėpia prasmingus sakinius, vis dėlto pateikė naujų argumentų, kodėl 
nebereikia imtis tokių rizikingų dalykų kaip politinė filosofija. Pasak vė- 
lyvojo Wittgensteino ir jo sekėjų, filosofo uždavinys yra išsklaidyti klai- 


dingus tikrovės vaizdinius, kuriuos galėtų sukurti teorizavimas, ir sugrą- 


? P. Laslett, ed. Philosophy, Politics and Society. — Oxford: Blackwell, 1956, p. vii. 

žinti mus į patogią ir ramią kasdienio gyvenimo praktiką. Šitaip žvel- 
giant, mėginimai kurti politines teorijas atrodo pasmerkti nesėkmei. Paro- 
džius, kad jie veda prie tariamų mįslių ir beviltiškų mistifikacijų, lieka 
vienintelis uždavinys — analizuoti, kaip kasdienėje kalboje paradigmiš- 
kai vartojamos tokios politinės sąvokos kaip „laisvė“, „valdžia“ ar „auto- 
ritetas“. Tad, anot paplitusios sampratos, politinę filosofiją padarė įtartiną 
loginis pozityvizmas ir kasdienės kalbos filosofija’. 

Šitoks aiškinimas nepateikia atsakymo į kelis trikdančius klausimus. 
Pirma, jeigu politinės filosofijos tęstinumas nutrūko todėl, kad ji, būdama 
normatyvinis teorizavimas, buvo suvokiama to meto intelektualinėje at- 
mosferoje kaip beprasmiška, tai kodėl vis dėlto galėjo klestėti jos pusse- 
serė — moralės filosofija? Antra, kaip paaiškinti faktą, kad politinė filo- 
sofija smuko daug dešimtmečių anksčiau, negu iškilo loginis pozityviz- 
mas? Trečia, kodėl Vakarų filosofija (anglosaksiškoji ir kontinentinė) be- 
veik visuotinai buvo apibūdinama kaip iš esmės neturinti normatyvinės 
politinės teorijos — juk nei loginis pozityvizmas, nei kasdienės kalbos 
filosofija niekada nepradėjo vyrauti Europoje? 

Atsakyti turbūt galima taip: buvo kitų, kur kas svarbesnių politinės 
filosofijos tariamos mirties priežasčių. Kertinė politinės filosofijos paradig- 
ma nuo Hobbeso ir Locke'o iki Millio buvo Švietimo liberalizmas. Praė- 
jusio šimtmečio pabaigoje liberali rinkos ekonomikos ir konstitucinės de- 
mokratijos samprata atrodė neturinti rimtų varžovų. Žinoma, liberali de- 
mokratija buvo visada kritikuojama, o po Pirmojo pasaulinio karo vyku- 
sio kataklizmo įkarštyje buvo suabejota net galimybe jai išlikti. Bet nei 
dešiniųjų, nei kairiųjų kritika neįnešė didelio indėlio į sisteminę politinę 
teoriją. Dešinieji vadovavosi atvirai iracionalistinėmis ideologijomis. Kai- 
rieji, tarp kurių dominavo marksistai, pateikdavo savo pažiūras kaip em- 
pirines visuomenės mokslo prognozes, o jų subtilesni ir skeptiškesni au- 
toriai apsiribodavo teorine kapitalizmo, vartotojiškumo ir susvetimėjimo 
kritika, bet alternatyvios institucinės sąrangos, kurią jie teigiamai vertino, 
prigimtis taip ir nebuvo nušviesta. Nieko nuostabaus, kad liberalios de- 
mokratijos gynėjai nesijautė kairiųjų arba dešiniųjų kritikos verčiami iš 


naujo apmąstyti senąją politinės teorijos paradigmą. Jie iškėlė sau užda- 


3 Žr: N. P. Barry. An Introduction to Modern Political Theory, 3rd ed. — New 
York, St Martin's Press, 1995, 4f. 

vinį veikiau palaikyti puolamą liberalią tradiciją ir atskleisti totalitarinio 
mąstymo šaltinius, kurie driekėsi, jų manymu, iš iškrypusių tos pačios 
tradicijos ataugų. Friedrichas Augustas von Hayekas ir Isaiahas Berlinas, 
kurių tekstais pradedama ši knyga, buvo du žymūs šitokio mąstymo apie 
politiką atstovai. Richardo Hare'o knygos skyrius apie utilitarizmą čia 
įdėtas dėl kitos priežasties. Per ilgą politinės filosofijos apsnūdimo laiko- 
tarpį buvo labai paplitęs požiūris, kad utilitarizmas esąs moralinė teorija, 
kuria remdamiesi liberalai turėtų nagrinėti moralės ir politikos klausi- 
mus. Kai aštuntojo dešimtmečio pradžioje kilo nauja politinės filosofijos 
banga, jos atgimimą žymėjo, be kitų dalykų, ir įnirtinga paveldėtos tradi- 
cijos utilitarinių prielaidų kritika. 

Tas posūkis buvo paskelbtas 1971 m., kai pasirodė Johno Rawlso įkve- 
piantis veikalas Teisingumo teorija. 


2. Teisingumo teorija 


Kitaip negu ankstyvesnę liberalių autorių kartą, Rawlsą įkvėpė ne ideo- 
loginė liberalios demokratijos kova su jos totalitariniais priešais. Jo veika- 
las atspindėjo ideologinius mūšius, vykusius pačioje liberalioje tradicijoje. 
Deramai suprasti Teoriją galima tik atsižvelgus į judėjimą už pilietines 
teises ir rėmimo politikos (affirmative action*) kilimą Jungtinėse Valstijose 
arba Naujojo kurso ilgam įtvirtintą tendenciją, kvestionavusią pirminį lais- 
sez-faire liberalizmo supratimą. Tačiau Rawlsas nekėlė tikslo paaiškinti ir 
pateisinti šį poslinkį politiškai. Atsižvelgdamas į Amerikos politikos po- 
kyčius, jis pasiryžo teoriškai rekonstruoti liberalią politinę filosofiją. 

Teisingumo teorija nėra pateikiama kaip atskira politinės teorijos tema. 
Rawlso požiūriu, tai yra politinė filosofija. Pirma, gerai sutvarkytoje vi- 
suomenėje visų vertybių, išskyrus teisingumą, turi būti siekiama vado- 
vaujantis teisingumo principais. Kitaip sakant, teisingumas apibrėžia tiks- 
lus, kurių žmonėms leidžiama siekti. Antra, jeigu Žmonių veikla visada 
atitinka teisingumo reikalavimus, tai individai, o ne jų valdžia turi spręs- 
ti, kuo jie turėtų tapti, kaip jie turėtų nugyventi savo gyvenimą. Teisingu- 


* Affirmative action (angl) — rėmimo politika. Tai sąmoninga politika, kuria 
siekiama specialiai remti kai kurias visuomenės grupes, laikomas nuskriaustomis 
dėl vyriausybės vykdomos politikos ar kitų priežasčių, pvz., paplitusių prietarų 
jų atžvilgiu. — Vert. pastaba. 

mas yra bendras mūsų — visuomenės — reikalas. Antra vertus, gėrį gali 
rinktis ir jį įvertinti kiekvienas individas asmeniškai. Kartą nustačius ir 
apgynus tinkamus teisingumo principus, visa kita yra asmeninės etikos, 
o ne politinės filosofijos dalykas“. 

Bet kokia yra teisingumo problemos esmė? Pasak Rawlso, visuomenė 
yra rizikingas kooperacinis darinys. Koordinuodami savo veiksmus, indi- 
vidai sukuria didesnį perteklių, negu sukurtų, jei nebūtų kooperacijos. Tą 
perteklių gali sudaryti labai įvairios gėrybės: taika ir saugumas, laisvės, 
pajamos bei turtas ir t.t. Tad teisingumo problema — kaip paskirstyti 
kooperacijos laimėjimus tarp visuomenės narių, kad niekas negalėtų pa- 
grįstai skųstis, jog su juo buvo pasielgta nesąžiningai. 

Šį klausimą galima suprasti dvejopai. Jį galima suprasti kaip klausimą, 
kokio pobūdžio paskirstymo schemos (pvz., visiems gėrybių — po lygiai; 
arba kiekvienam — pagal poreikius; arba kiekvienam — pagal darbą; arba 
visiems — taip, kad visi mėgautųsi vienoda gerove) yra teisingos. Galima 
klausti kitaip: kokio pobūdžio paskirstymo procedūros yra teisingos? Te- 
orijas, keliančias antrojo tipo klausimą, Rawlsas vadina procedūrinio teisin- 
gumo teorijomis ir įtikinėja, kad kaip tik jos, o ne alternatyvios teorijos 
leidžia tinkamai suprasti teisingo paskirstymo problemas. Pasak jo, taip 
yra todėl, kad politinės teorijos objektas yra ne atskiri individualūs veiks- 
mai, bet visuomenės pamatinė struktūra, svarbiausieji jos instituciniai blo- 
kai. Teisingumo klausimas yra toks: kada galima pasakyti, jog pamatinė 
struktūra yra teisinga? O pamatinė struktūra yra ne kas kita kaip normų 
ir procedūrų, reguliuojančių individualius žmonių veiksmus, tinklas. Tu- 
rėdami galvoje šias išankstines pastabas, pažiūrėkime, kaip Rawlsas gvil- 
dena šią problemą. 

Teisingumo teorija jam yra racionalaus pasirinkimo teorijos dalis’. Tar- 
kime, savanaudiški individai nori sužinoti, kuri kooperacijos schema yra 
jiems naudingiausia. Be to, tarkime, jog kiekvienas individas turi veto 


* Šis teiginys dažnai perfrazuojamas taip, kad neva liberali valstybė turinti būti 
neutrali konkuruojančių tinkamo gyvenimo sampratų atžvilgiu. Thomas Nagelis 
savo darbe Moral Conflict and Political Legitimacy išdėstė ir paaiškino plačiai cituo- 
jamą nešališkumo tezę, dėl kurios smarkiai ginčijamasi. Šis jo darbas spausdinamas 
šioje knygoje. 

` J. Rawls. A Theory of Justice. — Oxford: Oxford University Press. — 1971, 
p. 94; 411 ff. 

teisę sprendžiant problemą: kol visi individai nepripažįsta sprendimo A 
pranašumo prieš visas jo alternatyvas, A negali įsigalioti, ir paieškos turi 
būti tęsiamos. Pavadinkime tai vieningumo sąlyga. Kai vieningumo sąly- 
ga yra patenkinama, kooperacija teiks dalyviams abipusę naudą, nes joks 
racionalus individas nepritartų konkrečiai paskirstymo schemai, jeigu jam 
nebūtų geriau (ar bent jau ne blogiau) kooperuotis pagal šitą schemą, 
negu prisidėti prie kitokios kooperacijos sistemos arba apskritai atsisakyti 
kooperuotis. 

Kyla pagunda manyti, kad jeigu kooperacija duoda geriausią įmano- 
mą rezultatą visiems dalyviams ir priklauso nuo kitų asmenų, kurie taip 
pat siekia geriausio įmanomo rezultato sau, tai niekas negali skųstis, jog 
socialinė sistema su juo elgiasi nesąžiningai. Kitaip sakant, tai įžvalga, 
kad savanoriška kooperacija siekiant abipusės naudos neišvengiamai yra 
sąžininga ir kad ją reguliuojantys ir pateisinantys principai yra teisingu- 
mo principai. 

Atrodo, Rawlsas taip ir manė. Štai kodėl jis teigia, kad teisingumo 
teorija yra racionalaus pasirinkimo teorijos dalis. Tačiau jis daro svar- 
bią išlygą. Laikoma, kad susitarimas, teikiantis maksimalią abipusę nau- 
dą, yra derybų rezultatas. O derybų rezultatas priklauso nuo to, kiek 
sąlygiškai stiprūs derybininkai. Kooperacijos taisyklės, dėl kurių tarsis 
individai, priklauso nuo to, kaip iš pradžių jie pasiskirstę pagal jų vi- 
dinius sugebėjimus (pvz., kokie jų įgūdžiai derėtis) ir nuo jų turimų 
išteklių, nesusijusių su asmenybe (pvz., nuo jų finansinių išteklių). Ša- 
lys gali susitarti dėl labai įvairių schemų priklausomai nuo to, kiek 
egalitariškas ar neegalitariškas yra pradinis paskirstymas. Todėl, kaip 
teigia Rawlsas, abipusė nauda pati savaime dar neduoda rezultatų, ku- 
rie būtų galutiniai arba išskirtiniai moralės požiūriu. Visuotinis pritari- 
mas yra būtina, bet nepakankama sąlyga, kad pasirinkti principai būtų 
teisingi. Tai nereiškia teisingumo, jeigu pritariantys Žmonės renkasi, 
kol nėra iš pat pradžių sąžiningai paskirstomi derybų resursai. Norint 
išskirti teisingumo principus iš platesnio galimų kooperacijos taisyklių 
tinklo, reikia apibrėžti derybų sąlygas. Štai kodėl Rawlsas savo teoriją 
vadina teisingumas kaip sąžiningumas: jis aiškina, kad visuotinai pripa- 
žinti principai bus teisingumo principai tada, ir tik tada, kai jiems bus 
darniai pritariama su sąlyga, jog pozicija sąžininga. Šiuos principus 


daro teisingus ne jų pačių savybės, o būdas, kuriuo jie yra nustatomi. 

Kiekviena taisyklė, dėl kurios susitaria šalys sąžiningų derybų situaci- 
joje, yra teisingumo principas. Išvardydamas sąžiningumo sąlygas, Raw- 
Isas apibūdina tai, ką jis vadina pirmine pozicija. 

Taigi Rawlsas teisingumo teoriją grindžia dvejopa argumentacija: tei- 
singumo principus renkasi „abipusiai nesuinteresuoti“ individai, t. y. „ne- 
sidomintys vieni kitų interesais“, bet jie renkasi atsižvelgdami į apriboji- 
mus, kurie varžo keliamais moraliniais reikalavimais“. Pamatysime, kaip 
smarkiai skiriasi šios dvi argumentų grandinės. 

Nustačius moralinius apribojimus, prie teisingumo principų galima 
prieiti sutartimi. Kadangi susitarimas nelaiduoja tikrų teisingumo princi- 
pų, jeigu jis pasiekiamas nesant reikiamų sąžiningumo sąlygų, tai įparei- 
gojanti sutartis gali būti tik hipotetinė: tai sutartis, kuriai darniai pritartų 
abipusiai nesuinteresuoti, racionalūs individai, jeigu jie svarstytų ją, kai 
pirminė pozicija sąžininga. 

Tad kyla klausimas, kaip apibrėžti pirminę sąžiningą poziciją. Viena 
akivaizdi strategija būtų kartoti mintinį hipotetinės sutarties eksperimentą 
ir teigti, kad šitos sutarties sudarymo taisyklės, kurioms darniai pritartų 
racionalūs individai, įgyvendinantys savus ketinimus, yra sąžiningos. Bet 
ši procedūra baigiasi begaliniu regresu: prireiktų antros sutarties nustatyti 
taisykles, pagal kurias sukuriamos sutarties sudarymo taisyklės, po to — 
trečios sutarties dėl antrosios taisyklių, ir taip toliau ad infinitum. Taigi 
susiduriame su uždaviniu sustabdyti regresą, ir Rawlsas griebiasi šio už- 
davinio neigdamas, kad kontraktariniu argumentavimu galima nustatyti 
sąžiningumo sąlygas, kurioms esant hipotetinė sutartis duoda teisingus 
rezultatus. Pasak jo, jas reikėtų nustatinėti laikantis visiškai kitokios pro- 
cedūros, kurią jis vadina refleksyvios pusiausvyros metodu. 

Refleksyvios pusiausvyros metodas veikia taip. Moraliai reflektuoda- 
mi, dažnai vertiname konkrečius atliktus ir dėl aplaidumo neatliktus arba 
blogai atliktus veiksmus (šiuos vertinimus Rawlsas vadina „moralinėmis 
įžvalgomis“). Mes pradedame plėtoti savo argumentus rinkdami ir nagri- 
nėdami tuos vertinimus, kol pagaliau mums lieka tas apmąstytas vertini- 
mas, kurio nenuneigia kritiškas tyrinėjimas. Toliau kuriame bendrus prin- 
cipus, padedančius sustruktūrinti mūsų pavienius vertinimus, ir aiškina- 


me juos bendrosios moralės teorijos kontekste. Turėdami principus, grįŽ- 


ê Ibid., p. 13, 584. 


15 


ĮVADAS 


tame prie konkrečių vertinimų, kad pamatytume, ar visi jie atitinka bend- 
rąją teoriją. Tyrimas gali parodyti pakankamai didelį atitikimą, tad turime 
rimtų argumentų pripažinti teoriją, bet vis dėlto kai kurios pradinės įžval- 
gos su ja kertasi. Jeigu taip yra, tai reikalavimas būti nuosekliems verčia 
mus vėl grįžti prie įžvalgų ir taip jas modifikuoti, kad išnyktų konfliktas. 
Vieni konkretūs vertinimai gali „spausti“ teoriją, o kiti gali ir labai smar- 
kiai jai prieštarauti. Todėl stengdamiesi būti nuoseklūs, grįžtame prie prin- 
cipų ir, keičiame savo moralinę sampratą. Judame pirmyn ir atgal tarp 
konkrečių vertinimų ir bendrųjų principų, kol pasiekiame tašką, kai nei 
mūsų apmąstyti vertinimai, nei mūsų abstraktūs principai neskatina toliau 
mėginti juos revizuoti. Tai ir bus refleksyvios pusiausvyros taškas. 

Rawlsas teigia nustatąs pradines sąžiningumo sąlygas kaip tik šiuo 
refleksyvaus moralinio argumentavimo metodu. Jis pradeda nuo įžvalgos, 
kad žmones reikia laikyti laisvais ir vienodai racionaliais asmenimis. Po to 
jis aiškina, ką reiškia laisvė ir lygybė. Individai yra laisvos būtybės, nes 
sugeba susikurti, patikrinti ir įgyvendinti savąsias gėrio sampratas, be to, jie 
turi teisingumo jausmą. Kitaip sakant, žmonės nėra savo reikmių ir troški- 
mų vergai: jie sugeba refleksyviai atitrūkti nuo tiesioginių impulsų ir pa- 
klausti, ar trokštamų dalykų verta trokšti, ar tikrai yra gera jų siekti, ar 
teisinga siekti asmeninio tikslo turint omenyje, kiek tai kainuoja kitiems. 
Trumpai tariant, žmonės sugeba tikrinti savo reikmes ir troškimus rem- 
damiesi savo gėrio sampratomis ir teisingumo principais bei elgtis atsi- 
žvelgdami į šio kritinio patikrinimo rezultatus. Kitaip sakant, jie yra au- 
tonomiški asmenys. Ir jie yra lygūs tuo atžvilgiu, kad visi sugeba būti 
bent jau minimaliai autonomiški. Nė viena socialinė sankloda, kuri nelai- 
ko visų individų lygiais šiuo atžvilgiu, negali būti teisinga. 

Paminėkime, kad žmonių kaip autonomiškų asmenų pripažinimas esant 
didžiausia vertybe yra pamatinė etinė klasikinio, Švietimo, liberalizmo 
idėja ir kad Rawlsas teigia siūląs adekvačią šiuolaikinę interpretaciją to, 
apie ką kalba liberalioji tradicija. Kitaip negu galėtų atrodyti iš knygos 
pavadinimo, Teorija nėra suprantama tik kaip teisingumo teorija; šios te- 
orijos tikslas — pateikti nuosekliausią ir patraukliausią liberaliosios politi- 
nės tradicijos interpretaciją. 

Bet ką reiškia traktuoti individus kaip lygius? Vieną galimą interpre- 
taciją siūlo utilitarizmas, moralės ir politinė teorija, kuriai Rawlsas griež- 


tai prieštarauja. Pasak utilitaristų, kai svarstome kurią nors iš konkuruo- 


16 


ĮVADAS 


jančių galimybių rinktis, negalime atmesti niekieno preferencijų arba lai- 
kyti jas mažiau svarbiomis. Visus individus reikia laikyti lygiais, nieko 
negalima laikyti mažiau (arba labiau) svarbiu už kitus. Bet ką daryti su 
preferencijomis, kurios visos vienodai svarbios žmonėms? Pasak utilita- 
ristų, jas reikia subendrinti, o prioritetą atiduoti tai alternatyvai, kurią 
priėmus visų suinteresuotų individų preferencijos bendrai (arba viduti- 
niškai) patenkinamos geriausiai. Tad lygus visų traktavimas reiškia, kad 
visų individų poreikiai ir troškimai nešališkai įtraukiami į utilitarinę ap- 
skaitą, kuri leidžia apskaičiuoti maksimalų bendrąjį (arba vidutinį) prefe- 
rencijų patenkinimą, arba gerovę. Rawlsas prieštarauja šiai utilitarinei ly- 
gaus traktavimo sampratai, mat čia rimtai neatsižvelgiama į žmonių gy- 
venimų skirtumus. Pripažįstant Žmonių lygybę, reikia atsižvelgti į svarbų 
faktą, kad joks individas negali vienodai vertinti savo ir daugybės kitų 
žmonių gyvenimų: kiekvienas asmuo turi gyventi savo gyvenimą, ir šio 
konkretaus gyvenimo sėkmė jam nėra tokios pat svarbos kaip ir kitų 
žmonių gyvenimo sėkmė. Pasak Rawlso, žmonių gyvenimo atskirumas 
svarbus normatyviniu požiūriu, nes draudžia subendrinti individų prefe- 
rencijas. Bendra arba vidutinė nauda negali būti teisingumo standartas 
visuomenėje, kuri traktuoja savo narius kaip laisvus ir lygius racionalius 
asmenis. Tai yra svarbiausia priežastis, kodėl Rawlsas siūlo kontraktarizmą 
kaip tinkamą metodą teisingumo principams nagrinėti: visi žmonės — 
sutarties dalyviai — laikomi ne tik tiekėjais, pateikiančiais savo indivi- 
dualias preferencijas, kurias principai padėtų paversti koletyviniais rezul- 
tatais, bet ir sprendėjais, galinčiais tarti lemiamą žodį apie pačius princi- 
pus. Kiekvienas turi veto galią, o individo veto teisė užkerta kelią viso- 
kiems mainams tarp pavienio individo interesų ir daugelio kitų individų 
bendrų interesų. Kaip tik tokie mainai sudaro utilitarinio samprotavimo 
šerdį. Kitaip sakant, kontraktarizmas neleidžia subendrinti individų pre- 
ferencijų ir todėl deramai atsižvelgiama į žmonių gyvenimų skirtumus. 
Štai kodėl Rawlsas tiki, kad jis tiksliai aiškina lygybės reikalavimus. 
Išdėsčius intuityvias laisvės ir lygybės idėjas ir susiejus jas su sutarties 
paradigma, galima nustatyti pradines sąžiningo susitarimo sąlygas. Raw- 
Isas samprotauja taip. Kadangi Žmonės sugeba svarstyti, juos galima lai- 
kyti atsakingais už jų atliktus ir per aplaidumą neatliktus arba blogai 
atliktus veiksmus. Jeigu taip, tai moraliniu požiūriu nėra šališkas dalykas 


tai, kad asmuo naudojasi pranašumais arba patiria netektis, kada jie nu- 

lemti jo paties pasirinkimų ir pastangų. Tačiau kaštų ir gėrybių pasiskirs- 
tymas, kuriam įtaką daro nuo asmeninių pasirinkimų ir pastangų nepri- 
klausomi faktoriai, yra šališkas moraliniu požiūriu. Šiuo požiūriu šališkų 
pranašumų arba netekčių pavyzdys yra atsitiktinė individo klasinė padė- 
tis ir visuomeninis statusas susiskirsčiusioje visuomenėje: joks Žmogus 
negali būti atsakingas už ekonominį ir kultūrinį kapitalą, kurį jis paveldi 
gimdamas konkrečioje šeimoje. Dar įdomiau, kad Rawlsas moraliai šališ- 
kiems ir todėl nesąžiningiems pranašumams ir netektims priskiria ir įgim- 
tus talentus bei trūkumus, kuriuos gauna individas skirstant šansus. Jo 
teigimu, norint, kad pirminė pozicija būtų sąžininga, tokiems šališkiems 
pranašumų ir netekčių šaltiniams neturėtų būti leidžiama daryti įtaką 
derybų procesui. Teisėtos socialinės nelygybės apraiškos privalo priklau- 
syti nuo tokių kintamųjų, už kuriuos individus galima laikyti esant atsa- 
kingus, t. y. nuo kintamųjų, tiesiogiai susijusių su jų pasirinkimais, veiks- 
mais ir aplaidumu. Kooperacinio pertekliaus paskirstymas neturi priklau- 
syti nuo aplinkybių, kurios nepriskiriamos individualios atsakomybės sri- 
čiai. „Nepelnytos nelygybės apraiškos“ neturi daryti įtakos nustatinėjant 
teisingumo principus. 

Todėl sąžininga pirminė pozicija reiškia tai, kad derybų resursai pa- 
skirstyti taip, jog niekas nesinaudoja nepelnytais pranašumais ir niekas 
nepatiria netekčių, už kurias negali būti laikomas atsakingu. Bet jeigu 
sutarties šalys gerai informuotos apie savo būsimą klasinę padėtį arba 
būsimą savo paveldėtų talentų vertę, tai šis žinojimas gali pakreipti patį 
derybų procesą nesąžininga linkme. Rawlsas daro išvadą, jog vienintelė 
išeitis norint, kad hipotetinė pirminė pozicija atitiktų sąžiningumo reika- 
lavimus, yra nustatyti moralinius suvaržymus kaip informacijos apriboji- 
mus, t. y. apriboti dalyvių gaunamas žinias. Sutarties šalys turi tartis už 
nežinojimo uždangos. Tai, ko negali žinoti besirenkantieji pirminėje pozici- 
joje, negali daryti įtakos jų sprendimams. Todėl sutarties šalys pirminėje 
pozicijoje privalo turėti kuo mažiau informacijos“. Taigi teisingumo princi- 
pai yra tos socialinės kooperacijos taisyklės, dėl kurių sutartų racionalūs 
sutarties dalyviai, svarstantys šias taisykles už nežinojimo uždangos. 

Sutarties idėja perša mintį, kad šis sutarimas pasiekiamas derybų ir 
kompromiso keliu. Bet dabar galime suprasti, kad Rawlsas, dėstydamas 


" Theory, 12, 137. 

savo argumentus, atsisako kompromiso modelio ir pakeičia jį modeliu, 
kurį pavadintume konsensiniu. Dėl nežinojimo uždangos sutarties daly- 
viai tampa visiškai pakeičiami ta prasme, kad jie be išlygų turi visiškai 
vienodus interesus (turint omenyje jų žinojimą apie visuomenę ir save). 
Tad jeigu mums pavyksta įrodyti, kad konkretus individas A, būdamas už 
nežinojimo uždangos, pasirinks tam tikrus principus kaip maksimaliai 
jam naudingus, tai, vadinasi, ir individai B, C, ..., N rinksis tuos pačius 
principus. Laikantis šio modelio, reikia tik vieno individo, nusprendžian- 
čio už visus suinteresuotus žmones. Kadangi kiekvieną dalyvį „įtikina tie 
patys argumentai“, tai „į pasirinkimą pirminėje pozicijoje galime žvelgti 
atsitiktinai pasirinkto asmens požiūriu“. Įrodžius, kad „atsitiktinai pasi- 
rinktas“ asmuo pritaria principams, galima iš karto daryti išvadą, jog pri- 
taria visi asmenys. Derybos ir kompromisai čia negalimi. 

Aišku, nežinojimo uždanga nustato dirbtinai numatomas sąlygas. Pa- 
prastai realūs individai nieko nesvarsto visiškai neturėdami informacijos 
apie savo konkrečias savybes (ar šios būtų moraliai šališkos, ar ne). Todėl 
teisingumo teorija negali būti užbaigta, kol nepaaiškinama, kokią galią 
hipotetinė sutartis ir jos rezultatai turėtų Žmonėms įprastame gyvenime. 
Čia galimos dvi interpretacijos. Pasak pirmosios, hipotetinė sutartis yra 
ribinis atvejis, kurį sprendimai realiame pasaulyje turi mėgdžioti ir kuo 
labiau prie jo artėti. Jeigu taip, tai hipotetinė sutartis nurodo idealą, kuriuo 
vadovaujasi realūs Žmonės, sudarinėjantys realias sutartis, tačiau jis nejpa- 
reigoja jų. Įpareigojančią galią turi tik realių susitarimų rezultatai. Tad 
galų gale teisingumo principų pateisinimas nėra konsensinis, nes realūs 
individai, turintys pakankamai informacijos apie savo skirtingus intere- 
sus, negali susitarti niekaip kitaip — tik per derybas. Bet jeigu supranta- 
me „teisingume kaip sąžiningume“ glūdinčią idėją, tai privalome suvokti, 
jog ribinio atvejo vaizdinys nėra tiksli Teorijos interpretacija. Nėra garan- 
tijų, jog resursai ir informacija apie jų pasiskirstymą bus paskirstyti taip, 
kad sutarties dalyviai derėsis esant sąžiningoms pradinėms sąlygoms, o 
šios yra teisingumo kaip sąžiningumo šerdis. Todėl turime rinktis antrąją 
interpretaciją, kuriai pats Rawlsas aiškiai teikia pirmenybę. 

Pasak šios interpretacijos, sudarius pradinę sutartį ir pašalinus neži- 


nojimo uždangą, žmonėms neleidžiama likti abipusiai nesuinteresuotiems. 


8 Ibid., p. 139. 

Priežastis, kodėl jiems už nežinojimo uždangos leidžiama siekti tik sava- 
naudiškų interesų ir nieko daugiau, yra ta, kad nežinojimo uždanga su- 
varžo individualią galimybę rinktis taip, jog būtų patenkinti pagrindiniai 
sąžiningumo reikalavimai — nesvarbu, kokie būtų besirenkančiųjų spren- 
dimai (su sąlyga, kad jie racionalūs). Rawlsas teigia, kad „abipusio nesu- 
interesuotumo ir nežinojimo uždangos derinys padeda pasiekti tą patį 
tikslą kaip ir geranoriškumas““. Bet sąžiningumo įprastame gyvenime nė- 
ra paties savaime. „Praktiniuose reikaluose individas Žino apie savo pa- 
dėtį ir norėdamas gali pasinaudoti atsitiktinėmis aplinkybėmis savo nau- 
dai.“ Todėl teisingumo principai negali veiksmingai apriboti pasirinki- 
mų realiame pasaulyje, jeigu individo neskatina troškimas „remti kitų 


411 


interesus ir pamatyti, kaip jie pasiekia savo tikslus“, dėl ko „jis savo 


noru pripažįsta apribojimus, kylančius iš... moralinio požiūrio“ !*. 

Rawlsas vadovaujasi prielaida, kad intuityvias laisvės ir lygybės idė- 
jas pripažįsta pakankamai daug realių žmonių, todėl po reikiamo mora- 
linio svarstymo yra įmanoma deramai išreikšta ir apmąstyta refleksyvi 
pusiausvyra dėl šių idėjų. Žmonės, sutariantys dėl pamatinės moralinės 
idėjos, kad visuomenė turi traktuoti savo narius kaip laisvus ir lygius 
racionalius asmenis, taip pat sutars dėl įsitikinimo, jog socialinę kooperaciją 
turi reguliuoti principai, kurie yra sąžiningi, nes gerbiama kiekvieno lais- 
vė ir lygybė. Jie sutars, kad individams reikia leisti tenkinti savo savanau- 
diškus interesus, ribojant šį tenkinimą vien teisingumo principais. Štai 
kodėl Rawlsas pradeda Teoriją teiginiu, kad „teisingumas yra svarbiausio- 
ji socialinių institucijų dorybė“. 

Jeigu taip, tai realaus pasaulio individai neturėtų mėginti mėgdžioti 
hipotetinių pasirinkėjų, kurie savanaudiškai ieško principų, maksimaliai 
padidinančių jų asmeninę naudą. Varomi bendro troškimo rasti visiems 
priimtinus teisingumo principus, jie veikiau turėtų panaudoti hipotetinę 
sutartį kaip testą, kuriuo turėtų būti tikrinamas kiekvienas siūlomas prin- 


cipas — ar jis vertintinas kaip sąžiningas, taigi ir teisingas. Pavadinkime 


* Ibid., p. 148. 
V Ibid. 

N Ibid., p. 129. 
V Ibid., p. 148. 
1? Tbid., p. 3. 

ji „nežinojimo uždangos testu“. Nežinojimo uždangos testo vaidmuo — 
padėti žmonėms, besirūpinantiems visų laisve ir lygybe, suformuluoti tei- 
singumo reikalavimus. Mums, realiems individams, gyvenantiems realiame 
pasaulyje, siūlomas principas nėra teisingumo principas, kol įsitikiname, 
kad hipotetiniai individai, besiderantys hipotetinėje sąžiningoje situacijoje, 
darniai jį remtų kaip asmeniškai jiems naudingą. Būtent šia gelmine prasme 
Rawlso sutartis grindžiama konsensuso, o ne kompromiso logika. 

Tuoj pat Rawlsas daro prielaidą, kad pirminėje pozicijoje užgniaužia- 
mos žinios ne tik apie paveldėtą socialinę padėtį ir įgimtus talentus, bet 
ir apie asmens psichologines savybes bei konkrečias tinkamo gyvenimo 
sampratas. Tačiau ši prielaida kelia sunkumų. Jeigu pirminės sutarties 
dalyviai nieko neišmano apie savo būsimas vertybes ir preferencijas, tai 
kaip jie apskritai gali sąmoningai rinktis? Šis klausimas iškyla visiškai 
natūraliai, nes racionalus rinkimasis suponuoja konkretų tikslą, kurį be- 
sirenkantiems leidžiama maksimizuoti. Atmetę gėrio sampratas, kuo dar 
galėtume remtis iškeldami tokį tikslą? Rawlso atsakymas perša mintį, kad 
yra ribota grupė priemonių, reikiamų siekiant visų įsivaizduojamų tikslų. 
„Kad ir kokia būtų tikslų sistema“, tai „yra būtinos priemonės“!*. Tokias 
visų tikslų siekti padedančias priemones jis vadina pirminėmis gėrybėmis. 
Jos yra ne troškimų, norų ar pomėgių, bet poreikių objektai: jos turi būti 
visuotinai prieinamos, kad individai galėtų gyventi visuomenėje, ir visai 
nesvarbu, kokia jų tikslų sistema. Tam tikras pirmines gėrybes, pvz., svei- 
katą, energiją, protinius gabumus ir vaizduotę, duoda gamta. Kitas sutei- 
kia visuomenė. Pasak Rawlso, į pirminių socialinių gėrybių sąrašą paten- 
ka teisės ir laisvės, galimybės ir galios, pajamos ir turtas, socialinės savi- 
garbos prielaidos. Apskritai kalbant apie pirmines gėrybes, tiesa, ar bent 
jau taip teigiama Teisingumo teorijoje, jog racionalus asmuo, kad ir ko jis 
dar norėtų, neišvengiamai norės ir šių gėrybių, be to, jis bus visada racio- 
nalus trokšdamas daugiau, o ne mažiau pirminių gėrybių“. Todėl yra 
tariama, kad sutarties dalyviai maksimaliai padidins savo lūkesčius dėl 
jiems prieinamų pirminių gėrybių. 

Dabar jau beveik visiškai įrengta scena hipotetiniam rinkimuisi. Žino- 


me apie besirenkančiųjų savybes (jie yra racionalūs sprendėjai, maksima- 


lH Ibid., p. 93. 
5 Ibid., p. 92f, 413. 

liai padidinantys savo savanaudiškas preferencijas), žinome apie jų infor- 
macinę aplinką (ją riboja nežinojimo uždanga) ir žinome apie jų aukščiau- 
sią siekį (tai pirminių gėrybių paketas). Turėdami šiuos duomenis, galime 
numatyti — ar bent jau to tikisi Rawlsas, — kokie bus pasirinkti teisingu- 
mo principai. Tai įmanoma, jeigu mums pavyktų nustatyti darnų požiūrį 
į riziką — kai kiekvienam būtų racionalu rizikuoti pirminėje pozicijoje. Ko- 
dėl požiūris į riziką yra reikšmingas? Tarkime, hipotetinio susitarimo da- 
lyviai gali rinktis vieną iš dviejų alternatyvių institucinių schemų: P ir O. 
Renkantis schemą P, sėkmė yra didesnė, negu renkantis schemą Q, bet ne- 
sėkmė pirmuoju atveju daug didesnė negu antruoju. Niekas už nežinoji- 
mo uždangos nežino, ant kurios pajamų skalės laiptelio jis gyvens realia- 
me pasaulyje; neįmanoma net mėginti apskaičiuoti tikimybę praturtėti ar 
nuskursti. Tad jeigu individas labai nemėgsta rizikuoti, jis elgsis raciona- 
liai rinkdamasis tą schemą, kurioje nesėkmė yra mažesnė negu alternaty- 
vioje sistemoje, ir ignoruos gerovės skirtumus, kuriuos lemia P ir O sche- 
mų sėkmingas įgyvendinimas. Bet jeigu jo antipatija rizikai labai menka, 
tai protas lieps jam rinktis tą sistemą, kurioje jam sektųsi geriausiai ir jis 
užkoptų ant aukščiausios socialinės pakopos. Šiuo atveju nesvarbu, su ko- 
kiomis altermatyvomis jis susidurtų, atsidūręs tarp tų, kuriems nepasise- 
kė. Tad Rawlsas daro prielaidą, kad už nežinojimo uždangos, kur žmonės 
negali net mėginti numatyti įvairių galimų baigčių tikimybės, racionali stra- 
tegija turi būti itin išmintinga. Kai vyrauja visiškas netikrumas, pranašu- 
mus, kurie įgyjami atsidūrus sėkmės grupėje, nustelbia pavojus, kad ga- 
lima galiausiai atsidurti tarp nevykėlių. Tad asmenims, kurie už nežino- 
jimo uždangos renkasi socialinės kooperacijos principus, protas liepia grieb- 
tis tokios rinkimosi strategijos, kurią Rawlsas vadina maksiminu (maximin). 
Maksiminas pataria, kad, susidūrę su dviem skirtingomis galimybėmis, at- 
sižvelgtume į jų abiejų galimą blogiausią baigtį ir rinktumės tą galimybę, 
kurios blogiausia baigtis yra mažiausiai bloga'“. 

Turėdamas po ranka šias prielaidas, Rawlsas pretenduoja gauti iš jų 
du principus. Pirmasis principas skelbia, kad kiekvienas individas turi 
naudotis plačiausia laisve, kuri turi būti suderinama su panašia kitų 
laisve. Šis principas reguliuoja paskirstymą tokių pamatinių teisių ir lais- 
vių kaip žodžio ir asociacijų laisvė, sąžinės ir minties laisvė, laisvė nuo 


9 Žr. J. Hampton. Political Philosophy. — Boulder, Col.: Westview Press, 1996, 
141ff. 

savavališko arešto ir pagrobimo arba teisė į privačią nuosavybę. Antrasis 
principas yra toks: socialinė ir ekonominė nelygybė turi būti pasiskirsčiu- 
si taip, kad ji a) būtų susijusi su visiems prieinama padėtimi ir pareigomis 
ir b) kad būtų galima pagrįstai tikėtis, jog ji gerins blogiausioje situacijoje 
esančių asmenų padėtį". 

Žinoma, mintis, jog padėtis ir pareigos turi būti prieinamos visiems, 
nėra nauja. Ji yra seno liberalaus lygių galimybių reikalavimo aidas. Ta- 
čiau Rawlsas suteikia šiam reikalavimui savitą prasmę. Iš pradžių lygios 
galimybės buvo priešinamos aristokratų privilegijoms. Buvo apeliuojama 
į tai, kad įgimti gabumai nepriklauso nuo socialinio statuso ir klasės. Buvo 
reikalaujama neužkirsti kelio žemos kilmės talentingiems žmonėms, kad 
jie galėtų vienodomis sąlygomis su kilmingųjų vaikais varžytis dėl parei- 
gų. Nebuvo reikalaujama, kad nesąžiningi pranašumai, kuriuos duoda 
kilmė, būtų mažinami bendromis visuomenės pastangomis. Interpretuo- 
damas pirmąją sąlygą a, Rawlsas yra reiklesnis. Jis vadina tai sąžininga 
galimybių lygybe ir siūlo suprasti ją kaip „maždaug lygias kultūros ir sėk- 
mės perspektyvas visiems, kurie turi panašią motyvaciją ir yra panašių 
gabumų“!'*. Esant sąžiningai galimybių lygybei, hierarchinis darbo pasi- 
dalijimas organizuojamas taip, kad „padėtys yra prieinamos ne tik forma- 
liai, bet visi turi palankias galimybes jas užimti... ir nesvarbu, kokia buvo 
pirminė vieta socialinėje sistemoje“. 

Sąlyga b yra garsusis Rawlso diferencijos principas. Jis grindžiamas bend- 
ra prielaida, jog socialinės kooperacijos rezultatai turi būti skirstomi po 
lygiai. Bet, pasak diferencijos principo, vis dėlto leistina nukrypti nuo šios 
prielaidos su sąlyga, kad blogiausios padėties asmenims seksis geriau 
nelygaus paskirstymo sąlygomis, negu egzistuojant griežtai lygybei. Kaip 
tik blogiausios padėties asmuo neša nelygybės naštą; tačiau nelygų pa- 
skirstymą galima pateisinti tada, ir tik tada, kai jis labiau, negu tai būtų 
galima padaryti visiškos nelygybės sąlygomis, gerina blogiausios padė- 
ties Žmonių gyvenimą. 

Pirma sąlyga (a) suponuoja, jog gerai tvarkoma visuomenė turi skirti 
išteklių tam, kad būtų sumažintas neegalitarinis socialinių institucijų, ypač 
šeimos, poveikis. Rawlso įsitikinimu, nelygų kultūrinio kapitalo pavel- 


V Theory, 60. 
15 Tbid., p. 73. 
1? Ibid. 

dėjimą pirmiausia turi išlyginti mokyklų sistema. Kita vertus, antra sąly- 
ga (b) suponuoja, kad jeigu gerai tvarkomoje visuomenėje rinka leidžia 
kai kuriems jos dalyviams perimti gėrybes, nors tai nepagerina blogiau- 
sios padėties asmenų dalios, tai dalis šių gėrybių turėtų būti jiems per- 
duodama. Kitaip sakant, Rawlsas savo teisingumo teorijoje ne tik leidžia 
perskirstyti per prievartą, bet šito ir tiesiogiai reikalauja, kai dėl šeimos ir 
rinkos faktorių paskirstymas sulaužo tai, ko reikalauja antrojo principo 
suponuojamos dvi sąlygos. 

Tad du principai apima tris atskiras normas, turinčias reguliuoti tei- 
singos visuomenės institucijas: maksimalią lygią laisvę, sąžiningą galimy- 
bių lygybę ir prioriteto teikimą blogiausios padėties žmonėms (diferenci- 
jos principas). Dėl reguliatyvinių principų pliuralizmo iškyla jų santyki- 
nio reikšmingumo problema. Yra daugybė įvairių šios problemos spren- 
dimų. Du iš jų Rawlsas išnagrinėja ir atmeta. Vertybių pliuralizmo šali- 
ninkai (jis vadina juos „intuityvistais“) galėtų manyti, kad šios trys nor- 
mos nėra bendramatės ir todėl galima jas rikiuoti bet kaip. Utilitaristai 
galėtų teigti, kad visada turime atiduoti pirmenybę principui, laiduojan- 
čiam maksimalią bendrą gerovę. Priešingai negu „intuityvistai“, Rawlsas 
aiškina, jog nereikėtų atsižadėti teorijos, galinčios duoti aiškius atsaky- 
mus į klausimus, susijusius su normų reikšmingumo vertinimu. Jis prieš- 
tarauja utilitaristams dėl to, kad šie siūlo subendrinti įvairių asmenų pre- 
ferencijų tenkinimą ir jų pasirinkimus padaro priklausomus nuo šio su- 
bendrinimo. Todėl jie nepakankamai rimtai atsižvelgia į pavienių Žmonių 
gyvenimo skirtumus, t. y. leidžia aukoti vieno Žmogaus svarbiausius inte- 
resus (jo laisvę ar net gyvybę) kitų individų interesų labui (pvz., nepa- 
prastai didinti jų materialinę gerovę), o šie interesai patys savaime nėra 
reikšmingi, bet tampa labai svarūs, kai apskaičiuojama jų bendra suma. 
Kaip intuityvizmo ir utilitarizmo alternatyvą Rawlsas siūlo sprendimą, 
kuriuo pateikiamas aiškus atsakymas į normų įvertinimo klausimą, bet 
išvengiama įvairių asmenų gėrybių subendrinimo ir nepažeidžiamos as- 
mens teisės. Jo sprendimas yra tas, kad postuluojamas leksikografinis 
trijų normų ryšys: pirmasis principas leksikografiškai turi pirmenybę prieš 
antrąjį (bent jau visuomenėse, kurioms neiškyla bado problema), o antra- 
sis principas reiškia, jog sąlyga a leksikografiškai turi pirmenybę prieš 
sąlygą b. Leksikografinė principų sąranga reiškia, kad, vienam principui 
turint pirmenybę prieš kitą, šis neturi pradėti galioti, kol nebus visiškai 

realizuotas pirmasis principas. Kitaip sakant, niekada nevalia mažiau re- 
alizuoti leksikografinio prioriteto principą stengiantis labiau realizuoti ki- 
tokį principą. Kadangi postuluojami prioritetai, tai neleidžiama pažeisti 
pamatinių laisvių, siekiant didesnės galimybių lygybės, arba sąžiningą 
galimybių lygybę iškeisti į didesnę materialinę lygybę. Rawlsas tikisi, kad 
kaip tik dėl šios griežtos grandinės jo teorija gali atsakyti į konkrečius 
ginčijamus politinius klausimus. Jis taip pat tikėjo, kad jo teorija tvirtai 
tęsia liberaliąją tradiciją, nors ji ir turi perskirstymo atspalvį. Juk pirmojo 
principo prioritetas užkerta kelią tam, kad tikslas įgyvendinti sąžiningą 
galimybių lygybę arba padėti blogiausios padėties žmonėms nustelbtų 
pamatinės liberalias teises. 

Neperdėsime teigdami, kad po Teisingumo teorijos paskelbimo ketvirtį 
šimtmečio politinėje filosofijoje dominavo Rawlso klausimai ir įžvalgos. 
Vėlesnė jos raida iš esmės buvo tik Rawlso pasiūlytų idėjų, metodų ir 
argumentų plėtotė, ir nė vienas iš įtakingų autorių negalėtų apibrėžti savo 
teorinės pozicijos nepaaiškinęs savo santykio su Teorija. Pvz., Rawlso pa- 
teiktas kontraktarinio metodo aiškinimas paskatino įdomų ginčą tarp tų, 
kurie ir toliau mano, jog hipotetinė sutartis atsiranda iš racionalių derybų 
tarp savanaudiškų dalyvių, ir tų, kurie ją kildina iš politinių debatų, kai 
ieškoma principų, kurių negalėtų argumentuotai paneigti joks individas. 
Pasak šios antrosios interpretacijos, sutartis yra dialogas tarp žmonių, ieš- 
kančių principų, kuriuos jie galėtų patvirtinti kaip bendruomenė. Šią in- 
terpretaciją mūsų knygoje pristato Bruce'o Ackermano straipsnis Kodel 
dialogas? Kiti autoriai kritikavo kai kuriuos esminius Rawlso teiginius ne- 
nagrinėdami problemų, kurios iškyla mėginant teoriškai pagrįsti du tei- 
singumo principus. Pvz., klasikinio, laissez-faire, liberalizmo šalininkai 
kritikuoja diferencijos principą remdamiesi negatyviosios laisvės idėja. Jie 
kaip analitine tiesa vadovaujasi tuo, kad individai gali pagrįstai reikalau- 
ti, jog visuomenė (kiti individai arba valstybė) nesikištų į jų laisvės sritį, 
bet nė vienas iš jų negali pagrįstai reikalauti iš visuomenės, kad jo laisvės 
sritį padėtų išplėsti kiti žmonės savo deramomis pastangomis. Su šitokio 
pobūdžio argumentacija mūsų knygoje supažindina Janas Narvesonas sa- 
vo straipsnyje Lygybė prieš laisvę. Tačiau šiame įvade daugiausia dėmesio 
skirsime tiems kritikams, kurie kritikuoja tiek Teorijos struktūrą, tiek ir 
pagrindinius jos teiginius, kitaip sakant, kritikams, siūlantiems daugiau 


ar mažiau išsamias alternatyvas Rawlso koncepcijai. 

Kituose dviejuose skirsniuose supažindiname su straipsniais tų auto- 
rių, kurie pritaria Rawlsui, jog Žmonių lygybė yra visuotinis moralinis 
principas, bet nuodugniai kritikuoja jo pateikiamą šio principo interpre- 
tavimą. Rawlsas kritikuojamas už tai, kaip apibrėžia jo turinį, už siūlo- 
mą institucinę sąrangą, kuri pateisinama šiuo principu, ir už tai, kaip 
savo teorijoje institucijas sieja su principais. Penktas skirsnis skirtas ko- 
munitarinei ir apskritai liberalistinei Rawlso kritikai. Kalbėsime apie au- 
torius, linkusius atmesti pačius universaliuosius principus, būdingus švie- 
čiamajai tradicijai. 


3. Libertarizmas 


Roberto Nozicko veikalas Anarchija, valstybė ir utopija buvo paskelbtas 
1974 m. Galima sakyti, kad Teorija gina gerovės valstybę, o Anarchijoje, 
kuri irgi priskirtina liberaliajai tradicijai, ginama valstybės kaip „naktinio 
sargo“ samprata ir stengiamasi nutolti nuo gerovės valstybės. Nozickas, 
kaip ir Rawlsas, pateikia liberalaus paveldo interpretaciją, kurią vadina 
„libertarine“. Jis, kaip ir Rawlsas, pripažįsta tiek individo autonomijos 
vertę, tiek ir mintį, jog teisinga valstybė yra tokia, kuri savo narius trak- 
tuoja kaip lygius. Kaip ir Rawlsas, jis pabrėžia, kad norint pripažinti žmo- 
nių lygybę, reikia rimtai atsižvelgti į visų Žmonių gyvenimų atskirumą. 
Bet, kaip jis teigia, pats Rawlsas nėra ištikimas nei atskirumo, nei autono- 
miškumo principams. 

Nozicko manymu, teorija, iš tiesų rimtai atsižvelgianti į žmonių gyve- 
nimų atskirumą, negali suponuoti, kad individas reikštų pretenzijas ki- 
tiems individams remdamasis tuo, jog jam pasisekė mažiau, kai buvo 
dalijami įgimti gabumai ir trūkumai. Tokios pretenzijos būtų pateisina- 
mos moraliniu požiūriu tik tada, jeigu Žmonių genetinis fondas būtų lai- 
komas bendru visuomenės turtu. Bet, pasak Nozicko, toks požiūris nesu- 
derinamas su atskirumo idėja. Jeigu gerbiame autonomiją, tai būtina pri- 
pažinti kiekvieno individo teisę į savo kūną, taip pat ir į savo paveldėtus 
gebėjimus. Savo genetiškai paveldėtų talentų negalime „valdyti“ drauge 
su visuomene. Arba esame autonomiškos būtybės ir privalome be išim- 
ties patys kontroliuoti savo paveldėtus talentus, arba šie talentai yra ben- 
dro visuomenės išteklių fondo dalis, bet tada mes nesame tikrai autono- 


miški. Nozickas prieštarauja ir tam, kaip Rawlsas traktuoja išorinių ištek- 

lių valdymą. Jo nuomone, nuosavybės teisės yra paradigminis pamatinių 
teisių atvejis; visas teises reikia suprasti pagal analogiją su nuosavybės 
teisėmis. Teisės apibrėžia individą supančios moralinės erdvės ribas: šioje 
erdvėje jis turi teisę reikalauti, kad kiti nesikištų į jo gyvenimą; jis taip pat 
turi teisę pasilikti sau viską, ką sugeba sukurti šioje erdvėje. Vadinasi, 
moralinis išorinių išteklių statusas toks pat kaip ir kūno vidinių išteklių 
moralinis statusas: „Daiktai atsiranda pasaulyje jau susiję su... žmonėmis, 
kurie turi teises į juos““!. Iš pagarbos autonomijai visuomenė privalo ne- 
trukdyti laisvai naudotis individualiomis teisėmis. 

Tačiau išimtinė teisė valdyti savo kūną ir išimtinė teisė valdyti savo 
turimus išorinius objektus skiriasi. Nozickui labai rūpi šis skirtumas. Visų 
teisė į autonomiją lemia tai, kad „savęs paties nuosavybė“ yra teisinga; 
asmens autonomiškumas reiškia, kad joks asmuo neturi nuosavybės teisių 
į kito asmens kūną. Vadinasi, pats individas privalo turėti šias teises. 
Asmens teisė valdyti vidinius savo kūno išteklius niekada nebūna susijusi 
su skriaudomis, daromomis kitiems žmonėms. Antra vertus, išorinius ištek- 
lius galima valdyti neteisėtai (pvz., juos galima įgyti per prievartą arba 
apgaulę). Tad norint pateisinti individo pretenzijas valdyti tam tikrus išori- 
nius išteklius, reikia atskirai įrodyti, kad jos yra teisingos. O sprendžiant šį 
uždavinį, reikia teisingumo teorijos. Bet Nozicko teorija nėra kontraktarinė. 

Nozickas atsisako pasiūlymo nustatinėti teisingumo principus hipote- 
tinės sutarties testo pagrindu dėl šios priežasties. Pirminėje pozicijoje be- 
sirenkantiems asmenims rūpi, kokių padarinių turės jiems patiems kon- 
kuruojantys principai ir procedūros. Tariama, kad jie atiduos leksikogra- 
finį prioritetą pamatinėms laisvėms remdamiesi tik instrumentiniu pa- 
grindu, t. y. jie manys, jog jiems bus asmeniškai naudingiausia, jeigu bus 
garantuotas (turint omenyje nežinojimo uždangą) leksikografinis pamati- 
nių laisvių prioritetas. Teisių nepažeidžiamumas draudžia mainus, pa- 
grįstus gerais teisių pažeidimų sukeliamais padariniais, bet pats šis drau- 
dimas Rawlso teorijoje pateisinamas gerais jo padariniais. Tad Rawlso 
argumentas yra pusiau konsekvencinis: manoma, jog principai veiks kaip 
nekonsekvenciniai, bet jie teisinami atsižvelgiant į padarinius. Taip pat 
nėra akivaizdu, kad už nežinojimo uždangos svarstantys racionalūs as- 
menys iš tiesų rinksis liberalias laisves kaip turinčias leksikografinę pir- 
menybę prieš su jomis konkuruojančias vertybes. 


“0 R. Nozick. Anarchy, State, and Utopia. — Oxford: Blackwell, 1974, p. 160. 

Norėdami suprasti, kodėl Rawlso pusiau konsekvencinis argumentas 
yra abejotinas, pasvarstykime, kas atsitiktų, jeigu atsisakytume maksimi- 
no kaip rinkimosi strategijos, kuria, kaip manoma, turėtų vadovautis už 
nežinojimo uždangos esantys hipotetiniai sutarties dalyviai. Rawlsas visiš- 
kai pasikliauja tuo, kad esant netikrumui, t. y. situacijoje, kai neįmanoma 
numatyti įvairių galimų baigčių tikimybės, vienintelė racionali strategija — 
remtis maksiminu. Bet racionalaus rinkimosi teoretikai su juo nesutinka. 
Daugelis jų atkreipia dėmesį, jog neaiškiose situacijose geriau yra vado- 
vautis „nepakankamo pagrindo principu“ ir šitaip nustatyti pagrįstas ti- 
kimybes, o po to tikimybių pagrindu priimti sprendimus. Pagal nepakan- 
kamo pagrindo principą tikimybė turi būti lygi galimų perspektyvų skai- 
čiui. Todėl pirminėje pozicijoje, kai yra 1 visuomenės narių, žmogus turi 
įvertinti tikimybę, kad pakėlus nežinojimo uždangą, jo, kaip ir kiekvieno 
šios visuomenės nario, laimėjimas bus toks kaip ir kiekvieno kito: 1/n. 
Tačiau jeigu visi taip padarys, tai kiekvienas pasakys pats sau: „Turiu 
rinktis tą teisingumo sampratą, kuri padėtų maksimaliai padidinti mano 
gaunamas pirmines gėrybes, kai tikimybė, jog esu bet kuris šios visuome- 
nės asmuo, yra 1/n“. Bet atkreipkime dėmesį į tai, jog tai yra utilitarinis 
principas; jis skatina maksimaliai padidinti naudingumo vidurkį. Iš tikrų- 
jų Johnas Harsanyi, kuris gerokai anksčiau negu Rawlsas sumanė nežino- 
jimo uždangą, pateikė kažką panašaus į šitokį samprotavimą gindamas 
nuo kritikų utilitaristų skelbiamą vidurkį!. Tačiau, jei atsidūrus už neži- 
nojimo uždangos, yra racionalu vadovautis naudos vidurkio maksimiza- 
vimo taisykle, tai neatrodo, jog pirminėje pozicijoje besirenkantys hipote- 
tiniai asmenys atsisakys pamatines laisves mainyti į kitas vertybes. 

Tad norintys atsisakyti utilitarizmo turi svarių priežasčių nesinaudoti 
kontraktariniu metodu arba bent jau nesivadovauti ta jo versija, kurioje 
sutarties dalyviai turi būti atkirsti nuo visokios informacijos apie jų mo- 
raliniu požiūriu šališką statusą visuomenėje. Iš tiesų Nozickas ir teigia, 
kad laikyti žmones autonomiškomis būtybėmis reiškia tiesiogiai pripažin- 
ti, jog jie turi teises. O pamatines teises pateisina ne tai, kad jų gerbimas 
lemia gerus padarinius, bet tai, kad jas pažeidinėti yra neteisinga. Gerai 
sustruktūrintoje politinėje teorijoje šios teisės yra ne išvestinės, o pamati- 


*! Žr.: J. Harsanyi.„Can the Maximin Principle Serve as a Basis for Morality? 
A Critique of Rawls's Theory“. — In American Political Science Review 69 (1975), 
p. 594—606. 

nės. Į laisvus ir lygius asmenis reikia žiūrėti kaip į turinčius teises ne 
todėl, kad tam tikromis hipotetinėmis sąlygomis jie rinktųsi šias teises, o 
todėl, kad jie, kaip autonomiškos būtybės, turi šias teises. Autonomija 
neatsiejama nuo pasirinkimo laisvės, o laisvei rinktis yra būtina saugių 
galimybių rinktis erdvė. Tam, kad asmuo galėtų laisvai veikti arba ne- 
veikti tam tikru būdu šioje erdvėje, ji privalo turėti aiškias ribas, kurių 
neleidžiama be šio asmens sutikimo peržengti kitam asmeniui. Ribas nu- 
stato individo teisės. Taigi, teisės reikalingos tam, kad būtų apsaugota ta 
sritis, kurioje individas laisvai renkasi, ir nevarbu, kokia yra jo tinkamo 
gyvenimo samprata. Gerbti asmens autonomiją — tai nepažeisti jo teisių”. 

Bet kaip tiksliai nubrėžti laisvo individo veiklos ribą? Kada galime 
sakyti, jog asmuo teisėtai valdo savo nuosavybę? Stengdamasis išsiaiškinti 
atsakymo sąlygas, Nozickas pasiūlo skirti tris teisingumo teorijų tipus. 
Pirmojo tipo teorijose mėginama suformuluoti tai, ką jis vadina „tikslo- 
rezultato principais“. Principas būna šitos klasės tada, kai jis padeda nu- 
statyti pageidautiną visuomeninio paskirstymo modelį nepriklausomai nuo 
to, kaip buvo prieita prie tokio paskirstymo“. „Visiems — po lygią visuo- 
meninio produkto dalį“ ir yra šis principas. Pagal šį principą visuomenė 
yra teisinga, jeigu bet kuriuo laiko momentu t (pvz., metų pabaigoje) kiek- 
vienas individas turi tiek pat gėrybių kaip ir visi kiti individai. Antrojo 
tipo teorijose apibrėžiama tai, ką Nozickas vadina „modeliuojamais prin- 
cipais“. Principas yra modeliuojamas, jeigu jis nurodo, kad paskirstymas 
turi keistis dėl kokios nors natūralios dimensijos (arba nustatytos natūra- 
lių dimensijų sumos ar leksikografinės natūralių dimensijų grandinės) kai- 
tos“. „Kiekvienam — pagal darbą“ ir yra toks principas, nes pagal šį 
principą visuomeninio produkto paskirstymas turi priklausyti nuo visuo- 
menės narių įdėtų pastangų. Trečiojo tipo teorijos ieško „istorinių princi- 
pų“. Principas yra istorinis, jeigu jis skelbia, kad paskirstymo teisingumas 
priklauso ne nuo jo pavidalo ar modelio tam tikru laiko momentu, bet 
nuo to, kaip jis atsirado“. Nozicko nuomone, teisėmis pagrįsti teisingumo 


principai yra istoriniai, nes pagal juos paskirstymas būna teisingas tada, 


2 Anarchy, 30f. 
> Ibid., p. 153. 
%4 Tbid., p. 156. 
35 Ibid., p. 153. 

ir tik tada, kai jis atliekamas tokiais žingsniais, kad niekada nebūna pa- 
žeidžiamos kieno nors teisės. Paskirstymas, kad ir kokia būtų jo struktūra 
dabar, negali būti teisingas, jeigu bent vienu jo link žengtu žingsniu buvo 
pažeistos teisės. Jis negali būti ir neteisingas, jeigu prie jo artėjant nebuvo 
įsiveržta į tą sritį, kurioje individo teisės yra ribojamos. 

Iš pirmo žvilgsnio atrodo, jog tai yra ta pati Rawlso „grynojo proce- 
dūrinio teisingumo“ idėja. Rawlsas taip pat mano, jog reikšminga yra ne 
paskirstymo struktūra, bet procedūrinės taisyklės, pagal kurias vyko skirs- 
tymas. Bet savo antrąjį principą jis apibrėžia taip, kad struktūriniai apri- 
bojimai būtų įtraukti į pačias taisykles. Pasak diferencijos principo, nega- 
lima leisti didėti atotrūkiui tarp geresnės padėties ir blogesnės padėties 
žmonių, kol nėra būtinybės didinti nelygybę norint pagerinti absoliučią 
blogesnės padėties žmonių situaciją. Tad Nozicko klasifikacijos požiūriu 
diferencijos principas priklauso ne istorinių, o modeliuojamų principų 
klasei. Nozickas savo Anarchijoje stengiasi įrodyti, kad neistoriniai, tikslo- 
rezultato arba modeliuojamo tipo principai neišvengiamai yra nenuosek- 
lūs. Jo argumentacija yra tokia. 

Tarkime, sako Nozickas, kad pradinis paskirstymas, vertinamas kokio 
nors modeliuojamo principo požiūriu, yra teisingas. Kokį kiekį gėrybių in- 
dividas turės teisėtai, priklausys nuo principo nulemto modelio, bet jo tei- 
sė laisvai disponuoti tuo, ką jis teisėtai valdo, nuo šio modelio nepriklau- 
sys. Pati nuosavybė naudojama taip, kaip savininkas pats asmeniškai trokš- 
ta ir sugalvoja. Nėra jokios prasmės individui valdyti išteklius, jeigu „val- 
dyti“ nereiškia, kad jis gali laisvai nuspręsti, ką daryti su savo nuosavybe. 
Bet nėra priežasčių manyti, kad pavieniai arba bendri savininkų pasirin- 
kimai padės išlaikyti modelį. Pvz., čia gali būti tokie sandėriai kaip dova- 
nos, aukos, palikimai, kurie dėl pačios savo prigimties keičia pradinį mo- 
delį (kad ir koks šis būtų). Tarkime, individas A savo noru aukoja dalį sa- 
vo turto individui B. Ar gali trečias individas C skųstis dėl neteisingumo? 
Žinoma, ne. Mat jeigu pradinis paskirstymas buvo teisingas, C neturėjo pre- 
tenzijų į A nuosavybę. Todėl jeigu pradinis paskirstymas buvo teisingas, 
tai ir naujas paskirstymas bus teisingas, nors jis nebeatitiks to paties mo- 
delio. Antra vertus, neįmanoma išlaikyti priimtino modelio, jeigu žmonėms 
trukdoma laisvai disponuoti savo nuosavybe. Modelį griaunantys sandė- 
riai turi būti arba uždraudžiami ex ante, arba panaikinami ex post nuola- 
tiniu kišimusi. Priešingu atveju privilegijuotas paskirstymas nebus išlaiky- 
tas. Pasak Nozicko, „nuosavybės teisės į x sampratos branduolį sudaro... 

teisė rinktis, kurios iš riboto skaičiaus galimybių rinktis x bus įgyvendin- 
tos arba mėginamos įgyvendinti“. Todėl „bet kuris priimtinas modelis taptų 
nepriimtinas dėl principo, dėl žmonių, pasirinkusių įvairius veiklos būdus“. 
Modeliuojami teisingumo principai nuosavybės srityje gali vyrauti tik pačią 
nuosavybę padarydami betikslę. Tad su nuosavybės teisių idėja suderinami 
vienintelio tipo principai — tai grynai istoriniai principai. 

Apskritai paskirstomojo teisingumo klausimas yra istorinis, o ne mo- 
delių klausimas. Bet nepakanka parodyti, kad dabartinis paskirstymas 
galėjo rastis iš teisingos situacijos atliekant teisingus žingsnius. Teisingu- 
mas nuosavybės srityje „priklauso nuo to, kas iš tikrųjų įvyko“?. Taip yra 
todėl, kad „teisingi žingsniai“ yra Žingsniai, žengti tada, kai egzistavo 
šalutiniai individualių teisių apribojimai. Tarkime, A pavagia B pinigus. 
Faktas, kad B galėjo savo noru paaukoti tą sumą A, nepadaro A teisėtu 
pinigų savininku. Bet net kai B aukoja pinigus A savo noru, vis dėlto A 
nėra teisėtas savininkas, jeigu B toks nebuvo. Paskirstymas iki aukojimo 
veiksmo yra teisingas, jeigu jis vyko atliekant teisingus žingsnius ankstes- 
nėje situacijoje, ir taip toliau, kol prieiname pradinę situaciją, kai dar nie- 
kas nėra išorinių išteklių savininkas. Tad teisingumo teorijai reikia nuosa- 
vybės pradinio įgijimo teorijos, nuo kurios būtų galima pradėti. 

Nozicko pradinio įsigijimo teorija yra Locke'o darbo nuosavybės teori- 
jos revizuota versija. Šioje teorijoje pradinė situacija („prigimtinė būklė“) 
apibūdinama dviem bendro pobūdžio prielaidomis. Pasak pirmosios prie- 
laidos, prigimtinėje būklėje kiekvienas individas turi moralines teises — tei- 
sẹ į gyvybę, teisę į fizinę neliečiamybę ir teisę įgyti privačią nuosavybę. Pa- 
sak antrosios prielaidos, niekas nėra jokių išorinių išteklių savininkas (nors 
kiekvienas yra savo kūno ir jo vidinių išteklių „savininkas“). Vadinasi, 
pradinio įsigijimo veiksmai negali pažeisti kitų asmenų teisėtų pretenzijų įsi- 
gyti išorinius išteklius, nes niekas negali teisėtai pretenduoti į neturinčius sa- 
vininko išteklius. Todėl pradinis įsigijimas yra neišvengiamai teisingas su są- 
lyga, kad jis vyksta nepažeidžiant kitų individų teisių į gyvybę, laisvę ir t.t. 

Tačiau čia esama keblumų. Tai, kad objektą pradeda kontroliuoti vie- 
nas asmuo, keičia kitų asmenų padėtį. Anksčiau jie galėjo laisvai naudotis 
šiuo ištekliumi, bet dabar nebegali. Tai nėra rimta problema, kol yra pa- 


6 Ibid., p. 171. 
Y Ibid., p. 163. 
78 Ibid., p. 152. 

kankamai daug išteklių, kuriais kiti visuomenės nariai gali laisvai naudo- 
tis arba gali jų laisvai įsigyti. Todėl Locke'as savąjį nuosavybės įgijimo 
principą papildo išlyga: kad ir kokios būtų kitos nuosavybės pradinio 
įgijimo sąlygos, šis įsigijimas negali būti teisingas, jeigu kitiems nelieka 
pakankamai ir tokių pat gerų išteklių. Bet „Locke'o išlyga“, kaip ją vadina 
Nozickas, užuot padėjusi išspręsti problemą, ją iškelia. Gamtinių išteklių 
atsargos nėra beribės. Nė viena moderni rinkos ekonomika nesinaudoja 
gausiais laisvais ištekliais. Antra, jeigu įgijimo teisėtumas priklauso nuo 
Locke'o išlygos, tai dėl fakto, jog niekam nepriklausančių gėrybių atsar- 
gos yra išsemiamos, visa įgijimo eiga iki pačios pradžios tampa neteisėta. 
Tarkime, Z yra pirmasis asmuo, kuris nepalieka kitiems „pakankamai ir 
tokių pat gerų“ išteklių. Jeigu atsižvelgsime į Locke'o išlygą, tai jis neturi 
teisių į įgytus išteklius. Bet tada paneigiamos ir Y (pirmojo asmens iki Z) 
teisės, nes tai, kad jis pasisavino, sugriautų Z teisę pasisavinti, ir tt? 
Svarstymų išvada ta, kad privati nuosavybė negali būti teisėta, kol nesu- 
rastas kitas principas, kuris, kad ir ne toks griežtas kaip Locke'o išlyga, 
vis dėlto atliktų tą pačią funkciją. Nozickas faktiškai siūlo tokį principą. 
Jis yra grindžiamas Pareto pranašumo kriterijumi, kuris yra maždaug 
toks. Tarkime, pradinė situacija pasikeitė taip, kad dabar yra bent vienas 
asmuo, kurio padėtis geresnė, negu buvo iš pradžių, ir nėra nė vieno 
asmens, kurio padėtis būtų blogesnė. Tad situacija, susiklosčiusi dėl po- 
kyčio, vadinama Pareto pranašumu palyginti su pradine situacija. 

Tarkime, individas iš pradžių įsigijo paskutinį dar niekam nepriklau- 
siusį dalyką, o visų kitų padėtis tebėra bent jau tokia pati, kokia buvo iki 
tol. Nozicko teigimu, jeigu taip yra, kiti Žmonės negali teisėtai skųstis šiuo 
įsigijimo faktu (jeigu šie veiksmai nepažeidė jų teisių). Bet ar jų padėtis 
gali būti tokia pati, jeigu jie tapo skurdesni bent jau tuo atžvilgiu, kad 
prarado galimybę pasisavinti? Atsakoma, jog už šį praradimą jiems gali 
būti kompensuota. Visuotinai pripažįstama, jog privačios nuosavybės san- 
kloda yra kur kas produktyvesnė už sistemas, kuriose ištekliai lieka be 
savininko. Todėl galima manyti, jog pasisavinimo rezultatas — produkto 
perteklius, kurį savininkas turi dalintis su nesavininkais. Pvz., pastarieji 
galėtų tapti samdomais darbininkais ir uždirbti daugiau, negu uždirbtų 
tebebūdami prigimtinėje būklėje. Jeigu būtent taip ir yra ir nepažeidžia- 
mos niekieno teisės, tai savininkas turi teises į visą savo turtą. 


“ Ibid., p. 176. 

Tarkime, jog visi pradinio įgijimo veiksmai buvo atlikti pagal teisingu- 
mo reikalavimus. Taip pat tarkime, jog pagal tuos pačius reikalavimus 
buvo atlikti ir visi tolesni sandėriai. Tokiu atveju dabartinis nuosavybės 
paskirstymas yra teisingas, o kiekvienas savininkas turi teisę į savo nuo- 
savybę. Jeigu taip, tai diferencijos principu grindžiamas perskirstomojo 
apmokestinimo variantas yra nepriimtinas moraliniu požiūriu; pasak įtai- 
gaus Nozicko posakio, jis „sudaro porą su priverstiniu darbu“*. Dalis 
individo darbu įgyjamų teisėtų pajamų iš jo atimama norint paremti kito 
individo tikslus, o tai reiškia, kad pirmasis asmuo verčiamas dirbti kito 
asmens labui?!. Perskirstymas paverčia kitą asmenį daliniu savininku to 
asmens, kurio pajamos apmokestinamos“*. Nozickas skuba pridurti, kad 
labdara, jeigu ji savanoriška, galėtų būti pagirtina moraliniu požiūriu, bet 
neleistina priverstinė labdara“. Gerovės valstybė yra neteisėta. 

Bet ar šia argumentacija neįrodoma pernelyg daug? Ar ji neperša min- 
ties, kad neteisėta yra ne tik gerovės, bet ir apskritai kiekviena valstybė? 
Jokia valstybė, net ir vykdanti tik „naktinio sargo“ funkcijas, negali atlikti 
savo funkcijų neapmokestindama savo valdinių. O mokesčiai, kuriais ap- 
mokestinamas individas, nėra kaina, kurią reikia mokėti už jam teikiamas 
paslaugas. Kiekvienas pilietis turi teisę būti saugomas valstybės — ir ne- 
svarbu, ar jis moka didelius, ar mažus mokesčius. Atrodo, iš to plaukia 
išvada, jog perskirstymas yra būtinas kiekvienos valstybės atributas. 

Nozickas supranta, kaip tai keblu ir pasirengęs tai įveikti. Pirma, pri- 
verstinių sandėrių faktas yra būtina, bet nepakankama sąlyga, kad perskirs- 
tymas būtų svarbus ir neleistinas moraliniu požiūriu. Turi reikšmės ir san- 
dėrių tikslai bei jų pateisinimas. Tarkime, priežastis įsikišti yra tikslas pa- 
keisti paskirstymo modelį. Tokiu atveju procedūra yra perskirstomojo po- 
būdžio ir neteisėta. Bet tarkime, kad paskirstymas pasikeitė dėl atsitikti- 
nių, šalutinių įsikišimo padarinių, o įsikišimo priežastis yra visiškai kito- 
kia, pvz., siekimas garantuoti visų žmonių saugumą. Tokiu atveju visa pro- 
cedūra nėra perskirstomojo pobūdžio. Ji yra teisėta, jeigu jokiu kitu būdu 
nepažeidžia teisių. Argi ji galėtų būti neteisėta, jeigu jai nėra būdinga per- 
skirstymo yda? Kiekvieno piliečio apsaugą garantuoja valdžios monopo- 


* Idid., p. 169. 
31 Thid. 
2 Idid., p. 172. 
3 Ibid. 

lija spręsti, kas ir kada gali naudoti jėgą bei reglamentuoti prievartą. Šios 
apsaugos garantavimas yra išvirkštinė valdžios monopolizavimo pusė. Be 
prievartos monopolio nėra valstybės. Kitaip sakant, valstybės nėra, jeigu 
nėra griežtai suvaržoma individo teisė gintis ir keršyti. Tačiau jeigu mo- 
ralinių teisių idėja yra apskritai prasminga, turime pripažinti, jog teisė gintis 
ir keršyti yra viena iš teisių, kurias individai turi kaip žmonės dar iki jų 
pripažinimo valstybės valdiniais. Tad kyla klausimas, kaip gali valstybė 
monopolizuoti jėgos panaudojimo kontrolę nepažeisdama šios teisės? 

Nozickas pateikia išradingą argumentaciją stengdamasis parodyti, kaip 
besivadovaujantys savanaudiškais interesais racionalūs individai imtųsi 
tokių žingsnių, kuriais pamažu, nepažeidžiant niekieno teisių, būtų su- 
kurta minimali, „naktinio sargo“ tipo valstybė. Jis samprotauja gan sudė- 
tingai, bet pagrindinė mintis yra paprasta: kadangi Žmonės sutinka padėti 
vieni kitiems, kai būna puolami, savigyna tampa veiksmingesnė, todėl 
galima tikėtis, kad dauguma žmonių savo noru telksis į savisaugos aso- 
ciacijas; pirkti specializuotos grupės siūlomą apsaugą yra efektyviau, ne- 
gu tiesiogiai dalyvauti bendroje savigynoje, todėl galima tikėtis, kad savi- 
saugos asociacijos spontaniškai plėtosis į specializuotas apsaugos organi- 
zacijas; turėti vieną apsaugos organizaciją vienoje teritorijoje yra efekty- 
viau, negu turėti daug konkuruojančių organizacijų, todėl galima tikėtis, 
kad dominuojanti apsaugos organizacija išstums visas kitas nepažeisda- 
ma niekieno teisių; tiesa, gali likti „nepriklausomų“, kurie nepaisys visų 
nepatogumų ir, užuot išsižadėję savo teisės gintis, nuspręs gintis patys, 
bet nors juos reikia priversti pripažinti dominuojančios apsaugos organi- 
zacijos viršenybę, kad galėtų atsirasti valstybė, vis dėlto valstybės atsira- 
dimas suponuoja, jog jos teikiamos apsaugos paslaugos (ex hypothesi daug, 
veiksmingesnės negu pačių „nepriklausomųjų“ savigyna) yra skiriamos 
ir „nepriklausomiesiems“, tad jiems šitaip pakankamai kompensuojama 
už tą žalą, kurią jie patyrė kuriant valstybę“. Dėl tokios argumentacijos 
libertarams nebūtina tapti anarchistais. Jie gali remti minimalią, „naktinio 
sargo“ tipo valstybę. Bet, kaip galime suprasti, jie turi svarių argumentų 
neremti jokios platesnius įgaliojimus turinčios valstybės. 

Nėra visiškai aišku, kaip galima suderinti tai, kad Nozickas gina mi- 
nimalią valstybę ir tuo pat metu atmeta gerovės valstybę. Jeigu yra leis- 
tina per prievartą kištis į individo savigynos teisę su sąlyga, kad individui 


H Ibid., p. 16f. 

kompensuojama už jo laisvės pažeidimą, tai belieka stebėtis, kodėl lygiai 
taip pat negali būti leistina per prievartą kištis į nuosavybės teises. Nozic- 
kas neaiškina, kodėl būtų klaida teigti, kad valstybė garantuoja visų savo 
valdinių apsaugą ir apskritai jiems reikalingą stabilią tvarką mainais į tai, 
jog suvaržomos tiek jų teisė į savigyną, tiek ir teisė į privačią nuosavybę. 
Be to, jis nepaaiškina, kodėl prigimtinės būklės Žmonių teisę į privačią 
nuosavybę reikia laikyti neribota. Jis taip pat deramai neanalizuoja ir 
metaforos, kad teisės apibrėžia individą supančios moralinės erdvės ri- 
bas. Pagaliau šios neaiškios metaforos šešėlyje lieka labai problemiška 
esminė prielaida. Pasak šios prielaidos, norint atlikti moralinę analizę, 
reikia individus traktuoti kaip izoliuotus vienetus. Net kooperuodamiesi 
jie visada pasilieka savo moralinėje erdvėje. Šitos moralinės erdvės api- 
brėžiamos iki kooperacijos ir nuo jos nepriklauso, tarsi individų teisių 
apimtį ir turinį būtų galima nustatyti neatsižvelgiant į tai, kaip jie derina 
savo besivaržančius interesus. Panagrinėkime, kaip Nozickas aiškina pra- 
dinį įgijimą. Tai yra nauja senos teorijos apie pirmąjį pasinaudojimą ver- 
sija. Pasak šios senos teorijos, įvairios individų pradinės pretenzijos yra 
laikomos nepriklausomomis viena nuo kitos. Kadangi individą varžo Pa- 
reto principas, jis gali įgyti teises į išteklius atskiru veiksmu nepaisydamas 
to, kiek dėl šio pasisavinimo veiksmo kiti praranda galimybių. Kitaip 
sakant, Nozickas nepakankamai atsižvelgia, kiek svarbu teisingumo teo- 
rijai tai, kad individualūs pasirinkimai ir veiksmai yra tarpusavy nepri- 
klausomi, taip pat tai, kokią kainą sumoka kiti asmenys, kai vienas asmuo 
pradeda kontroliuoti kokius nors menkus išteklius. Ronaldo Dworkino 
indėlį į teisingumo teoriją galime suprasti kaip mėginimą patikslinti No- 
zicko pažiūras šiuo klausimu. 


4. Egalitarizmas 


Kaip ir Rawlsas bei Nozickas, Dworkinas remiasi Švietimo idėja, kad 
teisinga visuomenė visus savo narius traktuoja kaip lygius, t. y. kaip vie- 
nodai autonomiškas būtybes. Kaip ir jie, jis mano, kad visuomenė nelaiko 


individų lygiais, jeigu menki ištekliai nėra skirstomi tarp jų teisingai“. Ir 


35 R. Dworkin. „What is Equality? II: Equality of Resources. — In Philosophy and 
Public Affairs 10 (1981), p. 345. 

panašiai kaip ir jie, savo paskirstomojo teisingumo teoriją jis pateikia kaip 
abstrakčios lygybės idėjos interpretaciją. 

Dworkinas pripažįsta ir plėtoja pagrindinį Rawlso teiginį, kad jeigu 
teisingo paskirstymo teorija grindžiama lygybės idėja, tai ją turi įkvėpti 
skirtis tarp to, kas susiję su individo moraline asmenybe, ir to, kas su- 
siję su moraliniu požiūriu atsitiktinėmis aplinkybėmis. Taip yra todėl, 
kad laikyti žmones lygiais — tai laikyti juos autonomiškomis būtybė- 
mis, turinčiomis tiek teisę susikurti bei įgyvendinti savo tinkamo gyve- 
nimo sampratą, tiek ir atsakomybę už savo veiksmus bei apskritai už 
tai, kaip nugyvena savo gyvenimą. Aišku, negalima laikyti Žmonių at- 
sakingais už tai, kas nepriklauso nuo jų pasirinkimų ir įsipareigojimų, 
bet yra jų gyvenimo aplinkybių dalis. Dworkinas pritaria Rawlsui ir tei- 
gia, kad teisingoje visuomenėje galimybę įgyti išteklių turi lemti ne na- 
tūralūs šansai ar socialiniai atsitiktinumai, o tai, už ką individus gali- 
ma laikyti esant atsakingus, t. y. kintamieji, atspindintys jų pasirinkimus 
ir veiksmus. Tai perša dvi svarbias išvadas. Pirma, visuomenė, laikanti 
individus lygiais, turi vadovautis egalitariniu išteklių skirstymu (skirs- 
tymo lygybė aiškinama vėliau). Antra, lygybės įvertinimo skalei turi būti 
taikomas ne patenkinimo arba gerovės, o išteklių mastelis. Pasak Dwor- 
kino, jeigu asmuo puoselėja brangiai kainuojančius pomėgius, jis neturi 
tikėtis, jog kiti žmonės, kurių troškimai kuklesni, gaus mažiau visuome- 
nės išteklių vardan to, kad individų gerovė, atsirandanti naudojant vi- 
sus išteklius, būtų subendrinta. Individai privalo prisiimti atsakomybę 
už padarinius kitiems, kai jiems skiriami tam tikri menki ištekliai. Iš- 
skleiskime šį teiginį kiek detaliau. 

Atsakomybę už mūsų preferencijas lemia tas faktas, kad jas patenki- 
nus, kiti praranda galimybes. Kadangi ištekliai yra menki, tai, kai padidė- 
ja vieno asmens dalis, paprastai sumažėja kitų asmenų dalys. Visų indi- 
vidų sėkmė gyvenime yra reikšminga, ir reikšminga vienodai, tad iš mū- 
sų tikimasi, kad atsižvelgsime į šį sąryšį, nes neturime didesnių ir prana- 
šesnių moralinių teisių į visuomenės išteklius negu kiti. Žmonės privalo 
nuspręsti, „kaip gyventi, kai žinoma, kiek kitiems žmonėms kainuoja jų 


pasirinkimai ir kokią dalį visų išteklių jie gali sąžiningai panaudoti“. 


% „Equality of Resources“, p. 288. Plg.: J. Rawls. „Social Unity and Primary 
Goods“. — In Utilitarianism and Beyond, A. Sen and B. Williams, eds. — Cambridge: 
Cambridge University Press, 1982, 168f. 

Bet kur brėžti skiriamąją liniją tarp asmenybės ir aplinkybių? Čia Dwor- 
kinas ir vėl vadovaujasi Rawlso įžvalga: šansų dėl įgimtų gebėjimų pasi- 
skirstymas yra toks pat moraliai šališkas kaip ir atsitiktinis socialinių, 
ekonominių ir kultūros gėrybių pasiskirstymas. Kitaip sakant, tiek biolo- 
giškai paveldėti vidiniai turtai, tiek ir socialiai paveldėti išoriniai turtai 
turi būti siejami ne su individų asmenybe, o su jų sąlygomis. Vis dėlto, 
Dworkino teigimu, taikant diferencijos principą, nepripažįstama ši kerti- 
nė moralinė skirtis. 

Pirma, diferencijos principas taikomas neatsižvelgiant į individualų 
pasirinkimą ir elgesį. Pvz., palyginkime dvi gerovės programas: vienu 
atveju pašalpas gauna tik tie, kurie ieško, bet neranda darbo, kitu atveju 
kiekvienas, nusprendęs nedirbti, turi teisę į pašalpas. Diferencijos princi- 
pas nesuteikia pirmiesiems privilegijos prieš antruosius. Pagal šį principą 
atrenkama pajamų grupė (žemiausia stetistikos skalėje) kaip pašalpų ga- 
vėja neatsižvelgiant į grupės narių asmeninius pasirinkimus. Antra, ka- 
dangi blogiausią padėtį užimanti grupė nustatoma statistiškai, tai dife- 
rencijos principas yra pernelyg paslankus, kad padėtų vykdyti aiškią iš- 
mokų politiką. Nėra tokio dalyko kaip blogiausią padėtį užimanti grupė; 
yra įvairių blogiausią padėtį užimančių grupių, ir tai priklauso nuo to, 
kokia dalimi visų gyventojų mes domimės: pvz., galime norėti išskirti 1%, 
5% ar 10% blogiausioje padėtyje atsidūrusių žmonių. Politika, kuri atitik- 
tų diferencijos principą, priklausys nuo grupės, apibūdinamos kaip blo- 
giausios padėties, dydžio. Šis principas taip pat neduoda kriterijaus, pa- 
dedančio nustatyti žemiausios klasės lubas. Pagaliau diferencijos princi- 
pas taikomas tik dugne atsidūrusių Žmonių padėčiai. Pasak šio principo, 
kai galima rinktis, kad būtų radikaliai pagerinta blogiausioje padėtyje 
atsidūrusios grupės situacija (nesvarbu, kaip ši grupė apibrėžiama), šią 
galimybę reikia rinktis, nors ir daug prarastų geriau besiverčiantys žmo- 
nės. Tačiau, atrodo, nesąžininga ignoruoti gerovės modelio poveikį tiems, 
kurie pagal šališkai pasirinktus kriterijus nepriklauso blogiausiųjų padė- 
tyje esančių grupei, bet vis dėlto privalo sunkiai kovoti, kad užsitikrintų 
padorų gyvenimą sau ir savo šeimoms. Apskritai Dworkinas mano, kad 
diferencijos principas negali būti teisingas egalitarinis principas. 

Bet Dworkinas prieštarauja Rawlsui ir kitaip, dar labiau pakerta jo 
teoriją. Kaip ir Nozickas, Dworkinas linkęs atmesti patį kontraktarinį tei- 


singumo principų kūrimo metodą. Jis, kaip ir Nozickas, labiausiai kriti- 

kuoja pusiau konsekvencinę Rawlso teorijos struktūrą. Pasak Dworkino, 
principai, kuriais reguliuojamos ir pateisinamos teisingos visuomenės ins- 
titucijos, privalo atspindėti abstraktų reikalavimą laikyti individus lygiais. 
Todėl turime prieiti prie šių principų parodydami, kad, esant tam tikroms 
bendroms sąlygoms (kada nėra ekonominių išteklių ir patrauklių sociali- 
nių nuostatų), jie geriausiai paaiškina, koks yra tas abstraktus reikalavi- 
mas. Įrodymas, kad hipotetiniai sutarties dalyviai rinksis šiuos principus 
kaip naudingus sau, nėra nei būtinas, nei pakankamas šio sąryšio patvir- 
tinimas. Pvz., tarkime, kad už nežinojimo uždangos Žmonės sutaria, jog, 
sistema, kuri stengiasi garantuoti didesnį stabilumą arba tobulesnę har- 
moniją tarp priešingų pasaulėžiūrų grupių ir todėl daro kompromisus dėl 
žodžio laisvės, geriau padės įgyvendinti jų savanaudiškus interesus negu 
sistema, kuri suabsoliutina žodžio laisvę. Tokio kompromiso negalima 
atmesti kaip iracionalaus — ir nesvarbu, vadovaujamasi ar ne maksimino 
strategija. Vis dėlto toks kompromisas galbūt pažeistų abstraktų egalita- 
rinį principą, nes yra svarių priežasčių manyti, jog asmuo, kuriam truk- 
doma reikšti savo idėjas todėl, kad jos yra klaidingos arba kitaip žalingos, 
nėra laikomas lygiateisiu. Antra vertus, tarkime, kad pirminėje pozicijoje 
besirenkantys asmenys pripažįsta (Rawlsas tiki, kad jie pripažįsta), jog 
pamatinės laisvės yra leksikografiškai pirmesnės negu kiti principai ir 
vertybės. Tai nereiškia, kad tokį prioritetą lemia egalitarinis principas. Šį 
teiginį reikia argumentuoti atskirai”. 

Šiaip ar taip, tai nėra tolima Nozicko priekaištams Teorijai, ir Dworki- 
nas atvirai pripažįsta savo ir Nozicko kritikos panašumą. Jis ypač aiškiai 
teigia, kad tinkama teisingumo teorija iš tiesų pateikia istorinius, o ne 
tikslo arba modeliuojamus principus. Dworkino nuomone, kuriant pa- 
skirstomosios lygybės idealą, reikia itin jautriai atsižvelgti į individualius 
pasirinkimus ir veiksmus, o tai gali garantuoti tik istoriniai principai”. 

Bet iš esmės jo užmojai artimesni Rawlso, o ne Nozicko užmojams. 
Kaip matėme, Nozickas nori nustatyti izoliuotų asmenų individualių tei- 
sių mastą ir turinį. Jis atsiriboja nuo jų besivaržančių interesų lauko. Dwor- 
kino požiūriu, visuomenė yra kolektyvinis darinys, todėl individai gali 


b 


3 R. Dworkin. „What is Equality? III: The Place of Liberty“. — In lova Law 
Review 73 (1987), 17ff. 


a „Equality of Resources”, 338ff. 

pretenduoti tik į savo sąžiningą visiems skirtų išteklių dalį. Tai lemia 
pradinį įsigijimo modelį, kuris visiškai kitoks negu Nozicko. Pamatinė 
prielaida ta, kad jeigu pripažįstame, jog iš pradžių niekas neturi didesnės 
teisės už kitus į menkus išteklius, tai „pirmojo naudojimosi“ tipo nuosa- 
vybės teorijos nėra tinkamos kandidatės norint nustatyti, kokie pradiniai 
paskirstymai yra teisingi. Ko gero, pradinį paskirstymą po lygiai turime 
pripažinti kaip tinkamą išeities tašką. Pirminėje pozicijoje ypatingas preten- 
zijas galėtų pateisinti tik tai, jog vienas asmuo savaime svarbesnis už kitus, 
o tokio pobūdžio teiginys neturi pagrindo. Beasmeniu visuomenės požiū- 
riu, nė vieno Žmogaus sėkmė gyvenime nėra verta daugiau dėmesio negu 
kitų žmonių sėkmė. Tad kyla klausimas, kaip apibrėžti pirminę lygybę. 

Dworkinas siūlo apsvarstyti šią hipotetinę istoriją. Tarkime, sudužus 
laivui, grupė Žmonių atsiduria negyvenamoje saloje. Jie sutaria po lygiai 
pasidalinti salos išteklius. Jie susitaria dėl lygių dalybų testo, kurį Dwor- 
kinas pavadina (sekdamas ekonomistu Halu Varianu) pavydo testu. Ištek- 
lių dalybos bus lygios tik tada, kai po jų nebus nė vieno individo, norinčio 
perimti kurio nors kito išteklius. Turėdami šį principą omenyje, sudužėliai 
pradeda išteklių aukcioną. Kiekvienas imigrantas gauna po vienodą ir 
pakankamai didelį kiekį moliuskų kriauklelių, kuriomis siūloma kaina. 
Tada aukcionatorius siūlo kainą už kiekvieną dalyką. Kainos siūlomos tol, 
kol randama tokia kainų struktūra, kuri leidžia viską išparduoti. Šitaip 
būsiąs atliktas pavydo testas. Niekas neketins rinktis kieno nors kito ištek- 
lių, nes, jeigu būtų ketinęs, galėjo juos nusipirkti vietoj įsigytų. Kiekvienas 
individas vaidino vienodą vaidmenį nustatant realiai pasirinktų išteklių 
struktūrą. Čia nėra nė vieno asmens, galinčio teisėtai skųstis, jog paskirs- 
tymo sistemoje jis nebuvo traktuojamas kaip lygus”. 

Po aukciono žmonės gali laisvai dirbti, gaminti, prekiauti, taupyti ir 
vartoti pagal savo norus naudodami pradines išteklių atsargas, kurios yra 
vienodos, nes nežadina pavydo. Dėl žmonių veiklos ir tarpusavio santy- 


kių jų nuosavybės rinkos vertė darosi nevienoda: vieni taupo ir investuoja 


 Ibid., 285ff. Aukciono modelis siūlomas kaip alternatyva tiek Rawlso sutar- 
čiai, sudaromai pirminėje pozicijoje, tiek Locke'o-Nozicko pradinio įsigijimo teori- 
jai. Kitaip negu Rawlso modelis, jis atitinka reikalavimą, kad paskirstymas atspin- 
dėtų individų pasirinkimus ir pastangas. Kitaip negu Locke'o-Nozicko modelio 
atveju, paskirstymas čia tampa priklausomas nuo visų individų vienu metu daromų 
sprendimų ir pirmajam savininkui neleidžiama naudotis neteisėtais pranašumais. 

daugiau negu kiti, kai kurie pasirodo esą geresni verslininkai arba gabes- 
ni darbininkai ir t.t. Bet, nepaisant šių pokyčių, išteklių paskirstymas te- 
bėra lygus, nes kiekvienas asmuo lėmė šiuos padarinius nuspręsdamas, 
kokius išteklius pirkti. 

Šiaip ar taip, toks yra istorijos rezultatas, kol darome prielaidą, jog 
visiems pirminio aukciono dalyviams būdingas vienodas talentų ir trūku- 
mų derinys. Bet, sako Dworkinas, pagalvokime apie du žmones. Vieno iš 
jų (N) gabumai yra normalūs, kitas (H) turi įgimtų trūkumų. N ir H ne- 
pavyks turimus išorinius išteklius vienodai sėkmingai paversti savo as- 
menine gerove. Todėl nors H neturi pagrindo pavydėti N dėl jo išorinių 
išteklių, jis turi rimtą pagrindą pavydėti N turimų išorinių ir vidinių ištek- 
lių visumos. Jeigu vidiniai gabumai būtų įgyjami aukcione kaip išorinės 
gėrybės, H nesirinktų tokio jų rinkinio, kokį turi dabar. Todėl negalima 
sakyti, kad, kai žmonių sugebėjimai nevienodi, paskirstymas, atsirandan- 
tis perkant aukcione išorines gėrybes, reiškia išteklių lygybę. 

Dabar pagalvokime apie kitą porą savininkų. Vieno iš jų (M) troški- 
mai yra nuosaikūs, kito (V) norų tenkinimas kainuoja labai brangiai. Ir 
šiuo atveju V ir M nevienodai sėkmingai pavers savo turimas neasmeni- 
nes gėrybes asmenine gerove. V reikia daug daugiau išteklių negu M, kad 
jo reikmės būtų taip pat patenkintos. Nejaugi turime sakyti, kad brangiai 
kainuojantis skonis yra savotiškas trūkumas ir kad sistema turi kompen- 
suoti V taip pat ir tiek pat, kaip ji kompensuoja H? Dworkinas tai neigia. 
Jis aiškina, kad trūkumai yra mums duoti, jie sudaro dalį mūsų gyvenimo 
aplinkybių. Antra vertus, polinkiai susiję su mūsų asmenybe. Juos galima 
rinktis, keisti, vertinti moraliniu požiūriu. Nesame atsakingi už savo trū- 
kumus, bet esame atsakingi už savo polinkius. 

Taigi, sistema privalo kompensuoti už trūkumus, bet ne už brangiai 
kainuojančius norus. Bet kaip nustatyti, kiek būtina kompensuoti? Vienas 
iš būdų būtų asmeninius gabumus priskirti gėrybėms, kurias reiktų pirkti 
aukcione. Bet tai baigtųsi talentingųjų vergija, o tai visai nepriimtina“. 
Todėl Dworkinas siūlo kitka. Tarkime, sako jis, kad pradinio aukciono 
metu žmonės yra gana gerai informuoti apie viską, ką Rawlsas norėtų 
nuslėpti už nežinojimo uždangos, — išskyrus apie paveldėtus talentus ir 
trūkumus. Taip pat tarkime, kad, be išorinių išteklių, aukcione bendruo- 


* Tbid., p. 311f. 

menės nustatytomis kainomis yra siūloma draudimo sistema. Visiems yra 
siūloma vienodi garantijų paketai už vienodą kainą, nes manoma, jog 
visų asmenų galimybės turėti tam tikrą konkretų ir ribotą talentingumą 
yra vienodos. Dabar kiekvienas individas gali rinktis ir, užuot pirkęs iš- 
teklius, gali atidėti dalį savo turimų kriauklelių, kad už juos nusipirktų 
garantijų paketą. Dienos pabaigoje kai kurie bus praradę savo investicijas, 
nes paaiškės, kad apsidraudę nuo galimo talentų trūkumo, jie pasirodys 
turį kur kas daugiau. Kiti apskritai laimės, nes reali jų padėtis daug blo- 
gesnė negu ta, nuo kurios jie apsidraudė. Dar kitiems bus tiksliai atlygin- 
ta už jų išlaidas. Vis dėlto niekas negalėtų pagrįstai skųstis modelio ne- 
sąžiningumu dėl to, kad tokio modelio taikymas kompensavo kitiems. 
Paskirstymas, kurį sukuria hipotetinis aukcionas kartu su hipotetine drau- 
dimo rinka yra egalitarinis tuo atžvilgiu, kad čia matyti, ką tam tikru 
laiko momentu renkasi pradinės lygybės situacijoje esantys visuomenės 
nariai. Taigi tai ir yra teisingumo standartas, kurio pagrindu galima ver- 
tinti, koks yra realus paskirstymas realiose visuomenėse. 

Tačiau vis dar trūksta svarbios sąlygos, kuri būtina tam, kad aukciono 
rezultatai būtų sukonkretinti. Gėrybių aukcionui reikia pagrindo — lais- 
vių ir suvaržymų sistemos, kuri nurodytų, ką asmuo gali daryti su auk- 
cione pirktomis gėrybėmis. Kol šios normos nėra žinomos, vienintelio ga- 
limo paskirstymo problema lieka neišspręsta, nes niekas nežino, ką jis iš 
tikrųjų įgyja pirkdamas gėrybę*!. Aišku, kad aukcione pasirinkus skirtin- 
gus išteklių paketus atsiras ir skirtingos laisvės suvaržymo minimalios 
ribos. Tad kyla klausimas, kaip pasirinkti tinkamą minimalių suvaržymų 
sistemą. Dworkinas nagrinėja dvi rinkimosi strategijas. Viena, kurią jis 
vadina „intereso strategija“, labai primena principų rinkimąsi pirminėje 
pozicijoje: prieš pirkdami gėrybes, sudužėliai dalyvauja kitame aukcione, 
kur perkama jų interesus labiausiai atitinkanti minimalių suvaržymų sis- 
tema. Pasak Dworkino, šios strategijos reikia atsisakyti dėl dviejų priežas- 
čių. Pirma, aukciono dalyviai turbūt nemokės už pamatines teises ir lais- 
ves tiek, kiek reikėtų sumokėti norint garantuoti šių dalykų prioritetą 
prieš kitas vertybes arba tikslus. Dauguma Žmonių, jeigu jie gan gerai 
žino savo konkrečius norus, nepakankamai rūpinsis liberaliomis teisėmis 
stengdamiesi suteikti prioritetą pamatinių laisvių sistemai. Antra, gėrybių 


4l „The Place of Liberty“, 23. 

pirkimas neturi aiškios prasmės, jeigu jis nesusietas su laisvės minimalių 
suvaržymų sistema. Taip pat ir minimalaus suvaržymų lygmens pirkimas 
neturi jokios aiškios prasmės, jeigu jis nesiejamas su gėrybių paketais, 
kuriuos galima įsigyti esant vienai ar kitai minimalių suvaržymų ribai. 
Jeigu būsimas savininkas nežino, ką jis turi teisę daryti su savo nuosavy- 
be, tai jis negali Žinoti, ko yra vertos jo perkamos gėrybės. O jeigu jis 
nežino, kokie yra alternatyvūs gėrybių paketai, kuriuos jis gali įsigyti 
pirkdamas esant skirtingoms minimalių suvaržymų sistemoms, tai jis ne- 
gali Žinoti, ko vertos konkuruojančios minimalių suvaržymų sistemos. 
Dworkinas daro išvadą, kad, norint nustatyti tinkamą laisvės /suvaržymo 
minimalią ribą, reikia rinktis kitokią strategiją. Jis vadina ją „konstituty- 
vine strategija“. Jos esmė — nustatyti minimalių suvaržymų sistemos tin- 
kamumo kriterijų remiantis bendrąja išteklių lygybės idėja. 

Išteklių lygybė matuojama prarandamomis galimybėmis: asmens turi- 
mų išorinių išteklių vertė yra laikoma kitų asmenų dėl to prarandama 
verte. Skirtingi aukcionai, kurių pagrindą sudaro skirtingos laisvės/su- 
varžymo žemutinės ribos, reiškia skirtingas prarastas galimybes. Klausi- 
mas yra tas, kuri sistema geriausiai atskleidžia, kokios yra tikrosios gali- 
mybės, kurios prarandamos, kai kuris nors individas ima valdyti ištek- 
lius. Todėl kuo mažiau aukcione reaguojama į slaptus žmonių planus ir 
preferencijas, tuo mažiau išaiškinama, kiek iš tikrųjų prarandama galimy- 
bių. Išteklių lygybė suponuoja, kad socialinė sistema turi palikti savo na- 
riams kuo daugiau galimybių gyventi taip, kaip jiems patinka. Pasak Dwor- 
kino, iš šio reikalavimo kyla trys svarbios išvados. Pirma, yra grupė ga- 
limybių, kurios yra esmingesnės už kitas galimybes. Geras eismo regulia- 
vimas netrukdo mums įgyvendinti savo tinkamo gyvenimo idėją. Bet ki- 
šimasis, pvz., į žodžio ar religijos laisvę daro didelę įtaką tam, kaip mes 
norime gyventi, ir tam, kokie mes norime būti. Ypatinga šios rūšies gali- 
mybių svarba verčia politinę teoriją atsižvelgti į išskirtinę pamatinių lais- 
vių vietą ir ypatingą jų apsaugą. Antra, egzistuoja tokio pobūdžio kišima- 
sis, kuris dėl pačios savo prigimties yra įžeidžiantis. Šia prasme draudi- 
mas, grindžiamas argumentu,jog suvaržymas yra būtinas siekiant apsau- 
goti kitų Žmonių galimybes, nėra įžeidžiantis. Tačiau draudimas, grin- 
džiamas visiškai kitokiu argumentu — kad suvaržymo reikia norint pri- 
versti žmones gyventi tinkamesnį gyvenimą, įžeidžia. Kai kurie draudi- 


mai savaime pažeidžia asmens autonomiją: tai moralizuojantys draudi- 


42 


ĮVADAS 


mai, kuriais individams primetamas kolektyvinis požiūris, koks gyveni- 
mas yra vertingas. Šiuo motyvu grindžiami liberalios tolerancijos ir neut- 
ralumo reikalavimai. Pagaliau idealas, kad turi būti garantuotos individų 
maksimalios galimybės gyventi taip, kaip jiems atrodo tinkama, suponuo- 
ja, kaip yra leistina varžyti nuosavybės teises. Kai būna teisėtas nuosavy- 
bės paskirstymo modelis, visuomenė neturi varžyti savo narių nurodyda- 
ma, kaip jie gali panaudoti savo išteklius. Tokios rūšies svarstymai pade- 
da išsiaiškinti, kokiais būdais valstybė negali kištis į privačią nuosavybę. 
Tačiau šie nurodomi nesikišimo atvejai nepaneigia, jog gali egzistuoti ir 
kitoks moraliai nepriimtinas valdžios kišimasis. 

Tarkime (tai yra įrodomas atvejis), kad visuomenėje ištekliai iš tikrų- 
jų paskirstyti neteisingai. Be to, tarkime, jog tikėtina, kad dėl egzistuo- 
jančios sandėrių sistemos visuomenė artėja prie paskirstomojo teisingu- 
mo standartų. Tada individas, kurio neteisėtai valdomi ištekliai yra per- 
skirstomi kitiems, negali skųstis, jog dėl šito nukentėjo jo asmeninė au- 
tonomija: perskirstomasis apmokestinimas, dėl kurio didėja lygybė, iš 
jokio asmens neatima nė vienos galimybės, kurią šis turėtų, jeigu iš tik- 
rųjų būtų įdiegta lygybė. 

Jeigu valstybė kišasi stengdamasi kuo labiau sulyginti paskirstymą ir 
nepažeidžia konstitucinių teisių, ji nepažeidžia autonomijos. Bet hipoteti- 
nės draudimo rinkos modelis padeda paaiškinti ne vien tai, kodėl ji šios 
autonomijos nepažeidžia. Šis modelis leidžia nustatyti lygybės standartą, 
padedantį tobulinti realiai egzistuojančias rinkas. Privaloma sveikatos ap- 
sauga, socialinio draudimo ir gerovės modeliai yra — jei tik jie įmanomi — 
leistini ir reikalingi, kol jie mėgdžioja būdą, kuriuo idealios draudimo 
rinkos perskirstytų pavojus ir kliūtis, atsirandančius dėl savanoriškų pa- 
sirinkimų pradinio lygaus skirstymo sąlygomis. 

Vis dėlto Dworkinas, kaip ir Rawlsas bei Nozickas, tvirtai atstovauja 
liberaliajai tradicijai. Jo tikslas — pateisinti konstitucinę demokratiją ir 
tvirtas individualias teises. Dworkino požiūriu, rinka yra pagrindinis eko- 
nominės veiklos koordinavimo mechanizmas. Rinkos sandėriai paskatino 
jį suformuluoti išteklių lygybės apibrėžimą. Jį domina būtent teisingas 
privačios nuosavybės — pamatinės rinkos institucijos — paskirstymas. 

Rawlso, Nozicko ir Dworkino darbai sudaro liberaliąją Švietimo tradi- 
ciją tęsiančios šiuolaikinės politinės filosofijos karkasą. Bet ne visi, rea- 
guojantys į Teorija, tęsia šią tradiciją. Kai kurie kritikai atsisako paties 

pateikdami tris susijusius argumentus. Šioje knygoje jie dėstomi Susan 
Moller Okin straipsnyje Teisingumas ir lyčių diferencija. Pirma, feministai 
teigia, jog, ši teorija užsimerkia prieš neteisingą darbo šeimoje pasidaliji- 
mą ir apskritai prieš socialiai atkuriamą vyrų ir moterų nelygybę. Antra, 
jie prieštarauja namų, kaip privatumo srities, ir viešumo, kaip politinės 
srities, liberaliai skirčiai. Mat šeimos gyvenimą kiaurai persmelkia galios 
santykiai, įkūnijantys labiau nuasmenintų institucijų įtaką: „tai, kas asme- 
niška, yra politiška“. Trečia, kai kurie feministai atmeta kaip netinkamą ir 
vyrų motyvais grindžiamą pačią teisingumo moralę: jai priešinama rūpi- 
nimosi etika, grindžiama užuojauta ir susitapatinimu, kurie, jų manymu, 
būdingi moterų elgesiui socialiniame pasaulyje. Šis trečiasis priekaištas 
yra itin įdomus. Jis yra komunitarinės liberalizmo kritikos variantas. 


5. Komunitarizmas 


Komunitarizmas remiasi įžvalga, kurią pavadintume „socialine teze“. 
Pasak socialinės tezės, žmonių tapatumą sąlygoja (iš dalies) jų aplinka: 
žmonės yra kultūrinių bendruomenių nariai, ir juos formuoja bendruome- 
nės įpročiai bei vertybės. Kitaip sakant, būdingus Žmogiškus sugebėjimus 
jie išsiugdo tik visuomenėje. 

Komunitarai priskiria liberalizmui nuostatą, nesuderinamą su sociali- 
ne teze. Pasak jų, liberalai vaizduoja individą atomistiškai: žmonės vaiz- 
duojami kaip autarkiškos būtybės, kurių troškimai ir sugebėjimai duoti 
dar iki socialinės jų kooperacijos. Šiuo atomistiniu paveikslu pernelyg 
išpučiamas mūsų gebėjimas atitrūkti nuo savo socialinių vaidmenų ir iš- 
vengti kritinio jų tyrinėjimo. Taip pat ignoruojamas faktas, jog Aš yra 
įsišaknijęs socialinėje ir kultūrinėje praktikoje. Aš yra laikomas ankstes- 
niu negu jo konkretūs kultūriniai tikslai. Ignoruojamas faktas, jog iš dalies 
mes nesirenkame savo tapatumo, bet pripažįstame jį suprasdami, kokį vaid- 
menį vaidiname savo visuomenėje. 

Socialinė tezė leidžia suformuluoti empirinį teiginį, kad žmogaus ge- 
bėjimai priklauso nuo kultūrinės praktikos. Neaišku, kodėl liberali teorija 
turi būti nesuderinama su šiuo empiriniu teiginiu. Nė vienas liberalus 
mąstytojas nedaro empirinių prielaidų, prieštaraujančių socialinei tezei. 
Liberalizmas visai ir nesuponuoja tokių prielaidų. Tad jeigu komunitarai 

mano, jog liberaliai teorijai nepritaikoma socialinė tezė, jie turbūt turi gal- 
voje kažką daugiau, o ne vien nuogą empirinį teiginį, kurį įkūnija ši tezė. 

Savo veikale Susipynę tikslai ir kituose darbuose Charlesas Tayloras 
formuluoja vieną papildomą teiginį. Šis teiginys — tai mintis, jog reikia 
gerbti būdingus žmonių gebėjimus. Aišku, liberali teorija suponuoja ir šią 
idėją. Liberalizmas pateikia teisingos visuomenės, pagrįstos teisėmis, sam- 
pratą. Bet neįmanoma suprantamai pagrįsti pamatinių teisių nepripažįs- 
tant Žmogaus gyvenimo, kurį saugo šios teisės, vertės. Pripažindami pa- 
matines teises, mes kartu pripažįstame ir tam tikrus standartus, kuriais 
galima įvertinti, ar gyvenimas yra visavertis, ar iškreiptas. Bet, kaip teigia 
Tayloras, jeigu tai tiesa, Rawlso ir jo sekėjų liberalizmas nėra nuoseklus. 
Jeigu autonomiškas gyvenimas yra vertingas, o tokiam gyvenimui reikia- 
mų gebėjimų klestėjimas priklauso nuo bendros praktikos, tai visuomenė 
nėra teisinga visuomenė vien todėl, kad ji gerbia savo narių teises. Teisin- 
ga visuomenė daro daugiau. Ji puoselėja kultūrinę aplinką, palankią bū- 
dingiems Žmogaus gebėjimams ugdyti. Negalime manyti, jog individai 
turi moralines teises ir kad vienintelis moralinis idealas, kurį turėtų skelb- 
ti teisinga visuomenė, yra teisingumo idealas. Rawlso teiginys, kad teisin- 
gumas yra bendras visuomenės reikalas, o idėjos apie tinkamą gyvenimą 
priklauso individualaus pasirinkimo sričiai, nėra tvirtas. Liberali visuo- 
menė negali ir neturi būti neutrali konkuruojančių gėrio sampratų atžvil- 
giu. Individo autonomiją galima išlaikyti tik bendrojo gėrio politikos pa- 
grindu. Josepho Razo žodžiais kalbant, šis teiginys dažnai vadinamas 
„perfekcionistine teze”. 

Kaip aiškėja iš Razo darbo Liberalizmas, autonomija ir neutralaus rū- 
pinimosi politika, pateikiamo šioje knygoje, perfekcionistinė tezė yra nesu- 
derinama su pamatiniais liberalizmo principais, net kai ji derinama su 
socialine teze. Todėl komunitarizmas, jeigu jis mėgina būti alternatyva 
liberalizmui, o ne tiesiog jo patobulinimas, negali būti traktuojamas kaip 
paprastas socialinės ir perfekcionistinės tezių derinys. Iš tiesų komunitarai 
yra linkę atsisakyti pačios svarbiausios šviečiamojo liberalizmo idėjos, jog 
moralinį egzistuojančių socialinių struktūrų ir kultūrinių praktikų tinkamu- 
mą galima patikrinti remiantis visuotiniais teisingumo ir teisių standartais. 

Vienas iš būdų suformuluoti antiuniversalistinį teiginį yra šis. Libera- 
lai tiki, jog teisingumas ir teisės nustato bendrus standartus, kuriais turėtų 


vadovautis kiekviena visuomenė. Jie mano, jog teisingumo principai su- 


45 


ĮVADAS 


teikia išorinę perspektyvą, kurios pagrindu galima kritikuoti vietos kultū- 
ras. Tačiau šis požiūris yra klaidingas. Nėra tokio dalyko kaip išorinė 
perspektyva, iš kurios žvelgiama į kiekvieną bendruomenę, kiekvieną sa- 
vitą kultūrą. Teisingumo idėja yra susijusi su kultūra. Ji grindžiama ben- 
dromis prasmėmis, formuojančiomis konkrečios bendruomenės gyveni- 
mą. Praktika yra teisinga, jeigu ji atitinka konkrečios visuomenės bendrą- 
sias sampratas. Todėl teisingumo principų nustatymas yra veikiau kultū- 
ros interpretavimo, o ne filosofinio abstraktaus mąstymo dalykas. Šis po- 
žiūris išdėstytas Michaelio Walzerio darbe Saugumas ir gerovė. Walzeris 
eina net dar toliau. Jis neigia egzistuojant kokią nors vieną teisingumo 
idėją, išreiškiančią konkrečioje kultūroje susiklosčiusią teisingumo sam- 
pratą. Walzeris teigia, kad visuomenė turi struktūrą: ją sudaro daug įvai- 
rių sferų, kurių kiekviena turi savus skirtingus tikslus. Teisingumą ir ly- 
gybę reikėtų sieti su šiomis įvairiomis teleologijomis: sveikatos apsauga 
suponuoja kitokią teisingumo sampratą negu rinka, šeimoje lygybė reiš- 
kia ką kita negu politinėje bendruomenėje, ir t.t. Pasak Walzerio, mūsų 
visuomenės bendroje teisingumo sampratoje neglūdi viską apimantis rei- 
kalavimas paskirstyti visas gėrybes po lygiai, bet reikalaujama tokio pa- 
skirstymo, kurį Walzeris vadina „sudėtine lygybe“. Sudėtinės lygybės 
sąlygomis nelygybė neišnyksta, bet ji būna apribota įvairiose atskirose 
socialinėse sferose, todėl nelygybė vienoje sferoje nėra susijusi su nelygy- 
be kitose sferose (ekonominis turtingumas nėra susijęs su privilegijuotu 
naudojimusi sveikatos apsauga ir švietimu, ir t.t.). Tačiau mūsų visuome- 
nėms tai yra tik teisingumo idealas. Walzeris pripažįsta, jog kitas visuo- 
menes įkvepia kitokios teisingumo sampratos, ir atmeta teiginį, jog gali- 
ma įrodyti, kad pagal tam tikrą objektyvų standartą „mūsų“ samprata yra 
pranašesnė už kitas sampratas. 

Kiti komunitarai pasisako dar griežčiau. Jie teigia ne tai, kad liberalus 
teisingumas tėra viena iš kultūros sąlygotų teisingumo sampratų, bet tai, 
jog pats teisingumas yra kultūros sąlygota idėja. Michaelio Sandelo žo- 
džiais sakant, teisingumas yra „gydomoji dorybė“““; jo vaidmuo — ištai- 
syti kai kuriuos socialinio gyvenimo trūkumus. Teisingumo dorybės pri- 
reikia situacijose, kurioms būdinga tai, ką Davidas Hume'as vadino „tei- 


* Sandel. Liberalism and the Limits of Justice. — Cambridge: Cambridge Univer- 
sity Press, 1982, 31 f. 

singumo aplinkybėmis“: išteklių stoka ir menkas Žmonių altruizmas. Visuo- 
menėje, kurios individai kupini kilnesnių negu teisingumas dorybių — so- 
lidarumo ir geranoriškumo, — žmonės atsiliepia į kitų poreikius iš meilės 
ir dėl bendrų tikslų, todėl niekas nėra priverstas reikalauti savo teisių iš 
kitų. Teisingumas ir teisės yra grynai modernios normos, ir jos įrodo 
suirus tikrąsias bendruomenes su joms būdingais bendrais tikslais ir sie- 
kiais. Šie tikslai ir siekiai nustatė tobulumo standartą ir todėl galėjo rastis 
kilnesnių dorybių etika. Liberali valstybė, kuri tik saugo individualias 
teises ir vykdo teisingumą, pakerta priklausomybės jausmą, būtiną norint 
pateisinti politinės bendruomenės keliamus reikalavimus savo nariams. 
Tai yra pagrindinė Alasdairo MacIntyre'o įtakingos knygos Po dorybės“? 
idėja. Mūsų knygoje pateiktame jo straipsnyje Ar patriotizmas yra dorybė? 
dėstoma šiek tiek kitokia argumentacija, kuri padeda sureliatyvinti teisin- 
gumo reikalavimus. Straipsnyje teigiama, kad normatyvumas kyla ne iš 
vieno šaltinio (iš tų bendrųjų žmogaus prigimties savybių, kurias reikia 
gerbti), o iš dviejų atskirų šaltinių. Universalistinei moralei pamatus kloja 
normatyvūs Žmogaus prigimties reikalavimai. Tačiau kitas normatyvumo 
šaltinis yra konkretūs santykiai, kurie saisto žmones. Būti tam tikros ben- 
druomenės nariu reiškia atlikti pareigas: būti ištikimam visai bendruome- 
nei ir pavieniams jos nariams. Ir, kaip skelbia antroji straipsnio tezė, to- 
kios ištikimybės pareigos gali nustelbti mūsų įsipareigojimus visiems žmo- 
nėms. Patriotizmas yra dorybė, o jo įpareigojimai gali užgožti žmonišku- 
mo reikalavimus. Tad nepriklausomai nuo to, ar teisingumas yra, ar nėra 
universalus principas, jis nėra visuotinai dominuojantis, palyginti su išti- 
kimybės konkrečioms bendruomenėms dorybėmis. 

suabejojo teiginiu, jog kokioje nors pakankamai sudėtingoje visuomenė- 
je galėtų egzistuoti toks dalykas kaip visiems bendros vertybės. Jie prieš- 
tarauja komunitarams ir teigia, kad egzistuojančioms kultūroms išlikti 
padeda ir konvencijos, ir ginčai. Todėl joks kitas būdas nepadės pagrįsti 
politinės bendrųjų gėrybių teorijos, išskyrus diskusiją šiuo klausimu kon- 
krečioje kultūroje. Pasak liberalų, lygiai taip pat klaidina ir komunitarų 
pateikiami tikrų bendruomenių istoriniai pavyzdžiai. Komunitarų nu- 


B A. Maclntyre. After Virtue. — Notre Dame: The University of Notre Dame 
Press, 1984. 

rodomos visuomenės turėjo oficialų požiūrį į dorybių hierarchiją, bet 
tai buvo įmanoma tik todėl, kad vergai, vargšai, moterys, „barbarai“ 
(etninių grupių, kurios nedalyvauja konkrečioje politinėje bendruome- 
nėje, atstovai) nebuvo šių visuomenių nariai. Jeigu šioms grupėms būtų 
buvę leista (visapusiškai) dalyvauti bendruomenės gyvenime, „bendra- 
sis gėris“, kuris suponavo jų menkesnę padėtį, degradavimą ir išnau- 
dojimą, būtų tapęs kur kas kontroversiškesnis. Antra, liberalai parodė, 
jog teisingumo ir teisių reikalavimai netampa reliatyvūs konkrečių kul- 
tūrų atvejais. Kai sakome, jog „kankinti yra neleistina“, mes neišreiškia- 
me požiūrio, jog „neleistina kankinti tų, kurie sutinka su mumis, kad 
kankinti neleistina“, bet sakome, jog „kankinti neleistina“, o Žmonės, 
neigiantys šio teiginio teisingumą, smarkiai klysta. Ir trečia, liberalai 
parodė, kad nėra prieštaravimo tarp teisingumo bei teisių ir tikros ben- 
druomenės. Atvirkščiai, jokia visuomenė, atsisakanti kai kuriuos savo 
narius traktuoti kaip lygius, šiems paniekintiems asmenims negali būti 
bendruomenė. Kad egzistuotų bendruomenė, būtina jos egzistavimo są- 
lyga — pripažinti visų žmonių lygybę. 

Tačiau komunitarų iššūkis paveikė liberalizmą. Reaguodamas į kriti- 
ką, pats Rawlsas reikšmingai pakeitė savo pažiūras. Savo teisingumo te- 
oriją jis iš pradžių traktavo kaip bendro pobūdžio teoriją, kurios pagrindu 
galima įvertinti kiekvienos socialinės sistemos moralinį teisėtumą. Vėliau 
jis aiškino ją kaip teoriją, skirtą konstitucinės demokratijos piliečiams, — 
tai institucijoms būdingų principų eksplikavimas, „visuotinio konsensu- 
so“, prie kurio prieina visi demokratiją ir konstitucionalizmą pripažįstan- 
tys racionalūs individai, interpretavimas“. Robertas Nozickas sutiko, kad 
Anarchijoje ginama libertarinė nuostata yra klaidinga, nes ji nepaaiškina 
rūpinimosi ryšių, kurie politinėje bendruomenėje sieja individą su kitais 
individais“. Ir Ronaldas Dworkinas dėjo daug pastangų, kad susietų ben- 
druomenės vertybes su laisvės ir lygybės vertybėmis“. 


* Žr.: J. Rawls. Political Liberalism. — New York: Columbia University Press, 
1993, 


* R. Nozick. The Examined Life. — New York-London: Simon and Shuster, 1989, 
286ff. 

* Žr. šioje knygoje išspausdintą jo straipsnį „Laisvė, lygybė, bendruomenė“, 
taip pat: R. Dworkin. „Liberal Community“. — In California Law Revicw 77 (1989), 
479—504. 

Kur šitaip einame? Atrodo, jog liberalizmas pasiliks su mumis kaip 
kryptį nurodanti politinės filosofijos tradicija. Kol konstitucinė demokra- 
tija ir rinkos ekonomika neturi rimtų varžovių, tol normatyvinėje politi- 
nėje teorijoje vyraus liberali mintis. Ar bet kokio pobūdžio liberalizmui 
atstovaus ši hegemoniška teorija? Ar ji turi išlaikyti liberalizmo pretenzi- 
jas į universalumą, ar privalo sutikti, jog ji sistemiškai aiškina tik bendras 
politines pažiūras, įkvepiančias Vakarų civilizaciją? Ar ji turi mėginti to- 
bulinti kontraktarinį pateisinimo modelį, ar privalo ieškoti kito teorinio 
aparato? Kokį statusą teisingumo principams turėtų suteikti ši teorija? Ar 
reikia išsižadėti politinio neutralumo idėjos, ar veikiau reikia ją revizuoti? 
Ar gali liberalizmas palikti vietos bendruomenės idėjai, o jeigu taip, tai 
kas padaro gyventojus politine bendruomene griežta liberaliąja prasme? 
Jeigu visuomenė turi pripažinti visų savo narių lygybę, tai kokie yra šito 
padariniai išteklių skirstymui? Ar paskirstomąją lygybę suponuoja reika- 
lavimas laikyti visuomenės narius lygiais? Jeigu taip, tai ką reikia skirstyti 
po lygiai? O jeigu iš liberalios bendruomenės reikalaujama paskirstymo 
lygybės, tai kaip ją suderinti su laisvės reikalavimu? Ar egzistuoja laisvės 
ir lygybės konfliktas, ar jos, suprantamos tiksliai, palaiko viena kitą? Aiš- 
kių atsakymų į šiuos klausimus kol kas nėra. 

János Kis 

Jei žmonės visada sutartų dėl gyvenimo tikslų, jei mūsų protė- 
viai niekieno netrikdomi gyventų sau rojaus sode, tai vargu ar ga- 
lėtų būti įsivaizduojami tyrinėjimai, kuriems skirta Chichele Socia- 
linių ir politinių teorijų katedra!. Juk tie tyrinėjimai atliekami ir 
tarpsta dėl nesutarimų. Galima tai ginčyti remiantis tuo, jog net 
šventų anarchistų visuomenėje, kur konfliktams dėl galutinio tikslo 
nėra vietos, vis dėlto gali iškilti politinių problemų, pvz., konstitu- 
cinių ar įstatymų leidybos klausimų. Tačiau šis nepritarimas klai- 
dingas. Ten, kur sutarta dėl tikslų, klausimai iškyla tik dėl priemo- 
nių, O jie yra ne politiniai, bet techniniai, t. y. gali būti išspręsti 
pasitelkus ekspertus ar mašinas, kaip kad sprendžiami inžinierių 
ar gydytojų ginčai. Štai kodėl tie, kurie tiki kokiu nors didžiuliu 
pasaulį transformuojančiu reiškiniu, galbūt visišku proto triumfu 
arba proletariato revoliucija, privalo tikėti, kad šitaip visas politi- 
nes ir moralines problemas galima būtų paversti technologinėmis. 
Tokią prasmę turi garsioji Engelso perfrazuota Saint-Simono frazė 
apie „žmonių valdymo pakeitimą daiktų tvarkymu“? bei marksis- 
tų pranašystės apie valstybės nunykimą ir tikrosios žmonijos isto- 
rijos pradžią. Tie, kam abstraktūs samprotavimai apie šią tobulą 


! Ši esė parašyta inauguracinės paskaitos, perskaitytos 1958 m., pagrindu. 


? Engels. Anti-Dühring (1877—1878). — In Karl Marx, Friedrich Engels. Wer- 
ke. — Berlin, 1956, vol. 19, p. 195. Cf. „Lettres de Henri Saint-Simon à un amėri- 
cain, eighth letter. — In L'industrie (1817), vol. 1, p. 182—191. — In Oeures de Saint- 
Simon el d'Enfantin. — Paris, 1865—1878, vol. 18. 

socialinę harmoniją atrodo tuščias vaizduotės žaismas, tokį požiūrį 
vadina utopiniu. Ir vis dėlto svečiui iš Marso kokiame nors britų 
(ar amerikiečių) universitete šiandien galėtų būti atleistina, jeigu 
jis, spręsdamas iš to, kiek mažai dėmesio filosofai profesionalai 
skiria fundamentalioms politikos problemoms, susidarytų įspūdį, 
kad to universiteto žmonės gyvena kažkokį labai panašų — nekal- 
tą ir idilišką gyvenimą. 

Tačiau tai ir stebina, ir pavojinga. Stebina, nes moderniojoje 
istorijoje turbūt nebuvo laikotarpio, kada dėl fanatiško socialinių ir 
politinių doktrinų laikymosi tokiai daugybei Žmonių tiek Rytuose, 
tiek Vakaruose pakito, o kai kuriais atvejais smarkiai susijaukė es- 
minių gyvenimo sąvokų supratimas, iš tikrųjų net ir pats gyveni- 
mas. Pavojinga, nes kai idėjų nepaiso tie, kurie jomis turėtų rūpin- 
tis, t. y. tie, kurie apie idėjas buvo išmokyti mąstyti kritiškai, dau- 
gybei Žmonių jos kartais duoda nežabotą postūmį ir įgyja tokią 
jėgą, kuri gali pernelyg stipriai išaugti, kad ją veiktų racionali kri- 
tika. Vokiečių poetas Heine daugiau negu prieš šimtmetį įspėjo 
prancūzus, kad jie tinkamai įvertintų idėjų jėgą: profesoriaus kabi- 
neto tyloje išaugintos filosofinės sąvokos gali sugriauti civilizaciją. 
Apie Kanto Grynojo proto kritiką jis kalbėjo kaip apie kardą, kuriuo 
buvęs nukirsdintas Europos deizmas, o Rousseau raštus apibūdino 
kaip krauju suteptą ginklą, kuriuo Robespierre'as sugriovęs senąjį 
režimą; maža to, jis išpranašavo, jog Fichte's ir Schellingo roman- 
tišką tikėjimą jų fanatiški sekėjai vokiečiai vieną dieną su baisia 
galia atgręš prieš liberaliąją Vakarų kultūrą. Faktai rodo, kad ši 
pranašystė ne visiškai nepasiteisino; bet jei profesoriai iš tikrųjų 
gali turėti tokią lemtingą jėgą, tai galbūt juos nuginkluoti gali tik 
kiti profesoriai arba bent jau kiti mąstytojai (o ne vyriausybės ar 
kongreso komitetai)? 

Keista, bet mūsų filosofai, atrodo, nenutuokia apie šiuos nioko- 
jančius savo veiklos padarinius. Galbūt geriausieji iš jų, apsvaigę 
nuo savo puikių laimėjimų abstraktesnėse srityse, su panieka žiūri 
į sritį, kurioje nelabai galima tikėtis radikalių atradimų ir mažiau 
tikėtina, kad bus atlyginta išsamios analizės talentui. Tačiau kad ir 
kaip stengėsi visoks aklas scholastiškas pedantizmas atskirti politi- 
ką nuo bet kurios kitos filosofinio tyrinėjimo formos, jos liko neiš- 

ardomai supintos. Nepaisyti politinio mąstymo srities dėl to, kad 
jos objektas nepastovus, neturi aiškių ribų, neapibrėžiamas griežtai 
nustatytomis sąvokomis, abstrakčiais modeliais, nepagaunamas sub- 
tiliais instrumentais, tinkamais logikai bei lingvistinei analizei, rei- 
kalauti filosofinio metodo vieningumo ir atmesti viską, su kuo tas 
metodas negali susidoroti, reiškia pasilikti priklausomam nuo pri- 
mityvių ir nekritiškų politinių įsitikinimų malonės. Idėjų galią nei- 
gia tik pats vulgariausias istorinis materializmas, kuris teigia, jog 
idealai — tai tiesiog paslėpti materialiniai interesai. Be socialinių 
jėgų spaudimo politinės idėjos galbūt esti negyvos; bet neabejotina, 
jog kol šitos jėgos neįvelkamos į idėjų rūbus, jos lieka aklos ir ne- 
kryptingos. 

Politinė teorija yra moralinės filosofijos atšaka, prasidedanti mo- 
ralinių sąvokų atradimu ar pritaikymu politinių santykių srityje. 
Turiu galvoje ne tai (kuo, manau, buvo įsitikinę kai kurie filosofai 
idealistai), jog visi istoriniai sąjūdžiai ar konfliktai tarp Žmonių 
galiausiai yra sąjūdžiai ar konfliktai tarp idėjų ar dvasinių jėgų 
arba jų išdavos (arba aspektai). Noriu pasakyti, jog tokių sąjūdžių 
ar konfliktų supratimas visų pirma reiškia idėjų ar su jais siejamų 
požiūrių į gyvenimą supratimą; tie požiūriai vieninteliai tokius są- 
jūdžius daro Žmonijos istorijos dalimi, o ne vien tik natūraliais įvy- 
kiais. Politiniai žodžiai, sąvokos ir veiksmai suprantami tik juos 
vartojančius žmones skiriančių klausimų kontekste. Todėl, kol mes | 
nesuprantame svarbiausių savo pasaulio klausimų, kažin ar mums 
aiškios mūsų pačių pažiūros ir veiksmai. Didžiausias iš tų klausi- 
mų — tai atviras karas, kuris vyksta tarp dviejų idėjų sistemų, 
pateikiančių skirtingus atsakymus į tai, kas nuo seno buvo pagrin- 
dinė politikos problema — t. y. paklusnumo ir prievartos proble- 
ma. „Kodėl aš (ar kas nors kitas) turiu kam nors paklusti?“ „Kodėl 
negaliu gyventi taip, kaip man patinka?“ „Ar aš privalau paklus- 
ti?“ „Jeigu aš nepaklusčiau, tai ar būčiau priverstas? Kas ir kokiu 
mastu galėtų mane priversti? Kieno labui ir kodėl?“ 

Atsakymais į klausimą apie leistinas prievartos šiuolaikiniame 
pasaulyje ribas ginami priešingi požiūriai, kurių kiekvienas turi 
gausybę šalininkų. Todėl man atrodo, kad nagrinėti verta kiekvie- 
ną šio klausimo aspektą. 

Prievartauti žmogų reiškia atimti jo laisvę — laisvę nuo ko? 
Laisvę garbino beveik kiekvienas Žmonijos istorijoje Žinomas mo- 
ralistas. Šio termino, panašiai kaip „laimės“ ir „gėrio“, „prigim- 
ties“ ir „tikrovės“, reikšmė yra tokia neapibrėžta, jog vargu ar 
egzistuoja interpretacija, kurios jam nebūtų galima pritaikyti. Aš 
nesiūlau svarstyti nei šio permainingo žodžio istorijos, nei dau- 
giau kaip dviejų šimtų jo reikšmių, kurias užfiksavo idėjas tirian- 
tys istorikai. Siūlau ištirti ne daugiau kaip dvi, bet pagrindines 
reikšmes, su kuriomis praeityje buvo susijusi nemaža žmonijos is- 
torijos dalis (drįstu sakyti, kad bus susijusi ir ateityje). Pirmoji po- 
litinės laisvės (freedom arba liberty) reikšmė (abu žodžius vartosiu 
tam pačiam dalykui išreikšti), kurią, vadovaudamasis daugeliu pre- 
cedentų, pavadinsiu „negatyviąja“, glūdi atsakyme į klausimą: 
„Kurioje srityje subjektui — asmeniui ar asmenų grupei — turėtų 
būti leista daryti tai, ką jis sugeba daryti, arba būti tuo, kuo jis gali 
būti be kitų asmenų įsikišimo?“ Antroji reikšmė, kurią pavadinsiu 
pozityviąja, glūdi atsakyme į klausimą: „Kas (asmuo ar dalykas) yra 
kontrolės arba įsikišimo šaltinis, kuris kam nors gali nurodyti dary- 
ti tai, o ne kitką, būti tokiam, o ne kitokiam?“ Šie du klausimai 
aiškiai skirtingi, net jei atsakymai į juos iš dalies gali sutapti. 


Negatyviosios laisvės sąvoka 


Paprastai sakoma, kad laisvas esu tiek, kiek joks žmogus ar žmo- 
nių organizacija nesikiša į mano veiklą. Šia prasme politinė laisvė 
yra tiesiog sritis, kurioje žmogus gali veikti nekliudomas kitų. Jeigu 
kiti man trukdo daryti tai, ką daryčiau netrukdomas, tai tam tikru 
mastu aš esu nelaisvas; ir jei kiti Žmonės susiaurina šią sritį beveik 
arba visai iki minimumo, tai aš galiu būti apibūdinamas kaip prie- 
vartaujamas arba galbūt netgi pavergtas. Tačiau „prievarta“ nėra 
terminas, kuris apima visas negalėjimo formas. Jei sakau, kad ne- 
galiu į aukštį iššokti daugiau kaip dešimt pėdų, jei negaliu skaityti, 
nes esu aklas, arba negaliu suprasti sunkesnių Hegelio puslapių, 
tai keista būtų sakyti, kad tam tikru mastu aš esu pavergtas arba 
prievartaujamas. Prievarta numato apgalvotą kitų žmonių kišimąsi 

į sritį, kurioje aš be prievartos galėčiau veikti. Politinės laisvės jūs 
neturite tik tada, kai kiti Žmonės jums trukdo pasiekti kokį nors 
tikslą?. Paprasčiausias nesugebėjimas pasiekti tikslą nėra politinės 
laisvės neturėjimas“. Tai išreiškia tokie šiuolaikiniai posakiai kaip 
„ekonominė laisvė“ ir jos priešingybė — „ekonominė vergovė“. La- 
bai įtikinamai įrodinėjama, jog jei žmogus pernelyg neturtingas, 
kad sau leistų kažką, kas nėra draudžiama įstatymu, — kepalą 
duonos, kelionę aplink pasaulį, teismo pagalbą, — tai jis tiek pat 
mažai laisvas, kaip ir tuomet, jei jam tai būtų uždrausta įstatymo. 
Jeigu mano neturtas būtų tam tikros rūšies liga, neleidžianti man 
pirktis duonos, apmokėti kelionę aplink pasaulį ar siekti, kad būtų 
išklausyta mano byla, kaip kad raišiumas man neleidžia bėgioti, tai 
natūralu, jog šitas negalėjimas neturėtų būti apibūdinamas kaip 
laisvės, juo labiau politinės, neturėjimas. Aš save tik todėl laikau 
prievartos ir pavergimo auka, kad manau, jog mano negalėjimas 
gauti tam tikrą daiktą priklauso nuo tokio kitų žmonių patvarky- 
mo, kad man sutrukdyta, o kitiems — nesutrukdyta turėti pakan- 
kamai pinigų už tai užmokėti. Kitaip sakant, šito termino vartose- 
na priklauso nuo tam tikros socialinės ir ekonominės teorijos apie 
mano neturto ir silpnumo priežastis. Jei tai, kad aš neturiu mate- 
rialinių priemonių, priklauso nuo dvasinių ar fizinių sugebėjimų 
stokos, tai apie laisvės atėmimą (o ne tik apie skurdą) aš pradedu 
kalbėti tik tuomet, kai pripažįstu tą teoriją". Jei, be to, aš dar tikiu, 
kad skurde mane laiko specifinė tvarka, kurią aš vadinu neteisinga 
ar nedora, tai kalbu apie ekonominę vergovę ar priespaudą. „Iš proto 
mus veda ne daiktų prigimtis, o bloga valia“, — sakė Rousseau“. 


3 Žinoma, aš nenoriu pasakyti, kad teisingas yra priešingas požiūris. 

* Labai aiškiai šį požiūrį išdėstė Helvėtius: „Žmogus vra laisvas, jeigu jis nesu- 
kaustytas grandinėmis, neuždarytas į kalėjimą, neterorizuojamas nelyginant vergas 
bausmės baime... jei negali skraidyti kaip erelis ar plaukioti kaip banginis, tai dar 
ne laisvės trūkumas“. — In De l'esprit, pirmas apmąstymas, 4 sk. 


` Savaime aišku, kad marksistinė socialinių dėsnių koncepcija yra Žinomiausia 
šios teorijos versija, bet svarbų elementą ji sudaro ir kai kuriose krikščioniškose, 
utilitaristinėse ir visose socialinėse doktrinose. 

S; J. Rousseau. Emile, kn. 2, p. 320. — In Oeuvres complètes, ed. Bernard Gagne- 
bin and others. — Paris, 1959, vol. 4. 

Mano įsitikinimu, priespaudos kriterijus yra tai, kad tiesiogiai ar 
netiesiogiai, sąmoningai ar nesąmoningai kiti Žmonės prisideda 
prie to, jog mano norai paverčiami niekais. Būti laisvam šiuo at- 
žvilgiu man reiškia kitų nesikišimą. Kuo platesnė nesikišimo sritis, 
tuo platesnė mano laisvė. 

Būtent tai, vartodami šį žodį, turėjo omenyje klasikiniai anglų 
politiniai filosofai“. Jie nesutarė dėl to, kokia plati gali ir turi būti 
šioji nesikišimo sritis. Jie manė, kad ji negalinti būti neribota, nes 
antraip sukeltų būklę, kai visi Žmonės neribotai galėtų kištis į vienas 
kito reikalus; tokio pobūdžio natūrali laisvė vestų į socialinį chao- 
są, kuriame nebūtų patenkinami minimalūs Žmonių poreikiai, ar- 
ba, be to, silpnųjų laisvę dar užgniaužtų stiprieji. Kadangi jie su- 
vokė, jog Žmonių tikslai ir darbai automatiškai vienas su kitu har- 
moningai nedera, ir kadangi (kad ir kokios būtų jų oficialios dok- 
trinos) jie didžiulę reikšmę teikė kitiems tikslams, tokiems kaip 
teisingumas, laimė, kultūra, saugumas ir įvairaus masto lygybė, tai 
laisvę jie buvo pasirengę apriboti kitų vertybių (o iš tikrųjų — 
pačios laisvės) naudai. Juk be to neįmanoma sukurti tam tikros 
asociacijos, kurią jie laikė siektinu dalyku. Todėl šie mąstytojai 
manė, kad žmonių laisvos veiklos sritis turi būti įstatymo riboja- 
ma. Tačiau lygiai taip pat tokie libertarai kaip Locke'as bei Millis 
Anglijoje ir Constant'as bei Tocgueville'is Prancūzijoje manė, kad 
turi egzistuoti tam tikra minimali asmeninės laisvės sritis, kurios 
jokiu būdu negalima pažeisti; juk peržengus jos ribą, individas 
susivokia esąs pernelyg ankštoje srityje, kad minimaliai išvystytų 
net savo natūralius sugebėjimus, kurie vieninteliai įgalina siekti ar 
net suvokti tuos įvairius tikslus, kuriuos žmonės laiko gerais, tei- 
singais ar šventais. Iš to galima daryti išvadą, kad turi būti nubrėž- 
ta riba tarp privataus gyvenimo ir visuomeninės valdžios sričių. 
Diskusijos ir ginčo objektas — kur ji turi būti nubrėžta. Žmonės 
labai vienas nuo kito priklausomi, ir jokio žmogaus veikla niekuo- 


“ „Laisvas yra tas žmogus, kuriam... netrukdoma daryti tai, ką jis nori,“ — sakė 
Hobbesas. — In Leviathan, sk. 21, p. 146. — Cambridge, 1991. Įstatymas visada yra 
„pančiai“, net jei jus apsaugo nuo surakinimo grandinėmis, kurios sunkesnės už 
įstatymo grandines, sakykime, nuo tam tikro represyvesnio įstatymo ar papročio, 
savavališko despotizmo ar chaoso. Benthamas sako beveik tą patį. 

met nėra tokia visiškai privati, kad netrukdytų kitų gyvenimui. 
„Lydekos laisvė yra mirtis smulkioms žuvims“; vienų laisvė turi 
remtis kitų laisvės apribojimu. „Oxfordo dono laisvė — visai ki- 
toks dalykas negu Egipto valstiečio laisvė“, — pridurdavo kiti. 
Šio teiginio jėga kyla iš kažko, kas teisinga ir svarbu, bet pati 
frazė yra tik pigaus politinio efekto priemonė. Tiesa, jog politinių 
teisių ar apsaugos nuo valstybės kišimosi siūlymas pusnuogiams, 
beraščiams, pusalkaniams ir ligotiems žmonėms yra pasityčiojimas 
iš jų padėties; pirmiau, negu jie galės suprasti savo išsiplėtusią 
laisvę ar ja pasinaudoti, jiems reikia medicininės pagalbos ar švie- 
timo. Kas yra laisvė tiems, kurie negali ja pasinaudoti? Kokia lais- 
vės vertė be atitinkamų sąlygų ja naudotis? Pirmiau svarbiausi da- 
lykai: pasak Dostojevskio satyriškai nihilistams priskirtų Žodžių, 
egzistuoja situacijos, kuriose auliniai batai svarbiau negu Puškino 
darbai; asmeninė laisvė nėra kiekvieno pirminis poreikis. Juk lais- 
vė nėra paprastas jokių kliūčių nebuvimas; tai tiek išpūstų žodžio 
reikšmę, kad jis pradėtų reikšti pernelyg daug arba pernelyg mažai. 
Pirmiau ir labiau negu asmeninės laisvės Egipto valstiečiui reikia 
drabužių ir vaistų, bet ta minimali laisvė, kurios jam reikia šiandien, 
ir didesnė laisvė, kurios jam gali prireikti rytoj, nėra tik jam būdingos 
laisvės rūšis — ji tapati profesorių, menininkų ir milijonierių laisvei. 
Vakarų liberalų sąžinę, manau, kankina ne įsitikinimas, jog žmo- 
nių siekiama laisvė skiriasi priklausomai nuo jų socialinių ir ekono- 
minių sąlygų, bet tai, jog laisvę turinti mažuma ją įgijo išnaudoda- 
ma arba bent jau nukreipdama žvilgsnį nuo didžiosios daugumos, 
kuri jos neturi. Jie pagrįstai mano, kad jei asmeninė laisvė yra ga- 
lutinis Žmonių tikslas, tai niekas neturėtų jos atimti iš kito; mažų 
mažiausiai, kad ja niekas nesinaudotų kitų sąskaita. Laisvės vi- 
siems po lygiai; kitų neturiu traktuoti taip, kaip nenorėčiau, kad jie 
traktuotų mane; privalau atlyginti skolą tiems, kurie vieninteliai 
garantavo mano laisvę, gerovę ar išsilavinimą; teisingumas, jo pa- 
prasčiausia ir universaliausia reikšme, — tai liberaliosios moralės 
pagrindai. Laisvė nėra vienintelis žmonių tikslas. Galiu, panašiai kaip 
ir rusų kritikas Belinskis, sakyti, kad jei laisvė atimama iš kitų — jei 


R. H. Tawney. Equality (1931). — London, 1938, sk. 5, skirsnis 2, „Equality and 
Liberty“, p. 208 (tik šiame leidime). 

mano broliai turi likti skurde, varge ir surakinti grandinėmis, — 
tai tuomet aš jos nenoriu sau, ją atmetu abiem rankom ir nedvejo- 
damas verčiau sutinku dalintis jų likimu. Tačiau supainiojant sąvo- 
kas nieko nepasiekiama. Tam, kad būtų išvengta į akis krintančio 
ar plačiai paplitusio skurdo, aš esu pasirengęs paaukoti dalį savo 
laisvės arba ją visą; galiu tai padaryti noriai ir laisvai; bet teisingu- 
mo, lygybės ar artimo meilės vardan aš atsižadu ne ko kito, o 
laisvės. Jei tam tikromis aplinkybėmis nebūčiau pasirengęs pada- 
ryti tokią auką, tai mane persekiotų kaltės jausmas — ir visai pa- 
grįstai. Tačiau auka nepadidina to, kas aukojama, t. y. laisvės, kad 
ir koks didelis būtų tokios aukos moralinis poreikis arba atlygis už 
ją. Visa yra tai, kas yra: laisvė yra laisvė, o ne lygybė, dora, teisin- 
gumas, kultūra, žmonių laimė ar rami sąžinė. Jei mano paties, 
mano klasės ar tautos laisvė priklauso nuo daugybės kitų žmonių 
vargo, tai šitai remianti sistema yra netinkama ir amorali. Bet jei aš 
sumažinu ar prarandu savo laisvę tam, kad sumažinčiau tokios 
nelygybės gėdą, ir dėl to nepadidėja kitų individuali laisvė, tai 
laisvė prarandama absoliučiai. Už laisvę gali būti atlyginta teisin- 
gumo, laimės ar taikos laimėjimu, tačiau praradimas išlieka. Yra 
painiojamos vertybės, kai sakoma, kad net už borto išmetus mano 
„liberalią“, individualią laisvę, padidėja kitos rūšies laisvė — „so- 
cialinė“ arba „ekonominė“. Bet ir toliau tebėra teisinga, jog kažkie- 
no laisvė kartais turi būti ribojama siekiant apsaugoti kitų laisvę. 
Kokiu principu vadovaujantis tai reikėtų daryti? Jeigu laisvė šven- 
ta, neliečiama vertybė, tai tokio principo negali būti. Vienas ar 
kitas iš šių prieštaraujančių principų, bent jau praktikoje, turi už- 
leisti vietą kitam — ir ne visada dėl aiškiai suformuluojamų prie- 
žasčių, o ką jau kalbėti apie taisykles ar universalių maksimų api- 
bendrinimus. Bet praktinis kompromisas turi būti surastas. 
Filosofai, tokie kaip Locke'as ar Adamas Smithas, o kai kuriais 
atvejais ir Millis, kurie optimistiškai žvelgė į žmogaus prigimtį ir 
tikėjo galimybe suderinti žmonių interesus, buvo įsitikinę, kad so- 
cialinė harmonija ir pažanga suderinamos su tuo, kad privačiam 
gyvenimui paliekama didžiulė sritis, į kurią turi būti draudžiama 
įžengti tiek valstybei, tiek ir kitam autoritetui. Hobbesas ir jam 
pritariantys, ypač konservatyvūs ir reakcingi mąstytojai, įrodinėjo, 

kad norint neleisti, jog Žmonės naikintų vienas kitą bei socialinį 
gyvenimą paverstų džiunglėmis ir tyrlaukiais, reikėtų pasitelkti 
didesnes apsaugos priemones jiems sudrausminti; jis norėjo atitin- 
kamai padidinti centralizuotos kontrolės sritį ir sumažinti indivi- 
dui paliekamą sritį. Tačiau abi pusės sutarė, kad tam tikra žmo- 
gaus egzistencijos dalis turi likti nepriklausoma nuo visuomeninės 
kontrolės srities. Įsiveržimas į tą draustinį, kad ir kokį mažą, būtų 
despotizmas. Iškalbingiausias laisvės ir privatumo gynėjas buvo 
Benjaminas Constant'as, kuris dar neužmiršęs jakobinų diktatūros 
skelbė, kad nuo despotiško kišimosi turi būti apsaugotos bent jau 
religijos, pažiūrų, žodžio, nuosavybės laisvės. Jeffersonas, Burke'as, 
Paine'as, Millis sudarinėjo skirtingus individualių laisvių katalo- 
gus, tačiau iš esmės jiems visiems būdingas tas pats argumentas — 
laikyti valdžią pažabotą. Mes privalome išsaugoti minimalią asme- 
ninės laisvės sritį, jei nenorime „degraduoti ar išsižadėti savo pri- 
gimties“?. Negalime likti absoliučiai laisvi, ir dalies savo laisvės 
turime atsisakyti tam, kad išsaugotume likusiąją. Bet visiškas pasi- 
davimas yra savęs sunaikinimas. Koks tuomet turi būti minimu- 
mas? Toks, kurio žmogus negali atsisakyti nenusižengdamas savo 
žmogiškosios prigimties esmei. Kas sudaro šią esmę? Kokios nor- 
mos iš jos plaukia? Tai visada buvo, o galbūt ir ateityje bus bega- 
linių ginčų objektas. Tačiau kad ir kokiu principu remiantis būtų 
apibrėžiama nesikišimo sritis — ar tai būtų prigimtinės teisės ar 
teisių, naudos, kategorinio imperatyvo nustatomų normų, visuo- 
meninės sutarties nepažeidžiamumo ar bet kuris kitas principas, ku- 
riuo žmonės stengėsi paaiškinti ir pateisinti savo įsitikinimus, — lais- 
vė šia prasme reiškia laisvę „nuo kažko“; nesikišimą už kintančių, 
bet visada atpažįstamų ribų. „Vienintelė laisvė, verta šio vardo, 
yra laisvė savo pačių pasirinktu būdu siekti savo pačių gero“, — 
sakė vienas žinomiausių jos šalininkų“. Jei taip, tai ar išvis patei- 
sinama prievarta? Millis neabejojo, jog pateisinama. Kadangi tei- 
singumas reikalauja visiems individams suteikti minimalią laisvę, 


? Constant. Principes de politique, sk. 1, p. 275. 


W J.S, Mill. On Liberty, sk. I, p. 226. — In Collected Works of John Stuart Mill, ed. 
J. M. Robson. — Toronto/London, 1981, vol. 18. 

tai visi kiti individai neišvengiamai turi būti suvaržyti (jei reikia, 
jėga), kad neatimtų kieno nors laisvės. Iš tiesų visa įstatymo funk- 
cija buvo užkirsti kelią tokioms kolizijoms: valstybė buvo sutapa- 
tinta su tuo, ką Lassalle'is paniekinamai apibūdino kaip naktinio 
sargo ar kelių policininko funkciją. 

Kodėl Milliui tapo taip šventa saugoti individo laisvę? Savo 
garsiojoje esė jis skelbia, kad kol žmonėms neleidžiama gyventi 
taip, kaip jie nori, eiti „vien jiems rūpimu keliu“"', tol civilizacija 
negali pažangėti; kadangi nėra laisvos idėjų rinkos, nepaaiškės tie- 
sa, nebus galimybės reikštis spontaniškumui, originalumui, genia- 
lumui, dvasinei energijai, moralinei drąsai. Visuomenę sutraiškys 
„kolektyvinės vidutinybės“'* svoris. Visa, kas turtinga ir įvairu, 
sugniuždys papročio svoris, žmonių nuolatinis polinkis į konfor- 
mizmą, išauginantis vien tik „sumenkusius sugebėjimus“, „prislėg- 
tus ir ribotus“, „mėšlungio sutrauktus ir iškreiptus“ žmones. „Toks 
pat gerbtinas yra pagoniškasis savęs teigimas, kaip ir krikščioniš- 
kasis savęs atsisakymas.“"“ „Visas klaidas, kurias žmogus padaro 
nepaisydamas kitų patarimo ir perspėjimo , turbūt smarkiai nu- 
sveria tas blogis, kuris kyla tada, kai žmogus leidžiasi įkalinamas 
tame, ką kiti laiko gėriu.“"* Laisvės gynimas yra negatyvus, ap- 
saugos nuo kišimosi tikslas. Grasinti žmogui persekiojimu, jei jis 
nepaklūsta jokių tikslų nesirenkančiam gyvenimui, uždaryti jam 
visas duris, išskyrus vienas, nors ir labai puikią perspektyvą atve- 
riančias, — kad ir kokie geri būtų tokią tvarką nustatančiųjų mo- 
tyvai — tai lygu nusidėti tiesai, jog jis yra Žmogus, savo paties 
gyvenimą turinti nugyventi būtybė. Tai laisvė, kaip ją suprato li- 
beralūs mąstytojai moderniajame pasaulyje nuo Erazmo (kai kas 
sakytų nuo Occamo) laikų iki mūsų dienų. Iš šios individualistinės 
ir daug svarstytos Žmogaus sampratos kyla visi argumentai už 
pilietines laisves ir individualias teises, visi protestai prieš išnau- 
dojimą ir pažeminimą, prieš viešosios valdžios kišimąsi, masinę 
papročių ar organizuotos propagandos hipnozę. 


l Ibid., p. 224. 

|? Ibid., sk. 3. 

H Ibid., p. 265—266. 
H Ibid., sk. 4, p. 277. 

Galima pažymėti tris su šia nuostata susijusius faktus. Pirmiau- 
sia Millis painioja dvi skirtingas sampratas. Viena iš jų ta, jog bet 
kuri prievarta yra bloga pati savaime, nes ji niekais paverčia žmo- 
gaus troškimus, net jei gali tekti ją taikyti tam, kad būtų užkirstas 
kelias kitoms, didesnėms blogybėms; tuo tarpu nesikišimas, esan- 
tis prievartos priešingybė, yra geras savaime, net jei jis ir nėra vie- 
nintelis gėris. Tai „negatyvi“ laisvės samprata, klasikinė jos forma. 
Kita samprata yra ta, jog Žmonės turėtų siekti atrasti tiesą ar išug- 
dyti tam tikrą Milliui priimtiną charakterio tipą — kritišką, origi- 
nalų, turtingos vaizduotės, nepriklausomą, nekonformistišką iki eks- 
centriškumo ir pan. — ir jog tą tiesą įmanoma rasti bei tokį charak- 
terį galima išugdyti tik laisvės sąlygomis. Abu šie požiūriai libera- 
lūs, bet netapatūs, ir tarp jų geriausiu atveju egzistuoja tik empi- 
rinis ryšys. Niekas neįrodinės, jog tiesa ar saviraiškos laisvė gali 
klestėti ten, kur dogma naikina bet kokią mintį. Tačiau istorijos pa- 
vyzdžiai neretai rodo (kaip iš tiesų įrodinėjo Jamesas Stephenas, grės- 
mingai puldamas Millį savo darbe Liberty, Equality, Fraternity), kad 
sąžiningumas, tiesos meilė ir ugningas individualizmas neretai, jei 
ne dažniau, išauga griežtai disciplinuotose visuomenėse (pvz., tarp 
Škotijos ar Naujosios Anglijos puritonų kalvinistų arba esant kariškai 
drausmei), o ne tolerantiškesnėse ir indiferentiškesnėse visuomenėse. 
Jei taip, tai sugriūna Millio argumentas už laisvę kaip būtina sąlyga 
augti žmogaus genijui. Jei du Millio tikslai pasirodytų nesuderinami, 
tai jis susidurtų su žiauria dilema, o ką jau kalbėti apie tolesnius sun- 
kumus, kuriuos sukūrė jo doktrinos nesuderinamumas su griežtu uti- 
litarizmu, net jo paties humaniška to utilitarizmo versija“. 

Antra, ši doktrina yra palyginti moderni. Vargu ar antikos pa- 
saulyje iš viso diskutuota apie individualią laisvę kaip įsisąmonintą 
politinį idealą (čia nekalbu apie tokios laisvės faktinį egzistavimą). 


!> Tai tik dar viena iliustracija, kaip visi mąstytojai, išskyrus vos kelis, buvo 
natūraliai linkę manyti, jog visi dalykai, kuriuos jie laiko gerais, turi būti glaudžiai 
susiję arba bent jau vienas su kitu suderinami. Minties istorijoje, panašiai kaip ir 
tautų istorijoje, apstu pavyzdžių, kaip tarpusavy prieštaraujantys ar bent jau visiš- 
kai skirtingi elementai jungiami į vieną despotišką sistemą arba juos išlaikyti kartu 
padeda kokio nors bendro priešo keliamas pavojus. Tam tikru laiku pavojus praei- 
na, ir tarp sąjungininkų kyla konfliktų, kurie dažnai, kartais didžiai žmonijos nau- 
dai, tą sistemą sugriauna. 

Dar Condorcet nurodė, kad romėnų ir graikų teisinėse koncepcijo- 
se nebuvo individo teisių sąvokos; tai vienodai tinka žydų, kinų ir 
kitoms lig šiol atskleistoms senovės civilizacijoms“. Šio idealo 
viešpatavimas greičiau išimtis, o ne norma net palyginti nesenoje 
Vakarų istorijoje. Laisvė šia prasme ne dažnai buvo dideles žmonių 
mases sutelkiantis lozungas. Tas troškimas nebūti kitų pažeistam, 
būti paliktam savo paties nuožiūrai — aukštos civilizacijos ženklas, 
ir tatai pasakytina tiek apie individus, tiek ir apie visuomenes. Pa- 
ties privatumo, asmeninių santykių srities kaip savaime švento da- 
lyko supratimas kyla iš laisvės sampratos, kuri, nepaisant jos reli- 
ginių šaknų, vargu ar savo išplėtota forma senesnė negu Renesan- 
sas ir Reformacija". Tačiau šios sampratos nykimas reikštų tam 
tikros civilizacijos, viso moralinio požiūrio mirtį. 

Svarbesnė yra trečioji šios laisvės sampratos ypatybė: laisvė šia 
prasme nėra nesuderinama su kai kuriomis autokratijos rūšimis ar 
bent jau su savivaldos nebuvimu. Laisvė šiuo atžvilgiu iš esmės 
susijusi su kontrolės sritimi, o ne su jos šaltiniu. Lygiai kaip demo- 
kratija tikrai gali iš individualaus piliečio atimti didžiąją daugumą 
laisvių, kurias jis būtų galėjęs turėti kokioje nors kitoje visuomenė- 
je, taip visiškai įmanoma, kad liberaliai nusiteikęs despotas savo 
valdiniams suteiktų plačią asmeninę laisvę. Despotas, kuris savo 
valdiniams palieka plačią laisvės sritį, gali būti neteisingas arba ska- 
tinti beprotiškiausią nelygybę, mažai rūpintis tvarka, dora, pažini- 
mu; tačiau jei jis, suteikęs laisvę, jos neriboja arba bent jau riboja ją 
mažiau negu daugelis kitų režimų, tai jis atitinka Millio apibrėžimą". 
Laisvė šia prasme nėra (bent jau logiškai) susijusi su demokratija ar 


16 Žr. vertingą pasvarstymą šia tema knygoje: Michel Willey. Leçons d'histoire de 
la philosophie du droit. — Paris, 1957. Subjektyvių teisių idėjos užuomazgą šis auto- 
rius randa Occamo darbuose. 


17 Krikščioniškasis (ir žydų ar musulmonų) tikėjimas absoliučiu dieviškojo įsta- 
tymo ar prigimtinės teisės autoritetu arba visų žmonių lygybe prieš Dievą labai 
skiriasi nuo tikėjimo laisve gyventi taip, kaip norisi. 

IŠ Iš tiesų galima įrodinėti, kad Frydricho Didžiojo Prūsijoje ar Juozapo II Aust- 
rijoje lakios vaizduotės, originalūs žmonės bei kūrybiški genijai, o iš tikrųjų ir viso- 
kios mažumos buvo mažiau persekiojami ir jautė ne tokią sunkią institucijų bei 
papročių priespaudą negu daugelyje ankstesnių ir vėlesnių demokratijų. 

savivalda. Apskritai savivalda gali suteikti geresnę garantiją išsau- 
goti pilietines laisves negu kiti režimai, ir tokią ją gynė libertarai. 
Tačiau tarp individualios laisvės ir demokratinio valdymo nėra 
būtino ryšio. Atsakymas į klausimą „Kas mane valdo?“ logiškai 
skiriasi nuo atsakymo į klausimą „Kokiu mastu valdžia kišasi į 
mano reikalus?“ Būtent šiame skirtume galiausiai glūdi dviejų lais- 
vės sąvokų — negatyviosios ir pozityviosios — didžioji priešingy- 
bė“. „Pozityvioji“ laisvės prasmė paaiškėja, kai bandome atsakyti 
į klausimą „Kas mane valdo?“ arba „Kas man turi pasakyti, kuo aš 
turiu ir kuo neturiu būti, ką turiu ir ko neturiu daryti?“, o ne į 
klausimą „Ką aš esu laisvas daryti ar kuo esu laisvas būti?“ Ryšys 
tarp demokratijos ir individualios laisvės kur kas subtilesnis, negu 
atrodė daugeliui vienos ir kitos gynėjų. Žmogaus troškimas pa- 
čiam save valdyti arba bent jau dalyvauti jo gyvenimą kontroliuo- 


19 „Negatyvioji laisvė“ — tai dalykas, kurio mastą šiuo atveju sunku įvertinti. 
Prima facie ji gali pasirodyti priklausanti nuo galios rinktis bent iš dviejų alternaty- 
vų. Tačiau ne visi pasirinkimai vienodai ar iš viso laisvi. Jei totalitarinėje valstybėje, 
kai grasinama mane kankinti, aš išduodu savo draugą, net jei taip pasielgiu bijo- 
damas prarasti darbą, tai galbūt pagrįstai galiu sakyti, kad nesielgiau laisvai. Žino- 
ma, aš vis dėlto pasirinkau ir bent jau teoriškai galėjau rinktis būti užmuštas, kan- 
kinamas ar kalinamas. Vadinasi, paties alternatyvų buvimo nepakanka, kad mano 
veiksmas (nors jis gali būti atliekamas mano valia) taptų laisvas įprastine šio žodžio 
reikšme. Mano laisvės mastas, sakytume, priklauso nuo: a) kiek galimybių prieš 
mane atverta; b) kaip lengva ar sunku kiekvieną iš šių galimybių aktualizuoti; c) 
kokia šių galimybių, palyginti jas vieną su kita, svarba mano gyvenimo planui (at- 
sižvelgiant į mano charakterį ir aplinkybes); d) kiek apgalvoti žmonių veiksmai tas 
galimybes panaikina ir atveria; e) kokią vertę įvairiausioms galimybėms teikia ne tik 
subjektas, bet ir visuomenė, kurioje jis gyvena. Visi šie dydžiai turi būti „integruo- 
ti“, o iš šio proceso daroma išvada, kuri tikrai visuomet bus ne visiškai tiksli ir 
ginčytina. Gali būti, kad yra daug nebendramačių laisvės rūšių ir laipsnių, ir jų 
neįmanoma išrikiuoti kokioje nors vieno dydžio skalėje. Be to, kai kalbama apie 
visuomenes, susiduriama su tokiu (logiškai absurdišku) klausimu: „Ar potvarkis x 
pono A laisvę padidintų labiau negu ponų B, C ir D laisvę kartu paėmus?“ Sunku- 
mų kyla ir taikant utilitarinius kriterijus. Tačiau su sąlyga, kad nereikalaujame ma- 
tavimo tikslumo, pagrįstai galime argumentuoti teiginį, jog eilinis Švedijos karaliaus 
valdinys šiandien apskritai gerokai laisvesnis negu eilinis Ispanijos ar Albanijos 
pilietis. Bendrieji gyvenimo modeliai turi būti tiesiogiai lyginami kaip visumos, 
nors ir sunku arba neįmanoma įrodyti lyginimo metodo ir išvadų teisingumo. 
Tačiau tas sąvokų miglotumas ir kriterijų gausumas yra paties tyrimo objekto 
požymis. Jis atsiranda ne dėl mūsų matavimo metodų netobulumo ar nesugebė- 
jimo tiksliai mąstyti. 

jančiame procese gali būti toks pat stiprus kaip ir noras turėti veiki- 
mo laisvę, o istoriškai galbūt net senesnis. Bet tai — ne to paties 
dalyko troškimas. Šie troškimai tokie skirtingi, kad galų gale iš tik- 
rųjų atvedė į didijį ideologijų, valdančių mūsų pasaulį, susidūrimą. 
Juk būtent šią „pozityviąją“ laisvės sampratą — ne laisvę nuo ko 
nors, bet laisvę kam nors — kad gyventumei vienos nurodytos for- 
mos gyvenimą, — „negatyviosios“ sampratos šalininkai kartais pa- 
teikia ne kitaip, kaip vien tik išoriškai užmaskuotą brutalią tironiją. 


II 
Pozityviosios laisvės sąvoka 


HU NM 


„Pozityvioji“ žodžio laisvė prasmė yra kilusi iš žmogaus noro 
būti savo paties šeimininku. Aš noriu, kad mano gyvenimas ir spren- 
dimai priklausytų nuo manęs paties, o ne nuo kokių nors išorės 
jėgų. Aš noriu būti savo paties, o ne kitų Žmonių valios aktų įran- 
kis. Aš noriu būti subjektas, o ne objektas, veikti skatinamas savo 
proto ir sąmoningų tikslų, o ne dėl, sakytum, iš išorės veikiančių 
priežasčių. Aš noriu būti kažkas, o ne niekas; noriu būti tas, kuris 
veikia, sprendžiantysis, o ne tas, už kurį sprendžia kiti, noriu va- 
dovauti pats sau, o ne būti veikiamas išorinės gamtos ar kitų žmo- 
nių, tarytum būčiau daiktas, gyvulys ar vergas, nesugebantis vai- 
dinti žmogaus vaidmens, t. y. suvokti savo paties tikslų bei veiklos 
krypčių ir juos realizuoti. Bent iš dalies tai turiu omeny sakydamas, 
kad esu protingas ir kad būtent protas mane kaip žmogų išskiriąs 
iš pasaulio. Pirmiausia aš noriu save suvokti kaip mąstančią, turin- 
čią valią, aktyvią būtybę, atsakingą už savo pasirinkimus ir galin- 
čią juos paaiškinti savo pačios idėjomis ir tikslais. Laisvas jaučiuosi 
tiek, kiek tikiu, kad taip yra, ir pavergtas tiek, kiek esu priverstas 
suvokti, kad taip nėra. 

Sprendžiant iš šalies, gali atrodyti, jog tarp šių dviejų sampratų — 
laisvės, kurią sudaro buvimas savo paties šeimininku, ir laisvės, 
kurią sudaro tai, jog kiti žmonės man netrukdo rinktis taip, kaip aš 
noriu, nėra didesnio loginio atstumo — tai ne daugiau kaip nega- 
tyvus ir pozityvus būdai išsakyti tą patį dalyką. Tačiau istoriškai 
„pozityvios“ ir „negatyvios“ laisvės sąvokos plėtojosi išsiskirian- 

čiomis kryptimis, ne visada logiškai garbingais žingsniais, kol pa- 
galiau viena su kita ėmė konfliktuoti. 

Vienas iš būdų tatai išsiaiškinti — tai pažvelgti į savarankišką 
jėgą, kurią įgavo iš pradžių galbūt visiškai nekalta buvimo savo 
paties šeimininku metafora. „Aš esu pats sau šeimininkas“; „nesu 
nė vieno Žmogaus vergas“; bet ar aš negaliu būti (kaip linksta sa- 
kyti platonikai ir hėgelininkai) gamtos vergas? Arba savo „nežabo- 
tų“ aistrų vergas? Ar tai ne tos pačios gimininės sąvokos „vergas“ 
rūšys — vienos politinės ar teisinės, kitos moralinės ar dvasinės? 
Argi žmonės neturėjo išsilaisvinimo iš dvasinės ar gamtos vergo- 
vės patyrimo, ar jie ne šitame kelyje įsisąmonino, viena vertus, sa- 
vo dominuojantį „aš“, ir kita vertus, kažką, kas juose gali paklusti? 
Tuomet tas dominuojantis „aš“ įvairiai tapatinamas su protu, su 
mano „aukštesniąja prigimtimi“, su „aš“, kuris kalkuliuoja ir nu- 
mato jį galų gale patenkinsiančius tikslus, su mano „tikru“, „idea- 
liu“, „autonomišku“ ar mano geriausiu „aš“; paskui jis priešinamas 
iracionaliems impulsams, nekontroliuojamiems troškimams, mano 
„Žemesniajai“ prigimčiai, trumpalaikių malonumų vaikymuisi, ma- 
no „empiriniam“ ar „heteronomiškam aš“, užvaldomam bet kokio 
troškimo ir aistros gūsio, kurį jis, norėdamas pakilti iki savo „tik- 
rosios“ prigimties aukštumų, turėtų griežtai disciplinuoti. Dabar 
jau šitie du „aš“ gali būti pateikiami kaip net dar labiau vienas nuo 
kito atskirti: tikrasis „aš“ gali būti suvoktas kaip kažkas platesnis 
už individualų „aš“ (šis terminas paprastai taip suprantamas), kaip 
socialinė „visuma“, kurios elementas ar aspektas tas individas yra: 
kaip gentis, rasė, bažnyčia, valstybė, didžioji gyvųjų, mirusiųjų ir 
dar negimusiųjų visuomenė. Paskui ta esybė sutapatinama su „tik- 
ruoju aš“, kuris savo nepaklusniems nariams primesdamas kolek- 
tyvinę, „organišką“, bendrą valią pasiekia savo, taigi ir jų, „aukš- 
tesnę“ laisvę. Dažnai buvo nurodomi pavojai, susiję su organinių 
metaforų naudojimu tam tikram Žmonių prievartavimui pateisinti, 
neva siekiant juos pakylėti į „aukštesnio“ lygio laisvę. Bet įtikimu- 
mą tokioms kalboms suteikia tai, jog mes pripažįstame, kad gali- 
ma, o kartais ir leistina prievartauti žmones vardan tam tikro tiks- 
lo (sakykime, teisingumo ar visuomenės sveikatos), kurio jie ir 
patys siektų, jei būtų labiau apsišvietę, bet to nedaro, nes yra akli, 

nemokšos ar sugadinti. Save man patogiau suvokti kaip kitus prie- 
vartaujantį jų pačių labui, dėl jų, o ne dėl mano naudos. Paskui aš 
pareiškiu, jog geriau už juos žinau, ko jiems iš tikrųjų reikia. Iš to 
peršasi svarbiausia išvada: jei jie būtų tokie pat protingi ir išmin- 
tingi kaip aš ir savo interesus suprastų taip, kaip aš juos suprantu, 
tai neturėtų man priešintis. Bet galiu užsimoti ir daug daugiau. 
Galiu pareikšti, kad jie iš tikrųjų siekia to, kam dėl savo tamsumo 
sąmoningai priešinasi, nes juose glūdi „slapta“ esybė — jų paslėpta 
racionali valia ar „tikrasis“ tikslas — ir kad ši esybė yra jų „tikrasis 


14 


aš“, apie kurį nieko negali Žinoti arba gali menkai tenutuokti jų 
varganas empirinis erdvės ir laiko „aš“ (nors tam prieštarauja visa, 
ką jie atvirai jaučia, daro ir sako), ir kad ši vidinė dvasia yra vie- 
nintelis „aš“, į kurio norus būtų verta atsižvelgti“. Perėmęs tokį 
požiūrį, įgyju galią ignoruoti faktinius žmonių ar visuomenių no- 
rus, šantažuoti, engti, kankinti juos dėlei jų „tikrųjų aš“ ir jų vardu, 
būdamas visiškai įsitikinęs, kad nesvarbu, koks būtų tikrasis žmo- 
gaus tikslas — laimė, pareigos atlikimas, išmintis, teisinga visuo- 
menė, savęs realizavimas, — jis turi būti tapatus su jo laisve, su jo 
„tikrojo“, nors ir dažnai nugramzdinto ir nebylaus, „aš“ laisvu pa- 
sirinkimu. 

Šis paradoksas būdavo dažnai demaskuojamas. Vienas dalykas 
sakyti, jog aš Žinau, kas gera x, nors jis pats to nežino, ir dėlei šito, 
t. y. jo paties labui, net ignoruoti jo norus; visai kitas dalykas sakyti, 
kad jis eo ipso tai pasirinko — nesąmoningai, ne taip, kaip jis tai 
daro kasdieniame gyvenime, bet atlikdamas racionalaus „aš“, ku- 
rio jo empirinis „aš“ gali nežinoti, vaidmenį — „tikrojo aš“, kuris 
atskiria tai, kas gera, ir kai tai jam atsiskleidžia, jis negali rinktis ką 


*0 „Tikrosios laisvės idealas yra visiems visuomenės nariams duodamas val- 
džios maksimumas, leidžiantis jiems geriausiai išnaudoti savo galimybes“, — sa- 
kė T. H. Greenas 1881 m. „Lecture on Liberal Legislation and Freedem of Con- 
tract“, p. 200. -—- In T. H. Green. Lectures on the Principles of Political Obligation and 
Other Writtinęs, ed. P. Harris and J. Morrow. — Cambridge, 1986. Nors ir supai- 
niojamos laisvė ir lygybė, iš to plaukia išvada, jog jeigu Žmogus pasirenka kokį 
nors betarpišką malonumą, neduodantį (kieno požiūriu?) jam galimybės tobulintis 
(kam?), tatai nesanti „tikra“ laisvė, ir ją atėmus jis neprarastų nieko reikšmingo. 
Greenas buvo tikras liberalas, tačiau daugelis tironų šią formulę gali panaudoti 
blogiausiems savo priespaudos veiksmams pateisinti. 

kita. Ši nežmoniška impersonacija, t. y. to, ką x rinktųsi, jei jis būtų 
kažkas kitas, negu yra ar bent jau kol kas dar nėra, prilyginimas 
tam, ko x iš tikrųjų siekia ir ką renkasi, sudaro visų politinių savi- 
realizacijos teorijų šerdį. Vienas dalykas sakyti, kad galiu būti prie- 
vartaujamas savo paties naudai, kurią esu pernelyg aklas suvokti: 
tam tikrais atvejais tai gali būti man naudinga, iš tiesų net padidin- 
ti mano laisvę. Ir kitas dalykas sakyti, jog jei tai daroma mano 
naudai, tai tuomet nesu prievartaujamas, nes pats to noriu (žinoda- 
mas tai arba nežinodamas), ir esu laisvas (arba „išties“ laisvas), net 
jei mano varganas žemiškasis kūnas ir kvailas protas piktai tai 
atmeta bei su didžiausiu įtūžiu kovoja prieš tuos, kurie, kad ir kaip 
gero linkėdami, stengiasi jiems tai užkarti. 

Ši stebuklinga transformacija ar triukas (už kurį Williamas Ja- 
mesas taip teisingai išjuokė hėgelininkus) neabejotinai taip pat leng- 
vai gali būti padaromas ir su „negatyviąja“ laisvės sąvoka, kai 
„aš“, į kurio gyvenimą neturėtų būti kišamasi, toliau nebėra indi- 
vidualus „aš“ su savo faktiniais norais ir poreikiais, kaip jie pa- 
prastai suprantami, bet yra „tikrasis“, vidinis Žmogus, tapatina- 
mas su kokio nors idealaus tikslo, kurio net nesapnavo jo empiri- 
nis „aš“, vaikymusi. Ir panašiai kaip „pozityviai“ laisvo „aš“ atve- 
ju, ši esybė gali būti išpūsta iki tam tikros antasmeninės esybės — 
valstybės, klasės, tautos ar pačios istorijos raidos, ir šioji esybė 
laikoma, tikresniu“ atributų subjektu negu empirinis „aš“. Tačiau 
ši „pozityvi“ laisvės kaip buvimo savo paties šeimininku samprata 
kartu su jos peršama mintimi apie prieš save patį atsigręžiantį 
žmogų iš tikrųjų, kaip rodo istorija, teoriniu ar praktiniu požiūriu 
lengviausiai pasidavė šitam asmenybės suskaidymui į dvi dalis: į 
transcendentinį, viešpataujantį kontrolierių, ir į tą empirinį troški- 
mų bei aistrų gumulą, kuris turi būti suvaldytas ir pažabotas. Reikš- 
mingas buvo būtent šis istorinis faktas. Tai įrodo (jei išvis reikia 
tokios akivaizdžios tiesos įrodymo), jog; laisvės sampratos tiesio- 
giai kyla iš požiūrio į tai, kas yra „aš“, asmenybė, žmogus. Su 
žmogaus apibrėžimu gali būti daroma pakankamai daug manipu- 
liacijų, ir laisvė gali imti reikšti tai, ko manipuliatorius nori. Nese- 
na istorija pernelyg aiškiai parodė, kad tai ne vien tik akademinis 
klausimas. 

Dviejų „aš“ atskyrimo padariniai taps net aiškesni, jei atsi- 
žvelgsime į tas dvi pagrindines formas, kurias istoriškai įgijo troš- 
kimas būti savo paties, savo „tikrojo aš“ valdomam (self-directed): 
pirmoji — savęs atsisakymas tam, kad pasiektumei nepriklauso- 
mybę, antroji — tai savęs realizavimas arba visiškas tapatinimasis 
su konkrečiu principu ar idealu siekiant to paties tikslo. 


III 


Pasitraukimas į vidinę citadelę 


Aš turiu protą ir valią; sugalvoju tikslus ir trokštu juos įgyven- 
dinti; bet jei man trukdoma jų siekti, tai aš nebesijaučiu padėties šei- 
mininkas. Man gali trukdyti gamtos dėsniai, atsitiktinumai, žmo- 
nių veikla ar neretai nenumatytas žmogaus institucijų poveikis. Šių 
jėgų aš galiu nepajėgti atremti. Ką turiu daryti, kad nebūčiau jų su- 
gniuždytas? Turiu išsilaisvinti nuo troškimų, kurių, Žinau, negaliu 
įgyvendinti. Aš noriu būti savo karalystės valdovas, tačiau jos sie- 
nos ilgos ir nesaugios, todėl aš jas sutrumpinu, kad sumažinčiau ar 
pašalinčiau pažeidžiamą sritį. Iš pradžių aš trokštu laimės, valdžios, 
pažinimo ar tam tikro konkretaus tikslo. Bet aš negaliu jų įgyti. Ap- 
sisprendžiu vengti pralaimėti ir tuščiai eikvoti jėgas, todėl nutariu 
nesiekti nieko, ko negaliu būti tikras pasieksiąs. Aš nusiteikiu ne- 
siekti to, kas nepasiekiama. Tironas grasina sunaikinti mano turtą, 
įkalinti mane, ištremti ar nužudyti tuos, kuriuos aš myliu. Bet jei 
aš nebesijaučiu prisirišęs prie turto, jei man nebesvarbu, ar esu ka- 
lėjime, ar ne, jei savyje užmušiau natūralius polinkius, tai tuomet 
tironas manęs negali palenkti savo valiai, nes visa tai, kas man li- 
ko, nebėra empirinių baimių ir troškimų objektas. Aš tarytum bū- 
čiau strategiškai atsitraukęs į vidinę citadelę — į savo protą, savo 
sielą, savo „noumeninį aš“, kurio negali paliesti nei akla išorinė jė- 
ga, nei žmogaus piktadarystė, kad ir kaip stengtųsi. Aš pasitraukiu 
į save; čia, ir tik čia, esu saugus. Lyg sakyčiau: „Mano koja sužeis- 
ta. Yra du būdai, kaip išsivaduoti nuo skausmo. Vienas — gydyti 
žaizdą. Tačiau jei gydymas pernelyg sunkus ar nepatikimas, dar yra 
ir kitas būdas. Nuo žaizdos galiu išsivaduoti nusikirsdamas koją. 
Jei išmoksiu nenorėti nieko, kam būtina turėti koją, tai nė nejausiu 

jos neturįs“. Tai tradicinis asketų ir kvietistų, stoikų ar budistų, įvai- 
rioms religijoms priklausančių ar nė vienai iš jų nepriklausančių 
žmonių išsivadavimas, kai per tam tikrą apgalvotą savęs transfor- 
mavimo procesą (leidžiantį toliau nebesirūpinti nė viena iš visuo- 
menės vertybių, likti izoliuotam ir nepriklausomam, likti visuome- 
nės pakraščiuose, nebepažeidžiamam jos ginklų) pabėgama nuo pa- 
saulio ir išvengiama visuomenės ar viešosios nuomonės jungo”. 
Kiekvienas politinis izoliacionizmas, kiekviena ekonominė autarkija, 
kiekviena autonomijos forma turi tam tikrą šio požiūrio elementą. 
Atsisakydamas kelio, pašalinu kliūtis savo kelyje; pasitraukiu į sa- 
vo sektą, į savo planingą ekonomiką, į savo sąmoningai izoliuotą 
teritoriją, kur nereikia klausyti jokių iš šalies ateinančių balsų ir kur 
poveikio negali turėti jokios išorės jėgos. Tai saugumo siekimo for- 
ma; tačiau ji taip pat buvo vadinama asmeninės arba tautinės lais- 
vės ar nepriklausomybės siekimu. 

Nuo šios doktrinos, ją pritaikius individams, labai arti iki teo- 
rijų tų, kurie, kaip Kantas, laisvę tapatino ne su troškimų pašalini- 
mu, bet su pasipriešinimu jiems ir jų kontroliavimu. Save tapatinu 
su kontrolieriumi ir šitaip išvengiu kontroliuojamojo vergovės. Esu 
laisvas dėl savo autonomiškumo, ir laisvas tiek, kiek esu autono- 
miškas. Įstatymams paklūstu, bet juos esu pats sau užsikoręs arba 
be jokios prievartos suradęs savyje. Laisvė — tai paklusimas, ta- 
čiau „paklusimas mūsų pačių nusistatytam įstatymui“, o joks žmo- 
gus negali savęs pavergti. Heteronomija — tai priklausomybė nuo 
išorės faktorių, polinkis būti išorinio pasaulio, kurio aš pats nega- 
liu visiškai kontroliuoti ir kuris pro tanto kontroliuoja bei „paver- 
gia“ mane, žaisliuku. Aš laisvas tik tiek, kiek mano asmenybė „ne- 
supančiota“ nieko, kas paklūsta mano nekontroliuojamoms jėgoms; 
gamtos dėsnių aš negaliu suvaldyti; todėl mano laisva veikla ex 
hypothesi privalo būti pakylėta virš empirinio priežastingumo pa- 
saulio. Čia ne vieta svarstyti, kiek pagrįsta ši sena ir žinoma dok- 


*! „Išmintingas žmogus, net jei jis ir vergas, yra laisvas — vadinasi, kvailys, net 
jei jis ir valdo, yra vergas“, — sakė šv. Ambrozijus. Lygiai tą patį būtų galėjęs 
pasakyti Epiktetas arba Kantas (Scriptorum Ecclesiasticorum Latinorum, vol. 82, ed. 
Faller. — Vienna, 1968, 7 laiškas, $ 24, p. 55.). 


22 Social Contract, kn. 1, sk. 8, p. 365. — In Oeuvres complètes, vol. 3; cf. Constant, 
op. cit., p. 272. 

trina; aš noriu tik pažymėti, kad tarpusavy susijusios laisvės kaip 
pasipriešinimo nerealizuojamiems troškimams (ar jų vengimo) bei 
nepriklausomybės nuo priežastingumo srities sąvokos suvaidino 
pagrindinį vaidmenį politikoje ne mažiau negu etikoje. 

Juk jeigu Žmonių esmė yra tai, kad jie — autonomiškos būty- 
bės — kūrėjai vertybių, savaiminių tikslų, kurių aukščiausią reikš- 
mę sudaro būtent tai, jog jos paremtos laisva valia, tai tuomet nėra 
nieko blogiau, kaip tuos Žmones traktuoti taip, tarytum jie nebūtų 
autonomiški, bet būtų gamtos objektai, priežastinių poveikių nu- 
kreipiami, išorinių paskatų malonei atiduoti gyvi padarai, kurių 
pasirinkimais, grasindami jėga ar siūlydami apdovanojimus, gali 
manipuliuoti valdovai. Šitoks žmonių traktavimas reiškia tokį po- 
žiūrį į juos, tarytum jie ne patys save determinuotų. „Niekas negali 
manęs priversti būti laimingą tokiu būdu, kaip jis tai supranta, — 
sakė Kantas. — Paternalizmas — tai didžiausias despotizmas, kokį 
galima įsivaizduoti.“ Taip yra todėl, kad žmones jis traktuoja 
taip, lyg jie būtų nelaisvi, vien tik žmogiškoji medžiaga man, gero 
linkinčiam reformatoriui, kad formuočiau ją pagal savo, o ne pagal 
jų pačių laisvai pasirinktą tikslą. Būtent šią politiką, kaip Žinoma, 
siūlė ankstyvieji utilitaristai. Helvėtius (ir Benthamas) buvo įsitiki- 
nę, kad reikia ne priešintis žmonių polinkiui vergauti savo aist- 
roms, bet jį panaudoti. Jų nuomone, reikia siekti, kad žmonės vi- 
sad žinotų, jog jų laukia arba apdovanojimas, arba bausmė (o tai 
griežčiausia iš visų įmanomų heteronomijos formų), ir gal tokiu 
būdu „vergus“ būtų galima padaryti laimingesnius“. Tačiau mani- 
puliuoti žmonėmis, juos stumti prie tikslų, kuriuos jūs — socialinis 
reformatorius — matote, bet kurių jie, galimas dalykas, nemato, — 
vadinasi, neigti jų žmogiškąją esmę, traktuoti juos kaip objektus, 
neturinčius savo pačių valios, t. y. juos žeminti. Štai kodėl melavi- 
mas žmonėms, arba jų apgaudinėjimas, t. y. jų kaip priemonių 
panaudojimas mano, o ne jų pačių savarankiškai sumanytiems tiks- 


3 Op. cit., vol. 8, p. 290, 291. 


2 „Proletariato prievarta visomis savo formomis — nuo mirties bausmės iki 
priverstinio darbo, — kad ir kaip paradoksaliai tai skambėtų, yra komunistinės 
žmonijos formavimo iš žmogiškosios kapitalistinio laikotarpio medžiagos metodas.“ 
Šių eilučių autorius — boševikų lyderis Nikolajus Bucharinas, jos — iš 1920 m. pasi- 
rodžiusio veikalo; ypač gyvai požiūrį perteikia terminas „žŽmogiškoji medžiaga“. 

lams, net jei tai ir jiems naudinga, iš tikrųjų reiškia, kad jie trak- 
tuojami kaip nebe Žmonės, kad su jais elgiamasi taip, tarytum jų 
tikslai būtų ne tokie galutiniai ir mažiau šventi negu manieji. Kie- 
no vardu galėčiau būti pateisintas, kai žmones verčiu daryti tai, ko 
jie nenori arba nesutinka daryti? Tik jei taip elgčiausi vardan kokių 
nors už mus pačius aukštesnių vertybių. Tačiau jei, kaip mokė 
Kantas, visas vertybes sukuria laisvi žmonių veiksmai ir vertybė- 
mis jos vadinamos tik tiek, kiek jos tokios yra, tai nėra jokios už 
individą aukštesnės vertybės. Todėl toks elgesys reiškia Žmonių 
prievartavimą dėl kažko, kas mažiau verta negu jie patys, — jų 
palenkimą mano valiai ar kieno nors (jo ar jų) individualiam lai- 
mės, naudos, saugumo, patogumo troškimui. Aš siekiu kažko, ko 
trokštu pats arba trokšta mano grupė (nesvarbu, kokio kilnumo tas 
tikslas), ir tam kitus Žmones panaudoju kaip priemones. Bet tai 
prieštarauja tam, ką Žinau apie žmones, — būtent, kad jie yra tiks- 
lai savaime. Todėl visoks manipuliavimas žmonėmis, jų papirkinė- 
jimas, jų formavimas prieš jų pačių valią pagal jūsų pasirinktą 
modelį, minties kontrolės ir apdorojimo formos“ yra neigimas to, 
kas žmones daro žmonėmis, o jų vertybes — galutinėmis vertybėmis. 

Kanto laisvasis individas yra transcendentinė būtybė, esanti už 
gamtinio priežastingumo ribų. Tačiau savo empirine forma — kas- 
dieniame gyvenime vartojama Žmogaus sąvoka — ši doktrina bu- 
vo šerdis tiek moralinio, tiek politinio liberalizmo, kurį XVIII a. 
labai paveikė Kantas ir Rousseau. Šios doktrinos a priori versija — 
tai sekuliarizuoto protestantiškojo individualizmo forma, kur Die- 
vo vietą užima racionalaus gyvenimo samprata, o individuali, ben- 
drumo su Juo siekianti siela pakeista protu apdovanotos asmeny- 
bės samprata; ta asmenybė stengiasi būti valdoma proto, ir vien tik 
proto, nepriklausyti nuo nieko, kas ją, pasitelkdamas jos iraciona- 
liąją prigimtį, galėtų išmušti iš vėžių ar apgauti. Autonomija, o ne 
heteronomija: veikti, o ne būti kitų veikiamam. Vergavimo aist- 
roms sąvoka tiems, kurie mąsto šiais terminais, — tai daugiau 
negu vien tik metafora. Laisvė nuo baimės, meilės ar troškimo 


2 Pasak Kanto, taip pat stoikų ir krikščionių psichologijos, tam tikras žmogaus 
elementas gali būti apdraustas nuo apdorojimo — tai „vidinė jo proto tvirtovė“. 
Hipnozės, „smegenų plovimo“, pasąmonės įtaigos technikų atsiradimas šią apriori- 
nę prielaidą, bent jau kaip empirinę hipotezę, padarė mažai tikėtiną. 

prisitaikyti reiškia laisvę nuo despotizmo to, ko negaliu kontro- 
liuoti. Sofoklis, kaip liudija Platonas, sakė, kad tik senyvas amžius 
jį išvadavęs nuo meilės aistros — to Žiauraus šeimininko jungo. Jis 
kalba apie tokį pat realų patyrimą kaip ir išsivadavimas nuo tiro- 
no ar vergvaldžio. Šiam mąstymo būdui priklauso toks psicholo- 
ginis savęs stebėjimo patyrimas, kai asmuo „sugauna“ save kaip 
pasiduodantį tam tikriems „žemesniems“ impulsams, veikiantį dėl 
sau nepatinkančio motyvo ar darantį kažką, ko galbūt neapkenčia 
jau pačiu darymo momentu, o vėliau reflektuoja, jog tai daryda- 
mas „nebuvęs savimi“ arba „savęs nevaldęs“. Save aš tapatinu su 
savo kritiniais ir racionaliais momentais. Mano veiksmų padariniai 
negali turėti reikšmės, nes jie ne mano valioje; mano valioje tik 
mano motyvai. Tai tikėjimas mąstytojo atsiskyrėlio, metusio iššūkį 
pasauliui ir išsilaisvinusio iš žmonių ir daiktų grandinių. Šitokia 
doktrina visų pirma gali atrodyti kaip etinė ir vargu ar bent kiek 
politinė pažiūra; nepaisant to, jos politinė potekstė aiški, ir ji pri- 
klauso liberalaus individualizmo tradicijai bent jau tiek pat kaip ir 
„negatyvioji“ laisvės sąvoka. 

Galbūt verta pažymėti, jog protingo, į savo tikrojo „aš“ vidinę 
tvirtovę pabėgusio išminčiaus sąvoka individualistine forma turbūt 
iškyla tuomet, kai išorinis pasaulis ima atrodyti perdėm nykus, 
žiaurus ar neteisingas. „Tas tikrai laisvas, — sakė Rousseau, — kas 
trokšta to, ką gali pasiekti, ir daro tai, ko trokšta.“ Pagunda pasi- 
traukti į save gali tapti neįveikiama tokiame pasaulyje, kur žmo- 
gus, siekdamas laimės, teisingumo ar laisvės (visais atžvilgiais), 
mažai ką gali padaryti, nes jis įsitikina, kad jam uždaryta pernelyg 
daug veiklos kelių. Galbūt taip buvo Graikijoje, kur stoikų idealas 
visiškai galėjo būti siejamas su tuo, kad nepriklausomos demokra- 
tijos neatsilaikė prieš centralizuotą Makedonijos autokratiją. Dėl 
analogiškų priežasčių taip atsitiko Romoje po respublikos žlugimo”. 
Tokia situacija susidarė XVII a. Vokietijoje, didžiausio Vokietijos že- 
mių nuosmukio laikotarpiu po Trisdešimtmečio karo, kai visuome- 


2 Op. cit., p. 309. 


“ Gal nebus perdėta manyti, jog panašiai Rytų išminčių kvietizmas buvo atsa- 
kas į didžiųjų autokratijų despotizmą ir klestėjo tais laikotarpiais, kai rasdavosi 
tendencija individą žeminti ar bent jau ignoruoti, arba žmones žiauriausiai valdy- 
davo tie, kurie turėjo fizinei prievartai reikalingas priemones. 

ninio gyvenimo pobūdis, ypač mažose kunigaikštystėse, tam tikrai 
vidinei emigracijai (ne pirmą ir ne paskutinį kartą) skatino tuos, ku- 
rie vertino žmogaus gyvenimo orumą. Doktrina, skelbianti, jog turiu 
išmokti netrokšti to, ko negaliu turėti, jog užgniaužtas ar sėkmingai įveiktas 
troškimas yra bemaž tas pat kaip ir patenkintas troškimas, — yra kilni, 
bet, man regis, ji neabejotinai yra „rūgščių vynuogių“ doktrinos va- 
riantas: iš tikrųjų nenoriu to, ko nesu tikras gauti. 

Tatai paaiškina, kodėl netinka negatyviosios laisvės kaip suge- 
bėjimo daryti ką nori apibrėžimas (iš tikrųjų pateiktas Millio). Jei 
aš suprantu, kad mažai arba nieko negaliu padaryti iš to, ko noriu, 
tai man tereikia tik sumažinti ir nuslopinti savo norus ir aš pasi- 
darau laisvas. Jei tironas (ar „slaptasis įtikinėtojas“) sugebės taip pa- 
veikti savo valdinius (ar klientus), kad jie pamirš savo pradinius no- 
rus ir perims („internalizuos“) tą gyvenimo formą, kurią jis jiems su- 
manė, tai, pagal šį apibrėžimą, jam bus pavykę juos išlaisvinti. Jis juos, 
be abejonės, privertė pasijusti laisvus, kaip Epiktetas jautėsi laisvesnis 
už savo šeimininką (patarlė sako, jog geras žmogus ir kankinimų suole 
laimingas). Bet tai, ką jis sukūrė, — visiška politinės laisvės antitezė. 

Asketiškas savęs atsisakymas gali būti pilnatvės, ramybės ir 
dvasinės jėgos šaltinis, tačiau sunku suprasti, kaip jis galėtų būti 
vadinamas laisvės išplėtimu. Jei nuo priešo gelbėjuosi pasitrauk- 
damas į vidų ir užrakindamas visus įėjimus bei išėjimus, tai galiu 
būti laisvesnis, negu jei būčiau paimtas į nelaisvę, bet ar aš laisves- 
nis, negu būčiau jį nugalėjęs ar paėmęs į nelaisvę? Jei nueisiu per- 
nelyg toli, užsidarysiu pernelyg ankštoje erdvėje, tai uždusiu ir 
mirsiu. Visko, kas mane galėtų pažeisti, naikinimo proceso logiška 
kulminacija yra savižudybė. Kol egzistuoju gamtos pasaulyje, nie- 
kada negaliu būti visiškai saugus. Visišką laisvę šiuo požiūriu (kaip 
teisingai suprato Schopenhaueris) suteikia tik mirtis”. 


8 Verta pažymėti, kad tie, kurie Prancūzijoje reikalavo ir kovojo už individo ir 
tautos laisvę, tuo pačiu vokiečių kvietizmo laikotarpiu šiam požiūriui nepasidavė. 
Ar tai negalėtų būti kaip tik todėl, kad, nepaisant prancūzų monarchijos despotiz- 
mo ir privilegijuotų prancūzų valstybės grupių arogancijos bei despotiško elgesio, 
Prancūzija buvo išdidi ir galinga valstybė, kur politinės valdžios galia nebuvo 
nepasiekiama talentingiems žmonėms, ir kad pasitraukimas iš mūšio lauko į kokią 
nors ramią buveinę viršum jo, iš kur tą lauką be aistrų galėtų stebėti nepriklauso- 
mas filosofas, nebuvo vienintelė išeitis? Tas pat tinka XIX a. ir dar gerokai vėlesnei 
Anglijai bei Jungtinėms Valstijoms šiandien. 

Susivokiu esąs pasaulyje, kuriame mano valiai realizuoti pilna 
kliūčių. Atsidavusiems „negatyviajai“ laisvės sampratai galbūt ga- 
lima atleisti, kai jie mano, jog savęs atsisakymas nėra vienintelis 
būdas toms kliūtims įveikti; tą patį galima padaryti ir jas pašali- 
nant: ne žmogiškus objektus — fiziniu veiksmu, o Žmonių priešini- 
mąsi — jėga arba įtikinėjimu, kaip tuomet, kai ką nors įtikinu pa- 
daryti man vietos vagone arba užkariauju šalį, grasinančią mano 
interesams. Tokie veiksmai gali būti klaidingi, jie gali reikštis smur- 
tu, žiaurumu, kitų pavergimu, bet vargu ar gali būti paneigta, jog 
šitaip žmogus tiesiogine prasme pajėgus padidinti savo laisvę. Is- 
torijos ironija: šios tiesos nepripažįsta kai kurie iš tų, kurie ją prak- 
tikuoja su didžiausia prievarta, jos nepripažįsta žmonės, kurie net 
užgrobę valdžią ir išsikovoję veikimo laisvę „negatyviąją“ sampra- 
tą atmeta dėl „pozityviosios“ jos antrininkės. Jų požiūris valdo 
pusę mūsų pasaulio; pažvelkime, ant kokių metafizinių pagrindų 
tas požiūris laikosi. 


IV 


Savirealizacija 


Sakoma, kad vienintelis tikras metodas pasiekti laisvę yra pa- 
grįstas kritiniu protu, supratimu to, kas yra būtinybė, o kas atsitik- 
tinumas. Jei aš esu tik mokinukas, tai visos matematikos taisyklės, 
išskyrus paprasčiausias, braunasi mano galvon kaip kliūtys, truk- 
dančios mano protui laisvai funkcionuoti, kaip teoremos, kurių 
reikalingumo aš nesuprantu; kad jos teisingos, skelbia tam tikras 
išorinis autoritetas, man jos atrodo kaip svetimkūniai, kuriuos aš 
turiu mechaniškai įtraukti į savo sistemą. Tačiau tuomet, kai aš 
suprantu simbolių, aksiomų, formavimo ir transformavimo taisyklių 
funkcijas — išvadų gavimo logiką — ir suvokiu, kad tie dalykai ir 
negali būti kitokie, nes juos lemia mano mąstymo procesus valdan- 
tys dėsniai“, matematinės tiesos jau nebesibrauna kaip išoriniai, 
man primetami būtinumai, kuriuos noriu nenoriu privalau priimti, 


“* Arba todėl, kaip teigia kai kurie modernūs teoretikai, kad aš pats jas sau 
išradau arba galėjau išrasti, nes taisyklės yra žmogaus sukurtos. 

bet kaip kažkas, ką aš dabar laisvai valdau įprastiniame savo pro- 
tinės veiklos procese. Matematikui šių teoremų įrodymas yra lais- 
vas jo natūralaus sugebėjimo mąstyti parodymas. Muzikantui po 
to, kai jis perprato kompozitoriaus partitūros stilių ir perprato kom- 
pozitoriaus tikslus, muzikos atlikimas yra ne paklusimas išoriniams 
dėsniams, ne prievarta ar kliūtis pasiekti laisvę, bet laisvas, nekliu- 
domas atlikimas. Atlikėjas nėra susijęs su partitūra taip, kaip jautis 
su plūgu arba fabriko darbininkas su mašina. Jis partitūrą įtraukė 
į savo sistemą ir, ją suprasdamas, susitapatino su ja; iš kliūties 
laisvai veiklai ją pavertė pačios veiklos elementu. Tai, kas tinka 
muzikai ar matematikai, turi, sako šio požiūrio šalininkai, iš esmės 
tikti ir visoms kitoms kliūtims, kurios atrodo tarytum daugybė 
laisvą individo sklaidą blokuojančių svetimkūnių. Tokia yra apsi- 
švietusio racionalizmo nuo Spinozos iki pačių vėlyviausiųjų Hege- 
lio mokinių (kartais nesąmoningų) sapere aude programa. Jeigu jūs 
ką nors žinote ir kieno būtinumą — racionalų būtinumą — supran- 
tate, tai negalite, likdamas protingas, norėti, kad būtų kitaip. Juk 
kai duotos tokios prielaidos — pasaulį valdantys būtinumai, norė- 
ti, jog būtų kažkas kitka, negu turi būti, pro tanto reiškia būti arba 
nemokša, arba neprotingam. Aistros, prietarai, baimės, neurozės 
kyla iš nemokšiškumo ir įgauna mitų bei iliuzijų formą. Nesvarbu, 
ar mitus sukūrė gyva nesąžiningų šarlatanų, apgaudinėjančių mus 
išnaudojimo tikslais, vaizduotė, ar jie atsirado dėl psichologinių 
arba sociologinių priežasčių. Būti jų valdomam yra heteronomijos 
forma, toks išorės veiksnių dominavimas, kurio nebūtinai nori vei- 
kiantis subjektas. XVIII a. moksliniai deterministai manė, kad tyri- 
nėjant gamtos mokslus bei pagal tą patį modelį sukūrus visuome- 
nės mokslus, perregimai aiškus taps tokių priežasčių veikimas ir 
tatai individams leis atpažinti savo dalį protingo pasaulio mecha- 
nizme, gniuždančiame tik tada, kai jis klaidingai suprantamas. Kaip 
tolimoje praeityje mokė Epikūras, pažinimas išlaisvina, automatiš- 
kai pašalindamas iracionalias baimes bei troškimus. 

Savo vitalistiniais socialinio gyvenimo modeliais Herderis, He- 
gelis ir Marxas pakeitė senesnius, mechanistinius modelius, tačiau 
jie ne mažiau negu jų oponentai tikėjo, jog pasaulio supratimas 
reiškia laisvę. Nuo pastarųjų jie skyrėsi tik tuo, kad akcentavo 
kaitą ir vystymąsi, kurių dėka Žmogus tapo žmogumi. Visuomenės 

gyvenimo nebuvo galima suprasti remiantis iš matematikos arba 
fizikos perimta analogija. Reikia taip pat suprasti istoriją, t. y. turi 
būti suvokti ypatingi nenutrūkstamos raidos dėsniai — „dialekti- 
nio“ konflikto ar kitokie, valdantys individus ir grupes, kai jie 
sąveikauja tarpusavyje ir su gamta. Pasak šių mąstytojų, nesupras- 
ti šito dalyko — vadinasi, daryti ypatingos rūšies klaidą — tapti 
įsitikinusiam, kad žmogaus prigimtis statiška, kad jos esminės sa- 
vybės visur ir visais laikais tos pačios, kad ji valdoma nekintamų 
gamtos dėsnių, kurie suvokiami teologiškai arba materialistiškai: 
iš to plaukia klaidinga išvada, kad išmintingas įstatymų leidėjas 
tinkamu švietimu ir įstatymų leidyba iš esmės bet kada gali sukur- 
ti tobulai harmoningą visuomenę, nes visais amžiais ir visose ša- 
lyse protingi žmonės turi reikalauti, kad būtų patenkinti tie patys 
nekintami pagrindiniai poreikiai. Hegelis buvo įsitikinęs, kad jo 
amžininkai (ir visi jo pirmtakai) klaidingai suprato institucijų pri- 
gimtį: neva jie nesuprato tų (racionaliai suvokiamų, nes kylančių iš 
proto veiklos) dėsnių, kurie sukuria ir keičia institucijas, pakeičia 
žmogaus charakterį ir veiklą. Marxas ir jo mokiniai teigė, kad kliū- 
tis žmonių kelyje sudaro ne tik gamtos jėgos ar jų pačių charakte- 
rio netobulumas, bet daug labiau jų pačių socialinių institucijų veik- 
la; tas institucijas žmonės iš pradžių (ne visada sąmoningai) sukū- 
rė tam tikriems tikslams, bet sistemingai pradėjo klaidingai su- 
prasti jų funkcionavimą“, ir dėl to jos tapo kliūtimis savo kūrėjų 
pažangai. Jis pateikė socialines ir ekonomines hipotezes, paaiški- 
nančias, kodėl toks klaidingas supratimas neišvengiamas, ypač iliu- 
zija, kad Žmogaus sukurtos institucijos — tai savarankiškos jėgos, 
tokios pat neišvengiamos kaip ir gamtos dėsniai. Kaip tokių pseu- 
doobjektyvių jėgų pavyzdžius jis nurodė pasiūlos ir paklausos dės- 
nius, nuosavybės instituciją, amžiną visuomenės padalijimą į tur- 
tuolius ir vargšus ar savininkus ir darbininkus bei daugelį nekin- 
tančių Žmogiškųjų kategorijų. Kol mes nepasiekėme pakopos, kai 
galėtų būti išsklaidyti šitų iliuzijų kerai, t. y. kol pakankamai daug 
žmonių nepasiekė tokios socialinės raidos pakopos, kai tik tada jie 
pajėgs suprasti, kad patys šitie dėsniai ir institucijos yra žmogaus 


“ Net daugiau praktikoje negu teorijoje. 

proto ir rankų kūriniai (istoriškai reikalingi tam tikru laiku, o vė- 
liau klaidingai suprantami kaip nepermaldaujamos objektyvios jė- 
gos), tol nebus sugriautas senasis pasaulis ir pakeistas daug tinka- 
mesniu bei išlaisvinančiu socialiniu mechanizmu. 

Mes esam pavergti despotų — institucijų, įsitikinimų ar neuro- 
zių, O juos pašalinti galima vien tik juos išanalizavus ir perpratus. 
Mes esam įkalinti blogųjų dvasių, kurias — nors ir nesąmoningai — 
patys sukūrėme ir kurias galime išvaryti tik tapę sąmoningi ir 
atitinkamai veikdami: Marxui supratimas iš tikrųjų reiškia tinka- 
mą veikimą. Tik tada, kai savo gyvenimą planuoju pagal savo pa- 
ties valią, aš esu laisvas; planai reikalingi taisyklių; taisyklės manęs 
neengia ir nepavergia, jei aš pats sąmoningai jas susidarau ar lais- 
vai perimu, jas suprantu — nesvarbu, ar tai aš jas išradau, ar kiti, 
svarbu, kad jos racionalios, t. y. paklūsta daiktų būtinumui. Su- 
prasti, kodėl daiktai turi būti tokie, kokie yra, — tai norėti, kad jie 
būtų tokie. Žinojimas išlaisvina ne siūlydamas mums daugiau at- 
virų galimybių, iš kurių galime rinktis, bet apsaugodamas mus 
nuo nusivylimo siekiant neįmanomų dalykų. Norėti, kad būtini 
dėsniai būtų kitokie, vadinasi, tapti iracionalaus troškimo auka — 
troškimo, kad tai, kas turi būti x, būtų taip pat ir ne x. Eiti toliau 
ir tikėti, kad šitie dėsniai gali būti kitokie, negu jie būtinai yra, 
reiškia būti pamišėliu. Tokia metafizinė racionalizmo esmė. Jame 
glūdinti laisvės sąvoka yra ne „negatyvioji“ (idealiai) kliūčių netu- 
rinčio lauko, vakuumo, kuriame man niekas netrukdo, samprata, 
bet savęs valdymo ir savikontrolės idėja. Galiu daryti tai, ką pats 
noriu. Aš esu racionali būtybė. Būdamas protingas, negaliu norėti 
nušluoti nuo kelio nieko, ką sau galiu įrodyti kaip būtiną dalyką, 
kaip tai, kas negali būti kas nors kita racionalioje visuomenėje, t. y. 
visuomenėje, kurią racionalūs protai nukreipia į protingai būtybei 
priderančius tikslus. Aš tai absorbuoju į savo substanciją kaip lo- 
gikos, matematikos, fizikos dėsnius, kaip meno taisykles, kaip prin- 
cipus, kurie valdo viską, kieno racionalų tikslą aš suprantu ir todėl 
valingai jo siekiu; tasai tikslas niekada negali sugriauti mano pla- 
nų, nes negaliu norėti, kad jis būtų kitoks, negu yra. 

Tokia yra pozityvi išsilaisvinimo per protą doktrina. Jos socia- 
lizuotos formos, kad ir labai įvairios ir viena kitai prieštaraujan- 


79 


ISAIAH BERLIN 


čios, sudaro daugybės mūsų dienų nacionalistinių, komunistinių, 
autoritarinių ir totalitarinių įsitikinimų esmę. Galbūt ši doktrina 
evoliucijos kelyje atitrūko nuo savo racionalaus pagrindo. Tačiau 
kaip tik dėl šios laisvės ginčijamasi demokratinėse ir diktatoriško- 
se visuomenėse, už ją šiandien kovojama daugelyje pasaulio šalių. 
Nesistengdamas atkurti šitos idėjos istorinės evoliucijos, norėčiau 
aptarti kai kuriuos jos pasikeitimus. 


V 


Zarastro šventovė 


Tie, kurie laisve tikėjo kaip protinga savivalda, anksčiau ar vė- 
liau ėmė svarstyti, kaip ji galėtų būti pritaikyta ne tik žmogaus 
vidiniam gyvenimui, bet ir jo santykiams su kitais visuomenės 
nariais. Net didžiausi individualistai — o Rousseau, Kantas ir Fichte 
tikrai iš pradžių reiškėsi kaip individualistai — tam tikru momen- 
tu yra savęs paklausę, ar galimas ne tik individo, bet ir visuomenės 
racionalus gyvenimas, o jeigu taip, tai kaip jį galima būtų pasiekti. 
Aš noriu būti laisvas, noriu gyventi, kaip įsako mano racionali valia 
(mano „tikrasis aš“), bet lygiai to paties nori ir kiti. Kaip aš galiu 
išvengti susidūrimų su jų valiomis? Kur riba tarp mano (raciona- 
liai nustatytų) ir tokių pat kitų Žmonių teisių? Juk jei aš esu protin- 
gas, tai negaliu neigti, kad tai, kas teisinga man, dėl tų pačių priežas- 
čių turi būti teisinga ir kitiems, tokiems pat protingiems kaip ir aš. 
Racionali (arba laisva) valstybė būtų tokia, kurią valdo visų protingų 
žmonių laisvai pripažįstami įstatymai. Kitaip sakant, ji valdoma pa- 
gal tokius įstatymus, kokius Žmonės, protingos būtybės, jei jų pa- 
klaustum, patys nusistatytų kaip jiems reikalingus. Vadinasi, ribos 
turi būti tokios, kad visi protingi žmonės jas laikytų teisingomis. 

Tačiau kas jas turėtų nustatyti? Tokio tipo mąstytojai įrodinėjo, 
kad jei moralinės ir politinės problemos tikros — o jos neabejotinai 
tikros, — tai jos iš esmės turi būti išsprendžiamos, t. y. turi egzis- 
tuoti vienas vienintelis kiekvienos problemos sprendimas. Racio- 
nalus mąstytojas iš esmės gali atrasti visas tiesas ir įrodyti jas taip 
aiškiai, jog kiti protingi žmonės net norėdami negalėtų jų nepripa- 

žinti; iš tikrųjų tokią padėtį tam tikru mastu jau buvo pasiekę nau- 
jieji gamtos mokslai. Remiantis šia prielaida, politinės laisvės pro- 
blema išsprendžiama nustatant tinkamą tvarką, suteikiančią kiek- 
vienam žmogui visą laisvę, į kurią turi teisę protinga būtybė. Ma- 
no pretenzijos į neribotą laisvę prima facie kartais bus nesuderina- 
mos su tokiais pat besąlygiškais jūsų reikalavimais; tačiau raciona- 
lus vienos problemos sprendimas negali susidurti su tokiu pat tei- 
singu kitos problemos sprendimu, nes dvi tiesos logiškai negali 
būti nesuderinamos, todėl iš principo gali būti surasta tinkama 
tvarka, kurios taisyklės leistų teisingai išspręsti visas galinčias iš- 
kilti problemas. Šis idealas — harmoninga daiktų padėtis — kar- 
tais buvo įsivaizduojamas kaip rojus iki Žmogaus nuopuolio — iš 
ten mes buvome išvaryti, tačiau vis dar esame kupini jo ilgesio; o 
kartais — kaip mūsų dar tebelaukiantis aukso amžius, kuriame 
protingais tapę žmonės toliau nebebus nei „kitų valdomi“ (otherdi- 
rected), nei „nusavinami“, nei vieni kitų žlugdomi. Teisingumas ir 
lygybė egzistuojančiose visuomenėse yra idealai, kurie vis dar rei- 
kalingi tam tikro masto prievartos, nes per ankstyvas socialinės 
kontrolės panaikinimas galėtų atvesti prie stipresniųjų, gabesnių- 
jų, energingesniųjų ir nesąžiningų priespaudos silpnesniems bei 
kvailesniems. Tik dalies žmonių neprotingumas (pagal šią doktri- 
ną) juos verčia norėti vienas kitą engti, išnaudoti ar pažeminti. 
Protingi Žmonės gerbs vienas kito racionalųjų pradą ir visiškai 
negeis kovoti ar vienas kitą valdyti. Pats troškimas valdyti yra 
neprotingumo simptomas ir gali būti paaiškintas bei išgydytas ra- 
cionaliais metodais. Spinoza siūlo vieną aiškinimo ir gydymo bū- 
dą, Hegelis kitą, Marxas trečią. Galbūt kai kurios iš šių teorijų 
daugiau ar mažiau viena kitą papildo, kitos yra nesuderinamos. 
Tačiau visos jos numato, kad tobulai protingų būtybių visuomenė- 
je nebus troškimo valdyti arba jis bus neveiksmingas. Engimo arba 
troškimo engti egzistavimas bus pirmasis požymis, jog vis dar ne- 
rastas tikrasis socialinio gyvenimo problemų sprendimas. 

Tai galima ir kitaip išdėstyti. Laisvė — tai buvimas savo paties 
šeimininku, kliūčių savo valiai pašalinimas, nesvarbu, kokios tos 
kliūtys būtų — gamtos, savo paties nesuvaldomų aistrų, iraciona- 
lių institucijų, kitų Žmonių skirtingos valios ir elgsenos priešinima- 

sis. Techninėmis priemonėmis (bent jau iš principo) gamtą aš visa- 
da galiu veikti, ją formuoti pagal savo valią. Bet kaip aš turiu elgtis 
su nepaklusniais žmonėmis? Aš privalau, jei galiu, ir jiems primesti 
savo valią, „lieti“ juos pagal savo šabloną, skirstyti vaidmenis savo 
spektaklyje. Tačiau ar tai nereikš, kad tik aš esu laisvas, o jie yra 
mano vergai? Jie bus vergai, jei savo planu atsižvelgiu ne į jų 
norus ir vertybes, o vien tik į savuosius. Bet jei mano planas visiš- 
kai racionalus, tai jis leis visiškai išsiskleisti jų „tikrajai“ prigimčiai, 
leis jiems realizuoti savo sugebėjimus racionaliai spręsti, „kad iš 
savęs sukurtų tai, kas geriausia“, — ir visa tai vyks kaip mano 
„tikrojo aš“ realizavimo dalis. Visi teisingi visų tikrų problemų 
sprendimai turi būti suderinami; maža to, jie turi įsimontuoti į 
vieną visumą — būtent tai turima omeny, kai jie vadinami racio- 
naliais, o pasaulis — harmoningu. Kiekvienas Žmogus turi savo 
savitą charakterį, sugebėjimus, aspiracijas, tikslus. Suvokęs, kokie 
tie tikslai bei kokios žmonių prigimtys ir kaip jos viena su kita 
susietos, aš galiu, jei turiu Žinių ir jėgų, bent jau iš principo visas 
jas patenkinti, nes tos prigimtys ir tie tikslai racionalūs. Racionalu- 
mas — tai Žinojimas, kokie daiktai ir žmonės yra iš tiesų: smui- 
kams daryti neprivalau naudoti akmenų, smuikininku gimusio taip 
pat neturiu versti groti fleita. Jei pasaulį valdys protas, tai nebus 
prievartos poreikio; tinkamai suplanuotas gyvenimas sutaps su vi- 
siška protingos savivaldos laisve. Taip gali būti tik tada, kai planas 
yra teisingas, t. y. kai remiamasi vienu vieninteliu modeliu, kuris 
tenkina proto reikalavimus. Jo įstatymai bus proto padiktuotos tai- 
syklės: varginančios jos atrodys tik tiems, kurių protas snaudžia, 
kurie nesupranta tikrų savo „tikrojo aš“ poreikių. Kol kiekvienas 
aktorius Žino ir atlieka jam proto — savo tikrąją prigimtį ir tikruo- 
sius tikslus suprantančio sugebėjimo — paskirtą vaidmenį, tol jo- 
kio konflikto negali būti. Kiekvienas žmogus bus laisvas, pats save 
valdantis kosminės dramos aktorius. Todėl Spinoza mums sako, jog 
„Vaikai nėra vergai, net jei jų atžvilgiu taikoma prievarta“, nes „jie 
paklūsta jų pačių naudai duotiems įsakymams“; „tikros valstybės 
valdinys nėra vergas, nes bendri interesai apima ir jo paties naudą". 


2! Tractatus Theologico — Politicus, sk. 16, p. 137. — In Benedict de Spinoza. The 
Political Works, ed. A. G. Wernham. — Oxford, 1958. 

Panašiai sako Locke'as: „Ten, kur nėra įstatymo, nėra ir laisvės“, nes 
protingi įstatymai — tai gairės žmogaus „tikriesiems interesams“ ar 
„Visuotiniam gėriui“; kadangi tokie įstatymai „mus apsaugo nuo pel- 
kių ir prarajų“, — priduria Locke'as, — tai „vargu ar jie nusipelno 
apribojimo vardo““', o apie norą išvengti tokių įstatymų jis kalba 
kaip apie neprotingą „pasileidimą“, „bukumą““ ir pan. Montesgui- 
eu, užmiršęs savo liberalias nuostatas, apie politinę laisvę kalba ne 
kaip apie leidimą daryti ką norime arba bent jau ką leidžia įstatymas, 
bet vien kaip apie „galią daryti tai, ko privalome norėti“**; tatai be- 
veik pakartoja Kantas. Burke'as skelbia individo „teisę“ būti suvar- 
žytam jo paties naudai, nes „unisonu su iš anksto nustatyta daiktų 
tvarka skamba numanomas visų protingų būtybių sutikimas“ *. 
Bendra šių mąstytojų (ir daugelio scholastų iki jų bei jakobinų 
ir komunistų po jų) prielaida yra ta, kad racionalūs mūsų „tikrųjų“ 
prigimčių tikslai turi sutapti arba turi būti suderinti taip, kad su- 
taptų, nors ir labai smarkiai prieš šį procesą protestuotų mūsų var- 
gani, nemokšiški, troškimų pagauti, aistringi empiriniai „aš“. Lais- 
vė nėra laisvė daryti tai, kas iracionalu, kvaila ar klaidinga. Empi- 
rinių „aš“ įspraudimas į tinkamą šabloną yra ne tironija, o išlaisvi- 
nimas“. Rousseau sako, jog savanoriškai pajungdamas visas savo 
gyvenimo sritis visuomenei, aš kuriu darinį, kuriame negali rastis 
vietos užgaulei, nes jis sukurtas visų jo narių vienodu pasiaukoji- 
mu; tokioje visuomenėje niekas negali turėti intereso pakenkti ki- 


3? Two Treatises of Government, antras traktatas, § 57. 
3 Ibid., § 6, p. 163. 


H Del ‘esprit des lois, kn. 2, sk. 3, p. 205. — In Oeuvres complètes de Montesquieu, 
ed. A. Masson. — Paris, 1950—1955, vol. I A. 


3 Appeal from the Old to the New Whigs (1791), p. 93—94. — In The Works of 
the Right Honourable Edmund Burke (World's Classics edition), vol. 5. — London, 1907. 


36 Paskutinis žodis šiuo klausimu, man atrodo, priklauso Benthamui: „Ar laisvė 
daryti bloga nėra laisvė? Jei ne, tai kas ji yra? Argi mes nesakome, jog iš idiotų ir blogų 
žmonių būtina atimti laisvę, nes jie ja pikmaudžiauja?“ — In The Works of Jeremy 
Bentham, ed. John Bowring. — Edinburgh, 1843, vol. 1, p. 301. Su tuo palyginkime 
tipišką to paties laikotarpio jakobinų teiginį: „Darydamas bloga, joks žmogus nėra 
laisvas. Sutrukdyti jam — tai jį išlaisvinti“. Tai aptarė Crane Brinton. „Political Ideas 
in the Jacobin Clubs“. — In Political Science Luarterly 43 (1928), p. 249—264, ypač 
p. 257. Beveik tais pačiais terminais vėlesniame amžiuje tai pakartojo britų idealistai. 

tam. „Atiduodamas save visiems, aš savęs neatiduodu niekam“““ ir 
atgaunu tiek pat, kiek ir prarandu, naujiems mano laimėjimams 
apsaugoti atsiranda nauja jėga. Kantas aiškina: tikroji laisvė yra tik 
tai, jog „savo laukinės nežabotos laisvės individas visiškai atsisako, 
kad ją vėl atgautų nepažeistą tapęs priklausomas nuo įstatymų“, 
„nes ši priklausomybė yra mano paties valios, veikiančios kaip įsta- 
tymų leidėja, kūrinys“*. Laisvė ne tik suderinama su valdžia, bet 
ir beveik tapati jai. Tai visų XVIII a. žmogaus teisių deklaracijų ir 
visų tų, kurie į visuomenę žiūri kaip į projektą, sukurtą pagal 
protingus išmintingo įstatymų leidėjo, gamtos, istorijos ar Aukš- 
čiausios būtybės dėsnius, mąstysena ir kalbėsena. Beveik tik vienas 
Benthamas atkakliai kartojo, jog įstatymų reikalas ne išlaisvinti, 
bet apriboti: „Kiekvienas įstatymas yra laisvės pažeidimas“? — 
net jei dėl tokio „pažeidimo“ laisvė apskritai padidėja. 

Jei šios pagrindinės prielaidos teisingos, t. y. jei socialinių pro- 
blemų sprendimo metodas panašus į gamtos mokslų problemų 
sprendimo būdą ir jei protas yra tai, kuo jį laikė racionalistai, tai gal- 
būt visa tai ir turėtų įvykti. Idealiu atveju laisvė sutampa su įsta- 
tymu, autonomija — su valdžia. Įstatymas, kuris man draudžia da- 
ryti tai, ko aš kaip sveiko proto Žmogus negaliu norėti, nėra mano 
laisvės apribojimas. Idealioje visuomenėje, kurią sudaro visiškai atsa- 
kingos būtybės, pamažu turėtų nunykti taisyklės, nes vargu ar aš jas 
pastebėčiau. Tik vienas socialinis judėjimas buvo pakankamai drąsus 
suformuluoti šią tezę aiškiai ir pripažinti jos padarinius — tai anar- 
chistai. Tačiau visos racionalistine metafizika grįstos liberalizmo for- 
mos yra daugiau ar mažiau modifikuotos to paties požiūrio versijos. 

Tokiam šitos problemos sprendimui kitados energiją paskyrę 
mąstytojai susidūrė su klausimu, kaip galima praktiškai padaryti 
žmones tokius racionalius. Aišku, jog jie turi būti apsišvietę. Juk 
neapsišvietę žmonės yra iracionalūs, heteronomiški ir šaukiasi prie- 
vartos, kad būtų įmanoma sukurti pakenčiamą gyvenimą protingie- 
siems, jei norima, kad šie gyventų toje pačioje visuomenėje, o ne- 
būtų priversti pasitraukti į dykumą arba į kokias nors Olimpo aukš- 


* Social Contract, kn. 1, sk. 6, p. 361. — In Oeuvres complètes, vol. 3. 
8 Op. cit, vol. 6, p. 316. 


22 Op. cit., žr. 36 išnašą. 

tybes. Bet iš neišsilavinusių negalima tikėtis, kad jie supras savo auk- 
lėtojų tikslus ir padės jiems jų siekti. Švietimas, sako Fichte, neiš- 
vengiamai turi veikti tokiu būdu, „kad jūs vėliau suprastumėte to, 
ką aš dabar darau, motyvus“*. Iš vaikų negalima tikėtis, kad jie su- 
pras, kodėl verčiami eiti į mokyklą, nemokšos — t. y. dabartinė žmo- 
nijos dauguma — taip pat nesupras, kodėl jie turi paklusti įstaty- 
mams, kurie juos netrukus padarys protingus. „Prievarta taip pat 
yra auklėjimo rūšis.“*! Jūs išmokstate didžiosios dorybės paklusti 
pranašesniems. Jeigu negalite suprasti savo kaip racionalios būty- 
bės intereso, tai nereikia tikėtis, kad aš su jumis tarčiausi ar kad, 
jums tampant protingiems, taikstyčiausi su jūsų norais. Galų gale 
aš privalau jus priversti saugotis raupų, net jei šito nenorėtumėte. Net 
Millis pasirengęs sakyti, kad galiu žmogui jėga sutrukdyti pereiti til- 
tą, jei nėra laiko jį įspėti, jog tiltas tuoj tuoj sugrius, nes Žinau arba 
turiu pagrindo manyti, kad jis negali norėti įkristi į vandenį. Fichte 
geriau negu jo epochos neapsišvietęs vokietis žino, kuo šis nori bū- 
ti ar ką jis nori daryti. Išminčius jus pažįsta geriau negu jūs pats 
save, nes esate savo aistrų auka, vergas, gyvenantis heteronomišką 
gyvenimą, nesugebantis suprasti savo tikrųjų tikslų. Jūs norite būti 
žmogumi. Valstybės tikslas — patenkinti jūsų norą. „Švietimas bū- 
simojo supratimo labui pateisina prievartą.“** Mano protas, jei jis turi 
triumfuoti, privalo įveikti ir numalšinti mano žemesniuosius instink- 
tus, mano aistras ir troškimus, kurie mane paverčia vergu; panašiai 
(tas fatališkas perėjimas nuo individualių prie socialinių sąvokų yra 
beveik nejuntamas) aukštesnieji visuomenės elementai — labiau iš- 
silavinę, protingesni, tie, kurie „įžvalgiausi iš savo epochos žmo- 
nių“* — gali naudoti prievartą, kad iracionalioji visuomenės dalis 
taptų racionali. Juk (mus tuo dažnai įtikinėjo Hegelis, Bradley, Bo- 
sanguet) paklusdami protingam žmogui, mes paklūstame sau: ne 
tokie, kokie esam — skendintys savo nemokšiškume ir savo aist- 
rose, silpni, gydytinų ligų apnikti padarai, globėjo reikalingi glo- 


Y Johann Gottlieb Fichte's Simmitliche Werke, ed. I. H. Fichte. — Berlin, 1845-1846, 
vol. 7, p. 576. 


+l Ibid., p. 574. 
? Ibid., p. 578. 
P Ibid., p. 576. 

botiniai, bet tokie, kokie galėtume būti, jei būtume protingi; kokie ga- 
lėtume būti net dabar, jei tik įsiklausytume į racionalųjį elementą, ku- 
ris ex hypothesi glūdi kiekviename Žmoguje, vertame šito vardo. 
„Objektyviojo proto“ filosofai, pradedant Fichte, sukūrusiu tvir- 
tos, griežtai centralizuotos „organinės“ valstybės teoriją, ir baigiant 
T. H. Greenu, jo švelniu ir humanišku liberalizmu, manė realizuoją 
racionalius, kad ir kokius neartikuliuotus reikalavimus, būdingus 
kiekvienai sąmoningai būtybei (o ne tiems reikalavimams besiprie- 
šiną). Bet galiu atsisakyti tokio demokratinio optimizmo ir, vietoj 
teleologinio hėgelininkų determinizmo pasirinkęs kokią nors vo- 
liuntaristiškesnę filosofiją, galiu sumanyti užkarti savo visuomenei — 
jos pačios labui — planą, kurį pats sukūriau remdamasis savo ra- 
cionalia išmintimi; tasai planas, jei nesiimčiau veikti savo valia, 
galbūt prieš nekintančius didžiosios mano bendrapiliečių daugu- 
mos norus, išvis negalėtų būti įgyvendintas. Arba, visiškai atsisa- 
kydamas proto sąvokos, galiu save įsivaizduoti kaip įkvėpimo pa- 
gautą menininką, kuris, remdamasis savo unikalia vizija — pana- 
šiai kaip dailininkas derina spalvas ar kompozitorius garsus — 
pagal šablonus formuoja Žmones; Žmonija — tai neapdorota me- 
džiaga, kuriai aš primetu savo kūrybinę valią; net jei tame procese 
kenčia ir miršta Žmonės, jis juos pakylėja į aukštumą, į kurią jie 
niekad be mano prievartinio, tačiau kūrybiško įsikišimo į jų gyve- 
nimą nebūtų pakilę. Šitaip savo veiksmus motyvuoja kiekvienas dik- 
tatorius, inkvizitorius ir šantažuotojas, stengdamasis pasiteisinti tam 
tikru moraliniu ar net estetiniu tikslu. Aš privalau žmonėms (arba 
drauge su jais) padaryti tai, ko jie patys negali, ir negaliu prašyti jų 
leidimo ar sutikimo, nes jie bejėgiai Žinoti, kas jiems geriausia; tai, ką 
jie iš tikrųjų leis ir pripažins, gali reikšti niekingos vidutinybės gyve- 
nimą ar galbūt net jų pražūtį ir savižudybę. Leiskite dar kartą paci- 
tuoti šitos herojiškos doktrinos tikrąjį protėvį Fichte: „Niekas netu- 
ri... teisių prieš protą“*. „Žmogus bijo savo subjektyvumą palenk- 
ti proto dėsniams. Pirmenybę jis teikia tradicijai arba šališkumui.“* 


H Ibid., p. 578; 580. 


* „Priversti žmones rinktis teisingą valdžios formą, jėga primesti jiems Teisę — 
ne tik teisinga, bet ir šventa kiekvieno tai suprantančio ir galią veikti turinčio žmo- 
gaus pareiga.“ Ibid., vol. 4, p. 436. 

Nepaisant to, jis turi būti palenktas. Svarbiausiais Fichte laiko rei- 
kalavimus to, ką jis vadino protu; Napoleonas, Carlyle'is ar ro- 
mantiškieji autoritarinio valdymo šalininkai gali puoselėti kitas 
vertybes ir prievartinį jų įtvirtinimą laikyti vieninteliu keliu į „tik- 
rąją“ laisvę. 

Tą patį požiūrį griežtai suformulavo Auguste'as Comte'as. Jis 
klausė: „Jei mes neleidžiame laisvai mąstyti chemijoje ar biologijo- 
je, tai kodėl turėtume leisti moralėje arba politikoje?“** Iš tikrųjų, 
kodėl? Jei prasminga kalbėti apie politines tiesas — visuomenės 
tikslus, kuriuos, kai jie bus atrasti, visi Žmonės, kadangi jie žmo- 
nės, turės pripažinti politinėmis tiesomis, ir jei, kaip tikėjo Com- 
te'as, jas laiku atskleis mokslinis metodas, tuomet nebebus pagrin- 
do siekti nuomonės ar veikimo laisvės — bent jau kaip tikslo sa- 
vaime, o ne tik kaip individus ar grupes stimuliuojančio intelektu- 
alinio klimato. Kodėl turėtų būti toleruojamas bet koks atitinkamų 
ekspertų nesankcionuotas elgesys? Comte'as tiesiai išklojo tai, kas 
implicite glūdi politinėse racionalistų teorijose nuo antikinės Grai- 
kijos. Iš esmės galįs būti tik vienas teisingas gyvenimo būdas; iš- 
minčiai taip gyvena savaime, ir kaip tik todėl jie vadinami išmin- 
čiais. Neišminčiai turi būti į jį tempiami visomis išminčių turimo- 
mis socialinėmis priemonėmis, nes kodėl reikėtų pakęsti, kad aiški 
klaida išliktų ir plistų? Nesubrendę ir nemokyti turi būti priversti 
pasakyti: „Tik tiesa išlaisvina, ir vienintelis būdas sužinoti tiesą — 
tai šiandien aklai daryti tai, ką jūs, ją Žinantieji, man įsakote ar 
mane priverčiate daryti būdami tikri, jog tik taip mane apšvies 
jūsų aiški vizija ir aš tapsiu toks pat laisvas kaip ir jūs“. 

Mes iš tikrųjų nuklydome nuo savo liberaliojo išeities taško. Šis ar- 
gumentas, kuriuo savo paskutiniuoju laikotarpiu rėmėsi Fichte, o po 
jo ir kiti autoriteto gynėjai nuo Viktorijos laikų mokytojų ir kolonijų 
administratorių iki paskutiniųjų nacionalistų ar komunistų diktatorių, 
yra kaip tik tai, prieš ką pikčiausiai protestuoja stoikų ir kantininkų 
moralė gindama laisvą, savo vidiniu supratimu besivadovaujančio as- 


* Žr.: „Plan des travaux scientifiques nécessaires pour réorganiser la société“ (1822), 
p. 53. — In Auguste Comte. Appendice général du système de politique positive. — Paris, 
1854. Paskelbta kaip dalis t. 4: Système de politique positive. — Paris, 1851—1854. (Millis 
cituoja tai veikale Auguste Comte and Positivism, p. 301—302. — In Callected Works. 

mens protą. Taigi šitas racionalistų argumentas, kad galimas vienin- 
telis teisingas sprendimas, jei ne logiškai pagrįstomis, tai istoriškai ir 
psichologiškai suprantamomis pakopomis, vedė nuo individualios at- 
sakomybės ir individualaus tobulėjimo doktrinos į autoritarinę vals- 
tybę, paklūstančią platoniškųjų globėjų elito direktyvoms. 

Kas lėmė tokį keistą pasikeitimą, kad griežtas Kanto individu- 
alizmas buvo transformuotas į kažką, kas labai artima grynai tota- 
litarinei doktrinai? (O juk šią transformaciją atliko mąstytojai, kai 
kurie iš jų pretendavę būti Kanto mokiniais.) Šis klausimas nėra tik 
istorinis, nes tą pačią keistą evoliuciją perėjo ne vienas šiuolaikinis 
liberalas. Tiesa, Kantas, sekdamas Rousseau, atkakliai teigė, kad 
racionaliai save valdyti sugeba visi žmonės; kad negali būti mora- 
lės dalykų specialistų, nes moralė — tai ne specializuoto pažinimo 
dalykas (kaip kad manė utilitaristai ir philosophes), bet sritis, kurio- 
je tinkamai panaudojamas universalus žmonių sugebėjimas; ir to- 
dėl Žmonės tampa laisvi ne veikiami tam tikrų juos tobulinančių 
būdų, kurie jiems gali būti primesti, bet žinodami, kodėl jie būtent 
taip turi daryti tai, ko niekas kitas vietoj jų arba jų labui negalėtų 
padaryti. Tačiau net Kantas, įsileidęs į politinius klausimus, manė 
esant galima pripažinti, kad joks įstatymas (su sąlyga, kad jis yra 
toks, jog paklaustas aš jam pritarčiau kaip protinga būtybė) iš ma- 
nęs negali atimti jokios mano racionalios laisvės dalies. Šitaip buvo 
plačiai atvertos durys ekspertų valdymui. Dėl visų įstatymų pa- 
skelbimo aš negaliu visad tartis su visais žmonėmis. Valdymas ne- 
gali būti ištisinis plebiscitas. Be to, kai kurie žmonės nėra labai 
jautrūs savo ir kitų proto balsui; kai kurie atrodo esą stulbinamai 
kurti. Jei aš esu įstatymų leidėjas ar valdovas, tai privalau manyti, 
jog jei mano priimtas įstatymas protingas (o konsultuotis aš galiu 
tik su savo paties protu), tai jį automatiškai pripažins visi mano 
visuomenės nariai, nes jie yra protingos būtybės. Juk jeigu jie jo 
nepripažins, tai jie pro tanto neprotingi; tuomet juos reikės numal- 
šinti protu — nesvarbu, jų pačių ar mano, nes visų galvose proto 
nutarimai turi būti tie patys. Aš išleidžiu įsakymus, ir jei jūs prie- 
šinatės, imuosi malšinti jumyse glūdintį iracionalų, protui besiprie- 
šinantį elementą. Mano uždavinys būtų lengvesnis, jei jūs pats tai 
numalšintumėte savyje; pabandysiu jus išmokyti tai padaryti. Bet 
aš atsakingas už visuomenės gerovę ir negaliu laukti, kol visi žmo- 

nės taps visiškai protingi. Kantas gali protestuoti, kad valdinio 
laisvės esmę sudaro tai, jog jis, ir tik jis, davė sau įsakymą paklusti. 
Bet tai idealus sprendimas. Jeigu jums nepavyks sudrausminti sa- 
vęs, už jus tai turėsiu padaryti aš, ir negalėsite skųstis laisvės ne- 
buvimu, nes tas faktas, jog Kanto protingas teisėjas jus pasodino į 
kalėjimą, įrodo, kad jūs neklausėte savo proto vidinio balso, kad, 
panašiai kaip vaikas, laukinis, idiotas, jūs dar nesate subrendęs 
savivaldai arba tam apskritai esate negabus*'. 

Jei tai veda į despotizmą, nors ir patį geriausią bei išmintingiau- 
sią — į Užburtosios fleitos Zarastro šventovę, — bet vis dėlto į des- 
potizmą, ar negali būti, jog čia kažkas negerai su samprotavimo prie- 
laidomis? Jog kažkuo klaidingos pačios pagrindinės tezės? Leiskite 
man jas dar kartą išdėstyti: pirma, visi Žmonės turi vieną vienintelį 


* Kantas labiausiai priartėjo prie „negatyvaus“ laisvės idealo teigimo, kai vie- 
name iš savo politinių traktatų pareiškė, jog „didžiausia žmonių giminės problema, 
kurią spręsti ją verčia jos prigimtis, yra sukurti pilietinę visuomenę, kuri teisę vi- 
suotinai tvarkytų pagal įstatymą. Tik didžiausią laisvę turinčioje visuomenėje... su 
tiksliausiu laisvės ribų (kiekvienam individui) apibrėžimu ir garantavimu, kad ta 
laisvė galėtų koegzistuoti su kitų laisve, gali būti pasiektas aukščiausias — visos 
žmonijos — prigimties tikslas, t. y. visų jos sugebėjimų išplėtojimas“. — Idee zu einer 
allgemeinen Geschichte in weltbiūrgerlicher Absicht (1784). — In op. cit., vol. 8, p. 22. 
Išskyrus teleologines implikacijas, iš pradžių neatrodo, kad ši formuluotė labai skir- 
tųsi nuo ortodoksinio liberalizmo. Bet kaip apibrėžti „tiksliausio ribų apibrėžimo ir 
garantavimo“ kriterijų? Moderniausi ir nuosekliausi liberalai nori situacijos, kurioje 
kuo daugiau individų galėtų realizuoti kuo daugiau tikslų be jų vertės nustatymo, 
nebent jie trukdytų kitų tikslams. Jie nori, kad ribos tarp individų ar Žmonių grupių 
būtų nubrėžtos atsižvelgiant vien į būtinybę neleisti susidurti žmonių tikslams, ku- 
rie visi vienodai turi būti laikomi galutiniais. Kantas ir panašūs racionalistai visų 
tikslų nelaiko vienodai vertingais. Jiems laisvės ribos yra brėžiamos taikant „proto“ 
taisykles — proto, kuris yra daug daugiau negu paprastas pačių taisyklių visuoti- 
numas: tai visiems Žmonėms tapatų tikslą sukuriantis ar atskleidžiantis sugebėji- 
mas. Viskas, kas neracionalu, turi būti pasmerkta proto vardu, tad įvairūs asmeni- 
niai tikslai, kurių siekti žmones skatina jų vaizduotė ir idiosinkrazijos, — pvz., es- 
tetinė ir kitokia neracionali saviraiška, — gali būti bent jau teoriškai negailestingiau- 
siai numalšinti tam, kad atvertų kelią proto reikalavimams. Žmonėms uždėta proto 
ir pareigų valdžia tapatinama su individualia laisve darant prielaidą, jog tik racio- 
nalūs tikslai gali būti „tikri“ realios laisvo Žmogaus prigimties objektai. 

Turiu prisipažinti, niekuomet nesupratau, ką šiame kontekste reiškia „protas“; 
čia tik norėčiau nurodyti, kad šios filosofinės psichologijos apriorinės prielaidos 
nesuderinamos su empirizmu, t. yv. su kiekviena doktrina, kuri remiasi patirtimi 
igyjamu Žmonių ir jų tikslų pažinimu. 

tikslą — protingai save valdyti; antra, visų racionalių būtybių tiks- 
lai būtinai turi darniai sudaryti vieną universalų, harmoningą mo- 
delį, kurį kai kurie žmonės gali sugebėti atpažinti aiškiau negu kiti; 
trečia, visi konfiktai, o drauge ir visos tragedijos kyla tik dėl to, kad 
protas susiduria su iracionaliais arba nepakankamai racionaliais — 
nesubrendusiais ar nesusiformavusiais gyvenimo elementais — ne- 
svarbu, individualiais ar visuomeniniais, ir tokie susidūrimai iš prin- 
cipo yra išvengiami, o visiškai protingoms būtybėms neįmanomi; ir 
galiausiai žmonės, tik visi atvesti į protą, natūraliai paklus protin- 
giems savo prigimties dėsniams (jie visų tie patys) ir iškart ims gerb- 
ti įstatymą bei taps visiškai laisvi. Ar gali būti, kad Sokratas ir juo 
sekę pagrindinės Vakarų etinės ir politinės tradicijos kūrėjai daugiau 
kaip du tūkstantmečius klydo ir kad dorybė nėra tapati pažinimui, 
o laisvė nesutampa nė su vienu iš šių dalykų? Ar gali būti, kad nors 
pagal šį garsųjį požiūrį dabar yra valdomas didesnio skaičiaus žmo- 
nių gyvenimas negu kada nors anksčiau per ilgą šio požiūrio istoriją, 
nė viena iš jo prielaidų neįrodoma, o galbūt net nėra teisinga? 


VI 


Statuso ieškojimas 


Tačiau egzistuoja ir kitas, istoriškai svarbus požiūris į šią temą. 
Jis, suplakdamas laisvę su jos seserimis — lygybe ir brolybe, atveda 
prie panašių neliberalių išvadų. Nuo to laiko, kai ši problema buvo 
iškelta XVIII a. pabaigoje, atkakliai ir kaskart vis veiksmingiau 
svarstomas klausimas, ką reiškia „individas“. Juk jeigu aš gyvenu 
visuomenėje, tai viskas, ką darau, neišvengiamai veikia kitus, be 
to, yra veikiama kitų veiklos. Atidžiau pažiūrėjus, žlunga net ener- 
gingos Millio pastangos nužymėti skirtumą tarp privataus ir vi- 
suomeninio gyvenimo sričių. Iš esmės visi Millio kritikai nurodė, 
kad viskas, ką aš darau, gali baigtis kitiems pakenksiančiais pada- 
riniais. Be to, aš esu socialinė būtybė ne vien todėl, kad sąveikauju 
su kitais, bet ir gilesne prasme. Juk ar tas, kas aš esu, bent iš dalies 
nesu dėl to, ką apie mane galvoja ir jaučia man kiti? Kai savęs 
paklausiu, kas aš esu, ir atsakau: anglas, kinas, prekeivis, nereikš- 
mingas žmogelis, milijonierius, nuteistasis, tai pagalvojęs supran- 

tu, jog norint turėti šių savybių reikia, kad kiti mano visuomenės 
nariai pripažintų mano priklausomybę tam tikrai grupei ar klasei. 
Taip pat suprantu, kad kai kurios pačios asmeniškiausios ir nekin- 
tamos mano charakteristikas žyminčių terminų reikšmės, be kita 
ko, rodo kaip tik šį pripažinimą. Aš nesu bekūnis protas. Nė Ro- 
binzonas Kruzas, vienintelis žmogus savo saloje. Nuo sąveikos su 
kitais žmonėmis priklauso ne vien tik mano materialus gyvenimas; 
tokį, koks esu, mane daro socialinės jėgos; maža to, dalis mano 
savivokos (galbūt net ir visa), ypač moralinio ir socialinio tapatumo 
pojūtis, gali būti suprantamas tik socialinio audinio, kurio elementas 
aš esu, požiūriu (nors ši metafora neturi būti pernelyg, išplėsta). 

Laisvės stygius, dėl kurio skundžiasi žmonės arba jų grupės, 
dažniausiai tolygus tinkamo pripažinimo stygiui. Aš galiu siekti ne 
to, ko Millis norėtų, kad aš siekčiau, t. y. saugumo nuo prievartos, 
nuo despotiško arešto, nuo tironijos, nuo tam tikrų veiklos galimy- 
bių praradimo ar erdvės, kurioje aš teisėtai niekam neturiu atsi- 
skaityti už savo veiksmus. Lygiai taip pat aš galiu nesistengti turėti 
ir racionalų socialinio gyvenimo planą arba tobulėti, ko siekia be- 
aistris išminčius. Ko galiu stengtis išvengti — tai tiesiog būti igno- 
ruojamas, niekinamas, traktuojamas globėjiškai arba kaip perdėm 
suprantamas. Trumpiau sakant, vengti, kad būčiau netraktuojamas 
kaip individas, kad nebūtų deramai pripažįstamas mano unikalu- 
mas, kad būčiau klasifikuojamas kaip tam tikros blankios amalga- 
mos elementas, kaip statistinis vienetas, be savo identifikuojamų, gry- 
nai žmogiškų bruožų ir savitų tikslų. Būtent prieš tokį pažeminimą 
aš ir kovoju — ne už lygybę prieš įstatymą, ne už laisvę daryti tai, 
ką noriu (nors ir to galiu norėti), bet už padėtį, kurioje galiu jaustis 
atsakingas subjektas (mat mane tokiu laiko), į kurio valią atsižvelgia- 
ma, nes tam turiu teisę, net jei mane puola ir persekioja už tai, kad 
esu toks, koks esu, ir renkuosi taip, kaip renkuosi. 

Tai statuso ir pripažinimo geidimas: „Neturtingiausias žmogus 
Anglijoje gyvenimą turi nugyventi kaip didžiausias iš anglų“. 
Aš trokštu būti suprastas ir pripažintas, net jei tai reikštų, kad 
būsiu nepopuliarus ir nemėgstamas. Ir vieninteliai asmenys, galin- 


+8 Iš Thomo Rainborow kalbos Putney 1647 m. — In The Clarke Papers: Selections 
from the Papers of William Clarke, ed. C. H. Firth. — London, 1891, vol. 1, p. 301. 

tys mane taip pripažinti ir suteikti man pojūtį, kad esu šis tas, — 
tai nariai tos visuomenės, kuriai istoriškai, moraliai, ekonomiškai 
ir gal etniškai jaučiuosi priklausąs”. Mano individualus „aš“ nė- 
ra kažkas, ką galiu atskirti nuo savo santykių su kitais ar nuo tų 
savo savybių, kurias jie priskiria man. Todėl kai aš, tarkime, reika- 
lauju išlaisvinti mane iš politinės ar socialinės priklausomybės, tai 
reikalauju, kad pakeistų savo požiūrį į mane tie, kurių nuomonės 
ir elgsena man padeda apsibrėžti savo paties įvaizdį. O kas tinka 
individui, tas tinka ir socialinėms, politinėms, ekonominėms, reli- 
ginėms grupėms, t. y. žmonėms, suvokiantiems savo, kaip tokių 
grupių narių, poreikius ir tikslus. Tai, ko paprastai reikalauja en- 
giamos klasės ar tautos, nėra tiesiog nevaržoma jų narių veikimo 
laisvė, netgi ne socialinių ar ekonominių galimybių lygybė, o juo 
labiau ne vieta nesutarimų nepažįstančioje, organiškoje, protingo 
įstatymų leidėjo suplanuotoje valstybėje. Tai, ko jos nori, dažniau- 
siai yra tiesiog pripažinimas (jų klasės ar tautos, odos spalvos ar 
rasės). Jos nori būti pripažintos kaip savarankiškas žmonių veiklos 
šaltinis, kaip savo valią turintis subjektas, ketinantis veikti pagal tą 
valią (nesvarbu, ar ji gera, teisėta, ar ne). Jos nori, kad jų nevaldytų, 
nemokytų, kad joms nevadovautų kokia nors, tegu ir pati švelniausia 
ranka, tarytum jie būtų ne visai žmonės ir todėl ne visai laisvi. 
Gerokai platesnę negu grynai racionalistinę prasmę tai suteikia 
Kanto pasakymui: „Paternalizmas — tai didžiausias despotizmas, 
kokį galima įsivaizduoti“. Paternalizmas despotiškas ne todėl, kad 
jis labiau engia negu atvira, brutali, neapsišvietusi tironija, ir ne tik 
todėl, kad jis ignoruoja manyje įkūnytą transcendentalųjį protą, bet 
todėl, kad įžeidžia mano savęs kaip Žmėgaus sampratą, pasak ku- 


* Tai akivaizdžiai giminiška Kanto žmogaus laisvės doktrinai; bet tai sociali- 
zuota ir empirinė jos versija, ir todėl beveik priešingybė. Kanto laisvasis žmogus 
neturi jokio poreikio, kad jo vidinė laisvė būtų visuomenės pripažinta. Jei jis išnau- 
dojamas kaip priemonė siekti kokio nors išorinio tikslo, toks išnaudotojų elgesys yra 
blogas, tačiau jo paties „noumeninis“ statusas nepaliečiamas, ir jis yra visiškai lais- 
vas, pilnavertis žmogus, kad ir kaip jis būtų traktuojamas. Poreikis, apie kurį čia 
kalbama, visiškai susijęs su mano santykiu su kitais. Aš negaliu, visiškai suvokda- 
mas savo vidinę vertę ir pašaukimą, su baironišku pasipūtimu ignoruoti kitų požiū- 
rį arba pasitraukti į savo vidinį gyvenimą, nes savo akyse aš esu toks, kokiu mane 
laiko kiti. Aš susitapatinu su savo aplinkos požiūriu; tai heteronomiškiausia būklė, 
kokią galima įsivaizduoti. 

rios, aš turiu tvarkyti savo gyvenimą pagal savus tikslus (nebūti- 
nai racionalius ar geranoriškus) ir, svarbiausia, turiu teisę būti kitų 
pripažintas. Jei nepripažįstama, kad aš esu toks, tai man pačiam 
gali nepavykti pripažinti savo pretenzijų būti visiškai savarankiš- 
ku žmogumi, aš galiu suabejoti savo teise būti juo. Juk tai, kas aš 
esu, gerokai sąlygota to, ką aš jaučiu ir galvoju; o tai, ką aš jaučiu 
ir galvoju, sąlygoja visuomenės, kuriai aš priklausau, vyraujantys 
jausmai ir mintys. Šioje visuomenėje aš, Burke'o požiūriu, esu ne 
socialinės struktūros atskiras atomas, bet ingredientas (vartojant 
pavojingą, bet būtiną metaforą). Aš galiu jaustis nelaisvas tuo po- 
žiūriu, kad nesu pripažįstamas kaip pats save valdantis individu- 
alus žmogus; tačiau aš taip pat galiu jaustis esąs ir nepripažintos 
ar nepakankamai gerbiamos grupės narys; tuomet aš trokštu visos 
savo klasės, bendruomenės, tautos, rasės ar profesijos emancipaci- 
jos. Šito aš galiu taip stipriai trokšti, kad, skausmingai siekdamas 
statuso, verčiau sutiksiu būti terorizuojamas ir blogai valdomas 
savo rasės ar socialinės klasės narių, kurie vis dėlto mane pripaži- 
no žmogumi ir konkurentu, t. y. jiems lygiu asmeniu, negu susi- 
taikysiu su tuo, kad su manimi gerai ir tolerantiškai elgtųsi kas 
nors iš aukštesnės ar tolimesnės grupės, nepripažįstančios manęs 
tokio, koks aš noriu jaustis esąs. Tai didžiojo tiek individų ir gru- 
pių, tiek (jau mūsų dienomis) profesijų, klasių, tautų bei rasių rei- 
kalavimo pripažinti esmė. Net jei aš iš savo visuomenės narių ran- 
kų negaučiau „negatyviosios“ laisvės, jie vis dėlto yra mano grupės 
nariai; jie supranta mane, kaip ir aš juos suprantu, ir šis supratimas 
sukelia pojūtį, kad ir aš šiame pasaulyje šį tą reiškiu. Būtent šis 
abipusio pripažinimo troškimas verčia autoritariškiausių demokra- 
tijų narius sąmoningai rinktis savąją valdžią labiausiai apsišvietu- 
sių oligarchijų nenaudai; arba šiandien kokios nors tik ką išsilais- 
vinusios Azijos ar Afrikos valstybės narį verčia mažiau skųstis, kai 
jį brutaliau traktuoja jo paties rasės ar tautos nariai, negu kai jį 
valdė koks nors atsargus, teisingas, ramus ir geranoriškas admi- 
nistratorius iš šalies. Kol šis fenomenas nesuvoktas, tol nesupran- 
tamai paradoksalūs atrodo idealai ir elgesys ištisų tautų, kurios, 
Millio žodžiais tariant, kenčia nuo elementarių Žmogaus teisių var- 
žymo ir kurios visiškai nuoširdžiai sakosi laisvės dabar turinčios 
daugiau, negu tada, kai šios jų teisės buvo mažiau ribojamos. 

Tačiau negalima šio statuso ir pripažinimo troškimo lengvai 
sutapatinti su individualia laisve nei „negatyviąja“, nei „pozityvią- 
ja“ šio žodžio prasme. Tai kažkas, ko žmonėms reikia ne mažiau 
kaip laisvės ir už ką jie aistringai kovoja, — tai laisvei giminiškas 
dalykas, bet ne laisvė. Nors tai suponuoja negatyviąją laisvę ištisai 
grupei, tatai yra labiau susiję su solidarumu, brolybe, tarpusavio 
supratimu, lygaus bendravimo poreikiu — visu tuo, kas kartais, 
tačiau klaidingai vadinama socialine laisve. Socialiniai ir politiniai 
terminai neišvengiamai būna migloti. Pastangos politinį žodyną pa- 
daryti pernelyg tikslų gali paversti jį nenaudingu dalyku. Bet nepa- 
dedama rasti tiesos, kai žodžiai vartojami laisviau, negu reikia. Lais- 
vės sąvokos tiek pozityviąja, tiek ir negatyviąja prasme esmė — 
apsiginti nuo ko nors ar kieno nors kišimosi: kokių nors kitų žmo- 
nių, kurie įžengia į mano sritį, kurie man rodo savo valdžią, kokių 
nors manijų, baimių, neurozių, iracionalių jėgų, — apsisaugoti nuo 
vienokios ar kitokios rūšies įsibrovėlių ar despotų. Pripažinimo troš- 
kimas yra troškimas kažko kitko: bendrumo, geresnio supratimo, 
interesų integracijos, gyvenimo, pagrįsto bendru pasitikėjimu ir 
pasiaukojimu. Tik kai laisvės troškimas supainiojamas su šiuo stip- 
riu ir universaliu statuso ir supratimo geidimu ir dar papildomai 
supainiojamas, jį sutapatinus su socialinės savivaldos sąvoka (kai 
laisvas „aš“ jau ne individas, o socialinė visuma), gaunama tai, kas 
oligarchų ir diktatorių valdžiai paklūstantiems žmonėms leidžia 
tvirtinti, neva toji valdžia juos tam tikra prasme išlaisvinusi. 

Daug rašyta apie klaidingą požiūrį, pasak kurio, socialinės gru- 
pės laikomos asmenimis tiesiogine prasme, o tai, kad jos kontro- 
liuoja ir drausmina savo narius, traktuojama tik kaip savidiscipli- 
na, savanoriška savikontrolė, kuri individą palieka laisvą. Tačiau 
argi net vadovaujantis šiuo „organišku“ požiūriu, būtų natūralu ir 
derėtų pripažinimo ir statuso poreikį vadinti laisvės poreikiu ko- 
kia nors trečiąja prasme? Tiesa, toji grupė, iš kurios tikimasi pripa- 
žinimo, pati privalo būti pakankamai laisva „negatyviąja“ prasme — 
laisva nuo bet kokios kontrolės, nes kitaip jos pripažinimas ieško- 
vui neduos jo siekiamo statuso. Tačiau ar kova už aukštesnį statu- 
są, noras ištrūkti iš žemesnės padėties vadintini kova už laisvę? Ar 
tik paprasčiausias pedantiškumas verčia apriboti šį žodį tomis pa- 
grindinėmis, anksčiau aptartomis reikšmėmis? Ar, kaip aš įtariu, 

nekyla mums pavojus Žmogaus socialinės padėties pagerėjimą va- 
dinti jo laisvės išaugimu? Ar tai šio termino nepadarys tokio mig- 
loto ir išpūsto, kad jis taps iš esmės bevertis? Ir vis dėlto mes 
negalime šio atvejo atmesti kaip paprasčiausio laisvės sąvokos su- 
plakimo su statuso, solidarumo, brolybės ar lygybės sąvokomis 
arba jų deriniu. Juk statuso geidimas tam tikrais atžvilgiais yra 
labai artimas troškimui būti savarankišku subjektu. 

Šio tikslo mes galime nevadinti laisvės vardu; bet paviršutiniška 
būtų manyti, kad analogijos tarp individų ir grupių, organinės me- 
taforos ar keletas žodžio „laisvė“ prasmių — tai paprasčiausi nesu- 
sipratimai, kai sakoma, jog būtybės panašios tais aspektais, kuriais 
jos skiriasi, arba kad tai tiesiog semantinė painiava. Tie, kurie savo 
ir kitų individualaus veikimo laisvę pasirengę iškeisti į savo grupės 
statusą ir savo statusą grupėje, nori ne vien to, kad laisvės būtų at- 
sisakyta dėl saugumo, dėl tam tikros garantuotos vietos harmonin- 
goje hierarchijoje, kurioje visi žmonės ir visos klasės žino savo vie- 
tą ir skausmingą pasitenkinimo privilegiją — „laisvės naštą“ — pa- 
sirengę iškeisti į autoritarinės ir totalitarinės struktūrų teikiamą tai- 
ką, ramybę ir santykinį „atpalaidavimą“ nuo mąstymo. Be abejo- 
nės, tokių Žmonių ir tokių troškimų esama, be abejonės, tokių in- 
dividualios laisvės atsisakymų gali pasitaikyti ir iš tikrųjų dažnai 
pasitaikydavo. Tačiau visai nesuprastume mūsų laikų specifikos 
teigdami, kad būtent tai nacionalizmą ar marksizmą daro patrauk- 
lų tautoms, kurias iki šiol valdė svetimi šeimininkai, ar klasėms, ku- 
rių gyvenimą reguliavo kitos klasės pusiau feodalinėje ar kokioje 
nors kitoje hierarchiškai organizuotoje santvarkoje. Tai, ko jos sie- 
kia, artimiau yra tam, ką Millis vadino „pagonišku savęs įtvirtini- 
mu“, tačiau kolektyvine, socializuota forma. Millis vertina drąsą ir 
nekonformizmą, individo vertybių teigimą, nepaisant viešpataujan- 
čios nuomonės, stiprias ir savimi pasitikinčias asmenybes, laisvas 
nuo oficialių įstatymų leidėjų ir visuomenės instruktorių valdžių. 
Bet iš tikrųjų tai, ką jis sako apie laisvės siekti skatinančias priežas- 
tis, menkai susiję su jo laisvės kaip nesikišimo samprata, bet labai 
susiję su žmonių troškimu, kad jų asmenybė nebūtų pernelyg men- 
kai vertinama, kad jų nelaikytų nesugebančiais autonomiškai, ori- 
ginaliai, „autentiškai“ elgtis, net jeigu tokiam elgesiui būtų nepri- 
tariama arba jis būtų socialiai varžomas ar įstatymais draudžiamas. 

Šis noras teigti savo klasės, grupės ar tautos „asmenį“ susijęs tiek 
su atsakymu į klausimą „Kokia turi būti valdžios sritis?“ (mat į gru- 
pę neturi kištis šeimininkai iš šalies), tiek ir net dar labiau — su at- 
sakymu į klausimą „Kas mus turi valdyti?“ — geriau ar blogiau, li- 
beraliai ar despotiškai, — bet pirmiausia „kas?“ Ir tokie atsakymai, 
pvz.: „mano ir kitų laisvai išrinkti atstovai“, „mes visi kartu, susi- 
renkantys į reguliarias asamblėjas“, „geriausieji“, „išmintingiausie- 
ji“, „tauta, atstovaujama asmenų ar institucijų“ ar „dieviškasis va- 
das“ — tai atsakymai, kurie logiškai, o kartais ir politiškai bei so- 
cialiai nepriklauso nuo to, kokio masto „negatyviosios“ laisvės aš 
reikalauju savo ar savo grupės veiklai. Jeigu į klausimą „Kas mane 
valdys?“ atsakoma: kas nors ar kažkas, ką galiu įsivaizduoti kaip 
„savo“, kaip kažką, kas man priklauso ar kam aš priklausau, tai žo- 
džiais, išreiškiančiais brolybę ir solidarumą, taip pat tam tikra žo- 
džio „laisvė“ „pozityviosios“ prasmės konotacija (ją sunku tiksliau 
apibūdinti) aš galiu apibūdinti šį dalyką kaip hibridinę laisvės formą; 
kiekvienu atveju kaip idealą, kuris šių dienų pasaulyje galbūt ryškes- 
nis už visus kitus, bet kurio, atrodo, tiksliai neatitinka nė vienas iš eg- 
zistuojančių terminų. Tie, kurie jį perka savo „negatyviosios“ laisvės 
(pagal Millio sampratą) kaina, neabejotinai reikalauja, kad jie būtų 
„laisvi“ šia supainiota, tačiau karštai jaučiama prasme. Šitaip Dievą 
pakeitus valstybe, tauta, rase, asamblėja, diktatoriumi, savo šeima ar 
aplinka, manimi pačiu, gali būti sekuliarizuotas tas, „kam tarnauti yra 
tobula laisvė“, nepaverčiant žodžio „laisvė“ visiška beprasmybe““. 

Neabejotina, kad kiekviena žodžio „laisvė“ interpretacija, kad 
ir kokia neįprasta, turi apimti minimumą to, ką aš pavadinau 


V Šį požiūrį derėtų skirti nuo tradicinio kai kurių Burke'o ar Hegelio mokinių 
požiūrio, pasak kurio, jeigu visuomenė ar istorija mane padarė tuo, kas esu, tai 
ištrūkti iš jų neįmanoma, o tokios pastangos neprotingos. Be abejonės, aš negaliu 
išsinerti iš savo kailio ar egzistuoti ne savo stichijoje; paprasčiausia tautologija tėra 
pasakymas, kad esu tas, kas esu, ir negaliu norėti išsivaduoti iš savo esminių 
ypatybių, kurių dalis — socialinės. Bet iš to negalima daryti išvados, jog visi mano 
atributai vidiniai ir nepakeičiami ir kad „socialinio audinio“ ar „kosminio voratink- 
lio“ (kuris lemia mano prigimtį) viduje aš negaliu siekti pakeisti savo statusą. Jei tai 
būtų tiesa, tai tokiems žodžiams kaip „pasirinkimas“, „sprendimas“, „veikla“ nebū- 
tų galima suteikti jokios prasmės. Jei jie kažką reiškia, tai pastangų apsiginti nuo 
valdžios ar net pabėgti nuo savo „padėties ir jos įpareigojimų“ negalima atmesti 
kaip savaime iracionalių ir savižudiškų. 

„negatyviąja“ laisve. Turi būti sritis, kur aš nebūčiau gniuždomas. 
Nė viena visuomenė pedantiškai neslopina visų savo narių lais- 
vių; būtybė, kuriai kiti trukdo daryti viską savarankiškai, išvis 
nėra moralės subjektas ir nei teisiškai, nei moraliai negali būti 
laikoma Žmogumi, net jei fiziologas ar biologas, ar net psicholo- 
gas jį būtų linkęs priskirti žmonėms. Tačiau liberalizmo tėvai — 
Millis ir Constant'as — nesitenkina šiuo minimumu: jie reikalauja 
maksimalaus nesikišimo, suderinamo su minimaliais socialinio gy- 
venimo reikalavimais. Atrodo menkai tikėtina, jog šį kraštutinį lais- 
vės reikalavimą kada nors būtų kėlę kas nors daugiau negu saujelė 
itin civilizuotų ir sąmoningų Žmonių. Didžioji žmonijos dauguma 
visais laikais neabejotinai buvo pasirengusi tatai aukoti kitiems 
tikslams: saugumui, statusui, gerovei, valdžiai, dorybei, atpildui 
aname pasaulyje; arba teisingumui, lygybei, brolybei ir daugeliui 
kitų vertybių, kurios pasirodo visiškai arba iš dalies nesuderina- 
mos su didžiausios individualios laisvės įgijimu ir kurioms tokios 
laisvės kaip išankstinės sąlygos visai nė nereikia. Laisvės sukili- 
mus ir karus, kuriuose žmonės praeityje guldė galvas, o iš tiesų ir 
dabar tebeguldo, stimuliavo ne reikalavimas Lebensraum kiekvie- 
nam individui. Už laisvę kovoję Žmonės paprastai kovodavo už 
teisę būti savo pačių ar savo atstovų valdomiems — jei reikia, 
valdomiems griežtai (kaip spartiečiai, turėję mažai individualios 
laisvės), tačiau tokiu būdu, kad jie galėtų dalyvauti ar bent jau 
manytų dalyvaują savo kolektyvinio gyvenimo įstatymų leidyboje 
ir valdyme. Ir revoliucijas darę Žmonės laisve dažniausiai vadino 
ne ką daugiau kaip galią bei valdžią, kurią turi įgyti tam tikros 
doktrinos išpažintojų sekta, klasė ar kokia nors kita socialinė gru- 
pė, sena ar nauja. Jų pergalės neabejotinai žlugdė tuos, kuriuos jie 
išstumdavo, o kartais represuodavo, pavergdavo ar išnaikindavo 
daugybę žmonių. Tačiau tokie revoliucionieriai paprastai jautė bū- 
tinumą įrodinėti, kad vis dėlto jie atstovaują laisvės („tikrosios 
laisvės“) partijai, o jųjų idealas esąs universalus; šito idealo neva 
siekiąs net jiems besipriešinusiųjų „tikrasis aš“ — tie, kurie buvo 
laikomi išklydusiais iš kelio į tą tikslą arba dėl tam tikro moralinio 
ir dvasinio aklumo jį neteisingai supratę. Visa tai mažai ką turi 
bendra su Millio laisvės samprata — laisvės, kurią riboja tik skriau- 

dos kitiems pavojus. Gal būtent šio psichologinio ir politinio fakto 
(jis glūdi regimo „laisvės“ termino dviprasmiškume) nepripažini- 
mas kai kuriuos šių laikų liberalus padarė aklus pasauliui, kuria- 
me jie gyvena. Jų argumentai aiškūs, jų reikalas teisingas. Tačiau jie 
neatsižvelgia į pagrindinių žmogaus poreikių įvairovę. Neatsižvelgia 
nė į išradingumą, su kuriuo žmonės, jų manymu, įtikinamai gali 
įrodyti, jog kelias į kurį nors idealą vedąs ir į jo priešingybę. 


VII 


Laisvė ir suverenitetas 


Prancūzų revoliucija, panašiai kaip ir visos revoliucijos, buvo, 
bent jau savo jakobiniškąja forma, būtent tokios „pozityvios“ ko- 
lektyvinės savivaldos laisvės protrūkis, ištikęs daugelį prancūzų, 
kurie pasijuto esą laisva tauta, nors daugelio individualioji laisvė 
buvo griežtai apribota. Rousseau džiūgaudamas kalbėjo apie faktą, 
kad laisvės įstatymai gali pasirodyti sunkesni už tironijos jungą. 
Tironija — tai tarnavimas šeimininkams. Įstatymas negali būti ti- 
ronas. Laisvę Rousseau suprato ne kaip „negatyvią“ individo lais- 
vę — būti netrukdomam savo srityje, bet kaip visų, o ne tik kai 
kurių labai kvalifikuotų visuomenės narių dalyvavimą viešojoje 
valdžioje, kuriai suteikta teisė kištis į visas piliečio gyvenimo sritis. 
Pirmosios XIX a. pusės liberalai teisingai numatė, kad laisvė šia 
„pozityviąja“ prasme gali lengvai sugriauti pernelyg daug „nega- 
tyvių“ laisvių, kurias jie laikė šventomis. Jie nurodė, jog tautos 
suverenumas gali lengvai sugriauti individų suverenumą. Millis 
kantriai ir nenuginčijamai aiškino, kad tautos valdymas visai nėra 
laisvė, nes tie, kurie valdo, nebūtinai yra ta pati „tauta“ kaip ir tie, 
kurie valdomi, o demokratinė savivalda geriausiu atveju yra ne 
tokia tvarka, kai „kiekvienas pats sau ponas“, bet kai „kiekvienam 
visi kiti — ponai“". Millis ir jo sekėjai kalbėjo apie daugumos bei 
„vyraujančių nuostatų ir nuomonių““* tironiją ir neįžvelgė jokio didelio 


115] 


`l J. S. Mill. On Liberty (op. cit.), p. 219. 
?2 Ibid., p. 219—220. 

skirtumo tarp šios ir bet kurios kitos rūšies tironijos, kuri peržengia 
šventas privataus gyvenimo sienas ir kėsinasi į Žmonių veiklą. 

Šio konflikto tarp dviejų laisvės tipų niekas neįžvelgė geriau ir 
neišsakė aiškiau kaip Benjaminas Constant'as. Jis nurodė, kad kai 
po sėkmingo sukilimo neribota valdžia, paprastai vadinama suve- 
renitetu, pereina į kitas rankas, laisvės nepadaugėja, o tik vergovės 
našta perkeliama ant kitų pečių. Jis pagrįstai klausė, kodėl žmogus 
turėtų kvaršinti sau galvą dėl to, kas jį spaudžia: liaudies vyriau- 
sybė, monarchas ar net despotiškų įstatymų sąvadas. Constant'as 
suprato, kad „negatyvios“, individualios laisvės siekiantiems žmo- 
nėms pagrindinė problema yra ne tai, kas savo rankose turi val- 
džią, bet tai, kiek daug valdžios turi būti sutelkta vienose rankose. 
Juk kieno nors žinioje esanti neribota valdžia, jo įsitikinimu, anks- 
čiau ar vėliau pasmerkta kažką sunaikinti. Jis tvirtino, jog žmonės 
paprastai protestuodavo prieš vienus ar kitus valdovus kaip prieš 
despotus, o tikroji priespaudos priežastis yra ta aplinkybė, kad 
valdžia sutelkta vienose — nesvarbu kieno — rankose, nes laisvei 
pavojingas jau pats absoliučios valdžios pačios savaime egzistavi- 
mas. „Ne ranka neteisinga, — rašė jis, — bet ginklas per sunkus — 
kai kurie svoriai per sunkūs Žmogaus rankai.“® Demokratija gali 
nuginkluoti kokią nors oligarchiją, kokį nors privilegijuotą indivi- 
dą ar jų grupę, bet ji vis dėlto taip pat negailestingai, kaip ir bet 
kuris ankstesnis valdovas, gali gniuždyti individus. Rašinyje, ku- 
riame Constant'as lygino moderniųjų ir antikos laikų žmonių laisvę, 
jis sakė, kad lygi teisė engti — arba kištis — nėra tapati laisvei. Lygiai 
taip pat visuotinis sutikimas prarasti laisvę neišsaugo jos kokiu nors 
stebuklingu būdu vien todėl, kad tas sutikimas visuotinis, arba todėl, 
kad tai sutikimas. Jei aš sutinku būti engiamas arba tylomis, abejin- 
gai ar su ironija susitaikau su savo padėtimi, tai ar aš dėl to esu 
mažiau engiamas? Jei aš pats pasiduodu į vergiją, tai ar dėl to esu 
mažesnis vergas? Jei aš nusižudau, tai ar aš, kadangi pats sau laisvai 
atėmiau gyvybę, esu mažiau negyvas? „Liaudies valdžia yra mėš- 
lungio traukoma tironija, monarchija yra kur kas efektyviau centra- 
lizuotas despotizmas.““* Constant'as laikė Rousseau pavojingiausiu 


53 Constant. Principes de politique (op. cit.), p. 270. 
H Ibid., p. 274. 

individualios laisvės priešu, nes jis skelbęs, kad „save atiduoda- 
mas visiems, aš savęs neatiduodu niekam“. Constant'as negalė- 
jo suprasti, kodėl, net jei suverenas yra „kiekvienas“, jis negalėtų 
panorėjęs engti kurio nors iš savo nedalomo „aš“ narių. Žinoma, 
aš galiu rinktis, kad mano laisves atimtų asamblėja, šeima ar klasė, 
kurioje esu mažuma. Vieną dieną man tai gali duoti galimybę įti- 
kinti kitus suteikti man tai, į ką jaučiuosi turįs teisę. Tačiau laisvės 
praradimas mano šeimos, draugų ar bendrapiliečių labui vis tiek 
yra praradimas. Hobbesas bent jau buvo daug atviresnis: jis nenu- 
davė, kad suverenas nepavergia; jis pateisino šią vergiją, bet nors 
neturėjo įžūlumo vadinti ją laisve. 

Per visą devynioliktąjį amžių liberalūs mąstytojai tvirtino, kad 
jei laisvė reiškia tai, jog apribojama kiekvieno Žmogaus galia pri- 
versti mane daryti tai, ko aš nenoriu, tai tuomet aš esu laisvas — 
ir nesvarbu, koks būtų idealas, kurio vardan esu prievartaujamas. 
Absoliutaus suvereniteto doktrina pati savaime esanti tironiška. Jei 
aš noriu išsaugoti savo laisvę, tai neužtenka pasakyti, kad ji neturi 
būti pažeidžiama tol, kol kas nors — absoliutus valdovas, liaudies 
asamblėja, karalius parlamente, teisėjai, tam tikra valdžių kombi- 
nacija ar patys įstatymai (įstatymai gali būti despotiški) — nesank- 
cionuoja šito pažeidimo. Aš turiu sukurti visuomenę, kurioje laisvė 
turėtų tam tikras, niekieno nepažeidžiamas ribas. Toms ribas api- 
brėžiančioms taisyklėms galima duoti skirtingus vardus: jas galima 
vadinti įgimtomis teisėmis, Dievo žodžiu, prigimtine teise, naudin- 
gumo sumetimais arba „nekintamais Žmogaus interesais“; aš galiu 
tikėti, kad tos taisyklės a priori pagrįstos, arba jas galiu teigti kaip 
savo paties, savo visuomenės arba kultūros galutinius tikslus. Šioms 
taisyklėms, arba įsakymams, bendra tai, kad jos taip plačiai pripa- 
Žintos ir taip giliai įsišaknijusios istoriškai susiformavusioje tikrojo- 
je žmonių prigimtyje, jog jau šiandien yra esminė dalis to, ką mes 
vadiname normaliu žmogumi. Nuoširdus įsitikinimas, kad indivi- 
dualios laisvės minimumas turi būti nepažeidžiamas, reikalauja 
tokios tam tikra prasme absoliučios pozicijos. Juk aišku, kad dau- 
gumos valdymas tam palieka maža vilties; demokratija pati savai- 


5 Ibid., p. 272. 

me su individo laisve logiškai nesusijusi ir istoriškai jos kartais 
neapgindavo, nors ir likdavo ištikima savo principams. Reta kuri 
valdžia, kaip buvo pastebėta, susidūrė su didesniais sunkumais 
versdama savo valdinius reikšti tokią valią, kokios ji norėdavo. 
Despotizmo triumfas — priversti vergus pasiskelbti esant laisvus. 
Tam gali prireikti jėgos; vergai visiškai nuoširdžiai gali teigti esą 
laisvi, bet jie dėl to nėra mažesni vergai. Liberalams pagrindinę 
politinių — „pozityviųjų“ — teisių, dalyvavimo valdyme vertę gal- 
būt lemia tas dalykas, kad jos yra priemonė apsaugoti tai, ką jie 
vadino galutinėmis vertybėmis, o būtent individualiąją — „negaty- 
viąją“ — laisvę. 

Bet jei demokratija, išlikdama demokratija, gali slopinti laisvę, 
bent jau kaip šį žodį vartojo liberalai, tai kas tuomet visuomenę 
turėtų padaryti tikrai laisvą? Constant'ui, Milliui, Tocgueville'iui ir 
tai liberaliajai tradicijai, kuriai jie priklauso, jokia visuomenė nėra 
laisva, kol jos nevaldo du tarpusavyje susiję principai: pirmas, jog 
tik teisės, o ne valdžia, gali būti laikomos absoliučiomis ir todėl visi 
žmonės, kad ir kokia valdžia juos valdytų, turi absoliučią teisę at- 
mesti nežmonišką elgesį; ir antras, jog yra ribos (ne dirbtinai nu- 
brėžtos), iki kurių Žmonės turėtų būti neliečiami; tos ribos nusta- 
tomos remiantis taip seniai ir plačiai pripažintomis normomis, kad 
jų laikymasis yra įėjęs į pačią normalaus Žmogaus sampratą ir 
todėl taip pat į sampratą to, ką reiškia nežmoniškai ar beprotiškai 
elgtis; absurdiška būtų sakyti, kad šias normas galima panaikinti 
kokia nors formalia teismo ar suverenaus organo atliekama procedū- 
ra. Kalbėdamas apie normalų Žmogų, omenyje turiu tai, kad jis leng- 
vai, be sąžinės krustelėjimo ar pasidygėjimo negali sulaužyti tų nor- 
mų. Šitos normos sulaužomos būtent tada, kai žmogus paskelbia- 
mas kaltas be teismo arba baudžiamas pagal atgalinio veikimo 
įstatymą; kai vaikams įsakoma skųsti savo tėvus, draugams išduo- 
ti vienas kitą, kareiviams griebtis barbariškų metodų; kai žmonės 
kankinami arba žudomi, kai rengiamos daugumą arba tironą erzi- 
nančių mažumų skerdynės. Net ir mūsų dienomis tokie veiksmai, 
nors ir būtų suvereno įteisinti, sukelia siaubą, o tokią reakciją le- 
mia tam tikri moraliai pagrįstais laikomi absoliutūs barjerai (nepri- 
klausomi nuo įstatymų), nustatantys ribas, už kurių vienas žmo- 

gus nebegali savo valios primesti kitam žmogui. Visuomenės, kla- 
sės ar grupės laisvė šiuo atžvilgiu matuojama šitų barjerų stipru- 
mu ir tuo, kiek ir kokius reikšmingus kelius jos palieka atvirus 
savo nariams — jei ir ne visiems, tai bent jų daugumai“. 

Tai beveik diametraliai priešinga tikslams tų, kurie tiki „pozi- 
tyviąja“ laisve savivaldos prasme. Pirmieji nori pažaboti valdžią 
apskritai. Antrieji nori turėti ją savo rankose. Čia ir yra pagrindinė 
problema. Tai ne dvi skirtingos tos pačios sąvokos interpretacijos, 
bet du visai priešingi ir nesuderinami požiūriai į gyvenimo tikslus. 
Šitai verta pripažinti, net jei praktiškai dažnai būtina rasti tarp jų 
kompromisą. Juk kiekvienas iš tų požiūrių kelia absoliučius reika- 
lavimus. Šie reikalavimai negali būti kartu patenkinami. Tačiau la- 
bai stokotume socialinės ir moralinės nuovokos, jei nepripažintu- 
me, kad tas patenkinimas, kurio kiekvienas iš šių požiūrių siekia, 
yra galutinė vertybė, tiek istoriškai, tiek moraliai turinti lygią teisę 
būti priskiriama prie svarbiausiųjų Žmonijos interesų. 


VIII 
Vienovė ir įvairovė 


Dėl individų skerdynių ant didžiųjų istorinių idealų altoriaus — 
ant teisingumo, pažangos, būsimųjų kartų laimės, tautos, rasės ar 
klasės šventosios misijos ar emancipacijos, ar net pačios laisvės al- 
toriaus — labiau negu kas nors kita kaltas vienas įsitikinimas. Jis 
reikalauja aukoti individus dėl visuomenės laisvės. Tai įsitikini- 
mas, jog kažkur — praeityje ar ateityje, dieviškajame apreiškime ar 
mąstytojo galvoje, istorijos ar mokslo nuosprendžiuose, ar papras- 
toje nesugadinto gero Žmogaus širdyje — egzistuoja galutinis spren- 
dimas. Šis senas tikėjimas kurstomas įsitikinimo, kad galiausiai turi 
būti suderinamos, o galbūt net viena reikalinga kitos visos pozity- 
viosios vertybės, kuriomis Žmonės yra tikėję. „Gamta tarytum neiš- 


% Žinoma, Didžiojoje Britanijoje tokia legali valdžia (tai konstituciškai absoliu- 
tus valdovas) karalius parlamente. Todėl šį kraštą palyginti laisvą daro tas faktas, 
kad šią teoriškai visagalę esybę nuo atitinkamo elgesio sulaiko paprotys ar viešoji 
nuomonė. Aišku, svarbi ne valdžios apribojimo forma — teisinė, moralinė ar kons- 
titucinė, — bet jos efektyvumas. 

ardoma grandine į viena suriša tiesą, laimę ir dorybę“, — sakė 
vienas geriausių kada nors gyvenusių žmonių. Panašiai jis kalbėjo 
apie laisvę, lygybę ir teisingumą“. Bet ar tai teisybė? Visiems Žino- 
ma, kad nei politinė lygybė, nei efektyvi organizacija ar socialinis 
teisingumas nesuderinami su nors kiek didesne individo laisve ir 
neabejotinai nesuderinami su neribotu laissez-faire, kad gali labai 
skirtis ir vienas kitam prieštarauti teisingumas ir dosnumas, visuo- 
meninė ir asmeninė ištikimybė, genijaus poreikiai ir visuomenės 
reikalavimai. O nuo čia visai netoli iki apibendrinimo, kad ne visi 
geri dalykai, o juolab Žmonijos idealai, yra suderinami. Tačiau kas 
nors galėtų mums pasakyti, jog kada nors visoms šitoms verty- 
bėms, šiaip ar taip, turėtų būti įmanoma sugyventi kartu, nes jei 
šito nėra, pasaulis nėra kosmosas, nėra harmonija; jei šito nėra, tai 
vertybių konfliktai gali būti vidinis, nepašalinamas žmogaus gyve- 
nimo elementas. Pripažinti, jog dėl vienų mūsų idealų įgyvendini- 
mo iš esmės neįmanoma įgyvendinti kitų, — vadinasi, sakyti, kad 
visuotinė Žmonijos savirealizacijos sąvoka formaliai prieštaringa, 
kad tai metafizinė chimera. Kiekvienam metafizikui racionalistui, 
pradedant Platonu ir baigiant paskutiniaisiais Hegelio ar Marxo 
mokiniais, atsisakyti minties apie galutinę harmoniją, kai bus iš- 
spręstos visos mįslės, sutaikyti visi prieštaravimai, atrodo esąs ne- 
subrendusio empirizmo pavyzdys, kapituliacija prieš žiaurius fak- 
tus, nepakenčiamas proto bankrotas susidūrus su tuo, kas yra, ne- 
sugebėjimas viską pagrįsti ir susisteminti, bejėgiškumas, kurį „pro- 
tas“ pasipiktinęs atmeta. 

Tačiau jei mes nesame apsiginklavę garantija, jog a priori teisin- 
gas teiginys, kad kažkur — gal kokioje nors idealioje karalystėje, 


5 Condorcet, iš kurio Esquisse cituojami šie Žodžiai, skelbia, kad socialinių 
mokslų uždavinys yra parodyti, „kokiais ryšiais gamta švietimo pažangą sujungė 
su laisvės, dorybės, pagarbos natūralioms žmogaus teisėms pažanga; kaip šitie 
vieninteliai tikrai geri, bet taip dažnai vienas nuo kito atskiriami idealai (net įmano- 
ma tikėti, kad jie nesuderinami) turėtų, priešingai, tapti neatskiriami, kai tik dauge- 
lio tautų švietimas vienu metu pasieks tam tikrą lygį“. Ir tęsia: „Žmonės vis dar 
išsaugo savo vaikystės, savo šalies, savo amžiaus klaidas praėjus daug laiko po to, 
kai pripažįsta visas joms sugriauti reikiamas tiesas“. Jo įsitikinimas, jog būtina bei 
galima suvienyti visus gerus dalykus, pakankamai ironiškai gali atrodyti esąs visiš- 
kai tos pačios rūšies klaida, kaip ir jo paties taip gerai aprašytoji. 

kurios nelabai galime įsivaizduoti dėl savo ribotumo, — būsianti 
rasta visuotinė tikrųjų vertybių harmonija, tai turime remtis įpras- 
tiniais empirinio stebėjimo ištekliais ir įprastiniu žmogiškuoju pa- 
žinimu. O tai neabejotinai neduoda pagrindo manyti (ar net su- 
prasti, ką toks pasakymas galėtų reikšti), jog visi geri, arba kad ir 
atvirkščiai — visi blogi dalykai vienas su kitu suderinami. Iš kas- 
dienio patyrimo matyti, kad pasaulis yra toks, kuriame nuolat tu- 
rime rinktis iš vienodai galutinių tikslų ir vienodai absoliučių rei- 
kalavimų; įgyvendinant kai kuriuos iš jų, neišvengiamai aukojami 
kiti. Tiesą sakant, kaip tik dėl šitokios savo padėties žmonės nepa- 
prastai sureikšmino pasirinkimo laisvę; juk jei jie būtų įsitikinę, kad 
tam tikroje tobuloje būsenoje, kurią žmonės gali įgyvendinti žemė- 
je, jokie jų siekiami tikslai nesikirs, išnyktų būtinumas rinktis ir 
kančia, o kartu su tuo išnyktų pasirinkimo laisvės reikšmė. Tuo- 
met visiškai pateisinamos atrodytų visos priemonės šiai galutinei 
būsenai priartinti — nesvarbu, kiek daug laisvės būtų paaukota 
tam procesui paspartinti. 

Aš neabejoju, jog būtent šis dogmatiškas tikrumas buvo prie- 
žastis to stipraus, ramaus, nepajudinamo kai kurių negailestingiau- 
sių per visą istoriją tironų ir persekiotojų įsitikinimo, jog tai, ką jie 
daro, visiškai pateisina jų siekiamas tikslas. Aš nesakau, kad smerk- 
tinas individų, tautų, bažnyčių ar klasių tobulėjimo idealas pats 
savaime arba kad jam apginti vartota kalba visada buvusi painios, 
apgaulingos žodžių vartosenos arba moralinio ar intelektualinio 
iškrypimo padarinys. Iš tikrųjų aš bandžiau parodyti, kad būtent 
laisvės „pozityviąja“ prasme sąvoka sudaro esmę tautinių ar socia- 
linių savivaldos reikalavimų, įkvepiančių galingiausius ir moraliai 
teisius mūsų epochos sąjūdžius, ir kad šito nepripažinti reiškia 
nesuprasti gyvybiškai svarbių mūsų amžiaus faktų ir idėjų. Bet 
man lygiai taip pat atrodo, jog įsitikinimas tuo, kad iš esmės gali 
būti surasta kokia nors viena formulė, kurią pasitelkus galima har- 
moningai įgyvendinti visus skirtingus žmonių tikslus, — yra klai- 
dingas, ir tai galima įrodyti. Jei, kaip aš esu įsitikinęs, egzistuoja 
daugybė žmonių tikslų ir iš principo ne visi iš jų vienas su kitu 
suderinami, tai iš Žmogaus asmeninio ir socialinio gyvenimo nie- 
kuomet negali būti visiškai pašalinta konflikto — ir tragedijos — 

galimybė. Tuomet būtinybė rinktis tarp absoliučių reikalavimų yra 
neišvengiama žmogaus būvio charakteristika. Tai suteikia vertę 
laisvei kaip savaiminiam tikslui (taip ją suprato Actonas), o ne 
kaip laikinam poreikiui, kylančiam iš mūsų suplaktų sąvokų ir 
iracionalių bei nesutvarkytų gyvenimų — kaip nemaloniai padė- 
čiai, kurią kada nors pataisys kokia nors panacėja. 

Nenoriu pasakyti, kad net pačiose liberaliausiose visuomenėse 
individuali laisvė yra vienintelis ar net dominuojantis socialinės 
veiklos kriterijus. Mes verčiame mokytis vaikus ir draudžiame vie- 
šas egzekucijas. Tai neabejotini apynasriai laisvei. Mes juos patei- 
siname remdamiesi tuo, kad nemokšiškumas, barbariškas auklėji- 
mas ar žiaurūs malonumai ir aistros mums yra didesnė blogybė 
negu suvaržymai, užkertantys kelią šiems dalykams. Savo ruožtu 
ši nuomonė priklauso nuo to, kaip mes apibrėžiame gėrį ir blogį, 
t. y. nuo mūsų moralinių, religinių, intelektualinių, ekonominių ir 
estetinių vertybių, kurios vėlgi susijusios su mūsų turima Žmogaus 
ir jo pagrindinių prigimties poreikių samprata. Kitais žodžiais ta- 
riant, mes sprendžiame tokias problemas remdamiesi to, kas suda- 
ro Žmogaus gyvenimo pilnatvę, supratimu (juo mes sąmoningai ar 
nesąmoningai vadovaujamės) kaip priešprieša Millio „suvaržytai 
ir iškreiptai“, „užgniaužtai ir riboto akiračio“ prigimčiai. Protestas 
prieš cenzūrą ar asmeninę moralę valdančius įstatymus, kaip ne- 
pakenčiamus asmeninės laisvės pažeidimus, suponuoja įsitikini- 
mą, kad tokių įstatymų draudžiami veiksmai geroje (arba iš tikrų- 
jų kiekvienoje) visuomenėje yra fundamentalūs žmonių poreikiai. 
Ginti tokius įstatymus tolygu manyti, kad šie poreikiai nėra esmi- 
niai arba kad jų negalima patenkinti neaukojant kitų vertybių, 
laikomų aukštesnėmis ar tenkinančiomis gilesnius poreikius nei 
asmeninės laisvės poreikis. Šios vertybės apibrėžiamos ne vien tik 
subjektyviu, bet ir tokiu kriterijumi, kuriam pripažįstamas tam 
tikras objektyvus — empirinis ar apriorinis — statusas. 

Žmogaus ar žmonių laisvė gyventi taip, kaip jie trokšta, turi 
būti derinama su daugelio kitų vertybių, iš kurių galbūt akivaiz- 
džiausios yra lygybė, teisingumas, laimė, saugumas ar viešoji tvar- 
ka, reikalavimais. Dėl šios priežasties toji laisvė negali būti neribo- 
ta. R. H. Tawnev mums teisingai primena, kad turi būti apribota 

stipriojo, nesvarbu, ar jis stiprus fiziškai ar ekonomiškai, laisvė. Ši 
maksima reikalauja pagarbos. Tačiau ši pagarba neturi plaukti iš 
kokios nors apriorinės taisyklės, pasak kurios, pagarba vieno žmo- 
gaus laisvei logiškai reikalauja gerbti kitų, į jį panašių Žmonių 
laisvę. Ji yra tiesiog todėl, kad pagarba teisingumo principams 
arba gėda dėl labai nelygaus elgesio su žmonėmis yra tokie pat 
elementarūs Žmogiški dalykai kaip ir laisvės troškimas. Tai, jog 
mes negalime visko turėti, yra būtina, o ne atsitiktinė tiesa. Bur- 
ke'o argumentavimas, kad nuolat reikia kompensuoti, taikyti, ba- 
lansuoti, Millio raginimas pripažinti, kad reikalingi nauji „gyveni- 
mo eksperimentai“ su jų nuolatine galimybe suklysti, su žinojimu, 
jog ne tik praktiškai, bet ir iš principo net idealiame, visiškai gerų 
ir protingų Žmonių bei visiškai aiškių idėjų pasaulyje neįmanoma 
pasiekti aiškių ir neabejotinų atsakymų, — visa tai galbūt varo iš 
proto tuos, kurie siekia galutinių sprendimų ir vienos viską ap- 
imančios, garantuotai amžinos sistemos. Nepaisant to, šios išvados 
negali išvengti tie, kurie kartu su Kantu sužinojo tiesą, jog iš krei- 
vo Žmonijos medžio niekada nebus padarytas tiesus daiktas*. 
Nėra reikalo pabrėžti fakto, kad monizmas ir tikėjimas vienin- 
teliu kriterijumi visada tiek intelektui, tiek emocijoms teikė stiprų 
pasitenkinimą. Ar sprendimo kriterijus gaunamas iš tam tikros bū- 
simos tobulybės vizijos, kaip XVIII a. philosophes ir jų sekėjų mūsų 
dienomis — technokratų — galvose, ar jis surandamas praeityje — 
la terre et les morts, — kaip tvirtino vokiečių istoristai, prancūzų 
teokratai ar angliškai kalbančių kraštų neokonservatoriai, jis būti- 
nai (su sąlyga, kad jis pakankamai griežtas) susidurs su kokiu nors 
nenumatytu žmonių dariniu, kuriam jis netiks; ir tuomet bus panau- 
dotas a priori pateisinti visokioms prokrustiškoms barbarybėms — 
esamų visuomenių vivisekcijai į tam tikrus fiksuotus modelius, 
dažniausiai padiktuotus mūsų klaidingo supratimo apie daugiau- 
sia vaizduotės sukurtą praeitį ir vien tik įsivaizduojamą ateitį. Mū- 
sų absoliučių kategorijų ar idealų išsaugojimas Žmogaus gyvybės 
kaina vienodai nusižengia tiek mokslo, tiek istorijos principams; 
būtent toks požiūris mūsų dienomis vienodai dažnai pasitaiko tiek 


8 Tbid., p. 56. 

dešiniajame, tiek ir kairiajame sparne ir yra nesuderinamas su fak- 
tus gerbiančių Žmonių principais. 

Pliuralizmas su jo reikalaujamos „negatyviosios“ laisvės mastu 
man atrodo teisingesnis ir daug Žmoniškesnis idealas negu tikslai 
tų, kurie stipriose, disciplinuotose, autokratinėse struktūrose sie- 
kia „pozityvaus“ idealo — kad klasės, tautos ar visa Žmonija būtų 
savo pačių šeimininkai. Pliuralizmas teisingesnis, nes bent pripa- 
žįsta faktą, jog egzistuoja daugybė žmonių tikslų, kurie ne visi 
bendramačiai ir nuolatos vienas su kitu konkuruoja. Manyti, kad 
visas vertybes galima išdėstyti vienoje skalėje ir kad paprasčiausiai 
įsižiūrėjus galima nustatyti aukščiausiąją iš jų, man atrodo, reiškia 
iškreipti mūsų žinomą tiesą, kad visi žmonės yra laisvi subjektai, 
o moralinį sprendimą pateikti kaip operaciją, kurią iš principo ga- 
lima atlikti su logaritmine liniuote. Sakyti, kad kokioje nors galu- 
tinėje visa sutaikančioje, bet įgyvendinamoje sintezėje pareiga iš 
tiesų yra interesas arba kad individuali laisvė yra grynoji demo- 
kratija ar autoritarinė valstybė, — tai metafizikos skraiste prideng- 
ti arba saviapgaulę, arba sąmoningą veidmainystę. Pliuralizmas 
yra daug Žmoniškesnis, nes dėl kokio nors tolimo ar neaiškaus 
idealo iš žmonių neatima (kaip kad daro sistemų kūrėjai) nieko, ką 
jie, kaip nenumatomai kintančios būtybės, įsitikino esant būtina 
savo gyvenimui”. Pagaliau žmonės renkasi iš galutinių vertybių; 
jie renkasi taip, o ne kitaip, nes jų gyvenimą ir mąstyseną sąlygoja 
pamatinės moralinės kategorijos ir sąvokos, kurios (bent jau dide- 
lėse erdvės ir laiko atkarpose) yra jų būties, mąstymo ir jų tapa- 
tybės pajautimo dalis; dalis to, kas juos daro žmonėmis. 

Gali būti, jog laisvo tikslų pasirinkimo, nereikalaujant jų amži- 
no pagrįstumo, idealas ir su tuo susijęs vertybių pliuralizmas — tai 
tik vėlyvas mūsų nykstančios kapitalistinės civilizacijos vaisius — 
idealas, kurio nepripažino tolimos praeities amžiai ir pirmykštės 


> Taip pat puikiai, man atrodo, apie tai kalbėjo Benthamas: „Individualūs inte- 
resai — tai vieninteliai tikri interesai... argi galima įsivaizduoti, jog egzistuoja tokie 
kvaili žmonės... kurie pirmenybę teiktų žmogui, kurio nėra, o ne tam, kuris yra; 
kurie pritartų gvvojo kankinimui tuo pretekstu, neva priartinama negimusio laimė 
— negimusio, kuris galbūt niekada ir negims?“ (op. cit., p. 321) Tai viena iš retų 
progų, kai Burke'as sutaria su Benthamu; juk ši ištrauka išsako empirinio požiūrio 
į politiką kaip metafizinio požiūrio priešingybės esmę. 

visuomenės ir į kurį su smalsumu, net simpatija, bet mažai tesup- 
rasdamos žiūrės būsimosios kartos. Šitaip gali būti, bet, mano su- 
pratimu, iš to neišplaukia jokios skeptiškos išvados. Dėl to, kad 
negalima garantuoti principų ilgalaikiškumo, jie nėra mažiau šven- 
ti. Pats garantijų, kad mūsų vertybės būtų amžinos ir patikimos 
kokiame nors objektyviame danguje, troškimas iš tikrųjų gal nėra 
tik vaikystės tikrumo ar mūsų pirmykštės praeities absoliučių ver- 
tybių geidimas. „Suvokti savo įsitikinimų reliatyvų pagrįstumą, — 
sakė puikus mūsų laikų autorius, — ir vis dėlto stoti už juos nesu- 
drebant yra tai, kas civilizuotą žmogų skiria nuo barbaro.“* Reika- 
lauti daugiau galbūt yra nepagydomas metafizinis poreikis; bet leisti 
jam determinuoti praktinę veiklą yra tokio pat esminio, tačiau daug 
pavojingesnio moralinio ir politinio nesubrendimo simptomas. 


Versta iš: Berlin I. Two Concepts of Liberty // The 
Proper Study of Mankind: An Anthology of Essays by 
Isaiah Berlin edited by Henry Hardy and Roger 
Hausheer. — Chatto and Windus Ltd., 1997. — 
P. 191—242. — Vertė Alvydas Jokubaitis 


> Joseph A. Schumpeter. Capitalism, Socialism, and Democracy. — London, 1943, 
p. 243. 

LYGYBĖ, VERTĖ IR NUOPELNAS 


Aš negerbiu lygybės aistros, ji man atrodo 
esanti tik idealizuojantis pavydas. 
Oliver Wendell Holmes, Įr.* 


1. Didysis kovos už laisvę tikslas buvo lygybė prieš įstatymą. Ly- 
gybę, kurią garantuoja valstybės įtvirtinamos normos, gali papildy- 
ti panaši lygybė normų, kurių žmonės savo noru laikosi bendrau- 
dami vieni su kitais. Šis lygybės principo platesnis taikymas ir mo- 
ralinio bei socialinio elgesio sritims yra pagrindinė vadinamosios de- 
mokratinės dvasios išraiška ir, ko gero, tas jos aspektas, kuris sumen- 
kina nelygybės — neišvengiamo laisvės kūrinio — keliamą pavojų. 

Tačiau visuotinių teisės ir elgesio normų lygybė yra vienintelė 
lygybės rūšis, vedanti prie laisvės, ir vienintelė lygybė, kurią gali- 
me pasiekti nesunaikindami laisvės. Laisvė ne tik neturi nieko ben- 
dra su jokia kita lygybės rūšimi, bet yra netgi pasmerkta kurti ne- 
lygybę daugeliu atžvilgių. Tai yra būtina individualios laisvės pa- 
teisinimo išvada ir jos dalis: jeigu individualios laisvės rezultatai ne- 
rodytų, kad tam tikri gyvenimo būdai lemia didesnę sėkmę negu 
kiti, tai dauguma argumentų laisvės naudai išnyktų. 

Norint įrodyti laisvės pranašumą, būtina, kad valdžia vienodai 
elgtųsi su žmonėmis ne todėl, jog faktinė žmonių lygybė yra laisvės 
prielaida, ir ne todėl, jog mėgina juos sulyginti. Šis argumentas ne 
tik pripažįsta, kad individai labai skirtingi, bet jis pats iš dalies 
grindžiamas šia prielaida. Šiuo argumentu pabrėžiama, kad indivi- 
dų skirtumai nėra pagrindas pateisinti nevienodą valdžios elgesį 


* Citata iš: The Holmes-Laski Letters: The Correspondence of Mr. Justice Holmes and 
Harold J. Laski, 1916-1935. — Cambridge: Harvard University Press, 1953, II, p. 942. 
Vokiškas šio skyriaus ankstesnis variantas pasirodė žurnale Ordo, vol. X (1958). 

su jais. Juo taip pat prieštaraujama nevienodam valstybės elgesiui, 
kuris būtų būtinas, jeigu iš tikrųjų labai skirtingiems Žmonėms 
turėtų būti garantuojama vienoda padėtis gyvenime. 

Šių laikų kovotojai už didesnę materialinę lygybę paprastai nei- 
gia, jog jų reikalavimai grindžiami faktinės visų Žmonių lygybės 
prielaida'. Vis dėlto ir dabar plačiai tikima, kad tai yra svarbiau- 
sias tokių reikalavimų pateisinimas. Tačiau niekas taip nežlugdo 
reikalavimo vienodai elgtis, kaip mėginimas grįsti jį šia akivaiz- 
džiai klaidinga faktinės visų Žmonių lygybės prielaida. Reikalavi- 
mą vienodai elgtis su tautinėmis arba rasinėmis mažumomis grįsti 
teiginiu, kad jos nesiskiria nuo kitų žmonių, — vadinasi, implici- 
tiškai pripažinti, jog faktinė nelygybė pateisintų nevienodą elgesį. 
O ir įrodymų, kad kai kurie skirtumai išties egzistuoja, nereikėtų 
ilgai laukti. Lygybės prieš įstatymą reikalavimo esmė yra ta, kad 
su žmonėmis turi būti elgiamasi panašiai, nors jie ir skirtingi. 


2. Beribė Žmogaus prigimties įvairovė — platus individualių 
sugebėjimų bei galimybių skirtumų spektras — yra vienas skiria- 
mųjų Žmonių rūšies bruožų. Evoliucija padarė žmogų turbūt patį 
įvairiausią iš visų kūrinijos rūšių. Buvo puikiai pasakyta, kad 

biologija, kurios kertinis akmuo yra įvairovė, suteikia kiekvienam žmo- 
gui unikalų savybių rinkinį, garantuojantį jam orumą, — kitaip indi- 
vidas jo neturėtų. Kiekvienas naujagimis yra slėpinys — tiek, kiek 
jame glūdi galimybių. Juk jis turi daug tūkstančių slėpiningų genų 
kombinacijų ir genetinių kodų, nulemiančių jo prigimtį. Juk dėl savo 
prigimties ir ugdymo naujagimis gali tapti vienu didžiausių kada nors 
gyvenusių vyrų ar moterų. Visada jis ar ji turi savitą individualią 
prigimtį... Jeigu skirtumai nėra labai svarbūs, tai nėra labai svarbi nei 
laisvė, nei individo vertingumo idėja.“ 

Autorius taikliai priduria, kad plačiai pripažįstama Žmogaus 
prigimties vienodumo teorija, „kuri iš pažiūros atrodo suderinama 
su demokratija... ilgainiui pagrauš pamatinius pačios laisvės ir in- 
divido vertingumo idealus ir padarys mūsų gyvenimą beprasmį'*. 


l! Žr., pvz., R. H. Tawney. Equality. — London, 1931, p. 47. 


? Roger J. Williams. Free and Unequal: The Biological Basis of Individual Liberty. — 
Austin, University of Texas Press, 1953, p. 23, 70; plg. taip pat J. B. S. Haldane. The 
Inequality of Man. — London, 1932, ir P. B. Medawar. The Uniqueness of the Indivi- 
dual. — London, 1957. 


è Williams. Free and Unequal, p. 152. 

Dar neseniai buvo madinga menkinti žmonių įgimtų skirtumų 
svarbą ir visus svarbius skirtumus aiškinti aplinkos įtaka*. Tačiau 
kad ir kokia svarbi būtų ši įtaka, neturėtume nepaisyti fakto, jog 
individai labai skiriasi iš pat pradžių. Individualūs skirtumai var- 
gu ar būtų mažiau svarbūs, jeigu visi Žmonės būtų auklėjami labai 
panašioje aplinkoje. Posakis „visi žmonės gimsta lygūs“ kaip fak- 
tinis teiginys yra tiesiog klaidingas. Galime ir toliau vartoti šį šven- 
tą posakį, kai norime skelbti idealą, kad teisiniu ir moraliniu požiū- 
riu visi žmonės turi būti traktuojami panašiai. Bet jeigu norime 
suprasti, ką šis lygybės idealas gali ar turėtų reikšti, tai pirmiausia 
būtina atsikratyti tikėjimo faktine lygybe. 

Iš fakto, kad žmonės labai skiriasi, galime daryti išvadą, jog jei- 
gu mes elgiamės su jais vienodai, rezultatas bus realios jų padėties 
nelygybė“ ir jog vienintelis būdas sulyginti jų padėtį būtų elgtis su 
jais nevienodai. Todėl lygybė prieš įstatymą ir materialinė lygybė ne 
tik skiriasi, bet ir prieštarauja viena kitai. Galime įgyvendinti vieną 
arba kitą lygybę, bet ne abi drauge. Lygybė prieš įstatymą — jos rei- 
kalauja laisvė — sukuria materialinę nelygybę. Mes mėginsime įro- 
dyti, kad nors yra sričių, kuriose valstybė turi griebtis prievartos dėl 
kitų priežasčių, ji turėtų elgtis su visais žmonėmis panašiai, o troški- 
mas suvienodinti žmonių padėtį negali būti pripažįstamas laisvoje vi- 
suomenėje kaip tolesnės ir diskriminuojančios prievartos pateisinimas. 

Mes nesame prieš pačią lygybę. Tiesiog būna taip, kad lygybės 
reikalavimas tampa apsimestiniu motyvu daugumos tų, kurie no- 
rėtų visuomenei primesti iš anksto sumanytą paskirstymo modelį. 
Mes pasisakome prieš visus mėginimus primesti visuomenei sąmo- 
ningai parinktą paskirstymo modelį — ir nesvarbu, ar tai būtų ly- 
gybės, ar nelygybės modelis. Iš tikrųjų pamatysime, kad daugelis tų, 
kurie reikalauja didinti lygybę, iš tiesų reikalauja ne lygybės, bet pa- 
skirstymo, kuris labiau atitiktų Žmonių sampratas apie individualius 
nuopelnus. Taip pat pamatysime, kad jų troškimai yra taip pat nesu- 
taikomi su laisve kaip ir griežtesni egalitarinio pobūdžio reikalavimai. 


* Žr. šio madingo požiūrio aprašymą H. M. Kalleno straipsnyje „Behavio- 
rism“ (ESS, II, p. 498): „Gimdami vaikai yra, nepaisant jų paveldėjimo, lygūs kaip 
Fordai“. 


` Plg. Plato. Laws, vi. 757A: „Nelygiems lygūs tampa nelygūs“. 

Jeigu pasisakome prieš prievartos naudojimą siekiant įgyven- 
dinti lygesnį arba teisingesnį paskirstymą, tai nereiškia, jog šie 
dalykai yra nepageidaujami. Bet jeigu norime išsaugoti laisvą vi- 
suomenę, svarbiausia yra pripažinti, jog tai, kad trokštame kon- 
kretaus dalyko, nėra pakankamas pateisinimas naudoti prievartą. 
Visiškai galima jausti simpatiją bendruomenei, kurioje nėra ypa- 
tingų kontrastų tarp turtingų ir vargšų. Galima sveikinti ir tai, kad 
šie skirtumai, atrodo, tolydžio mažėja apskritai didėjant turtui. Ma- 
no jausmai yra visai tokie patys, ir aš tikrai linkęs žavėtis ta socia- 
line lygybe, kurią pasiekė Jungtinės Valstijos. 

Be to, atrodo, nėra priežasties, kad šiais plačiai remiamais prio- 
ritetais nereikėtų kai kuriais atžvilgiais vadovautis ir politikoje. 
Kada egzistuoja teisėtas poreikis, kad veiktų valdžia, ir kada mums 
reikia rinktis tarp skirtingų tokio poreikio patenkinimo metodų, 
neabejotinai pirmenybė teiktina tiems metodams, kurie kartu ma- 
žina ir nelygybę. Pvz., jeigu federaliniame įpėdinystės įstatyme 
tam tikros nurodomos sąlygos labiau skatins lygybę negu kitos, 
šitai gali būti stiprus argumentas tokių sąlygų naudai. Tačiau visai 
kas kita yra reikalauti, kad, stengdamiesi sukurti realią lygybę, 
išsižadėtume pamatinio laisvos visuomenės postulato — būtent 
prievartos ribojimo visiems lygiais įstatymais. Prieštaraudami tam, 
mes laikysimės požiūrio, kad ekonominė nelygybė nėra viena iš tų 
blogybių, kurias gydant visai teisėtai galima griebtis diskriminuo- 
jančios prievartos arba diskriminuojančių privilegijų. 


3. Tai, ką mes teigiame, pagrįsta dviem pamatiniais teiginiais, 
kuriuos, ko gero, tereikia išdėstyti, ir jiems bus plačiai pritarta. 
Pirmasis jų išreiškia tikėjimą tam tikru visų žmonių panašumu: tai 
yra teiginys, kad joks Žmogus ar grupė žmonių nesugeba galutinai 
nuspręsti, kokios yra kitų Žmonių galimybės, ir kad mes iš tiesų 
turėtume niekada nepasitikėti jokiu žmogumi, atkakliai mėginan- 
čiu tai daryti. Nors ir labai dideli žmonių skirtumai, mes neturime 
pagrindo tikėti, jog jie bus kada nors tokie dideli, kad vieno žmo- 
gaus protas pajėgtų konkrečiu atveju suprasti viską, ką sugeba kito 
atsakingo Žmogaus protas. 

Kitas pamatinis teiginys yra toks: kai koks nors bendruomenės 
narys įgyja papildomų sugebėjimų daryti dalykus, kurie gali būti 

vertingi, šiuos sugebėjimus visada reikia laikyti bendruomenės laimė- 
jimu. Tiesa, konkrečių Žmonių padėtis gali pablogėti atsiradus jų veik- 
los srityje naujam gabesniam konkurentui, tačiau bendruomenėje kiek- 
vienas toks papildomas gabus žmogus greičiausiai bus naudingas dau- 
gumai. Tai reiškia, kad ugdyti kurio nors individo sugebėjimus ir ga- 
limybes yra taip pat pageidautina ir tada, kai tą patį galima daryti ir 
su kitų sugebėjimais ir galimybėmis — su sąlyga, jog šitaip nėra iš 
kitų atimama galimybė ugdyti tuos pačius ar kitus sugebėjimus, ku- 
riuos jie būtų galėję išsiugdyti, jei jų nebūtų įgijęs tas individas. 

Egalitarai paprastai skirtingai vertina įgimtus ir aplinkos įtakos 
sąlygotus, arba „prigimties“ ir „ugdymo“ nulemtus, individualių 
sugebėjimų skirtumus. Iš karto pasakysime, kad nei vienos, nei 
kitos kilmės sugebėjimai nėra moralinis nuopelnas“. Nors dėl vie- 
nokių ar kitokių sugebėjimų gali labai smarkiai išaugti individo 
vertė kitų Žmonių akyse, jis netampa vertingesnis, jei yra gimęs su 
pageidaujamomis savybėmis, negu tada, kai užauga esant labai pa- 
lankioms sąlygoms. Skirti įgimtus ir kitokios kilmės sugebėjimus 
yra svarbu tik todėl, kad pirmuosius pranašumus lemia, aišku, 
žmonių nekontroliuojamos sąlygos, o antruosius lemia veiksniai, 
kuriuos mes sugebėtume keisti. Svarbu paklausti, ar tai ir yra prie- 
žastis taip keisti mūsų institucijas, kad kiek tik įmanoma būtų pa- 
šalinti aplinkos nulemti pranašumai. Ar mes privalome sutikti, kad 
„Teikia panaikinti visokią nelygybę, kurią sukuria gimimas ir pa- 
veldėta nuosavybė, ir nepalikti nieko, kas nėra didesnio talentin- 
gumo ir darbštumo išdava“?' 

Faktas, jog kai kurie pranašumai nulemti žmonių sukurtos san- 
tvarkos, nebūtinai reiškia tai, kad galime suteikti tuos pačius pra- 
našumus visiems ar kad jeigu jie yra kam nors duodami, tai savai- 
me ir atimami iš kitų. Šiuo požiūriu trys svarbiausi aptartini veiks- 


ê Plg. F. H. Knight. Freedom and Reform. — Now York, 1947, p. 151: „Nenumatyti 
priežasties, kodėl žmogus turi didesnę ar mažesnę teisę į uždarbį, gaunamą dėl 
paveldėtų asmeninių gabumų, negu į uždarbį, gaunamą iš paveldėtos kokios nors 
kitos nuosavybės“, ir diskusiją kn.: W. Roepke. Mass und Mitte. — Erlenbach and 
Zurich, 1950, p. 65—75. 


“ Tai yra R. H. Tawney pozicija, kurią apibendrina J. P. Plamenatzas straipsnyje 
„Egualitv of Opportunity”. In Aspects of Human Equality, ed. L. Bryson and others. — 
New York, 1956, p. 100. 

niai yra šeima, paveldas ir išsilavinimas. Kritika daugiausia ir puola 
nelygybę, kurią sukuria šie trys veiksniai. Tačiau jie nėra vienin- 
teliai svarbūs aplinkos veiksniai. Vargu ar mažiau svarbios yra to- 
kios geografinės sąlygos kaip klimatas ir landšaftas, o ką jau kalbėti 
apie vietinius ir rajoninius kultūros ir moralės tradicijų skirtumus. 
Tačiau čia galime svarstyti tik tris veiksnius, kurių poveikis daž- 
niausiai ginčijamas. 

O dėl šeimos, tai egzistuoja keistas kontrastas tarp pagarbos, 
kurią dauguma Žmonių reiškia šiai institucijai, ir to, kad jiems ne- 
patinka faktas, jog gimdamas konkrečioje šeimoje Žmogus įgyja ypa- 
tingų pranašumų. Atrodo, yra plačiai tikima, kad naudingos savy- 
bės, kurias asmuo įgyja dėl savo įgimto talento, yra naudingos 
visuomeniniu požiūriu, kai visų sąlygos yra tos pačios, tačiau tos 
pačios savybės tampa tarsi nepageidaujamos, jeigu jos yra kitiems 
nepasiekiamų aplinkos pranašumų rezultatas. Vis dėlto sunku su- 
vokti, kodėl ta pati naudinga savybė sveikinama, kai ji yra asmens 
įgimto talento rezultatas, bet mažiau vertinama, kai ji yra tokių 
aplinkybių kaip protingi tėvai arba geri namai išdava. 

Dauguma žmonių pripažįsta šeimos institucijos vertingumą to- 
dėl, kad įsitikinę, jog paprastai tėvai gali geriau nei kas nors kitas 
parengti savo vaikus deramai gyventi. Vadinasi, nauda, kurią kon- 
kretūs Žmonės gauna iš savo šeimyninės aplinkos, bus ne tik skir- 
tinga, bet ji gali ir kumuliatyviai veikti net keletą kartų. Kokios gali 
būti prielaidos tikėti, jog pageidautina asmens savybė yra mažiau 
vertinga visuomenei, jeigu ji susiformavo ne kitaip, o ugdymo šei- 
moje pagrindu? Išties yra svari priežastis manyti, kad kai kurios 
socialiniu požiūriu vertingos savybės bus retai įgyjamos per vieną 
kartą, paprastai jos susiformuos tik nuolatinėmis dviejų arba trijų 
kartų pastangomis. Tai tiesiog reiškia, jog egzistuoja tam tikras 
visuomenės kultūrinis paveldas, kuris efektyviau perduodamas per 
šeimą. Jeigu taip, būtų kvailoka neigti, jog visuomenės gaus geres- 
nį elitą, kai kilimas aukštyn nebus ribojamas tik viena karta, kai 
individai nebus sąmoningai verčiami pradėti nuo to paties lygio ir 
kai vaikams nebus atimama galimybė turėti naudos iš geresnio 
išsilavinimo ir materialinių sąlygų, kurias jų tėvai pajėgtų jiems 
sudaryti. Pritardami šioms mintims, tik pripažįstame, kad priklauso- 
mybė konkrečiai šeimai sudaro dalį individo asmenybės, kad visuo- 

menę sudaro tiek šeimos, tiek ir individai ir kad civilizacijos paveldo 
perdavimas per šeimą yra toks pat svarbus įrankis žmogui siekiant 
geresnių dalykų kaip ir naudingų fizinių savybių paveldėjimas. 


4. Daugelis Žmonių, pritariančių, jog šeima yra pageidautina 
kaip įrankis moralės principams, skoniams ir žinioms perduoti, vis 
dėlto abejoja, ar pageidautina perduoti materialų turtą. Bet vargu 
ar abejotina, kad, norint perduoti čia pirma išvardytus dalykus, 
svarbiausia yra išlaikyti tam tikrą standartų, išorinių gyvenimo for- 
mų tęstinumą, o tai įgyvendinama tik tuo atveju, jeigu įmanoma 
perduoti ne tik nemedžiaginius, bet ir materialinius pranašumus. 
Žinoma, gimti turtingų tėvų šeimoje nėra nei didesnis nuopelnas, 
nei joks didesnis neteisingumas, negu gimti švelnių ar inteligentiš- 
kų tėvų šeimoje. Bendruomenei vienodai naudinga tiek tai, kad 
bent jau kai kurie vaikai gali pradėti gyvenimą turėdami tuos pra- 
našumus, kuriuos tam tikru laikotarpiu gali suteikti tik turtingi 
namai, tiek ir tai, kad kai kurie vaikai paveldi didelį protą arba yra 
namuose išmokyti kilnesnių moralinių principų. 

Mes čia nenagrinėsime pagrindinio argumento privataus pavel- 
dėjimo naudai, būtent, kad jis atrodo esąs svarbus kaip priemonė 
padedanti valdyti ir išlaikyti kapitalą ir kaip akstinas jį kaupti. Mes 
čia veikiau nagrinėsime tai, ar faktas, jog privatus paveldėjimas kai 
kuriems Žmonėms suteikia nepelnytas gėrybes yra svarus argu- 
mentas prieš tokią instituciją. Be abejonės, toks paveldėjimas yra 
viena iš institucinių nelygybės priežasčių. Šiame kontekste mums 
nereikėtų nagrinėti, ar laisvei būtina neribota laisvė perduoti pali- 
kimą. Mums rūpi tik ta problema, ar turėtų būti leidžiama žmo- 
nėms perduoti savo vaikams ar kitiems Žmonėms tokius materiali- 
nius turtus, kurie sukurtų didžiulę nelygybę. 

Jeigu jau sutinkame, kad yra pageidautina išnaudoti natūra- 
lius tėvų instinktus ir paskatinti juos kuo geriau aprūpinti nau- 
jąją kartą, tai atrodo, nėra svarios priežasties susieti tai tik su ne- 
materialinėmis gėrybėmis. Šeimos funkcija perduoti standartus ir 
tradicijas yra glaudžiai susijusi su galimybe perduoti materiali- 
nes gėrybes. Ir sunku suprasti, kaip prisidėtume prie tikrųjų vi- 
suomenės siekių, jeigu geresnes materialines sąlygas leistume tu- 
rėti tik vienai kartai. 

Yra ir kitas motyvas, kuris, nors ir gali atrodyti šiek tiek ciniš- 
kas, labai perša mintį, kad jeigu norime geriausiai išnaudoti natū- 
ralų tėvų polinkį rūpintis vaikais, tai neturėtume trukdyti perduoti 
nuosavybę. Atrodo neabejotina, kad iš daugybės būdų, kuriais ga- 
lią ir įtaką įgiję Žmonės galėtų jas perduoti savo vaikams, kol kas 
socialiniu požiūriu pigiausias yra perduoti jas kaip paveldėjimą. Jei 
šito būdo nebūtų, šie žmonės ieškotų kitų kelių aprūpinti savo vai- 
kus, pvz., padėtų jiems užimti padėtį, garantuojančią dideles paja- 
mas ir prestižą, kuriuos kitu atveju būtų davusi fortūna. Šitaip būtų 
švaistomi ištekliai ir sukuriama daug daugiau neteisingumo negu esant 
galimybei paveldėti nuosavybę. Taip atsitinka visose visuomenėse, ku- 
riose nėra nuosavybės paveldėjimo, tarp jų ir komunistinėje. Todėl tie, 
kuriems nepatinka paveldėjimo sukuriama nelygybė, turėtų pripažinti, 
jog Žmonėms esant tokiems, kokie jie yra, tai yra mažiausia blogybė. 


5. Nors paveldėjimas paprastai būdavo labiausiai kritikuojamas 
nelygybės šaltinis, šiandien, ko gero, taip nebėra. Egalitarinio po- 
būdžio agitacija dabar vis daugiau dėmesio skiria nelygioms gali- 
mybėms, kurias lemia išsilavinimo skirtumai. Troškimą, kad būtų 
garantuotos lygios sąlygos, vis labiau išreiškia reikalavimas, jog 
geriausias išsimokslinimas, kurį mes jau pajėgėme suteikti kai ku- 
riems, taptų nemokamas ir prieinamas visiems, o jeigu tai nejma- 
noma, niekam neturi būti leidžiama gauti geresnį išsimokslinimą 
negu visiems kitiems tik todėl, kad jo tėvai gali už jį mokėti. Tik 
tie, ir visi tie, kurie gali išlaikyti vienodą sugebėjimų patikrinimą, 
turėtų naudotis ribotais ištekliais, skirtais aukštajam mokslui. 

Švietimo politikos problema kelia pernelyg daug klausimų, kad 
būtų galima juos probėgom svarstyti su bendra antrašte „nelygy- 
bė“. Kol kas tik nurodysime, jog, įdiegus lygybę šioje srityje, vargu 
ar galima išvengti to, kad kai kam bus trukdoma gauti išsilavini- 
mą, kurį jie įgytų esant kitoms sąlygoms. Nors ir ką darytume, 
nėra būdo užkirsti kelią tam, kad tam tikri pranašumai, kuriuos 
gali turėti tik kai kurie asmenys ir kuriuos derėtų tik kai kam 
turėti, atitenka žmonėms, kurie nei individualiai jų nusipelno, nei 
gali pasinaudoti jais taip gerai, kaip kad būtų jais pasinaudoję kiti 
žmonės. Negalima patenkinamai išspręsti šitos problemos valsty- 
bės galia ko nors neleisti ir versti ką nors daryti. 

Būtų pamokomas dalykas čia trumpai žvilgtelėti į tai, kaip pa- 
sikeitė lygybės idealas šioje srityje dabartiniais laikais. Prieš šimtą 
metų, kada klasikinis liberalus judėjimas buvo pasiekęs viršūnę, šis 
idealas paprastai buvo išsakomas posakiu la carrière ouverte aux 
talents*. Tai buvo reikalavimas pašalinti visas Žmogaus sukurtas 
kliūtis, trukdančias kai kuriems individams iškilti, panaikinti visas 
individų privilegijas ir sudaryti visiems vienodas sąlygas gerinti 
savo padėtį valstybės mastu. Bet buvo beveik visuotinai pripažįs- 
tama, kad kol žmonės yra skirtingi ir auga skirtingose šeimose, tol 
negalima garantuoti lygių starto galimybių. Buvo manoma, jog vy- 
riausybės pareiga yra ne garantuoti, kad kiekvienas turėtų tokią 
pačią perspektyvą užimti tam tikrą padėtį, bet tas galimybes, ku- 
rios pareina tik nuo vyriausybės veiklos, padaryti lygiai prieinamas 
visiems. Savaime suprantamas dalykas buvo tai, kad rezultatai turi 
skirtis ne tik todėl, kad skiriasi individai, bet ir todėl, kad tik palyginti 
nedaug svarbių aplinkybių pareina nuo vyriausybės veiklos. 

Šią sampratą, kad visiems turi būti leidžiama pamėginti, iš esmės 
išstūmė visai kitokia samprata, kad visiems turi būti garantuoja- 
mas vienodas išeities taškas ir tos pačios perspektyvos. Vargu ar 
tai reiškia ką nors mažiau negu tai, jog vyriausybė, užuot visiems 
sudariusi vienodas sąlygas, turėtų stengtis kontroliuoti visas kon- 
kretaus individo perspektyvoms svarbias sąlygas ir sudaryti pa- 
lankias sąlygas jo sugebėjimams skleistis, kad jam būtų garantuo- 
tos tokios pačios perspektyvos kaip ir visiems kitiems. Žinoma, 
toks sąmoningas galimybių derinimas su individualiais tikslais ir 
sugebėjimais būtų laisvės priešybė. Jį būtų galima pateisinti kaip 
priemonę, leidžiančią geriausiai panaudoti visas prieinamas žinias 
tik remiantis prielaida, jog vyriausybė geriausiai žino, kaip galima 
panaudoti individualius sugebėjimus. 

Nagrinėdami, kaip pateisinami šie reikalavimai, įsitikiname, kad 
jų pagrindas yra nepasitenkinimas, kurį dažnai išgyvena nevykė- 
liai dėl kitų žmonių sėkmės, arba, tiesiai kalbant, šis pagrindas yra 
pavydas. Dabartinė tendencija nuolaidžiauti šiai aistrai ir slėpti ją 
po respektabiliu socialinio teisingumo rūbu vis labiau perauga į 


* Talentams atvira karjera (pranc) — Vert. pastaba. 

rimtą grėsmę laisvei. Neseniai buvo pamėginta pagrįsti šiuos rei- 
kalavimus argumentu, kad politikos tikslas turėtų būti pašalinti 
visus nepasitenkinimo šaltiniusš. Žinoma, tai nebūtinai reikštų, 
jog vyriausybė privalo žiūrėti, kad niekas nebūtų sveikesnis arba 
linksmesnio būdo, neturėtų lengviau sugyvenamo sutuoktinio ar- 
ba labiau klestinčių vaikų negu kiti. Jei iš tikrųjų dėl visų neįgy- 
vendintų troškimų keliamos pretenzijos bendruomenei, individua- 
li atsakomybė baigiasi. Pavydas, kad ir koks jis būtų Žmogiškas, 
tikrai nėra vienas iš tų nepasitenkinimo šaltinių, kuriuos gali pa- 
šalinti laisva visuomenė. Ko gero, viena iš svarbiausių sąlygų to- 
kiai visuomenei išlaikyti yra tai, kad mes nepritariame pavydui, 
nesankcionuojame jo reikalavimų pridengę juos socialiniu teisin- 
gumu, bet, Johno Stuarto Millio žodžiais kalbant, žiūrime į jį kaip 


į „labiausiai antivisuomenišką ir blogiausią iš visų aistrų“. 


6. Nors dauguma griežtų egalitarinių reikalavimų tėra grindžia- 
mi pavydu, turime pripažinti, jog daug kas iš to, kas iš pažiūros 
atrodo tarsi didesnės lygybės reikalavimas, iš tikrųjų yra reikala- 
vimas teisingiau skirstyti gerus šio pasaulio dalykus ir todėl nu- 
lemtas kur kas garbingesnių motyvų. Dauguma žmonių protestuo- 
ja ne prieš patį nelygybės faktą, o prieš tai, kad atpildo skirtumai 
neatitinka jokių pripažįstamų atpildą gaunančių žmonių nuopelnų 
skirtumų. Paprastai į šį priekaištą atsakoma tuo, kad laisva visuo- 
menė apskritai įgyvendina tokio pobūdžio teisingumą“. Tačiau tai 


8 C. A. R. Crosland. The Future of Socialism. — London, 1956, p. 205. 
? J. S. Mill. On Liberty, ed. R. B. McCallum. — Oxford, 1946, p. 70. 


10 Plg. W. B. Gallie. „Liberal Morality and Socialist Morality”. — In Philosophy, 
Politics, and Society, ed. P. Laslett. — Oxford, 1956, p. 123—125. Pasak autoriaus, 
„liberalios moralės” esmė esanti teiginys, jog laisvoje visuomenėje atlygiai yra lygūs 
nuopelnams. Tokia kai kurių devynioliktojo šimtmečio liberalų pozicija dažnai silp- 
nindavo jų argumentus. Būdingas pavyzdys yra W. G. Sumneris, įrodinėjęs („What 
Social Classes Owe to Each Other“. — In Freeman, VI. — Los Angeles, n. d., 141), 
kad jeigu visi „turi lygias galimybes, kiek jas suteikia arba riboja visuomenė“, tai 
„rezultatai bus nelygūs — jie bus proporcingi individų nuopelnams“. Tai teisinga 
tik tuo atveju, jeigu žodis „nuopelnai“ vartojamas ta prasme, kokia mes vartojome 
žodį „vertė“, t. v. be moralinių konotacijų, bet tikrai nėra teisinga, jeigu jis išreiškia 
atlygio proporcingumą pastangoms padaryti gerą arba teisingą dalyką arba jo pro- 
porcingumą kokioms nors subjektyvioms pastangoms atitikti idealų standartą. 

tampa neišsprendžiamu ginču, jeigu teisingumą suprantame kaip 
atpildo proporcingumą moraliniam nuopelnui. Visoks mėginimas grįs- 
ti laisvę šiuo argumentu yra labai jai žalingas, nes manoma, jog ma- 
terialinis atpildas turėtų atitikti pripažįstamus nuopelnus, be to, ši- 
toks klaidingas teiginys prieštarauja išvadai, kurią dauguma Žmonių 
pasidarytų iš prielaidos, kad atpildas turi atitinkti nuopelnus. Teisin- 
gai atsakytume teigdami, jog laisvoje visuomenėje nėra nei pagei- 
dautina, nei praktiškai įmanoma pasiekti, kad materialinis atpildas 
visuotinai atitiktų tai, ką Žmonės pripažįsta esant nuopelnu, ir jog 
esminis laisvos visuomenės bruožas yra tas, kad individo padėtis 
nebūtinai turi priklausyti nuo kitų požiūrio į jo turimus nuopelnus. 

Šis teiginys iš pradžių gali atrodyti toks keistas ir net šokiruo- 
jantis, kad aš paprašysiu skaitytoją susilaikyti nuo vertinimų, kol 
išsamiau paaiškinsiu, kuo skiriasi vertė ir nuopelnas!!. Paaiškinti šį 
dalyką sunku todėl, kad terminas „nuopelnas“, kuris vienintelis 
tinka apibrėžti tai, ką aš turiu omenyje, yra taip pat vartojamas 
platesne bei miglotesne prasme. Čia mes jį vartosime tik apibūdinda- 
mi tuos elgesio bruožus, dėl kurių šis tampa pagirtinas, t. y. juo api- 
būdinsime moralinį veiksmo pobūdį, o ne jo rezultato vertingumą!“. 


Bet kaip tuojau pamatysime, p. Gallie yra teisus, kad, jo vartojamais aristoteliš- 
kais terminais sakant, liberalizmas siekia mainomojo, o socializmas — skirstomojo 
teisingumo. Bet jis, kaip ir dauguma socialistų, nemato, kad skirstomasis teisingu- 
mas yra nesuderinamas su veiklos pasirinkimo laisve: tai yra hierarchinės organiza- 
cijos, o ne laisvos visuomenės teisingumas. 


'! Nors aš manau, kad ši nuopelno ir vertės skirtis yra ta pati skirtis, kurią turėjo 
galvoje Aristotelis ir Tomas Akvinietis skirdami „skirstomąjį teisingumą“ nuo „mai- 
nomojo teisingumo“, aš linkęs atsiriboti nuo visų šios diskusijos sunkumų ir painia- 
vos, kuriais ilgainiui apaugo šios tradicinės sąvokos. Atrodo aišku, jog tai, ką čia 
vadiname „atlygiu pagal nuopelnus“ atitinka Aristotelio skirstomąjį teisingumą. „Mai- 
nomojo teisingumo sąvoka yra sunki, ir atrodo, jog kalbant apie teisingumą šia 
prasme, visada kyla šiokia tokia painiava. Plg. M. Solomon. Der Begriff der Gerech- 
tigkeit bei Aristoteles. — Leiden, 1937; o gausios literatūros apžvalgą žr.: G. del Vecchio. 
Die Gerechtigkeit, 2nd ed. — Basel, 1950. 


'* Terminologiniai sunkumai kyla todėl, kad mes vartojame žodį „nuopelnas“ 
objektyvia prasme ir kalbame apie idėjos, knygos, paveikslo „vertingumą“ („me- 
rit“) neatsižvelgdami į juos sukūrusio asmens nuopelnus. Kartais šis žodis yra 
vartojamas apibūdinti tam, ką laikome esant „tikrąja“ kokio nors laimėjimo verte, 
kurią skiriame nuo jo rinkos vertės. Vis dėlto net ir pats vertingiausias šiuo atžvil- 

Kaip jau supratome iš mūsų svarstymų, vertė, kurią asmens 
veiksmas ar sugebėjimas turi kitiems Žmonėms, nėra būtinai susi- 
jusi su kokiu nors patikrinamu nuopelnu. Įgimti ir įgyti asmens 
talentai aiškiai turi vertę kitiems Žmonėms, ir ši vertė nepriklauso 
nuo reputacijos, kurią įgyja šis asmuo dėl to, kad turi šiuos talen- 
tus. Žmogus menkai gali pakeisti tą faktą, kad jo ypatingi talentai 
yra daugeliui būdingi arba itin reti. Puikus protas arba nuostabus 
balsas, gražus veidas arba naginga ranka, šmaikštus sąmojis arba 
asmenybės patrauklumas dideliu mastu nepriklauso nei nuo as- 
mens pastangų, nei nuo jo turėtų galimybių ar patirties. Visais 
šiais atvejais vertė, kurią turi mums asmens sugebėjimai arba pa- 
slaugos, už kuriuos jam atlyginama, menkai susiję su tuo, ką galė- 
tume pavadinti moraliniu nuopelnu arba nuopelnais. Mums rūpi 
klausimas, ar pageidautina, kad žmonės naudotųsi pranašumais 
proporcingai naudai, kurią kiti žmonės gauna iš jų veiklos, ar kad 
šitie pranašumai turi būti skirstomi atsižvelgiant į kitų Žmonių 
požiūrį į jų nuopelnus. 

Atlygis pagal nuopelnus praktiškai turėtų reikšti, jog atlygina- 
ma pagal įvertinamus nuopelnus, kuriuos gali pripažinti ir dėl 
kurių gali sutarti kiti Žmonės, o ne pagal nuopelnus, kuriuos pri- 
pažįsta tik kokia nors aukštesnė valdžia. Įvertinami nuopelnai šiuo 
atžvilgiu suponuoja tai, jog mes galime įsitikinti, kad žmogus pa- 
darė tai, ko iš jo buvo reikalaujama pagal tam tikrą pripažintą 
elgesio normą, ir kad tai jam kainavo šiek tiek vargo ir pastangų. 
Ar taip buvo, negalima nuspręsti iš turimo rezultato: nuopelnas 
susijęs ne su objektyviu rezultatu, bet su subjektyviomis pastango- 
mis. Pastangos gauti vertingą rezultatą gali būti labai pagirtinos, 
bet visiškai nesėkmingos, o absoliuti sėkmė gali būti grynai atsitik- 
tinis rezultatas, taigi visiškai nelaikytinas nuopelnu. Kai žinome, 
jog Žmogus stengėsi iš visų jėgų, dažnai tikimės, kad jam bus at- 
lyginta nepaisant rezultato, o kai žinome, jog vertingiausias laimė- 


giu Žmogaus laimėjimas nebūtinai įrodo jį pasiekusio Žmogaus moralinius nuopel- 
nus. Atrodo, jog mūsų vartojamą prasmę sankcionuoja filosofinė tradicija. Plg., 
pvz., D. Hume. Treatise, II, p. 252: „Išorinis veiksmas nėra joks nuopelnas. Norint 
rasti moralinę kokybę, reikia žvelgti vidun... Galutinis mūsų gyrimo ir pritarimo 
objektas yra veiksmą lėmęs motyvas“. 

jimas buvo beveik tik laimės arba palankių aplinkybių dalykas, 
mes menkai pasitikėsime nugalėtoju. 

Galime tikėtis, kad visada sugebėsime skirti šiuos dalykus. Iš 
tikrųjų šiek tiek patikimiau tai galime padaryti retai. Tai įmanoma 
tik tada, kai Žinome viską, ką žinojo veikiantis asmuo, taip pat 
žinome, kokia jo kvalifikacija, ir tai, kiek jis pasitikėjo savimi, žino- 
me, kokia jo dvasinė būsena ir jausmai, žinome, kiek jis buvo dė- 
mesingas, energingas ir atkaklus, etc. Tad galimybė teisingai ver- 
tinti nuopelnus priklauso nuo to, ar yra kaip tik tos sąlygos, kurių 
visuotinis trūkumas yra pagrindinis argumentas laisvės naudai. Juk 
mes leidžiame žmonėms spręsti patiems todėl, kad norime, jog jie 
naudotųsi žiniomis, kurių mes neturime. Bet, kiek mes norime, kad 
jie laisvai naudotųsi sugebėjimais ir faktinėmis žiniomis, kurių mes 
neturime, tiek mes negalime spręsti, ar jų laimėjimai yra jų pačių 
nuopelnas. Nuopelnų vertinimas grindžiamas prielaida, kad mes 
galime nuspręsti, ar žmonės išnaudojo savo galimybes tiek, kiek 
privalėjo, ir kiek tai kainavo jiems valios pastangų ar pasiaukoji- 
mo. Ši prielaida taip pat numato, jog mes galime atskirti, kiek jų 
laimėjimus lėmė jų pačių valia, o kiek — atsitiktinės aplinkybės. 


7. Tai, kad neįmanoma atlygio pagal nuopelnus suderinti su 
laisve rinktis veiklos pobūdį akivaizdžiausiai matyti tose srityse, 
kuriose rezultatas yra itin nepatikimas, o mūsų individualūs verti- 
nimai to, kaip keičiasi įvairios pastangos, labai skirtingi“. Nega- 
lime tikėtis pritraukti labiausiai kvalifikuotų Žmonių į tas mąsty- 
mo sritis, kurias vadiname „mokslo tiriamuoju darbu“ arba „tyri- 
nėjimu“, taip pat į ekonominę veiklą, kurią paprastai apibūdiname 
kaip „spekuliaciją“, jeigu visos pagarbos ir laimėjimų neatiduoda- 
me tiems, kuriems pasisekė, nors daugelis kitų galėjo stengtis taip 
pat pagirtinai. Vien dėl tos priežasties, kad niekas negali iš anksto 
žinoti, kam pavyks, niekas negali pasakyti, kieno nuopelnai di- 


S Plg. svarbią A. A. Alchiano esė Uncertainty, Evolution, and Economic Theory. — 
In JPE, LVIII (1950), ypač p. 213—214, antrą skirsnį, pavadintą „Success Is Based on 
Results, Not Motivation“. Ko gero, nėra atsitiktinumas ir tai, kad amerikiečių eko- 
nomistas, daugiausia praturtinęs mūsų laisvos visuomenės supratimą, F. H. Knigh- 
tas pradėjo savo profesinę karjerą studija Risk, Uncertainty, and Profit. Plg. taip pat: 
B. de Jouvenel. Power. — London, 1948, p. 298. 

džiausi. Akivaizdu, kad mūsų tikslui nepadėtų tai, jeigu leistume 
dalytis laimėjimu visiems, kurie sąžiningai stengėsi. Be to, jeigu 
taip darytume, neišvengiamai kažkas turėtų teisę spręsti, kam leis- 
tina siekti to laimėjimo. Jeigu žmonės, siekdami rizikingų tikslų, 
turi panaudoti savo žinias ir sugebėjimus, tai jie privalo vadovautis 
ne tuo, ką jie turėtų daryti kitų Žmonių manymu, bet orientuotis į 
tai, kaip Žmonės vertina jų siekiamą rezultatą. 

Tai, kas yra taip akivaizdžiai teisinga dėl tų užmojų, kuriuos 
paprastai laikome rizikingais, vargu ar yra mažiau teisinga dėl kiek- 
vieno pasirinkto dalyko, kurio nusprendžiame siekti. Kiekvieną to- 
kį sprendimą gaubia netikrumas, o jeigu norime, kad pasirinkimas 
būtų išmintingas tiek, kiek tai pajėgia žmogus, tai numatomi alter- 
natyvūs rezultatai turėtų būti rikiuojami pagal jų vertę. Jeigu atly- 
ginimas už darbą neatitiktų tos vertės, kurią Žmogaus pastangų 
rezultatas turi kitiems Žmonėms, jis neturėtų kuo remtis spręsda- 
mas, ar verta stengtis ir rizikuoti siekiant šio tikslo. Būtinai reikėtų 
jam pasakyti, ką jis turi daryti, o kito asmens nuomonė, kaip ga- 
lima geriausiai panaudoti jo sugebėjimus, turėtų lemti ir jo parei- 
gas, ir jo atlyginimą". 

Žinoma, tikrovė yra tokia, jog mes norime, kad žmonės įgytų 
didžiausius nuopelnus, bet trokštame, kad jie būtų maksimaliai nau- 
dingi be didelio vargo ir pasiaukojimo, todėl ir be didelių nuopel- 
nų. Ne tik būtų neįmanoma teisingai atlyginti už visus nuopelnus, 
bet būtų net nepageidautina, kad žmonės labiausiai stengtųsi įgyti 
daugiausia nuopelnų. Visi mėginimai skatinti juos tai daryti neiš- 
vengiamai baigtųsi tuo, kad žmonėms būtų skirtingai atlyginama 


1+ Dažnai manoma, kad teisingumas reikalauja atlyginti proporcingai tam, kiek 
nemalonus yra darbas, ir kad todėl gatvių valytojui arba santechnikui turėtų būti 
mokama daugiau negu gydytojui arba įstaigos tarnautojui. Išties atrodytų, kad tai 
yra atlyginimo pagal nuopelnus (arba „skirstomojo teisingumo“) principo padari- 
nys. Rinkoje toks rezultatas taptų įmanomas tik tuo atveju, jeigu visi žmonės būtų 
vienodai įvaldę visas profesijas, ir tada tiems, kurie galėtų uždirbti kiek ir kiti, 
dirbdami malonesnį darbą, reikėtų mokėti daugiau už tai, kad jie imasi nemalonių 
profesijų. Realiame pasaulyje tie nemalonūs darbai suteikia galimybę uždirbti dau- 
giau negu kur nors kitur tiems, kuriems nesiseka dirbti patrauklesnį darbą. Asme- 
nys, kurie nedaug ką gali pasiūlyti kitiems, turėtų užsidirbti panašias į kitų žmonių 
pajamas daug labiau aukodamiesi. Tai vra neišvengiama kiekvienoje santvarkoje, 
leidžiančioje individui rinktis sritį, kurioje jis būtų naudingas. 

už tas pačias paslaugas. Šiek tiek pasitikėdami savimi, galime spręsti 
apie rezultato vertę, o ne apie skirtingas pastangas ir rūpesčius, 
kurių prireikė įvairiems Žmonėms siekiant šio rezultato. 

Atlygis, kurį laisva visuomenė siūlo už rezultatą, padeda sie- 
kiantiems šio atlygio suprasti, kiek verta dėti pastangų. Tačiau bus 
vienodai atlyginama visiems, pasiekusiems tą patį rezultatą neatsi- 
žvelgiant į įdėtas pastangas. Kas pasakytina apie atlygį už tas pa- 
čias paslaugas, kurias teikia skirtingi žmonės, dar labiau pasakyti- 
na apie atlygį už skirtingas paslaugas, reikalingas skirtingų talentų 
ir sugebėjimų — šie yra menkai susiję su nuopelnais. Paprastai 
rinka visas paslaugas įvertina pagal tai, kokią vertę šios paslaugos 
turės tiems, kuriems jos bus naudingos. Tačiau retai bus žinoma, ar 
buvo būtina tiek siūlyti stengiantis įsigyti šias paslaugas, ir, be abe- 
jonės, bendruomenė dažnai būtų galėjusi įsigyti jas kur kas pigiau. 
Neseniai buvo pranešta apie pianistą, kuris sakėsi skambintų net 
jeigu pats turėtų mokėti už šią privilegiją. Jis, ko gero, išsakė po- 
žiūrį daugelio tų, kurie uždirba dideles pajamas iš veiklos, kuri 
yra ir didžiausias jų malonumas. 


8. Nors daugumai žmonių atrodo labai natūralus teiginys, kad 
niekam neturėtų būti atlyginama dosniau, negu nusipelnė už savo 
vargą ir pastangas, šis teiginys vis dėlto yra grindžiamas įspūdinga 
prielaida. Čia tariame, kad sugebame kiekvienu individualiu atve- 
ju įvertinti, ar žmonės pakankamai gerai išnaudoja savo turimas 
įvairias galimybes ir talentus ir ar pagirtini yra jų laimėjimai atsi- 
žvelgiant į visas juos įgalinančias aplinkybes. Tariama, jog kai ku- 
rie žmonės pajėgūs tvirtai nuspręsti, ko vertas yra Žmogus, ir jie 
turi teisę nuspręsti, ką jis gali pasiekti. Be to, čia daroma prielaida — 
ją ypač neigia argumentas laisvės naudai, — kad mes galime žinoti 
ir žinome viską, kuo vadovaujasi Žmogus savo veikloje. 

Visuomenė, kurioje individų padėtis atitiktų Žmonių idėjas apie 
moralinius nuopelnus, būtų tikra laisvos visuomenės priešingybė. 
Tai būtų visuomenė, kurioje žmonėms būtų atlyginama ne už sėk- 
mę, bet už atliktą pareigą, visuomenė, kurioje individas kiekviena- 
me žingsnyje vadovautųsi tuo, ką jis turėtų daryti kitų Žmonių 
nuomone, taigi visuomenė, kurioje individas būtų laisvas nuo atsa- 
komybės ir nuo rizikos spręsti. Bet jeigu niekas nežino tiek, kad 

galėtų vadovauti visai žmogaus veiklai, tai nėra ir žmogaus, kom- 
petentingo atlyginti už visas pastangas pagal nuopelnus. 
Asmeniškai mes paprastai elgiamės vadovaudamiesi prielaida, 
jog mūsų įsipareigojimus žmogui lemia ne jo nuopelnai, bet jo 
atlikto darbo vertė. Nors taip ir galima pasakyti apie intymesnius 
santykius, kasdieniuose gyvenimo reikaluose nepatiriame jausmo, 
kad esame skolingi Žmogui todėl, kad šis padėjo mums didelio 
pasiaukojimo kaina, jeigu šią paslaugą kas nors kitas galėjo suteik- 
ti mums daug lengviau. Tvarkydami reikalus su kitais žmonėmis, 
jaučiame, kad elgiamės teisingai, kai už įgytą vertę atsilyginame 
tokia pat lygia verte, ir neklausiame, kokia kaina konkretus indi- 
vidas galėjo mums suteikti savo paslaugas. Mūsų atsakomybę nu- 
lemia nauda, kurią gauname iš to, ką mums siūlo kiti, bet ne jų 
nuopelnai suteikiant tą naudą. Be to, tvarkydami reikalus su kitais 
žmonėmis, viliamės, kad mums bus atlyginta ne pagal subjekty- 
vius mūsų nuopelnus, bet pagal tai, kiek mūsų paslaugos yra ver- 
tingos kitiems. Iš tiesų, kuo daugiau mąstome apie savo santykius 
su konkrečiais žmonėmis, tuo aiškiau įsitikiname, jog laisvo žmo- 
gaus požymis yra tai, kad jo pragyvenimas priklauso ne nuo kitų 
žmonių požiūrio į jo nuopelnus, o vien nuo to, ką jis turi jiems 
pasiūlyti. Mes reikalaujame atlyginti pagal nuopelnus tik tada, kai 
manome, jog mūsų padėtį arba pajamas nustato visa „visuomenė“. 
Nors moralinė vertė ar nuopelnas priklauso vertybių sričiai, ne 
visos vertybės yra moralinės vertybės, o dauguma mūsų vertinimų 
nėra moraliniai sprendiniai. Tai, jog šitaip privalo būti laisvoje 
visuomenėje, yra lemtingai svarbu, o nesugebėjimas skirti vertės ir 
nuopelno buvo rimtos painiavos šaltinis. Mes nebūtinai žavimės 
kiekviena veikla, kurios rezultatą vertiname. O dažniausiai vertin- 
dami tai, ką gavome, nepajėgiame įvertinti nuopelno tų, kurie mums 
tai suteikė. Jeigu Žmogaus sugebėjimai tam tikroje srityje po tris- 
dešimties metų darbo yra vertingesni, negu jie buvo anksčiau, tai 
visai nesvarbu, ar šie trisdešimt metų buvo patys pelningiausi ir 
džiaugsmingiausi, ar jie buvo nepaliaujamo aukojimosi ir rūpesčių 
metai. Kai hobis padeda išsiugdyti ypatingą įgūdį arba atsitiktinis 
išradimas pasirodo esąs nepaprastai naudingas kitiems, šie daly- 
kai, nors čia ir maža nuopelno, netampa kiek mažiau vertingi, negu 
tada, kai rezultatas gaunamas skausmingomis pastangomis. 

Skirtumas tarp vertės ir nuopelno nėra būdingas kokiam nors 
vienam visuomenės tipui — jis egzistuoja visur. Žinoma, galime 
mėginti siekti, kad atlyginimas atitiktų nuopelnus, o ne vertę, bet 
nepanašu, jog mums tai pavyktų pasiekti. Mėgindami tai daryti, 
sunaikintume paskatas, leidžiančias žmonėms patiems spręsti, ką 
jie turi daryti. Be to, labiau negu abejotina, ar netgi gan sėkmingas 
mėginimas padaryti, kad atlyginimas atitiktų nuopelnus, sukurtų 
patrauklesnę ar netgi pakenčiamą socialinę tvarką. Visuomenė, ku- 
rioje būtų visuotinai tariama, kad didelės pajamos yra nuopelnų, o 
mažos pajamos — jų trūkumo įrodymas, kurioje būtų visuotinai 
tikima, kad padėtis ir atlyginimas atitinka nuopelnus, kurioje vie- 
nintelis kelias į sėkmę būtų gauti daugumos pritarimą savo elge- 
siui, ko gero, būtų daug nepakeliamesnė visuomenė tiems, ku- 
riems nesiseka, negu visuomenė, kurioje būtų atvirai pripažįstama, 
jog nėra būtino ryšio tarp nuopelno ir sėkmės“. 

Užuot mėginę siekti, kad atlyginimas atitiktų nuopelnus, mes, 
ko gero, labiau prisidėtume prie žmonių laimės, jeigu daugiau 
aiškintume, koks nepastovus vertės ir nuopelno ryšys. Greičiausiai 
esame pernelyg linkę pabrėžti asmeninį nuopelną ten, kur iš tikrų- 
jų tėra didesnė vertė. Bendruomenei turėti kultūringesnių ar la- 
biau išsilavinusių Žmonių yra didžiai vertinga, ir tai yra didelis 
šios bendruomenės turtas, bet paprastai tai būna menkas nuopel- 
nas. Populiarumas ir pagarba nėra labiau priklausomi nuo nuopel- 
nų negu finansinė sėkmė. Mes svyruojame konkrečiais atvejais, kai 
neatitikimas yra pernelyg didelis, kad jį būtų galima ignoruoti, ir 
faktiškai taip būna daugiausia todėl, kad esame pernelyg įpratę 
pripažinti neegzistuojantį nuopelną ten, kur randame vertę. 


Iš Plg. Crosland. The Future of Socialism, p. 235: „Net jeigu būtų galima įtikinti 
visus, kuriems nepasisekė, kad jie turėjo lygias galimybes, jų nepasitenkinimas vis 
dėlto nesumažėtų; iš tikrųjų jis galėtų net sustiprėti. Kai yra žinoma, kad galimybės 
yra nevienodos, o atranka vykdoma šališkai atsižvelgiant į turtą ar kilmę, žmonės 
gali pasiguosti dėl nesėkmės sakydami, jog jie niekada neturėjo tikros galimybės — 
sistema buvusi šališka, priešinga svarstyklių lėkštė buvusi pernelyg sunki. Bet jeigu 
atranka vykdoma aiškiai pagal nuopelnus, šis paguodos šaltinis dingsta, o nesėkmė 
sukelia visiško menkumo jausmą be jokio pateisinimo arba paguodos; o tai dėl 
natūralių Žmogaus prigimties keistenybių iš tikrųjų sustiprina pavydą ir pasipikti- 
nimą dėl kitų sėkmės“. Plg. taip pat 24 skyrių, 8 pastabą. Dar nemačiau Michaelio 
Youngo darbo The Rise of the Meritocracy (London, 1958), kurioje, kaip matyti iš 
apžvalgų, labai aiškiai keliamos šitos problemos. 

Pakanka priežasčių, dėl kurių turėtume stengtis, kad būtų pa- 
gerbti ypatingi nuopelnai, už kuriuos nebuvo deramai atlyginta. 
Bet viena problema — kaip atlyginti už veiklą, susijusią su išskir- 
tiniais nuopelnais, kuriuos norėtume plačiai išgarsinti kaip pavyz- 
dį, o kita problema — paskatos, kuriomis grindžiamas įprastas 
visuomenės gyvenimas. Laisva visuomenė sukuria institucijas, ku- 
rioms pirmenybę teikiantys Žmonės mano, jog, egzistuojant šioms 
institucijoms, žmogaus kilimą lemia pranašesniųjų arba daugumos 
kitų Žmonių nuomonė. Iš tiesų, kuo labiau plėsis ir sudėtingės 
organizacijos, tuo labiau sunkės ir uždavinys nustatyti individo 
įnašą. Taps neišvengiama, kad daugelio žmonių atpildą lemtų ne 
nustatoma jų įnašo vertė, bet veikiau jų nuopelnai vadovybės aky- 
se. Kol šitaip nėra, sukuriama situacija, kai visai visuomenei pri- 
metama vienintelė ir viską apimanti nuopelnų skalė, kol daugybė 
organizacijų konkuruoja tarpusavyje siūlydamos skirtingas per- 
spektyvas. Tai ne tik suderinama su laisve, bet ir pagausina indi- 
vido galimybes rinktis. 


9. „Teisingumo“ sąvoka, kaip ir „laisvės“ bei „prievartos“ sąvo- 
kos, aiškumo dėlei turėtų būti siejama tik su sąmoningo Žmonių 
elgesio su žmonėmis sritimi. Teisingumas yra tų žmonių gyvenimo 
sąlygų, kurias įmanoma šitaip kontroliuoti, tikslingumo determi- 
navimo aspektas. Kiek mes norime, kad individai vadovautųsi sa- 
vo požiūriu į perspektyvas ir galimybes, tiek individo pastangų 
rezultatai yra tikrai nenumatomi, o klausimas, ar atsirandantis pa- 
jamų pasiskirstymas yra teisingas, neturi prasmės“. Teisingumas 
reikalauja, kad tos Žmonių gyvenimo sąlygos, kurias nulemia val- 
džia, būtų visiems vienodos. Bet šitų sąlygų lygybė neišvengiamai 
baigsis rezultatų nelygybe. Nei visiems vienodos konkrečios vi- 
suomenės teikiamos paslaugos, nei vienodas elgesys su įvairiais 
partneriais, kai savo noru sudarome sandėrius, negarantuos atly- 


l6 Žr. įdomų svarstymą R. G. Collingwoodo straipsnyje „Economics as a Philo- 
sophical Science”. — In Ethics, vol. XXXVI (1926), kuriame daroma išvada: „Teisinga 
kaina, teisingas atlyginimas, teisingos palūkanos yra prieštaringos sąvokos. Klausi- 
mas, ką žmogus turėtų gauti mainais už savo prekes ir darbą, yra absoliučiai be- 
prasmis. Vieninteliai pagrįsti klausimai yra klausimas, ką jis gali gauti mainais už 
savo prekes arba darbą, ir klausimas, ar jis išvis turėtų juos pardavinėti” (p. 174). 

gio, proporcingo nuopelnams. Atlygis už nuopelnus yra atlygis už 
tai, kad ką nors darydami paklūstame kitų norams, o ne kompen- 
sacija už kitiems suteiktą naudą, kai darome tai, ką manėme esant 
geriausia daryti. 

Iš tikrųjų vienas iš prieštaravimų valdžios mėginimams riboti 
pajamas būtų tas, kad valstybė privalo stengtis visada būti teisinga. 
Pripažinus atlygį pagal nuopelnus teisingo pajamų skirstymo pa- 
grindu, teisingumas reikalautų, kad visiems, trokštantiems jo, būtų 
atlyginama pagal šitą principą. Greitai taip pat būtų pareikalauta, 
kad tas pats principas būtų taikomas visiems ir kad nebūtų tole- 
ruojamos pajamos, neproporcingos pripažįstamiems nuopelnams. 
Vien pamėginus tik atskirti „uždirbtas“ pajamas ar atlyginimus 
nuo „neuždirbtų“, atsiras principas, kurį valstybė turės stengtis 
taikyti, bet iš tikrųjų negalės jo taikyti visuotinai''. O kiekvienas 
toks mėginimas sąmoningai kontroliuoti tam tikrus atlygius neiš- 
vengiamai skatins tolesnius reikalavimus plėsti tokią kontrolę. Kartą 
įdiegus paskirstomojo teisingumo principą, jo nebus įmanoma įgy- 
vendinti, kol visa visuomenė nebus organizuota pagal šį principą. 
Taip atsirastų visuomenė, kuri visais esminiais bruožais būtų lais- 
vos visuomenės priešybė. Tai būtų visuomenė, kurioje valdžia spręs- 
tų, ką ir kaip individas turi daryti. 


10. Baigdami turėtume trumpai aptarti kitą argumentą, kuriuo 
dažnai grindžiami lygesnio skirstymo reikalavimai, nors šis argu- 
mentas retai dėstomas atvirai. Teigiama, kad individas, priklausy- 
damas konkrečiai bendruomenei arba valstybei, įgyja teisę į tam 
tikrą materialinės gerovės lygį, kurį lemia bendras grupės, kuriai 


17 Žinoma, yra įmanoma suteikti gana tikslią teisinę prasmę „uždirbtų“ ir „ne- 
uždirbtų“ pajamų, naudos, pelno skirčiai, bet tokia prasmė greitai pradeda nebe- 
atitikti moralinio ją pateisinančio skyrimo. Kiekvienas rimtas mėginimas praktiškai 
taikyti moralinę skirtį greitai susiduria su tais pačiais neįveikiamais sunkumais 
kaip ir visi mėginimai įvertinti subjektyvius nuopelnus. Kaip menkai filosofai pa- 
prastai suvokia šiuos sunkumus (išskyrus retus, tokius kaip ankstesnėje pastaboje 
cituotus pavyzdžius), gerai iliustruojama L. S. Stebbingo knygoje Thinking to Some 
Purpose (Pelican Books, London, 1939). Šioje knygoje (p. 184) pateikdamas aiškios, 
bet ne griežtos skirties pavvzdį, jis pasirenka „teisėtus“ ir „perdėtus“ pelnus ir 
teigia: „Perdėtų pelnų“ (arba „pasipelnijimo“) ir „teisėtų pelnų“ skyrimas yra aiš- 
kus, nors tai nėra griežtas skyrimas“. 

jis priklauso, turtas. Šis reikalavimas įdomiai kertasi su troškimu 
skirstyti atitinkamai pagal asmeninius nuopelnus. Akivaizdu, jog 
nėra joks nuopelnas gimti tam tikroje bendruomenėje ir joks teisin- 
gumo argumentas negali būti grindžiamas tuo, kad konkretus in- 
dividas atsitiktinai gimė toje, o ne kitoje vietoje. Faktiškai palyginti 
turtinga bendruomenė reguliariai teikia savo vargingiausiems na- 
riams gėrybių, kurios nematytos gimusiems skurdžiose bendruo- 
menėse. Vienintelis pasiteisinimas, kuriuo gali remtis turtingos ben- 
druomenės nariai reikalaudami dar daugiau gėrybių, yra tas, kad 
čia daug privataus turto, kurį valdžia gali konfiskuoti ir perskirs- 
tyti, ir kad Žmonės, nuolatos matantys, kaip kiti naudojasi tokiu 
turtu, trokšta jo stipriau negu tie, kurie apie jį Žino (jeigu išvis žino) 
tik abstrakčiai. 

Sunku suprasti, kodėl bendros kurios nors grupės narių pastan- 
gos garantuoti, kad būtų laikomasi įstatymo ir tvarkos bei organi- 
zuojamas tam tikrų paslaugų teikimas, turėtų leisti šiems nariams 
reikalauti konkrečios šitos grupės turimo turto dalies. Tokius reika- 
lavimus būtų ypač sunku ginti ten, kur juos keliantys žmonės ne- 
nori suteikti tų pačių teisių tiems, kurie nepriklauso tai pačiai vals- 
tybei arba bendruomenei. Valstybei pripažinus tokius reikalavimus, 
faktiškai būtų sukurta tik naujos rūšies (bet ne mažiau išimtinė) 
kolektyvinės nuosavybės teisė į valstybės išteklius, o šios teisės 
nebūtų įmanoma pateisinti tais pačiais argumentais kaip ir indivi- 
dualios nuosavybės. Maža Žmonių būtų pasirengę pripažinti, jog 
šie reikalavimai teisingi visame pasaulyje. Vargu ar šie reikalavi- 
mai taptų teisingesni vien dėl to, kad kokioje nors valstybėje dau- 
guma turėjo realią galią įgyvendinti šiuos reikalavimus, o visame 
pasaulyje taip dar neįvyko. 

Yra rimtų priežasčių, kodėl turėtume stengtis panaudoti visas 
mūsų turimas politines organizacijas, kad aprūpintume silpnus, 
ligotus arba netikėtos gamtinės nelaimės aukas. Gali būti tiesa ir 
tai, kad pats veiksmingiausias metodas apsisaugoti nuo tam tikrų 
visiems valstybės piliečiams bendrų pavojų yra apsaugoti nuo tų 
pavojų kiekvieną pilietį. Bendruomenės turtingumas neišvengia- 
mai sąlygos tai, kiek įmanoma apsisaugoti nuo bendrų pavojų. 

Tačiau visai kas kita yra siūlyti, kad tie, kurie neturtingi tik tuo 
atžvilgiu, jog toje pačioje bendruomenėje yra turtingesnių, turi teisę 

į pastarųjų turto dalį, arba kad gimstant grupėje, pasiekusioje tam 
tikrą civilizacijos ir komforto lygį, įgyjama teisė į dalį visų šios 
grupės turimų gėrybių. Tai, kad visi piliečiai suinteresuoti, jog tam 
tikros paslaugos būtų teikiamos visiems bendrai, nepateisina nie- 
kieno pretenzijų turėti teisę į visų gėrybių dalį. Galima nustatyti 
standartą, kiek kam derėtų duoti, bet ne standartą, ko galima rei- 
kalauti. 

Kuo plačiau bus pripažįstamas požiūris, kuriam mes prieštara- 
vome, tuo labiau bus šalinamos tautinės grupės. Tauta, užuot su- 
teikusi žmonėms pranašumus, kuriuos duoda gyvenimas jos šaly- 
je, bus linkusi apskritai jų atsikratyti; juk kartą tai gavę, greitai jie 
pareikalaus teisės į konkrečią jos turto dalį. Samprata, jog pilietybė 
ar net gyvenimas šalyje leidžia pretenduoti į tam tikrą gyvenimo 
lygį, tampa rimta tarptautinės trinties priežastimi. O kadangi šio 
principo taikymas konkrečioje šalyje pateisinamas tik tuo, kad jos 
vyriausybė turi galios jį įgyvendinti, tai neturime stebėtis sužinoję, 
kad tas pats principas yra prievarta taikomas tarptautiniu mastu. 
Valstybei kartą pripažinus daugumos teisę į gėrybes, kuriomis nau- 
dojasi mažumos, nelieka priežasčių, kodėl ši teisė neturėtų išplisti 
už egzistuojančių valstybės sienų. 


Versta iš: Hayek F. A. The Constitution of Liber- 
ty. — Chicago University Press, 1960. — P. 85—102 


R. M. HARE 


UTILITARIZMAS 


7.1. Turėtų būti akivaizdu, kad ankstesniame skyriuje bendrais 
bruožais apibūdintas argumentavimo būdas nors ir duoda mums 
pradinį supratimą, kaip būtų galima iki galo išplėtoti moralinius 
argumentus, toli gražu dar nėra tokio lygio, kad juo galėtų rem- 
tis mus tenkinanti moralinio argumentavimo teorija. Konkrečiai, 
reikia šį tą pasakyti apie itin įdomų sunkumą, kuris įdomus ne 
pats savaime, o todėl, kad nurodo būdą, kaip toliau generali- 
zuoti bendrais bruožais apibūdintą argumentavimo metodą. Baig- 
dami ankstesnį skyrių, minėjome, kad logiškai įmanoma, jog 
žmonės turi skirtingus (net ekscentriškus) ketinimus. Kaip ma- 
tėme, tai atveria kelią tiems, kuriuos vadinsiu „fanatikais“, iš- 
vengti argumentų — išvengti didele kaina. Dabar privalome pa- 
klausti dėl asmenų, kurie nenori mokėti šitokios kainos. Ar ga- 
lima jų atžvilgiu generalizuoti argumentavimo metodą taip, kad 
toks argumentavimas būtų pritaikomas tais atvejais, kai jų keti- 
nimai skirtingi? 

Mūsų nagrinėtame pavyzdyje aš sąmoningai pasirinkau atvejį, 
kai B ir A turi tą pati ketinimą — pvz., nepatekti į kalėjimą; ir, 
žinoma, nors aš šito nepasakiau, ne tik ketinimo objektas, bet ir jo 
stiprumas turėjo būti tokie patys. Dabar aptarkime sudėtingesnį 
atvejį, kai dviejų asmenų polinkiai nėra tie patys. Paėmę šiek tiek 
trivialų (nors realiame gyvenime galintį baigtis smūgiais) pavyzdį, 
tarkime, kad A mėgsta klausytis savo gramofonu klasikinės kame- 
rinės muzikos, o B, gyvenantis kitame kambaryje, svarsto, ar verta 

mokytis trimitu groti džiazą!. Juk akivaizdu, kad B nėra naudinga 
klausti savęs, ar jis esąs pasirengęs visiems nurodyti, jog žmonės 
privalo groti trimitais, kai jie gyvena šalia kitų žmonių, besiklau- 
sančių klasikos įrašų. Juk jeigu pats B klausytųsi klasikos įrašų (jie 
nepakenčiamai jam nuobodūs), jis būtų nepaprastai patenkintas, 
kai kas nors, gyvenantis šalia, pradėtų groti trimitu. 

Atrodo akivaizdu, kaip įveikti šią kliūtį. B privalo ne įsivaiz- 
duoti save A situacijoje su savais (t. y. B) pomėgiais ir antipatijo- 
mis, bet įsivaizduoti save A situacijoje su jo (t. y. A) pomėgiais ir 
antipatijomis. Bet moralinis situacijos įvertinimas, kurį jis privalo 
padaryti, turi išlikti paties B vertinimu, kaip ir visi kiti jo preskrip- 
tyvūs sprendiniai, jeigu nuo jo priklauso argumentavimas (6.9). Tad 
B argumentai būtų natūralūs, jeigu jis prisipažintų, kad nėra pasi- 
rengęs visiems įsakyti, jog asmeninius pomėgius ir antipatijas turė- 
tų ignoruoti kiti žmonės — mat tai reikštų įsakyti, jog kiti žmonės 
privalo ignoruoti jo paties pomėgius ir antipatijas (10. 5). Tai ne- 
reiškia, kad jis padarys išvadą, jog niekada neturėtų groti trimitu, 
kai A būna namie. Išvada bus tik ta, kad jis nemanys, jog apskritai 
turėtų nepaisyti A interesų. Jeigu jis jau yra pasirengęs atsižvelgti 
į A interesus tarsi į savus, iškils (tariant, kad A yra toks pat drau- 
giškas) sudėtinga problema, kokią nagrinėjo ir profesorius Brait- 
hwaite'as*, — kaip teisingai abiejų asmenų požiūriu paskirstyti lai- 
ką tarp trimitavimo ir tylos. Man čia nerūpi toliau nagrinėti šį klau- 
simą. Noriu tiktai pasiekti tikslą — įtikinti B atsisakyti grynai egois- 
tiško požiūrio. 

Sakiau, kad tokia argumentacija natūrali. Bet, kaip ir anksčiau 
buvo minėta, yra įvairių būdų išvengti tokios argumentacijos, ir 
jais B galėtų mėginti naudotis. Dauguma šių būdų yra panašūs į 
pateiktus „kreditoriaus“ pavyzdyje, ir nėra reikalo jų vėl aptarinėti. 
Tačiau vieną būdą, apie kurį tik užsiminta, reikės išnagrinėti nuo- 
dugniau, nes jis yra svarbus mums plėtojant savus argumentus. 
Tarkime, B sako: „Aš iš tiesų nesu pasirengęs visiems nurodyti, 


l! Pritaikiau pavyzdį, pasiskolintą iš profesoriaus R. B. Braithwaite'o darbo 
Theory of Games as a Tool for the Moral Philosopher; bet aš juo noriu pailiustruoti 
visiškai kitą dalyką. 


> 


“ Op. cit. 

kad asmeninius pomėgius ir antipatijas turi ignoruoti kiti žmonės; 
bet aš esu pasirengęs visiems nurodyti, kad reikia jų nepaisyti 
esant tam tikrai konkrečiai sąlygai, pvz., kai jie trukdo groti tokiu 
kilniu instrumentu kaip trimitas“. Jeigu B renkasi tokią argumen- 
taciją, jis parodo ne vien polinkį groti trimitu. Juk jeigu jis norėtų 
vien šito, jam būtų nesvarbu, ar kitam asmeniui trukdo ar ne jo 
troškimas groti trimitu. Jeigu B tik ketintų groti trimitu, jis neturė- 
tų jokios priežasties kalbėti apie hipotetinį atvejį, kai jis pats nebe- 
turi šio polinkio, bet kažkam kitam reikia leisti groti trimitu. B 
rinksis minėtą argumentaciją tik tuo atveju, jeigu turės ne vien 
ketinimą, bet ir tai, ką vėliau vadinsime idealu. Tai reiškia, kad jis 
ne tik pats nori groti trimitu, bet ir mano, jog būtų gerai, jeigu 
trimitu grotų kas nori ir niekas jam netrukdytų, netgi ir pats B, 
nors ir būtų sugedęs tiek, kad nebemėgtų šio instrumento. Pana- 
šios mintys kelia problemas, kurias mes atidėjome anksčiau (6. 7), 
bet imsimės jų vėl devintame skyriuje. 

Šis iš pažiūros trivialus pavyzdys yra nepaprastai svarbus no- 
rint suprasti tam tikrus esmingiausius moralinius ginčus. Juk žmo- 
nės tampa tikrai pavojingi tada, kai, užuot tenkinę savo egoistiš- 
kus interesus, jie pradeda skelbti iškreiptus idealus. Niekada nesu- 
prasime reiškinio, vadinamo fašizmu, ir kitų panašių politinių ju- 
dėjimų, kol nesuvoksime, kad yra būtent taip. Kraštutinis fašistas 
yra fanatikas, kuris ne tik kažko nori sau, bet mano, kad tai reikėtų 
įgyvendinti visuotinai, — ir nesvarbu, ar šito nori, ar ne dar kas 
nors, o netgi jis pats, jeigu jo pomėgiai keičiasi. Su tokiu asmeniu 
ginčytis kur kas sunkiau negu su tokiu, kuris tėra savanaudis. 

Sakiau „iškreipti idealai“. Bet keblu tai, kad tokio idealo šali- 
ninkas pats nepripažins, jog tai iškreiptas idealas. O jeigu jis nepri- 
pažins, tai neatrodo, kad būtų koks nors gatavas argumentas, lei- 
džiantis įrodyti, jog idealas iškreiptas. Šį sudėtingą klausimą nuo- 
dugniau nagrinėsime po to, kai išsamiau aptarsime, kokie yra ide- 
alai. Kol kas turėsime tenkintis nedideliu laimėjimu parodydami, 
kad jeigu trimitininkas teturi polinkį pats groti trimitu ir neturi 
visuotinio idealo, jog neturi būti trukdoma niekam groti trimitu, 
mes galime čia pritaikyti „kreditoriaus“ pavyzdžio argumentus ir 
paklausti, ar jis pasirengęs nurodyti, kad jo paties polinkiai būtų 

ignoruojami taip, kaip jis siūlo ignoruoti savo kaimyno polinkius. 
Nereikia niekinti šio laimėjimo, nors jis ir nedidelis. Juk jis pade- 
da gerai apibendrinti anksčiau bendrais bruožais apibūdintą ar- 
gumentavimo metodą. Dabar panorėję galime jį taikyti ir tais at- 
vejais, kai dviejų asmenų ketinimai skiriasi, jeigu apsiribojame 
įprastiniais ketinimais arba asmeniniais troškimais ir neatsižvel- 
giame į idealus. 


7. 2. Nėra reikalo sakyti, jog mūsų metodas vis dar nėra pakan- 
kamai visuotinis, kad aprėptų didelę mūsų moralinio mąstymo erd- 
vę. Kol kas, juo remdamiesi, galime nagrinėti tik tuos atvejus, kai 
susikerta tik dviejų veikėjų interesai. Dažniausiai mūsų moralinės 
problemos liečia ne tik du, bet be galo daug žmonių. Ir nors dėl to 
atsiranda komplikacijų, neleidžiančių išnagrinėti tokių atvejų taip 
išsamiai, kaip mes išnagrinėjome paprastesnį, vis dėlto verta, nors 
ir ne per daug nuodugniai, pasvarstyti, kokio pobūdžio moralinio 
argumentavimo teorija, ko gero, atsirastų, jeigu tokio tipo argu- 
mentus pradėtume taikyti ir tada, kai būna daug asmenų. Siekda- 
mi praplėsti svarstymą, išnagrinėkime galimą prieštaravimą mūsų 
kol kas bendrais bruožais nusakytai argumentacijai. Galima prieš- 
tarauti, kad prieš savo teisėją stovintis nusikaltėlis galėtų panau- 
doti tokio pat pobūdžio argumentą, kokį mes naudojome prieš 
kreditorių ir trimitininką. Nusikaltėlis galėtų pasakyti: „Jeigu bū- 
tumėt mano vietoje, nenorėtumėte būti nuteistas kalėti; tad kaip 
galite paversti visuotiniu savo įsakymą pasiųsti mane į kalėjimą? 
Bet jeigu negalite, tai kaip galite laikytis nuomonės, kad turėtumė- 
te nuteisti mane kalėti?“ 

Prabėgom reikia pažymėti, kad šis nusikaltėlio argumentas pa- 
žeidžia Hume'o dėsnį ne labiau, negu jį pažeidžia 6. 9 skirsnyje 
gintas argumentas. Juk nusikaltėlio faktinis teiginys, kokia būtų 
teisėjo dvasinė būsena hipotetinėje situacijoje, nesuponuoja deduk- 
cinės išvados, kad paneigiamas moralinis realios situacijos vertini- 
mas. Juk jis teigia tik tai, kad teisėjas, nelinkęs patekti kalėjiman, 
negali pripažinti konkretaus nurodymo: „Jeigu būčiau nusikaltėlis, 
tegul mane sodina į kalėjimą“; o jeigu taip, jis negali pripažinti iš 
šio nurodymo kylančio moralinio sprendimo: „Aš turiu pasodinti 
nusikaltėlį į kalėjimą“. Visa tai nepažeidžia Hume'o dėsnio. 

Nusikaltėlio argumentui trūksta įtikinamumo dėl tos priežas- 
ties, kad jis nurodo supaprastintą situaciją, negu būna iš tikrųjų. 
Pradėkime: galbūt teisėjo troškimas nepakliūti į kalėjimą hipoteti- 
nėje situacijoje yra silpnesnis negu troškimas išvysti, kaip įgyven- 
dinamas teisingumas, net jeigu jis pats būtų tokio teisingumo auka. 
Jeigu būtų taip, jis galėtų, nepaisydamas savo troškimo nepatekti 
kalėjiman, vis dėlto įsakyti save įkalinti. Bet šis atsakymas neat- 
skleidžia reikalo esmės. Juk jo troškimą išvysti įgyvendinamą tei- 
singumą galėtų skatinti bet kuri iš dviejų 6. 7 skirsnyje minėtų 
priežasčių. Todėl privalome pažymėti, kad jis, net neskatinamas 
jokio abstraktaus teisingumo idealo, kuris priverstų jį nepaisyti žmo- 
nių, taip pat ir savo interesų, galėtų teigti, jog ši situacija, kitaip 
negu dirbtinė „kreditoriaus“ situacija, susijusi ne su dviem, o su 
daugeliu veikėjų. Todėl teisėjas turi atsižvelgti ne vien į savo ir 
nusikaltėlio interesus ir ketinimus, bet taip pat į interesus ir ketini- 
mus visų visuomenės narių, kuriuos paliečia jo sprendimai. Čia 
teisėjas yra pareigūnas, kurį bendruomenė paskyrė vykdyti įstaty- 
mą. O jeigu jis neįgyvendina, tai, be „abstraktaus“ teisingumo mo- 
tyvų, bus pažeisti dar ir bent jau didžiosios daugumos bendruo- 
menei priklausančių Žmonių interesai. Tad šiam atvejui tiesiogiai 
nepritaikomas paprastas „kreditoriaus“ pavyzdžio argumentas. 

Todėl akivaizdu, jog nesugebėsime tinkamai paaiškinti teisėjo 
ir nusikaltėlio atvejo, kol tiek negeneralizuosime mūsų argumen- 
tavimo metodo, kad jis apimtų ir situacijas, liečiančias daug vei- 
kėjų. Kaip tai padaryti natūraliai, sužinotume iš to, kaip teisėjas 
iš tikrųjų galėtų atsikirsti nusikaltėliui, jeigu teismuose būtų lei- 
džiama šitaip neformaliai filosofiškai argumentuoti. Jis galėtų at- 
sakyti: „Jeigu būtume tik mudu, tada aš, žinoma, negalėčiau jaus- 
tis esąs įpareigotas pasiųsti tave į kalėjimą. Bet aš atsižvelgiu į 
žmones, kuriuos tu apiplėši ir kuriuos, padrąsinti tavo pavyzdžio, 
apiplėš kiti, jeigu aš nepasodinsiu tavęs į kalėjimą, todėl man at- 
rodo, lengviau paversti visuotine maksimą, kad vagys turi būti 
sodinami į kalėjimą“. Jeigu teisėjas atsako šitaip, jis iš tikrųjų im- 
plikuoja, kad dvišalę argumentaciją galima generalizuoti taip, 
kad ši apimtų daugelio dalyvių atvejus. Kaip „kreditoriaus“ pa- 
vyzdyje B turėjo atsižvelgti į A — vienintelio šalia esančio as- 

mens, kurį liečia jo veiksmas, — interesus, taip daugiašalėje si- 
tuacijoje veikėjas turi atsižvelgti į kiekvieno paveikiamo as- 
mens interesus. Atrodo, kad mes šitaip kartais ir įrodinėjame. Ta- 
čiau lieka neatsakytas klausimas, kaip mes, atsižvelgę į visus 
šiuos interesus, paverčiame visa tai vieninteliu atsakymu į mū- 
sų moralinę problemą. 

Šis klausimas galėtų kilti net dvišalėje situacijoje. Tai matėme 
aptardami „trimitininko“ atvejį. Juk net čia yra dvi šalys, veikėjas 
ir dar vienas asmuo, kurio interesais reikia domėtis. Ir nėra savai- 
me akivaizdu, kaip turime subalansuoti jų reikalavimus. Matėme, 
kad išdėstyti argumentai galėjo priversti trimitininką atsižvelgti į 
kaimyno interesus tarsi į savo paties. Bet taip pat matėme, kad, tai 
padarę, dar negalėjome nuspręsti, kaip suskirstyti trimitininko lai- 
ką: kada laikas trimituoti, kada laikas tylėti. Ir lygiai tas pats sun- 
kumas kils daugiašaliais atvejais: turime atsižvelgti į visų paveikia- 
mų asmenų interesus. Bet kaip toks interesų paisymas padeda pa- 
daryti aiškią moralinę išvadą? 


7. 3. Atsakymą į šį klausimą toliau padeda rasti reikalavimas 
suvisuotinti. Tai yra atsakymas, priartinantis mus prie požiūrio, 
kuris yra šiek tiek giminingas tradiciniam utilitarizmui. Principą 
„Visi lygūs, niekas nėra lygesnis už kitus“, kurį dažnai pripa- 
žįsta utilitaristai, galima ir pateisinti apeliuojant į reikalavimą 
suvisuotinti, ir panaudoti duodant atsakymą į dabartinį mūsų 
klausimą. Juk šis principas reiškia, jog kiekvienas turi teisę į tai, 
kad į jį būtų vienodai atsižvelgiama, o kai sakoma, jog reikia du 
žmones traktuoti skirtingai, tai privalu nurodyti tam tikrus skir- 
tumus, kurių pagrindu būtų daromi šie skirtingi moraliniai ver- 
tinimai. Ir tai yra logiška išvada, plaukianti iš reikalavimo suvi- 
suotinti. Būtina pabrėžti, kad ši išvada ir pats suvisuotinimo 
principas yra grynai formalūs, nulemti loginio moralinių žodžių 
pobūdžio; iš to nekyla jokie realūs moraliniai sprendimai, kol 
argumentais, panašiais į mūsų pasiūlytuosius, nesutikroviname 
situacijos. Tada, kaip matėme (6. 3, 4), be logikos, čia būtinos ir 
kitos sudedamosios šių sprendimų dalys. Utilitaristo moralinių 


? Plg. J. S. Mill. Utilitarianism, sk. 5 (cituoja Benthamą). 

sprendimų realumą lemia tai, kad jis atsižvelgia į realius žmo- 
nių poreikius ir interesus, taip pat ir formalus reikalavimas, kad 
nurodymai, kuriuos formuluoti skatina šie poreikiai ir interesai, 
turi būti suvisuotinti anksčiau, negu jų pagrindu būtų įmanoma 
daryti moralinius sprendimus. 

Prieš sugrįždami prie labai sudėtingo interesų, su kuriais susi- 
duria teisėjas ir į kuriuos atsižvelgdamas jis turi įgyvendinti teisin- 
gumą, tinklo, išnagrinėkime daug paprastesnį trišalį atvejį. Tarki- 
me, kad trys Žmonės dalijasi šokolado plytelę ir visi vienodai jį 
mėgsta. Taip pat tarkime, kad jokie kiti motyvai — amžius, lytis, 
šokolado savininkas ir kt. — nėra reikšmingi. Mums atrodo aki- 
vaizdu, kad padalyti šokoladą teisingai — tai padalyti jį po lygiai. 
Šios išvados logika grindžiama suvisuotinamumo principu. Juk 
norint manyti, kad vienas iš trijų turi gauti didesnę dalį, privalu 
kaip nors pagrįsti šią išimtį, nes antraip mes skirtingai vertintume 
moraliniu požiūriu panašius atvejus. Bet čia ex hypothesi nėra jokio 
reikšmingo skirtumo, tad kyla jau minėta išvada. Kaip ir anksčiau, 
yra įmanoma išvengti išvados išvis susilaikant nuo moralinio ver- 
tinimo. Pvz., vienas iš trijų gali pasakyti: „Aš, žinoma, ketinu pa- 
siimti visą plytelę, o jūs nesate pakankamai stiprūs, kad mane 
sustabdytumėte“. Bet kol trejetas ketina padaryti moralinį sprendi- 
mą, kaip reikėtų pasidalyti šokoladą, jie turės sakyti šiomis aplin- 
kybėmis, kad jį reikia dalyti lygiai. 

Antra vertus, tarkime, kad vienas iš trijų nemėgsta šokolado. 
Tada jie visiškai teisingai gali visuotinai nurodyti, kad nemėgstan- 
tiems šokolado jo nereikia duoti (jie nesvarsto galimybės, jog šoko- 
ladą tokiems asmenims galima būtų duoti tam, kad šie galėtų juo 
prekiauti, arba vietoj jo duoti kitų dalykų). Tad jie visi gali sutarti, 
kad šokoladą reikia dalyti santykiu 1:1:0. Šioje knygoje neketinu 
išsamiai plėtoti utilitarinės moralinės sistemos. Kaip pamatysime 
kitame skyriuje, utilitarizmas iš principo gali aprėpti tik dalį mora- 
linių principų, nors ir labai svarbią dalį. Todėl čia nenagrinėsiu 
įvairių galimybių tiek išplėsti šitokią argumentaciją, kad būtų ga- 
lima aprėpti sudėtingesnius atvejus. Pasitenkinsiu tik trumpa ap- 
žvalga kai kurių svarbiausių problemų, kurias turėtų išspręsti šito- 
kia sistema. 

7. 4. Pirma, egzistuoja troškimų, polinkių ir kt. bendramatišku- 
mo problema. Iš esmės tik empiriniu tyrimu galima išspręsti klau- 
simą, ar įmanoma sukurti matavimo sistemas, pagrįstas Žmonių 
elgsena griežtai determinuotose situacijose, kad jos padėtų gauti 
rezultatų, suderinamų tiek tarpusavyje, tiek ir su įprastinėmis mūsų 
„troškimo“ ir kt. sampratomis*. Reikalaudami šitokio empirinio 
tyrimo, neneigiame, kad taip pat reikia gero sąvokų paaiškinimo. 
Mes teigiame tik tiek, kad mūsų sąvokos, ko gero, taps — jeigu iš 
viso taps — aiškios ir tikslios tik tikslaus empirinio tyrimo kon- 
tekste. Šitaip turime spręsti ne tik problemą, kaip palyginti įvairių 
to paties asmens troškimų stiprumą, bet ir daug sunkesnę proble- 
mą — kaip palyginti įvairių Žmonių troškimus. Bet neįmanoma 
paneigti, kad visi mes, darydami moralinius sprendimus, bet kaip 
naudojamės tokiais palyginimais. 

Be to, neįmanoma paneigti, kad daug ir visiems žinomų sunkių 
problemų iškyla net tada, kai galime palyginti įvairių žmonių troš- 
kimų stiprumą. Paimkime kad ir gerai žinomą pavyzdį. Tarkime, 
kad kyla klausimas: A ar B duoti likusią pusę pintos vandens, nors 
A jo nori ne taip smarkiai, o B vandens išties labai nori; bet A 
miršta, o B, labai tikėtina, dar laukia ilgas gyvenimas. Įsivaizduo- 
jame save A ir B vietoje, kiekvieną iš jų laikome lygiu visiems ir nė 
vieno iš jų — vertingesniu už kitus. Bet kokią išvadą perša šitas 
vaizduotės pratimas? 

Ar mes turime visada kiekvieną asmenį traktuoti kaip lygų vi- 
siems, ar kiekvieną asmens troškimą laikyti tiek pat reikšmingu 
ir stipriu, kiek ir tą patį kito asmens troškimą? Abu metodai galėtų 
duoti skirtingų rezultatų. Juk galėtų būti du žmonės, kurių vieno — 
A — troškimai apskritai būtų labai nuosaikūs, o kitas — B — turėtų 
daug ir labai stiprių troškimų. Todėl galėtų atsitikti taip, kad pri- 
reikus rinktis, kam — A ar B — duoti kokį nors trokštamą dalyką, 
A trokštų jo visomis savo galiomis, o B jo trokštų tik vidutiniškai, 
ir vis dėlto B norėtų šio dalyko labiau, negu jo nori A. Jeigu įma- 
noma suteikti prasmę šiam apibūdinimui, tai mes, traktuodami 
kiekvieną asmeni kaip lygų visiems, greičiausiai turėtume duoti da- 


t Viltingas tokio tyrinėjimo pavyzdys yra D. Davidson and P. Suppes. Decision 
Making. 

lyką A, bet jeigu lygintume vieno ir kito troškinius tiesiog atsižvelg- 
dami į jų stiprumą ir nepaisydami, kieno tie troškimai, tai turėtu- 
me atiduoti jį B. 

Kitas sunkumas trikdo tada, kai turime rinktis, ar vienodai, bet 
labai netobulai patenkinti daugelio žmonių troškimus, ar kuo ge- 
riau patenkinti daugumos iš jų troškimus ir visiškai nepatenkinti 
nedaugelio iš jų troškimus. Pvz., tarkime, kad galime padaryti vi- 
sus, išskyrus Jonesą, laimingus, pašalindami jį iš choro, tačiau jis 
dėl to taps nepakeliamai nelaimingas. Reikia pripažinti, kad ši pro- 
blema yra panaši į tą, kuri jaudino utilitaristus, — ar turėtume 
maksimizuoti laimę, ar skirstyti ją lygiai, jeigu negalime padaryti 
abiejų dalykų vienu metu. Dabartinės teorijos požiūriu atrodo taip, 
kad lygus paskirstymas savaime turi stiprias teises. 

Tad egzistuoja kebli aukštesnių ir žemesnių troškimų problema, 
analogiška utilitarizmo tyrinėtojų gvildenamai aukštesnių ir žemes- 
nių malonumų problemai. Ar turime vienodą reikšmę skirti visiems 
vienodai stipriems troškimams, ar daugiau reikšmės skirti troški- 
mams, kurie tam tikra prasme yra geresni moraliniu požiūriu? Šios 
problemos svarstymą šiek tiek sutrikdė mėginimas į utilitarinės 
teorijos akiratį įtraukti motyvus, kurie iš tikrųjų su ja nesusiję. 
Kaip aš įrodysiu, utilitarizmas niekaip negali aprėpti visos mora- 
lės, tad gal būtų geriau, turint reikalą su grynai utilitariniais argu- 
mentais, sekti Benthamą ir skirti vienodą reikšmę visiems vienodai 
stipriems troškimams neatsižvelgiant į jų objektą. O Milliui, kuris 
tam prieštaravo, galėtume suteikti kompensaciją palikdami neuti- 
litarinėje mūsų aiškinimo dalyje vietos idealams. Galbūt Millio klai- 
da ir buvo ta, kad jis mėgino susieti nesuderinamus dalykus — 
utilitarinę teoriją ir idealus. 

Kita problema — tai santykis tarp, viena vertus, troškimų, 
polinkių ir t.t., ir antra vertus, interesų. Iki šiol aš kalbėjau taip, tarsi 
moralinius argumentus būtų galima plėtoti visiškai neskiriant šių 
dalykų. Vis dėlto juos tikrai reikia skirti. Tiesmukiškai sakant, tu- 
rėti interesą reiškia tai, kad yra koks nors dalykas, kurio norima ar 
kurio, matyt, bus norima ateityje, arba kuris yra (ar, matyt, bus) 
būtina arba pakankama priemonė stengiantis pasiekti tai, ko norima 
(ar, matyt, bus norima). Vadinasi, jeigu į šį reikalą žvelgsime interesų 

požiūriu, turėsime atsižvelgti į galimus būsimus troškimus bei lygin- 
ti juos su galbūt silpnesniais dabartiniais troškimais. 

Tai dar nėra visos iškylančios problemos. Utilitaristai paprastai 
formuluoja savo teorijas vartodami malonumo arba laimės sąvokas — 
jų dar neminėjome, bet vėliau tai padarysime. Nėra akivaizdu, kad 
aiškinimą, grindžiamą troškimų arba interesų sąvokomis, galima 
lengvai paversti aiškinimu, grindžiamu malonumo arba laimės są- 
vokomis. Paminėsime tik vieną keblumą: kai kuriais atvejais žmo- 
gus netrokšta daikto (pvz., televizoriaus) ir jo netrokš tol, kol aš 
nesiimsiu tam tikrų veiksmų (pvz., nereklamuosiu televizoriaus jo 
skaitomame laikraštyje). Jeigu man rūpi tik patenkinti jo troškimus, 
kuriuos jis turi arba turės be mano įtakos, tai galiu daryti išvadą, 
kad turėčiau palikti jį ramybėje. Bet jeigu man rūpi padidinti jo 
malonumą arba laimę, tai turiu priežastį juos didinti — iš pradžių 
sužadinsiu tam tikrą jo troškimą, o po to suteiksiu priemonių šiam 
troškimui patenkinti. 

Miniu šias problemas ne todėl, kad manyčiau galįs dabar jas 
išspręsti, o tiesiog todėl, kad skaitytojas nemanytų, jog nesuvokiu 
šių arba kitų panašių problemų. Man rūpi ne plėtoti utilitarinę 
teoriją, bet tiesiog surasti sąsajos tašką tarp utilitarizmo ir mano 
siūlomo moralinio argumento prigimties aiškinimo. Dėl sunkumų, 
kurie slypi pačioje utilitarinėje teorijoje, negaliu aiškiai ir tiksliai 
nurodyti, kokios rūšies utilitarizmas susiformuotų (jeigu išvis susi- 
formuotų) šitaip išplėtojus mano bendrais bruožais apibūdintą ar- 
gumentavimo metodą, kad jis tiktų daugiašalėse situacijose. Norė- 
čiau tik nurodyti, kad loginis moralinės kalbos pobūdis, kaip tokią 
esant aš ją įvardijau, yra formalus kiekvienos tokios teorijos pa- 
grindas. Mes jaučiamės esą įpareigoti vienodai traktuoti visų šalių 
troškimus (tai — paskirstomojo teisingumo pagrindas), kai sten- 
giamės surasti tokius elgesio modelius, kad konkrečioje situacijoje 
galėtume nurodyti visuotinai jais vadovautis. Tai savo ruožtu ska- 
tina laikytis kad ir tokio požiūrio, jog turime stengtis maksimaliai 
visus patenkinti. Juk jeigu mano veiksmas palies daugelio žmonių 
interesus ir jeigu aš savęs paklausiu, kokį universalų veikimo būdą 
galiu nurodyti žmonėms kaip tik šioje situacijoje, aš, norėdamas 
atsakyti į šį klausimą, turėsiu įsivaizduoti save kitų žmonių vietoje 

(arba, jeigu jų. yra daug, jų atstovų vietoje) ir užduoti tokio pat 
pobūdžio klausimus, kokius uždavinėti vertėme kreditorių, kai šis 
turėjo įsivaizduoti esąs skolininkas. Kai keliu šitokius klausimus, 
gali būti reikšmingi tik tokie motyvai: ar labai smarkiai (įsivaiz- 
duodamas esąs iš eilės kiekvieno Žmogaus vietoje) aš noriu šitai 
turėti arba ano išvengti? Bet apėjęs visas suinteresuotas šalis ir su- 
grįžęs prie savęs, kad asmeniškai padaryčiau nešališką moralinį 
sprendimą, vienodai atspindintį visų šalių interesus, ar galėčiau 
dar ką padaryti, išskyrus viena — ginti modelį, kuris, viską įverti- 
nus, padeda labiausiai atsižvelgti į troškimus, kuriuos įsivaizdavau 
turįs? Bet tai reiškia (tikėtina, jog įmanoma tai tęsti), kad visi mak- 
simaliai patenkinami. 

Tiesa, dar turime bandyti susidoroti su „maksimizavimo—suly- 
ginimo“ problema, apie kurią užsiminėme anksčiau. Bet tai nepa- 
kerta etinės teorijos domėjimosi ryšiu, kuris egzistuoja tarp, viena 
vertus, suvisuotinimo ir, antra vertus, utilitarinių idėjų. Šis ryšys 
gali suponuoti dviejų etinių požiūrių, kurie buvo laikomi priešin- 
gais, sintezę (nors Millis manė juos esant giminingus). Tai yra 
utilitaristų ir Kanto požiūriai, nors Kantas paprastai laikomas griež- 
tu deontologistu ir antiutilitaristu. Kitur (LM 4. 1) aš parodžiau, 
nors ir nevartojau šitų žodžių, kad deontologinių ir teleologinių 
teorijų skirtis yra klaidinga. Neįmanoma atskirti moralinio spren- 
dimo, padaryto atsižvelgiant į veiksmo padarinius, nuo sprendi- 
mo, pagrįsto paties veiksmo pobūdžiu. Įmanoma skirti tik įvairias 
siektų padarinių rūšis. Jeigu tai, ką dabar pasakiau, yra tiesa, tai 
galbūt būtų įmanoma įrodyti, kaip iš suvisuotinimo principo būtų 
galima gauti — panaudojant tokius argumentus, kokius mes apta- 
rėme, ir esant kitoms būtinoms sąlygoms — moralės sistemą. Tikė- 
tina, kad tokiai moralės sistemai galėtų pritarti ir Kantas, ir utili- 
taristai: Kantas — jos formai, utilitaristai — jos turiniui. 

Tačiau aš pakankamai pasakiau, stengdamasis nurodyti teisėjo, 
atsakymo tendencijas. Jo atsakymą sudarytų dvi dalys. (1) Pirmoje 
dalyje jis tiesiog remtųsi įstatymų leidžiamąja valdžia. Jis galėtų 


> Loc. cit. 

sakyti, kad jo, kaip teisėjo, pareiga yra nešališkai taikyti įstatymą. 
O tai jis daro, jeigu vykdo dvi sąlygas. Viena sąlyga — daryti tai, 
ką liepia įstatymas. Antra — vienodai elgtis panašiose bylose. Čia 
teisėjas naudojasi suvisuotinimo principu; teisėjas negali neprieš- 
taraudamas sau sakyti: „Aš turėčiau skirtingai traktuoti X ir Y 
bylas, nors faktai abiejose bylose yra tokie patys“. Kadangi čia 
iškyla moralinio „turėčiau“ klausimas, nėra svarbu tai, kad patys 
įstatymai iš tikrųjų nėra visuotiniai (3. 3). Teisingumas, kaip jis 
suprantamas šioje teisėjo atsakymo dalyje, turi du aspektus: pa- 
klusti įstatymui ir vienodai traktuoti panašias bylas. Pastarasis as- 
pektas yra grynai formalus ir grindžiamas loginiu principu; turinį 
suteikia pirmasis aspektas. Jeigu nusikaltėlis skundžiasi pačiu įsta- 
tymu, jis turėtų kreiptis į įstatymų leidėjus. (2) Vis dėlto teisėjas 
negali čia sustoti. Juk jeigu jis būtų įsitikinęs, kad jo vykdomi įsta- 
tymai yra visiškai pražūtingi, jis, kaip ir bet kuris kitas valstybės 
pareigūnas, tarnaujantis moraliniu požiūriu nepakenčiamam reži- 
mui, turėtų atsisakyti savo pareigų. Nenoriu pasakyti, kad teisėjai 
turi pritarti visiems jų vykdomiems įstatymams. Iš dalies jų parei- 
ga yra sakyti, kad, versdami vykdyti tiek blogus, tiek ir gerus 
įstatymus, jie palaiko teisės sistemą, ir kai jie tai daro sąžiningai, 
tada visuomenė per savo atstovus bus priversta keisti blogus įsta- 
tymus geresniais. Tačiau būna momentų, kai įstatymų leidimo ma- 
šina atsiduria blogose rankose ir nėra vilties, kad reikalai pagerės; 
tada teisėjas pagrįstai apsisprendžia, kad jis elgtųsi klaidingai lik- 
damas tokio režimo atrama“. Todėl iš principo teisėjas — kaip ir 
kiekvienas Žmogus, vaidinantis svarbų vaidmenį išlaikant režimą, — 
gali būti paprašytas moraliai pateisinti patį režimą ir jo leidžiamus 
įstatymus. Šitaip jis prieina prie antrosios savo atsakymo dalies. 
Nėra abejonės, kad čia jis sakys tai, ką aš jau įdėjau jam į lūpas: jis 
ir nusikaltėlis tėra du Žmonės iš daugelio, ir įstatymų leidėjų rei- 
kalas yra vienodai ir nešališkai rūpintis daugelio žmonių intere- 
sais traktuojant visus vienodai. Jis turėtų parodyti, kad jie tai pa- 
darė priimdami konkretų įstatymą, pagal kurį buvo nuteistas nu- 
sikaltėlis. Šioje antroje teisėjo atsakymo dalyje baudžiamasis teisin- 
gumas faktiškai pasidavė paskirstomajam teisingumui. 


6 Žr. mano straipsnį „The Listener“, 13 October, 1955, p. 594. 

7. 5. Šį skyrių galime užbaigti pažymėdami du dalykus. Kadan- 
gi jie susiję su utilitarizmu, tai čia tinkamiausia vieta apie juos 
kalbėti, nors jie neturi tiesioginio ryšio su ankstesne argumentaci- 
ja. Pirmasis dalykas liečia laimės sąvoką, nes ši sąvoka vaidina 
išskirtinį vaidmenį daugelyje utilitarinių teorijų. Aš nemėginau var- 
toti šios sąvokos formuluodamas savo aiškinimą tiesiog todėl, kad 
ji yra labai neapibrėžta ir sukūrė utilitaristams daugiau problemų, 
negu jų išsprendė. Taip pat reikia dar kartą pabrėžti, kad siūlyda- 
mas savo moralinio argumentavimo teoriją, kurią išdėsčiau šiame 
ir ankstesniame skyriuose, neketinau, kaip ir dauguma utilitaristų 
savo teorijose, aprėpti visų moralės klausimų. Daugelio dalykų ši 
teorija neaprėpia, ir todėl, net jeigu būtų įmanoma suformuluoti 
„didžiausios didžiausio Žmonių skaičiaus laimės“ tipo teoriją, tai 
neturėtų tų padarinių etikai, kuriuos, kaip manyta, sukelia tokio 
tipo utilitarinės teorijos, — tai yra ši teorija nepašalintų iš moralės 
tų klausimų, kurie, kaip teigėme, neturi nieko bendra su laime. 

Trumpai kalbant, galime sakyti, kad kai kas nors vadina kitą 
laimingu žmogumi, vyksta gana sudėtingas įvertinimo procesas, 
kuris apima jų abiejų įvertinimus, tačiau skirtingai. Darantis spren- 
dimą asmuo įvertina kito asmens gyvenimą, bet ne visai paties 
kalbančiojo požiūriu’. Juk, pvz., net manydamas, kad tipiško me- 
džiojančio ir Žvejojančio dvarininko gyvenimas yra visiškai nepa- 
keliamas (man), aš vis dėlto galiu vadinti tokį asmenį laimingu, 
jeigu jam patinka taip gyventi. Nuspręsti, ar kitą vadinti laimingu, 
yra vaizduotės reikalas — tokios pačios vaizduotės, kokia, kaip 
matėme, yra svarbiausia mūsų anksčiau aptartoje moralinėje ar- 
gumentacijoje (nors laimės klausimai patys savaime nėra moralės 
klausimai). Klausdami, ar kitas asmuo laimingas, privalome prieš 
atsakydami įsivaizduoti save jo kailyje. Bet čia pradeda viskas 
sudėtingėti. Kai save įsivaizduoju tavo kailyje, ar aš įsivaizduoju 
turįs tuos pačius pomėgius ir antipatijas, kaip dabar turiu, tik esąs 


" Aš vartoju bendresnį terminą „įvertinimas“, o ne terminus „vertybinis spren- 
dinys“ ir „vertybinis“, nes mūsų aptarinėjami sprendiniai susiję tik su pomėgiais ir 
antipatijomis, troškimais ir t.t. Kadangi šie dalykai nėra suvisuotinami (5. 4, 9. 1), jie 
nėra, griežtai kalbant, vertybiniai sprendiniai ta prasme, kokia aš vartojau šitą ter- 
miną (2. 8). 

tavo kailyje? Ar aš taip pat įsivaizduoju save kaip turintį tavo 
pomėgius ir antipatijas? Ar pomėgiai ir antipatijos yra „kailio“ 
dalis, ar ne? Atrodytų, kad jie dažnai tokie būna (mūsų ankstesnis 
aiškinimas nulemtas tokio jų traktavimo). Tai įrodo tik ką pateiktas 
pavyzdys. Galiu vadinti dvarininką laimingu, nes jam patinka toks 
gyvenimas, nors man jis ir nepatiktų. Tad, kai aš įsivaizduoju save 
jo kailyje, taip pat jo pomėgius ir antipatijas, aš įsivaizduoju mėgs- 
tąs tai, ką darau, ir nemėgstąs daryti nieko kito. Taigi aš vadinu jį 
laimingu. 

Tačiau būna ir priešingų atvejų. Tarkime, kad klausiame, ar yra 
laimingas protiškai atsilikęs žmogus — žmogus, kuris, sakykime, 
nesugeba mėgautis niekuo, išskyrus maistą, ir negali pakęsti tik 
fizinio skausmo, šalčio, bado ir pan. Tarkime, kad jis iš tiesų gauna 
viską, ką mėgsta, ir nepatiria nieko, ko negali pakęsti, — ar mes 
vadintume jį laimingu? Ar mes turėtume, kaip ir ankstesniame 
pavyzdyje, įsivaizduoti save su jo pomėgiais ir antipatijomis ir, 
kadangi visi jo poreikiai tenkinami, paskelbti jį esant laimingą? 
Labiau tikėtina, kad pripažinę tam tikra prasme jį esant laimingą, 
mes vis dėlto pasakytume: „Pažiūrėkime, ko jam trūksta“. O sugrį- 
žę į savo kailį, pradėtume galvoti, kad labai mėgstame visokiau- 
sius dalykus, panašius į žaidimą šachmatais, kurių jis niekada ne- 
išmanys. Tad mes, ko gero, pasakytume: „Jis nėra tikrai laimingas“ 
arba „Jis nėra laimingas tikrąja šio žodžio prasme“. Turime pa- 
svarstyti, kodėl mes šitaip darytume. 

Gali būti, kad tam tikrais atvejais tai lemia tik vaizduotės stoka — 
mūsų minimo asmens pomėgiai ir antipatijos pernelyg saviti, ir 
mes tiesiog negalime įsijausti į jo padėtį. Taigi skurdžios vaizduo- 
tès žmonės gali nesutikti vadinti žmogų laimingu, o turtingesnės 
vaizduotės žmonės galėtų pasakyti, kad jis laimingas. Bet tai negali 
būti išsamus paaiškinimas, bent jau kalbant apie protiškai atsilikusį 
žmogų; nenorime vadinti jo tikrai laimingu ne todėl, kad mums 
trūksta vaizduotės. Kartais atrodo, kad nors ir galime įsivaizduoti 
save turinčius kito asmens pomėgius ir antipatijas, nemėgstame to 
daryti. O tai susiję su kitu faktu, liečiančiu šiuos laimingumo įver- 
tinimus, kurie gali lengvai sukelti painiavą. Kada vadiname ką nors 
laimingu, tai būna mūsų asmeninis vertinimas. Galime tai suvokti 

priešstatydami vertinimą, kad kas nors yra laimingas, faktiniam 
teiginiui, jog jo troškimai iš tiesų patenkinti — jis gauna tai, ką 
mėgsta, ir nepatiria nepasitenkinimo iš to, ką gauna. Antrąjį iš šių 
dviejų vertinimų paverskime santrumpa: „Jis yra patenkintas“. Da- 
bar tarkime, kad asmens troškimai, pomėgiai ir antipatijos tokie, 
jog net mintis apie juos man labai nepatinka. Aš neprieštaraučiau 
tam, kad jis būtų vadinamas patenkintu, jeigu gauna tai, ko nori, bet 
aš, ko gero, smarkiai prieštaraučiau tam, kad jis būtų vadinamas 
laimingu. 

Žmonės, kuriems Moore'as priekaištavo už tai, kad jie apibrėžė 
„gėrį“ kaip „tai, ko mes trokštame trokšti“?, tikrai klydo. Bet ši 
mintis, kad ir kokia ji būtų netiksli, yra šiek tiek pritaikoma mėgi- 
nant paaiškinti laimės sąvoką. „Laimė“ nėra tapati „tam, ko mes 
trokštame trokšti“, bet mes suvokiame, kad prieš pavadindami žmo- 
gų laimingu, būtinai turime įsitikinti ne tik tuo, jog jo troškimai yra 
patenkinti, bet ir tuo, jog jo troškimų visuma nėra tokia, kokios mes 
patys labai kratytumės. Tai paaiškina, kodėl, pvz., mažai kas iš 
mūsų pasakytų, kad narkomanas yra laimingas (tikrai laimingas), 
jeigu jis visada gauna pakankamai opiumo. Egzistuoja riba, kiek 
mes galime įsijausti į kito asmens padėtį. Šią ribą lemia faktas, kad, 
darydami sprendimus apie laimę (jie šiuo požiūriu nėra panašūs į 
moralinius sprendimus), mes negalime visiškai laisvai atitrūkti nuo 
savęs pačių. O kadangi mes turime įvertinti, o ne pateikti faktą, tai 
negalime tenkintis tik fiksavimu to, kaip jis vertina savo gyvenimą 
savo paties požiūriu; mes patys privalome vertinti, o ne vien fik- 
suoti kieno nors kito vertinimą. 

Tačiau toks fiksavimas tėra dalis to, kas yra sakoma. Kad ir kaip 
puikiai įvertintume asmens gyvenimą, negalime vadinti jo laimin- 
gu, jeigu jis pats negali pakęsti nė vienos savo egzistavimo minu- 
tès’. Klystume, jeigu teiginius apie laimę traktuotume taip, tarsi čia 
nereikėtų fiksuoti žmogaus dvasinės būsenos arba jais būtų fiksuo- 


Š Principia Ethica, p. 15. 


* Šis veiksnys, o ne jo suponuojamas bendras argumentas neleidžia paversti 
tikrove ironiškos p. P. T. Geacho minties (Philosophical Review, Ixix, 1960, 222), jog 
terminą „laimingas“ galima paaiškinti šitaip: vadinti asmenį laimingu reiškia tie- 
siog jį „sumaigyti“. 

jama tik tokia būsena. Jie yra sudėtingi, ir tai paaiškina, kodėl 
egzistuoja tokia milžiniška įvairovė skirtingų gyvenimo sąlygų, 
kurias žmonės linkę vadinti laimingomis. Kiekvienas, manantis, 
kad, vadindami žmogų laimingu, tik fiksuojame jo dvasinę būse- 
ną, turėtų paskaityti šiek tiek poezijos ir atkreipti dėmesį į įvai- 
riausias sąlygas, kada žmogus vadinamas laimingu”. Šie skirtingi 
požiūriai atspindi ne tik pačias įvairiausias laimingais vadinamų 
žmonių dvasines būsenas (nors, kaip matėme, jų dvasinės būsenos 
būna svarstomos), bet taip pat ir įvairius vertintojų požiūrius. Tai 
paaiškina, kodėl taip prastai utilitaristams sekėsi mėginimai pa- 
grįsti empiristinę etinę teoriją laimės sąvoka; juk tai toli gražu nėra 
empirinė sąvoka. Kol nuodugniai nemėginsiu performuluoti utilita- 
rizmo remdamasis paskutiniuose dviejuose skyriuose bendrais bruo- 
žais nurodytais argumentais, aš negaliu kategoriškai teigti, ar laimės 
sąvoka iš tikrųjų padės jį performuluoti. Bet esu linkęs manyti, kad 
mažiau keblumų kiltų tada, jeigu performuluodamas pirmiausia mė- 
ginsiu paaiškinti ne tai, ką reiškia kolektyviai maksimizuoti visų vei- 
kėjų laimę, bet — kaip įgyvendinti teisingumą derinant skirtingus 
pavienių veikėjų interesus. Ar šitoks performulavimas dar būtų laiko- 
mas utilitarizmo atmaina — tai šalutinis, terminijos, klausimas. 


7. 6. Antrasis dalykas susijęs su polemika, į kurią filosofai buvo 
smarkiai pasinėrę pastaraisiais metais. Ši polemika kyla iš tariamai 
fundamentalios dviejų utilitarizmo tipų priešpriešos. Vienas buvo 
vadinamas veiksmo utilitarizmu (act-utilitarianism), kitas — normos 
utilitarizmu  (rule-utilitarianism). Pripažindami utilitarizmo kaip 
„maksimalaus patenkinimo“ formulavimą, dvi jo versijas galėtu- 
me išdėstyti — nors aš tuojau įtikinsiu, kad, vengdami šio formu- 
lavimo, galėtume sušvelninti sunkumą, — šitaip: veiksmo utilita- 
rizmas yra toks požiūris, kad mes privalome vadinamąjį „naudin- 
gumo principą“ tiesiogiai taikyti pavieniams veiksmams. Privalo- 
me įvertinti pavienio veiksmo ir jo pavienių alternatyvų įtaką ben- 


W Jis galėtų pradėti nuo šių veikalų: Vergilijus. Encidos, i. 94 ff. (plg. Homeras. 
Iliada, XXii, 60 ff.); Webster. The White Devil, v. 6, 261; du Bellay. Hereux qui comme 
Ulysse...; Wotton. How happy is he born and taught...; ir Papageno arija iš Stebuklingoji 
fleita: „O, so ein sanftes Taubchen war“ Seligkeit fur mich“. O ką jau kalbėti apie 
palaimintuosius! 

dram patenkinimui ir pagal tai spręsti. Antra vertus, normos uti- 
litarizmas yra požiūris, kad šis kriterijus turi būti taikomas ne pa- 
vieniams veiksmams, bet veiksmų rūšims. Tad veiklos moralumo 
vertinimas tampa dviejų pakopų procesu. Veiksmai vertinami klau- 
siant, ar tam tikros moralinės normos arba principai juos draudžia, 
ar liepia juos atlikti; utilitarinį kriterijų mes taikome tik tada, kai 
pradedame klausti, kurių moralinių normų arba principų privalo- 
me laikytis vertindami veiksmus. Turime rinktis tas normas, kurių 
laikydamiesi apskritai galėtume maksimizuoti patenkinimą, ir atsi- 
sakyti likusių. Buvo sakoma, kad normos utilitarizmas pranašesnis 
už veiksmo utilitarizmą todėl, kad jis labiau atitinka mūsų įprastus 
moralinius įsitikinimus: juk, pvz., mes manome, kad turime tesėti 
tam tikrus pažadus, net jeigu taip darydami nemaksimizuotume 
patenkinimo. Šiuo atveju remiamės tuo, kad, laikydamiesi normos, 
jog apskritai reikia tesėti pažadus, maksimizuojame patenkinimą, 
nors ir ne kiekvienu konkrečiu atveju. 

Įrodysiu, kad jeigu „privalėjimo“ sprendiniai yra suvisuotina- 
mi, tai šios teorijos skiriasi kur kas mažiau, negu gali atrodyti. 
Pirmiausia išnagrinėkime kelis atvejus, kuriuos vienodai gerai gali 
paaiškinti abi teorijos. Tarkime, žmogus turi rinktis iš dviejų alter- 
natyvių veiksmų x ir y. Matėme, kad jeigu jis nusprendžia, kad 
reikia atlikti x, jis dėl „privalėjimo“ suvisuotinamumo pripažįsta, 
jog tokio pobūdžio aplinkybėmis reikia atlikti į x, o ne į y panašų 
veiksmą. Bet tai yra norma — nors ir labai konkreti ir galbūt sun- 
kiai formuluojama žodžiais (3. 4). Tad jeigu šios knygos argumen- 
tacija nėra visiškai klaidinga, tai mes, kai įvertiname net pavienio 
veiksmo moralumą, remdamiesi jo padariniais, kaip tai daryti mums 
liepia „veiksmo“ utilitaristai, tuo pat metu sprendžiame, ar pripa- 
Žinti, ar atmesti normą, pritaikomą visiems tam tikros rūšies veiks- 
mams, kaip tai daryti mums liepia „normos“ utilitaristai. 

Galėtų būti tik vienos rūšies atvejis, kuris remtų veiksmo utili- 
tarizmą ir būtų nesuderinamas su normos utilitarizmu. Jeigu būtų 
įmanoma naudingumo principą taikyti tiesiogiai veiksmams be jo- 
kio pavaldaus tarpinio principo, tai tada turėtume tokį atvejį. Bet 
galima įrodyti, kad tai neįmanoma. Juk argi būtų įmanoma žinoti, 
kad veiksmas maksimizuoja patenkinimą, ir nežinoti, kad taip yra 

todel, jog tai yra tam tikros rūšies veiksmas? Pamėginkime įsivaiz- 
duoti atvejį, kada šitaip ir būtų. Tarkime, kad esu kambaryje su 
kitais trimis žmonėmis ir įvyksta logiškai įmanomas dalykas, jog 
vieną minutę didžiausias šių visų Žmonių troškimas pasidaro gau- 
ti kuo stipresnių ir kuo daugiau antausių. Tad pagal maksimalaus 
patenkinimo principo reikalavimą aš privalėčiau iš visų jėgų skal- 
dyti jiems antausius, nebent šitą reikalavimą nusvertų nenoras tai 
daryti. 

Galima būtų tarti, kad šiuo atveju veiksmas pateisinamas tiesio- 
giai remiantis naudingumo principu ir be jokios tarpinės normos. 
Juk galima sakyti, kad niekas negali pripažinti normos, jog reikia 
skaldyti antausius žmonėms. Todėl mano veiksmo negalima patei- 
sinti remiantis tokia norma. Bet šis argumentas yra klaidingas. Juk 
nors niekas nepripažintų šitaip pateiktos normos, svarbi yra ne 
norma. Norma, kuria yra grindžiamas veiksmo pateisinimas, yra 
ta, kad, ceteris paribus, reikia skaldyti žmonėms antausius, kai jie 
šito labiausiai trokšta. Ši norma išties yra labai paprastas naudin- 
gumo principo pritaikymas; jeigu, užuot sakę „skaldykite žmo- 
nėms antausius, ceteris paribus, kai jie šito labiausiai trokšta“, mes 
sakome „darykite, ceteris paribus, ko jie labiausiai trokšta“, tai, šitai 
apibendrindami, savo normą paversime kažkuo, kas daugiau ar 
mažiau prilygsta pačiam naudingumo principui. Jeigu „ceteris pari- 
bus“ išplečiamas tiek, kad galėtume būtinai atsižvelgti į kitų susijusių 
žmonių interesus, tai gautume principo, jog privalome daryti tai, kas 
maksimaliai patenkintų, variantą. Bet visa tai nėra nesuderinama su 
normos utilitarizmu. Juk šitaip nėra panaikinama galimybė čia egzis- 
tuoti subordinuotoms normoms, kurios apibendrintos tampa pačiu 
naudingumo principu. Norėdami surasti su normos utilitarizmu ne- 
suderinamą atvejį, turėtume rasti naudingumo principo tiesioginio 
taikymo atvejį, kuriam būtų nepritaikoma subordinuota norma. Ir tai 
turėtų būti veiksmas, maksimizuojantis patenkinimą, bet maksimi- 
zuojantis ne todėl, kad jis būtų kokios nors konkrečios rūšies veiks- 
mas. Sunku numanyti, kokios rūšies veiksmas tai galėtų būti. 

Tad negali būti atvejo, suderinamo su veiksmo utilitarizmu, bet 
nesuderinamo su normos utilitarizmu. Ar gali būti priešingai — 
atvejis, suderinamas su normos utilitarizmu, bet nesuderinamas su 

veiksmo utilitarizmu? Tai būtų toks atvejis, kada turėtume veikti 
tam tikru būdu, nes šito reikėtų dėl tam tikros normos, kurios 
laikydamiesi apskritai maksimizuotume patenkinimą, net jeigu ši- 
tai neįvyktų konkretaus veiksmo atveju. Galėtų atrodyti, kad jau 
minėtas pažadų atvejis kaip tik ir yra šitoks. Argi mes nemanome, 
kad kai kuriuos pažadus reikia tesėti tiesiog todėl, kad tai yra pa- 
žadai, nors tai darydami nemaksimizuojame patenkinimo? Papras- 
tai pateikiami pavyzdžiai yra taip gerai žinomi, kad nurodysiu tik 
vieną, ir tą glaustai. Mirštančiajam aš be liudininkų pažadu panau- 
doti jo pinigus tam tikru būdu; vėliau paaiškėja, kad jeigu juos 
panaudočiau kitaip, tai apskritai patenkinimas būtų šiek tiek di- 
desnis. Teigiama, kad dauguma žmonių sakytų, jog aš vis dėlto 
privalau ištesėti pažadą. Samprotavimai apie tai, kad šitaip apskri- 
tai laužomi standartai, jog reikia tesėti pažadus, šiuo atveju yra 
nesvarbūs, nes niekas nežino, ką esu žadėjęs. Motyvus, susijusius 
su poveikiu mano paties moralinėms savybėms, galima ignoruoti 
(mat turėti geras moralines savybes — vadinasi, būti linkusiam 
visada daryti tai, ką reikia daryti, ir mes negalime išvengti užburto 
rato, jeigu manysime, kad turime tesėti pažadą; jeigu privalau jį 
sulaužyti, tai darydamas galiu sustiprinti savo moralines savybes). 
Todėl tai yra labai sudėtingas pavyzdys, su kuriuo susiduria veiks- 
mo utilitaristas. 

Tačiau viskas šiek tiek supaprastėja, kai utilitarizmas traktuoja- 
mas taip, kaip tai darėme mes. Tai sunkiausia to tipo utilitarizmui, 
kuris formuluojamas remiantis malonumo, traktuojamo kaip tam 
tikra jausminė būsena, sąvoka. Jeigu mes visada privalėtume daryti 
bet kurį pavienį veiksmą, maksimizuojantį malonumą ir minimi- 
zuojantį skausmą, tai pažadas, duotas mirusiam žmogui, atrodytų 
lyg ir neturįs reikšmės, nes mirusieji nepatiria malonumų arba skaus- 
mų. Tą patį būtų galima pasakyti ir tada, kai formuluotė grindžia- 
ma patenkinimo sąvoka, jeigu patenkinimas būtų traktuojamas kaip 
tam tikra jausminė būsena. Bet mūsų išdėstytoje teorijoje žodis „pa- 
tenkinimas“ reiškia ką kita. Man nepakako ryžto nagrinėti, ar ga- 
lima aiškiai, nuosekliai ir vienareikšmiai suformuluoti, kas yra uti- 
litarizmas, remiantis šitaip traktuojama „patenkinimo“ sąvoka. Bet 
manyčiau, kad tokia formuluotė būtų vykusi tik tada, jeigu ji aiškin- 

tų patenkinimą žmonių troškimų, polinkių ir kt. aspektu, taigi — 
žmonių interesų aspektu. Galbūt būtų geriau apeiti slidžią paten- 
kinimo sąvoką ir imtis tiesiogiai šių dalykų. 

Todėl geriausias būdas nušviesti esamą problemą galbūt bū- 
tų dėstyti ją visai ne malonumų ar netgi ne patenkinimo, bet troš- 
kimų ir polinkių aspektu. Čia pat yra aišku, kad mirusieji neturi 
nei troškimų, nei polinkių. Bet svarbiausias dalykas, į kurį rei- 
kia atkreipti dėmesį, yra tai, kad mes beveik visi turime daug ir 
dažnai labai stiprių troškimų, susijusių su mūsų reikalais po mū- 
sų mirties. Aprės moi le dėluge* nėra kažkoks paplitęs jausmas. 
Pvz., jeigu eilinio anglo paklaustume, ar jam būtų tas pat, jeigu 
po jo mirties žmona susidegintų kartu su juo, jis tikrai labai smar- 
kiai protestuotų ir, jeigu būtų žinių, kad žmona nori taip pada- 
ryti, jis iš visų jėgų stengtųsi ją atkalbėti nuo šito. Jo visiškai ne- 
paveiktų argumentas, kad tai jam negalėtų rūpėti, nes tada jis 
jau būtų miręs. 

Tai leidžia mums žmogui, apmąstančiam, kaip jis laužo savo 
pažadą, užduoti tuos pačius nemalonius klausimus, kuriuos už- 
davėme kreditoriui. Ar jis pasirengęs visiems nurodyti, kad žmo- 
nės turi šitaip elgtis? Tai sakydamas, neturiu omenyje klausimo, 
ar jis pasirengęs visiems nurodyti, kad pažadus reikia laužyti. 
Tokio bendro klausimo nereikalaujame. Turiu omenyje klausimą, 
ar jis pasirengęs visiems nurodyti, kad pažadą reikia laužyti kaip 
tik tokiose situacijose, net ir tada, kai jis pats yra asmuo, ku- 
riam jis buvo duotas? Dabar man atrodo, kad jis turi labai sva- 
rią priežastį nepripažinti šio universalaus nurodymo. Priežastį 
galima atskleisti paprašius jį įsivaizduoti save mirštantį, atsidū- 
rusį tokioje pat situacijoje, kaip aprašyta. Ar jis pasirengęs pri- 
pažinti vienkartinį nurodymą (kylantį iš tik ką išdėstyto uni- 
versalaus nurodymo), kad tokioje situacijoje prie jo lovos esan- 
tis Žmogus turėtų padaryti jį „laimingą“ duodamas pažadą, ku- 
rio neketina tesėti? Dauguma iš mūsų nepaprastai pasibjaurėtu- 
me, jeigu būtume šitaip apgaudinėjami, ir todėl niekaip nepri- 
pažintume universalaus principo, reikalaujančio taip daryti. To- 
dėl šis manevras leidžia iš pažiūros neišnarpliojamam atvejui tai- 

kyti anksčiau aptarto pobūdžio argumentus. Tad jeigu sutinka- 
ma, kad argumentacijos pobūdis būtų tam tikru atžvilgiu utili- 
tarinis, tai tada turime tokios rūšies utilitarizmą, kuris gali įveikti 
šio atvejo keliamą sunkumą. 

O ar tokio pobūdžio utilitarizmas yra veiksmo utilitarizmas, ar 
normos utilitarizmas? Atsakymas į šį klausimą verčia net dar labiau 
abejoti šiuo dviejų utilitarizmo tipų skyrimu. Juk mes padarėme 
tai, kad parodėme, jog pavienio pažado tesėjimo veiksmą galima 
apginti tokio pobūdžio argumentais, kuriuos pateikia mūsų teorija. 
Bet tokio pobūdžio argumentai neišvengiamai iškelia normos klau- 
simą. Jeigu garantuojamas pavienių veiksmų moralinių vertinimų 
universalumas, abi teorijos susiplaka šiuo, kaip ir beveik visais ki- 
tais atvejais. 

Norėdami surasti atvejį, kuris patvirtintų normos utilitarizmą, 
bet būtų nesuderinamas su veiksmo utilitarizmu, turėtume rasti 
tokį atvejį, kai būtų reikalaujama tesėti individualų pažadą, bet 
šito nebūtų galima tiesiogiai pateisinti remiantis reikalavimu, kad 
būtent tokie atvejai taptų universaliais nurodymais, tačiau tai būtų 
galima pateisinti griebiantis kokios nors bendresnės normos (pvz.: 
„Privalu tesėti visus pažadus“), o ši savo ruožtu būtų pateisinta 
klausimu: „Ar esame pasirengę nurodyti, kad šiai bendresnei nor- 
mai būtų visuotinai paklūstama?“ Bet akivaizdu, kad nebūsime 
pasirengę šito padaryti, jeigu nenorėsime įsakyti paklusti pavie- 
niams įsakymams, kylantiems iš normos. Taigi klausimai sugrąži- 
na prie konkrečių veiksmų. Kad ir kokiu keliu eitume, galų gale 
turime nagrinėti juos. 

Kai kas nors sako „Aš pripažįstu bendrą normą, ir nesvarbu, 
kokius ji sukelia padarinius pavieniais atvejais“, tada jis pakerta 
pačias moralės šaknis. Mat turint omenyje, kokia yra visuomenė, 
pripažinti kokias nors normas — vadinasi, pripažinti daugybę kon- 
krečių nurodymų, liečiančių pavienius konkrečius atvejus. Pripa- 
žindami normą, negalime atsikratyti atsakomybės už jos gyveni- 
miškus padarinius, kuriuos sukeliame jai paklūsdami. Todėl saky- 
ti, jog visuomet privalu tesėti pažadus, kad ir kokie būtų padari- 
niai, reiškia laikytis požiūrio, jog pažadus reikia tesėti esant aplin- 
kybėms C., C, ar C, kad ir kokios tai būtų aplinkybės, kad ir kokios 

būtų išdavos. Bet kaip mes galime šitaip įsipareigoti, prieš tai ne- 
apsvarstę įvairiausių esamų aplinkybių?" 

Egzistuoja analogija tarp tai darančio Žmogaus ir mokslininko, 
kuris sako: „Aš laikau p gamtos dėsniu nepriklausomai nuo to, kas 
įvyksta konkrečiuose eksperimentuose“. Abu skelbiasi esą ištikimi 
universaliam teiginiui, nors ir nėra įsitikinę, ar gali pripažinti kon- 
krečius iš jo plaukiančius teiginius, liečiančius pasaulį. Kadangi 
vieni konkretūs teiginiai būna deskriptyvūs, o kiti preskriptyvūs, 
tai nė viena iš nuostatų nėra mažiau absurdiška negu kita. 

Tad jeigu būtume normos utilitaristai, būtume įpareigoti sakyti, 
kad privalome laikytis tam tikrų bendrų normų nepaisydami jų 
padarinių kai kuriais pavieniais atvejais (ir būtume įpareigoti saky- 
ti tai net anksčiau, nei išnagrinėtume atvejus). Tad toks normos 
utilitarizmas būtų man nepatraukli doktrina. Bet jis neturi taip 
įpareigoti mūsų. Juk, kaip matėme, yra tokia normos utilitarizmo 
atmaina, kuri visiškai suderinama su veiksmo utilitarizmu, — bū- 
tent ta atmaina, kuri pabrėždama, jog jos normos visuotinės, neak- 
centuoja, kad jos yra paprastos arba bendros, bet sudaro sąlygas, 
išnagrinėjus jas konkrečiais atvejais, paversti jas ir sudėtinėmis, ir 
konkrečiomis. Aš labai simpatizuoju šitokios rūšies normos (arba 
veiksmo) utilitarizmui. 


Versta iš: Hare R. M. Freedom and Reason. — 
Oxford University Press, 1963. — P. 112—136 


!! Tai yra viena iš priežasčių, kodėl niekada negalime būti logiškai įsitikinę, kad 
suformulavome tokį moralinį principą, kurį keisti niekas negali mums duoti prie- 
žasties (LM 3. 3, 3. 6), nors kartais galime būti praktiškai įsitikinę, kad neatsitiks 
nieko, kas duotų mums prielaidų tai daryti. Tik dėl šios priežasties galime teisėtai 
tam tikrą veiksmą paversti (siekdami praktinių tikslų) „principo reikalu“ (3. 6). 

9. 1. Šeštame ir septintame skyriuose moralę aiškinome kaip 
konfliktuojančių interesų derinimo būdą. Kuo trumpiausiai sakant, 
mąstyti moraliai reiškia savuosius interesus, kai šie konfliktuoja su 
kitų Žmonių interesais, subordinuoti principui, kurį galima pripa- 
Žinti, nes juo vadovaujasi visi žmonės panašiomis aplinkybėmis. 
Bet negana to, plačiausia prasme moralė apima tiek idealų siekimą, 
tiek ir interesų sutaikymą. Ir nors mes iškėlėme mintį, kad egzis- 
tuoja tokie idealų konfliktai, kurie neišsprendžiami argumentais, ir 
kad tai nėra skandalinga, tačiau būtų išties skandalinga, jeigu ne- 
būtų galima rasti jokių argumentų prieš asmenį, kuris, siekdamas 
savų idealų, negailestingai tryptų kitų Žmonių interesus, taip pat ir 
jų interesą turėti laisvę siekti kitokių idealų. Tad mes reikalaujame 
ieškoti šitokių argumentų, ir todėl bus naudinga nuodugniau iš- 
nagrinėti, kuo skiriasi idealai ir interesai bei kokie jų santykiai. 

Kaip teigėme anksčiau (7. 4), galėtume sakyti, kad turėti intere- 
są reiškia, jog egzistuoja tai, ko norima (arba galima norėti), arba 
tai, kas yra (arba gali būti) būtina arba pakankama priemonė siekti 
to, ko norima (arba galima norėti). Taip pat matėme (5. 4), kad 
troškimams būdinga tai, jog jie nėra suvisuotinami. Juk nors visiš- 
kai įmanoma turėti universalų troškimą (troškimą, kad tam tikro- 
mis sąlygomis visada įvyktų tam tikras įvykis), troškimai neprivalo 
būti universalūs. Noras ką nors turėti neįpareigoja norinčiojo norė- 
ti, kad tomis pačiomis aplinkybėmis tai turėtų ir kiti žmonės. Nuo- 
saikus egoistas gali norėti turėti pakankamai maisto nenorėdamas, 

kad visi, ar netgi visi, susiklosčius panašioms aplinkybėms, turėtų 
pakankamai maisto. Vadinasi, panašiai ir interesai nebūna suvi- 
suotinami. Jeigu asmuo suinteresuotas ką nors turėti, tai jis nebū- 
tinai suinteresuotas, kad tai turėtų dar kas nors kitas. 

Kadangi interesai nebūna universalūs patys savaime, jie lengvai 
tampa moralės keliamo universalumo reikalavimo aukomis. Todėl 
iš principo palyginti lengva remtis moraliniu mąstymu sprendžiant 
interesų konfliktą (nors praktiškai žmonių egoizmas siekiant savų 
interesų dažnai trukdo jiems moraliai mąstyti taip, kaip tai aprašy- 
ta 5. 4). Antra vertus, tada, kai konfliktas susijęs su idealu, situacija 
būna daug sudėtingesnė. Juk kaip matėme, idealai tampa visuoti- 
niai patys savaime, ir tai trukdo moraliniams mėginimams juos 
sutaikyti. Tai akivaizdžiausia tarptautinėje politikoje. Kai susikerta 
dviejų valstybių arba jų vyriausybių interesai, konfliktą galima leng- 
viau ar sunkiau išspręsti vienu iš dviejų būdų: arba visiškai nemo- 
ralinio pobūdžio derybomis, kuriose kiekviena šalis atsisako tam 
tikrų savo interesų su sąlyga, kad bus apsaugoti kiti jos interesai, 
ir šitaip įgyvendinamas svarbiausias interesas — išvengti konflik- 
to; arba, pasitelkus moralinius motyvus, dėl kurių kiekviena šalis 
būna priversta siekti tik tų interesų, kurių siekti ji gali leisti kiek- 
vienai valstybei panašiomis aplinkybėmis. Jeigu tarptautinius san- 
tykius būtų galima reguliuoti pirmuoju iš šių dviejų būdų, tai da- 
bar, turint omenyje vyriausybėms būdingą menką kompetenciją ir 
aiškaus mąstymo stoką, karo pavojus būtų nedidelis; o mūsų pa- 
grindinė ilgalaikės taikos viltis — tai antrojo požiūrio į tarptauti- 
nius konfliktus pripažinimas. Bet kai į tarptautinę politiką perke- 
liami idealai, nebūna lengva pritaikyti nė vieno iš šių metodų, o 
konfliktai tampa kur kas sunkiau išsprendžiami. Pvz., pagrindinė 
Antrojo pasaulinio karo priežastis buvo nacizmo ir demokratijos 
idealų konfliktas. O pagrindinė būsimo pasaulinio karo, jeigu šis 
kiltų, priežastis bus komunizmo ir Vakarų liberalizmo idealų kon- 
fliktas. Todėl jeigu mes norime suprasti šias įtampas, svarbiausia 
yra įžvelgti pačią loginę konfliktų tarp vienų ir kitų idealų ar in- 
teresų struktūrą, taip pat suprasti, kuo tokie konfliktai skiriasi nuo 
konfliktų tik tarp dviejų šalių interesų. Pagrindinį, taip pat ir visus 
kitus skirtumus lemia galimybė suvisuotinti idealus. 

Turėti idealą (kalbant labai tiesmukiškai ir prisimenant tik ką 
8. 6 skirsnyje padarytas išlygas) — vadinasi, manyti, kad tam tik- 
ros rūšies daiktas savo nepaprastu gerumu išsiskiria iš kokios nors 
didesnės klasės daiktų. Tad jeigu aš turiu idealaus sportinio auto- 
mobilio vaizdinį, tai galvoju apie kokį nors konkretų sportinio au- 
tomobilio, kaip nepaprastai gero, palyginti su kitais sportiniais au- 
tomobiliais, apibūdinimą. Galėčiau sakyti: „Idealus sportinis auto- 
mobilis privalėtų turėti paslankų vairą, staigų pagreitį, stiprius ir 
patikimus stabdžius ir t.t.“ Turėti moralinį idealą — vadinasi, ma- 
nyti, kad tam tikras Žmogaus tipas yra nepaprastai geras, arba gal- 
būt, kad tam tikras visuomenės tipas yra nepaprastai geras. Šiaip 
ar taip, konfliktas tarp nacių ir jų priešininkų vakariečių buvo ne- 
išsprendžiamas todėl, kad nacių išpažįstami Žmogaus ir visuome- 
nės idealai buvo visiškai kitokie negu, pvz., liberalių anglų ar ame- 
rikiečių idealai. Jeigu tai būtų buvęs tik valstybių interesų konflik- 
tas, tai, turint kantrybės, būtų pavykę susitaikyti kiekvienai šaliai 
pasakius sau: „Kuriuos iš mūsų interesų reikia paaukoti vardan 
pagrindinio intereso — taikos?“ (derybos); arba pasakius sau: „Ku- 
rie iš mūsų interesų yra tokie, kad iš principo galėtume sutikti, 
jeigu jų panašiomis aplinkybėmis siektų visos valstybės?“ (mora- 
lė). Bet nacių ir jų priešininkų konfliktas kilo dėl pačių principų. 
Naciai manė, kad tam tikros rūšies visuomenė ir tam tikro tipo 
žmogus yra nepaprastai geri. Liberalai, turintys kitokius idealus, 
tokiu žmogumi ir tokia visuomene galėjo tik bjaurėtis. 

Teigiau, kad tam tikrų idealų konfliktams patiems savaime ne- 
galima pritaikyti nei aukso taisyklės pobūdžio, nei galbūt jokios 
kitos rūšies argumentų, kurie paprastai visada padeda išspręsti 
konfliktą. Taip buvo ten, kur neiškildavo kitų šalių interesų. Bet 
šiuo atžvilgiu nacių atvejis yra visai kitoks, nes jie ne tik siekė tam 
tikro idealo, bet jo siekė kaip tik todėl, kad tai buvo būtent toks 
idealas. Tai darydami, naciai niekino ir ignoravo kitų interesus ir 
idealus. Jeigu nacių ir liberalų idealai būtų buvę tokie, kad jų būtų 
galėję siekti netrukdomi vieni kitų, ginčas būtų buvęs neįmano- 
mas, o karas nebūtinas (LM 9. 2). Bet turėti idealą — tai eo ipso 
būti suinteresuotam, kad nebūtų trukdoma jo siekti. Todėl jeigu 
Žmogaus arba valstybės idealo igyvendinimas trukdo kitiems žmo- 

nėms arba kitoms valstybėms siekti jų idealų arba kokių nors kitų 
jų interesų, išnyksta pagrindinė gyvenimo ir leidimo gyventi sąly- 
ga ir atsiranda toks konfliktas, kuriam spręsti vėl tiktų argumen- 
tacija, bet kadangi nėra tokios racionalios argumentacijos, prievar- 
ta būna beveik neišvengiama. 

Kiek įmanoma trumpiau apsvarstykime, ką būtų galima pasa- 
kyti tokioje liberalų ir nacių diskusijoje. Liberalas galėtų mėginti 
pirmiausia atkreipti nacio dėmesį į jo veiksmų padarinius dauge- 
liui žmonių (pvz., žydams), kurie neišpažįsta jo idealų, ir paklausti, 
ar jis pasiruošęs pritarti universaliam principui, kad žmonės (arba 
netgi žmonės, turintys žydų savybių) būtų verčiami tai iškęsti. Juk 
jeigu būtų atsižvelgiama tik į interesus, tai liberalas turėtų stiprų 
argumentą: nacis nepritartų nuomonei, kad su juo reikėtų šitaip 
elgtis, jeigu jis pats būtų žydas arba turėtų žydiškų savybių. Pali- 
kus nuošalyje idealus, visiškai nėra jokios priežasties, kodėl jis 
turėtų pritarti šitokiai nuomonei, ir yra visos priežastys, kodėl jis 
turėtų šiai nuomonei nepritarti. Jis tikrai sutiks, kad toks elgesys 
prieštarauja žydų ir visų kitų Žmonių interesams. Tad liberalas, 
remdamasis šeštame skyriuje išdėstytais argumentais, galėtų pri- 
versti nacį paneigti moralinį sprendimą, kad yra teisinga šitaip elg- 
tis su žydais (ar su kitais žmonėmis). Bet nacis turi savąjį univer- 
salų principą, kuris išmuša iš vėžių liberalo argumentaciją. Jis va- 
dovaujasi principu, kad dėl žydams būdingų savybių jie negali 
būti idealūs arba nepaprastai geri (ar net patenkinamai geri) žmo- 
nės, o ideali ar net patenkinamai gera visuomenė nebus sukurta 
tol, kol nebus pašalinti žmonės, turintys šių savybių. Todėl galėtų 
atrodyti, kad prima facie nėra naudos prašyti jį įsivaizduoti save 
panašų į žydą ir pagalvoti, kokie tada būtų jo interesai. Juk jis 
mano, kad ideali visuomenė bus suformuota kuriant idealius žmo- 
nes ir pašalinant tuos, kurie neatitinka idealo, net jeigu aukojami 
kiti Žmonių (taip pat ir jo paties) interesai. 

Žmogus, kurio paskatos būtų egoistiniai motyvai ir kuris būtų 
pasirengęs paversti universaliomis jais pagrįstas nuostatas, tačiau 
neturėtų šitokių fanatiškų idealų, negalėtų šitaip mąstyti. Galėtume 
įtikinamai teigti, kad žmogus, kuris skelbtųsi šitaip manąs, yra ar- 
ba nenuoširdus, arba jam trūksta vaizduotės, — juk apskritai toks 

fanatizmas yra retas. Bet jis egzistuoja. Asmuo, turintis čia minimų 
idealų, nebūtinai išsiskiria kuriuo nors iš tik ką nurodytų trūku- 
mų. Iš pirmo žvilgsnio jo idealai neturi nieko bendra su egoizmu 
arba morale, kurią galima sukurti egoizmą paverčiant universaliu. 
Jie atrodo esą daug giminingesni estetiniams vertinimams, kurie 
aptariami paskutiniame skyriuje. Nacizmo niekšiškumas reiškiasi 
tuo, kad jis estetinį vertinimo stilių perkelia į sritį, kurioje, kaip 
mano žmonijos dauguma, tokie vertinimai turėtų būti subordinuo- 
jami kitų Žmonių interesams. Naciai buvo panašūs į imperatorių 
Heliogobalą, kuris, kaip man pasakojo, žudė žmones todėl, kad 
raudonas kraujas gražiai atrodąs ant žalios žolės!. 

Yra ir kitoks būdas parodyti, kad idealisto pozicija stipresnė. 
Mes 6. 6 skirsnyje sužinojome, kad yra būdas išvengti aukso tai- 
syklės argumento, ir tai gali padaryti kiekvienas, pvz., išvis atsisa- 
kydamas moralinių sprendimų. Tačiau šitai susiję su moralinio 
pobūdžio ginčo išsižadėjimu. Moralistas jokiu būdu nesijaučia pra- 
laimėjęs todėl, kad negali nugalėti ginče su žmogumi, nedalyvau- 
jančiu tame Žaidime. Lygiai taip pat matematikas neturi jaustis 
pralaimėjęs, jeigu negali įrodyti, kad šeši plius penki kiaušiniai yra 
vienuolika, žmogui, kuris apskritai nesugeba atlikti matematikos 
veiksmų. Bet mūsų nacis gali atlikti iš esmės labai panašų manevrą 
ir vis dėlto teigti žaidžiąs moralinį Žaidimą. Juk jis vis dėlto daro 
preskriptyvius universalius sprendimus, o vienintelis skirtumas tarp 
jo ir jo priešininko yra tas, kad nacis laikosi savo nuostatų net tada, 
kai hipotetinėse situacijose (pvz., kada įsivaizduojama, jog jis pats 
panašus į žydą) jos prieštarauja jo paties interesui. Šiuo atžvilgiu 
jis net gali pretenduoti būti moraliai pranašesnis už savo priešinin- 
ką, nes šis išsižada savo principų, kai šie prieštarauja jo paties 
hipotetiniams interesams. Nacis galėtų sakyti, kad reikia laikytis 
savųjų principų ir nepaisyti intereso. 


9. 2. Esu tikras, kad šioje vietoje kai kuriuos filosofus apimtų 
pagunda rinktis iš pažiūros lengvą būdą ginčytis su naciu. Jie sa- 
kytų, kad jis galų gale tikrai atsisako Žaisti. Tiesa, kad jis daro 
universalius preskriptyvius sprendimus, bet šios sąlygos nepakan- 


l Man nepavyko rasti šios istorijos šaltinio, todėl negaliu pasakyti, ar ji tikra. 

ka norint sakyti, jog jis daro moralinius sprendimus. Kaip matėme, 
estetiniai sprendimai yra universaliai preskriptyvūs ir, be abejo- 
nės, tokie pat yra kitų rūšių vertybiniai sprendimai. Norint iš jų 
išskirti moralinį sprendinį, reikia diferencijuoti toliau. Šį skirtumą 
galima rasti (šitaip teigtų šie filosofai) siejant jį kaip tik su tuo 
faktoriumi, kuris būtinas norint nugalėti diskusijose nacį. Mums 
tereikia pasakyti, kad žmogus parodo nedarąs moralinio sprendi- 
mo, jeigu jis nėra pasirengęs išsižadėti principo, kai šis prieštarau- 
ja svarbiausiems daugybės kitų žmonių interesams. Šitaip apriboti 
žodžio „moralinis“ vartojimą — vadinasi, į jo apibrėžimą įtraukti 
tam tikros rūšies utilitarizmą. Laimei, nėra reikalo tiksliai aiškintis, 
kaip derėtų formuluoti apibrėžimą ir kaip tai padaryti išvengiant 
natūralizmo. Galime atsikratyti šio uždavinio, beje, ne tik todėl, 
kad visi tokie mėginimai sulauktų griežto nepritarimo, bet ir todėl, 
kad, kaip matysime, viską, ko mums reikia, galime pasiekti ne 
tokiomis abejotinomis priemonėmis. 

Nepritariama būtų taip: jeigu leidžiame liberalui laimėti prieš 
nacį naudojantis tokios rūšies apibrėžimu, jo pergalė iš dalies bus 
bevertė. Ir toliau bus taip, kad abu vadins universaliais visai skir- 
tingus gyvenimo būdus, todėl jų nuomonės skirsis pamatiniais klau- 
simais. Nėra svarbiausia tai, ar skirtumus šiais klausimais vadina- 
me, kaip tai darytų dauguma žmonių, moraliniais skirtumais, o gal 
sugalvosime šiam skirtumui nusakyti kokį nors kitą terminą — tai 
turėsime padaryti, jeigu pritarsime tik ką iškeltai minčiai. Tai yra 
grynai terminijos klausimas, prie kurio grįšime (10. 7). Svarbu yra 
tai, kad būtų pripažintas šių Žmonių skirtingumas ir kad mes, 
moralės filosofai, padarytume viską, ką galime, skatindami aiškiai 
mąstyti apie šį skirtingumą. Dar negalime daryti prielaidos, jog 
aiškinant šį klausimą, neįmanoma nieko padaryti, kad būtų įveik- 
tos visos kliūtys ir išspręstas toks ginčas. Galbūt nėra būdo jį iš- 
spręsti, bet turime įsitikinti, kad jo nėra. Kaip moralės filosofai mes 
neatliktume savo pareigos, jeigu tiesiog paliktume nacį ir liberalą 
žaisti savo skirtingus žaidimus. Juk yra vienas žaidimas, kurį jie 
abu žaidžia, tai — įtemptas ir kruvinas žaidimas. 

Šis atvejis kitoks negu aptarti 6. 5 skirsnyje. Visais anais atvejais 
mes rinkomės manevrą, panašų tam tikrais atžvilgiais į tą, kurį aš 

dabar atmetu. Reikia atsiminti, kad mes nagrinėjome tokius atve- 
jus, kai žmonių sprendimai nebuvo moraliniai (ar net, mūsų suvo- 
kimu, vertinamieji) vienu iš šių aspektų: arba jie nebuvo preskrip- 
tyvūs, arba jie nebuvo universalūs. Abiem atvejais mes faktiškai 
atsisakėme toliau diskutuoti todėl, kad tarp šalių daugiau nebuvo 
jokio moralinio ginčo. Palyginimui aš nurodžiau atvejį, kada vyko 
matematinis ginčas su asmeniu, kuris vartojo žodį „tuzinas“, turė- 
damas galvoje tai, ką mes paprastai suprantame sakydami „vie- 
nuolika“. Diskusijos neįmanoma tęsti, kol nesusitariama dėl varto- 
jamų terminų. O susitarus ir pasirinkus kokį nors terminą, nusakan- 
tį, kaip suprantame žodį „privalu“, diskusija gali tęstis ta kryptimi, 
kurią lemia šitos sąvokos prigimtis. Todėl galima paklausti, kaip 
įmanoma nepritarti, jeigu diskutuojant su naciu vėl pasirenkama 
ta pati strategija. Vadovaujantis šiuo pasiūlymu, mums tereikia 
taip išplėsti „moralinio privalėjimo“ sąvoką, kad nacis, atsisakyda- 
mas atsižvelgti į mūsų iškeltus motyvus dėl kitų žmonių interesų, 
išvis nebebūtų laikomas moralinio ginčo dalyviu ir todėl būtų pa- 
liktas nuošalyje. 

Ar tai tėra klausimas, kaip žodis „moralus“ realiai vartojamas 
šnekamojoje kalboje: ar nacio pozicija vadintina moraline, ar ne? 
Būtina kuo stipriau pabrėžti, kad mus jaudina ne šitokio pobūdžio 
klausimas — jis mus jaudintų ne daugiau negu matematinio ginčo 
atveju. Matematikoje niekas nepriklauso nuo realaus žodžių varto- 
jimo — lygiai kaip ir moralėje (6. 5). Mes lygiai taip pat sėkmingai 
išsiverstume, jeigu visas diskusijoje vartojamas sąvokas pakeistu- 
me dirbtiniais simboliais. Pagrindiniai klausimai, kuriuos turime 
svarstyti, vis tiek iškiltų. 

Palikime kuriam laikui žodį „moralinis“ kaip pernelyg slidų ir 
nuodugniau aptarkime vartojamas sąvokas. Tad turime šias, vis la- 
biau neapibrėžtas sąvokas. Pirma, yra privalėjimo, sąvoka, kuri reiš- 
kia apribojimą, kad negalima manyti, jog privalu daryti ką nors vi- 
siškai ignoruojant kitų Žmonių interesus, ir visus kitus apribojimus, 
kuriuos reiškia kitos sąvokos. Antra, yra ir sąvoka (privalėjimas,), 
kurią pripažįsta tiek nacis, tiek ir liberalas, bet ji nereiškia pirmojo 
apribojimo, o gali būti tik preskriptyvi ir suvisuotinama. Trečia, yra 
sąvoka privalėjimas,, kuri yra preskriptyvi, bet nesuvisuotinama. Ka- 

dangi nemanau, kad žodis „privalu“ iš tikrųjų kada nors būna var- 
tojamas „privalėjimas,“ prasme, man norėtųsi pakeisti šią sąvoką 
kokiu nors kitu žodžiu (pvz., kokiu nors žodžiu, apibrėžiamu kaip 
„reikėjimas“ arba paprasta liepiamosios nuosakos vienaskaita). Bet 
aš vartoju žodį „privalėjimas,“, kad net nekiltų mintis, jog kokius 
nors klausimus laikau esant išspręstus. Betgi kodėl, galima paklaus- 
ti, aš taip lengvai terminologinio pobūdžio nuosprendžiu atimu tei- 
ses iš to, kuris vartoja žodį „privalėjimas“, bet nesutinku niekam 
leisti atimti jas iš to, kuris vartoja Žodį „privalėjimas,“ ir nenori 
paklusti apribojimui, apibrėžiančiam žodį „privalėjimas,'? 

Į šį priekaištą atsakome, kad nesiekiame paskelbti jokio termi- 
nologinio pobūdžio nuosprendžio. Visiškai dera svarstyti klausi- 
mus, kylančius dėl žodžio „privalėjimas,“, bet šie klausimai, šiaip 
ar taip, skiriasi nuo klausimų, kurie kyla dėl žodžio „privalėji- 
mas,“. Žodis „privalėjimas,“ susijęs su neuniversalizuojamais egois- 
tiškais klausimais bei tokių grupių, kaip mano šeima ir mano šalis, 
kurios apibrėžiamos individo požiūriu, interesus liečiančiais klau- 
simais. Tačiau tokiems klausimams formuluoti turime visiškai ge- 
rą terminiją, kuri, nors ir domina moralės filosofiją, lengvai gali 
būti vartojama visai atskirai nuo terminijos, vartojamos keliant ir 
svarstant kitų dviejų rūšių klausimus. Aiškiau kalbant, jeigu asme- 
niui rūpi tik tai, kaip geriausiai įgyvendinti, pvz., jo šeimos inte- 
resus, leiskime jam visapusiškai ir su pasitenkinimu svarstyti šį 
klausimą, bet neleiskime jam painioti šitokios rūšies klausimo su 
tuo, kurį kelia žmogus klausdamas: „Ką privalėtų daryti žmogus 
(kiekvienas žmogus), susidūręs su panašiomis aplinkybėmis?“ Mes 
6. 5 skirsnyje nesprendėme dviejų esminių klausimų terminijos 
plotmėje, bet atskyrėme juos vieną nuo kito. Čia taip pat darome 
tą patį: klausimai, formuluojami „privalėjimas,“ reikšme, skiriasi 
nuo klausimų, formuluojamų „privalėjimas,“ reikšme, o pastarieji 
yra išties svarbūs. Bet būtina primygtinai pabrėžti, kad pirmieji 
taip pat yra svarbūs. O jeigu paaiškėja, kad prarandame galimybę 
vartoti Žodį „privalėjimas,“ ir nebeturime, kaip nusakyti skirtumą 
tarp liberalo ir nacio, tada išties turėtume pagrindą sakyti, jog net 
jeigu sąvokos „privalėjimas,“ nėra, ji yra tokia svarbi, kad turime 
ją išrasti ir svarstyti klausimus, kurie keliami remiantis šia sąvoka. 

Tad galime leisti kiekvienam, kuris to nori, mėginti apibrėžti 
„privalėjimas,“ sąvoką (tai sunkus, bet galbūt dėkingas uždavi- 
nys). Privalome pabrėžti tik tai, kad net jeigu mėginimas būtų 
sėkmingas, po jo vis tiek liktų aiškus pagrindas kelti kitokį ir svar- 
bų klausimą. Klausimai neišnyksta vien todėl, jog išrandama ter- 
minija, kuria neįmanoma jų suformuluoti (10. 7). 


9. 3. Todėl, siekdami šios diskusijos tikslų, užmirškime apie 
„privalėjimą,“ ir veikiau paklauskime, ką galima padaryti, kai li- 
beralo ir nacio ginčas sprendžiamas remiantis „privalėjimas,“ są- 
voka. Kitaip sakant, kadangi jie laikosi iš esmės skirtingų univer- 
salių nurodymų, tai ar įmanoma kokia nors diskusija tarp jų? Rei- 
kia atsiminti, kad aš buvau Jinkęs teigti (nagrinėdamas estetinių 
nesutarimų atvejį), jog tolesnė diskusija neįmanoma, o nacio idea- 
lai tam tikrais atžvilgiais yra palygintini su estetinėmis preferenci- 
jomis. Ar todėl mes turime sakyti, kad su naciu galima diskutuoti 
ne daugiau kaip su žmogumi, kuriam tiesiog patinka tam tikra 
muzika? Kiek galiu suprasti, nuo šios nemalonios išvados mus gali 
išgelbėti vienintelis dalykas — būtent tai, kad vis dėlto egzistuoja 
svarbus skirtumas tarp nacio ir tam tikrą estetinį skonį turinčio 
asmens pozicijos. Jau esame atkreipę dėmesį į šį skirtumą. Šio skir- 
tumo esmę sudaro tai, kad pagarba kitų žmonių interesams neturi 
reikšmės nagrinėjant estetinius klausimus, o nacio veiklos sritis 
glaudžiai susijusi su kitų Žmonių interesais. Tik ką mūsų atmesta 
mintis apie nacio idealų ir estetinių preferencijų palyginamumą 
eksploatuoja šį veiksnį, bet gali būti ir kitokių būdų jį panaudoti, 
kuriems neįmanoma šitaip paprieštarauti. Gali būti, kad net apsi- 
ribodami „privalėjimas,“ sąvoka ir nevartodami griežtesnės „pri- 
valėjimas,“ sąvokos, galime atrasti būdą, kaip sugluminti bent jau 
kai kuriuos nacius argumentais, kurie paaiškintų, kaip paveiks ki- 
tų Žmonių interesus jų idealų įgyvendinimas. 

Nagrinėdami net ir estetinį atvejį, turime skirti du dalykus. Pir- 
ma, asmuo turi estetinį požiūrį į kokį nors objektą arba situaciją. 
Bet, antra, jis taip pat mėgina ir veikti vadovaudamasis šiuo požiū- 
riu, kai bando išsaugoti tą objektą (arba, priešingai, bando jo atsi- 
kratyti) arba sukurti tą situaciją ar jos priešingybę. Pvz., vienas 
dalykas yra tai, kad man patiktų koks nors paveikslas, ir kitas, kad 

į pavogčiau iš galerijos norėdamas juo grožėtis savo namuose. 
Taip pat viena yra nemėgti kokio nors muzikos kūrinio ir visai 
kita — sukelti sumaištį koncerte, kuriame jis grojamas. Analogiš- 
kai vienas dalykas yra tai, kad nacis mano, jog žydai yra nepilna- 
verčiai žmonės, ir kitas dalykas tai, kad jis mėgina sistemingai juos 
naikinti. Nacį nuo liberalo skiria šio veiksmo moralė, o ne vien tai, 
kad jis laikosi savo nuomonės. Šiaip ar taip, daugumą iš mūsų 
žeidžia ne Heliogobalo spalvinis skonis, bet jo pasirenkamos prie- 
monės šiam skoniui patenkinti. 

Čia turime remtis samprata, kurią iš karto sunku suprasti. Kar- 
tais, kada kyla dviejų vertinimų arba (apskritai) nurodymų konflik- 
tas (ne toks, kad jie prieštarautų vienas kitam, bet toks, kad tikrovė 
neleidžia vadovautis jais abiem), mes leidžiame vienam nustelbti 
kitą. Šią sąvoką aš aiškinu šitaip: ji reiškia ne tik tai, kad mes savo 
veikloje vadovaujamės vienu, o ne kitu nurodymu, bet ir tai, jog 
mes privalome veikti pagal vieną nurodymą, net jeigu dėl to prirei- 
kia ignoruoti kitą. Pvz., tarkime, kad aš savo koledžo kambaryje 
turiu skaisčiai raudoną sofą, o mano žmona gimimo dienos proga 
man dovanoja fuksininę pagalvę. Taip pat tarkime, kad aš aistrin- 
gai laikausi, kiek tai susiję su estetika, nuomonės, jog neleistina 
derinti skaisčiai raudonos ir fuksininės spalvų. Vis dėlto many- 
čiau, kad privalau laikyti pagalvę ant sofos, nes, kiek tai susiję su 
morale, neleistina įžeisti žmonos jausmų arba jai meluoti. 

Įsidėmėkite, kad stengdamasis pagrįsti nuomonę, jog privalau 
laikyti pagalvę ant sofos, aš neprivalau visiškai išsižadėti savo es- 
tetinių pažiūrų ar netgi jų keisti. Todėl šis atvejis visiškai kitoks 
negu tas, kai kas nors keičia arba papildo savo moralinį principą 
stengdamasis neleisti, kad šis konfliktuotų su kokiu nors kitu jo 
moraliniu principu. Tarkime, kad žmogus iki šiol manė, jog niekada 
neleistina meluoti, bet suprato, jog kartais būtina meluoti kare no- 
rint išsaugoti kitą savo moralinį principą: pvz., vykstant karui, ne- 
leistina svetimšaliams išduoti gyvybiškai svarbios slaptos informa- 
cijos. Tad jis performuluos savo principą nemeluoti šitaip: „Nieka- 
da neleistina meluoti, išskyrus karo metą, kai norima apgauti prie- 
šą“ (LM 3. 6). Bet „pagalvės“ atveju aš padariau kažką visiškai ką 
kita. Aš nekeičiau savo estetinio principo šitokia formuluote: „Nieka- 

da neleistina laikyti vieną šalią kitos skaisčiai raudoną ir fuksininę 
spalvas, išskyrus tuos atvejus, kai šitai yra būtina norint neįžeisti 
savo žmonos jausmų“. Toks principas būtų hibridinė pabaisa — jis 
būtų moralinis ir estetinis ir kartu nė vienas iš jų. Aš palikau este- 
tinį principą nepakeistą, bet leidau, kad jį nustelbtų (taip pat nepa- 
keistas) moralinis principas. 

Egzistuoja tokia žodžio „moralinis“ prasmė (galbūt pati svar- 
biausia), pasak kurios, moraliniams principams būdinga tai, kad jų 
negalima šitokiu būdu nustelbti, bet galima tik juos pakeisti arba 
patikslinti siekiant padaryti galimas tam tikras išimtis. Ši jų savybė 
susijusi su tuo, kad moraliniai principai tam tikru požiūriu, kurį 
reikia paaiškinti, yra viršesni arba labiau gerbiami už visus kitus 
principus. Šiuo atžvilgiu žmogaus moraliniai principai yra tokie 
principai, kad jis galų gale ryžtasi jais vadovautis savo gyvenime, 
net jeigu tai verčia laužyti tokius subordinuotus principus kaip es- 
tetiniai ar etiketo principai. Tad dauguma iš mūsų, jeigu mūsų 
spalvinis skonis būtų toks pat kaip Heliogobalo, sutiktume, kad šį 
estetinį jausmą nustelbtų moralinis principas, draudžiantis dėl to 
žudyti žmones. Heliogobalas nepripažino šito moralinio principo, 
o naciai šiuo atžvilgiu buvo į jį panašūs. Dauguma iš mūsų, net 
jeigu mūsų idealas būtų visuomenė be žydų, sutiktume, kad šį 
idealą nustelbtų normalūs moraliniai principai, draudžiantys nau- 
doti tokias priemones, kuriomis naciai įgyvendino savo idealą. Bet 
naciai nepripažino tokių principų. Įgyvendindami savo idealą, jie 
pakeitė šiuos principus taip, kad jie nebeapimtų veiksmų, nukreip- 
tų prieš žydus. Todėl svarstant, ką turėtume sakyti diskutuodami 
su naciu, galbūt padėtų pirmiausia klausimas, kokiais argumentais 
galima būtų prieštarauti Heliogobalui. 


9. 4. Iš pradžių pažymėkime, kad nei estetiniai polinkiai, nei 
moraliniai idealai negalėtų daryti įtakos mūsų veiksmams, jeigu jie 
nebūtų preskriptyvūs. Ir čia vėl lemiamas dalykas mūsų argumen- 
tavimui yra preskriptyvus vertybinių sprendimų pobūdis. Iš esmės 
tą patį požiūrį galima išsakyti norėjimo arba troškimo sąvokomis, 
jeigu vartojame šiuos žodžius pakankamai plačiomis prasmėmis. 
Turėti estetinį skonį arba idealą — vadinasi, bent jau kažko norėti 
(pvz., norėti nematyti skaisčiai raudonos spalvos šalia fuksininės, 

arba norėti visuomenės be žydų). Anksčiau aptarėme, kad idealai 
ir estetiniai sprendimai nėra tokie pat kaip troškimai (9. 1), nes 
troškimams nekeliamas reikalavimas būti universaliems, o esteti- 
niams sprendimams ir idealams jis yra taikomas. Bet tai netrukdo 
idealams ir estetiniams sprendimams (vėlgi panašiai kaip ir kitiems 
vertybiniams sprendimams) turėti bendrą bruožą su troškimais — 
būti veikimo dispozicijomis (5. 3). Išties, jeigu vartojame žodį „troš- 
kimas“ plačiąja prasme, galime teigti, kad visi vertinimai apima 
troškimą ką nors turėti arba daryti ir nieko daugiau tiesiog todėl, 
jog jie yra preskriptyvūs. Plati čia vartojamo žodžio „troškimas“ 
prasmė reiškia tai, kad troškimu laikome kiekvieną jaučiamą dispo- 
ziciją veikti. Taip pat šis žodis vartojamas ir siauresne bei labiau 
paplitusia prasme, kai troškimai priešinami kitoms dispozicijoms 
veikti, pvz., pareigos jausmui (jį platesne žodžio „troškimas“ pras- 
me būtų galima pavadinti troškimu daryti tai, kas privalu). 

Dabar mūsų svarstymui svarbus dalykas yra tai, jog šia plates- 
niąja prasme nacis trokšta, kad žydai būtų naikinami. O kadangi 
troškimas yra universalus ir prilygstantis idealui, jis trokšta, kad 
kiekvienas žmogus, turintis savybių, kurios verčia jį norėti naikinti 
žydus, būtų panašiai naikinamas. Iš čia kyla išvada, jog jeigu jis yra 
nuoširdus ir nuosekliai mąstantis, tai jis trokšta, kad pats būtų 
sunaikintas, jeigu taptų panašus į žydą. Ir Heliogobalas, būdamas 
nuoseklus, taip pat turi trokšti, kad kiekvienas (net jeigu tai būtų jis 
pats) būtų nužudytas, jeigu tai būtina siekiant patenkinti kieno nors, 
mėgstančio raudonos ir žalios spalvų derinį, skonį. Heliogobalas 
bent jau turi šito trokšti, jeigu jis tikrai daro, ką darąs (panašiai kaip 
nacis) įgyvendindamas idealą. 

Vargu ar būtina nurodyti, kad yra įtikinamesnė Heliogobalo 
veiksmų interpretacija. Pasak jos, jis neturi tokio idealo, o tik egois- 
tinį troškimą. Jis netrokšta, jog kas nors (taip pat jis pats) būtų nu- 
žudytas todėl, kad būtų patenkintos kieno nors spalvinės preferen- 
cijos. Jis trokšta žmonių žudynių tik todėl, kad būtų patenkintos jo 
paties spalvinės preferencijos. Jeigu jo elgesys interpretuojamas ši- 


? Aristotelis vartojo du terminus — orexis ir epithumia — norėdamas atskleisti 
šį skirtumą tarp platesnės ir siauresnės žodžio „troškimas“ prasmių (De Anima, 
414b2, 432b5). 


164 


TOLERANCIJA IR FANATIZMAS 


taip, jam galima taikyti 6 ir 7 skyriuose mūsų jau pateiktus ar- 
gumentus. Tas pat pasakytina ir apie nacį, kurio veiksmus lemia 
tik egoizmas. Tačiau mes turime ignoruoti tokius žmones, ketinda- 
mi aptarti tik pačią nacizmo esmę, jeigu tokia yra. O norėdami 
atrasti viso to paralelę, turime priskirti Heliogobalui ankstesniame 
paragrafe apibūdintą ypatingą troškimą — troškimą, kuriam įgy- 
vendinti reikia, kad net ir jis prireikus būtų nužudytas siekiant 
patenkinti kieno nors estetinį skonį. Tai, kad mes turime ieškoti to- 
kios šmėkliškos paralelės kaip ši, rodo, jog mes bent jau palengvino- 
me diskusijos su naciu problemą. Juk tai rodo, kad iš tikrųjų neper- 
auklėjami naciai galbūt sutinkami rečiau, negu būtų galima manyti. 

Norėdami atskleisti nenormalią išties fanatiškų nacių troškimų 
prigimtį, įsivaizduokime, kad galime iškirsti jam pokštą, palygina- 
mą su kitu pokštu, kurį sugalvosime vėliau kitokio tipo rasistui 
(11. 7). Mes jam sakome: „Gal tu šito ir nežinai, bet mes sužinojo- 
me, kad esi ne savo menamų tėvų, bet dviejų grynų žydų sūnus. 
Taip pat ir tavo žmona“. Pateikiame iš pažiūros tvirtus šito teiginio 
įrodymus. Logiškai jis galėtų pasakyti: „Gerai, tad pasiųskite mane 
ir visą mano šeimą į Buchenwaldą!“ Bet ar apskritai tikėtina, kad 
jis taip pasakys? O po to įsivaizduokime, kad jam sakome: „Tai 
buvo tik apgaulė. Mūsų pateikti įrodymai buvo suklastoti. Bet da- 
bar, kada išties susidūrei su šia galimybe, ar vis dar galvoji apie 
žydų naikinimą taip pat kaip ir anksčiau?“ 

Šio manevro tikslas yra priversti galų gale nacį paskelbti — 
asmeniškai, tarsi čia pat — universalų nurodymą, kuriuo jis pats 
tikrai tikėtų. Pirmasis ginčo etapas pats savaime mums niekuo ne- 
padeda; nėra prasmės jį įtikinėti, kad žydas arba žmogus, kuris tiki 
esąs žydas, padarytų tam tikrą sprendimą. Juk nacis visada gali 
sakyti: „Žydai gali manyti, ką jie nori, bet tai nėra mūsų požiūris“ 
(6. 9). Bet nepanašu, kad nacis taip sakytų, jeigu kartą tikrai buvo 
įsivaizdavęs esąs žydas. Tai nėra logikos klausimas. Jis nepriešta- 
rautų sau, jeigu sakytų: „Žydai yra tokie bjaurūs, kad mane ir visą 
mano šeimą, jeigu būtume žydai, reikėtų pasiųsti į dujų kamerą“. 
Mes savo argumentus, kiek ketiname juos plėtoti, grįsime ne tik 
logika, nors be logikos niekada nebūtume pasiekę šio taško, bet tuo 
laimingu ir atsitiktiniu faktu, kad žmonių, kurie perimtų šį logiš- 

kai įmanomą požiūrį po to, kai jie iš tikrųjų būtų įsivaizdavę save 
kito Žmogaus kailyje, yra nepaprastai reta. 

Vis dėlto požiūris, kuris, nors ir paaiškintas, atrodo mums toks 
keistas, kad jo galėtų laikytis tik beprotis, gali tapti pripažintas 
visos tautos arba įtakingosios jos dalies, jeigu tokia nuomonė yra 
suplakta su kitomis nuomonėmis, kurių kiekviena atskirai yra nu- 
ginčijama, bet jos kartu sudaro įtikinamą amalgamą. Moralės filo- 
sofija prisidėtų tuo, kad ji išskaidytų šią amalgamą į dalis ir, atme- 
tusi logiškai nepagrįstas dalis, pateiktų logiškai nenuginčijamą li- 
kutį — tai yra tai, ką pripažintų tik labai mažai žmonių. Jeigu kas 
nors nori pasiųsti save ir visą savo šeimą į dujų kamerą tiesiog 
todėl, kad jie kilę iš kumpanosių žmonių, tai ar yra ir ar galėtų būti 
kokia nors moralės filosofija, galinti diskutuoti su šiuo žmogumi? 
Vis dėlto jis turi norėti būtent šito, jeigu ketina hipotetinius atvejus 
traktuoti — šito reikalauja moralė — taip, tarsi šie būtų tikri. 

Palyginkime atvejį žmogaus, kuris tikrai nori nužudyti visus, 
taip pat ir save. Ar mus, moralės filosofus, turėtų trikdyti tai, kad 
jokiais argumentais neįmanoma sustabdyti jo noro tai padaryti, jei 
jo troškimas yra pakankamai stiprus ir nepalaužiamas? Ar mes, ko 
gero, neturėtume sakyti: „Ar negerai, kad, šiaip ar taip, ačiū Die- 
vui, taip jaučia ne tiek daug žmonių“? Tai nėra apeliavimas į secu- 
rus judicat orbis terrarum principą, kad būtų įrodyta moralinė išva- 
da, — tokį apeliavimą anksčiau aš išplūdau kaip pragaištingą (3. 9). 
Tai veikiau guodimasis maloniu faktu, kad dauguma žmonių nori 
gyventi. Mes nesakome: „Beveik visi laikosi tam tikro moralinio 
požiūrio, tad jis turi būti teisingas“. Moraliniuose ginčuose nieka- 
da neturime teisės laikyti klausimą išspręstu remdamiesi prielaida, 
kad mūsų priešininkas privalo laikytis moralinio požiūrio, nes šis 
yra toks paplitęs. Bet naudinga žvilgtelėti, ką galima padaryti vyks- 
tant diskusijai, kai mūsų priešininko troškimai yra normalūs (net 
jeigu ir egoistiški) — nors jeigu jo troškimai būtų pakankamai eks- 
centriški, galbūt dėl to ir moralinės jo pažiūros būtų ekscentriškos, 
o tada ginčytis būtų neįmanoma. 


9. 5. Nėra abejonės, kad ankstesniems argumentams bus prieš- 
taraujama ir dar kitaip. Bus sakoma, kad naudodamasis Heliogo- 
balo ir nacio pavvzdžiais, kurie yra išskirtiniai atvejai, aš suktai 

pakreipiau diskusiją savo naudai. Aš neva privalėjęs daryti štai ką: 
atsižvelgdamas į tam tikro moralinio požiūrio formą, parodyti, kuo 
jis klaidingas. Primygtinai teigdamas, kad, šiaip ar taip, yra labai 
nedaug Žmonių, panašių į Heliogobalą arba panašių į dar fanatiš- 
kesnius nacius, aš galbūt šiek tiek paguodžiau, aptardamas šiuos 
konkrečius atvejus. Bet, nepaisant visko, ką aš iki šiol atskleidžiau, 
gali egzistuoti kiti moraliniai požiūriai — tokios pačios formos, be 
ne tokio šokiruojančio turinio. Tokie požiūriai būtų lygiai taip pat 
nenuginčijami loginiu aspektu, tačiau jų būtų kur kas plačiau lai- 
komasi. Galbūt jų laikytųsi net visi respektabilūs žmonės. Jeigu tai 
būtų tiesa, man būtų kur kas sunkiau aiškinti reikalo esmę, negu 
buvo iki šiol. O teiginys, kad taip ir yra, bent jau skamba įtikinamai. 
dymu, kad fanatiko požiūrį galima paneigti remiantis tik jo forma, 
vis dėlto mes galime, remdamiesi jo forma ir tuo, koks yra pasaulis 
ir jo gyventojai, praktiškai padaryti viską, ką reikia. 

Norėdami išnagrinėti šį prieštaravimą, aptarkime kai kuriuos 
paprastesnius atvejus, kuriems, atrodo, būdingi tie patys formalūs 
bruožai. Pirmiausia grįžkime prie trimitininko pavyzdžio (7. 1). 
Matėme, kad trimitininkas fanatikas norėtų visiems įsakyti netruk- 
dyti grot: trimitais, net jeigu jam pačiam būtų lemta išsiugdyti stip- 
rią antipatiją šiam instrumentui. Antra, apsvarstykime, ką jaučia 
didžioji dauguma Žmonių dėl tokių lytinių iškrypimų kaip homo- 
seksualizmas. Jie taip baisisi tokiais iškrypimais, jog norėtų visuo- 
tinai įsakyti, ir tai padarytų, kad visi, linkę į tuos iškrypimus, net 
jeigu tai būtų jie patys, būtų varžomi arba baudžiami. Trečia, bū- 
dami sąžiningi, mes privalėtume žvilgtelėti, koks yra daugelio iš 
mūsų požiūris į narkotikų vartojimą. Argi mes nemanome, kad 
netgi jei mes patys, kaip de Ouincey'us ir Coleridge'as, taptume 
narkomanais, tai reikėtų iš mūsų atimti narkotikus ir kaip nors 
mus tramdyti, kol liautumės jų troškę? Viltį surasti būdą įveikti 
mus slegiantį sunkumą siejame su mėginimu atrasti kokį nors for- 
malų skirtumą tarp pirmojo ir trečiojo iš šių atvejų. Pakeliui trupu- 
tėlį aptarsime antrąjį atvejį. 

Taigi yra skirtumas tarp trečiojo ir pirmojo atvejų. Iš tiesų dau- 
guma iš mūsų manome, kad galima teisėtai įvairiais būdais varžyti 


167 


R. M. HARE 


duoti jų ribotą ir vis mažinamą kiekį). Bet mes manome, kad tai 
yra teisėta narkomano interesų požiūriu. Norėdami sugretinti šį atvejį 
su nacio ir trimitininko atvejais, turėtume manyti ne vien tai, kad 
narkomanus reikia varžyti jų pačių labui (juk nacis nemano, kad 
reikia naikinti žydus jų pačių labui, o trimitininkas nemano, kad 
nemėgstantiems trimito turi būti trimituojama jų pačių labui), bet 
pripažinti ir tai, kad juos reikia varžyti siekiant įgyvendinti visuo- 
tinį, kvaziestetinį idealą — neturėti po akimis narkomanų. Ir labai 
abejotina, ar tokia nuostata atitinka daugumos Žmonių požiūrį į šį 
reikalą. Galbūt fanatiški narkomanų persekiotojai sutinkami tiek 
pat retai kaip ir fanatiški naciai. Sprendžiant moralinius klausi- 
mus, daugumos nuomonė nieko neįrodo, bet ji gali padėti mums 
rasti svarbių formalių skirtumų tarp nacio ir mūsų pažiūrų. 

Tad kodėl dauguma iš mūsų jaustumės nesugebą visiems nuro- 
dyti, kad žydai arba narkomanai turi būti naikinami arba iš jų turi 
būti atimama laisvė nepaisant jų interesų? Pirmuoju atveju taip yra 
iš dalies todėl, kad mes neturime idealų, kuriais būtų galima pa- 
grįsti tokį elgesį su žydais. Bet kitas atvejis rodo, kad tai nėra vie- 
nintelė priežastis. Juk mes turime tokį gero Žmogaus ir tokį geros 
visuomenės idealą, kurio negali įgyvendinti narkotikams vergau- 
jantis Žmogus arba visuomenė, turinti tokių žmonių. Bet mes, ki- 
taip negu nacis, galime slopinti savo idealą, kada šis prieštarauja 
kito interesams. Ar tai galima kaip nors pateisinti logiškai? Reikia 
atsiminti, kad į nacio lūpas mes įdedame pagyrūniškus žodžius, 
jog jis esąs moraliai pranašesnis už liberalą, nes įgyvendina savo 
idealą neatsižvelgdamas nei į savo, nei į kieno nors kito interesus. 
Nacio ir fanatiško trimitininko idealų skiriamasis bruožas yra tai, 
kad jų šalininkai reikalauja paminti kitų žmonių interesus, o realiu 
arba hipotetiniu atveju — nepaisyti net ir paties šalininko interesų. 
Kaip tik todėl auksinės taisyklės argumentai prieš ryžtingą tokio 
idealo šalininko atkaklumą atrodo bejėgiškai. Paklauskime, ar mes 
patys neturime šitokios rūšies idealų. 

Į šį klausimą pats atsakyčiau neturįs tokio idealo, bet pažįstu 
labai gerbiamų Žmonių, kurie jį turi. Atkreipėme dėmesį į kai ku- 
rių žmonių požiūrį į nenormalią seksualinę orientaciją. Tipiškas 

liberalas greičiausiai laikysis požiūrio, kad jeigu nenormalūs sek- 
sualiniai įpročiai nekenkia niekieno interesams, įstatymas neturėtų 
čia kištis, nors tai netrukdo liberalui smerkti tokius įpročius, jeigu 
jie — panašu, kad taip ir yra, — nesuderinami su jo paties turimu 
deramo gyvenimo idealu. Jis manys (pasinaudokime skirtimi, ta- 
pusia mūsų tema), kad tai yra nuodėmė (ar bent jau moralinė yda), 
kurios teisė neturi traktuoti kaip nusikaltimo. Bet yra ir tokių, ku- 
rių požiūris daug griežtesnis; jų manymu, šitokia orientacija yra 
tokia pasibjaurėtina, kad reikia ją drausti arba už ją bausti net ir 
tuo atveju, jeigu ji teikia pasitenkinimą asmenims, kurie nelaiko jos 
bjauria, ir jeigu ji nekenkia niekam kitam. Kaip matėme, šitaip 
manantis Žmogus, ko gero, atkakliai teigs, kad net jeigu jis pats 
pakeistų savo seksualinę orientaciją, jam reikėtų neleisti to daryti 
arba už tai bausti kaip ir bet kurį kitą pažeidėją. 

Įmanoma įsivaizduoti kitus požiūrius, daugelį iš kurių pripa- 
žintų visai gerbtini žmonės. Jų požiūriui būtų būdinga tam tikra 
jau minėta formali savybė, būdinga ir nacio bei fanatiško trimiti- 
ninko požiūriui. Ši savybė yra ta, kad dėl kokio nors idealo pami- 
nami apskritai kitų Žmonių interesai, net — realiu arba hipotetiniu 
atveju — paties idealo šalininko interesai. Be to, kadangi turėti 
deramo gyvenimo idealą yra eo ipso būti suinteresuotam jį įgyven- 
dinti, tai leisti kieno nors idealams paminti kitų žmonių interesus — 
vadinasi, juos taip pat versti paminti savuosius idealus. Juk jeigu 
aš įgyvendinu savąjį idealą nepaisydamas visų kokio nors kito 
asmens interesų, aš įgyvendinu jį nepaisydamas ir to konkretaus jo 
intereso įgyvendinti savo idealą. Kaip į tokio fanatiško idealo pa- 
vyzdį 6. 7 skirsnyje atkreipėme dėmesį į žmogų, manantį, kad 
reikia griežtai laikytis sutarties — ir nesvarbu, ar tai pagelbėtų 
kieno nors interesams. Kartais, įtvirtindami baudžiamąją teisę, to- 
kio paties požiūrio laikydavosi išpažįstantys bausmės kaip atpildo 
teoriją. Nuosavybės teisių šventumas įkvėpė kitus susikurti pana- 
šų idealą. Nagrinėdami visus šiuos požiūrius, privalome kuo ati- 
džiausiai skirti 6. 7 skirsnyje minėtas dvi rūšis argumentų, kuriais 
grindžiame savo išpažįstamus požiūrius. Jeigu požiūrio šalininko 
argumentai yra utilitariniai — pvz., jeigu jis mano, kad, įgyvendi- 
nant baudžiamąją teisę, atlaidumas padarys didesnę žalą didesnio 

žmonių skaičiaus interesams negu griežtumas, — tada toks šali- 
ninkas nelaikytinas fanatiku ir jis mūsų čia nedomina. Jeigu jis 
reikalauja įgyvendinti baudžiamąją teisę nepaisydamas Žmonių in- 
teresų klausimo, tai šitoks požiūris priskirtinas mūsų dabar nagri- 
nėjamų atvejų grupei. Panašiai yra ir su kitais minėtais požiūriais. 
Todėl svarbu jokiu būdu neleisti šių požiūrių šalininkams, jeigu jie 
grindžia savo požiūrius neutilitariniais argumentais, stiprinti savo 
argumentus utilitariniais motyvais. Jie turi būti pasirengę ginti sa- 
vo idealą remdamiesi juo pačiu, nenagrinėdami jokios naudos ar 
praradimų, kurie galėtų rastis įgyvendinant tokį idealą arba jo at- 
sižadant. Ir visada reikia atsiminti, kad liberalas, pvz., gali atmesti 
fanatiko požiūrį į nuosavybės teises ir vis dėlto pripažinti, remda- 
masis utilitariniais argumentais, kad nuosavybės teisės turi būti 
įtvirtintos. Toliau diskutuojant šiuo požiūriu, mus domina tik tai, 
kas lieka iš tokių idealų po to, kai (arba jeigu) pašalinamas utili- 
tarinis jų pastiprinimas. 


9. 6. Galbūt geriau suprastume fanatikų ir liberalų ginčo esmę 
pirmiausia paklausę, ar galima sakyti, kad liberalas, toks, kaip mes 
jį apibūdinome, apskritai turi kokių nors idealų. Kartais jis yra 
kaltinamas neturįs jokių idealų. Bet tai nėra tiesa. Liberalui būdin- 
ga pripažinti — kaip savo idealo aspektą — tolerancijos idealą, t. y. 
ryžtą gerbti kitų Žmonių idealus taip, tarsi šie būtų jo paties ide- 
alai. Kadangi šis teiginys tikrai būna klaidingai aiškinamas, būtina 
jį išplėtoti. Anksčiau įsitikinome, kad moraliniam mąstymui ap- 
skritai yra būdinga vienodai atsižvelgti į visų asmenų interesus. 
Vadinasi, šiam mąstymui nesvarbu, kas — tu ar aš — turi interesų. 
Liberalas daro kažką panašaus tiek su idealais, tiek ir su interesais. 
Bet svarbu išsiaiškinti, ką būtent jis daro. Juk jis nėra verčiamas, 
kaip kad ankstesniu atveju, tai daryti grasinamas bausme, jog bus 
sakoma, kad jo mąstymui trūksta moralinio arba vertinamojo mat- 
mens. Juk net apie fanatiką galima pasakyti, kad jam nesvarbu, 
kuris individas turi tam tikrą idealą (juk jis mano, kad net jeigu jis 
pats išsižadėtų savojo idealo, tai kiti žmonės, kurie ir toliau jo 
siektų, privalėtų elgtis su juo taip, kaip reikalauja idealas). Tai 
reiškia, kad fanatikas kelia savo vėliavą atsižvelgdamas tik į idealo 
turinį ir nesidomi, kas išpažįsta šį idealą. Todėl jo pažiūros, kaip 

ir liberalo, gali būti apibūdintos žodžiu „vertinamosios“ ta jo pras- 
me, kokia mes vartojome šią sąvoką. Probėgom galime pažymėti, 
kad tai mums leidžia paneigti kaltinimą, jog mes, pateikę savąjį 
loginį moralės kalbos aiškinimą, iš anksto nulėmėme ginčo baigtį 
liberalizmo naudai. Liberalas galėtų tapti fanatiku, o jo sprendimai 
tebebūtų vertinamieji. 

Liberalas išsiskiria tuo, kad jis gerbia kitų idealus, kaip kad ger- 
bia savuosius. Tai nereiškia, kad jis jiems pritaria — tai būtų logiš- 
kai neįmanoma, jeigu šie idealai kitokie negu jo paties (3. 9). Šitai 
neimplikuoja ir to, kad liberalui trūksta pasitikėjimo savaisiais ide- 
alais. Pvz., tai, kad jis nepašalintų populiariosios muzikos iš visų 
radijo programų, neįrodo jį turint kokių nors abejonių dėl to, jog 
pats atiduoda pirmenybę klasikinei muzikai. Sakydami, kad libe- 
ralas gerbia kitų idealus, turime galvoje tai, jog jis mano esant 
neteisinga trukdyti kitiems žmonėms įgyvendinti savo idealus tik 
todėl, kad šie skiriasi nuo jo paties idealų. Taip pat jis mano esant 
neteisinga trukdyti kitų interesams tik todėl, kad jo paties idealas 
draudžia įgyvendinti tokius interesus, jeigu kitų idealai leidžia įgy- 
vendinti šiuos interesus. Jis leistų kiekvienam įgyvendinti savuo- 
sius idealus ir interesus tiek, kiek šitai netrukdo kitiems žmonėms 
įgyvendinti savuosius. Kai pradedama kam nors trukdyti, jis, spręs- 
damas žmonių interesų ir idealų konfliktus, vienodai atsižvelgs į 
kiekvieno asmens interesus ir idealus. Jis neiškels savų idealų ir 
interesų virš kitų todėl, kad tai yra jo idealai ir interesai. Jam bū- 
tina įsikišti kaip teisėjui tik tada, kai kas nors kitas, įgyvendinda- 
mas savo idealus arba interesus, trukdo kitiems žmonėms įgyven- 
dinti savuosius; čia yra tolerancijos riba. 

Liberalui jo tolerancijos principas nedraudžia skelbti savo idea- 
lų, bet jį varžo taikytinos priemonės. Jis gali laisvai atkreipti kitų 
žmonių dėmesį į savo idealus visomis turimomis priemonėmis (bet 
jis negali trukdyti kitokių idealų šalininkams daryti tą patį). Jis gali 
pats įgyvendinti savo idealus ir skatinti kitus tai daryti vildamasis, 
kad šitaip, pvz., šie idealai taps plačiau pripažįstami. Bet jam yra 
draudžiama įsprausti savo idealus į kitų Žmonių lūpas panaudo- 
jant teisinę arba kitokią prievartą, taip pat draudžiama siekti pro- 
pagandos monopolio net kokioje nors siauroje srityje. Panašius 

principus pakankamai dažnai kur kas detaliau ir įtikinamiau, ne- 
gu aš čia galėčiau padaryti, gynė kiti?. Noriu tiktai nurodyti, kaip 
ši visa tema dera su ankstesniąja diskusija iškeldamas klausimą, 
ar mūsų bendraisiais bruožais išdėstyta moralinio argumentavi- 
mo teorija nors kiek nušviečia klausimą, kaip galėtų vykti liberalo 
ir fanatiko diskusija. 


9. 7. Kaip Žinome, fanatiko požiūriui būdingas tam tikras prima 
facie įtikinamumas. Jeigu žmogus turi tam tikrą moralinį idealą (t. y. 
tiki, kad tam tikro tipo žmogus arba tam tikra visuomenės būsena 
yra geriausi), tai argi jis neišduotų šito idealo leisdamas jį paminti 
dėl įvairių kitų Žmonių idealų arba interesų? Jeigu taip daroma, tai 
ar toks Žmogus tikrai gali teigti esąs nuoširdus viešai skelbdamas 
ištikimybę savo idealui? Šį argumentą pateikia fanatikai. Liberalas 
į tai atsakytų, kad fanatiko argumentas tik jam pačiam atrodo esąs 
įtikinamas, nes jis nesupratęs liberalo idealo prigimties. Nuostata, 
kad gera visuomenė yra, be visų kitų jos bruožų, tokia visuomenė, 
kurioje vienodai atsižvelgiama į visų idealus ir interesus, yra libe- 
ralo idealo dalis. Kanto žodžiais sakant, tai yra tikslų karalystė, 
kurioje visi, bent jau potencialiai, yra įstatymų leidėjai. Liberalas, 
kadangi jis turi šį geros visuomenės idealą, atskiria savuosius gero 
žmogaus ir geros visuomenės idealus. Jis pats mėgina įgyvendinti 
savąjį gero žmogaus idealą bei laimėti platesnį jo pripažinimą. Bet jis 
nemėgina versti vadovautis šiuo idealu jo nepripažįstančių žmonių 
ir nesistengia įtvirtinti šio idealo pamindamas kitų interesus ir idea- 
lus. Jis taip pat gali manyti, kad geresnė yra tokia visuomenė, kurioje 
žmonės aktyviai mąsto apie žmogaus tobulumo idealus. O toks mąs- 
tymas skatina vienaip ar kitaip eksperimentuoti, vienu metu įgyven- 
dinti skirtingus įvairių Žmonių pripažįstamus žmogaus tobulumo 
idealus. Jis nepretenduoja, kad jo idealas būtų galutinis, nors ir gali 
būti įsitikinęs, kad tai yra kol kas geriausias jo atrastas idealas. 

Jis net gali manyti, kad idealų įvairovė yra savaime geras da- 
lykas ne vien todėl, jog Žmonės yra skirtingi ir jiems, ko gero, 


3 Vienoje — auklėjimo — srityje kyla ypač įdomios problemos: pvz., kokiu 
mastu yra teisėta versti ir indoktrinuoti vaikus? Aš hipotetiškai svarsčiau šį klau- 
simą prisidėdamas prie numatomos išleisti esė rinktinės, skirtos auklėjimo filosofi- 
jai. Šio leidinio redaktorius T. H. B. Hollins. 

pavyks įgyvendinti taip pat skirtingus dalykus (tai grynas švaistū- 
niškumas, kai žmogus, galėjęs būti genialiu menininku, tampa abe- 
jingu valdininku, ir atvirkščiai), bet ir todėl, kad „visuomenę suda- 
ro visokiausi žmonės“ (8. 6). Jeigu liberalo idealas yra kuris nors 
iš šių, tai jis, toleruodamas kitų Žmonių pastangas įgyvendinti sa- 
vo idealus, ne išduoda savo idealą, bet jį įgyvendina. Žinoma, tada, 
kai vieno idealo įgyvendinimas trukdo įgyvendinti kitą idealą, priva- 
lo būti teisingai skirstomi, kaip ir anksčiau aptartais konfliktuojančių 
interesų atvejais, laimėjimai ir praradimai. Tik ši paskutinioji išlyga 
neleidžia liberalui sutikti, kad netgi fanatikas netrukdomas įgyven- 
dintų savo idealą. Bet joks liberalo idealas neverčia jo toleruoti 
netoleranciją. Galbūt ankstesnis svarstymas bus geriau išaiškinęs 
loginį liberalo požiūrio į šį daug svarstytą klausimą pagrindą. 


9. 8. Geriausia strategija, kurią gali rinktis liberalas šiame kare 
su fanatiku, yra atkaklus sekinimas. Juk, kaip matėme, moralinio 
mąstymo prigimtyje slypi tam tikri ginklai, kuriais liberalas, jeigu 
tęsia kovą ir nepraranda drąsos, gali priversti suminkštėti visus, 
išskyrus mažą fanatikų branduolį. Jis privalėtų stengtis kuo labiau 
sumažinti šiam branduoliui priklausančių Žmonių skaičių. Jam pa- 
vyks pasiekti šį tikslą, jeigu jis galės įtikinti paprastus visuomenės 
narius pirmiausia suprasti loginius moralės dalykus išsakančių žo- 
džių ypatumus, kaip kad mes aprašėme juos, po to susipažinti su 
faktais, liečiančiais bet kurį ginčijamą klausimą, ir galiausiai lavinti 
savo vaizduotę. Patenkinti pirmąjį iš šių reikalavimų yra filosofo 
reikalas, o kadangi visa ši knyga buvo tam skirta, tai galime ku- 
riam laikui atidėti šį reikalavimą ir aptarti kitus du. Gerai infor- 
muoti žmones — tai socialinių ir kitų mokslininkų, istorikų ir — 
darant tai kitaip — Žurnalistų bei į juos panašių Žmonių uždavi- 
nys. Paskatinti žmones lavinti savo vaizduotę yra pirmiausia me- 
nininko — ypač romanisto ir dramaturgo — uždavinys. Nėra rei- 
kalo sakyti, kad šių pastarųjų menui keliami ir kiti reikalavimai, 
kurie neturi nieko bendra su moraliniu mąstymu, bet juos lemia 
tai, kad šie menininkai siekia meninio tobulumo dėl paties tobulu- 
mo. Dėl savo įnašo į moralinį mąstymą jie gali net netapti geres- 
niais menininkais, bet kadangi moralinis mąstymas yra labai svar- 
bus, tai čia ir yra pagrindinis jų vaidmuo. Į galvą šauna daug šių 

dienų pavyzdžių. Paminėsiu tik vieną, kuris gali ir nešauti galvon, 
nes tikslas buvo pasiektas iki Antrojo pasaulinio karo, ir todėl dau- 
guma žmonių gal bus užmiršę šį atvejį. Seras Alanas Herbertas, 
vykdydamas savo ilgalaikę skyrybų įstatymų liberalizavimo kam- 
paniją, parašė romaną Šventoji aklavietė, kuriame su užuojauta ap- 
rašė į šių įstatymų spąstus patekusių nelaimingų Žmonių vargus. 
Šis romanas buvo veiksmingas liberalaus požiūrio argumentas, o 
tai lėmė jo galia sužadinti užuojautą skaitytojų vaizduotėje. 

Fanatikas, priešingai, negali taip sėkmingai naudotis šiais gin- 
klais. Tiesa, filosofijos studijos pačios savaime gal nesumažintų jo 
fanatizmo, tačiau jos yra naudingos ir net būtinos liberalui, nes 
papildo jo argumentus ir suteikia jiems formą (6. 4; 11. 9). Kiti 
ginklai taip pat gali atsidurti fanatiko rankose, bet čia jie nebūna 
tokie veiksmingi kaip priešininkų rankose. Iš tiesų fanatikas gali 
pasitelkti socialinės srities mokslininkus, istorikus ir žurnalistus, ku- 
rie jam padės. Bet jie tai darys tik kruopščiai atrinkdami faktus — 
taikydami suppressio veri ir galbūt blogesnius metodus. Štai kodėl 
liberalui, priešingai negu kai kuriems istorijos filosofams, priklau- 
siusiems fanatikų armijai, taip svarbu pabrėžti, kad yra toks daly- 
kas kaip viešai nustatoma istorinė tiesa. Romanistams ir dramatur- 
gams taip pat kyla panašus pavojus. Juk sugebėjimo sėkmingai 
pasakoti istoriją esmę sudaro sugebėjimas sutelkti visą dėmesį į 
tam tikrus pramanytos situacijos aspektus ir palikti nuošaly kitus 
aspektus. Todėl romanistas gali paslėpti nuo savo skaitytojų vaiz- 
duotės tokias žmonių kančias, kurias sukeltų fanatiko principų lai- 
kymasis. Užuot tai daręs, jis, pvz., gali pabrėžti tipiško fanatiko 
herojizmą. Bet jeigu fanatikų partija nesugeba įvesti cenzūros arba 
kaip nors kitaip kontroliuoti žiniasklaidos priemonių, šie mainai 
jai bus nenaudingi. Taip yra todėl, jog ta visuomenės dalis, kuri 
apskritai rimtai ir nuodugniai mąsto apie šiuos dalykus, pati sava- 
rankiškai stebėdama įvykius, jau pakankamai gerai susigaudo, kas 
greičiausiai įvyks tam tikrose situacijose (pvz., ką reiškia artimųjų 
praradimas), kad sugebėtų pasakyti, kada žurnalistika, istorija, vi- 
suomenės mokslas ar istorijų pasakojimas virto propaganda. Štai 
kodėl fanatikai visada, kai tik galėdavo, griebdavosi vienokios ar 
kitokios cenzūros ir štai kodėl jie taip dažnai tiesiogiai apeliuoja į 
tuos, kurie nemąsto rimtai arba nuodugniai. 

Juk ne tik tikrovės aprašymas, bet net ir grožinė literatūra tam 
tikra prasme privalo atitikti tiesai keliamus reikalavimus. Sakiau, 
kad užuojautos kupina vaizduotė vaidina svarbų vaidmenį mora- 
liniame mąstyme. Todėl darosi itin svarbu suprasti, kad tiesa ir 
melas dalyvauja net vaizduotės srityje. Kitaip negu literatūroje, re- 
aliame gyvenime yra akivaizdu, kad egzistuoja skirtumas tarp re- 
aliai kenčiančio asmens kančių įsivaizdavimo ir įsivaizdavimo, jog 
asmuo kenčia, nors iš tikrųjų jis nepatiria kančios. Tarkime, vaikas 
įsivaizduoja, kad vaismedį genintis asmuo sukelia medžiui baisias 
kančias ir todėl jis yra piktas, žiaurus žmogus. Ir tarkime, kad po 
to vaikas įtikinamas, paaiškinus jam medžio sandarą, jog medis 
negali jausti skausmo, nes neturi nervų sistemos (filosofiniai sun- 
kumai, iškylantys norint pateisinti būtinybę keisti vaiko įsitikini- 
mą, dabar mūsų nedomina (11. 2). Nėra abejonės, kad vaikas atsi- 
sakys savo ankstesnio neigiamo genėtojo moralinio vertinimo, nes 
praras faktinį tokio vertinimo pagrindą. Nors jis gali ir toliau įsi- 
vaizduoti, ką reikštų medžiui turėti nervų sistemą ir jausti skaus- 
mą, vis dėlto dabar jis įtikintas, kad iš tikrųjų medis nejaučia jokio 
skausmo. Šis pavyzdys rodo, kad įsivaizduodami realias kitos jau- 
čiančios būtybės kančias, prieštarautume faktams ir, kaip visada, 
šios kančios yra kas kita negu tikros kančios. 

Tas pat pasakytina, padarius būtiną išlygą, ir apie grožinėje li- 
teratūroje aprašomas situacijas, kai tokiais aprašymais stengiamasi 
papildyti moralinį mąstymą. Tiesa, šios situacijos nepateikiamos 
kaip tikrovė, bet teigiama, kad jos panašios į tikroviškas situacijas, — 
mat priešingu atveju jų svarba moraliniam mąstymui būtų menka. 
Todėl jeigu skaitytojas jaučia, kad aprašomos situacijos nėra pa- 
kankamai įtikinamos arba kad tikroviškai situacijai būtų būdingi 
morališkai svarbūs bruožai, kurie nutylimi pasakojime, tai tokio 
pasakojimo poveikis moraliniam skaitytojo mąstymui sumažėtų. 
Štai kodėl labai svarbu neimti visų moralinio mąstymo pavyzdžių 
iš literatūros, kaip kad linkę daryti jauni Žmonės ir tie, kurie gy- 
vena užsidarę savo kiaute. Juk romanai, nors ir žadina mūsų vaiz- 
duotę, nelabai daug padeda, kai norime atskirti, kas iš tikrųjų gali 
įvykti, o kas neįvyks, taip pat jie nelabai padeda, kai norime įver- 
tinti, kaip dažnai šitai įvyks. Norint tai padaryti, būtina tikrai pa- 

tirti realias moralines kolizijas ir realius tam tikrų moralinių pasi- 
rinkimų padarinius. Praleisti keli mėnesiai kulio* vaidmenyje prie 
geležinkelio tiesimo Birmoje žmogaus moralinį mąstymą paveikia 
labiau negu perskaityta daugybė romanų ar netgi faktinių prane- 
šimų apie neišsivysčiusias šalis. 

Šie samprotavimai gali paaiškinti, kodėl apskritai liberalizmas 
laimi prieš fanatizmą (nors būna atsitraukimo atvejų), jeigu yra 
komunikavimo laisvė ir jeigu įtakinga visuomenės dalis rimtai mąsto 
apie moralės klausimus, supranta jų prigimtį ir gerbia tiesą. Todėl 
liberalas pirmiausia turėtų kovoti už šių sąlygų išsaugojimą. Štai 
kodėl liberalui svarbu, kad moralės filosofas, profesiškai suintere- 
suotas išlaikyti šias sąlygas (ypač antrąją), tinkamai atliktų savo 
darbą. Fanatikų visada bus šalia mūsų. Jeigu yra Žmonių, kurie 
taip atsidavę kokiam nors fanatiškam idealui, kad sugeba visiškai 
gyvai įsivaizduoti persekiojamųjų kančias ir vis dėlto gali visiems 
įsakyti tęsti šį persekiojimą vardan jų idealų net ir tada, kai nuo to 
turėtų kentėti patys persekiotojai, tokių žmonių nesujaudins jokie 
argumentai, kuriuos aš sugebėjau rasti. Atrodo, kad tokių žmonių 
visada bus. Galbūt bus nedaug tokių, kurie persekiodami išdrįs 
daryti tai, ką darė naciai ar kai kurie religiniai persekiotojai, tačiau 
bus daugiau tokių, kurių požiūris į ne tokias smurtines ir ne tokias 
masines persekiojimo atmainas formaliai bus panašus. Tačiau pa- 
rodysime, kad šitokių fanatikų bus nedaug, jeigu primygtinai teig- 
sime, jog nieko negalima įrašyti į fanatikų sąrašus remiantis vien 
tuo, kad toks asmuo nelavino savo vaizduotės arba nesistengė at- 
skleisti tiesos. Liberalo strategija turi būti grindžiama siekimu at- 
skirti tikrus fanatikus, kurių idealų iš tikrųjų nekeičia vaizduotės ir 
faktų kuriami išmėginimai, nuo tų, kurie remia šiuos idealus vien 
todėl, kad nemąsto ir yra nejautrūs. 

Bet, ko gero, fanatikų branduolys išliks. Ar tai paneigia visą 
mūsų pateiktą moralinio argumentavimo aiškinimą? Tai priklauso 
nuo to, ko mes ieškome. Jeigu mūsų tikslas būtų grynai teorinis — 
sukurti nesugriaunamą argumentavimo metodą, kuris priverstų 
Žmones prieiti tas pačias moralines išvadas nepriklausomai nuo to, 


+ . Dra Sa yi s 
Kulis — darbininkas, nešikas Azijos šalyse. — Vert. pastaba. 

koks būtų pasaulis ir jame gyvenantys žmonės, tada turėtume pri- 
pažinti savo nesėkmę. Bet galbūt mums derėtų siekti kuklesnio 
tikslo. Jeigu įmanoma įtikinti, kad galima tokia argumentavimo 
forma, kai be jokių išankstinių moralinių prielaidų, bet Žinant, jog 
žmonės ir visuomenė yra tokie, kokie jie yra (su sąlyga, kad jie 
mąstys apie moralės klausimus ir naudosis savo vaizduote, atvirai 
žvelgs į faktus ir stengsis suprasti, ką jie reiškia), galima priversti 
juos susitarti dėl tam tikrų moralinių principų, padedančių teisin- 
gai suderinti konfliktuojančius interesus, tai galbūt būsime padarę 
viską, ko reikia. Reikia sutikti, kad visada bus fanatikų. Bet taip pat 
reikia sutikti, kad tikrų fanatikų yra palyginti nedaug ir kad jie 
apskritai negalėtų pakenkti, jeigu nesugebėtų klaidinti ir šitaip įgy- 
ti paramą daugelio žmonių, kurie patys nėra fanatikai. Tai jie daro 
slėpdami faktus ir platindami klastotes, kurstydami aistras, užgo- 
žiančias sugebėjimą įsivaizduoti ir užjausti, žodžiu, jie tai daro 
pažįstamais propagandos metodais. Šių metodų poveikis žmonėms 
būtų mažesnis pašalinus vieną esminę jų sėkmės sąlygą — mąsty- 
mo painiavą. Propaganda menkai paveikia asmenį, jeigu šis aiškiai 
supranta, ką daro, kai kelia moralinį klausimą ir atsako į jį, taip 
pat supranta, kaip moraliniai argumentai siejami su faktais, jeigu 
jis sugeba skirti tikrus faktus nuo tų „faktų“, kurie iš tikrųjų yra 
paslėpti vertinimai; trumpai, jeigu jis mąsto pakankamai skaidriai, 
kad liktų ištikimas savo keliamam moraliniam klausimui ir pradė- 
tų atsakyti į jį taip, kaip šito reikalauja jo prigimtis. Šitaip užgrū- 
dinti žmones, kad jie nepasiduotų propagandai, yra moralės filo- 
sofijos funkcija. 


Versta iš: Hare R. M. Freedom and Reason. — 
Oxford University Press, 1963. — P. 157—185 

PAMATINĖS LAISVĖS IR JŲ PRIORITETAS! 


H. L. A. Hartas nurodė, kad mano knygoje Teisingumo teorija 
pateikiamas pamatinių laisvių ir jų prioriteto aiškinimas turi, be 
kitų trūkumų, dvi dideles spragas. Šioje paskaitoje aš, negalėdamas 
padaryti nieko daugiau, bendrais bruožais nusakysiu, kaip įmano- 


' Tai yra smarkiai pakeista ir ilgesnė 1981 m. balandžio mėnesį Michigano 
universitete perskaitytos Tannerio fondo paskaitos versija. Esu dėkingas Tannerio 
fondui ir Michigano universiteto Filosofijos fakultetui už galimybę perskaityti šią 
paskaitą. Norėčiau, naudodamasis proga, padėkoti H. L. A. Hartui už jo parašytą 
kritinę apžvalgą (žr. išn. 2), į kurią mėginsiu iš dalies atsakyti. Aš mėginau ben- 
drais bruožais atsakyti į tai, ką manau esant dvi svarbiausias jo iškeliamas proble- 
mas. Tai privertė mane pakeisti keliais svarbiais aspektais savo laisvės aiškinimą. 
Esu labai dėkingas Joshua Rabinowitziui už daugelį vertingų komentarų ir pasiū- 
lymų, kaip įveikti Harto keliamas problemas. 

Dėl paskaitos pataisų esu dėkingas Samueliui Scheffleriui ir Anthony'ui Kronma- 
nui už jų tuoj po paskaitos pateiktus komentarus bei už vėlesnius pokalbius. Schef- 
flerio komentarai privertė mane visiškai perrašyti ir smarkiai išplėsti pradinį to, kas 
dabar yra 5 ir 6 skirsniai, variantą. Kronmano komentarai itin padėjo peržiūrėti 7 skirsnį. 
Taip pat privalau padėkoti Burtonui Drebenui, kurio pamokomi patarimai ir sampro- 
tavimai vertė daryti tai, kas atrodo kaip nesuskaičiuojami pakeitimai ir pataisymai. 

Pradėdamas pažymiu, kad šis pamatinių laisvių ir jų prioriteto aiškinimas yra 
šiek tiek panašus į gerai žinomą Alexanderio Maiklejohno požiūrį (žr. išn. 12) kai jis 
taikomas to, ką aš vadinu „gerai sutvarkyta visuomene“, konstitucinei doktrinai. 
Tačiau yra svarbių skirtumų. Pirma, tokia pirmenybė, kurią Meiklejohnas suteikia 
politinėms laisvėms ir žodžio laisvei, čia suteikiama visai pamatinių laisvių visumai; 
antra, savivalda kaip vertybė, kuri Meiklejohnui dažnai atrodo esanti svarbiausia, 
čia tėra viena iš svarbių vertybių; galų gale visiškai kitoks filosofinis pamatinių 
laisvių pagrindimas. 

ma užpildyti šias spragas. Pirmoji spraga yra ta, kad nėra pakan- 
kamai paaiškinta, kuo remdamosi pirminėje pozicijoje esančios ša- 
lys pripažįsta pamatinės laisves ir susitaria dėl jų prioriteto“. Ši 
spraga susijusi su antrąja, kuri išryškėja taikant teisingumo princi- 
pus konstitucinėje, įstatymų leidimo ir teismo srityse. Neduodama 
jokio patenkinamo kriterijaus, kaip, sužinojus apie socialines sąly- 
gas, toliau konkretinti pamatines laisves ir jas suderinti tarpusavy- 
je’. Aš mėginsiu užpildyti šias dvi spragas užbaigdamas pataisas, 
kurias jau buvau padaręs savo Dewey paskaitose. Bendrais bruo- 
žais paaiškinsiu, kaip galima pagrįsti pamatines laisves ir jų priori- 
tetą remiantis piliečių, kaip laisvų ir lygių asmenų, samprata bei 
patobulintu pirminių gėrybių sąrašu*. Šios pataisos atskleidžia, jog 
pamatinių laisvių ir jų prioriteto pagrindas yra Žmogaus, kurį de- 
rėtų pripažinti liberaliu, samprata, o ne vien, kaip kad manė Har- 
tas, protingi interesai". Vis dėlto teisingumo kaip nešališkumo sam- 
pratos struktūra ir turinys išlieka beveik nepakitę. Iš esmės pakeis- 
ta tik pirmojo teisingumo principo formuluotės frazė, o du teisingu- 
mo principai tebėra nepakeisti. Išlieka ir pirmojo principo prioritetas 
prieš antrąjį. 


1. Pradinis teisingumo kaip nešališkumo tikslas 


Prieš pradedant nagrinėti dvi pamatinių laisvių aiškinimo spra- 
gas, derėtų padaryti kelias išankstines pastabas. Pirma, du teisin- 
gumo principai skamba taip: 

a. Visi asmenys turi lygias teises į visiškai pakankamą lygių pama- 
tinių laisvių sistemą, kuri yra suderinama su panašia laisvių visiems 
sistema. 


? H. L. A. Hart. „Rawls on Liberty and Its Priority“. — In University of Chicago 
Law Review 40(3) (Spring 1973), p. 551—55 (toliau — Hart); perspausdinta: Reading 
Rawls, ed. by Norman Daniels, — New York, Basic Books, 1975, p. 249—252 (to- 
liau — Daniels). 


* Hart, p. 542—550; žr. Daniels, p. 239—244. 


* Žr. „Kantian Constructivism in Moral Theory“. — In Journal of Philosophy 
7(9) (September 1980), p. 519—530. 


* Hart, p. 555; Daniels, p. 252. 

b. Socialinė ir ekonominė nelygybė turi tenkinti dvi sąlygas. Pirma, 
ji turi būti susijusi su pareigomis ir padėtimi, kurias galėtų užimti visi 
esant nešališkai galimybių lygybei. Antra, ji turi būti maksimaliai nau- 
dinga blogiausioje padėtyje esantiems visuomenės nariams. 
Anksčiau minėjome, jog pirmasis teisingumo principas yra pa- 

keistas. Žodžiai „visiškai pakankama sistema“ pakeičia Tcorijoje var- 
tojamus žodžius „plačiausia bendroji sistema“". Šis pakeitimas bai- 
giasi tuo, kad prieš žodį „suderinama“ yra įterpiami žodžiai „kuri 
yra“. Šio pakeitimo priežastys aiškinamos vėliau, o „visiškai pa- 
kankamos pamatinių laisvių sistemos“ samprata svarstoma 8 skirs- 
nyje. Kol kas šį klausimą palieku nuošalyje. 

Kitas išankstinis dalykas yra tai, kad lygios pamatinės laisvės 
pirmajame teisingumo principe yra sukonkretinamos — pateikia- 
mas toks jų sąrašas: mąstymo ir sąžinės laisvė; politinės laisvės ir 
asociacijų laisvė, taip pat laisvės, kurias suponuoja asmens laisvė ir 
jo neliečiamybė; pagaliau teisės ir laisvės, kurias suteikia įstatymo 
valdžia. Neskiriamas joks prioritetas laisvei savaime, tarsi naudo- 
jimasis kažkuo, kas vadinama „laisve“, būtų didžiausia vertybė ir 
tarsi tai būtų pagrindinis, o gal ir vienintelis politinio ir socialinio 
teisingumo tikslas. Žinoma, yra bendra prielaida, draudžianti be 
pakankamos priežasties teisiškai ar kitaip varžyti elgesį. Bet ši prie- 
laida nepadaro jokios konkrečios laisvės itin prioritetine. O Hartas 
pažymėjo, kad Teorijoje aš kartais naudoju argumentus ir frazes, 
kurie perša mintį, jog turimas omenyje laisvės savaime prioritetas. 
Be to, jis įsitikino, jog tai nėra teisinga interpretacija'. Per visą 
demokratinės minties istoriją daugiausia buvo ieškoma būdų, kaip 
įgyvendinti tam tikras konkrečias laisves ir konstitucines garanti- 
jas, kurias skelbia, pvz., įvairūs teisių biliai ir Žmogaus teisių de- 
klaracijos. Pamatinių laisvių dėstymas tęsia šią tradiciją. 


° Frazė „plačiausia“ yra vartojama pagrindinėse teisingumo principų formu- 
luotėse p. 60, 250 ir 302. Frazė „bendroji sistema“ vartojama antroje ir trečioje for- 
muluotėje. 


" Hartas įžvalgiai svarsto, ar pirmajame teisingumo principe „laisvė“ yra tai, ką 
aš pavadinau „laisve savaime“. Klausimas iškvla todėl, kad p. 60 ir kitur, pirmą 
kartą formuluodamas principą, aš vartoju frazę „pamatinė laisvė“ arba tiesiog „lais- 
vė“, nors man derėjo vartoti frazę „pamatinės laisvės“. Apskritai aš sutinku su 
Harto samprotavimais; žr.: p. 537—541; Daniels, p. 234—237. 

Kai kas gali manyti, jog pamatinių laisvių sąrašas yra laikina pa- 
galbinė priemonė, be kurios turėtų išsiversti filosofinė teisingumo 
samprata. Esame pripratę prie moralinių doktrinų, kurios pateikia- 
mos kaip bendrieji apibrėžimai ir viską apimantys pradiniai prin- 
cipai. Tačiau įsidėmėkime: jeigu galėtume sudaryti laisvių sąrašą, 
kuris, tapęs dviejų teisingumo principų dalimi, leidžia pirminėje po- 
zicijoje esančioms šalims susitarti dėl šių, o ne dėl kitų teisingumo 
principų, kuriuos jos galėtų rinktis, pasiektume tai, ką galime pa- 
vadinti teisingumo kaip nešališkumo „pradiniu tikslu“. Šis tikslas 
yra parodyti, kad du teisingumo principai leidžia geriau suprasti lais- 
vės ir lygybės reikalavimus demokratinėje visuomenėje negu pradi- 
niai principai, siejami su tradicinėmis utilitarizmo doktrinomis, su per- 
fekcionizmu arba intuityvizmu. Kai apibrėžinėjamas šis pradinis 
tikslas, šitie principai kartu su dviem teisingumo principais yra al- 
ternatyvos, kurias gali rinktis pirminėje pozicijoje esančios šalys. 

Dabar pamatinių laisvių sąrašą galima sudarinėti dvejopai. Vie- 
nas būdas yra istorinis: apžvelgiame demokratinių valstybių kon- 
stitucijas ir sudarome paprastai saugomų laisvių sąrašą, taip pat 
išnagrinėjame, kokį vaidmenį šios laisvės vaidino gerai funkciona- 
vusiose santvarkose. Nors šitokios informacijos negali turėti pirmi- 
nėje pozicijoje esančios šalys, ją galime turėti mes — tu ir aš — 
kuriantys teisingumą kaip nešališkumą. Todėl šis istorinis pažini- 
mas gali daryti įtaką turiniui tų teisingumo principų, kuriuos mes 
siūlome šalims kaip alternatyvas“. Antrasis būdas yra apsvarstyti, 
kurios laisvės laikytinos svarbiausiomis socialinėmis sąlygomis, kad 
tobulame gyvenime būtų deramai išugdytos ir visiškai realizuotos 
dvi moralinės asmenybės galios. Tai pamatines laisves susieja su 
asmens samprata, kuria grindžiamas teisingumas kaip nešališkumas, 
ir vėliau (3—6 skirsniuose) aš grįšiu prie šių svarbių klausimų. 

Tarkime, kad sudarėme sąrašą pamatinių laisvių, leidžiančių 
įgyvendinti pradinį teisingumo kaip nešališkumo tikslą. Šį sąrašą 
vertiname kaip išeities tašką, ir jį galime tobulinti sudarydami an- 
trą tokį sąrašą, kad pirminėje pozicijoje esančios šalys sutiktų su 


“ Žr. „Kantian Constructivism in Moral Theory“, Lect. I, p. 5333—534, Lect. III, 
p. 567—568. 

dviem principais esant antrajam sąrašui, o ne su dviem principais 
esant pradiniam sąrašui. Tai gali trukti be galo, bet filosofinės re- 
fleksijos skiriamoji galia pirminės pozicijos atžvilgiu gali greitai 
išsekti. Kai tai įvyksta, mums dera apsistoti prie paskutiniojo pa- 
tinkančio sąrašo ir po to toliau konkretinti šį sąrašą konstitucinėje, 
įstatymų leidimo ir teismo srityse, kol įgysime bendrų žinių apie 
socialines institucijas ir visuomenės sąlygas. Pakanka to, kad moty- 
vai, pateikiami atsižvelgiant į pirminę poziciją, lemtų pamatinių lais- 
vių bendrą pavidalą ir turinį bei paaiškintų, kodėl pripažįstami du 
teisingumo principai, vieninteliai iš visų alternatyvų įkūnijantys šias 
laisves bei garantuojantys jų prioritetą. Tad vertinant metodo požiū- 
riu, nėra nieko prarandama, kai, sudarinėdami laisvių sąrašą ir jį 
toliau tikslindami, naudojame žingsnis po Žingsnio procedūrą. 

Paskutinė pastaba dėl naudojimosi laisvių sąrašu. Argumentas 
laisvės prioriteto naudai, kaip ir visi argumentai, kildinami iš pir- 
minės pozicijos, visada priklauso nuo to, kaip išrikiuotos alterna- 
tyvos, iš kurių šalys turi rinktis. Viena iš šių alternatyvų, du teisin- 
gumo principai, iš dalies yra sukonkretinami pateikiant pamatinių 
laisvių ir jų prioritetiškumo sąrašą. Alternatyvų šaltinis yra istori- 
nė moralės ir politinės filosofijos tradicija. Į pirminę poziciją ir 
šalių svarstymų pobūdį turime žiūrėti kaip į priemones, padedan- 
čias rinktis teisingumo principus iš jau esamų alternatyvų. Svarbus 
šito padarinys yra tai, kad norint nustatyti laisvės prioritetą, nėra 
būtina parodyti, jog siekiant sudaryti patenkinamą laisvių ir jų 
prioritetą nulemiančių teisingumo principų sąrašą, pakanka vien 
tik asmens sampratos, papildytos įvairiais kitais pirminės pozicijos 
aspektais. Taip pat nėra būtina parodyti, jog du teisingumo prin- 
cipus (apimančius ir laisvės prioritetus) būtų galima pripažinti re- 
miantis bet kokia alternatyvų rikiuote, kad ir kaip gausiai ši būtų 
papildyta kitais principais’. Mane čia domina pradinis teisingumo 
kaip nešališkumo tikslas, kurį apibrėžėme anksčiau. Siekiama pa- 
rodyti tik tai, kad teisingumo principai būtų pripažinti atsisakius 
kitų tradicinių alternatyvų. Jeigu tai įmanoma padaryti, mes gali- 
me detaliau nagrinėti savo temą. 


* Šiuo klausimu žr. Theory, p. 581. 

2. Ypatingas pamatinių laisvių statusas 


Po šių išankstinių pastabų pradedu savo darbą nuo to, kad iš- 
skiriu kelis pamatinėms laisvėms ir jų prioritetams būdingus bruo- 
žus. Pirma, laisvės prioritetas reiškia tai, kad pirmasis teisingumo 
principas sąraše išvardytoms pamatinėms laisvėms suteikia ypa- 
tingą statusą. Visuomenės gėrio ir perfekcionistinių vertybių po- 
žiūriu jos turi absoliučią reikšmę". Pvz., negalima iš tam tikrų vi- 
suomenės grupių atimti lygių politinių laisvių remiantis tuo, kad, 
turėdamos šias laisves, jos galėtų blokuoti politiką, kuri laiduoja 
ekonomikos efektyvumą ir jos augimą. Taip pat nebūtų galima 
pateisinti diskriminacinio karinio šaukimo (karo metu) pobūdžio 
tuo pagrindu, kad tai socialiniu požiūriu mažiausiai žalingas bū- 
das suburti armiją. Negalima prisidengus tokiais motyvais paminti 
pamatinių laisvių. 

Kadangi įvairios pamatinės laisvės neišvengiamai prieštarauja 
viena kitai, šias laisves apibrėžiančios institucinės normos turi būti 
taip suderintos, kad atitiktų nuoseklią laisvių sistemą. Tikrovėje 
laisvės prioritetas implikuoja tai, kad pamatinę laisvę galima apri- 
boti arba atimti tik dėl kitos arba kitų pamatinių laisvių ir, kaip 
sakiau, jos niekada negalima apriboti arba atimti vadovaujantis vi- 
suomenės gėrio arba perfekcionistinių vertybių interesais. Šito ne- 
galima daryti net tada, kai tie, kurie gauna naudos iš didesnio 
efektyvumo arba kartu dalijasi didesniais pranašumais, yra tie pa- 
tys žmonės, kurių laisvės yra ribojamos arba atimamos. Kadangi 
pamatinės laisvės gali būti ribojamos tada, kai jos prieštarauja vie- 
na kitai, nė viena iš šių laisvių nėra absoliuti; taip pat čia nereika- 
laujama, kad galutinai suderintoje sistemoje būtų vienodai numa- 
tytos visos laisvės (kad ir ką tai galėtų reikšti). Ko gero, kadangi 
visos šios laisvės yra tinkamai suderintos ir sudaro nuoseklią sis- 
temą, tai ši sistema vienodai garantuojama visiems piliečiams. 


'V Posakiai „visuomenės“ gėris“ ir „perfekcionistinės vertybės“ yra vartojami 
nurodant utilitarizmo ir perfekcionizmo teleologinėse moralinėse doktrinose esan- 
čias gėrio sąvokas. Tad šios sąvokos sukonkretinamos nepriklausomai nuo teisės 
sampratos. Pvz., utilitarizmas (iš dalies tai būdinga ir velfaristinei politinei ekono- 
mijai) gėri traktuoja kaip individų troškimų, interesų arba polinkių patenkinimą. 
Toliau žr. Theory, p. 24—26. 

Aiškindamiesi pamatinių laisvių prioritetą, turime skirti jų var- 
žymą nuo jų reguliavimo". Šių laisvių prioritetas nėra pažeidžia- 
mas, kai jos tik reguliuojamos, o jos ir turi būti reguliuojamos 
norint sukurti vientisą jų sistemą bei pritaikyti jas prie tam tikrų 
socialinių sąlygų, kurios laiduoja galimybę naudotis šiomis laisvė- 
mis ilgą laiką. Kol laiduojama tai, ką aš vadinsiu pamatinių laisvių 
„pagrindiniu pritaikymo lauku“, tol yra įgyvendinami teisingumo 
principai. Pvz., laisvųjų diskusijų tvarkos taisyklės lemia jų regulia- 
vimą“. Nesulaukus visuotinio apgalvotų klausinėjimo procedūrų 
ir ginčo taisyklių pripažinimo, prarandamas laisvės tikslas. Ne kiek- 
vienas sugeba kalbėti iš karto arba vienu metu skirtingiems tiks- 
lams panaudoti tą pačią viešą tribūną. Tiek įgyvendinant įvairius 
troškimus, tiek ir įtvirtinant pamatines laisves, reikia planavimo ir 
visuomeninės organizacijos. Nereikia klaidinti dėl būtinų taisyk- 
lių, kad jos neva apriboja kalbėjimo turinį, pvz., draudžia skelbti 
tam tikras religines, filosofines ar politines doktrinas arba svarstyti 
bendruosius ir konkrečius klausimus, kurie yra svarbūs vertinant, 
kiek teisinga pamatinė visuomenės struktūra. Privalu reguliuoti 
viešą mūsų proto naudojimą“, bet laisvės prioritetas reikalauja da- 
ryti tai kuo labiau išlaikant nepaliestą kiekvienos pamatinės lais- 
vės pagrindinio taikymo lauką. 

Manau, jog yra išmintinga apriboti pamatines laisves tikrai svar- 
biausiomis laisvėmis viliantis, kad bus suteikta pakankamai lais- 
vių, kurios nėra pamatinės. Šiuo atveju atsikratyti įrodinėjimo naš- 


1! Šis skyrimas yra žinomas ir svarbus konstitucinėje teisėje. Žr., pvz.: Lawrence 
Tribe. American Constitutional Law. — Mineola, N. Y.: The Foundation Press, 1978, 
sk. 12, 52, kur šis skyrimas taikomas žodžio laisvei, kurią gina pirmoji pataisa. 
Teorijoje aiškindamas pamatines laisves, lemtingose vietose aš nesugebėjau padaryti 
šio skyrimo. Esu dėkingas Joshua Rabinowitziui, kad jis paaiškino šį klausimą. 


1? Apie gerai žinomą diskusiją, kuo diskusijų tvarkos taisyklės skiriasi nuo 
kalbėjimo turinį reglamentuojančių normų, žr.: Alexander Meiklejohn. Free Speech 
and Its Relation to Self-Goverment. — New York: Harper and Row, 1948, sk. I, 56. 


“ Posakis „viešas naudojimasis savo protu“ perimtas iš Kanto esė „Kas yra 
Švietimas?“ (1784), kur jis pavartotas penktajame paragrafe; Akademinis Gesannuvl- 
te Schriften leidimas, t. 8 (1912), p. 36—37. Kantas priešstato viešą naudojimąsi pro- 
tu, kuris yra laisvas, privačiam naudojimuisi, kuris gali būti nelaisvas. Aš neketinu 
pritarti šiam požiūriui. 

tos leis kiti reikalavimai, kylantys iš dviejų teisingumo principų. 
Priežastis šitaip apriboti pamatinių laisvių sąrašą yra ypatingas šių 
laisvių statusas. Jei plėsime pamatinių laisvių sąrašą, tai kils pavo- 
jus svarbiausių laisvių saugumui, ir vėl iškils neapibrėžtos ir ne- 
įveikiamos laisvių sistemos subalansavimo problemos, kurių tikė- 
jomės išvengti vartodami tinkamai apibrėžtą prioriteto sąvoką. To- 
dėl aš visur remsiuosi prielaida, nors ne visada tai priminsiu, kad 
į sąrašą įrašytos pamatinės laisvės visada yra prioritetinės. Tai bus 
dažnai aišku iš jų naudai pateikiamų argumentų. 

Paskutinis dalykas, kurį galima pasakyti apie laisvės prioritetą, 
yra tai, kad šio prioriteto nėra reikalaujama bet kuriomis sąlygo- 
mis. Tačiau čia aš darau prielaidą, kad šito prioriteto reikia esant 
tam, ką aš vadinsiu „gana palankiomis sąlygomis“, — būtent kai 
socialinės sąlygos tokios, kad galima, turint tam politinės valios, 
veiksmingai įtvirtinti šias laisves ir visapusiškai jomis naudotis. 
Šias sąlygas lemia visuomenės kultūra, jos tradicijos ir įgyti institu- 
cijų valdymo įgūdžiai, taip pat jos ekonomikos pažangos lygis (ji 
nebūtinai turi būti itin didelė) ir, be abejonės, kiti dalykai. Aš ma- 
nau, kad pakankamai akivaizdu mūsų tikslų požiūriu yra tai, kad 
šiandien mūsų šalyje susiklostė gana palankios sąlygos, tad mes 
turime reikalauti, jog pamatinės laisvės būtų prioritetinės. Žinoma, 
ar egzistuoja politinė valia — tai visai kitas klausimas. Nors gerai 
sutvarkytoje visuomenėje ši valia turėtų reikštis savaime, mūsų vi- 
suomenėje padėti ją suformuoti yra vienas iš politinių uždavinių. 

Remdamasis ankstesnėmis pastabomis apie laisvės prioritetą, 
apibendrinu kelis būdingus pamatinių laisvių sistemos bruožus. 
Pirma, kaip jau perspėjau, darau prielaidą, jog kiekviena tokia lais- 
vė turi tai, ką vadinsiu „pagrindiniu taikymo lauku“. Šito taikymo 
lauko institucinė apsauga sudaro sąlygas tinkamai ugdyti dvi mo- 
ralines piliečių, kaip laisvų ir lygių asmenų, galias ir visapusiškai 
jomis naudotis. Šias pastabas aš išplėtosiu kituose skirsniuose. An- 
tra, pamatinės laisves galima padaryti suderinamas bent jau pa- 
grindiniame jų taikymo lauke. Kitaip tariant, esant gana palankioms 
sąlygoms, egzistuoja praktiškai įgyvendinama laisvių sistema, ku- 
rią galima institucionalizuoti ir kurioje yra apsaugomas pagrindi- 
nis kiekvienos laisvės laukas. Bet tai, kad tokia sistema egzistuoja, 

negalima paaiškinti tik asmens, turinčio dvi moralines galias, sam- 
prata. Jos taip pat negalima kildinti ir iš fakto, jog tam tikros lais- 
vės ir kitos svarbiausios gėrybės, suvokiamos kaip priemonės vi- 
siems tikslams siekti, yra būtinos šioms galioms ugdyti ir naudoti. 
Abu šie elementai turi būti veiksmingos konstitucinės santvarkos 
dalis. Istorinė demokratinių institucijų patirtis ir konstitucinės są- 
rangos principų apmąstymas perša mintį, jog išties galima surasti 
įgyvendinamą laisvių sistemą. 

Jau esu pažymėjęs, jog neįmanoma iki detalių sukonkretinti pa- 
matinių laisvių sistemos remiantis samprotavimais, kurie galimi 
pirminėje pozicijoje. Pakanka to, kad galima nurodyti pamatinių 
laisvių bendrą pavidalą ir turinį bei suprasti jų prioritetą grindžian- 
čius argumentus. Toliau konkretinti laisves paliekama konstitucijai, 
įstatymų leidybai ir teismui. Bet, nusakydami šį bendrą pavidalą ir 
turinį, privalome pakankamai aiškiai nustatyti, kokį ypatingą vaid- 
menį vaidina pamatinės laisvės ir koks jų pagrindinis taikymo lau- 
kas, kad būtų galima valdyti tolesnio jų konkretinimo procesą vė- 
lesniuose etapuose. Pvz., viena iš pamatinių asmens laisvių yra 
teisė turėti privatų turtą ir juo išimtinai naudotis. Šios laisvės vaid- 
muo yra suteikti pakankamą materialų pagrindą asmens savaran- 
kiškumo ir savigarbos jausmui. Ir viena, ir kita yra itin svarbu ug- 
dant ir panaudojant moralines galias. Reikia vengti dviejų plates- 
nių nuosavybės teisės, kaip pamatinės laisvės, sampratų. Viena sam- 
prata išplečia šią teisę tiek, kad ji apima kai kurias įgijimo ir pa- 
likimo teises, taip pat teisę būti gamybos priemonių ir gamtinių 
išteklių savininku. Pasak antrosios sampratos, nuosavybės teisė ap- 
ima lygią teisę dalyvauti valdant gamybos priemones ir gamtinius 
išteklius, kurių savininkas turi būti visuomenė. Šiomis dviem sam- 
pratomis nereikia remtis, nes, mano manymu, jų negalima laikyti 
būtinomis ugdant ir panaudojant moralines galias. Šių ir kitų nuo- 
savybės teisės sampratų pranašumai išryškėja vėlesniuose etapuo- 
se, kada yra daug daugiau informacijos apie socialines sąlygas ir 
istorines tradicijas“. 


"3 Šio paragrafo išplėtojimu derėtų laikyti Teorijoje, p. 270—274, 280—282, svars- 
tomą klausimą „privati nuosavybė demokratijoje versus socializmas“. Du teisingu- 
mo principai patys savaime neišsprendžia šio klausimo. 

Pagaliau nemanome, kad pamatinės laisvės yra vienodai svar- 
bios arba vertinamos dėl tų pačių priežasčių. Šitaip viena liberalio- 
sios tradicijos srovė politines laisves laiko esant savaime mažiau 
vertingas negu minties ir sąžinės laisvė ir apskritai pilietinės lais- 
vės. Tai, ką Constant'as vadino „šiuolaikinių žmonių laisvėmis“, 
yra vertinama labiau negu „senovės žmonių laisvės“. Kad ir kaip 
būtų buvę antikos laikų mieste-valstybėje, manoma, jog didelėje 
modernioje visuomenėje politinės laisvės užima kuklesnę vietą dau- 
gumos žmonių gėrio sampratose. Galbūt politinės laisvės atlieka 
daugiausia pagalbinį vaidmenį išsaugant kitas laisves'“. Bet, net 
jeigu šis požiūris teisingas, jis nekliudo tam tikras politines laisves 
priskirti prie pamatinių laisvių ir saugoti jas remiantis laisvės pri- 
oritetu. Juk tam, kad šioms laisvėms būtų teikiamas prioritetas, jos 
turi būti tik pakankamai svarbios kaip pagrindinės institucinės prie- 
monės, garantuojančios kitas pamatines laisves šiuolaikinės valsty- 
bės sąlygomis. O jeigu suteikus joms prioritetą, tampa lengviau 
pagrįsti prioritetinius sprendimus, kuriems, deramai pamąstę, esa- 
me linkę pritarti, vadinasi, kol kas viskas gerai. 


3. Asmens ir socialinės kooperacijos 
sampratos 


Dabar aptarsiu pirmą spragą, kurią palikau aiškindamas laisvę. 
Prisiminkime, jog ši spraga susijusi su argumentais, kuriais remda- 
mosi pirminėje pozicijoje esančios šalys pripažįsta pirmąjį teisingu- 
mo principą ir sutaria dėl pamatinių laisvių prioriteto, kurio išraiš- 
ka yra pirmojo teisingumo principo iškėlimas virš antrojo. Stengda- 
masis užpildyti šią spragą, aš pateiksiu tam tikrą asmens sampratą 
ir kartu — su ja susijusią socialinės kooperacijos sampratą". Iš 


15 Žr. Constanto esė „De la Liberté des Anciens comparée à celle des modernes” 
(1819). 

'9 Reikšmingą ir šiuolaikišką šio požiūrio išdėstymą žr.: Isaiah Berlin. Two Con- 
cepts of Liberty, 1958, perspausdinta kn.: Four Essays on Liberty. — Oxford: Oxford 
University Press, 1969; žr., pvz., p. 165—166. 


17 : oera ; ika į À 25 2 2 i k 
“ Norėdamas įtikinamai pagrįsti tolesnius įrodymus, šiame ir kitame skirsniuo- 
se remiuosi savo darbu „Kantian Constructivism in Moral Theory“, n. 4. 

pradžių aptarkime asmens sampratą: yra daug mūsų prigimties 
aspektų, kuriuos galima išskirti kaip itin reikšmingus priklauso- 
mai nuo mūsų tikslo ir požiūrio. Šį faktą paliudijame vartodami 
tokius posakius kaip Homo politicus, Homo oeconomicus ir Homo fa- 
ber. Siekiant teisingumo kaip nešališkumo, tikslas yra sukurti tokią 
politinio ir socialinio teisingumo sampratą, kuri savo dvasia būtų 
artima labiausiai įsišaknijusiems modernios demokratinės valsty- 
bės įsitikinimams ir tradicijoms. Tai darydami, norime suprasti, ar 
galime ištrūkti iš dabartinės mūsų politinės istorijos aklavietės — 
mat nesutariama, kaip reikėtų sureguliuoti pamatinės socialines 
institucijas, kad šios tarnautų piliečių kaip asmenų laisvei ir lygy- 
bei. Tad iš pat pradžių asmens samprata yra laikoma politinio ir 
socialinio teisingumo sampratos dalimi. Ji apibūdina, ką piliečiai 
turi manyti apie save ir vienas kitą palaikydami politinius ir socia- 
linius ryšius, kuriuos lemia pamatinė struktūra. Ši samprata neturi 
būti klaidingai suprantama kaip asmeninio gyvenimo idealas (pvz., 
draugystės idealas) arba kokios nors asociacijos narių idealas. Juo 
labiau ji neturi būti laikoma moraliniu idealu, koks yra stoikų iš- 
mintingo žmogaus idealas. 

Socialinės kooperacijos sąvokos ryšį su asmens samprata, kurią 
pateiksiu, galima paaiškinti taip. Socialinės kooperacijos sąvoka 
nereiškia, jog tai yra tiesiog koordinuojama socialinė veikla, kuri 
veiksmingai organizuojama ir valdoma pagal viešai pripažįstamas 
normas, kad būtų įgyvendintas tam tikras bendras tikslas. Socialinė 
kooperacija visada vyksta dėl abipusės naudos, o tai implikuoja, 
kad ją sudaro du dariniai. Pirmasis darinys yra vienodas sąžiningų 
kooperacijos sąlygų supratimas, kai pagrįstai galima tikėtis, jog kiek- 
vienas dalyvis sutiks su šiomis sąlygomis, jeigu tai padarys ir visi 
kiti. Sąžiningos kooperacijos sąlygos iškelia tarpusavio priklauso- 
mybės ir sąveikos idėją: visi, bendradarbiaujantys tam tikru būdu, 
kuris vertinamas pagal tinkamus aukščiausius palyginimo kriteri- 
jus, privalo gauti naudos arba dalytis bendrais sunkumais. Šį so- 
cialinės kooperacijos darinį aš vadinu „protingumu“ („the reason- 
able“). Kitas darinys atitinka „racionalumą“ („the rational“): jis 
susijęs su racionaliai suvokiama kiekvieno dalyvio gaunama nauda, 
t. y. su tuo, ką mėgina pasiekti dalyviai kaip individai. Jei sąžinin- 

gos kooperacijos sąlygos suprantamos vienodai, tai dalyviai jų pa- 
čių racionaliai suvokiamą naudą paprastai supranta skirtingai. So- 
cialinės kooperacijos darbą lemia tai, kad asmenys vienodai suvo- 
kia, kas yra sąžiningos sąlygos. 

Teisingas sąžiningų kooperacijos sąlygų supratimas priklau- 
so nuo pačios kooperacinės veiklos prigimties. Jis priklauso nuo 
tos veiklos pagrindą sudarančio socialinio konteksto, jos dalyvių 
tikslų ir siekių, nuo to, kiek jie traktuoja save ir kitus kaip as- 
menis, ir t.t. Tai, kas yra sąžiningos sąlygos bendroms kompa- 
nijoms ir asociacijoms arba mažoms grupėms ir draugijoms, ne- 
tinka socialinei kooperacijai. Juk šiuo atveju pradėtume nuo to, 
kad visos visuomenės pamatinę struktūrą traktuotume kaip ko- 
operacijos formą. Šią struktūrą sudaro pagrindinės socialinės ins- 
titucijos — santvarka, ekonominis režimas, teisėtvarka bei vyrau- 
jantis nuosavybės pobūdis ir panašūs dalykai. Struktūra priklau- 
so ir nuo to, kiek šios institucijos sudaro vientisą sistemą. Ski- 
riamasis pamatinės struktūros bruožas yra tai, kad ji sukuria kar- 
kasą savarankiškai kooperacijos sistemai, padedančiai įgyvendinti 
visus svarbiausius Žmogaus gyvenimo tikslus; juk šiuos tikslus 
įgyvendinti padeda ir daugybė čia esančių asociacijų ir grupių. 
Kadangi aš laikau šią visuomenę esant uždarą, mes turime įsi- 
vaizduoti, kad į ją galima įeiti arba iš jos išeiti tik gimstant ir 
mirštant. Tad Žmonės gimsta visuomenėje, kuri suvokiama kaip 
savarankiška kooperacijos sistema, ir turime manyti, kad žmo- 
nės visą savo gyvenimą sugeba būti normalūs ir visapusiškai be- 
sikooperuojantys visuomenės nariai. Iš šių sąlygų plaukia išva- 
da, kad nors socialinė kooperacija gali būti uoli bei harmoninga 
ir šiuo atžvilgiu savanoriška, ji nėra savanoriška tuo atžvilgiu, 
kad mes visuomenėje savo noru telkiamės į asociacijas ir gru- 
pes arba savo noru jiems priklausome. Socialinei kooperacijai al- 
ternatyvos nėra, išskyrus nenuoširdų ir pagiežingą paklusnumą, 
pasipriešinimą ar pilietinį karą. 

Taigi, mus domina žmonės, sugebantys visą gyvenimą būti nor- 
malūs ir visapusiškai besikooperuojantys visuomenės nariai. Suge- 
bėjimas visuomeniškai kooperuotis yra laikomas pamatiniu daly- 
ku, nes pamatinė visuomenės struktūra suvokiama kaip svarbiau- 

sias teisingumo subjektas. Šioje plotmėje sąžiningos socialinės ko- 
operacijos sąlygos lemia politinės ir socialinės teisingumo sampra- 
tos turinį. Bet šitaip traktuodami asmenis, mes priskiriame jiems 
dvi moraliai asmenybei būdingas galias. Šios dvi galios yra suge- 
bėjimas jausti, kas yra teisumas (right) ir teisingumas (justice) (su- 
gebėjimas gerbti sąžiningas kooperacijos sąlygas, ir todėl būti pri- 
imtinam) ir sugebėjimas suprasti, kas yra gėris (tad būti ir raciona- 
liam). Plačiau kalbant, sugebėjimas jausti, kas yra teisingumas, yra 
sugebėjimas suprasti ir taikyti teisingumo principus kaip sąžinin- 
gas socialinės kooperacijos sąlygas. Be to, paprastai tokiu atveju 
žmogų skatina tikras troškimas vadovautis šiais principais (0 ne 
tik į juos atsižvelgti). Sugebėjimas suprasti, kas yra gėris, — tai 
sugebėjimas susikurti, tikslinti ir racionaliai įgyvendinti jo sampra- 
tą — sampratą, kuri mūsų požiūriu yra verta Žmogaus gyvenimo. 
Gėrio sampratą paprastai sudaro aiškus galutinių uždavinių ir tikslų 
planas bei troškimai, kad klestėtų kai kurie asmenys ir asociacijos, 
kuriems esame atsidavę ir ištikimi. Tokia samprata taip pat apima 
mūsų santykio su pasauliu — religinio, filosofinio arba moralinio 
santykio — suvokimą, kurio pagrindu yra suprantami šie uždavi- 
niai ir atsidavimas. 

Kitas Žingsnis — dvi moralines galias laikyti būtinomis ir pa- 
kankamomis sąlygomis, kad būtum pripažintas tikru ir lygiu vi- 
suomenės nariu sprendžiant politinio teisingumo klausimus. Tie, 
kurie gali visuomeniškai kooperuotis visą gyvenimą ir nori gerbti 
atitinkamas sąžiningas kooperacijos sąlygas, yra laikomi lygiais 
piliečiais. Čia remiamės prielaida, jog moralinės galios realizuoja- 
mos bent jau minimaliai ir kiekvieną kartą jos siejamos su aiškia 
gėrio samprata. Šių prielaidų požiūriu prigimtinių talentų ir suge- 
bėjimų įvairovė bei skirtumai yra šalutinis dalykas: jie nedaro įta- 
kos asmenų, lygių piliečių, statusui ir tampa reikšmingi tik tada, 
kai siekiame užimti tam tikras pareigas ar padėtį arba norime pri- 
klausyti tam tikroms visuomeninėms asociacijoms arba prie jų pri- 
sidėti. Tad politinis teisingumas susijęs su pamatine struktūra kaip 
viską apimančia institucijų sistema, kurioje ugdomi ir realizuojami 
prigimtiniai individų talentai ir sugebėjimai bei egzistuoja įvairios 
visuomeninės asociacijos. 

Kol kas nieko nepasakiau apie sąžiningų kooperacijos sąlygų 
turinį, arba apie tai, kas mums čia rūpi, — apie pamatines laisves 
ir jų prioritetus. Keldami šį klausimą, apibendrinkime: sąžiningos 
socialinės kooperacijos sąlygos yra sąlygos, kuriomis mes, kaip ly- 
gūs asmenys, norime sąžiningai ir visą gyvenimą bendradarbiauti 
su visais visuomenės nariais, be to, pridurkime: bendradarbiauti 
abipusės pagarbos pagrindu. Pridėdami šį punktą, aiškiai pasako- 
me, kad kiekvienas gali pripažinti sąžiningas kooperacijos sąlygas 
be pasipiktinimo ar pažeminimo (todėl nuoširdžiai), kada piliečiai 
mano, jog jie patys ir kiti turi užtektinai dviejų moralinių galių, 
kurios laiduoja piliečių lygybę. Šiame fone pamatinių laisvių kon- 
kretinimo ir jų prioriteto pagrindimo problemą galima suvokti kaip 
sąžiningų kooperacijos sąlygų nustatymo, esant abipusei pagarbai, 
problemą. Iki religinių šešiolikto ir septyniolikto šimtmečių karų 
šios sąžiningos sąlygos buvo griežtos: socialinė kooperacija su ki- 
tokio tikėjimo žmonėmis abipusės pagarbos pagrindu buvo laiko- 
ma neįmanoma; arba, mano vartotais terminais kalbant, ji buvo 
neįmanoma su žmonėmis, išpažįstančiais iš esmės kitokią gėrio sam- 
pratą. Liberalizmo kaip filosofinės doktrinos ištakos šiuose šimtme- 
čiuose buvo susijusios su plėtra įvairių argumentų religinės pakan- 
tos naudai“. Constant'as, Tocgueville'is ir Millis devynioliktame 
šimtmetyje formulavo pagrindinius liberalizmo doktrinos teiginius 
atsižvelgdami į kontekstą modernios demokratinės valstybės, ku- 
rios neišvengiamumu tikėjo. Svarbiausia liberalizmo prielaida yra 
ta, kad lygūs piliečiai turi skirtingas ir išties nepalyginamas bei 
nesuderinamas gėrio sampratas“. Šiuolaikinėje demokratinėje vi- 
suomenėje tokia gyvenimo būdų įvairovė suvokiama kaip normali 


'* Pamokomą šių argumentų apžvalgą žr.: Allen. A History of Political Thought 
in the Sixteenth Century, p. 73—103, 231—46, 302—331; 428—430; taip pat žr.: English 
Political Thought, 1603—1660. — London; Methuen, 1938, p. 199—249. Locke'o dar- 
be Laiškas apie pakantą (1689) arba Montesquie darbe Įstatymų dvasia (1748) išdėstytos 
pažiūros turi ilgą priešistorę. 


1? Tai yra svarbiausia prielaida tokio liberalizmo, kurį dėsto Berlinas savo dar- 
be Tuo Concepts of Liberty, p. 167—171. Manau, ji slypi cituotų autorių darbuose, 
bet negaliu gilintis į šį klausimą. Naujesnį išdėstymą žr.: Ronald Dworkin. „Libera- 
lism“. — In Public and Private Morality, ed. Stuart Hampshire, — Cambridge: Camb- 
ridge University Press, 1978. 

būklė, kurią galima panaikinti tik autokratiškai panaudojus valsty- 
bės jėgą. Taigi liberalizmas pripažįsta gėrio sampratų pliuralizmą 
kaip modernaus gyvenimo faktą, žinoma, su sąlyga, kad šios sam- 
pratos gerbia ribas, kurias nubrėžia tinkami teisingumo principai. 
Liberalizmas mėgina įtikinti, kad gėrio sampratų pliuralizmas yra 
pageidautinas. Be to, jis mėgina parodyti, kokiu būdu laisvės reži- 
mas suderinamas su šiuo pliuralizmu, kad šitaip būtų gauta daug 
naudos iš Žmonių įvairovės. 

Šios mano paskaitos tikslas yra apmesti ryšį tarp pamatinių lais- 
vių bei jų prioriteto ir sąžiningų lygių asmenų socialinės koopera- 
cijos sąlygų, kaip kad jos buvo apibūdintos anksčiau. Pasitelkęs 
savo pasirinktą asmens sampratą ir glaudžiai su ja susijusią socia- 
linės kooperacijos sampratą, aš pamėginau žengti dar vieną žings- 
nį plėtojant liberalų požiūrį, t. y. atskleisti jo prielaidas dviejose šį 
požiūrį grindžiančiose filosofinėse koncepcijose, o po to nurodyti, 
kodėl pamatinės laisvės bei jų prioritetas priskirtini socialinės ko- 
operacijos sąžiningoms sąlygoms, kai šios kooperacijos prigimtis 
atitinka šių koncepcijų keliamas sąlygas. Visuomenės vienybė ne- 
bėra grindžiama gėrio samprata, kurią duoda bendras religinis 
tikėjimas arba filosofinė doktrina. Jos pagrindas yra visų pripažįs- 
tama vieša teisingumo samprata, atitinkanti demokratinės valsty- 
bės piliečių — laisvų ir lygių asmenų — koncepciją. 


4. Pirminė pozicija 


Norėdamas paaiškinti, kaip tai galima padaryti, aš dabar la- 
bai trumpai apibendrinsiu, ką pasakiau kitur apie vaidmenį to, ką 
pavadinau „pirmine pozicija“, ir kaip ji formuoja asmens sam- 
pratą“". Pamatinė mintis yra ta, kad pirminė pozicija asmens sam- 
pratą ir ją papildančią socialinės kooperacijos sampratą susieja 
su tam tikrais konkrečiais teisingumo principais. (Šie principai su- 
konkretina tai, ką anksčiau pavadinau „sąžiningomis socialinės 
kooperacijos sąlygomis“) Pirminė pozicija šias dvi filosofines kon- 


*0 Apie pirminę poziciją žr. Teorijos rodyklę; apie tai, kaip ši pozicija formuoja 


asmens sampratą, toliau žr.: „Kantian Constructivism in Moral Theory“. 

cepcijas ir konkrečius teisingumo principus susieja šitaip: šioje po- 
zicijoje esančios šalys apibūdinamos kaip racionaliai autonomiš- 
kos visuomenės piliečių atstovės. Būdamos tokios atstovės, jos turi 
padaryti viską, ką gali, tiems, kuriems jos atstovauja, prisitaiky- 
damos prie pirminės pozicijos keliamų apribojimų. Pvz., šalys yra 
vienodoje pozicijoje viena kitos atžvilgiu ir šiuo aspektu jos yra 
lygios. O tai, ką aš pavadinau „nežinojimo uždanga“ reiškia, kad 
šalys nežino, kokia yra jų atstovaujamų asmenų socialinė padė- 
tis, jų gėrio samprata (jai būdingi tikslai ir orientyrai), jų realizuoti 
sugebėjimai ir psichologiniai polinkiai bei daugelis kitų dalykų. 
Be to, kaip jau esu nurodęs, šalys turi susitarti dėl tam tikrų tei- 
singumo principų turėdamos trumpą moralinės ir politinės filo- 
sofijos tradicijos perduotų alternatyvų sąrašą. Šalių sutarimas dėl 
tam tikrų aiškių principų susieja šiuos principus su asmens, atsto- 
vaujamo pirminėje pozicijoje, samprata. Šitokiu būdu nustatomas ši- 
taip traktuojamų asmenų sąžiningų kooperacijos sąlygų turinys. 
Reikia kruopščiai skirti du skirtingus pirminės pozicijos aspek- 
tus. Šie aspektai atitinka dvi moralios asmenybės galias, arba tai, 
ką pavadinau „sugebėjimu būti protingam“ ir „sugebėjimu būti 
racionaliam“. Nors visa pirminė pozicija simbolizuoja abi morali- 
nes galias ir todėl simbolizuoja visą asmens sampratą, šalys, kaip 
racionaliai autonomiškos visuomenės asmenų atstovės, įkūnija tik 
racionalumą: šalys sutaria dėl tų principų, kurie, jų manymu, yra 
geriausi jų atstovaujamiems žmonėms. Šiuos principus šalys verti- 
na — kiek sugeba tai padaryti — tų asmenų gėrio sampratos ir jų 
sugebėjimo susikurti, tikslinti ir racionaliai įgyvendinti tokią sam- 
pratą požiūriu. Protingumą, arba asmens sugebėjimą jausti, kas yra 
teisingumas (o čia tai yra sugebėjimas gerbti sąžiningas socialinės 
kooperacijos sąlygas), įkūnija įvairūs apribojimai, kuriuos šalys pa- 
tiria pirminėje pozicijoje, bei jų susitarimui keliamos sąlygos. Kada 
lygūs visuomenės piliečiai pritaria šalių pasirinktiems teisingumo 
principams ir vadovaujasi jais savo veikloje, tada piliečiai veikia 
visiškai autonomiškai. Skirtumas tarp visiškos autonomijos ir ra- 
cionalios autonomijos yra toks: racionali autonomija randasi tik iš 
mūsų sugebėjimo būti racionaliems ir iš konkrečios gėrio sampra- 
tos, kurią turime tam tikru momentu. Visiška autonomija apima ne 

tik šį sugebėjimą būti racionaliam, bet ir sugebėjimą tobulinti mū- 
sų gėrio sampratą kartu gerbiant sąžiningas socialinės kooperaci- 
jos sąlygas, t. y. teisingumo principus. Gerai sutvarkytoje visuome- 
nėje, kurioje piliečiai Žino, jog jie gali pasikliauti vienas kito teisin- 
gumo jausmu, galime tikėtis, kad Žmogus paprastai nori pats elgtis 
teisingai ir siekia kitų pripažinimo, jog juo galima pasikliauti kaip 
visą gyvenimą visapusiškai bendradarbiaujančiu visuomenės na- 
riu. Todėl visiškai autonomiški asmenys viešai pripažįsta sąžinin- 
gas socialinės kooperacijos sąlygas ir savo veikloje į jas atsižvelgia 
skatinami priežasčių, kurias sukonkretina visų pripažįstami teisin- 
gumo principai. Tačiau šalys yra tik racionaliai autonomiškos, nes 
protingumo keliami apribojimai yra tiesiog joms primesti. Iš tiesų 
racionali šalių autonomija tėra išgalvotų subjektų autonomija, ir jie 
egzistuoja struktūroje, turinčioje formuoti išbaigtą tiek protingo, 
tiek ir racionalaus asmens sampratą. Lygūs piliečiai gerai sutvar- 
kytoje visuomenėje yra visiškai autonomiški, nes jie laisvai pripa- 
žįsta protingumo keliamus apribojimus, todėl ir politiniame jų gy- 
venime atsispindi ta asmens samprata, kuri svarbiausiu laiko jų 
sugebėjimą socialiai bendradarbiauti. Kaip tik visiška aktyvių pi- 
liečių autonomija yra politinio idealo, kurį dera įgyvendinti socia- 
liniame pasaulyje, išraiška". 

Tad galime sakyti, jog pirminėje pozicijoje esančios šalys, kaip 
racionalios atstovės, yra racionaliai autonomiškos dviem atžvil- 
giais. Pirma, kai jos svarsto, iš jų nereikalaujama taikyti jokių iš- 
ankstinių arba apriorinių teisumo ir teisingumo principų ar jais 
vadovautis. Antra, tardamosi dėl to, kuriuos iš alternatyvių teisin- 
gumo principų pripažinti, šalys turi vadovautis tik tuo, kas, jų 
manymu, yra konkretus gėris Žmonėms, kuriems jos atstovauja, ir 


%1 Aš skiriu du pirminės pozicijos aspektus — atitinkamai protingumą ir racio- 
nalumą — todėl, kad galėčiau vaizdžiai išdėstyti mintį, jog ši pozicija yra visos 
asmens sampratos modelis. Tikiuosi, jog tai leis išvengti kai kurių klaidingų šios 
pozicijos aiškinimų, pvz., kad ji neva turinti būti neutrali moraliniu požiūriu arba 
kad ji esanti tik racionalumo sampratos modelis. Iš to daroma klaidinga išvada, jog 
siekiant teisingumo kaip nešališkumo, teisingumo principai pasirenkami vadovau- 
jantis tik racionalaus pasirinkimo samprata — kaip ši suvokiama politinėje ekono- 
mijoje arba sprendimų teorijoje. Kantiškuoju požiūriu tokie siekiai yra net nesvars- 
tytini, ir jie nesuderinami su kantiškąja asmens samprata. 

turi daryti tai tiek, kiek šį gėrį suvokti joms leidžia ribotas žino- 
jimas. Pirminėje pozicijoje pasiekiamas susitarimas dėl dviejų tei- 
singumo principų šiuo atžvilgiu turi būti susitarimas, pagrįstas 
racionaliais savais argumentais. Taigi, rinkdamiesi iš egzistuojan- 
čių alternatyvų sąžiningas Žmonių kooperacijos sąlygas, mes iš 
esmės remiamės racionaliai autonomiškais šalių, atstovaujančių 
šiems Žmonėms, svarstymais. 

Norint tinkamai paaiškinti šį apibendrinimą, reikėtų pasakyti 
kur kas daugiau. Bet čia aš turiu aptarti motyvus, kuriais vadovau- 
jasi pradinėje pozicijoje esančios šalys. Žinoma, jų bendras tikslas 
yra atlikti savo įsipareigojimus ir daryti viską, kad didėtų apčiuo- 
piamas jų atstovaujamų asmenų gėris. Problema yra tai, kad dėl 
nežinojimo uždangos kylančių suvaržymų šalims gali pasirodyti, 
jog neįmanoma išsiaiškinti, kas yra gėris šiems Žmonėms, ir todėl 
joms gali atrodyti neįmanoma racionaliai susitarti. Norėdami iš- 
spręsti šią problemą, mes įvedame pirminių gėrybių (primary go- 
ods) sąvoką ir išvardijame įvairius dalykus, kuriems tinka ši sąvo- 
ka. Esmė yra ta, kad pirmines gėrybes galima nustatyti keliant 
klausimą, kurie dalykai yra visuotinai būtini kaip socialinės sąly- 
gos ir kaip visiems tikslams tinkamos priemonės, leidžiančios žmo- 
nėms įgyvendinti konkrečias jų gėrio sampratas ir ugdyti dvi jų 
moralines galias bei jomis naudotis. Čia turime žvilgtelėti į demo- 
kratinėje visuomenėje Žmogaus gyvenimui keliamus reikalavimus 
ir aptarti normalias jo gyvenimo sąlygas. Tai, kad pirminės gėry- 
bės laiduoja būtinas sąlygas moralinėms galioms realizuoti ir jų 
pagrindu galima įgyvendinti pakankamai platų galutinių tikslų 
spektrą, suponuoja įvairūs bendro pobūdžio faktai apie Žmonių 
reikmes ir sugebėjimus, būdingus jų brendimo tarpsnius ir ugdy- 
mui kylančius reikalavimus, socialinės priklausomybės ryšius ir 
dar apie daug ką. Mums reikia bent jau apytikrio racionalių gyve- 
nimo planų paaiškinimo, kuris parodytų, kodėl šie planai papras- 
tai turi tam tikrą struktūrą, o jų kūrimas, tikslinimas ir įgyvendi- 
nimas priklauso nuo pirminių gėrybių. Neįmanoma nuspręsti, ką 
vadinti pirminėmis gėrybėmis klausiant, kokios bendros priemo- 
nės yra svarbiausios siekiant galutinių tikslų, kurių empirinė ar 
istorinė apžvalga įtikina, kad juos paprastai pripažindavo visi žmo- 

nės. Tokių tikslų gali būti nedaug arba gali jų ir visai nebūti, o tie, 
kurie yra, gali neatitikti tikslų, kylančių iš teisingumo sampratos. 
Apibūdindami pirmines gėrybes, nesiremiame tokiais istoriniais 
arba socialiniais faktais. Nors nustatant, kokios gėrybės yra pirmi- 
nės, reikia Žinoti apie bendrąsias socialinio gyvenimo sąlygas ir jo 
poreikius, o tai nustatoma tik remiantis išankstine asmens samprata. 

Teorijoje išvardytos penkios pirminių gėrybių rūšys (nurodoma 
ir tai, kam jos naudojamos) yra šios: 

a) pamatinės laisvės (minties ir sąžinės laisvė, ir t.t.). Šios laisvės 
yra pamatinės institucinės sąlygos, būtinos dviem moralinėms galioms 
ugdyti ir visapusiškai bei išmintingai jomis naudotis (konkrečiai, vė- 
liau, 8 skirsnyje, aš tai vadinsiu „dviem svarbiausiais atvejais“); šios 
laisvės taip pat būtinos siekiant apsaugoti plačią konkrečių gėrio sam- 
pratų įvairovę (nepažeidžiant teisingumo); 

b) judėjimo laisvė ir laisvas profesijos pasirinkimas esant galimy- 
bių įvairovei. Įvairios galimybės leidžia įgyvendinti įvairiausius galu- 
tinius tikslus bei, kai mes to norime, įvykdyti sprendimą juos tikslinti 
ir keisti; 

c) atsakingų pareigų teikiama valdžia ir prerogatyvos. Jos padidi- 
na asmens savarankiškumą ir praplečia jo visuomenines galimybes; 


d) pajamos ir turtas, suprantami plačiai — kaip priemonės, pade- 
dančios siekti visų tikslų (turi mainomąją vertę). Pajamų ir turto reikia 
norint tiesiogiai arba netiesiogiai įgyvendinti labai įvairius tikslus, kad 
ir kokie šie būtų; 

e) visuomeniniai savigarbos pagrindai. Šiuos pagrindus sąlygoja 
pamatinės institucijos, kurios paprastai yra svarbios norint, kad pilie- 
čiai iš tikrųjų jaustų savo vertę kaip asmenys, sugebėtų ugdyti savo 
moralines galias ir jomis naudotis bei, pasitikėdami savimi, įgyven- 
dintų savo tikslus ir uždavinius“. 

Pažymėtina, kad du teisingumo principai leidžia įvertinti pa- 
matinę visuomenės struktūrą pagal tai, kaip jos institucijos saugo 
ir teikia kai kurias iš šių pirminių gėrybių, pvz., pamatines laisves, 
ir reguliuoja kitų pirminių gėrybių kūrimą ir skirstymą, pvz., pa- 
jamas ir turtą. Tad apskritai paaiškinti reikia tai, kodėl šalys nau- 


29 . aN a ` e : bem 2 . . 
“ Pirminės gėrybės išsamiau aiškinamos mano darbe „Social Unity and Pri- 
mary Goods“. 

dojasi šiuo pirminių gėrybių sąrašu ir kodėl joms atrodo, kad ra- 
cionalu pripažinti du teisingumo principus. 

Savo paskaitoje negaliu svarstyti šio bendro klausimo. Remsiuo- 
si prielaida, netinkančia tik pamatinėms laisvėms. Tarsiu, kad čia 
pakankamai aiškiai išdėstome priežastis, verčiančias pasikliauti pir- 
minėmis gėrybėmis. Kituose skirsniuose ketinu paaiškinti, kodėl, 
turint omenyje asmens sampratą, apibūdinančią šalių atstovauja- 
mus piliečius, pamatinės laisvės išties yra pirminės gėrybės ir, be 
to, kodėl principas, garantuojantis šias laisves, privalo turėti priori- 
tetą prieš antrąjį teisingumo principą. Kartais tokio prioriteto prie- 
žastis tampa akivaizdi aiškinant, kodėl laisvė yra pamatinė, kaip 
kad yra vienodos sąžinės laisvės atveju (jis aptariamas 5 ir 6 skirs- 
niuose). Kitais atvejais šis prioritetas kildinamas iš procedūrinio 
tam tikrų laisvių vaidmens ir jų fundamentalios reikšmės regu- 
liuojant visą pamatinę struktūrą, kaip kad yra vienodų politinių 
laisvių atveju (jis aptariamas 8 skirsnyje). Pagaliau tam tikros pa- 
matinės laisvės yra būtinos institucinės sąlygos, kai garantuotos 
kitos laisvės; minties ir asociacijų laisvė yra būtina sąlyga įgyven- 
dinant sąžinės laisvę ir politines laisves. (Šis ryšys bendrais bruo- 
žais aptartas nagrinėjant teisę laisvai reikšti politinius įsitikinimus 
ir politines laisves 10 ir 12 skirsniuose.) Mano aptartis labai trum- 
pa ir tiesiog iliustruoja, kokios rūšies argumentais remiasi šalys 
laikydamos tam tikras laisves pamatinėmis. Aptardamas kelias skir- 
tingas pamatines laisves, kurių kiekviena grindžiama šiek tiek ki- 
taip, aš tikiuosi paaiškinti, kokią vietą pamatinės laisvės užima 
teisingumo kaip nešališkumo sampratoje ir kas lemia jų prioritetą. 


5. Laisvių prioritetas 
Antroji moralinė galia 


Dabar esame pasirengę apžvelgti argumentus, kuriais remda- 
mosi šalys pirminėje pozicijoje renkasi principus, garantuojančius 
pamatines laisves ir suteikiančius joms prioritetą. Čia negaliu pa- 
grįsti tokių principų, bet nurodysiu tik tai, kaip šitai būtų galima 
daryti. 

Pirmiausia pažymėkime, kad šalys, vadovaudamosi asmens sam- 
prata ir galvodamos apie jų atstovaujamų žmonių gėrį, privalo 
skirti trijų rūšių motyvus. Vienokie motyvai susiję su dviejų mora- 
linių galių ugdymu ir visapusišku bei išmintingu naudojimusi šio- 
mis galiomis, o kiekviena galia sukuria skirtingos rūšies motyvus. 
Pagaliau yra motyvų, kurie susiję su konkrečia asmenine gėrio 
samprata. Šiame skirsnyje aptarsime motyvus, susijusius su suge- 
bėjimu susikurti gėrio sampratą bei su konkrečia asmenine gėrio 
samprata. Pradėsiu nuo pastarosios. Prisiminkime, kad nors šalys 
žino, jog jų atstovaujami Žmonės turi konkrečias gėrio sampratas, 
jos nežino, koks šių sampratų turinys. Būtent jos nežino, kokius 
konkrečius galutinius tikslus ir uždavinius įgyvendina šie žmonės, 
taip pat nežino, kam jie atsidavę ir ištikimi, nežino, koks jų santy- 
kis — religinis, filosofinis ar moralinis — su pasauliu. Taigi, neži- 
no dalykų, leidžiančių suprasti tų žmonių tikslus ir kam šie žmo- 
nės ištikimi. Tačiau šalys Žino, kokia yra bendroji žmonių raciona- 
lių gyvenimo planų struktūra (mat išmano bendruosius Žmogaus 
psichologijos dalykus bei žino, kaip veikia socialinės institucijos), 
todėl jos išmano ir tik ką čia išvardytus svarbiausius gėrio sampra- 
tos elementus. Kaip aiškinome anksčiau, šių dalykų žinojimas kartu 
suponuoja ir jų supratimą bei naudojimąsi pirminėmis gėrybėmis. 

Kad išryškinčiau šias idėjas, apsistoju prie sąžinės laisvės ir 
apžvelgiu argumentus, kuriais remiasi šalys rinkdamosi principus, 
garantuojančius, jog ši pamatinė laisvė būtų taikoma skirtingoms 
religinėms, filosofinėms ir moralinėms pažiūroms į pasaulį”. Žino- 
ma, nors šalys negali būti tikros, kad jų atstovaujami žmonės yra 
kaip tik tokių pažiūrų, aš darysiu prielaidą, jog paprastai šie žmo- 
nės jų laikosi, o šalys kiekvienu atveju privalo laiduoti šią galimy- 
bę. Taip pat tariu, kad šios religinės, filosofinės ir moralinės pažiū- 
ros yra jau susiformavusios ir jų tvirtai laikomasi, tad šia prasme 
jos yra duotos. Jeigu bent vienas iš šalims galimų rinktis alterna- 
tyvinių teisingumo principų garantuoja vienodą sąžinės laisvę, tai 
šį principą ir reikia rinktis. Arba tai darytina bent jau tada, kai 


3 Šiame ir kituose dviejuose skirsniuose aš šiek tiek kitaip išdėstau Teorijoje 
($33) pateikiamą pagrindinį motyvą, skatinantį remti sąžinės laisvę. 

teisingumo samprata, apimanti šį principą, yra veiksminga. Juk 
jeigu yra nežinojimo uždanga, tai šalys nežino, ar jų atstovaujamų 
žmonių įsitikinimai yra būdingi daugumai ar mažumai. Tarkime, 
suteikdamos mažiau sąžinės laisvės mažumų religijoms, jos negali 
kliautis prielaida, kad jų atstovaujami žmonės išpažįsta daugumos 
arba vyraujančią religiją ir todėl privalėtų turėti net daugiau lais- 
vės. Juk gali atsitikti ir taip, kad šie žmonės išpažįsta mažumos 
tikėjimą ir gali atitinkamai nukentėti. Šitaip rizikuodamos, šalys 
pasirodytų rimtai nežiūrinčios į žmonių religinius, filosofinius ar 
moralinius įsitikinimus ir, tiesą sakant, nežinančios, kas yra religi- 
niai, filosofiniai ar moraliniai įsitikinimai. 

Įsidėmėkime, kad, griežtai kalbant, šis pirmasis argumentas są- 
žinės laisvės naudai nėra argumentas. Čia tiesiog atkreipiamas dė- 
mesys į tai, kokiu būdu dėl nežinojimo uždangos kartu su šalių 
įsipareigojimu saugoti tam tikras nežinomas, bet konkrečias ir išpa- 
Žįstamas religines, filosofines ar moralines pažiūras šalys įgyja stip- 
riausius argumentus, kodėl reikia garantuoti šią laisvę. Kertinis 
dalykas čia yra tai, kad, taip sakant, yra pripažįstama, jog teisė 
išpažinti tokias pažiūras ir jų pagrindu kuriamas gėrio sampratas 
yra nediskutuotina. Jos suvokiamos kaip tikėjimo ir elgesio for- 
mos, kurių mes negalime teisėtai atsisakyti ginti, be to, negalime 
leistis įtikinami jomis rizikuoti dėl motyvų, susijusių su antruoju 
teisingumo principu. Žinoma, būna religinių atsivertimų, o žmo- 
nės keičia savo filosofines ir moralines pažiūras. Bet darome prie- 
laidą, kad atsiversti ir keisti pažiūras skatina ne valdžios, padėties, 
turto ar statuso siekimas, bet tai yra įtikinėjimo, proto ir mąstymo 
rezultatas. Net jeigu tikrovėje ši prielaida dažnai pasirodo esanti 
klaidinga, tai nemenkina šalių pareigos saugoti jų atstovaujamų 
žmonių gėrio sampratos neliečiamumą. 

Tad aišku, kodėl sąžinės laisvė yra pamatinė laisvė ir kodėl jai 
suteikiamas tokios laisvės prioritetas. Suprantant, kas yra religinis, 
filosofinis ar moralinis požiūris, su antruoju teisingumo principu 
susiję motyvai negali būti pateikiami siekiant apriboti pagrindinį 
šios laisvės lauką. Jeigu kas nors neigia, jog sąžinės laisvė yra 
pamatinė laisvė, ir mano, kad visi žmonių interesai yra bendrama- 
čiai ir kad visada vyksta tam tikri interesų mainai, ir todėl yra 

racionalu ieškoti pusiausvyros tarp vieno intereso išlaikymo ir kito 
intereso, — tada esame atsidūrę aklavietėje. Vienas iš būdų tęsti 
svarstymą — tai mėginti įrodyti, kad visų pamatinių laisvių siste- 
ma yra nuoseklios ir veiksmingos teisingumo sampratos dalis, o ši 
samprata atitinka pamatinę demokratinio režimo sąrangą ir, maža 
to, sutampa su svarbiausiais šiam režimui būdingais Žmonių įsiti- 
kinimais. 

Dabar pereikime prie motyvų, susijusių su sugebėjimu kurti 
gėrio sampratą. Šį sugebėjimą anksčiau apibrėžėme kaip sugebėji- 
mą susikurti, tikslinti ir racionaliai įgyvendinti konkrečią gėrio sam- 
pratą. Čia turime du glaudžiai susijusius argumentus, nes šį suge- 
bėjimą galima suprasti dvejopai. Pirma, tinkamai ugdomas ir pa- 
naudojamas pagal aplinkybes šis sugebėjimas tampa priemone siekti 
asmeninio gėrio; o kaip priemonė jis nėra (pagal jo apibrėžimą) 
konkrečios asmens gėrio sampratos dalis. Žmonės naudojasi šia 
galia racionaliai siekdami savo aukščiausių tikslų ir sukonkretin- 
dami savo tobulo gyvenimo sampratas. Kiekvienu momentu ši ga- 
lia padeda įtvirtinti tuo metu išpažįstamą konkrečią gėrio sampra- 
tą. Bet negalima apeiti šios galios vaidmens formuojant kitas ir 
racionalesnes gėrio sampratas bei tikslinant jau esančias. Nėra ga- 
rantijos, kad visi mūsų gyvenimo būdo aspektai yra patys raciona- 
liausi ir nereikia jų bent jau šiek tiek, o gal ir iš esmės, patikslinti. 
Dėl šių priežasčių tinkamas ir visapusiškas naudojimasis sugebė- 
jimu kurti gėrio sampratą laiduoja žmogaus gėrį. Remdamosi prie- 
laida, kad sąžinės laisvė, tad ir laisvė klysti bei daryti klaidas, yra 
viena iš socialinių sąlygų, būtinų šiai galiai ugdyti ir naudotis ja, 
šalys turi kitą priežastį pripažinti principus, garantuojančius šią 
pamatinę laisvę. Čia derėtų pažymėti, jog asociacijų laisvės reikia 
norint įgyvendinti sąžinės laisvę; juk jeigu nesame laisvi burtis su 
kitais panašiai mąstančiais piliečiais, neįmanoma naudotis sąžinės 
laisve. Šios dvi pamatinės laisvės sudaro tandemą. 

Antruoju būdu nagrinėdami sugebėjimą kurti gėrio sampratą, 
turime toliau grįsti sąžinės laisvę. Tai darydami, remiamės prielai- 
da, kad šiam sugebėjimui ir esminiams principams, suteikiantiems 
šiam sugebėjimui kryptingumą (racionalaus svarstymo principams), 
būdingas platumas ir jie yra reguliatyvinės prigimties. Tokie šito 

sugebėjimo bruožai leidžia mums manyti, jog mes realizuojame 
„savo gyvenimo būdą sąmoningai ir apgalvotai naudodamiesi viso- 
mis savo intelektinėmis ir moralinėmis galiomis. O šis racionaliai 
įtvirtinamas ryšys tarp mūsų svarstančio proto ir gyvenimo būdo 
pats tampa mūsų turimos konkrečios gėrio sampratos dalimi. Ši 
galimybė glūdi asmens sampratoje. Tad, be žinojimo, kad mūsų 
įsitikinimai yra teisingi, mūsų veiksmai derami, o mūsų tikslai 
geri, mes taip pat galime stengtis suprasti, kodėl mūsų įsitikinimai 
yra teisingi, mūsų veiksmai derami, o mūsų tikslai geri ir tinkami 
mums. Kaip pasakytų Millis, mes galime savo gėrio sampratą pa- 
versti „nuosava“ samprata; mes nesitenkiname tuo, kad perimame 
ją gatavą iš savo visuomenės arba iš visuomenės perų”. Žinoma, 
mūsų ginama samprata nebūtinai turi būti mūsų asmeninė sam- 
prata, taip pat mūsų turima samprata nebūtinai turi būti susikurta 
mūsų pačių. Juk mes galime ginti religinę, filosofinę arba moralinę 
tradiciją, kurios buvome užauginti ir išauklėti ir kurią subrendę 
laikome savo atsidavimo ir ištikimybės centru. Šiuo atveju mes 
giname tradiciją, apimančią idealus ir dorybes, kurie išlaiko mūsų 
proto patikrinimus ir atitinka giliausius mūsų troškimus ir jaus- 
mus. Žinoma, daugelis žmonių gali net nesuabejoti savo perimtais 
įsitikinimais ir tikslais — jie tiki jais arba tenkinasi tuo, kad jie kilę 
iš papročio ir tradicijos. Už tai jų nereikia kritikuoti, nes liberali 
nuostata draudžia politiniu arba socialiniu požiūriu vertinti gėrio 
sampratas, kurios neperžengia teisingumo leidžiamų ribų. 

Šitaip traktuojamas sugebėjimas kurti gėrio sampratą nėra prie- 
monė konkrečiai gėrio sampratai sukurti, o yra esminė jos dalis. Ši 
samprata vaidina ypatingą vaidmenį įgyvendinant teisingumą kaip 
nešališkumą todėl, kad ji leidžia mums pažvelgti į savo galutinius 
tikslus ir atsidavimą taip, jog visiškai atsiskleidžia mastas vienos iš 
moralinių galių, kurios atžvilgiu šioje politinėje teisingumo sam- 
pratoje yra apibūdinami asmenys. Juk tam, kad ši gėrio samprata 


4 Žr.: J. S. Mill. On Liberty 3, $5, kur jis sako: „Tam tikru mastu pripažįstama, 
kad mūsų protas turėtų priklausyti mums patiems, bet nėra to paties pasiryžimo 
pripažinti, kad mums panašiai turėtų priklausyti mūsų troškimai ir impulsai; arba 
teigiama, kad turėti bet kokio stiprumo savų impulsų yra tik pavojus ir spąstai“. 
Apie laisvą individualybės vystymąsi žr. $2—89. 

būtų įmanoma, mums turi būti net atviriau, negu ankstesniojo ar- 
gumento atveju, leidžiama suklysti ir daryti klaidas nepažeidžiant 
pamatinių laisvių nustatytų apribojimų. Norėdamos garantuoti šios 
gėrio sampratos galimybę, šalys, kaip mūsų atstovės, renkasi prin- 
cipus, saugančius sąžinės laisvę. 

Trys ankstesnieji argumentai sąžinės laisvės naudai yra susiję 
šitaip. Pirma, gėrio sampratos laikomos esant duotos ir tvirtai įsi- 
šaknijusios; kadangi yra daugybė tokių sampratų ir jos visos yra 
nediskutuotinos, šalys pripažįsta, jog už nežinojimo uždangos sly- 
pintys teisingumo principai, garantuojantys vienodą sąžinės laisvę, 
yra vieninteliai principai, kuriuos jos gali rinktis. Pasak kitų dviejų 
argumentų, svarstantis protas gali tikslinti gėrio sampratas, ir ši 
galimybė yra sugebėjimo kurti gėrio sampratas dalis. Bet kadangi 
norint visapusiškai ir išmintingai naudotis šiuo sugebėjimu, reikia 
socialinių sąlygų, kurias garantuoja sąžinės laisvė, tai šie argu- 
mentai patvirtina tą pačią išvadą kaip ir pirmasis argumentas. 


6. Laisvių prioritetas 
Pirmoji moralinė galia 


Pagaliau prieiname prie motyvų, susijusių su sugebėjimu jausti, 
kas yra teisingumas. Čia privalome būti atidūs. Pirminėje pozicijoje 
esančios šalys yra racionalios autonomiškos atstovės, ir jas skatina 
tik motyvai, susiję su tuo, kas palaiko konkrečias jų atstovaujamų 
asmenų gėrio sampratas — ir palaiko jas arba kaip jų įgyvendini- 
mo priemonės, arba kaip šių sampratų dalis. Taigi visi argumentai, 
kurie skatina šalis rinktis principus, garantuojančius sugebėjimo 
jausti, kas yra teisingumas, ugdymą ir naudojimą, turi atsižvelgti 
į Šį apribojimą. Ankstesniame skirsnyje įsitikinome, kad sugebėji- 
mas susikurti gėrio sampratą gali būti kieno nors konkrečios gėrio sam- 
pratos dalis, lygiai kaip ir priemonė tokiai sampratai kurti. Tad 
šalys gali griebtis argumentų, naudojamų abiem šiais atvejais, ne- 
išsižadėdamos savo racionalaus ir autonomiško vaidmens. Kitaip 
yra dėl teisingumo jausmo: čia šalys negali griebtis argumentų, 
grindžiamų tuo, jog šio sugebėjimo ugdymas ir panaudojimas yra 
asmens turimos konkrečios gėrio sampratos dalis. Jos turi tenkintis 


205 


JOHN RAWLS 


argumentais, grindžiamais tuo, jog šis sugebėjimas tėra priemonė 
siekti asmens gėrio. 

Aišku, mes darome prielaidą (ją daro ir šalys), jog piliečiai su- 
geba jausti, kas yra teisingumas, bet ši prielaida yra grynai formali. 
Ji reiškia tik tai, kad nesvarbu, kokius principus iš galimų alterna- 
tyvų renkasi šalys, nes jų atstovaujami žmonės, visuomenės pilie- 
čiai, sugebės išsiugdyti tokį teisingumo jausmą, kurio pakaks, kad 
šalių svarstymai, pagrįsti sveika nuovoka ir Žmogaus prigimties 
teorija, atrodytų galimi ir įgyvendinami. Ši prielaida neprieštarau- 
ja šalių racionaliai autonomijai bei sąlygai, kad šalių svarstymams, 
kokias alternatyvas rinktis, neturėtų vadovauti (juo labiau varžyti 
šių svarstymų) išankstinės sampratos arba teisingumo principai. 
Pasak šios prielaidos, šalys žino, kad jos susitaria netuščiai ir kad 
visuomenės piliečiai vadovausis savo veikloje principais, dėl kurių 
susitarta, tiek veiksmingai ir nuolatos, kiek tai daryti jiems leidžia 
žmogaus prigimtis, kai politinės ir socialinės institucijos atitinka ir 
yra viešai žinoma, jog jos atitinka, šiuos principus. Bet kada šalių 
motyvas rinktis tam tikrus teisingumo principus yra viltis, kad 
visuomenės piliečiai veiksmingai ir nuolatos savo veikloje vado- 
vausis šiais principais, šalys gali kliautis tokia viltimi tik todėl, kad 
tiki, jog šių principų nulemtas elgesys yra veiksminga priemonė 
įgyvendinant konkrečias jų atstovaujamų žmonių gėrio sampratas. 
Kaip tik teisingumo siekiai skatina šiuos žmones kaip piliečius, bet 
jie neskatina šalių kaip racionalių autonomiškų atstovių. 

Po šių išankstinių įspėjimų dabar bendrais bruožais išdėstysiu tris 
argumentus, kurie visi susiję su sugebėjimu jausti, kas yra teisingu- 
mas, ir skatina šalis pripažinti principus, garantuojančius pamatinės 
laisves bei leidžiančius suteikti joms prioritetą. Pirmasis argumentas 
grindžiamas dviem dalykais: pirma, tuo, jog teisinga ir stabili koope- 
racijos sistema yra labai naudinga kiekvieno asmens gėrio sampratai; 
antra, jis grindžiamas teze, jog pastoviausia teisingumo samprata yra 
tokia, kurią apibrėžia du teisingumo principai, ir taip yra todėl, 
kad šie principai nustato pamatines laisves bei lemia jų prioritetą. 

Aišku, viešas Žinojimas, kad kiekvienas iš tikrųjų jaučia, kas 
yra teisingumas, ir kad kiekvienu galima pasikliauti kaip visapu- 
siškai bendradarbiaujančiu nariu, yra labai naudingas kiekvieno 

žmogaus gėrio sampratai“. Šį viešą žinojimą ir jo objektą — ben- 
drą teisingumo jausmą — formuoja laikas ir ugdymas, jį lengviau 
sugriauti, negu sukaupti. Šalys vertina tradicines alternatyvas atsi- 
žvelgdamos į tai, kiek gerai šios kuria viešai pripažįstamą teisingu- 
mo sampratą, kai yra Žinoma, jog pamatinė struktūra atitinka tam 
tikrus principus. Tai darydamos, jos vertina išugdytą sugebėjimą jausti, 
kas yra teisingumas, kaip priemonę siekti jų atstovaujamų Žmonių 
gėrio. Tai reiškia, jog teisingos socialinės kooperacijos sistema yra 
palanki konkrečioms piliečių gėrio sampratoms įgyvendinti; o siste- 
ma, kurios stabilumą laiduoja veiksmingas visuomeninis teisingumo 
jausmas, yra geresnė priemonė siekti šio tikslo negu sistema, kuriai 
reikia griežto ir brangaus aparato, vykdančio baudžiamąsias sank- 
cijas, ypač kai šis aparatas kelia pavojų pamatinėms laisvėms. 

Sąlygiškas tradicinių teisingumo principų, kuriuos gali rinktis 
šalys, stabilumas yra sudėtingas klausimas. Čia negaliu apiben- 
drinti daugelio motyvų, kuriuos išnagrinėjau kitur mėgindamas 
paremti antrą dalyką — tezę, jog abu teisingumo principai yra 
stabiliausi. Paminėsiu tik vieną pamatinę idėją — būtent, jog sta- 
biliausia teisingumo samprata yra tokia, kuri yra aiški ir supran- 
tama mūsų protui, suderinama su mūsų gėriu ir besąlygiškai jį 
puoselėja, be to, grindžiama ne mūsų asmens neigimu, bet jo tei- 
gimu“. Įrodinėjama išvada — kad du teisingumo principai geriau 
atitinka šias sąlygas negu kitos alternatyvos kaip tik dėl pamatinių 
laisvių, paimtų drauge su tikrąja politinių laisvių verte (ji aptaria- 
ma kitame skirsnyje) ir diferencijos principu. Pvz., tai, jog du teisin- 
gumo principai išreiškia besąlygišką rūpinimąsi kiekvieno Žmogaus 
gėriu, rodo pamatinių laisvių lygybė ir jų prioritetas, taip pat tikroji 
politinių laisvių vertė. Be to, šie principai yra aiškūs ir suprantami 
mūsų protui todėl, kad jie yra viešai ir abipusiai pripažįstami, ir jie 
tiesiogiai reikalingi pamatinių laisvių lyg dėl jų pačių". Šios laisvės 

* Čia aš performuluoju argumentus už didesnį teisingumo kaip nešališkumo 
stabilumą. Jie pateikti: Teorija, $76. 

*6 Žr. ibid., p. 498 f. 


7 Teigdamas, jog teisingumo principai tiesiogiai reikalingi pamatinių laisvių ir 
dėl jų pačių, aš turiu omenyje ibid. paminėtus motyvus, liečiančius tai, ką vadinau 
„ttvirtinimu“; žr. p. 160 f., 261—263, 288—289, 326—327. 

nepriklauso nuo spėjamų skaičiavimų ieškant geriausio socialinių 
interesų (arba socialinių vertybių) bendrojo balanso. Teisingumas 
kaip nešališkumas draudžia šitaip skaičiuoti. Pažymėkime, jog iro- 
dinėdami pirmąjį argumentą, atsižvelgiame į perspėjimus, išdėsty- 
tus pirmuosiuose šio skirsnio paragrafuose. Juk šalis pripažinti 
teisingumo principus, kurie veiksmingiausiai garantuoja galimybę 
ugdyti teisingumo jausmą ir naudotis juo, skatina ne troškimas 
realizuoti šią moralinę galią vardan jos pačios, o tai, kad šalys 
vertina šią galią kaip geriausią būdą stabilizuoti socialinę koope- 
raciją ir šitaip puoselėti konkrečias jų atstovaujamų Žmonių gėrio 
sampratas. 

Antrąjį, neatsiejamą nuo pirmojo, argumentą lemia fundamen- 
tali savigarbos svarba?. Įrodinėjama, jog savigarbą veiksmingiau- 
siai skatina ir stiprina du teisingumo principai, ir vėlgi kaip tik 
todėl, kad pabrėžiamos lygios pamatinės laisvės ir joms suteikia- 
mas prioritetas, nors savigarbą dar skatina ir stiprina sąžininga 
politinių laisvių vertė ir diferencijos principas“. Be to, savigarbą 
skatina kiti dviejų principų bruožai. Tai reiškia, kad joks pavienis 
bruožas atskirai nedaro įtakos. Bet šito reikia tikėtis. Kadangi pa- 
matinės laisvės vaidina svarbų vaidmenį skatindamos savigarbą, 
tai šalys, pripažindamos du teisingumo principus, įgyja argumen- 
tų, pagrįstų šiomis laisvėmis. 

Labai trumpai išdėstomas šis argumentas atrodo toks. Savigar- 
ba kyla iš mūsų pasitikėjimo tuo, kad esame visapusiškai bendra- 
darbiaujantys visuomenės nariai, sugebantys visą gyvenimą siekti 
įgyvendinti gėrio sampratą. Tad savigarbos prielaida yra abiejų 
moralinių galių ugdymas ir naudojimasis jomis, vadinasi, ir tikras 
teisingumo jausmas. Savigarba svarbi tuo, kad ji suteikia tikrą tą 
savo vertės jausmą, tvirtą įsitikinimą, jog verta įgyvendinti pasi- 


7 Apie savigarbą žr.: Teorija, 867. Apie jos vaidmenį argumentuojant dviejų 
teisingumo principų naudai žr. p. 178—183. Apie lygias politines laisves kaip savi- 
garbos pagrindą žr. p. 234, 544—546. 

“ Apie sąžiningą politinių laisvių vertę žr.: ibid., p. 224—228, 233—234, 277— 
279 ir 356. Aptariant vienodas politines laisves kaip savigarbos pagrindą p. SH— 
546, tikroji šių laisvių vertė nėra minima. Tai derėjo padaryti. Žr. taip pat toliau, 
§7 ir 812. 

rinktą savąją gėrio sampratą. Neturėdami savigarbos, nematome 
prasmės ką nors daryti, o jeigu kai kurie dalykai yra mums vertin- 
gi, stokojame valios jų siekti. Tad šalys daug reikšmės teikia tam, 
kiek teisingumo principai stiprina savigarbą, nes priešingu atveju 
šie principai negali veiksmingai padėti įgyvendinti tų gėrio sam- 
pratų, kurias pasirinko šalių atstovaujami žmonės. Šitaip apibūdi- 
nę savigarbą, mes teigiame, kad savigarbą sąlygoja ir skatina tam 
tikri vieši pamatinių socialinių institucijų bruožai, taip pat tai, kaip 
šios institucijos veikia drauge ir kaip šias institucijas pripažįstantys 
žmonės turėtų vertinti vienas kitą ir elgtis vienas su kitu (ir kaip 
jie paprastai vertina ir elgiasi). Šie pamatinių institucijų bruožai ir 
elgesio būdai, kurių visuomenė tikisi (ir paprastai gerbia) yra so- 
cialinės savigarbos pagrindai (anksčiau išvardyti 4 skirsnyje kaip 
paskutinioji pirminių gėrybių rūšis). 

Iš anksčiau pateikto savigarbos apibūdinimo aiškėja, kad šie so- 
Cialiniai pagrindai priskirtini prie svarbiausių pirminių gėrybių. 
Dabar šiuos pagrindus labai sąlygoja visuomeniniai teisingumo 
principai. Kadangi pamatines laisves garantuoja tik du teisingu- 
mo principai, jie veiksmingiau negu kitos alternatyvos skatina ir 
stiprina piliečių kaip lygių asmenų savigarbą. Tokį šių principų, 
kaip visuomeninių pamatinės struktūros principų, poveikį lemia 
jų turinys. Šis turinys turi du aspektus, kurie neatsiejami nuo vie- 
no iš dviejų savigarbos elementų. Prisiminkime, jog pirmasis ele- 
mentas yra mūsų pasitikėjimas savimi, kad esame visapusiškai 
bendradarbiaujantys visuomenės nariai. Šio pasitikėjimo ištakos — 
dviejų moralinių galių ugdymas ir naudojimasis jomis (šitaip įgy- 
jamas veiksmingas teisingumo jausmas). Antrasis elementas yra 
tikras savo vertės jausmas, kylantis iš įsitikinimo, jog galime įgy- 
vendinti vertingą gyvenimo planą. Pirmąjį elementą stiprina pa- 
matinės laisvės, garantuojančios visapusišką ir išmintingą abiejų 
moralinių galių panaudojimą. Antrąjį elementą stiprina tai, kad ši 
garantija yra visuomeninės prigimties ir jai apskritai pritaria pi- 
liečiai, o visa tai egzistuoja drauge su tikra politinių laisvių ver- 
te ir diferencijos principu. Juk mūsų vertės jausmas ir pasitikėji- 
mas savimi priklauso nuo to, kiek mus gerbia ir kiek į mus atsi- 
žvelgia kiti. Viešai pritardami pamatinėms laisvėms, piliečiai ge- 

rai sutvarkytoje visuomenėje išreiškia abipusę pagarbą vienas ki- 
tam kaip protingos ir pasitikėjimo vertos būtybės, taip pat jie kar- 
tu pareiškia pripažįstą vertę, kurią visi piliečiai suteikia savo gy- 
venimo būdui. Tad pamatinės laisvės laiduoja tai, kad du teisin- 
gumo principai veiksmingiau negu kitos alternatyvos atitinka sa- 
vigarbos keliamus reikalavimus. Dar kartą pažymėkime, jog ša- 
lys jokiu būdu nesirūpina tik tuo, kad teisingumo jausmas būtų 
ugdomas ir juo būtų naudojamasi dėl jo paties; nors, žinoma, ši- 
to negalima pasakyti apie visiškai autonomiškus gerai sutvarky- 
tos visuomenės piliečius. 

Čia galiu tik nurodyti trečią, ir paskutinį, argumentą, susijusį su 
teisingumo jausmu. Jis grindžiamas ta gerai sutvarkytos visuome- 
nės samprata, kurią aš pavadinau „socialinė socialinių bendrijų 
asociacija“®. Mintis yra ta, kad demokratinė visuomenė, gerai 
sutvarkyta pagal du teisingumo principus, gali būti kiekvienam 
piliečiui daug visapusiškesnis gėris negu konkretus individualus 
gėris, kai individai turi kliautis tik savo planais arba užsisklęsti 
mažesnėse bendrijose. Galimybė prisidėti prie šio visapusiškesnio 
gėrio leistų labai padidinti ir sustiprinti konkretų kiekvieno žmo- 
gaus gėrį. Socialinės bendrijos gėris tobuliausiai įgyvendinamas 
tada, kai visi prisideda prie šio gėrio, bet tai gali daryti tik kai kurie 
ir galbūt tik nedaugelis. Šią idėją iškėlė von Humboldtas. Jis sako: 

Kiekvienas Žmogus... gali vienu metu panaudoti tik vieną galią, 
arba, tiksliau, visa mūsų prigimtis skatina mus imtis vienu metu tik 
vienos veiklos. Todėl atrodo, kad Žmogus neišvengiamai pasmerktas 
vienpusiškumui, nes jo energija silpnėja, kai ji nukreipiama į daugelį 
dalykų. Bet Žmogus turi galią išvengti vienpusiškumo mėgindamas 
sutelkti skirtingas ir paprastai atskirai naudojamas prigimties galias, 
kiekvienu savo gyvenimo laikotarpiu spontaniškai derindamas gęs- 
tančias vienos veiklos kibirkštis su tomis, kurios įsižiebs ateityje, jis 
stengiasi padidinti ir paįvairinti savo galias harmoningai jas derinda- 
mas, užuot ieškojęs tik įvairių objektų, leidžiančių jas atskirai panau- 
doti. Tai, ką individas laimi susiedamas praeitį ir ateitį su dabartimi, 
visuomenė sukuria per skirtingų jos narių kooperaciją. Juk kiekviena- 
me savo gyvenimo tarpsnyje individas gali pasiekti tik vieną iš tų 


” Apie šią sąvoką žr.: Teorija, §79. Ten aš jos nesiejau su pamatinėmis laisvėmis 
ir jų prioritetu, kaip kad mėginu daryti čia. 

tobulybių, kurios gali būti būdingos žmogaus charakteriui. Tik todėl, 

kad egzistuoja socialinė bendrija, sudaryta jos narių vidinių norų ir 

sugebėjimų pagrindu, kiekvienas Žmogus gali tapti turtingų kolekty- 
vinių išteklių dalininku*!. 

Kad pailiustruotume socialinės bendrijos idėją, pagalvokime apie 
grupę talentingų muzikantų, kurie visi apdovanoti tokiais pačiais 
įgimtais talentais ir todėl galėtų išmokti vienodai gerai groti visais 
orkestro instrumentais. Ilgai mokęsi ir repetavę jie labai įgunda 
groti savo pasirinktu instrumentu ir prisipažįsta, jog tai atitinka 
ribotas Žmogaus galias; jie negali pakankamai profesionaliai groti 
daugeliu instrumentų, juo labiau negali groti jais visais iš karto. 
Tad šiuo ypatingu atveju, kai visų įgimti talentai yra tokie patys, 
grupė, koordinuodama savo lygiaverčių narių veiklą, laimi tokią 
pačią kiekvieno turimų sugebėjimų visumą. Bet netgi tada, kai šie 
įgimti muzikiniai gabumai nebūna vienodi, o kiekvienas asmuo 
išsiskiria savitu talentu, įmanoma gauti panašų rezultatą, jeigu šie 
gabumai deramai papildo vieni kitus ir gerai koordinuojami. Visa- 
da žmonės yra reikalingi vienas kitam, nes savo sugebėjimus ga- 
lima realizuoti tik aktyviai bendradarbiaujant su kitais ir, beje, dau- 
giausia juos galima realizuoti visų pastangomis. Individas gali būti 
tobulas tik dalyvaudamas socialinėje asociacijoje. 

Šiame pavyzdyje orkestras yra socialinė bendrija. Bet egzistuoja 
tiek visuomeninių asociacijų rūšių, kiek yra žmogaus veiklos rū- 
šių, atitinkančių būtinas sąlygas. Be to, pamatinė visuomenės struk- 
tūra sukuria prielaidas visoms šioms veikloms. Jeigu šios įvairios 
žmogaus veiklos rūšys tinkamai papildo viena kitą ir gali būti 
gerai koordinuojamos, mes prieiname sampratą, kad visuomenė 
yra socialinė socialinių bendrijų asociacija. Socialinę socialinių ben- 
drijų asociaciją padaro galimą trys mūsų visuomeninės prigimties 
aspektai. Pirmasis aspektas yra tas, kad dėl įvairių Žmogaus talen- 
tų tampa įmanoma daugybė jo veiklos rūšių ir įvairių šios veiklos 
organizavimo formų, kurios papildo vienos kitas. Antras aspektas 
yra tas, kad tai, kuo mes galėtume būti ir ką galėtume daryti, 


al Ši ištrauka cituojama ibid., p. 523—524 n. Ji paimta iš: W. von Humboldt. The 
Limits of State Action, ed. by J. W. Burrow. — Cambridge: Cambridge University 
Press, 1969, p. 16—17. 

smarkiai pranoksta tai, ką mes galime daryti ir kuo galime būti 
savo gyvenime. Todėl mes priklausome nuo kitų žmonių pastangų 
kooperuotis stengdamiesi ne tiktai gauti materialinių priemonių, 
reikalingų gerovei garantuoti, bet ir tapti tuo, kuo galėtume būti, 
ir daryti tai, ką galėtume daryti. Trečiasis aspektas yra mūsų ge- 
bėjimas veiksmingai jausti, kas yra teisingumas. Tai galėtų būti 
teisingumo principai, liečiantys teisingą tarpusavio sąveikos su- 
pratimą. Kai šiuos principus įgyvendina socialinės institucijos ir 
juos gerbia visi piliečiai, ir tai viešai pripažįstama, daugelio socia- 
linių bendrijų veikla koordinuojama ir sudaroma socialinių bend- 
rijų socialinė asociacija. 

Kyla toks klausimas: kurie iš principų, kuriuos gali rinktis pir- 
minėje pozicijoje esančios šalys, yra patys veiksmingiausi koordi- 
nuojant daugelį socialinių bendrijų ir sudarant vieną socialinę aso- 
ciaciją? Čia iškyla du pageidavimai: pirma, šie principai turi būti 
aiškiai susiję su piliečių kaip laisvų ir lygių asmenų samprata ir šią 
sampratą turėtų implicitiškai suponuoti šių principų turinys ir lyg 
ją išreikšti. Antra, šie principai, kaip visuomenės pamatinės struk- 
tūros principai, turi suponuoti tarpusavio mainų tarp piliečių sam- 
pratą, kai šie visą gyvenimą socialiai bendradarbiauja kaip laisvi ir 
lygūs asmenys. Jeigu šie pageidavimai nėra patenkinami, mes ne- 
galime teigti, kad visuomenės kultūros turtingumas ir įvairovė yra 
visų jos narių pastangų kooperuotis siekiant abipusio gėrio rezul- 
tatas; taip pat mes negalime manyti, jog kultūra yra kažkas, prie ko 
mes galime prisidėti ir kur mes galime dalyvauti. Juk viešoji kul- 
tūra dažniausiai visada būna kitų kūrinys. Todėl piliečiai, norėda- 
mi paremti šiuos įsitikinimus, privalo ginti tarpusavio mainų sam- 
pratą, atitinkančią jų pačių savivoką, ir sugebėti atskirti, kas yra jų 
bendras visuomeninis tikslas ir juos siejantis ištikimybės objektas. 
Du teisingumo principai geriausiai garantuoja tokius įsitikinimus 
kaip tik todėl, kad pripažįstama, jog visuomeninis tikslas yra tar- 
pusavio pagarbos pagrindu vertinti kiekvieną pilietį kaip laisvą ir 
lygų asmenį. Šis tikslas išryškėja tada, kai, nustatant du teisingumo 
principus, viešai ginamos vienodos pamatinės laisvės. Tarpusavio 
mainų saitai apraizgo visą visuomenę, o individų ir grupių laimėji- 
mai nebėra vertinami kaip atskiros asmenų arba bendrijų gėrybės. 


212 


PAMATINĖS LAISVĖS IR JŲ PRIORITETAS 


Pagaliau pažymėkime, kad šitaip aiškinant socialinės bendrijos 
gėrį, pirminėje pozicijoje esančioms šalims nereikia konkrečiai ži- 
noti, kokia yra konkreti jų atstovaujamų Žmonių gėrio samprata. 
Juk kad ir kokios būtų Žmonių gėrio sampratos, jas praplės ir su- 
stiprins visapusiškesnis socialinės bendrijos gėris, jeigu šių Žmo- 
nių konkrečios sampratos atitinka tam tikrus plačius tokių sam- 
pratų kriterijus ir yra suderinamos su teisingumo principais. Tad 
pirminėje pozicijoje esančios šalys gali remtis šiuo trečiuoju argu- 
mentu, nes jis nepažeidžia apribojimų, keliamų svarstymui. Siek- 
damos konkretaus jų atstovaujamų žmonių gėrio, šalys renkasi 
principus, kurie garantuoja pamatines laisves. Tai yra geriausias 
būdas įtvirtinti visapusišką socialinės bendrijos gėrį ir jį laiduojan- 
tį veiksmingą teisingumo jausmą. Probėgom pažymiu, kad visuo- 
menės, kaip socialinių bendrijų socialinės asociacijos, samprata pa- 
aiškina, kodėl, esant laisvės režimui, įmanoma ne tik prisitaikyti 
prie gėrio sampratų pliuralizmo, bet ir taip koordinuoti įvairias 
žmonių veiklos rūšis, kad šios virstų visapusiškesniu gėriu, prie 
kurio kiekvienas gali prisidėti ir kurio siekiant kiekvienas gali da- 
lyvauti. Pažymėkime, kad šio visapusiškesnio gėrio negalima su- 
konkretinti remiantis vien gėrio samprata, reikia ir konkrečios teisin- 
gumo, būtent teisingumo kaip nešališkumo, sampratos. Taigi šis vi- 
sapusiškesnis gėris suponuoja šią teisingumo sampratą, ir jį galima 
pasiekti, jeigu jau turimos konkrečios gėrio sampratos tenkina anks- 
čiau išdėstytas bendrąsias sąlygas. Remiantis prielaida, kad raciona- 
lu, jog šalys taria esant sąlygas sudarytas, jos gali šį visapusiškesnį 
gėrį traktuoti kaip didinantį jų atstovaujamų Žmonių gėrį — ir 
nesvarbu, kokios konkrečios šių Žmonių gėrio sampratos. 

Tuo užbaigiame argumentų apžvalgą. Šiais argumentais remia- 
si pirminėje pozicijoje esančios šalys, kai jos renkasi du teisingumo 
principus, garantuojančius vienodas pamatines laisves ir sąlygojan- 
čius jų prioritetą. Aš nemėginau aprėpti visų galimų argumentų ir 
nesistengiau įvertinti, kokia mano aptartųjų argumentų santykinė 
reikšmė. Mano tikslas buvo apžvelgti svarbiausius argumentus. 
Nėra abejonės, kad argumentai, susiję su sugebėjimu kurti gėrio 
sampratą, yra geriau žinomi (galbūt todėl, kad jie atrodo papras- 
tesni) ir, kalbant be ceremonijų, svaresni. Bet aš manau, jog taip 

pat yra svarbūs argumentai, susiję su gebėjimu jausti, kas yra tei- 
singumas. Visur aš kiekviena proga pabrėždavau, kad šalys, besi- 
stengiančios paremti konkrečias jų atstovaujamų žmonių gėrio sam- 
pratas, būna priverstos rinktis principus, kurie skatina ugdyti dvi 
moralines galias ir leidžia visapusiškai ir išmintingai jomis naudo- 
tis. Prieš pradėdamas nagrinėti, kaip reikia sukonkretinti ir sude- 
rinti pamatines laisves vėlesniais etapais (tai yra prieš pradėdamas 
nagrinėti tai, ką anksčiau pavadinau „antrąja spraga“), turiu aptar- 
ti svarbų pirmojo teisingumo principo bruožą, apie kurį užsimi- 
niau keletą kartų, — būtent tikrąją politinių laisvių vertę. Aptari- 
nėjant šį bruožą, paaiškės, kiek pamatines laisves ir jų prioritetą 
lemiantys argumentai priklauso nuo dviejų teisingumo principų 
turinio — susijusių reikalavimų sankaupos. 


7. Pamatinės laisvės ne tik formalios 


Ankstesnius skirsnius galime apibendrinti šitaip: pirma, pirmi- 
nės pozicijos procedūra sulygina šalis ir jos laikosi suvaržymų, ku- 
rie išreiškia protingumo aspektą. Antra, šalys yra racionalios ir au- 
tonomiškos atstovės, kurių svarstymai išreiškia racionalumo aspek- 
tą. Šios dvi sąlygos garantuoja, kad kiekvienam piliečiui būna ne- 
šališkai atstovaujama, kai atrinkinėjami teisingumo principai, regu- 
liuojantys pamatinę visuomenės struktūrą. Šalys turi rinktis iš alter- 
natyvių principų vadovaudamosi tik tokiais motyvais, kuriuos lemia 
jų atstovaujamų žmonių gėris. Dėl priežasčių, kurias tik ką aptarėme, 
šalys teikia pirmenybę tiems principams, kurie laiduoja platų konkre- 
čių (bet nežinomų) gėrio sampratų spektrą ir tvirčiausiai garantuoja 
tas politines ir socialines sąlygas, kurios būtinos norint tinkamai ug- 
dyti dvi moralines galias ir visapusiškai bei išmintingai jomis naudo- 
tis. Remiantis prielaida, kad pamatinės laisvės ir jų prioritetas garan- 
tuoja šias sąlygas (esant pakankamai palankioms aplinkybėms), du 
teisingumo principai — beje, pirmasis principas turi pirmenybę prieš 
antrąjį — tampa principais, kuriems pritariama. Šitaip pasiekiama tai, 
ką aš anksčiau vadinau teisingumo kaip nešališkumo „pradiniu tiks- 
lu“. Bet čia galima teisėtai priekaištauti, kad nesu aptaręs sąlygų, kaip 
aprūpinti materialinėmis priemonėmis, kurių reikia norint didinti 
žmonių gėrį. Ar pamatines laisves ir jų prioritetą lemiantys principai 

yra priimtini, priklauso nuo to, kiek šiuos principus papildo kiti prin- 
cipai, garantuojantys sąžiningą šių priemonių padalijimą. 

Čia pat kyla klausimas: kiek teisingumas kaip nešališkumas 
leidžia spręsti ilgalaikę problemą, kad, taip sakant, pamatinės lais- 
vės gali pasirodyti esančios tik formalios?** Daugelis, ypač radika- 
lūs demokratai ir socialistai, įrodinėjo, kad nors gali atrodyti, jog 
piliečiai yra iš tikrųjų lygūs, vis dėlto, ko gero, rasis socialinė ir 
ekonominė nelygybė, jeigu pamatinės laisvės ir tikroji galimybių 
lygybė, priklausančios pamatinei struktūrai, bus pernelyg didelės. 
Einantys aukštesnes pareigas ir turtingesni Žmonės gali savo nau- 
dai reguliuoti įstatymų leidybą. Atsakydami į šį klausimą, nurody- 
kime, koks yra skirtumas tarp pamatinių laisvių ir šitų laisvių 
vertės“: pamatinės laisves sukonkretina institucinės teisės ir parei- 
gos, kurios suteikia teisę piliečiams daryti, jeigu šie nori, įvairius 
dalykus ir draudžia kištis kitiems. Pamatinės laisvės yra teisiškai 
saugomų veiklos būdų ir galimybių rėmai. Žinoma, nemokšišku- 
mas ir skurdas bei materialinių priemonių stoka apskritai trukdo 
žmonėms naudotis savo teisėmis ir išnaudoti šias progas. Bet užuot 
manę, kad šios ir panašios kliūtys varžo asmens laisvę, mes mano- 
me, kad jos daro įtaką laisvės vertei, tai yra tam, kiek asmenims 
naudingos jų laisvės. Taigi teisingumo kaip nešališkumo sampra- 
toje šis naudingumas yra sukonkretinamas pateikiant pirminių gė- 
rybių, reguliuojamų pagal antrąjį teisingumo principą, sąrašą. Jis 
konkretinamas nurodant ne asmens gerovės lygį (arba naudingu- 
mo funkciją), bet tas pirmines gėrybes, kurių reikalavimas traktuo- 
jamas kaip reikalavimas patenkinti ypatingus poreikius. Šiuos po- 
reikius apibrėžia tikslai, kuriuos kelia politinė teisingumo samprata. 
Vienos pirminės gėrybės, tokios kaip pajamos ir turtas, suvokiamos 
kaip materialios visų tikslų priemonės, leidžiančios piliečiams siekti 
savo tikslų vienodų laisvių ir tikrai lygių galimybių pagrindu. 


3? Esu dėkingas Normanui Danielsui už tai, kad jis iškėlė klausimą, į kurį 
mėginu atsakyti šiame skirsnyje. Žr. jo „Egual Liberty and Unegual Worth of 
Liberty“. — In Daniels, p. 253—281. Esu dėkingas Joshua Rabinowitziui už plačius 
komentarus ir diskusiją. 


3 Toliau šiame skirsnyje ir kitame gvildenamas paragrafas, kuris Teorijoje pra- 
sideda 204 p. i 

Tad teisingumo kaip nešališkumo sąlygomis visi piliečiai turi 
tas pačias lygias pamatines laisves, ir nekyla klausimas, kaip kom- 
pensuoti už mažesnę laisvę. Bet laisvė nėra visiems vienodai ver- 
tinga arba naudinga. Diferencijos principo taikymas leidžia kai 
kuriems piliečiams turėti, pvz., didesnes pajamas ir turtą, taigi ir 
daugiau priemonių savo tikslams siekti. Tačiau, kai šis principas 
įgyvendinamas, už mažesnės vertės laisvę kompensuojama: visiems 
tikslams tinkamos priemonės, kuriomis gali naudotis labiausiai nu- 
skriausti visuomenės nariai, siekdami savo tikslų, būtų net dar 
menkesnės, jeigu ekonominė ir socialinė nelygybė, vertinama re- 
miantis pirminių gėrybių sąrašu, būtų kitokia, negu ji yra. Pama- 
tinė visuomenės struktūra tokia, kad ji maksimaliai pagausina-tų 
pirminių gėrybių, kuriomis gali naudotis labiausiai nuskriaustieji, 
ir šitaip leidžiama jiems naudotis tokiomis pačiomis pamatinėmis 
laisvėmis, kokiomis naudojasi visi. Tai yra vienas svarbiausių po- 
litinio ir socialinio teisingumo tikslų. 

Žinoma, šis laisvės ir laisvės vertės skyrimas tėra apibrėžimas 
ir neišsprendžia esminio klausimo. Kyla mintis vienodas pamati- 
nes laisves derinti su principu, padedančiu skirstyti tam tikras pir- 
mines gėrybes, kurios suvokiamos kaip visiems tikslams tinkamos 
priemonės, leidžiančios siekti mūsų tikslų. Šis apibrėžimas yra pir- 
mas žingsnis mėginant sukurti vientisą ir neprieštaringą laisvės ir 
lygybės sampratą. Ar šis laisvės ir lygybės derinys priimtinas, pri- 
klauso nuo to, ar jis garantuoja veiksmingą teisingumo teoriją, ku- 
ri, deramai apmąstyta, atitiktų motyvuotus mūsų įsitikinimus. Bet 
siekdami šito atitikimo mūsų motyvuotiems įsitikinimams, turime 
žengti dar vieną svarbų žingsnį ir ypatingu būdu traktuoti lygias 
politines laisves. Tai yra padaroma pirmąjį teisingumo principą 
papildant garantija, kad politines laisves, ir tik šias laisves, laiduo- 
ja tai, ką aš pavadinau jų „sąžininga verte“. 


H Deja, paragrafas, kuris Teorijoje prasideda 204 p., gali sukelti ir priešingą 
įspūdį. 

35 Nors idėja apie tikrą lygių politinių laisvių vertę yra svarbus Teorijoje patei- 
kiamų dviejų teisingumo principų aspektas, ši idėja nebuvo pakankamai išplėtota ir 
paaiškinta. Todėl buvo lengva nepastebėti jos reikšmės. Reikšmingos nuorodos pa- 
teikiamos išn. 29. 

Paaiškinu: ši garantija reiškia, jog politinės laisvės turėtų apy- 
tikriai ar bent jau pakankamai vienodą vertę visiems piliečiams 
nepriklausomai nuo jų socialinės arba ekonominės padėties. Poli- 
tinės laisvės turi būti lygios ta prasme, kad kiekvienas turėtų realią 
galimybę užimti valstybines pareigas ir daryti įtaką politiniams 
sprendimams. Ši sąžiningų galimybių samprata yra analogiška są- 
žiningų galimybių lygybės sampratai, kurią suponuoja antrasis tei- 
singumo principas“. Kada pirminėje pozicijoje esančios šalys pri- 
pažįsta laisvės prioritetą, jos supranta, kad lygios politinės laisvės 
čia traktuojamos šiuo ypatingu būdu. Vertindami, kiek priimtina 
tokia samprata, kuri aprėpia kartu laisvę ir lygybę, privalome tu- 
rėti omenyje, jog dviejuose teisingumo principuose politinėms lais- 
vėms priklauso ypatinga vieta. 

Nėra reikalo filosofinėje doktrinoje išsamiai svarstyti, kokių rei- 
kia institucijų, kad būtų garantuota tikroji lygių politinių laisvių 
vertė, lygiai kaip nėra reikalo svarstyti, kokių reikia įstatymų ir 
taisyklių, kad būtų garantuota konkurencija rinkos ekonomikoje. 
Vis dėlto reikia pripažinti, jog problema, kaip garantuoti sąžiningą 
politinių laisvių vertę, yra tokia pat svarbi, o gal ir svarbesnė negu 
problema, kaip garantuoti tikrą konkurenciją rinkoje. Juk jeigu nėra 
bent apytikriai išlaikoma sąžininga šių laisvių vertė, maža vilties, 
kad būtų įtvirtintos ar išlaikytos ir pamatinės institucijos. Kaip 
geriausia daryti — sudėtingas ir sunkus klausimas, o dabartiniu 
metu galbūt trūksta ir reikiamo istorinio patyrimo, ir teorinio su- 
pratimo, tad privalome žengti pirmyn klaidų ir bandymų keliu. 
Bet atrodo, kad viena iš galimybių garantuoti sąžiningą vertę — tai 
išlaikyti politinių partijų nepriklausomybę nuo didelių privačios eko- 
nominės ir socialinės galios centrų privačią nuosavybę pripažįstan- 
čioje demokratijoje bei jų nepriklausomybę nuo valdžios kontrolės ir 
biurokratų galios liberalaus socialistinio režimo sąlygomis. Abiem 
atvejais visuomenė turi prisiimti bent jau didelę politinio proceso 
organizavimo ir realizavimo kaštų dalį. Ji taip pat privalo regu- 
liuoti rinkimus. Garantuoti sąžiningą politinių laisvių vertę — tai 
viena iš galimybių atremti teisingumo kaip nešališkumo sampratai 
metamą priekaištą, jog pamatinės laisvės yra tik formalios. 


36 Apie tikrą galimybių lygybę žr.: ibid., p. 72—74 ir $14. 

Šiam politinių laisvių sąžiningos vertės garantavimui būdingi 
keli įsidėmėtini bruožai. Pirma, kiekvienam piliečiui suteikiamos 
sąžiningos ir maždaug lygios galimybės naudotis valstybės teikia- 
momis paslaugomis, turinčiomis padėti įgyvendinti konkretų politi- 
nį tikslą, — būtent paslaugomis, kurias apibrėžia konstitucinės nor- 
mos ir procedūros, valdančios politinį procesą ir kontroliuojančios 
patekimą į politinės valdžios postus. Kaip aptarsime vėliau (9 skirs- 
nis), šios normos ir procedūros turi būti nešališkos, kad būtų lei- 
džiami teisingi ir veiksmingi įstatymai. Reikia pažymėti, kad pa- 
grįstos lygių piliečių pretenzijos varžomos tam tikrų standartinių 
apribojimų, kurie kyla iš sąmoningo ir lygaus dalyvavimo politi- 
niame procese sampratos. Antra, šiame politiniame procese negali, 
taip sakant, dalyvauti visi. Todėl tie, kurie turi palyginti daugiau 
priemonių, gali telktis ir, nesant tikros politinių laisvių vertės ga- 
rantijų, išstumti tuos, kurie turi mažiau priemonių. Negalime būti 
tikri, jog nelygybė, kurią leidžia diferencijos principas, bus pakan- 
kamai nedidelė, kad taip neįvyktų. Aišku, kai nėra antrojo teisin- 
gumo principo, rezultatas būna iš anksto nulemtas. Kadangi ne 
visi gali dalyvauti politiniame procese, tai politinių laisvių naudin- 
gumas kur kas labiau negu kitų pamatinių laisvių naudingumas 
priklauso nuo to, koks mūsų socialinis statusas ir padėtis pajamų bei 
turto pasiskirstymo požiūriu. Kai mes nagrinėjame ir išskirtinį poli- 
tinio proceso vaidmenį renkantis įstatymus ir politiką, kuriais regu- 
liuojama pamatinė struktūra, nėra neįmanoma, jog specialios tikros 
vertės garantijos būtų suteiktos tik šioms laisvėms. Šitokia garantija 
yra natūralus sankirtos taškas tarp, viena vertus, tik formalios laisvės 
ir, antra vertus, tam tikrų platesnių visų pamatinių laisvių garantijų. 

Paminėjus šį sankirtos tašką, kyla klausimas, kodėl platesnės 
garantijos nėra įtrauktos į pirmąjį teisingumo principą. Nors pir- 
miau reikėtų paaiškinti, ką turėtų reikšti platesnės sąžiningos ver- 
tės garantijos, aš manau, jog į šį klausimą galima atsakyti taip: 
tokios garantijos būna arba iracionalios, arba nereikalingos, arba 
skaldančios socialiniu požiūriu. Tad pirmiausia manykime, kad jos 
reikalauja lygiai paskirstyti ne tik pamatines laisves, bet ir visas 
pirmines gėrybes. Manau, jog šį principą reikėtų atmesti kaip ira- 
cionalų, nes jis neleidžia visuomenei atitikti tam tikrų esminių rei- 
kalavimų, keliamų socialinei organizacijai, išnaudoti paskatų siekti 

efektyvumo, taip pat neleidžia dar daugelio kitų dalykų. Antra, 
šias platesnes garantijas galima suprasti taip, tarsi kiekvienam pi- 
liečiui turėtų būti garantuotas tam tikras fiksuotas pirminių gėry- 
bių krepšys. Šitokiu būdu būtų viešai parodytas idealas — įtvirtin- 
ti lygią visų Žmonių laisvių vertę. Kad ir kokie būtų šio pasiūlymo 
pranašumai, diferencijos principo požiūriu jis nereikalingas. Juk 
lygiai taip pat jau galima vertinti ir bet kurią pirminių gėrybių, 
kuriomis naudojasi labiausiai nuskriaustieji, sąrašo dalį. Trečias, ir 
paskutinis, dalykas yra tas, kad šias garantijas galima suprasti tar- 
si reikalavimą skirstyti pirmines gėrybes atsižvelgiant į interesų, 
laikomų itin svarbiais, turinį, pvz., atsižvelgiant į religinius intere- 
sus. Tad kai kurie žmonės gali manyti, kad viena iš jų religinių 
pareigų keliauti kaip piligrimams į tolimas vietas arba statyti di- 
dingas katedras ar šventyklas. Religinės laisvės lygios vertės ga- 
rantavimą šiuo atveju reikėtų suprasti taip, jog tokiems žmonėms 
turėtų būti skiriamas specialus aprūpinimas, kad jie galėtų atlikti 
savo pareigas. Tad šiuo požiūriu jų religiniai poreikiai yra lyg ir 
svarbesni siekiant įgyvendinti politinį teisingumą, o tie, kurių re- 
liginiai įsitikinimai verčia juos kelti tik kuklius reikalavimus dėl 
materialinių priemonių, negauna tokio aprūpinimo; jų religiniai 
poreikiai nėra labai svarbūs. Aišku, kad tokios rūšies garantijos 
skaldo visuomenę, jos būna religinių ginčų, o gal net pilietinių 
kivirčų priežastis. Manau, jog panašūs padariniai būna visada, kai 
visuomeninė teisingumo samprata taip pakoreguoja piliečių pre- 
tenzijas į visuomeninius išteklius, kad kai kurie gauna daugiau 
negu kiti — tai priklauso nuo to, kokie galutiniai jų gėrio sampra- 
tos tikslai ir jų atsidavimas savosioms sampratoms. Panašiai skal- 
do visuomenę proporcingo reikmių tenkinimo principas. Šis pir- 
minių gėrybių skirstymo principas priklauso nuo diferencijos prin- 
cipo taip, kad dalis K (kur 0 < K < 1), kuria matuojama, kiek yra 
įgyvendinta piliečio gėrio samprata, yra visų vienoda ir maksimaliai 
padidinta. Kadangi šį principą aš aptariau kitur, tai čia jį apeisiu“. 

Pakanka pasakyti, kad viena iš pagrindinių priežasčių, kodėl, 
sprendžiant politinio teisingumo klausimus, piliečių pretenzijų pa- 
grįstumas vertinamas pagal pirminių gėrybių sąrašą, yra kaip tik 


3% Žr. „Fairness to Goodness“. — In Philosophical Review 84, October 1975, 
p. 551—553. 

siekimas pašalinti visuomenę skaldančius ir nesutaikomus konflik- 
tus, kuriuos sukeltų tokie principai“. 

Pagaliau turėtų būti aišku, kodėl ypatingas lygių politinių lais- 
vių traktavimas reiškiasi tuo, kad garantuojama sąžininga jų vertė. 
Taip yra ne todėl, kad politinis gyvenimas ir visų dalyvavimas 
demokratinėje savivaldoje laikomi ypatingu visiškai autonomiškų 
piliečių gėriu. Priešingai, gėrio samprata, kuri politinį gyvenimą 
traktuoja kaip svarbiausią dalyką, tėra viena iš daugelio gėrio sam- 
pratų. Turint omenyje šiuolaikinės valstybės mastą, dauguma pilie- 
čių savo gėrio sampratose galimybei naudotis politinėmis laisvė- 
mis teikia mažesnę reikšmę negu galimybėms naudotis kitomis 
pamatinėmis laisvėmis. Politinių laisvių sąžiningos vertės garanta- 
vimas įtrauktas į pirmąjį teisingumo principą todėl, kad tai yra 
būtina siekiant įtvirtinti teisingų įstatymų leidybą ir užtikrinti, kad 
visi maždaug vienodai galėtų dalyvauti tikrame politiniame gyve- 
nime, kurį reglamentuoja konstitucija. Siekiama, kad į pamatinę 
visuomenės struktūrą būtų įtraukta veiksminga politinė procedū- 
ra, kuri šioje struktūroje atspindėtų pirminei pozicijai būdingą ne- 
šališką žmonių atstovavimą. Šios procedūros nešališkumas, kurį 
laiduoja sąžiningos politinių laisvių vertės garantavimas, kartu su 
antruoju teisingumo principu (diferencijos principu) duoda atsa- 
kymą, kodėl pamatinės laisvės nėra vien formalios. 


8. Visiškai pakankama 
pamatinių laisvių sistema 


Dabar aptarsiu, kaip būtų galima užpildyti antrąją spragą. Pri- 
siminkime, jog ši spraga atsiranda todėl, kad turime daug laisvių, 
kurias toliau reikia konkretinti ir vėliau suderinti tarpusavyje. Pri- 
valome turėti kriterijų, kaip tai daryti. Atsižvelgdami į visuomenės 
sąlygas, mes stengiamės įtvirtinti geriausią arba bent visiškai pakan- 
kamą pamatinių laisvių sistemą. Atrodo, jog vienas iš Teorijoje siū- 
lomų kriterijų — konkretinti ir derinti tarpusavyje pamatines lais- 
ves taip, kad būtų įtvirtinta plačiausia šitų laisvių sistema. Tai yra 
grynai kiekybinis kriterijus, neleidžiantis atskirti, kurie atvejai yra 


Žr. toliau „Social Unity and Primary Goods“, 54 ir 85. 

reikšmingesni. Be to, jis nėra visuotinai pritaikomas ir juo nėra nuo- 
sekliai vadovaujamasi. Kaip pažymėjo Hartas, šis maksimalaus pla- 
tumo kriterijus pritaikomas ir patenkinamas tik paprasčiausiais ir vi- 
sai nereikšmingais atvejais“. Antrasis Teorijoje siūlomas kriterijus yra 
tas, kad idealiai taikydami teisingumo principus, mes turime vado- 
vautis atstovaujamo lygiateisio piliečio požiūriu ir derinti laisvių sis- 
temą atsižvelgdami į racionalius — retrospektyviai žiūrint — šio pi- 
liečio interesus. Bet Hartas manė, kad šių interesų turinys nebuvo at- 
skleistas pakankamai aiškiai, todėl šio turinio žinojimas negali būti kri- 
terijumi“. Šiaip ar taip, atrodo, kad du kriterijai prieštarauja vienas 
kitam, ir nesakoma, kad plačiausia laisvių sistema yra geriausia”. 
Privalau paaiškinti šią dviprasmybę dėl kriterijaus. Kyla pa- 
gunda manyti, jog trokštamas kriterijus leistų mums geriausiai, 
arba optimaliausiai, sukonkretinti ir suderinti pamatines laisves. 
Savo ruožtu tai reikštų, kad yra kažkas, ką privalo maksimizuoti 
pamatinių laisvių sistema. Priešingu atveju, kaip būtų galima nu- 
statyti, kuri sistema yra geriausia? Bet iš tikrųjų ankstesniame aiš- 
kinime, kaip užpildoma pirmoji spraga, slypi prielaida, kad pama- 
tinių laisvių sistema nėra sudaroma siekiant ką nors maksimizuoti 
ir, konkrečiai, ji nėra kuriama siekiant ugdyti ir naudoti moralines 
galias“. Ko gero, šios laisvės ir jų prioritetas turi vienodai garan- 


3 Žr.: Hart, p. 542—543; Daniels, p. 239—240. 
* Hart, p. 543—547; Daniels, p. 240—244. 


*! Žr.: Teorija, p. 250. Čia dėstydamas prioriteto taisyklę, aš pasakiau, kad „ne 
tokia plati laisvė privalo sustiprinti visą laisvių, kuriomis naudojasi visi, sistemą“. 
Čia „laisvės sistema“ reiškia „lygių pamatinių laisvių sistemą“, kaip ji suprantama 
dėstant tame pačiame puslapyje pirmąjį principą. 


* Man atrodo aišku, kad elgdamiesi iš geriausių paskatų arba iš subalansuotų 
paskatų, kurias apibrėžia moralinė koncepcija, apskritai nieko nemaksimizuojame. 
Moralinių koncepcijų prigimtis lemia, ar kas nors yra maksimizuojama. Tad nei 
W. D. Rosso veikalo The Right and the Good. — Oxford: Clarendon Press, 1933, 
pliuralistinis intuityvizmas, nei Isaiaho Berlino esė rinkinio Four Essays on Liberty 
liberalizmas nenurodo nieko konkretaus, ką reiktų maksimizuoti. Dažniausiai ir 
ekonomistas, kalbėdamas apie naudingumo funkciją, nenurodo nieko konkretaus, 
ką būtų galima maksimizuoti. Naudingumo funkcija tėra namų ūkio arba ekonomi- 
kos subjekto preferencijų matematinis vaizdas, darant prielaidą, jog šios preferen- 
cijos atitinka tam tikras sąlygas. Grynai formaliu požiūriu niekas negali sutrukdyti 
subjektui — intuityvistui pliuralistui — būti naudingam. (Aišku, gerai Žinoma, kad 
subjektas, kuris preferencijas rikiuoja pagal žodyną, nebūna naudingas.) | 

tuoti visiems piliečiams socialines sąlygas, kurios yra esminės sie- 
kiant mano vadinamaisiais „dviem pamatiniais atvejais“ tinkamai 
ugdyti šias galias ir jomis visapusiškai bei išmintingai naudotis. 

Pirmasis atvejis susijęs su sugebėjimu jausti, kas yra teisingu- 
mas, bei teisingumo principų taikymu pamatinei visuomenės struk- 
tūrai ir jos socialinei politikai. Čia priklauso ir politinės laisvės bei 
minties laisvė, kurias aptarsime vėliau. Antrasis pamatinis atvejis 
susijęs su sugebėjimu susikurti gėrio sampratą ir liečia svarstančio 
proto principų taikymą mūsų elgesiui visą gyvenimą. Čia priklau- 
so ir sąžinės bei asociacijų laisvė. Pamatiniai atvejai skiriasi todėl, 
kad teisingumo principai ir svarstančiojo proto principai turi būti 
taikomi skirtingos bendrosios apimties ir skirtingos prigimties da- 
lykams. Pamatinio atvejo sąvoka leis mums vėliau suformuluoti 
laisvės reikšmingumo sampratą, padedančią išsiaiškinti, kaip už- 
pildyti antrąją spragą”. 

Išvada bus ta, kad vėlesniuose etapuose kriterijumi turi būti 
laikomas sugebėjimas taip sukonkretinti ir suderinti pamatines lais- 
ves, kad būtų galima tinkamai ugdyti abi moralines galias ir visa- 
pusiškai bei išmintingai jomis naudotis esant tokioms socialinėms 
sąlygoms, kai gerai sutvarkytoje visuomenėje atsiranda du pama- 
tiniai atvejai. Tokią laisvių sistemą aš vadinsiu „visiškai pakanka- 
ma sistema“. Šis kriterijus nesikerta su antruoju anksčiau minėtu 
kriterijumi — laisvės sistemos derinimu atsižvelgiant į racionalius 
atstovaujamų lygių piliečių interesus. Juk iš argumentų, kuriais rem- 
damosi pirminėje pozicijoje esančios šalys pripažįsta du teisingu- 
mo principus, matyti, kad šiems interesams, vertinamiems iš tam 
tikros perspektyvos, įgyvendinti geriausiai tinka visiškai pakanka- 
ma sistema. Taigi antroji spraga užpildoma iki galo tuo pačiu bū- 
du kaip pirmoji spraga. 

Yra dvi priežastys, kodėl konkretinant ir derinant pamatinių 
laisvių sistemą netinka maksimumo idėja. Pirma, trūksta nuosek- 
lios to, ką reikia maksimizuoti, sampratos. Mes negalime vienu 
metu maksimaliai ugdyti ir panaudoti abi moralines galias. Ir kaip 
galėtume maksimaliai ugdyti ir naudoti kiekvieną iš šių galių at- 


Esu dėkingas Susan Wolf, kad ji išaiškino pamatinio atvejo sąvoką. 

skirai? Ar mes siektume, kad kuo dažniau, kitiems dalykams esant 
vienodiems, sąmoningai būtų skelbiamos gėrio sampratos? Tai bū- 
tų absurdiška. Be to, neturime sampratos, kaip maksimaliai ugdyti 
šias galias. Mes turime tik gerai sutvarkytos visuomenės — tam 
tikrų bendrų jos bruožų bei tam tikrų pamatinių jos institucijų — 
sampratą. Turėdami šią sampratą, mes stengiamės, tinkamai ir vi- 
sapusiškai atsižvelgdami į du pamatinius atvejus, suprasti, kaip 
ugdyti ir panaudoti šias dvi galias. 

Kita priežastis, kodėl netinka maksimumo idėja, yra ta, kad as- 
muo turi ne tik dvi moralines galias, bet ir konkrečią gėrio sampra- 
tą. Prisiminkime, kad tokia samprata aprėpia surikiuotus tam tik- 
rus galutinius tikslus ir interesus, atsidavimą ir ištikimybę asme- 
nims ir bendrijoms, taip pat pasaulėžiūrą, kurios pagrindu galima 
suprasti šiuos tikslus ir atsidavimą. Jeigu piliečiai neturėtų konkre- 
čių gėrio sampratų, kurias stengtųsi įgyvendinti, teisingos gerai 
sutvarkytos visuomenės socialinės institucijos būtų beprasmės. Ži- 
noma, argumentai moralinių galių ugdymo ir naudojimo naudai 
smarkiai skatina pirminėje pozicijoje esančias šalis pripažinti pa- 
matines laisves ir jų prioritetą. Tačiau, nors ir labai svarbūs šie 
argumentai, tai nereiškia, kad moralinių galių naudojimas visuo- 
menės piliečiams yra aukščiausia arba vienintelė gėrio forma. Vei- 
kiau šių galių vaidmuo ir panaudojimas (deramais atvejais) yra 
gėrio sąlyga. Būtent piliečiai privalo elgtis teisingai ir racionaliai 
pagal aplinkybes. Konkrečiai, jų teisingas ir garbingas elgesys (ir 
visiškai autonomiškas) daro juos, kaip sakytų Kantas, vertus lai- 
mės; mat jų teigiamybės tampa be išlygų žavingos, o jų malonu- 
mai — visiškai geri“. Tačiau būtų beprotybė maksimizuoti teisin- 
gus ir racionalius veiksmus, be galo dauginant progas, kai būtina 
teisingai ir racionaliai elgtis. 


Versta iš: Rawls J. Political Liberalism. — Colum- 
bia University Press, 1993. — P. 283—333 


* Pagrindinė Kanto doktrinos tema yra ta, kad moralės filosofija tyrinėja ne tai, 
kaip tapti laimingam, o tai, kaip tapti vertam laimės. Ši tema driekiasi per visus 
pagrindinius jo darbus, pradedant Pirmąja kritika; žr. A 806, B 834. 

PASKIRSTOMASIS TEISINGUMAS 


Minimali valstybė yra ekstensyviausia valstybė, kurią galima 
pateisinti. Visos ekstensyvesnės valstybės pažeidinėja Žmonių tei- 
ses. Vis dėlto daug autorių stengėsi argumentuotai pateisinti to- 
kias valstybes. Dėl šios knygos apimties neįmanoma išnagrinėti 
visų jų pateiktų argumentų. Todėl daugiausia dėmesio skirsiu tiems 
argumentams, kurie visuotinai pripažįstami svariausiais ir įtakin- 
giausiais. Norėčiau nurodyti kaip tik jų trūkumus. Šiame skyriuje 
apsvarstysime teiginį, jog ekstensyvesnė valstybė pateisinama to- 
dėl, kad ji yra būtinas (arba geriausias) įrankis paskirstomajam tei- 
singumui įgyvendinti; kitame skyriuje imsimės įvairių kitų teiginių. 

Terminas „paskirstomasis teisingumas“ nėra neutralus. Girdė- 
dami terminą „paskirstymas“, dauguma žmonių mano, kad kažkas 
arba koks nors mechanizmas, dalindamas daiktų atsargas, vado- 
vaujasi tam tikru principu arba kriterijumi. Į šį dalių skirstymo 
procesą galėjo įsibrauti kokia nors klaida. Tad mažų mažiausiai 
lieka atviras klausimas, ar nereikėtų atlikti perskirstymo, ar netu- 
rėtume iš naujo atlikti tai, kas buvo jau padaryta, nors ir prastai. 
Tačiau mes nesame vaikai, kuriems kažkas padalijo po pyrago 
gabalą, o dabar mėgina ištaisyti nerūpestingo pjaustymo padari- 
nius. Nėra jokio centrinio skirstymo, nėra jokio asmens ar asmenų 
grupės, turinčių teisę kontroliuoti visus išteklius ir kartu spręsti, 
kaip juos reikėtų išdalyti. Tai, ką gauna kiekvienas asmuo, jis gau- 
na iš kitų, kurie jam duoda tai mainais už ką nors arba kaip do- 
vaną. Laisvoje visuomenėje skirtingi asmenys valdo įvairius ištek- 

lius, ir nauja nuosavybė atsiranda kaip asmenų savanoriškų mai- 
nų ir veiksmų rezultatas. Šioje visuomenėje nei skirstomos, nei 
dalijamos gėrybės — lygiai kaip nėra skirstomi sutuoktiniai vi- 
suomenėje, kurioje žmonės patys renkasi, ką vesti. Bendras rezul- 
tatas — tai daugelio individualių sprendimų, kuriuos turi teisę 
daryti suinteresuoti individai, išdava. Tiesa, kai kurios termino 
„paskirstymas“ reikšmės neimplikuoja anksčiau deramai atlikto 
paskirstymo pagal kokį nors kriterijų (pvz., toks būtų terminas 
„tikimybinis pasiskirstymas“). Vis dėlto, nepaisant šio skyriaus 
pavadinimo, geriausia būtų vartoti akivaizdžiai neutralius termi- 
nus. Mes kalbėsime apie nuosavybę. Teisingumo principas nuosa- 
vybės srityje nurodo (iš dalies), ką teisingumas mums reiškia (rei- 
kalauja iš mūsų) šioje srityje. Pirmiausia išdėstysiu, ką manau 
esant tinkamu požiūriu į teisingumą nuosavybės srityje, o po to 
vėl aptarsiu alternatyvius požiūrius. 


Teisės įgijimo teorija 


Teisingumo klausimas nuosavybės srityje apima tris pagrindi- 
nes temas. Pirmoji — tai pradinis nuosavybės įgijimas, anksčiau ne- 
valdytų daiktų pasisavinimas. Čia iškyla daug klausimų: kaip ga- 
lima įgyti savo nuosavybėn anksčiau niekam nepriklausiusius da- 
lykus; kokiu būdu arba būdais galima pasisavinti šiuos dalykus; 
kokius dalykus ar daiktus galima šitaip pasisavinti, kokiu mastu 
kas nors pasisavinama konkrečiu atveju ir t.t. Mes aptarsime šios 
temos, kurios čia neformuluosime, painią tiesą — teisingo pasisa- 
vinimo principą. Antroji tema liečia vieno asmens nuosavybės per- 
davimą kitam asmeniui. Kokiu būdu asmuo gali perduoti nuosavy- 
bę kitam asmeniui? Kaip galima perimti nuosavybę iš kito asmens, 
kuris ją turi? Šiai temai priklauso bendras savanoriškų mainų api- 
būdinimas, dovanojimas ir (kita vertus) apgavystė, taip pat ji ap- 
rėpia konkrečias konvencines detales, būdingas tam tikrai visuo- 
menei. Painią šios temos tiesą (neužmiršdami konvencinių detalių) 
pavadinsime teisingo perdavimo principu. (Taip pat tarsime, kad 
ši tiesa apima ir principus, nurodančius, kaip asmuo gali atsisakyti 
nuosavybės ir paversti ją niekieno.) 

Jeigu visuomenė būtų visiškai teisinga, tai šis indukcinis api- 
brėžimas visiškai išspręstų teisingumo nuosavybės srityje klausimą. 

1. Asmuo, kuris įgyja nuosavybę pagal teisingo įsigijimo prin- 
cipą, turi teisę į šią nuosavybę. 

2. Asmuo, kuris įgyja nuosavybę pagal teisingo perdavimo prin- 
cipą iš ko nors, kas turi teisę į nuosavybę, pats turi teisę į nuosa- 
vybę. 

3. Niekas neturi teisės į nuosavybę, išskyrus tuos, kurie įgyja ją 
(pakartotinai) taikant pirmą ir antrą principus. 

Tobulas paskirstomojo teisingumo principas reikštų tiesiog tai, 
kad paskirstymas yra teisingas, jeigu kiekvienas turi teisę į nuosa- 
vybę, kurią įgijo per paskirstymą. 

Paskirstymas yra teisingas, jeigu jis teisėtai randasi iš kito tei- 
singo paskirstymo. Teisėtus būdus, kaip pereiti nuo vieno paskirs- 
tymo prie kito, apibrėžia teisingo perdavimo principas. Pirmuo- 
sius teisėtus „žingsnius“ apibrėžia teisingo įsigijimo principas!. Tai, 
kas atsiranda iš teisingos situacijos darant teisingus žingsnius, yra 
savaime teisinga. Mainų būdai, kuriuos apibrėžia teisingo perda- 
vimo principas, išlaiko teisingumą. Kaip tinkamos įrodinėjimo tai- 
syklės padeda išlaikyti tiesą ir kiekviena išvada, kuri dedukciškai 
gaunama tik iš teisingų prielaidų, nuolatos taikant tokias taisykles, 
yra pati savaime teisinga, taip perėjimo iš vienos situacijos į kitą 
būdai, kuriuos apibrėžia teisingo perdavimo principas, išlaiko tei- 
singumą, ir kiekviena situacija, realiai susiklostanti iš pakartotinių 
perėjimų iš teisingos situacijos pagal teisingumo principą, yra pati 
savaime teisinga. Analogija tarp išlaikančių teisingumą ir išlaikan- 
čių tiesą transformacijų būna pamokoma ir ten, kur ji netinka, ir 
ten, kur ji tinka. Norint įrodyti, kad išvada teisinga, pakanka pa- 
rodyti, jog ji galėjo būti dedukuota iš teisingų prielaidų tiesą išlai- 
kančiais būdais. Norint įrodyti, kad iš teisingos situacijos galėjo 
rastis teisinga situacija, nepakanka nurodyti, jog ji atsirado teisin- 
gu būdu. Faktas, kad vagies aukos galėjo savo noru duoti jam do- 


l Teisingo įsigijimo principas taip pat gali būti taikomas pereinant nuo vieno 
paskirstymo prie kito. Galite rasti niekam nepriklausantį daiktą ir jį pasisavinti. 
Reikia suprasti, kad aš turiu omenyje įsigijimą ir tada, kai suprastindamas kalbu tik 
apie nuosavybės perdavimą sandėrių keliu. 

vanų, nesuteikia vagiui teisės į jo neteisėtai įgytą laimikį. Nuosa- 
vybės teisingumas yra istorinis; jis priklauso nuo to, kas tikrovėje 
vyko. Prie šio klausimo grįšime vėliau. 

Ne visos realios situacijos susiklosto pagal du nuosavybės tei- 
singumo principus: teisingo įsigijimo ir teisingo perdavimo. Kai 
kurie žmonės vagia iš kitų arba juos apgaudinėja, arba pavergia 
kitus grobdami jų produktą ir neleisdami jiems gyventi, kaip jie 
norėtų, arba prievarta trukdo kitiems konkuruoti mainų sistemoje. 
Nė vienas iš šių perėjimo iš vienos situacijos į kitą būdų nėra 
leistinas. O kai kurie asmenys įgyja nuosavybę tokiais būdais, ku- 
rių nesankcionuoja teisingo įgijimo principas. Kadangi egzistuoja 
praeities neteisingumas (ankstesnieji dviejų pirmųjų teisingos nuo- 
savybės principų pažeidimai), atsiranda trečioji svarbi tema, lie- 
čianti teisingą nuosavybę, — tai nuosavybės teisingumo pažeidi- 
mų ištaisymas. Jeigu praeities neteisingumas įvairiais būdais — 
išaiškinamais arba neišaiškinamais — suformavo dabartinę nuosa- 
vybę, tai ką dabar reikėtų daryti (jeigu iš viso ką nors daryti) no- 
rint ištaisyti tuos pažeidimus? Kokios yra pažeidimus dariusių as- 
menų pareigos tiems, kurių padėtis yra blogesnė, negu ji būtų 
buvusi tuo atveju, jeigu nebūtų padaryta pažeidimų? O jeigu jiems 
būtų buvę už tai greitai atlyginta? Ir kaip viskas keičiasi (jeigu 
apskritai keičiasi) tada, kai tie asmenys, kurie gauna naudos iš 
neteisingumo, ir jų nuskriausti asmenys nėra tiesiogiai susiję su 
neteisingumo aktu, bet, pvz., yra tokių asmenų palikuonys? Ar 
patiria neteisingumą tas, kurio paties nuosavybės pagrindas — 
pažeistas teisingumas? Kiek toli reikia grįžti į praeitį, norint visiš- 
kai nuplauti istorinę neteisybių gėdą? Kas leistina daryti neteisin- 
gumo aukoms, kad jos galėtų ištaisyti joms padarytas skriaudas, 
taip pat ir neteisybes, kurias padarė asmenys, pasinaudoję savo 
valdžia? Nežinau, ar tokie klausimai buvo išsamiai arba teoriškai 
subtiliai nagrinėti. Smarkiai idealizuodami tarkime, kad teoriniai 
tyrinėjimai leis sukurti ištaisymo principą. Taikant šį principą, re- 
miamasi istorine informacija apie ankstesnes situacijas ir padarytas 
neteisybes (kaip jos yra apibūdinamos pagal pirmuosius du teisingu- 
mo ir apsaugos nuo kišimosi principus) bei informacija apie realią 
įvykių eigą, kurią nulėmė šios neteisybės, iki dabar, taip pat yra 

atsižvelgiama į tai, kaip visuomenė supranta nuosavybę. Taikant 
ištaisymo principą, bus stengiamasi kuo geriau įvertinti hipotetinio 
pobūdžio informaciją apie tai, kas būtų įvykę (arba to, kas galėjo 
įvykti, atsižvelgiant į tikėtąsi vertingumą, tikimybinį pasiskirstymą), 
jeigu būtų buvę išvengta neteisingumo. Jeigu realus nuosavybės api- 
būdinimas pasirodo nesąs vienas iš apibūdinimų, kuriuos leistų pa- 
teikti šis principas, tada reikia pateikti kitą įmanomą apibūdinimą. 

Bendrosios nuosavybės teisingumo teorijos nuostatos skelbia, 
kad asmens nuosavybė yra teisėta, jeigu jis turi į ją teisę, pagrįstą 
teisingo įsigijimo ir perdavimo principais, arba pagrįstą neteisin- 
gumo (kaip jį apibrėžia pirmieji du principai) ištaisymo principu. 
Jeigu visų asmenų nuosavybė įgyta teisingai, tai ir nuosavybės 
visuma (nuosavybės pasiskirstymas) yra teisingas. Norėdami pa- 
versti šias bendrąsias nuostatas konkrečia teorija, mes turėtume 
patikslinti visų trijų nuosavybės teisingumo principų detales. Tai 
būtų nuosavybės įgijimo principas, nuosavybės perdavimo princi- 
pas ir pirmųjų dviejų principų pažeidimų ištaisymo principas. 
Šito aš nemėginsiu čia daryti. (Locke'o teisingo įsigijimo principą 
aptarsime vėliau.) 


Istorinis ir galutinio rezultato principai 


Teisės į ką nors teorijos bendrosios nuostatos atskleidžia kitų 
paskirstomojo teisingumo sampratų prigimtį ir trūkumus. Teisin- 
go paskirstymo, grindžiamo teisės į ką nors turėjimu, teorija yra 
istorinė; tai, ar paskirstymas yra teisingas, priklauso nuo to, kaip jis 
vyko. Priešingai, esamojo laikotarpio teisingumo principai numato, kad 
paskirstymo teisingumą lemia tai, kaip yra skirstomi daiktai (kas 
ką turės) vertinant šį skirstymą tam tikrais struktūriniais teisingo 


? Jeigu pirmųjų dviejų principų pažeidimų ištaisymo principas leidžia pateikti 
ne vieną nuosavybės apibūdinimą, tada reikia rinktis, kaip ją apibūdinti. Galbūt tie 
svarstymai apie paskirstomąjį teisingumą ir lygybę, su kuriais aš nesutinku, yra 
teisėti vykstant šiam papildomam rinkimuisi. Panašiai galima svarstyti sprendžiant, 
kokių bruožų — jie be tokio svarstymo atrodytų savavališki — turėtų įgyti įstaty- 
mas tais atvejais, kai šitokie bruožai neišvengiami, nes kiti svarstymai neleidžia 
nubrėžti tikslios ribos; vis dėlto riba turi būti nubrėžta. 


"~ 

paskirstymo principais (ar principu). Utilitaristas, kuris vertina du 
paskirstymus atsižvelgdamas į tai, kuris iš jų yra naudingesnis, o 
kai toji nauda būna vienoda, taiko kokį nors pastovų lygybės kri- 
terijų, stengdamasis pasirinkti lygesnį paskirstymą, remiasi esa- 
mojo laikotarpio teisingumo principu. Taip elgsis ir tas, kuris tiks- 
liai žino, kaip atlikti mainus tarp laimės ir lygybės sumų. Vado- 
vaujantis esamojo laikotarpio principu, visa, į ką reikia atsižvelgti 
vertinant paskirstymo teisingumą, yra tai, kas ką galų gale gauna; 
lyginant bet kuriuos du paskirstymus, reikia žiūrėti tik į paskirs- 
tymų schemą. Teisingumo principo nereikia papildyti jokia kita 
informacija. Tokių teisingumo principų išvada yra ta, kad du struk- 
tūriškai tapatūs paskirstymai yra vienodai teisingi. (Du paskirsty- 
mai yra struktūriškai tapatūs, jeigu jų schema ta pati, bet galbūt 
šioje schemoje konkrečias pozicijas užima skirtingi asmenys. Jeigu 
aš turėčiau dešimt, o tu — penkis, arba jeigu aš turėčiau penkis, o 
tu — dešimt, — struktūriškai tai būtų tapatūs pasiskirstymai.) Vel- 
faristinė politinė ekonomija yra esamojo laikotarpio teisingumo prin- 
cipų teorija. Subjektas čia suvokiamas kaip veikėjas, besivadovau- 
jantis schemomis, atspindinčiomis tik dabar turimą informaciją apie 
pasiskirstymą. Tiek šitai, tiek ir tam tikros įprastinės sąlygos (pvz., 
kaitaliojant paskirstymo matricos stulpelių žymėjimus, pasirinktas 
paskirstymas lieka tas pats) garantuoja, kad velfaristinė politinė 
ekonomija, nepaisant visų jos trūkumų, visada būna esamojo lai- 
kotarpio teorija. 

Dauguma Žmonių nesutinka, kad esamojo laikotarpio principai 
viską pasako apie paskirstomas dalis. Jų manymu, vertinant tai, 
kiek situacija yra teisinga, svarbu atsižvelgti ne tik į jos įkūnijamą 
paskirstymą, bet ir į tai, kaip tas paskirstymas vyko. Jeigu yra žmo- 
nių, sėdinčių kalėjime už žmogžudystę ar karo nusikaltimus, mes 
nesakome, kad, norėdami įvertinti, kiek teisingas yra paskirstymas 
visuomenėje, turime žiūrėti tik į tai, ką turi šis, kitas ir anas as- 
muo... šiuo metu. Manome, jog svarbu paklausti, ar asmuo nepa- 
darė ko nors, už ką jis nusipelnė bausmės, užsitarnavo turėti men- 
kesnę dalį. Dauguma sutiks, kad bausmių ir nuobaudų atvejais 
svarbu turėti dar daugiau informacijos. Pagalvokime ir apie trokš- 
tamus dalykus. Tradiciniu socialistų požiūriu, darbininkai turi tei- 

sę į savo darbo produktą ir visus šio darbo vaisius; jie tai uždirbo; 
paskirstymas yra neteisingas, jeigu jis neduoda darbininkams to, į 
ką jie turi teisę. Tokios teisės grindžiamos tam tikra praeities isto- 
rija. Joks socialistas, besilaikantis šio požiūrio, nesijaus paguostas, 
jeigu jam bus pasakyta, kad realus paskirstymas A struktūriškai 
sutampa su jo trokštamu paskirstymu D, todėl A nėra mažiau tei- 
singas negu D; jis skiriasi tik tuo, kad esant paskirstymui A, „pa- 
razituojantys“ kapitalo savininkai gauna tai, į ką turi teisę darbi- 
ninkai esant paskirstymui D, o esant paskirstymui A, darbininkai 
gauna tai, į ką turi teisę savininkai esant paskirstymui D; tad šie 
paskirstymai skiriasi labai menkai. Mano nuomone, šis socialistas 
pagrįstai remiasi uždarbio, gamybos, teisės į ką nors turėjimo, nuo- 
pelno ir kitomis panašiomis sąvokomis ir nepripažįsta esamojo lai- 
kotarpio principų, kuriuos taikant atsižvelgiama tik į galutinę nuo- 
savybės sanklodą. (Kas nulemia nuosavybės sanklodą? Argi nėra 
neįtikima, kad būdas, kuriuo yra pagaminami ir atsiranda kažkie- 
no nuosavybėn patenkantys daiktai neturi nieko bendra su tuo, 
kas bus jų savininku?) Jis klysta manydamas, kad turimas teises 
nulemia tam tikras gamybos būdas. 

Kalbėdami apie esamojo laikotarpio principus, mes pernelyg siau- 
rai interpretuojame savo dėstomą požiūrį. Niekas nesikeičia, jeigu 
struktūriniai principai funkcionuoja keičiantis laike esamojo laiko- 
tarpio profiliams, pvz., jeigu kam nors dabar yra duodama dau- 
giau siekiant kompensuoti už tai, kad anksčiau jis gavo mažiau. 
Utilitaristas arba egalitaristas, arba kas nors, derinantis jų abiejų 
požiūrius, ilgainiui paveldės savo trumparegiškesnių draugų pa- 
liktas problemas. Ir nepadės tas faktas, kad tam tikra informacija, 
kurią kiti laiko reikšminga vertinant paskirstymą, yra negrįžtamai 
atspindėta praeities paskirstymo schemose. Nuo šiol tokius neisto- 
rinius paskirstomojo teisingumo principus, taip pat ir esamojo lai- 
kotarpio principą, mes vadinsime galutinio rezultato arba galutinės 
būklės principais. 

Priešingai negu galutinio rezultato teisingumo principai, istori- 
niai teisingumo principai teigia, jog ankstesnės Žmonių veiksmų 
aplinkybės gali lemti tai, kad teisė į daiktus yra nevienoda arba 
nevienodai jų nusipelnoma. Neteisingumą galima sukurti perei- 

nant nuo vieno prie kito struktūriškai tapataus paskirstymo, mat 
antrasis, nors iš pažiūros toks pat, gali pažeisti žmonių teises ar 
nepaisyti jų nuopelnų; jis gali neatitikti tikrosios istorijos. 


Modeliavimas 


Mūsų aptarti nuosavybės teisingumo principai, grindžiami tei- 
sės į ką nors turėjimu, yra istoriniai teisingumo principai. Norėda- 
mi geriau suprasti, koks jų tikrasis pobūdis, turėtume išskirti juos 
iš kitų istorinių principų. Išnagrinėkime kaip pavyzdį skirstymo 
pagal moralinius nuopelnus principą. Šis principas įpareigoja skirs- 
tyti tiesiogiai atsižvelgiant į žmonių moralinius nuopelnus; niekas 
neturėtų gauti didesnės dalies už tą, kurio moraliniai nuopelnai 
didesni. (Jeigu moralinius nuopelnus būtų galima ne tik priskirti, 
bet ir išmatuoti intervalų arba proporcijų skale, tai būtų galima 
suformuluoti griežtesnius principus.) Arba išnagrinėkime princi- 
pą, kuris gaunamas ankstesniojo principo „moralinius nuopelnus“ 
pakeičiant „naudingumu visuomenei“. Arba, užuot nagrinėję „pa- 
skirstymą pagal moralinius nuopelnus“ ar „paskirstymą pagal nau- 
dingumą visuomenei“, mes galėtume nagrinėti „paskirstymą pa- 
gal moralinių nuopelnų, naudingumo visuomenei ir poreikio su- 
mą“, kai skirtingos šios visumos dimensijos yra lygios. Vadinkime 
skirstymo principą modeliuojamu, jeigu jis reiškia tai, kad paskirs- 
tymas turi priklausyti nuo tam tikros natūralios dimensijos, ben- 
dros natūralių dimensijų visumos arba leksikografinio natūralių 
dimensijų surikiavimo. Taip pat sakykime, kad paskirstymas yra 
sumodeliuotas, jeigu jis atitinka kokį nors sumodeliuotą principą. 
(Žinoma, aš kalbu apie natūralias dimensijas neturėdamas bendro 
kriterijaus joms atskirti, nes kiekvieną nuosavybės sanklodą gali- 
ma susieti su kokiomis nors dirbtinėmis dimensijomis, kurios keis- 
tųsi keičiantis paskirstymo sanklodai.) Skirstymo pagal moralinius 
nuopelnus principas yra modeliuojamas istorinis principas, api- 
brėžiantis, koks bus skirstymo modelis. „Skirstymas pagal I. O.“ 
yra sumodeliuotas principas, kuriam reikia informacijos, nesančios 
skirstymo schemose. Tačiau jis nėra istorinis tuo požiūriu, kad neat- 
sižvelgiama į jokius praeities veiksmus, sukuriančius skirtingas tei- 

ses vertinti įvykusį paskirstymą; čia reikia tik skirstymo matricų, 
kurių stulpeliai žymimi I. O. rodikliais. Vis dėlto paskirstymą vi- 
suomenėje gali sudaryti tokie paprasti sumodeliuoti paskirstymai, 
o pats paskirstymas tiesiog nebūna modeliuojamas. Skirtingi sek- 
toriai gali daryti įtaką skirtingiems modeliams arba tam tikri mo- 
delių deriniai gali daryti nevienodą įtaką visuomenei. Šitaip iš ne- 
daugelio sumodeliuotų paskirstymų atsiradusį paskirstymą mes 
taip pat vadinsime „sumodeliuotu“. Be to, plačiau vartosime sąvo- 
ką „modelis“, kad ji aprėptų viską apimančias schemas, atsiran- 
dančias iš galutinės padėties principų derinių. 

Beveik visi pasiūlyti paskirstomojo teisingumo principai yra su- 
modeliuoti: kiekvienam — pagal jo moralinius nuopelnus arba po- 
reikius, arba pagal jo galutinį darbo produktą, arba pagal dedamas 
pastangas, arba pagal bendrą visų šių išvardytų dalykų visumą ir 
t.t. Mūsų bendrais bruožais išdėstytas teisės į ką nors turėjimo prin- 
cipas Hera sumodeliuotas*. Nėra jokios natūralios dimensijos ar ben- 
dros nedaugelio natūralių dimensijos sumos arba jų derinio, kurie 
laiduotų paskirstymus, atliekamus pagal teisės į ką nors turėjimo 
principą. Neįmanoma sumodeliuoti nuosavybės sanklodos, kuri 
randasi iš to, kad vieni žmonės gauna savo darbo galutinį produk- 
tą, kiti išlošia Žaisdami azartinius žaidimus, dar kiti gauna dalj 
savo sutuoktinio pajamų, dar kiti gauna dovanų iš fondų, dar kiti 
gauna dividendų, dar kiti gauna dovanų iš gerbėjų, dar kiti gauna 


? Galima mėginti įsprausti sumodeliuotą paskirstomojo teisingumo sampratą į 
teisės turėjimo sampratos rėmus suformulavus išradingą ir įpareigojantį „perdavi- 
mo principą“, kuris vestų prie tokio modelio. Pvz., principą, kad jeigu asmuo turi 
didesnes nei vidutinės pajamas, jis privalo viską, kiek turi daugiau negu vidurkis, 
perduoti asmenims, kurių pajamos mažesnės nei vidutinės, kad šių pajamos padi- 
dėtų iki vidurkio (bet jo neviršytų). Galime suformuluoti „perdavimo principo“ 
taikymo kriterijų, stengdamiesi pašalinti tokius privalomus perdavimus, arba gali- 
me sakyti, kad joks tinkamas perdavimo principas, joks laisvoje visuomenėje egzis- 
tuojantis perdavimo principas nebus panašus į šį principą. Pirmasis sprendimas 
greičiausiai vra geresnis, nors antrasis taip pat teisingas. 

Priešingai, galima mėginti teisių turėjimo samprata grįsti modelį naudojantis 
matricomis, leidžiančiomis nusakyti santykinį asmens teisių į ką nors stiprumą, 
išmatuojamą kokia nors realiai vertinama funkcija. Bet net jeigu nepavyktų pašalinti 
šios funkcijos apsiribojant natūraliomis dimensijomis, tai iš šito atsirandantis stati- 
nys neapreptu mūsų teisių į konkrečius daiktus sistemos. 

pelną iš investicijų, dar kiti patys susikuria didžiąją dalį to, ką turi, 
dar kiti randa daiktų ir t.t. Visa tai aprėps sunkios modelių gijos; 
didelė dalis pokyčių nuosavybės srityje bus aiškinama kintamais 
modeliais. Jeigu dauguma kokio nors laikotarpio žmonių tam tik- 
ras savo teises turėti ką nors sutinka perduoti kitiems tik mainais 
į tai, ką gauna iš jų, tai didelė dalis to, ką turi daugelis Žmonių, 
priklausys nuo to, ką jie turėjo iš to, ko norėjo kiti. Daugiau detalių 
pateikia marginalinio produktyvumo teorija. Bet visų pirma tai 
nėra geriausias būdas suprasti, kas yra dovanos giminaičiams, lab- 
daringos aukos, palikimai vaikams ir panašūs dalykai. Ignoruoda- 
mi modelių gijas, akimirkai tarkime, kad realus paskirstymas pa- 
gal teisių turėjimo principą retai kada atliekamas atsižvelgiant į 
kokį nors modelį. Nors atsirandanti nuosavybės sankloda ir nebus 
sumodeliuota, ji nebus ir neperprantama, nes galima ją traktuoti 
kaip nedaugelio principų taikymo rezultatą. Šie principai apibrė- 
žia, kaip gali atsirasti pradinis paskirstymas (nuosavybės įgijimo 
principas) ir kaip vienoks paskirstymas gali virsti kitokiu (nuosa- 
vybės perdavimo principas). Nuosavybės atsiradimo procesas taps 
suprantamas, nors pati nuosavybės sankloda, susiklostanti šiame 
procese, nebus sumodeliuota. 

F. A. Hayeko kūriniuose mažiau negu kitų darbuose domimasi 
klausimu, kokie reikalavimai kyla modeliuojant paskirstomąjį tei- 
singumą. Hayekas įrodinėja, jog mes negalime pakankamai žinoti 
apie kiekvieno asmens padėtį, kad galėtume kiekvienam skirti pa- 
gal jo moralinius nuopelnus (bet ar teisingumas reikalauja, kad 
mes tai darytume žinodami?); be to, jis teigia, kad „mes priešina- 
mės visiems mėginimams primesti visuomenei sąmoningai parink- 
tą skirstymo modelį — nesvarbu, ar jis įtvirtintų lygybę, ar nely- 
gybę“. Tačiau Hayekas daro išvadą, kad laisvoje visuomenėje turi 
būti skirstoma atsižvelgiant į vertę, o ne į moralinius nuopelnus, 
t. y. turi būti skirstoma atsižvelgiant į suprastą asmens veiksmų ir 
jo padarytų kitiems Žmonėms paslaugų vertę. Hayekas, nors ir 
neigia modeliuojamo paskirstomojo teisingumo sampratą, pats siūlo 
modelį, kuris, jo manymu, yra pateisinamas: tai paskirstymas, at- 
liekamas atsižvelgiant į kitiems suteiktą ir suvokiamą naudą, be to, 
paliekantis galimybę skųstis, kad laisva visuomenė tobulai neįgy- 

vendina šio modelio. Tiksliau išdėstydami šią modeliuojamą lais- 
vos kapitalistinės visuomenės giją, gauname principą: „Kiekvie- 
nam — pagal tai, kiek jis teikia naudos kitiems, kurie turi išteklių 
teikti naudos kitiems, kurie jiems teikia naudos“. Šis principas at- 
rodys šališkas tol, kol nebus apibrėžta kokia nors priimtina pradi- 
nė nuosavybės sankloda arba kol bus manoma, kad sistemai vei- 
kiant tam tikrą laiką, išsitrins visi reikšmingi padariniai, kylantys 
iš pradinės nuosavybės sanklodos. Antrąjį atvejį pailiustruosime 
tokiu pavyzdžiu. Jeigu beveik kiekvienas Žmogus būtų pirkęs au- 
tomobilį iš Henry'o Fordo, tai įtarimas, kad pinigai tada buvo su- 
kaupti (taigi ir buvo perkama) esant „atsitiktinėms“ aplinkybėms, 
nemestų įtarimo šešėlio ant Henry'o Fordo uždarbių. Kad ir kaip 
būtų, jis įgijo nuosavybę ne „atsitiktinėmis“ aplinkybėmis. Kaip 
Hayekas taikliai nurodo, skirstymas pagal kitiems teikiamą naudą, 
yra svarbiausia sumodeliuota gija laisvoje kapitalistinėje visuome- 
nėje, bet jis yra tik gija ir neaprėpia visos teisių ką nors turėti 
sistemos (būtent paveldėjimo, laisvo dovanojimo, labdaros ir t.t. 
modelio) arba standarto, prie kurio prisitaikyti būtų verčiama vi- 
suomenė. Ar žmonės ilgai pakęs sistemą, kuriančią paskirstymus, 
kurie, jų įsitikinimu, yra nemodeliuojami? Be abejo, žmonės neil- 
gai toleruos paskirstymą, kuris, jų įsitikinimu, yra neteisingas. Žmo- 
nės nori, kad jų visuomenė būtų ir atrodytų teisinga. Bet ar teisin- 
gumo regimybę turi sukurti atsirandantis modelis, o ne jį grin- 
džiantys principai? Negalime daryti išvados, kad visuomenės, įgy- 
vendinančios teisių turėjimo samprata grindžiamą nuosavybės tei- 
singumą, nariams tai pasirodys nepriimtina. Vis dėlto reikėtų sutikti, 
kad jeigu priežastys, dėl kurių žmonės perduoda dalį savo nuosavy- 
bės kitiems, visada būtų iracionalios ar savavališkos, tai mums keltų 
nerimą. (Tarkime, kad žmonės visuomet atsitiktinai nutaria, kokią 
nuosavybę ir kam jie perduos.) Mums maloniau pritarti teisingumui, 
kuris grindžiamas teise ką nors turėti, jeigu, esant šiam teisingumui, 
dauguma sandėrių įvyksta dėl kokių nors priežasčių. Tai nebūtinai 
reiškia, kad visi nusipelno tos nuosavybės, kurią gauna. Tai reiškia 
tik tiek, kad koks nors asmuo, perduodantis nuosavybę vienam, o ne 
kitam asmeniui, turi kokį nors tikslą arba tai turi jam prasmę, kad 
paprastai mes matome, ką, perduodančiojo manymu, jis laimi, ko- 

kiam reikalui jis mano tarnaująs, kokius tikslus jis mano padedąs 
pasiekti ir t.t. Kadangi kapitalistinėje visuomenėje žmonės dažnai 
perduoda nuosavybę kitiems Žmonėms atsižvelgdami į tai, kiek 
šiems toji nuosavybė bus naudinga, tai individualių sandorių ir 
perdavimų tinklą iš esmės galima suprasti ir suvokti*. (Dovanos 
mylimiesiems, palikimai vaikams, labdara vargšams taip pat yra 
neatsitiktinės šio audinio sudedamosios dalys.) Hayekas, pabrėž- 
damas, kad paskirstymas daugiausia atliekamas atsižvelgiant į nau- 
dą kitiems, atskleidžia, kokia yra daugelio nuosavybės perdavimų 
prasmė, ir parodo, jog teisių į ką nors perdavimo sistema ne vien be 
tikslo perjunginėja savo bėgius. Teisių turėti įvairius dalykus sistemą 
galima pateisinti, kai ją sudaro individualių sandorių individualūs 
tikslai. Čia nereikia nei aukščiausio tikslo, nei paskirstymo modelio. 

Manyti, kad paskirstomojo teisingumo teorijos uždavinys yra 
užpildyti tuščią formuluotės „kiekvienam — pagal ...“ intarpą, — 
vadinasi, būti linkusiam ieškoti modelio; taip pat atsietas formu- 
luotės „iš kiekvieno — pagal ...“ interpretavimas gamybą ir pa- 
skirstymą traktuoja kaip du atskirus ir nesusijusius klausimus. Tei- 
sės į ką nors požiūriu tai nėra du atskiri klausimai. Jeigu kas nors 
kažką pagamindamas perka arba sudaro sutartis dėl visų gamybai 
reikalingų išteklių (už tai perduoda dalį savo nuosavybės tokiems 
pagalbininkams), tai jis turi teisę į savo pagamintą produktą. Situ- 
acija nera tokia, kad kažkas yra pagaminta, bet iškyla klausimas, 
kas turi tai gauti. Daiktai atsiranda pasaulyje jau būdami susiję su 
žmonėmis, turinčiais teisę juos valdyti. Žvelgiant į teisingumą nuo- 
savybės srityje istorinės teisės ką nors turėti požiūriu, tie, kurie 
ryžtasi iš naujo įgyvendinti principą „kiekvienam — pagal...“ elgiasi 


* Mes tikrai gauname naudos, nes stiprios ekonominės paskatos priverčia kitus 
skirti daug laiko ir energijos mėginant apskaičiuoti, kaip jie gali mums padėti tiek- 
dami dalykus, už kuriuos mes norėtume užmokėti. Negalima laikyti tik žaidimu 
paradoksais to, kad norima žinoti, ar kapitalizmą reikia kritikuoti už tai, jog jis 
labiausiai atlygina ir skatina ne tokius individualistus kaip Thoreau, užsidarančius 
savo pačių gyvenime, bet žmones, kuriems rūpi daryti paslaugas kitiems ir išsiko- 
voti juos kaip savo klientus. Bet norint ginti kapitalizmą, nebūtina manyti, kad 
verslininkai yra puikiausi žmonės. (Tačiau aš neketinu ir prisidėti prie visuotinio 
verslininkų šmeižimo.) Tie, kurie mano, jog geriausieji turėtų gauti daugiausia, gali 
mėginti įtikinti kitus atsisakyti išteklių pagal šį principą. 

su daiktais taip, tarsi šie būtų atsiradę iš niekur, iš nieko. Išbaigta 
teisingumo teorija galėtų aprėpti ir šį ribinį atvejį; galbūt čia gali- 
ma remtis ir įprastinėmis paskirstomojo teisingumo sampratomis. 

Įprastinės maksimos yra tiek įsitvirtinusios, kad galbūt turėtu- 
me pateikti teisės į ką nors sampratą kaip jų alternatyvą. Ignoruo- 
dami įgijimą ir ištaisymą, galėtume pasakyti: iš kiekvieno — pagal 
tai, ką jis sutinka daryti; kiekvienam — pagal tai, ką jis daro sau 
(galbūt susitaręs su kitais dėl pagalbos) ir ką kiti sutinka jam daryti 
bei sutinka duoti jam iš to, kas jiems patiems buvo duota anksčiau 
(vadovaujantis šia maksima) ir ko jie dar neišleido ar neperdavė. 

Įžvalgus skaitytojas pastebės šio tapusio šūkiu teiginio trūku- 
mus. Tad apibendrindami ir labai supaprastindami (ir nepateikda- 
mi šito kaip maksimos, turinčios kokią nors savarankišką prasmę) 
gauname šūkį: 

Iš kiekvieno — kiek jis sutinka, kiekvienam — kiek sutinkama jam 
duoti. 


Kaip laisvė griauna modelius 


Nėra aišku, kaip Žmonės, besilaikantys alternatyvių paskirsto- 
mojo teisingumo sampratų, gali nepripažinti nuosavybės teisingu- 
mo sampratos, grindžiamos teisės į ką nors turėjimu. Tarkime, kad 
įgyvendintas paskirstymas, kuriam tinka viena iš sampratų, ne- 
grindžiamų teisės į ką nors turėjimu. Tarkime, kad jūs pritariate 
šiam paskirstymui, ir pavadinkime jį paskirstymu D, galbūt visi 
turi po lygią dalį, galbūt dalių dydis priklauso nuo kokios nors 
labai jūsų vertinamos dimensijos. Dabar tarkime, kad krepšinio ko- 
mandos labai nori prisivilioti Wiltą Chamberlainą, nes jo žaidimas 
labai traukia žiūrovus. (Taip pat tarkime, kad kontraktai galioja tik 
vienerius metus, nes žaidėjai yra laisvi agentai.) Jis pasirašo šitokį 
kontraktą su komanda: iš visų rungtynių, vykstančių namuose, jam 
atitenka dvidešimt penki centai iš pinigų, gaunamų už kiekvieną 
parduotą bilietą. (Mums nerūpi klausimas, ar jis „neapgaudinėja“ 
savininkų, palikdamas jiems patiems rūpintis savimi.) Prasideda 
sezonas, ir žmonės džiaugsmingai lanko jo komandos rungtynes; 
jie perka bilietus ir kiekvieną kartą iš bilieto kainos išskaičiuotus 

dvidešimt penkis centus atskirai įmeta į specialią dėžutę, ant ku- 
rios užrašytas Chamberlaino vardas. Jie susižavėję Žiūri, kaip jis 
žaidžia; jiems verta mokėti visą bilieto kainą. Tarkime, kad per 
sezoną jo rungtynes, vykstančias namuose, aplanko milijonas žmo- 
nių ir Wiltas Chamberlainas susirenka 250000 dolerių — daug 
didesnę sumą negu vidutinės pajamos ir net didesnę už bet kurio 
kito asmens pajamas. Ar jis turi teisę į tokias pajamas? Ar šis nau- 
jas paskirstymas D, yra neteisingas? Jeigu neteisingas, tai kodėl? 
Nekyla klausimas, ar visi žmonės turi teisę valdyti išteklius, ku- 
riuos jie turi esant pasiskirstymui D., nes mes tarėme (norėdami tai 
įrodyti), kad šis paskirstymas (tau patinkantis) yra priimtinas. Visi 
šie žmonės sutinka duoti savo dvidešimt penkis centus Cham- 
berlainui. Jie galėjo išleisti šiuos pinigus eidami į kiną ar į cukrai- 
nę, pirkdami Žurnalų Dissent arba Monthly Review numerius. Bet 
jie visi, ar bent jau milijonas jų, sutiko atiduoti šiuos pinigus Wiltui 
Chamberlainui mainais už galimybę stebėti jį žaidžiantį krepšinį. 
Jeigu paskirstymas D, buvo teisingas ir žmonės savo noru perėjo prie 
paskirstymo D, perduodami dalį to, kas jiems buvo duota esant pa- 
skirstymui D, (koks buvo šio paskirstymo tikslas, jei ne kažką daryti 
jam esant?), tai ar paskirstymas D, taip pat nėra teisingas? Jeigu 
žmonės turėjo teisę disponuoti savo ištekliais, į kuriuos jie turėjo 
teisę (esant paskirstymui D.), tai ar teisė jais disponuoti neapėmė 
teisės atiduoti juos Wiltui Chamberlainui arba mainytis jais su juo? 
Ar gali dar kas nors skųstis apeliuodamas į teisingumą? Visi kiti 
žmonės jau turi savo teisėtą dalį, gautą esant paskirstymui D. 
Esant paskirstymui D., joks asmuo neturi nieko, į ką galėtų preten- 
duoti dar kas nors apeliuodamas į teisingumą. Po to, kai kas nors 
kažką perduoda Wiltui Chamberlainui, tretieji asmenys vis dar turi 
savąsias teisėtas dalis; jų dalys nepakinta. Kaip šitoks dviejų asmenų 
sandoris galėtų sukelti teisėtas trečiųjų asmenų pretenzijas teisingai 
paskirstyti dalį to, kas buvo perduota, — juk iki sandorio jie nekėlė 
jokių pretenzijų teisingai paskirstyti kokią nors nuosavybę?" Norėda- 


5 Ar negalėtų sandoris turėti pašalinių padarinių trečiajam asmeniui, nes pakei- 
tė galimus jo pasirinkimus? (Bet ką daryti jeigu dvi sandorio šalys šitaip pasinau- 
dojo savo nuosavybe savarankiškai?) Šį klausimą aš svarstysiu vėliau, bet čia įsidė- 
mėkime, kad nagrinėjant paskirstymą, apsiribojama svarbiausiomis instrumentinė- 

mi greitai nutildyti visus nesvarbius priekaištus, kurie nesusiję su 
tuo, kas čia svarstoma, galime įsivaizduoti, kad mainai vyksta so- 
cialistinėje visuomenėje po darbo valandų. Pažaidęs krepšinį, ku- 
ris yra kasdienis darbas, arba atlikęs kokį nors kitą savo kasdienį 
darbą, Wiltas Chamberlainas nusprendžia padirbėti viršvalandžius, 
kad papildomai užsidirbtų pinigų. (Jo darbo laikas nustatytas; jis 
dirba viršvalandžius.) Arba įsivaizduokime, kad po darbo valandų 
surengia reginius įgudęs fokusininkas, kurį Žmonės mėgsta Žiūrėti. 

Kodėl žmonės galėtų dirbti viršvalandžius visuomenėje, kurioje 
pripažįstama, kad jų poreikiai yra patenkinami? Galbūt todėl, kad 
jiems rūpi dalykai, pranokstantys poreikius. Man patinka rašinėti 
knygose, kurias skaitau, ir lengvai prieiti prie knygų, kad galėčiau 
jas pavartyti laisvomis valandomis. Būtų labai malonu ir patogu 
turėti Widenerio biblioteką savo sandėlyje. Aš manau, kad jokia 
visuomenė neaprūpins tokiais visiems prieinamais ištekliais be- 
veik visų Žmonių, kuriems patiktų juos turėti kaip dalį to, kas 
jiems nuolat skiriama (esant paskirstymui D,). Tad žmonės arba 
turi apsieiti be kai kurių papildomų dalykų, kurių jie nori, arba 
jiems turi būti leidžiama daryti kažką papildomai, kad jie galėtų 
įsigyti kai kuriuos iš šių dalykų. Kokiu pagrindu būtų galima už- 
drausti šitaip atsirandančią nelygybę? Taip pat atkreipkime dėmesį, 
kad socialistinėje visuomenėje atsirastų mažų įmonių, jeigu tai nebū- 
tų draudžiama. Aš išleidau dalį savo asmeninio turto (esant paskirs- 


mis gėrybėmis (taip sakant — grynojo naudingumo patirtimi), kurias galima per- 
duoti. Taip pat galima prieštarauti, kad sandoris gali sukelti trečiojo asmens pavy- 
dą, nes pablogina jo padėtį dar kitų asmenų atžvilgiu. Man atrodo nesuprantama, 
kaip galima manyti, jog šie dalykai susiję su teisingumo reikalavimu. Apie pavydą 
žr. 8 sk. 

Čia ir visur kitur šiame skyriuje teorija, kuri turėtų grynai procedūrinio teisin- 
gumo elementų, galėtų nustatyti, kokie mano dėstomi dalykai yra priimtini, jeigu 
jie užima deramą vietą, t. y. kai egzistuoja pamatinės institucijos, garantuojančios, 
kad, skirstant dalis, bus patenkintos tam tikros sąlygos. Bet jeigu pačios šios insti- 
tucijos nėra žmonių savanoriškų (neagresyvių) veiksmų suma arba „nematomos 
rankos“ sukurtas rezultatas, tai jų primetamus suvaržymus reikia pateisinti. Mūsų 
teorija jokiu atžvilgiu nepripažįsta jokių pamatinių institucijų, kurios būtų eksten- 
syvesnės negu minimalios valstybės — „naktinio sargo“ — institucijos. Tokia vals- 
tybė apsiriboja tuo, kad saugo žmones nuo Žmogžudysčių, užpuolimų, vagysčių, 
apgaulių ir t.t. 

tymui D.) ir sukūriau mašiną. Siūlau jums ir kitiems išklausyti 
kartą per savaitę filosofijos paskaitą mainais už tai, kad jūs suksite 
mano mašinos rankeną, o su ja pagamintus produktus aš keisiu į 
kitus dalykus ir t.t. (Reikalingų žaliavų duoda man kiti, kurie jų 
turi, mainais už galimybę klausytis mano paskaitų.) Kiekvienas 
asmuo gali stengtis įsigyti daugiau dalykų, negu jam buvo skirta 
esant paskirstymui D.. Kai kurie net galėtų užsimanyti atsisakyti 
darbo socialistinėje pramonėje ir visą laiką dirbti privačiame sek- 
toriuje. Aš daugiau pasakysiu šiais klausimais kitame skyriuje. Čia 
norėčiau tik nurodyti, kaip socialistinėje visuomenėje galėtų atsi- 
rasti net gamybos priemonių nuosavybė ir žmonėms nebūtų drau- 
džiama naudoti, jeigu jie šito norėtų, kai kuriuos išteklius, kuriuos 
jie gauna socialistinio paskirstymo D, sąlygomis. Socialistinė vi- 
suomenė turėtų uždrausti kapitalistinius susitariančių suaugusių 
žmonių veiksmus. 

Wilto Chamberlaino ir verslininko socialistinėje visuomenėje pa- 
vyzdžiai iliustruoja bendrą požiūrį, kad be nuolatinio kišimosi į 
žmonių gyvenimus neįmanoma nenutrūkstamai įgyvendinti galu- 
tinės būklės arba sumodeliuoto paskirstomojo teisingumo principų. 
Žmonės, pasiryžtantys veikti įvairiausiais būdais, bet kurį tinkamą 
modelį pavers iš principo netinkamu modeliu. Pvz., tai padarys 
žmonės, besikeičiantys prekėmis ir paslaugomis su kitais žmonė- 
mis arba duodantys kitiems žmonėms daiktų, į kuriuos sandorių 
dalyviai turi teisę esant tinkamo paskirstymo modeliui. Norint iš- 
laikyti modelį, reikia arba nuolatos kištis ir neleisti Žmonėms per- 
duoti išteklių pagal jų norą, arba nuolatos (ar periodiškai) atiminėti 
iš kai kurių asmenų išteklius, kuriuos kiti asmenys dėl kokios nors 
priežasties nutarė jiems perduoti. (Bet jeigu nurodoma, kiek laiko 
žmonės gali laikyti išteklius, kuriuos jiems savo noru perduoda 
kiti, tai kodėl apskritai leistina jiems laikyti šiuos išteklius tam 
tikrą laiką? Kodėl jų tučtuojau nekonfiskuoti?) Galima paprieš- 
tarauti, kad visi savo noru sutiks susilaikyti nuo veiksmų, kuriais 
būtų griaunamas modelis. Čia vadovaujamasi nerealia prielaida, jog 
1) visi labiausiai norės išlaikyti modelį (ar tuos, kurie nenori, reikia 
„perauklėti“ arba priversti imtis „savikritikos“ ?); 2) kiekvienas gali 
sukaupti pakankamai informacijos apie savo paties ir vėlesnius 

kitų veiksmus, kad galėtų nustatyti, kurie jo veiksmai griaus modelį; 
3) skirtingi ir labai išblaškyti žmonės gali taip koordinuoti savo veiks- 
mus, kad šie susiderintų modelyje. Palyginkime, kokia neutrali žmo- 
nių troškimų požiūriu yra rinka, kai ji atspindi ir perduoda plačiai 
išbarstytą informaciją per kainas ir koordinuoja žmonių veiksmus. 

Galbūt sutirštintume spalvas sakydami, kad kiekvieną sumode- 
liuotą (arba galutinės būklės) principą gali suardyti savanoriški 
veiksmai tų asmenų, kurie perduoda dalį to, ką jie gauna galiojant 
šiam principui. Galbūt tam tikri labai silpni modeliai nebūna taip 
suardomi“. Ilgainiui savanoriški pavienių žmonių veiksmai gali su- 
griauti bet kurį paskirstymo modelį, kuriame slypi egalitarinis kom- 
ponentas. Juk kiekvieną pakankamai turiningą modelį iš tikrųjų 
galima pateikti taip, tarsi jis įkūnytų pagrindinį paskirstomojo tei- 
singumo turinį. Vis dėlto, turint omenyje galimybę, kad šitaip ne- 
įmanoma garantuoti kai kurių trapių modelių ir situacijų stabilu- 
mo, būtų geriau eksplicitiškai aprašyti įdomius ir turiningus mode- 
lius, dėl kurių ginčijamasi, ir įrodyti jų nestabilumo teoremą. Juk 
kuo silpnesnis modeliavimas, tuo labiau tikėtina, kad jį atitinka 
pati teisių turėti įvairius dalykus sistema, ir tuo labiau įtikinantis 
spėjimas, kad bet kuris modeliavimas yra arba nestabilus, arba jį 
tenkina turimų teisių į įvairius dalykus sistema. 


é Ar stabilus sumodeliuotas principas, reikalaujantis tik to, kad paskirstymas 
atitiktų Pareto kreivę? Žmogus gali duoti dovaną kitam žmogui arba palikti jam 
palikimą, o šis gali išmainyti šiuos dalykus su trečiuoju žmogumi taip, kad jiems 
abiem tai būtų naudinga. Kol antrasis nėra padaręs šių mainų, Pareto kreivės ne- 
gali būti. Ar principą, nurodantį tą Pareto kreivės tašką, kuris tenkina kokią nors 
tolesnę sąlygą C, reprezentuoja stabilus modelis? Gali atrodyti, jog negali būti šitai 
paneigiančio pavyzdžio. Argi bet kurie savanoriški mainai, padaryti ignoruojant 
situaciją, neparodys, jog pirmoji situacija neatitiko Pareto dėsnio? (Nekreipiame 
dėmesio į tai, kad šis paskutinis teiginys nėra įtikinamas, kai kalbame apie pavel- 
dėjimą.) Bet kol atsiranda naujų galimybių, turi būti vadovaujamasi principais. 
Paskirstymas, kuris tam tikru laiku tenkina Pareto optimalumo kriterijų, galėtų jo 
netenkinti atsiradus tam tikroms naujoms galimybėms (Wiltas Chamberlainas už- 
auga ir pradeda žaisti krepšinį). Ir nors žmonių veikla tokiu atveju turės tendenciją 
artėti prie naujo Pareto kreivės taško, šis taškas nebūtinai turi tenkinti turiningą 
sąlygą C. Reikės nuolatos kištis norint garantuoti, kad sąlyga C būtų visuomet 
patenkinama. (Derėtų išnagrinėti teorinę galimybę, kad modelį išlaiko koks nors 
„nematomos rankos“ sąlygojamas procesas, kuris sugrąžina modeliui būdingą pu- 
siausvyrą, kai šis ją praranda.) 

Savo išvadas papildome neseniai pateikto Amartya K. Seno ar- 
gumento aptarimu'. Tarkime, jog asmens teisės suprantamos kaip 
teisė nuspręsti, kuri iš dviejų alternatyvų turi būti labiau vertinama 
rikiuojant alternatyvas socialiniu požiūriu. Pridurkime negriežtą są- 
lygą, kad jeigu vienai alternatyvai sutartinai teikiama pirmenybė 
prieš kitą, tai socialiniu alternatyvų hierarchijoje ji vertinama labiau. 
Jeigu yra du skirtingi individai ir kiekvienas turi asmeninę teisę, kaip 
ją interpretavome čia, rinktis iš skirtingų alternatyvų porų (alterna- 
tyvos neturi bendrų narių), tai tam tikrų galimų alternatyvų, kurias 
rinktųsi individai, negalima surikiuoti į socialiniu požiūriu linijinę 
hierarchiją. Tarkime, kad asmuo A turi teisę rinktis iš X, Y, o as- 
muo B turi teisę rinktis iš Z, W. Taip pat tarkime, kad jie (kitų as- 
menų nėra) renkasi taip: asmuo A atiduoda pirmenybę W prieš X, 
prieš Y, prieš Z, o asmuo B atiduoda pirmenybę Y prieš Z, prieš 
W, prieš X. Atsižvelgdami į sutartinumo sąlygą, matome, kad so- 
cialinėje alternatyvų hierarchijoje W teikiama pirmenybė prieš X (nes 
abu individai jam teikia pirmenybę prieš X), o Y teikiama pirmeny- 
bė prieš Z (nes abu individai jam atiduoda pirmenybę prieš Z). Taip 
pat socialinėje alternatyvų hierarchijoje X teikiama pirmenybė prieš 
Y, nes ją grindžia asmens A teisė rinktis iš šių dviejų alternatyvų. 
Suderinę šias tris binarines hierarchijas, matome, kad socialinių al- 
ternatyvų rikiuotėje W teikiama pirmenybė prieš X, šiam — prieš 
Y, o pastarajam — prieš Z. Tačiau pagal asmens B teisę rinktis so- 
cialinėje hierarchijoje Z turi būti teikiama pirmenybė prieš W. Nėra 
tranzityvios socialinės hierarchijos, kuri patenkintų visas šias sąly- 
gas, todėl ir socialinė hierarchija nėra linijinė. Kol kas tiek apie Seną. 


7 Vienas iš požymių, kad Rawlso diferencijos principas, į kurį atkreipsime dė- 
mesį antroje šio skyriaus dalyje, yra ribotas, — tai jo, kaip valdančio principo, ne- 
tinkamumas net šeimai, kurią sudaro vienas kitą mylintys asmenys. Ar šeima turėtų 
aukoti savo išteklius tam, kad maksimaliai pagerintų savo neturtingiausio ir nega- 
biausio vaiko padėtį, varžydama kitus vaikus arba naudodama išteklius jiems lavin- 
ti ir ugdyti tik tuo atveju, jeigu vaikai taip pat visą savo gyvenimą stengsis maksi- 
maliai pagerinti savo labiausiai nuskriaustos atžalos padėtį? Žinoma, ne. Tad kaip 
galima net pamanyrti, jog tai yra politika, kurią derėtų plačiau įtvirtinti visuome- 
nėje? (Vėliau aptarsiu numanomą Rawlso atsakymą: kai kurie principai, tinkami 
makro lygyje, netinka mikrosituacijoms.) 

Keblumų kyla todėl, kad asmens teisė rinktis iš alternatyvų 
traktuojama kaip teisė nustatyti atitinkamą šių alternatyvų seką 
socialinėje hierarchijoje. Alternatyva, kai individai hierarchiškai ri- 
kiuoja alternatyvų poras ir kai atskirai rikiuoja asmenines alterna- 
tyvas, nėra geresnė. Tai, jog jie rikiuoja poras, yra tam tikras me- 
todas sumaišyti preferencijas siekiant, kad poros būtų hierarchiš- 
kai surikiuotos socialiniu požiūriu. Egzistuojant socialinei alterna- 
tyvų hierarchijai, iš labiausiai vertinamos alternatyvų poros renka- 
si individas, turintis teisę rinktis iš šios poros. Dar vienas šios 
sistemos rezultatas taip pat yra tas, kad alternatyva gali būti pasi- 
rinkta, nors visi teikia pirmenybę kokiai nors kitai alternatyvai. 
Pvz., A renkasi X, o ne Y, kai X su Y yra labiausiai vertinama pora 
socialinėje porų hierarchijoje, nors visi, tarp jų ir A, teikia pirme- 
nybę W prieš X. (Bet asmeniui A buvo leista rinktis tik tarp X ir Y.) 

Tinkamesnis požiūris į asmens teises yra toks. Asmeninės teisės 
gali egzistuoti drauge; kiekvienas asmuo gali naudotis savo teisė- 
mis kaip jam patinka. Naudojantis šiomis teisėmis, įtvirtinami tam 
tikri visuomenės bruožai. Kadangi šie įtvirtinti bruožai sukuria 
tam tikrus apribojimus, galimybę rinktis — jeigu dar yra likę, ką 
rinktis! — laiduoja socialinis rinkimosi mechanizmas, kurio pa- 
grindas — socialinė hierarchija. Teisės nedeterminuoja socialinės 
alternatyvų hierarchijos, bet, atmesdamos vienas alternatyvas, įtvir- 
tindamos kitas ir taip toliau, nustato galimų socialinių pasirinkimų 
apribojimus. (Jeigu aš turiu teisę rinktis, kur gyventi — Niujorke 
ar Masačiusetse, ir renkuosi Masačiusetsą, tai alternatyvų, susiju- 
sių su mano apsigyvenimu Niujorke, nederėtų įtraukti į socialinę 
alternatyvų hierarchiją.) Net jeigu pirmiau ir atsietai nuo bet kurio 
asmens teisių būna surikiuojamos visos galimos alternatyvos, tai 
situacija nesikeičia: juk tada būna įtvirtinama labiausiai vertinama 
alternatyva, kuri netrukdo niekam naudotis savo teisėmis. Teisės nede- 
terminuoja alternatyvos arba atitinkamos dviejų alternatyvų padė- 
ties socialinėje alternatyvų hierarchijoje. Jos daro įtaką socialinei hie- 
rarchijai, nes apriboja šios siūlomus pasirinkimus. 

Kadangi teisės į kokią nors nuosavybę yra teisės ją valdyti, tai 
žmonių sprendimas, kaip naudotis savo teisėmis, lemia socialinio 
pasirinkimo suvaržymus, kaip Žmonės nusprendžia naudotis savo 

teisėmis. Jeigu koks nors modeliavimas yra teisėtas, jis patenka į 
socialinio pasirinkimo sferą ir todėl jį riboja Žmonių teisės. Kaip 
kitaip dar galima susidoroti su Seno išvada? Alternatyva, kai pirmiau 
susiklosto socialinė hierarchija, kuri riboja naudojimąsi teisėmis, iš 
viso nėra alternatyva. Kodėl tiesiog nepasirinkti geriausios alterna- 
tyvos ir užmiršti apie teises? Jeigu pasirinkus geriausią alternaty- 
vą, dar lieka šiek tiek galimybių asmeniniam rinkimuisi (manoma, 
kad būtent čia turi pasirodyti „teisės“ rinktis), tai kažkas privalo 
neleisti šiems pasirinkimams tapti kita alternatyva. Tad Seno argu- 
mentas vėl verčia mus daryti išvadą, kad modeliuojant reikia nuo- 
latos kištis į individo veiksmus ir pasirinkimus. 


Perskirstymas ir nuosavybės teisės 


Matyt, sumodeliuoti principai leidžia žmonėms nutarti, kad jie 
sau, o ne kitiems eikvos tuos išteklius, į kuriuos jie turi teisę (ar 
veikiau juos gauna) esant tam tikram tinkamam paskirstymo mo- 
deliui D,. Juk jeigu kiekvienas iš keleto asmenų nutartų išeikvoti 
dalį savo D, išteklių kitam asmeniui, tai šis asmuo gautų daugiau, 
ne vien savo dalį, ir šitai pažeistų tinkamą paskirstymo modelį. 
Pastangos išlaikyti paskirstymo modelį yra pats tikriausias indivi- 
dualizmas! Sumodeliuoti paskirstymo principai neduoda žmonėms 
to, ką duoda teisių į įvairius dalykus principai, tik geriau suklasi- 
fikuoti. Juk jie neduoda teisės žmogui nutarti, ką daryti su tuo, ką 
jis turi; jie neduoda teisės nutarti siekti tikslo, kuris pagerintų (sa- 
vaime arba kaip priemonė) kito asmens padėtį. Šiuo požiūriu šei- 
mos trukdo; juk šeimoje sudaromi sandoriai, kurie griauna tinka- 
mą paskirstymo modelį. Galbūt net pačiose šeimose vyksta skirs- 
tymas, jos atsiduria matricų stulpeliuose (kokiu pagrindu?), o my- 
lėti yra draudžiama. Prabėgom derėtų atkreipti dėmesį į dvilypę 
radikalią nuostatą šeimos atžvilgiu. 

Į meilės santykius šeimoje žvelgiama kaip į modelį, kurį dera 
skatinti ir įtvirtinti visoje visuomenėje, bet kartu ji yra smerkiama 
kaip dusinanti institucija. Ją reikia sugriauti ir pasmerkti kaip siau- 
rų interesų, trukdančių siekti radikalių tikslų, židinį. Ar bereikia 
sakyti, kad nedera plačiau visuomenėje įtvirtinti meilės santykius 

ir rūpinimąsi, būdingą šeimai, — santykius, kuriais įsipareigojama 
savo noru? Beje, meilė yra įdomus kito — istorinio — santykio 
atvejis, ir ji (kaip ir teisingumas) priklauso nuo to, kas iš tikrųjų 
įvyko. Suaugęs Žmogus gali pamilti kitą dėl jo savybių, bet myli- 
mas kitas asmuo, o ne jo savybės. Negalima suteikti meilės dar 
kam nors, turinčiam tų pačių savybių, net asmeniui, kurio šių sa- 
vybių „rodiklis“ geresnis. Taip pat meilė išlieka ir keičiantis savy- 
bėms, kurios ją sužadino. Mylimas konkretus asmuo, su kuriuo 
realiai susitinkama. Kodėl meilė yra istoriška, kodėl prisirišama 
prie asmenų, o ne prie savybių — įdomus ir mįslingas klausimas. 

Modeliuojamų paskirstomojo teisingumo principų šalininkai 
daugiausia dėmesio skiria kriterijams, leidžiantiems nuspręsti, kas 
turi gauti nuosavybę. Jie aptarinėja priežastis, kodėl koks nors as- 
muo privalėtų turėti tam tikrą dalyką, be to, analizuoja visuminį 
nuosavybės pasiskirstymą. Kai svarstoma, ar duoti yra geriau ar 
blogiau, negu gauti, modeliuojamų principų šalininkai iš viso ig- 
noruoja davimą. Kai nagrinėjamas gėrybių, pajamų ir kitų dalykų 
paskirstymas, jų teorijos būna teisingo gavimo teorijos. Jie visiškai 
ignoruoja asmens teises kam nors ką nors duoti. Net mainų atveju, 
kai abi šalys vienu metu yra gavėjos ir davėjos, modeliuojami tei- 
singumo principai liečia tik gavėjo vaidmenį ir tariamas jo teises. 
Tad svarstant aiškėja tendencija domėtis tuo, ar Žmonės turi (arba 
privalėtų turėti) teisę paveldėti, o ne tuo, ar Žmonės turi (arba 
privalėtų turėti) teisę palikti paveldėjimą. Nesidomima ir tuo, ar 
asmenys, turintys teisę ką nors valdyti kaip savo nuosavybę, netu- 
ri teisės nutarti, kad šią nuosavybę už juos valdytų kiti. Neturiu 
gero paaiškinimo, kodėl įprastinės paskirstomojo teisingumo teori- 
jos orientuojasi į gavėją. Ignoruoti davėjus ir perdavėjus bei jų 
teises yra tas pat, kaip ignoruoti gamintojus ir jų teises. Bet kodėl 
visa tai ignoruojama? 

Modeliuojami paskirstomojo teisingumo principai skatina per- 
skirstomąją veiklą. Menka tikimybė, kad kokia nors nuosavybė 
galėtų būti realiai ir laisvai paskirstyta pagal esantį modelį, ir visai 
neįtikėtina, kad ji toliau būtų skirstoma pagal modelį, nes žmonės 
kuo nors keičiasi ir ką nors duoda. Teisių turėjimo teorijos požiūriu 
perskirstymas išties yra rimtas dalykas, nes jis paprastai pažeidžia 

žmonių teises. (Išimtis yra toks nuosavybės atėmimas, kuris atitin- 
ka neteisybių ištaisymo principą.) Tai yra rimta ir kitais požiūriais. 

Darbo pajamų apmokestinimas prilygsta priverstiniam darbui“. 
Kai kuriems šis teiginys atrodo akivaizdžiai teisingas: paimti n dar- 
bo valandų pajamas — tai atimti iš Žmogaus n valandų, tai tarsi 
versti asmenį dirbti 1 valandų dėl kito žmogaus tikslo. Kitiems šis 
teiginys atrodo absurdiškas. Bet netgi šitie, jeigu jie nusiteikę prieš 
priverstinį darbą, priešintųsi tam, kad bedarbiai hipiai būtų verčia- 
mi dirbti vargšų naudai. Jie taip pat prieštarauja tam, kad kiekvie- 
nas asmuo būtų verčiamas dirbti papildomai penkias valandas kiek- 
vieną savaitę vargšų naudai. Bet sistema, kuri atima mokesčių pa- 
vidalu penkių valandų atlyginimą, jiems neatrodo panaši į siste- 
mą, verčiančią dirbti penkias valandas, nes ji pasiūlo prievartauja- 
mam asmeniui platesnį veiklos pasirinkimą negu apmokestinimas, 
primenantis konkretų apibrėžtą darbą. (Bet galime įsivaizduoti pri- 
verstinio darbo sistemų gradaciją nuo sistemos, kai nustatoma kon- 
kreti veikla, iki sistemos, kai leidžiama rinktis iš dviejų veiklos 
rūšių, iki sistemos... ir taip toliau.) Maža to, žmonės susiduria su 
sistema, kuri proporcingai apmokestina visas pajamas, viršijančias 
sumą, reikiamą būtinoms reikmėms patenkinti. Kai kurie mano, jog 
tai neverčia nieko papildomai dirbti, nes papildomų valandų, ku- 
rias asmuo verčiamas dirbti, skaičius nėra nustatytas, ir jis gali 
visiškai išvengti mokesčių uždirbdamas tik tiek, kiek reikia būti- 
noms reikmėms patenkinti. Šitoks požiūris į prievartą labai nebū- 
dingas tiems, kurie taip pat mano, kad žmonės yra verčiami kažką 
daryti, kai alternatyvos, kurios jiems iškyla, yra kur kas blogesnės. 


8 Nesu tikras, ar argumentai, kuriuos tuojau pateiksiu, įrodo, kad toks apmo- 
kestinimas tera priverstinis darbas; tad „prilygsta“ reiškia „yra tos pačios rūšies“. 
Arba priešingai — gal šiais argumentais pabrėžiami dideli tokio apmokestinimo ir 
priverstinio darbo panašumai, kad toks apmokestinimas, žvelgiant per priverstinio 
darbo prizmę, atrodytų įtikinamas ir pamokomas. Pastarasis požiūris primintų Joh- 
no Wisdomo požiūrį į metafizikų pretenzijas. 


* Neturi reikšmės tai, kad čia ir kitur aš nerūpestingai kalbu apie poreikius, nes 
po to aš kiekvieną kartą atmetu teisingumo kriterijų, kuris apima šiuos poreikius. 
Tačiau jeigu kas nors priklausytų nuo sąvokos, norėtųsi išnagrinėti ją kruopščiau. 
O dėl skeptiško požiūrio žr.: Kenneth Minogue. The Liberal Mind. — New York: 
Random House, 1963, p. 103—112. 

Tačiau né vienas požiūris nėra teisingas. Faktas, jog kiti sąmoningai 
kišasi (ir pažeidžia netiesioginius draudimus pulti) grasindami jė- 
ga, kad alternatyvos šiuo atveju būtų apribotos mokesčių mokėji- 
mu arba (greičiausiai tai blogesnė alternatyva) varganu pragyveni- 
mu, paverčia mokesčių sistemą priverstinio darbo sistema, ir šito- 
kiu būdu ji atskiriama nuo kitų riboto pasirinkimo atvejų, kurie 
nėra prievartiniai. 

Žmogus, kuris sutinka dirbti ilgiau, kad gautų didesnes paja- 
mas negu tos, kurių reikia jo pamatiniams poreikiams tenkinti, ren- 
kasi tam tikras papildomas gėrybes ar paslaugas, o ne laisvalaikį 
ir veiklą, kurios jis galėtų imtis nedarbo valandomis. Tuo tarpu 
žmogus, kuris nusprendžia nedirbti papildomai, renkasi laisvalai- 
kį, o ne papildomas gėrybes ir paslaugas, kurių galėtų įsigyti dirb- 
damas ilgiau. Tad jeigu mokesčių sistema neteisėtai pagrobtų dalį 
žmogaus laisvalaikio (priverstinis darbas) tam, kad būtų padėta 
vargšams, tai argi ji gali teisėtai pagrobti tam pačiam tikslui dalį 
žmogaus turimų gėrybių? Kodėl žmogų, kurio laimei reikia tam 
tikrų materialinių gėrybių ir paslaugų, mes turėtume traktuoti ki- 
taip negu žmogų, kurio polinkiai ir troškimai tokias gėrybes daro 
nebūtinas jo laimei? Kodėl žmogus, kuriam patinka žiūrėti kiną (ir 
kuris turi užsidirbti pinigų bilietui) turėtų atsiliepti į raginimą pa- 
dėti vargšams, o žmogus, kuriam patinka stebėti saulėlydį (ir todėl 
jam nereikia papildomai užsidirbti pinigų) neturėtų atsiliepti? Iš- 
ties, argi nėra nuostabu, kad perskirstymo šalininkai nusprendžia 
ignoruoti žmogų, kuriam malonumai taip lengvai pasiekiami be 
papildomo darbo, ir kartu jie užkrauna papildomą naštą vargšui 
nelaimėliui, kuris turi užsidirbti savo malonumams? Jei norite, de- 
rėjo tikėtis, jog bus kaip tik atvirkščiai. Kodėl asmeniui, kuris ne- 
turi materialinių ar vartotojiškų troškimų, leidžiama nekliudomam 
rinktis jam labiausiai patinkančią įgyvendinamą alternatyvą, o žmo- 
gus, kurio malonumai ar troškimai susiję su materialiais dalykais 
ir kuris privalo papildomai užsidirbti pinigų (šitaip pasitarnaudamas 
tiems, kurie jo veiklą laiko pakankamai vertinga, kad už ją mokėtų) 
varžomas dėl to, ką jis galėtų įgyvendinti? Galbūt šis skirtumas nėra 
principinis. Ir galbūt kai kurie mano, jog tai tik administravimo pa- 
togumo klausimas. (Šie klausimai ir problemos nevargins tų, kurie 

mano, jog yra priimtinas priverstinis darbas, kuris leidžia padėti 
vargšams arba įgyvendinti kokį nors tinkamą galutinės būklės mo- 
delį.) Diskutuodami išsamiau, mes turėtume (ir šito norime) iš- 
plėsti savo argumentus, kad aptartume suinteresuotumą, versli- 
ninkystės pelnus ir t.t. Tie, kurie abejoja šitokio platesnio aptarimo 
galimybe ir kurie brėžia liniją čia — prie darbo pajamų apmokes- 
tinimo, turės pateikti gana sudėtingus sumodeliuotus istorinius pa- 
skirstomojo teisingumo principus, kadangi taikydami galutinės būk- 
lės principus, niekaip negalėtume atskirti pajamų šaltinių. Kol kas 
liaukimės svarstę galutinės būklės principus. Pasiaiškinkime, kiek 
įvairūs modeliuojami principai priklauso nuo konkrečių pažiūrų į 
pelno, suinteresuotumo ir kt. dalykų šaltinius ir į tai, kiek — dau- 
giau ar mažiau — šie dalykai laikomi neteisėtais. Šios tikros kon- 
krečios pažiūros, aišku, gali būti klaidingai suprastos. 

Kokią teisę prieš kitus duoda asmeniui teisiškai suinstitucin- 
tas galutinės būklės modelis? Pagrindinis nuosavybės teisės į X 
sąvokos turinys, kurio pagrindu turi būti aiškinamos kitos šios 
sąvokos dalys, yra teisė nuspręsti, ką reikia daryti su X; teisė nu- 
tarti, kurį iš ribotų pasirinkimų, liečiančių X, reikia įgyvendinti 
arba mėginti tai padaryti. Apribojimus nustato kiti principai ar- 
ba visuomenėje galiojantys įstatymai; pasak mūsų teorijos, tai le- 
mia Locke'o nurodytos Žmonių teisės (minimalioje valstybėje). 
Mano nuosavybės teisė į savo peilį leidžia man palikti jį, kur aš 
noriu, bet neleidžia palikti šito peilio jūsų krūtinėje. Galiu nu- 
spręsti, kurį iš galimų pasirinkimų, ką daryti su peiliu, man įgy- 
vendinti. Ši nuosavybės samprata padeda mums suprasti, kodėl 
ankstesnieji teoretikai teigė, jog Žmonės turi nuosavybės teisę į 
pačius save ir savo darbą. Jie žvelgė į kiekvieną asmenį kaip į 
turintį teisę nuspręsti, kuo jam tapti ir ką daryti, ir kaip į turintį 
teisę sulaukti savo darbo vaisių. 

Teisę išsirinkti įgyvendintiną alternatyvą iš riboto alternatyvų 
rinkinio gali turėti individas arba grupė, kai egzistuoja tam tikra 
procedūra, leidžianti rasti bendrą sprendimą; arba teisę galima 
perduoti ir susigrąžinti taip, kad vienais metais aš sprendžiu, ką 
daryti su X, o kitais metais — spręsite jūs (išskyrus alternatyvą 
sunaikinti X). Arba tuo pačiu laikotarpiu dėl X aš galiu vienaip 

spręsti, o jūs — kitaip. Ir taip toliau. Mums trūksta tinkamo, efek- 
tyvaus analitinio aparato, padedančio klasifikuoti galimų pasirin- 
kimų apribojimų tipus, ir tipus būdų, kaip galima daryti, skaidy- 
ti ir derinti sprendimus. Be kitų dalykų, nuosavybės teorija 
turėtų aprėpti šitokią apribojimų ir sprendimo būdų klasifikaci- 
ją, ir iš nedidelio skaičiaus principų turėtume gauti daugybę įdo- 
mių teiginių apie tam tikrų apribojimų ir sprendimo būdų deri- 
nių padarinius ir poveikį. 

Kai paskirstomojo teisingumo galutinio rezultato principai in- 
korporuojami į teisinę visuomenės sąrangą (taip daroma su dau- 
guma modeliuojamų principų), jie sąlygoja atkaklias kiekvieno pi- 
liečio pretenzijas į tam tikrą bendrojo visuomeninio produkto dalį, 
t. y. į tam tikrą bendros individualiai ir drauge pagamintų produk- 
tų sumos dalį. Šį visuminį produktą kuria triūsiantys asmenys, 
kurie, tai darydami, naudojasi kitų žmonių sukauptomis gamybos 
priemonėmis, taip pat žmonės, kurie organizuoja gamybą arba ku- 
ria priemones naujiems dalykams gaminti arba gaminti juos nau- 
joviškai. Kaip tik šios individualios veiklos pagrindu modeliuoja- 
mi skirstymo principai sąlygoja atkaklias visų individų pretenzijas. 
Kiekvienas asmuo pretenduoja į kitų asmenų veiklą ir į jų produktus 
nepriklausomai nuo to, ar kiti asmenys dalyvauja konkrečiuose san- 
tykiuose, sukuriančiuose šias pretenzijas, ir nepriklausomai nuo 
to, ar jie savo noru atsižvelgia į šias pretenzijas, t. y. žvelgia į jas 
per labdaros ar mainų prizmę. 

Modeliuojami paskirstomojo teisingumo principai susiję su kitų 
asmenų veiklos pasisavinimu — ir nesvarbu, ar tai daroma ap- 
mokestinant atlyginimus, ar tik tam tikro dydžio atlyginimus, ar pagro- 
biant pelnus, ar pasinaudojant tuo, kad verda didelis visuomeninis 
katilas, ir todėl būna neaišku, kas iš kur ateina ir kas kur nueina. 
Pagrobti kieno nors darbo rezultatus yra tas pat, kaip pagrobti jo 
valandas ir įsakyti jam imtis įvairiausios veiklos. Jeigu žmonės ver- 
čia jus dirbti tam tikrą darbą arba dirbti be atlygio tam tikrą laiką, 
tai jie sprendžia, ką jūs privalote daryti ir kokiems tikslams jūs dir- 
bate, nepaisant jūsų paties sprendimų. Tai, kad jie atima iš jūsų 
sprendimo galią, juos paverčia jūsų daliniais savininkais, tai suteikia 
jiems nuosavybės teisę į jus. Viskas būtų lygiai taip pat kaip ir tada, 

kada jūs, teisėtai iš dalies valdydami gyvūną ar negyvą daiktą bei ga- 
lėdami ką nors dėl jų nuspręsti, turėtumėte nuosavybės teisę į jį. 

Galutinė būklė ir dauguma modeliuojamų paskirstomojo teisin- 
gumo principų (iš dalies) paverčia žmones bei jų veiklą ir darbą 
kitų nuosavybe. Šie principai lemia slinktį nuo klasikinio libera- 
laus savo paties nuosavybės sampratos prie (dalinės) nuosavybės 
teisių į kitus žmones sampratos. 

Tokie svarstymai galutinės būklės ir kitas modeliuojamo teisin- 
gumo sampratas paverčia klausimu, ar veiksmai, kurie yra būti- 
ni norint įgyvendinti pasirinktą modelį, nepažeidžia moralinio 
pobūdžio suvaržymų. Kiekvienas požiūris, pripažįstantis, kad 
esama moralinio pobūdžio veiksmų suvaržymų ir ne visus mo- 
ralinius motyvus galima sutaikyti su siekiamomis galutinėmis 
būklėmis, privalo atsižvelgti į galimybę, jog kai kurie jo numa- 
tomi tikslai nepasiekiami jokiomis moraliai leistinomis priemo- 
nėmis. Teoretikas, besiremiantis turėjimo teisės doktrina, susidurs 
su šitokiais konfliktais visuomenėje, kuri, kurdama nuosavybę, 
nukrypsta nuo teisingumo principų, jeigu, ir tik jeigu veiksmai, 
kuriais galima įgyvendinti principus, patys pažeidžia tam tikrus 
moralinius suvaržymus. Kadangi nukrypimą nuo pirmųjų dviejų 
teisingumo principų (įgyjant ir perduodant) lems tiesioginis ir ag- 
resyvus kitų asmenų kišimasis, pažeidžiantis teises, ir kadangi 
moraliniai apribojimai tokiais atvejais nedraus griebtis gynybinių 
ar atsakomųjų veiksmų, tai problema, kuri iškils teisės teoretikui, 
retai bus neatidėliotina. Kad ir kaip sunku jam būtų taikyti iš- 
taisymo principą asmenims, kurie patys nepažeidė pirmųjų dvi- 
ejų principų, iš tikrųjų jam bus sunku atrasti tokią konfliktuo- 
jančių motyvų pusiausvyrą, kad galėtų teisingai suformuluoti patį 
sudėtingą ištaisymo principą. Taikydamas šį principą, jis nepa- 
žeis moralinio pobūdžio suvaržymų. Tačiau modeliuojamų teisin- 
gumo sampratų šalininkai dažnai patirs tiesioginius konfliktus (ir 
skausmingus, jeigu jie puoselėja abu konfliktuojančius problemos 
aspektus) tarp moralinio pobūdžio suvaržymų, kaip galima elg- 
tis su žmonėmis, ir jų sumodeliuotos teisingumo sampratos, rep- 
rezentuojančios galutinę būklę ar kitą modelį, kuris turi būti įgy- 
vendintas. 

Ar asmuo gali emigruoti iš valstybės, kuri suinstitucino kokį 
nors galutinės būklės ar sumodeliuotą paskirstymo principą? Tam 
tikrų principų (pvz., Hayeko) požiūriu emigravimas nėra teorinė 
problema. Bet kitų principų atveju tai yra painus klausimas. Tar- 
kime, valstybė turi privalomą minimalaus socialinio aprūpinimo 
sistemą, skirtą padėti vargingiausiems (arba taip organizuotą sis- 
temą, kad ši maksimaliai pagerintų labiausiai nuskriaustos gru- 
pės padėtį); niekas negali išvengti šitos sistemos. (Niekas negali 
pasakyti: „Neverskite manęs padėti kitiems ir neaprūpinkite ma- 
nęs panaudodami šį prievartinį mechanizmą, jeigu aš atsidursiu 
varge“.) Kiekvienas, kuris pakyla virš tam tikro lygio, yra ver- 
čiamas prisidėti prie pagalbos vargšams. Bet jeigu būtų leidžia- 
ma emigruoti iš šalies, kas nors galėtų nutarti persikelti į kitą šalį, 
kurioje nebūtų privalomojo socialinio aprūpinimo, bet kuri kitais 
atžvilgiais būtų (kiek tik įmanoma) tokia pat. Tokiu atveju vie- 
nintelis asmens išvykimo motyvas būtų vengimas priklausyti pri- 
valomai socialinio aprūpinimo sistemai. Ir jeigu jis išvyksta, tai 
jo šalies vargšai negaus iš jo (privalomos) pagalbos. Koks būtų 
logiškas pagrindas leisti asmeniui emigruoti, bet drausti pasili- 
kus nepriklausyti privalomai socialinio aprūpinimo sistemai? Nors 
pagalba vargšams yra labai svarbus dalykas, vis dėlto tai nekliu- 
do leisti rinktis pasilikus šalyje; bet tai liudija, jog neleistina ir 
emigracija užsienin. (Ar tai taip pat suponuotų, kad iš dalies ga- 
lima pateisinti grobimą Žmonių, kurie gyvena šalyje, kur nėra pri- 
valomojo socialinio aprūpinimo, ir kuriuos būtų galima priversti 
padėti vargšams jūsų bendruomenėje?) Galbūt svarbiausias mo- 
tyvas, skatinantis nuostatą leisti emigruoti tik tam, kad išveng- 
tum tam tikrų pareigų, bet niekam neleisti vengti šių pareigų pa- 
čioje šalyje, yra rūpinimasis broliškais jausmais šalies viduje. 
„Mums čia nereikia nė vieno, kuris neprisideda, kuris nepakan- 
kamai rūpinasi kitais, kad padėtų.“ Šiuo atveju tas rūpinimasis 
turėtų būti siejamas su požiūriu, kad priverstinė pagalba kuria 
broliškus jausmus tarp to, kuriam padedama, ir to, kuris pade- 
da (o galbūt tai turėtų būti siejama tik su požiūriu, jog Žinoji- 
mas, kad tas ar kitas Žmogus savo noru nepadeda, neskatina bro- 
liškų jausmų). 

Prieš pradėdami nuodugniai aptarinėti kitas teisingumo teori- 
jas, privalome teisės turėjimo teorijos struktūrą papildyti truputėlį 
sudėtingesniais dalykais. Tai geriausia padaryti aptariant Locke'o 
mėginimą sukonkretinti teisingo įgijimo principą. Locke'o požiū- 
riu, nuosavybės teisės į niekam nepriklausantį objektą įgyjamos, 
kada žmogus įdeda į šį objektą savo darbo. Čia iškyla daug klau- 
simų. Kaip apribojama tai, į ką įdedama darbo? Jeigu privatus 
astronautas nuvalo aikštelę Marse, tai ar jis įdėjo savo darbo (tiek, 
kad taptų savininku) į visą planetą, visą neapgyvendintą pasaulį, 
ar tik į konkretų plotą? Kokį plotą jo veiksmas paverčia nuosavy- 
be? Tokią minimalią (galbūt išskaidytą) teritoriją, kurioje veiksmas 
sumažina entropiją, ir jokios kitos? Ar gali Locke'o nurodytu būdu 
tapti nuosavybe laukinis kraštas (norint ekologiškai tyrinėti iš aukš- 
tai skrendančio lėktuvo)? Aptvėręs teritoriją tvora, žmogus turbūt 
taptų tik tvoros ir tik po ja esančios žemės savininku. 

Kodėl žmogus, įdedantis į kokį nors objektą savo darbo, tampa 
jo savininku? Galbūt todėl, kad jis yra savo paties darbo savinin- 
kas. Anksčiau niekam nepriklausęs daiktas tampa jo nuosavybe 
todėl, kad į jį įdedama tai, kas yra to paties Žmogaus nuosavybė. 
Nuosavybė išplinta į visa kita. Bet kodėl, įdėdamas tai, kas yra 
mano nuosavybė, į tai, kas nėra mano nuosavybė, aš ne prarandu 
tai, ką turiu, o įgyju tai, ko neturiu? Jeigu turiu skardinę pomidorų 
sulčių ir išpilu ją į jūrą taip, kad sulčių molekulės (radioaktyvios, 
kad galėčiau tai patikrinti) tolygiai pasklistų po jūrą, tai ar aš tam- 
pu jūros savininku, ar tik kvailai išpyliau savo pomidorų sultis? 
Ko gero, turima omenyje tai, kad triūsiant koks nors dalykas būna 
patobulinamas ir padaromas vertingesnis; ir kiekvienas turi teisę 
būti savininku to daikto, kurį jis padarė vertingą. (Galbūt šią tiesą 
patvirtina požiūris, kad triūsti nėra malonu. Jeigu kai kurie žmo- 
nės darytų daiktus be pastangų, kaip kad multiplikacinio filmo 
Geltonas povandeninis laivas personažai sėja gėles įkandin savęs, tai 
ar jų pretenzijos į savo produktus, kuriuos sukurti jiems nieko ne- 
kainavo, būtų mažiau pagrįstos?) Nekreipkime dėmesio į faktą, kad, 
triūsiant prie ko nors, galima padaryti šį dalyką mažiau vertingą 
(išpilkite rausvų emalės dažų ant jūsų rasto į krantą išplukdyto 

medžio). Kodėl asmens teisės į ką nors turi aprėpti visą objektą, o 
ne tik pridėtinę vertę, kuri buvo sukurta darbu? (Tokia nuoroda į 
vertę taip pat galėtų padėti nustatyti nuosavybės ribas, pvz., jeigu 
anksčiau minėtą entropijos kriterijų „mažina kieno nors entropiją“ 
pakeistume kriterijumi „didina kieno nors vertę“.) Kol kas dar 
niekas nepateikė jokios pritaikomos ir nuoseklios pridėtinės vertės 
nuosavybės sampratos, bet visoms tokioms sampratoms greičiau- 
siai būtų prieštaraujama panašiai, kaip kad buvo prieštaraujama 
Henry'o George'o teorijai. 

Požiūris, kad, pagerinęs objektą, žmogus tampa visišku jo savi- 
ninku, nieko nejtikina, jeigu niekieno objektų, kuriuos būtų galima 
gerinti, skaičius yra ribotas. Juk kai objektą pasisavina vienas as- 
muo, keičiasi visų kitų asmenų padėtis. Jeigu anksčiau jie galėjo 
laisvai (kaip tai aiškino Hohfeldas) naudotis objektu, tai dabar jie 
nebegali to daryti. Dėl tokio kitų padėties pasikeitimo (mat atima- 
ma iš jų laisvė ką nors daryti su anksčiau buvusiu niekieno objek- 
tu) neturėtų pablogėti jų padėtis. Jeigu aš pasisavinu Coney salos 
smiltelę, niekas po to negali ką nori daryti su šita smiltele. Bet 
jiems lieka daugybė kitų smiltelių, su kuriomis jie gali elgtis kaip 
tinkami. Arba jeigu ne smiltelių, tai kitų dalykų. Alternatyva — 
tai, ką aš darau su pasisavinta smiltele, galėtų pagerinti kitų padė- 
tį, tad ir kompensuotų jų prarastą laisvę naudotis ta smiltele. Le- 
miamas klausimas yra toks: ar dėl objektų, anksčiau neturėjusių 
savininko, pasisavinimo pablogėja kitų padėtis? 

Locke'o išlyga, jog „kitiems bendrai naudotis paliekama pakan- 
kamai daug ir gerų dalykų“ (27 sk.), turi garantuoti, kad kitų pa- 
dėtis nepablogės. (Jeigu ši išlyga pripažįstama, tai kokios paskatos 
verčia jį nurodyti kitą sąlygą — nešvaistyti?) Dažnai sakoma, jog ši 
išlyga kadaise buvo pripažįstama, bet dabar taip nebėra. Bet atro- 
do, jog atsiranda argumentas pagrįsti išvadą, kad jeigu išlyga ne- 
begalioja, tai ji niekada negalėjo galioti taip, kad suteiktų amžinas 
ir paveldimas nuosavybės teises. Pagalvokime apie pirmąjį asmenį 
Z, kuriam neliko pakankamai daug ir gerų dalykų, kuriuos jis galėtų 
pasisavinti. Paskutinysis objektą pasisavinęs asmuo Y atėmė iš Z jo 
anksčiau turėtą laisvę ką nors daryti su objektu ir šitaip pablogino 
Z padėtį. Tad Y atliktas pasisavinimas nesuderinamas su Locke'o 

išlyga. Priešpaskutinis objektą pasisavinęs asmuo nustumia Y į blo- 
gesnę padėtį, nes X veiksmu baigėsi leistinas pasisavinimas. Todėl 
X pasisavinimas buvo neleistinas. Bet tada dar anksčiau objektą 
pasisavinęs asmuo W užbaigė leistiną pasisavinimą, ir tai pablogi- 
no X padėtį, tad W atliktas pasisavinimas nebuvo leistinas. Tęsiant 
galima sugrįžti prie pirmojo asmens A, kuris pasisavino nuolatinę 
nuosavybės teisę. 

Tačiau šis įrodinėjimas vyksta pernelyg sparčiai. Žmogus, pasi- 
savindamas objektą, gali nuskriausti kitą žmogų dviem būdais: 
pirma, atimti iš jo galimybę pagerinti savo padėtį ką nors konkre- 
čiai pasisavinant arba kieno nors padedamam; antra, jis toliau ne- 
begali laisvai naudotis (nepasisavinęs) tuo, kuo anksčiau naudojosi. 
Griežtas reikalavimas pasisavinant nenuskriausti kito užkirstų kelią 
pirmajai skriaudai (jeigu galimybių sumažėjimas nekompensuojamas 
kaip nors kitaip), taip pat ir antrajai. Švelnesnis reikalavimas užkirstų 
kelią antrajai skriaudai, bet ne pirmajai. Vadovaudamiesi švelnesniu 
reikalavimu, negalėtume taip greitai nuzvimbti nuo Z iki A, kaip 
kad tik ką darėme prieš argumentuodami anksčiau. Juk nors asmuo 
Z toliau nebegali pasisavinti, jam, kaip ir anksčiau, gali šis tas likti 
naudotis. Šiuo atveju Y atliktas pasisavinimas nepažeistų švelnesnės 
Locke'o sąlygos. (Kai vis mažiau lieka to, kuo Žmonės gali laisvai 
naudotis, naudotojai galėtų patirti daugiau nepatogumų, pvz., susi- 
durti su grūstimi ir t.t.; todėl kitų padėtis galėtų blogėti, jeigu pasi- 
savinimo procesas nebūtų sustabdytas gerokai anksčiau, negu jis pa- 
siekia šį tašką.) Galima įrodinėti, jog niekas negali teisėtai skųstis, 
jeigu yra įvykdoma švelnesnioji išlyga. Bet kadangi šitai nėra taip 
aišku, kaip kad griežtesnės išlygos atveju, Locke'as galėjo suponuoti 
šią griežtą išlygą samprotaudamas apie „pakankamą ir gerą“ likutį, 
ir galbūt suformulavo sąlygą nešvaistyti ketindamas sutrukdyti 
pasiekti galutinį tašką, nuo kurio įrodinėjimas zvimbia atgal. 

Ar sistema, leidžianti pasisavinti ir turėti nuolatinę nuosavybę, 
nepablogina padėties tų asmenų, kurie negali pasisavinti (pritrū- 
kus prieinamų ir naudingų niekam nepriklausančių objektų)? Čia 
griebiamasi įvairių žinomų socialinių motyvų, bylojančių privačios 
nuosavybės naudai: ji didina visuomeninį produktą atiduodama 
gamybos priemones į rankas tų, kurie gali efektyviausiai (pelnin- 

giausiai) jas panaudoti; skatina eksperimentuoti, nes, kai išteklius 
valdo pavieniai asmenys, nėra nei Žmogaus, nei mažos Žmonių 
grupės, kuriuos reikėtų įtikinėti išbandyti naują idėją; privati nuo- 
savybė leidžia žmonėms nuspręsti, kokio pobūdžio ir kokios rū- 
šies rizika jiems atrodo pakeliama, ir tai padeda diferencijuoti ri- 
zikos rūšis; privati nuosavybė apsaugo ateities žmones, nes ji ska- 
tina kai kuriuos kaupti išteklius būsimųjų rinkų plėtrai užuot juos 
vartojus dabar; ji sukuria alternatyvias darbo vietas nepopuliariems 
žmonėms, kuriems nereikia įtikinėti jokio asmens ar mažos gru- 
pės, kad šie juos samdytų, ir t.t. Šie motyvai atsiranda Locke'o 
teorijoje todėl, kad jis stengėsi įrodyti teiginį, jog privačios nuosa- 
vybės įgijimas atitinka tikslą, slypintį už išlygos, kad „turi likti 
pakankamai daug ir gerų dalykų“, ir jog tai nesąs utilitarinis nuo- 
savybės pateisinimas. Šiais motyvais stengiamasi paneigti teiginį, 
kad pažeidus išlygą, negali atsirasti jokia prigimtinė teisė į priva- 
čią nuosavybę Locke'o nurodytu būdu. Kai šiais argumentais mė- 
ginama parodyti, jog išlyga yra įgyvendinta, būna sunku teisingai 
nustatyti bazinę atskaitos ribą, kad būtų galima lyginti. Lokiškasis 
pasisavinimas nenuskriaudžia žmonių labiau, negu jie gyventų... 
kaip gyventų? Klausimą, kaip nustatyti bazinę atskaitos ribą, rei- 
kėtų aptarti detaliau, negu mes galime čia tai padaryti. Būtų pagei- 
dautina įvertinti, kiek pradinis pasisavinimas apskritai yra svarbus 
ekonominiu požiūriu. Tai leistų pamatyti, kokios tolimos vienos 
kitoms gali tapti skirtingos pasisavinimo teorijos ir kokia nevieno- 
da gali būti nustatoma bazinė atskaitos riba. Galbūt šią svarbą 
galima matuoti procentais visų pajamų, kurios gaunamos iš neper- 
dirbtos žaliavos ir turimų išteklių (o ne iš žmonių veiklos). Dau- 
giausia tai būtų pajamos iš rentos, rodančios nepagerintos žemės 
vertę, ir žaliavos in situ kaina. Šią vertę galima matuoti ir turimo 
turto, rodančio, kokios buvo ankstesnės pajamos, procentais". 


1U Nesu matęs tikslaus vertinimo. Davidas Friedmanas knygoje The Machinery 
of Freedom (N. Y.: Harper and and Row, 1973), p. XIV, XV, nagrinėja šį klausimą 
ir aiškina, kad pirmųjų dviejų veiksnių atveju viršutinė riba turėtų būti 5 procentai 
JAV nacionalinių pajamų. Tačiau jis nemėgina įvertinti, koks procentas yra dabar 
turimo turto, kurio pagrindas — ankstesnės pajamos. (Miglota sąvoka „pagrindas“ 
rodo tik tai, jog vra tema, kurią reikia nagrinėti.) 

Turime pažymėti, kad teisėto nuosavybės teisių atsiradimo te- 
orijos reikia ne vien tiems, kuriems patinka privatinė nuosavybė. Ti- 
kintys kolektyvine nuosavybe, pvz., tie, kurie įsitikinę, jog tam tikra 
teritorija bei jos žaliavų ištekliai yra joje gyvenančių Žmonių grupinė 
nuosavybė, taip pat privalo paaiškinti, kaip atsiranda tokios nuosa- 
vybės teisės. Jie privalo parodyti, kodėl čia gyvenantys Žmonės turi 
teisę nuspręsti, ką reikia daryti su žeme ir ištekliais, o kitur gyvenan- 
tys asmenys šitokios teisės (į tą pačią žemę ir išteklius) neturi. 


Išlyga 


Nepriklausomai nuo to, ar konkrečią Locke'o pasisavinimo teoriją 
galima ar negalima išskleisti taip, kad būtų įveikti įvairūs sunkumai, 
aš manau, jog kiekviena tinkama teorija, aiškinanti teisingo ko nors 
įgijimo sąlygas, turės išlygą, panašią į silpnesniąją išlygą iš tų, kurias 
priskyrėme Locke'ui. Procesas, kurio metu paprastai atsiranda nuo- 
latinė ir perduodama palikuonims nuosavybės teisė į anksčiau buvu- 
sį niekieno daiktą sutriks, jeigu pablogės kitų, nebegalinčių laisvai nau- 
dotis tuo daiktu, padėtis. Svarbu patikslinti, koks yra šis konkretus kitų 
padėties pabloginimo būdas, nes išlyga netaikoma kitiems būdams. 
Šis būdas nesusijęs su padėties pablogėjimu dėl mažesnių galimybių 
ką nors pasisavinti (pirmasis anksčiau minėtas būdas, atitinkantis 
griežtesnę sąlygą), ir jis nesusijęs su tuo, kaip aš „bloginu“ pardavėjo 
padėtį įsigydamas medžiagų, kad gaminčiau tuos pačius dalykus, ku- 
riuos jis pardavinėja, ir tada pradėčiau su juo konkuruoti. Kitas as- 
muo, kuris pasisavindamas pažeistų išlygą, vis dėlto gali pasisavinti, 
jeigu kompensuoja kitiems taip, kad jų padėtis nepablogėja. Jeigu 
jis nekompensuoja kitiems, tai šitoks pasisavinimas pažeis teisingo 
įsigijimo principo numatomą išlygą ir todėl bus neteisėtas!'. Pasi- 


U Fourier manė, jog kadangi civilizacijos plėtra atėmė iš visuomenės narių tam 
tikras laisves (verstis rinkimu, klajokline gyvulininkyste, medžioti), tai visuomenės 
garantuojamas minimalus žmonių aprūpinimas buvo pateisintas kaip kompensacija 
už šį praradimą (Alexander Gray. The Socialist Tradition. — New York: Harper and 
Row, 1968, p. 188). Bet šis požiūris pernelyg griežtas. Ši kompensacija priklausytų 
(jeigu ji iš viso kam nors priklausytų) tiems žmonėms, kuriems civilizacijos plėtra 
buvo grynas praradimas, kuriems civilizacijos gėrybės neatsvėrė to, kad iš jų buvo 
atimtos šios konkrečios laisvės. 

savinimo teorija, inkorporuojanti šią Locke'o išlygą, teisingai trak- 
tuos tuos atvejus (prieštaraudama teorijai, kurioje šios išlygos nė- 
ra), kada vienas Žmogus pasisavina visas atsargas to, kas būtina no- 
rint išgyventi". 

Teorija, kuri inkorporuoja šią išlygą į teisingo įgijimo principą, 
taip pat privalo turėti ir sudėtingesnį teisingo perdavimo principą. 
Kai kurie apmąstymai apie išlygą, susijusią su pasisavinimu, varžo 
vėlesnius veiksmus. Jeigu, pasisavindamas visą tam tikrą dalyką, 
aš pažeidžiu Locke'o išlygą, tai aš darau tą patį ir kai pasisavinu 
jo dalį, o tai, kas liko, — nusiperku iš kitų, kurie tai įsigijo. Tai aš 
padarau nepažeisdamas Locke'o išlygos kitais atžvilgiais. Jeigu iš- 
lyga draudžia vienam Žmogui pasisavinti visą pasaulio geriamąjį 
vandenį, tai ji taip pat draudžia jį visą nusipirkti. (Savo švelnesne 
ir laisvesne forma ši išlyga gali neleisti jam nustatyti tam tikros 
kainos už kai kurias jo turimas išteklių atsargas.) Ši išlyga niekada 
(beveik niekada?) nebus įgyvendinta. Kuo daugiau vienas Žmogus 
įsigyja trūkstamo dalyko, kurio nori kiti, tuo didesnė bus šio da- 
lyko likučio kaina ir tuo vis sunkiau bus jam įsigyti visą šį dalyką. 
Bet vis dėlto galime įsivaizduoti įvykstant kažką panašaus: kas 
nors tuo pačiu metu slapta siūlo kainą pavieniams tam tikro daly- 
ko savininkams, ir šie visi parduoda, tikėdamiesi galį lengvai nu- 


1? Pvz., Rashdallas mini žmogų, kuris, keliomis myliomis aplenkęs kitus, aptin- 
ka dykumoje vienintelį telkinį vandens ir pasisavina jį visą. Hastings Rashdall. „The 
Philosophical Theory of Property“. — In Property, its Duties and Rights. — London: 
MacMillan, 1915. 

Derėtų atkreipti dėmesį į A. Randso nuosavybės teisių teoriją („Mans Rights“. — 
In The Virtue of Selfishness. — New York: New American Library, 1964, p. 94), ku- 
rioje šios teisės kildinamos iš teisės į gyvybę, nes tam, kad Žmonės gyventų, reikia 
fizinių daiktų. Bet teisė į gyvybę nėra teisė į viską, ko reikia norint gyventi; į šiuos 
kitus dalykus gali turėti teisę kiti žmonės (žr. šios knygos 3 sk.). Daugių daugiausia 
teisė į gyvybę yra teisė turėti viską, ko reikia norint gyventi, arba teisė šito siekti su 
sąlyga, kad toks turėjimas nepažeidžia kieno nors kito teisių. O dėl materialių daik- 
tų, tai klausimas yra toks: ar daikto turėjimas nepažeidžia kokios nors kitų teisės? 
(Ar ją pažeistų visų niekieno daiktų pasisavinimas? Ar Rashdallo pateiktu pavyz- 
džiu remiantis, tai įvyktų pasisavinus vandens telkinį?) Kadangi ypatingi motyvai 
(tokie kaip Locke'o išlyga) gali iškilti dėl materialinės nuosavybės, tai nuosavybės 
teisių teoriją būtina turėti anksčiau, negu galima taikyti kokią nors numanomą teisę 
į gyvybę (su ankstesnėmis jos pataisomis). Todėl teisė į gyvybę negali tapti nuosa- 
vybės teisių teorijos pagrindu. 

17.-678 

sipirkti jo daugiau iš kitų savininkų; arba kokia nors gamtos ka- 
tastrofa sunaikina visas kokio nors dalyko atsargas, ir jų turi tik 
vienas asmuo. Iš pradžių vienas asmuo negalėjo teisėtai pasisavin- 
ti visų atsargų. Tai, kad jis vėliau įsigijo viską, neįrodo, jog pradi- 
nis pasisavinimas pažeidė išlygą (net griebiantis atvirkštinio įrodi- 
nėjimo, panašaus į anksčiau išdėstytą, kai buvo mėginta sugrįžti 
nuo Ziki A). Locke'o išlygą veikiau pažeidžia pradinio pasisavini- 
mo ir visų vėlesnių perdavimų bei veiksmų derinys. 

Kiekvieno savininko teisę į savo nuosavybę persekioja istorinis 
Locke'o nurodytos pasisavinimo išlygos šešėlis. Tai neleidžia savi- 
ninkui perduoti nuosavybę žmonių sambūriui, pažeidinėjančiam 
Locke'o išlygą, ir neleidžia jam vienam arba drauge su kitais taip 
naudotis nuosavybe, kad būtų pažeista išlyga pabloginant kitų pa- 
dėtį dar labiau negu žemutinė jų pragyvenimo riba. Žinant, jog 
kieno nors nuosavybė nukrypsta nuo Locke'o nurodytos išlygos, 
atsiranda griežti apribojimai to, ką jis gali daryti su „savo nuosavy- 
be“ (sunku be tam tikrų išlygų ją toliau taip vadinti). Tad žmogus 
negali pasisavinti vienintelio vandens telkinio dykumoje ir nustaty- 
ti kainos už vandenį savo nuožiūra. Jis, turėdamas vieną telkinį, 
negali nustatyti vandens kainos ir tada, kai, nelaimei, atsitinka 
taip, kad visi vandens telkiniai, išskyrus jo, dykumoje išdžiūsta. 
Žinoma, tokios nepalankios aplinkybės susiklosto ne dėl jo kaltės, 
bet joms susiklosčius, pradeda galioti Locke'o išlyga, kuri apriboja 
jo nuosavybės teises". Panašiai savininko nuosavybės teisė į vie- 
nintelę tam tikroje jūros zonoje esančią salą neleidžia jam išvyti iš 
savo salos į krantą išmesto žmogaus lyg kokio pažeidėjo, nes šitaip 
būtų pažeista Locke'o išlyga. 

Įsidėmėtina, jog teorija neteigia, kad savininkai turi šias teises, 
bet į teises nekreipiama dėmesio stengiantis išvengti kokios nors 
katastrofos. (Teisės, į kurias nekreipiama dėmesio, neišnyksta; jos 
palieka pėdsaką, kurio nėra čia aptariamais atvejais.) Tokio išoriš- 


5 Situacija būtų kitokia, jeigu dėl specialių atsargumo priemonių, kurių jis im- 
tekste pateikiamą šio atvejo aptarimą su Hayeko veikalu The Constitution of Liberty, 
p. 136, taip pat su Ronaldo Hamowy darbu „Havek's Concept of Freedom; A Cri- 
tique“. — In New Individualist Review, April 1961, p. 28—31. 

ko (ir ad hoc?) teisių nepaisymo nebūna. Tokie atvejai nagrinėjami 
atsižvelgiant į motyvus, kurie glūdi pačioje nuosavybės teorijoje, 
taip pat įgijimo ir pasisavinimo teorijoje. Tačiau rezultatai gali 
būti panašūs į tuos, kokie gaunami nagrinėjant katastrofų atvejus. 
Juk palyginti su visuomenės, kurioje egzistuoja privatus pasisavi- 
nimas, produktyvumu, lyginimo bazinė atskaitos riba tampa tokia 
žema, kad klausimas, ar nėra pažeidžiama Locke'o išlyga, iškyla 
tik ištikus katastrofai (arba dykumos ir salos situacijoje). 

Faktas, jog koks nors žmogus yra visų kokio nors dalyko, bū- 
tino kitiems išlikti gyviems, atsargų savininkas, nereiškia, kad 
pasisavindamas jis (ar kitas) nustūmė kai kuriuos žmones (tučtuo- 
jau ar vėliau) žemiau, negu buvo jų bazinė atskaitos riba. Medikas 
mokslininkas, kuris susintetina naują medžiagą, efektyviai gydan- 
čią tam tikrą ligą, ir sutinka pardavinėti ją tik savo nustatytomis 
sąlygomis, nepablogina kitų padėties, nes pasisavindamas jis nie- 
ko iš jų neatima. Kiti gali turėti tų pačių medžiagų, kurių jis įsigijo. 
Įsigydamas ar nusipirkdamas cheminių medžiagų, mokslininkas 
nesukūrė tokio jų trūkumo, kad būtų pažeista Locke'o išlyga. Ji 
nebūtų pažeista ir tuo atveju, jeigu kas nors nusipirktų iš mediko 
mokslininko visas jo susintetintos medžiagos atsargas. Tai, kad, 
sintetindamas vaistus, mokslininkas naudoja lengvai įgyjamas che- 
mines medžiagas, pažeidžia Locke'o išlygą ne labiau negu tai, kad 
vienintelis chirurgas, sugebantis atlikti konkrečią operaciją, valgo 
lengvai įgyjamą maistą norėdamas išlikti gyvas ir turėti energijos 
dirbti. Tai rodo, kad Locke'o išlyga nėra „galutinės būklės princi- 
pas“; ši išlyga susijusi su tuo, kaip konkrečiai pasisavinimas pa- 
veikia kitus Žmones, o ne su tuo, kokia susiklosto situacija. 

Viduryje tarp to, kuris pasiima visas atsargas, ir to, kuris suku- 
ria visas atsargas iš lengvai įgyjamų medžiagų, yra tas, kuris pasi- 
savina visas kokio nors dalyko atsargas tokiu būdu, kad neatima 
jų iš kitų. Pvz., kas nors atranda naują medžiagą nuošalioje vietoje. 
Jis išsiaiškina, kad toji medžiaga veiksmingai gydo kokią nors ligą, 
ir pasisavina visas jos atsargas. Kitų padėtis dėl to nepablogėja. 
Jeigu jis nebūtų užtikęs medžiagos, jos nebūtų užtikęs ir niekas 
kitas, tad kiti jos neturėtų. Tačiau slenkant laikui, didėja tikimybė, 
kad kiti atras šią medžiagą. Šio fakto pagrindu būtų galima apri- 

boti jo nuosavybės teises į medžiagą ir neleisti kitiems atsidurti 
padėtyje, blogesnėje negu bazinė atskaitos riba. Pvz., būtų galima 
apriboti teisę testamentu palikti šią medžiagą paveldėtojams. Patentų 
pavyzdys taip pat gali nušviesti klausimą, kaip yra pabloginama kito 
asmens padėtis atimant iš jo kokį nors dalyką, kurį šis kitu atveju 
turėtų. Išradėjo patentas neatima iš kitų objekto, kuris neegzistuotų 
be išradėjo. Tačiau patentai atima šį objektą iš tų, kurie jį savarankiš- 
kai išranda. Todėl nederėtų drausti šiems savarankiškiems išradė- 
jams, kuriuos gali slėgti pareiga įrodyti, kad jie savarankiškai ką nors 
išrado, naudotis jų pačių išradimu savo nuožiūra, taip pat pardavi- 
nėti jį kitiems. Maža to, pripažintas išradėjas drastiškai sumažina 
galimybes išrasti ką nors tikrai savarankiškai. Juk Žmonės, Žinantys 
apie išradimą, paprastai nemėgins jo kartoti iš naujo, ir savarankiško 
atradimo samprata čia geriausiu atveju būtų miglota. Vis dėlto leis- 
tina daryti prielaidą, kad, jeigu ir nėra originalaus išradimo, jį kada 
nors vėliau vis tiek padarys kas nors kitas. Remiantis šia prielaida, 
turėtų būti ribojamas patentų galiojimas. Jie galiotų tik tam tikrą 
laiką, kuris būtų nustatomas apytikriai apskaičiuojant, kiek laiko pri- 
reiktų, nežinant apie išradimą, padaryti savarankišką atradimą. 

Tikiu, kad laisvai veikianti rinkos sistema iš tikrųjų nenukryps 
nuo Locke'o išlygos. (Prisiminkime, kad pirmojoje dalyje aiškinda- 
mi, kaip protekcionistinė institucija įsivyrauja ir tampa de facto mo- 
nopolija, lemiamu dalyku mes pripažinome esant tai, kad ji kon- 
fliktinėse situacijose vartoja jėgą, o ne vien konkuruoja su kitomis 
institucijomis. Panašiai galima apibūdinti ir kitas verslo rūšis.) Jei- 
gu tai tiesa, išlyga nevaidins labai reikšmingo vaidmens protekcio- 
nistinių institucijų veikloje ir nesukurs plačių galimybių būsimiems 
valstybės veiksmams. Iš tiesų, jeigu ne ankstesnių neteisėtų valsty- 
bės veiksmų padariniai, tai galimybė, jog išlyga yra pažeidžiama, 
žmonėms neatrodytų esanti įdomesnė negu bet kuri kita loginė 
galimybė. (Čia aš pateikiu empirinį istorinį teiginį; tą patį daro ir 
tas, kuris su juo nesutinka.) Tuo baigiame nurodinėti komplikaci- 
jas, glūdinčias teorijoje apie teisės į ką nors turėjimą — komplika- 
cijas, kurias sukelia Locke'o išlyga. 


Versta iš: Nozick R. Anarchy, State and Utopia. — 
New York: Basic Books, 1974. — P. 149—182 

LYGYBĖ PRIEŠ LAISVE: 
NAUDA IR LAISVĖ 


Įvadas 


Šios esė tema yra politinė, taigi ir socialinė, filosofija; taigi ir 
etika. Norime žinoti, ar gerai, kad visuomenės sanklodai keliamas 
reikalavimas kurti laisvę arba lygybę, arba — jeigu abi jos suderi- 
namos — ir viena, ir kita. O jeigu jos nesuderinamos, tada norime 
žinoti, kurią iš jų kurti arba kokį jų derinį kurti, jeigu galima šiek 
tiek suderinti šiuos dalykus. Bet šitoks glaustas mums kylančios 
problemos formulavimas įpareigoja ją paaiškinti. Juk yra plačiai ir, 
mano požiūriu, teisingai manoma, kad šiuose reikaluose viską le- 
mia tam tikros rūšies lygybė. Ieškome principo arba principų, kurie 
taikomi visiems ir yra visiems tie patys. Šiuo požiūriu lygybė tikrai 
yra pamatinis ir neišvengiamas dalykas. Bet tai yra labai „subtili“ 
lygybės rūšis. 

Beveik taip pat plačiai bus sutinkama, kad, vadovaujantis šiais 
nagrinėjamais principais, žmonės turėtų būti vienodai „traktuoja- 
mi“ tam tikra įdomesne prasme: pvz., jiems turi būti suteikiamos 
tos pačios teisės, be to, teisės, kurios yra — čia vėl turime sakyti 
„tam tikra prasme“ — ne sutartinės; vadinasi, kad ir kokios jos 
būtų, visų rasių, lyčių ir t.t. žmonės turėtų turėti tas pačias pama- 
tines teises. Vėlgi sakydami, kad tai yra iš esmės nekontroversiš- 
kas, nors ir neišvengiantis potencialiai keblių neaiškumų požiūris, 
dabar privalome nurodyti, jog šis apibūdinimas neišsprendžia šio- 
je esė svarstomos problemos. Konkrečiai, ši problema liečia ekono- 
mikos klausimus. Klausimas yra toks: ar reikia reikalauti, kad žmo- 
nės kurtų ekonominę lygybę arba bent jau siektų jos, kai ši lygybė 

suprantama kaip pajamų ir/arba turto, nuosavybės arba valdomų 
daiktų lygybė? Aš parodysiu, kad egzistuoja problema, kaip nusta- 
tyti, o po to ir išmatuoti kintamąjį dydį, kurį reikia padaryti lygų, 
nors ši problema nebus pagrindinė esė tema. O gal turime elgtis 
priešingai — reikalauti, kad būtų gerbiama Žmonių ekonominė 
laisve? Ekonominė laisvė paprastai tapatinama su laisvąja rinka, ir 
aš pritariu tokiai nuostatai. Bet ir čia iškyla sąvokų sukonkretini- 
mo klausimai. Kai kas netgi tvirtino, kad laisvoji rinka nėra tikrai 
laisva, kad ji pati tam tikru aspektu yra laisvės priešė. Mums reikia 
pakankamai aiškios laisvės sampratos, kad galėtume įžvelgti, ar 
šie teiginiai ko nors verti. 

Šios esė struktūra bus šitokia. Iš pradžių mėginsiu išsakyti tam 
tikras abejones dėl ekonominės lygybės idealo neprieštaringumo, o 
po to trumpai išnagrinėsiu vos kelis svarbiausius mėginimus ginti 
tą idealą. Vėliau pereisiu prie laisvės, ir ypač ekonominės laisvės, 
temos. Ketinu pirma išsiaiškinti, ką reiškia šis terminas, ir ginti 
tezę, kad tai yra neprieštaringas idealas. Galiausiai pereisiu prie 
fundamentalaus klausimo: ar esama svarių argumentų už viena 
arba kita — už ekonominę lygybę arba ekonominę laisvę? Paaiš- 
kės, kad šie dalykai yra akivaizdžiai nesuderinami kaip socialinių 
reikalavimų paketai, ir todėl turime rinktis arba mėginti surasti 
kokį nors jų derinį. Grynosios laisvės doktrina dažnai ginama re- 
miantis prigimtinių teisių arba savaiminio jos akivaizdumo argu- 
mentais. Turėdamas omenyje, kaip paprastai suprantami šie termi- 
nai, aš nesigriebsiu nė vieno iš šių argumentų. Mano argumentas bus 
kontraktarinis (bet ne Rawlso vartojama ypatinga šio termino pras- 
me) ir, kiek suprantu, tai yra argumentas laisvės naudai. Turėsime 
labai mažai vietos, kad galėtume aptarti iš šio argumento kylan- 
čias išvadas, bet svarstydami atkreipsime dėmesį į kai kurias iš jų. 


I. LYGYBĖ 
Ekonominė lygybė: kai kurie klaustukai 


Kadangi svarstome teiginį, jog ekonominė lygybė esanti teisin- 
gumo tikslas, verta stabtelėti ir paklausti, koks turėtų būti šis tiks- 


las. Žinoma, yra akivaizdus atsakymas: du žmonės yra lygūs, jeigu 

jie turi vienodas pajamas arba vienodą turtą, įvertintą tokiais pini- 
giniais vienetais kaip doleris. Tačiau būtų galima sakyti, jog ka- 
dangi visa pinigų prasmė yra leisti mums palyginti įvairius daly- 
kus, sudarančius turtą, tai šis atsakymas atrodytų toks pat natūra- 
lus, lyg kad būtų kalbama apie temperatūros laipsnius termometru 
matuojant karštį. 

Tačiau toks pasiūlymas yra problemiškas mūsų tikslų požiūriu, 
nes piniginio vieneto vertę mainų, arba rinkos, visuomenėje lemia 
rinkos mechanizmas. Valiutos vienetas atspindi santykį tarp rinko- 
je esančių prekių rūšių, kurioms visoms esant vienodos kokybės, 
atsirastų toji rinkos vertė: žmonės nemokės daugiau už kiekvieną 
tokią prekę vien todėl, kad pardavėjas galėtų ją pelningiau par- 
duoti, tačiau pakanka to, jog jie mokėtų tiek, kad toji kaina taptų 
pelninga. Laisvi mainai verčia suktis visą šį mechanizmą. Bet tar- 
kime, jog norime sulyginti pajamas doleriais: kas dabar? Rinkos 
visuomenėje tikimasi, kad ilgainiui smarkiai didės pajamos, ir šios 
viltys daro įtaką įvairių subjektų vartojimo modeliams, taigi ir „po- 
reikių kreivėms“. Visa tai savo ruožtu daro įtaką tam, ką gaminti, 
ir tam, kiek tų dalykų patiekti rinkai. Jeigu laiko momentu T, turi- 
me rinkos visuomenę, o momentu T, įvedame totaliai perskirsto- 
mojo pobūdžio mokesčius, tai ką turėtume galvoje sakydami, kad 
pajamos, įvykdžius perskirstymą, dabar yra vienodos, nors pagal 
turimų „dolerių“ skaičių jos ir būtų tokios pačios? Tarkime asmuo 
A, turintis po perskirstymo pajamas i, perka gėrybių paketą j, o 
asmuo B perka už savo pajamas paketą k: kokią prasmę priskir- 
iame teiginiui, kad k=j? Klausimas būtų ypač svarbus, jeigu, kaip 
galima tikėtis, paaiškėtų, kad po perskirstymo dolerio vertė jo sa- 
vininkui yra mažesnė, negu ji buvo iki perskirstymo. Tarkime, kad 
laiko momentu T. už pajamas i būtų galima nupirkti j+m arba 
k+n, kai n#m. Ar dabar A ir B yra daugiau ar mažiau lygūs? 

Vienas iš būdų spręsti tokias problemas būtų mokėti žmonėms 
natūra, o ne pinigais, ir duoti kiekvienam asmeniui kuo vienodesnį 
gėrybių paketą (kai tik atsirastų koks nors skirtumas, tuoj pat iškiltų 
ta pati problema). Bet, ko gero, šitai nėra tai, ko iš tikrųjų nori 
lygybės šalininkas. Štai Bruce'as Landesmanas, dabartinis egalita- 
rizmo šalininkas, rašo: 

Bet jie (antiegalitarai) puolė „kaliausę“. Labai neįtikinama mintis, 
kad egalitaras savo pagrindiniu tikslu laiko arba privalo laikyti vie- 
nodumą. Kodėl jis turėtų norėti arba trokšti vienodumo? Jeigu jis ko 
nors ir trokšta, tai tik to, kad žmonės, visi žmonės, gerai gyventų, 
vienodai gerai, ir yra banalybė sakyti, jog vienoda gerovė bent jau 
logiškai suderinama su visiškai skirtingų polinkių patenkinimu bei 
skirtingais gyvenimo stiliais.! 

Bet vis dėlto prie vienodumo yra stumiama. Juk nesant laisvos 
rinkos, kuri tikrai padarytų trokštamą lygybę neįmanomą, būtų 
sunku išmatuoti kiekvieno gaunamą dalį tariamai egalitarinio reži- 
mo sąlygomis, jeigu tai, ką kiekvienas gauna, nebūtų beveik tas pat. 

Žinoma, sunku suprasti, kodėl reikėtų manyti, kad teisingu- 
mui, arba kokiam nors kitam visuomenės siekiniui, būtina lygybė, 
suvokiama kaip būklė, kada kiekvienas turi daugmaž po tokį patį 
materialinių (o jeigu įmanoma, ir visų kitų) gėrybių paketą. Iš tiesų 
aš teigsiu, kad tą patį galima pasakyti apie bet kurią kitą lygybės 
rūšį, kuri, kaip būtų galima manyti, didinanti ekonominės lygybės 
reikalingumą. Tačiau iš pat pradžių turi būti akivaizdu, kad kiek- 
vieną, kuris gina šitaip įsivaizduojamą gėrybių paketų lygybę, tai 
daryti, matyt, skatina kažkokia kita pamatinė vizija: pvz., (kaip 
Landesmano atveju) galutinės gerovės lygybė arba išteklių lygybė, 
kurią neseniai gynė R. Dworkinas. Bet net ir šiuo atveju vizijos— 
kandidatės tikrai neatrodo esančios savaime akivaizdžios. Jeigu 
kas nors mano, kad mūsų visų gerovė turinti būti vienoda, nes tai 
esąs teisingumo reikalas, tai toks asmuo iš tikrųjų šitaip mano 
todėl, kad yra įsitikinęs, jog mes visi esame vienodai verti gerovės 
arba turime lygias teises į ją ar pan. Panašiai manoma ir apie ištek- 
lius. Galėtų būti naudinga atidžiau išnagrinėti tokius argumentus. 
Trumpai iš eilės juos aptarsiu. 


Lygi gerovė? 
Jeigu manoma, jog visų gerovė privalėtų būti vienoda, tai pirmas 
iškylantis klausimas yra toks: kas tie „visi“? Kaip matyti iš daugu- 
mos tokios lygybės gynėjų rašinių, ko gero, tai būtų visi žmonės. Tas, 


' Bruce Landesman. „Egalitarianism“. — In Canadian Journal of Philosophy, March 
1983, 13 (I), p. 31. 

kuris mėgina rimtai svarstyti šį klausimą, tučtuojau susiduria su 
problema. Pagalvokime apie skurstantį žmogų, kurio gerovės, kaip 
dabartiniu metu visi žino, apčiuopiamai padidinti negali jokios 
kitų žmonių pastangos, kad ir kaip energingai, geranoriškai ir vi- 
saip jie stengtųsi. Ar tada vienodos gerovės šalininkas ryžtųsi teig- 
ti, kad vardan teisingumo interesų mūsų šventa pareiga yra tapti 
tokiais pat skurdžiais, koks yra šis nelaimingasis? 

Lygybės šalininkai paprastai kalba taip, tarsi mes visi iš tiesų 
galėtume būti laimingi. Jie nori sutvarkyti reikalus lygindami aukš- 
tyn, o ne žemyn. Bet joks žmogus, praleidęs daug laiko psichiatri- 
nėje ligoninėje, o ką jau kalbėti apie kitokią ligoninę, negali rimtai 
manyti, kad mūsų galioje yra taip pagerinti nelaimingiausiųjų pa- 
dėtį, jog ji prilygtų daugumos žmonių padėčiai, o tuo labiau tokių 
asmenų, kurių kūnas, charakteris ir asmenybė yra itin sužaloti. 
Matyt, tam tikrais atvejais vargšą Žmogų padarė tokį kitas žmo- 
gus, ir tada galbūt galėtume įrodinėti, jog veiksmų, dėl kurių ne- 
laimingas žmogus atsidūrė tokioje padėtyje, kaltininkas turėtų gauti 
atpildą, nes tai — baudžiamojo teisingumo klausimas. O saujelė 
teoretikų kalba taip, tarsi šitokios skriaudos būtų tipiškas reiški- 
nys, t. y. kad visus žemės vargšus tokius padarė godūs kapitalistai. 
Nelengva suprasti žmones, rimtai pritariančius tokiam požiūriui, 
ir aš nemanau, kad tai, kas sakoma šioje esė, labai padėtų įtikinti 
juos, jog jų pažiūros yra visiškai atitrūkusios nuo realybės (nors aš 
mėginsiu šiek tiek tai daryti kitame, beveik tokiame pat skirsnyje). 
Bet visi kiti pakankamai lengvai galime įsivaizduoti atvejus, kada 
tokie teiginiai paprasčiausiai yra tušti. Įgimtos ligos arba apsigimi- 
mai, kurių visiškai negalėjo numatyti joks Žmogus, galėjo lemti 
nedalią, apie kurią aš kalbu. Tad iš garbėtroškų egalitarų norime 
sužinoti: kas tada? Argi dabar mes turime prieiti išvadą, kad mūsų 
šventa pareiga — kaip reikalauja teisingumas — kiekvienam tapti 
tokiam pat vargšui, kokie yra tie labiausiai nuskriaustieji? 

Veikiau tarkime, kad kažką galime padaryti. Būtent tarkime, 
kad milžiniškomis ir ilgalaikėmis pastangomis galime šiek tiek pa- 
gerinti labiausiai nuskriaustųjų dalią, o numatomas pašalinis šių 
pastangų poveikis bus tas, jog visi tapsime tokie pat vargšai, kokie 
vis tiek bus tie nuskriaustieji po visų mūsų pastangų. Argi lygybės 

šalininkas nori pasakyti, kad visas skirtumas slypi čia: net jeigu 
mums reikėtų pakratyti kojas tais atvejais, kai nieko negalėtume 
padaryti, mus reikia versti tai daryti, jei tik iš viso galime ką nors 
daryti? Jeigu ne, tai kodėl ne? 

Klausimas — kieno gerovė turi būti sulyginta? — dar jokiu bū- 
du nėra baigtas. Juk sunku suprasti, kodėl, siekdami šio tikslo, tu- 
rėtume kalbėti tik apie Žmones. O kaip su Žemesniaisiais gyvū- 
nais? Ir kiek žemesniais? Ar tai, kad sepija, tritonas ir ameba ne- 
turi gerovės lygio, kuriuo taip nesąžiningai naudojamės jūs ir aš, 
nėra neteisingumas, kurį visi turėtume stengtis visomis išgalėmis 
pašalinti? Jeigu ne, tai kodėl ne? O jeigu taip, tai ar turime ko- 
kią nors idėją, kaip tai padaryti, kad jai galėtų rimtai pritarti pro- 
tinga būtybė? 

Pamąstęs lygybės šalininkas, ko gero, paskelbs, kad jis turi ome- 
nyje tik normalių žmonių gerovę — Žmonių, kurie nepažeisti luo- 
šinančių ligų ir nevaldomų melancholiškų nuotaikų. Ir, aišku, tik 
žmonių. Žinoma, mes vis dėlto galime prašyti — argi negalime? — 
paaiškinti šią iš pažiūros savavališką išlygą, bet argumentacijos 
labui tęskime toliau. Tučtuojau turime pažymėti, kad ryšys tarp 
vienodos gerovės ir vienodų ekonominių sąlygų tikrai nėra tiesio- 
ginis. Jeigu Smitho ir Joneso pajamų ir/arba turto sulyginimu sie- 
kiama sukurti jiems vienodą gerovę, tai gerai žinoma, kad vargu 
ar galime būti tikri sėkme net tipiškais atvejais ir galime būti vi- 
siškai įsitikinę, jog nepavyks nesuskaičiuojamais kitais atvejais. 
Vienas bus linksmo charakterio ir tvirto sudėjimo, ir jam menkai 
rūpės dauguma esant ekonominei lygybei (kad ir kokia būtų toji 
lygybė), o kitas net nebus minimaliai patenkintas, turėdamas be- 
veik tiek pat, kuo dabar gali disponuoti tipiškas milijonierius. Ar- 
gi reikia daryti prielaidą, kad naujasis egalitarinis režimas rūpin- 
sis tokiais reikalais ir aprūpins Smithą ir Jonesą ne tik vienodais 
malonumais ir būtiniausiais dalykais, bet ir vienodais polinkiais ir 
tokiais pat skoniais? O jeigu tokia prielaida daroma, ar jau nėra 
akivaizdu, kad projektas toli, labai toli nukrypo nuo bėgių? (O gal 
turėtume sakyti: labai labai toli nuriedėjo bėgiais ir artėjama prie 
būklės, kuri tikrai kelia visišką pasibjaurėjimą kiekvienam rimtam 
žmogui?) 

Pirmasis argumentas už lygią gerovę: nuopelnas 


Didysis klausimas, susijęs su lygybe, yra klausimas kodėl? Žino- 
ma, šį klausimą turime iškelti kiekvienai turiningai teisingumo sam- 
pratai, ir anksčiau, negu galime aiškiai atsakyti į šį klausimą, kiek- 
vienu atveju privalome galų gale turėti pagrįstą idėją, kas yra arba 
kas turėtų būti teisingumas. Kol kas noriu paklausti šito tik „intui- 
cijos“ plotmėje, nors viliuosi, kad tai yra pakankamai tiksli ir skaidri 
intuicija, o ne su teorija nesuderinama intuicija. Taigi paklauskime, 
kokio pobūdžio atsakymų galima tikėtis šioje plotmėje. Turėtume 
tikėtis kad šie atsakymai bus įvilkti į tokias sąvokas kaip „nuopel- 
nas“ arba „nusipelnymas“, „teisingumas“, o galbūt „nešališkumas“, 
suprantamas kaip vienodas atsižvelgimas arba „vienodas traktavi- 
mas“. Pradėkime nuo pirmojo. 

Bet lygūs nuopelnai arba nusipelnymas yra tai, ko mums reikė- 
tų norint pasiekti vienodą gerovę, — ir, žinoma, mums reikia, kad 
žmonių nuopelnai būtų vienodi, kad jie būtų lygiai nusipelnę ge- 
rovės, nes toji lygybė susijusi su konkrečiu gerovės (arba jos šalti- 
nių) skirstymu. Bet paprastai nurodoma, kad, remiantis nuopelnu, 
teisinama ne lygybė, o nelygybė. Vadovaujantis kokiu nors įpras- 
tiniu nuopelnų standartu, žmonių nuopelnai bus skirtingi. Be to, 
jokiu būdu nėra aišku, kad „nuopelnas“ yra vienintelis reikšmin- 
gas kintamasis, net jeigu būtų galima kaip nors įtvirtinti nuopelnų 
lygybę. Jeigu jau taip, visiškai aišku, kad tai yra ne vienintelis 
reikšmingas kintamasis, bent jau įprastine žodžio „nuopelnas“ pras- 
me. Čia verta šiek tiek išskleisti abu aspektus. 

1. Visų pirma nuopelnas apskritai yra tai, ką galėtume pavadin- 
ti „konkrečiu siekiu“. Galima tapti labiau nusipelniusiam krepši- 
nio mėgėjų akyse už veiksmus, kurie nieko neduotų, o gal ir pa- 
kenktų simfoniniame orkestre. Akivaizdu, kad egalitaras, apeliuo- 
jantis į nuopelną, turėtų manyti, kad egzistuoja visuotinė, neutrali 
siekių atžvilgiu nuopelno samprata, pasak kurios, mes visi esame 
lygūs ir kuri daro konkretų poveikį ekonominiam paskirstymui. 
Bet tokios sampratos nėra. Nėra net moralinės vertės sampratos: 
samprata, jog turėtume mokėti žmonėms už tai, kad jie dori, yra 
klaidinga iš pat pradžių ir, kad ir kaip pasitelktume vaizduotę, 


267 


JAN NARVESON 


turėtume pasakyti, jog, šiaip ar taip, žmonės jokiu būdu nėra lygūs 
jų moralinio vertingumo požiūriu. 

Nuopelnas yra susijęs ne tik su konkrečiu siekiu, bet ir su 
konkrečiu atlyginimu. Galima pelnyti pagyrimą nenusipelnant di- 
desnio atlyginimo. Galima pelnyti trofėjų nenusipelnant būti pa- 
minėtam Akademijos žinyne „Kas yra kas“. Egalitaras reikalauja 
ne tik siekių atžvilgiu neutralios nuopelno sampratos. Gana įdo- 
mu, kad jis taip pat reikalauja, jog šią neutralią siekių atžvilgiu sam- 
pratą atitiktų konkretaus atpildo samprata. Juk paprastai manoma, 
kad ekonominis atlyginimas yra konkretus. Be to, bent jau iš pažiū- 
ros ekonominiam atlyginimui yra labai svarbus „nuopelnų pagrin- 
das“ — siekis, už kurį itin dera ekonomiškai atlyginti, — tai produk- 
tyvumas to, kas sukuriama konkrečios iniciatyvos dėka. Tačiau, kaip 
žinoma, įvairių žmonių produktyvumas nepaprastai skiriasi. 

Kaip desperatiškos priemonės galima griebtis hipotezės, kad 
nors žmonių konkretūs siekiai ir jų reikšmingi nuopelnai iš tiesų 
labai skirtingi, vis dėlto, kai visa tai susumuojame, Žmonės pasi- 
rodo esą lygūs. Bet tai — desperatiškas argumentas: yra žmonių, 
pranašesnių bent jau už kai kuriuos kitus Žmones beveik visais 
įmanomais atžvilgiais ir bent jau neatsiliekančių nuo jų visais 
kitais atžvilgiais. Arba taip būna bent jau tada, kai savo išeities 
taškais laikome bet kuriuos kitus visuotinai pripažįstamus kinta- 
muosius. Žinoma, jeigu Jonesas atrodo geriau negu Smithas — 
vadinasi, Smithas atrodo prasčiau negu Jonesas, tad jeigu Jonesas 
yra vertas daugiau visko, ko yra verta gera išvaizda, tai Smithas 
yra vertas daugiau visko, ko verta bloga išvaizda. Leiskime jam 
(arba jai!) padaryti, ką jis (arba ji) gali padaryti iš to...! Kol kas 
mes taip pat atkreipiame dėmesį, kad norint paversti tokią sche- 
mą apskritai veiksminga, mums taip pat reikia vienaip ar kitaip 
tinkamai išskirti skirtingus nuopelnų pagrindus, nes galime tikė- 
tis, jog bus daug atvejų, kada A daug pranašesnis už B tam tikrais 
x, y ir z aspektais, o B tik truputėlį pranašesnis už A kokiais nors 
u, v ir w aspektais. O norėdami visa tai užbaigti, vėl turime įro- 
dyti, kad tam tikru būdu nustatyta šių įvairių kintamųjų suma yra 
konkrečiai svarbi ckonominio atlyginimo požiūriu. Manau, kad nė- 
ra reikalo toliau vaikytis šito kiškio. 

Visai neseniai tiesiog mados reikalu tapo skelbti kur kas turi- 
ningesnę teoriją šiuo klausimu. Iš tiesų sakome, kad Joanne yra 
vertesnė už Kennethą, nes, tarkime, ji programuoja kompiuterį daug 
greičiau ir paprasčiau negu jis; tačiau bus nurodyta, kad taip yra 
todėl, jog ji yra geriau apmokyta /turi stipresnę motyvaciją/ ir t.t. 
negu jis, ir tai ji gavo iš savo palankesnės aplinkos, kurios nenusi- 
pelnė; o galbūt galų gale todėl, kad yra kur kas gabesnė iš prigim- 
ties negu jis, ir ji niekuo šito nenusipelnė. Kitame skirsnyje imsimės 
nagrinėti šitokius manevrus, nes iš tikrųjų dabar argumentuojama 
remiantis teisingumu, o ne nuopelnu. 

2. Bet, kaip labai elegantiškai mums priminė Nozickas, šiaip ar 
taip, nėra pagrindo laikyti nuopelną vieninteliu reikšmingu kinta- 
muoju dydžiu*. Dauguma iš mūsų labai smarkiai pakreipiame iš- 
teklių skirstymą naudai tų asmenų, kuriuos mes tiesiog mylime — 
mylime ne todėl, kad jie labiau nusipelno mūsų meilės negu kiti 
žmonės, bet paprasčiausiai todėl, jog jie yra, pvz., mūsų vaikai. Tą 
patį galima pasakyti apie draugystę ir kitus panašius Žmonių san- 
tykius. Vėlgi prizas atitenka lenktynių nugalėtojui, o nebūtinai tam, 
kuris buvo vertas pergalės, nes dėjo kur kas daugiau pastangų, 
labiau aukojosi ir pan. Pagaliau (kita Nozicko paskatinta įžvalga) 
galbūt teisybė, jog Vladimiras Ashkenazy, jeigu jam prireiktų bū- 
tent mano, ir niekieno kito, kepenų, yra nusipelnęs jų labiau negu 
aš, bet tai nereiškia, kad vardan teisingumo aš turiu jas atiduoti. 
Šiuo sunkiu ir svarbiu klausimu daugiau bus pasakyta vėliau. Ži- 
noma, turime sutikti, jog kai kurie norės tiesiog paneigti visus tokius 
teiginius. Toliau aptarsime, kokiu būdu dažniausiai tai daroma. 


Antrasis argumentas už lygią gerovę: teisingumas 


Teisingumo sampratos skverbiasi į mūsų gyvenimą paliesda- 
mos daugelį jo aspektų. Tačiau labiausiai jos skverbiasi tada, kai 
pradedame veikti kaip grupių nariai, pripažįstantys tam tikras ben- 
dras normas ir siekiantys daugiau ar mažiau bendrų tikslų. Todėl 


? Robert Nozick. Anarchy, State and Utopia. — New York: Basic Books, 1974, 
ch. 6. 

norint nustatyti, kad kažkas ką nors apdūmė (gerai žinomos Luca- 
so frazės žodžiais sakant“) pažeisdamas svarbių normų ar tikslų 
raidę arba dvasią, dera remtis normomis ir/arba tikslais. Tai gali- 
ma pavadinti „įprastiniu teisingumu“, bet įprastinis teisingumas 
ne itin priartins lygybę. Silpniausias komandos žaidėjas galėtų „iš- 
jungti“ stipriausią priešininkų komandos žaidėją; tai neteisinga, 
bet, suvienodinus žaidėjų skaičių, praraja tarp komandų rezultatų 
tik padidės. Apskritai nėra ko tikėtis, kad mažindami įvairiausias 
prarajas, taip pat ir ekonomines, privalome remtis prielaida, jog 
visi esame teisingesni, negu iš tiesų esame. 

Bet neseniai buvo mėginta apeliuoti į teisingumą sudėtingesniu 
požiūriu. Be abejonės, šio apeliavimo, tokio, koks jis dabar yra, 
apaštalas yra Johnas Rawlsas. Kurdamas teisingumo teoriją, kuri 
bent jau atrodo esanti iš esmės perskirstomoji dėl jos implikacijų, jis 
remiasi principu, kurio reikia ieškoti jo pateikiamoje „prigimtinės 
laisvės sistemos“ (jis taip vadina ją) aptartyje. Šioje sistemoje egzis- 
tuoja „lygi laisvė ir laisvos rinkos ekonomika“, bet visai nemėgina- 
ma „išlaikyti socialinių sąlygų lygybės arba panašumo“. Rezulta- 
tas esąs tas, kad „pradiniam turto pasiskirstymui per tam tikrą 
laiką didelę įtaką padaro atsitiktiniai gamtiniai ir socialiniai veiks- 
niai“. Rawlsas visa tai komentuoja šitaip: „Intuicija sako, kad aki- 
vaizdžiausias prigimtinės laisvės sistemos neteisingumas yra tas, 
jog ji leidžia šitiems, tokiems atsitiktiniams moraliniu požiūriu veiks- 
niams daryti nederamą įtaką skirstant dalis“. Bet argi intuityviai yra 
aišku, kad visa tokių veiksnių daroma įtaka turi būti „nederama“? 

Galime sutikti, kad įgimti gabumai ir daugelis tiek gamtinės, 
tiek ir socialinės aplinkos aspektų yra dalykai, apie kuriuos indi- 
vidas negalėtų pasakyti, jog jis yra jų „nusipelnęs“. Bent jau šiuo 
atžvilgiu tokie dalykai yra išties atsitiktiniai moraliniu požiūriu. 
Bet vargu ar iš to kyla išvada, kad viskas, kas susiję su šiais daly- 
kais, yra atsitiktina moraliniu požiūriu: galbūt jūsų tėvai tikrai 
turėjo teisę apsigyventi North Battleforde, Saskatchevane, nors ga- 


? J. R. Lucas. On Justice. — Oxford: Oxford University Press, 1980, p. 5. 


t John Rawls. A Theory of Justice. — Cambridge, Mass.: Harvard University 
Press, 1971, p. 72. 

lima numatyti, kad baigtis būtų buvusi tokia: ir jūs, sulaukęs de- 
vynerių metų, ten būtumėt „baigtas“, ir niekada nebūtumėt galėjęs 
lankyti Philipso Andoverio akademijos. Konkrečiai, kaip kad daž- 
nai pažymėdavo ir kiti autoriai“, jeigu aš nenusipelniau paskirsty- 
mo D, tai dar nereiškia, jog dėl to jo nusipelnė kas nors kitas. O kas, 
jeigu jo nenusipelno niekas iš mūsų? Reikia atkreipti dėmesį ir į 
kitą dalyką. Kai kurios iš tų nepelnytų sąlygų yra tokios svarbios 
asmeniui, kad pati mintis, jog „aš“ jų nusipelniau arba nenusipel- 
niau, apskritai yra beprasmė. Bent jau kai kurie iš mano įgimtų 
gabumų yra esminiai, kad aš apskritai būčiau tuo, kas esu: pvz., tie 
genetinės informacijos bitai, kurie lemia mano įgimtą protingumą. 
Jeigu „man“ būtų „duotas“ visiškai kitokių bitų paketas, tai nebū- 
tų įmanoma ir kalbėti, jog aš iš tikrųjų gavau kitokį: ko gero, indi- 
vidas, kurį suformuotų tas kitas paketas, būtų visai ne aš, o kitas 
asmuo. Atkakliai teigti, jog dalykai turi atitekti tik tiems, kurie jų 
nusipelno, — vadinasi, neigti žmogaus teisę būti tuo, kad ir kuo jis 
būtų. O jeigu neigiame šitą teisę, tai kas beliktų iš to, ką įmanoma 
pripažinti, o ką jau kalbėti apie tai, ką verta turėti? 

Žinoma, taip pat reikia pažymėti, kad niekas nėra nusipelnęs 
būti žmogumi. Juk žvelgiant nuopelno požiūriu, galėjome būti vo- 
verėmis, arba — kuo? Galbūt mikrobais? Akivaizdu, kad tai, kas 
atsitiktina moralės požiūriu būdinga ne vien homo sapiens, jeigu jau 
leidžiame sau kalbėti apie atsitiktinį įgimtų gabumų pobūdį. Dėl 
panašių priežasčių nuo šito atsitiktinumo, aišku, priklauso ne vien 
protingumas. 

Šioje esė siekiame numatyti socialinių „institucijų“ sąrangą. 
Kruopščiai nagrinėdami įvairias moralines prielaidas, mėginame 
suteikti kryptingumą Žmonių veiksmams. Prielaida, iš kurios plau- 
kia išvada, kad kas nors, darydamas kažką, pasielgė neteisingai, 
yra prielaida, kuria grindžiamas, arba gali būti grindžiamas, ragi- 
nimas veikti, būtent kažką taisyti. Tačiau prielaida, iš kurios plau- 
kia išvada, kad tam tikra reikalų padėtis yra neteisinga, turi būti 
paaiškinta šiuo esminiu požiūriu: kas ir ką turi daryti esant tokiai 


> Pvz., Nozickas (op. cit., ypač p. 216—224) ir Fred D. Miller, Jr. „The Natural 
Right to Private Property“. — In Tibor Machan, ed., The Libertarian Reader. — To- 
towa, N. J.: Rawman and Littlefield, 1982, ypač p. 278—280. 

padėčiai? Jeigu turime daugiau negu kiti, tai egalitaras kreipiasi į 
mus visus su siūlymais perskirstyti, o jeigu turime mažiau, tai jis 
ragina mus reikalauti savo dalies iš tokių žmonių turto perskirs- 
tymo. O kokią įtaką mūsų veiksmams daro prielaida, kad žmogus 
nėra nusipelnęs savo įgimtų teigiamybių arba dalykų, kuriuos jis 
gavo iš tėvų arba savo socialinės aplinkos? Jeigu prielaida yra 
tokia: 

P1 — Žmonės nėra nusipelnę savo pradinių teigiamybių, tai iš 
to plaukianti išvada iš pažiūros turėtų atrodyti taip: 

C1 — turėtume atimti visas pradines teigiamybes iš visų Žmo- 
nių, be to, manoma, kad jas reikia atimti kartu su viskuo, ką jie įgijo 
pasinaudodami šiomis savo teigiamybėmis. Bet nepanašu, kad ega- 
litarai laikytųsi šitokios nuostatos. Atrodo, kad jie iš tikrųjų sam- 
protauja šitaip: 

P2 — nė vienas Žmogus nenusipelno įgimtų teigiamybių dau- 
giau, negu bet kuris kitas, todėl 

C2 — visas teigiamybes reikia skirstyti kuo lygiau. Kadangi pa- 
čių įgimtų teigiamybių negalima perskirstyti (o yra akivaizdu, kad 
dažniausiai šito negalima padaryti), tai egalitarai aiškiai siekia per- 
skirstyti bent jau rezultatus, suprasdami šį perskirstymą taip, kad 
skirtingų gabumų individams yra skirtingai atlyginama. Tačiau tu- 
rėtume paklausti: argi C2 kyla iš P2? Juk galų gale P2 kyla iš P1 ir, 
kaip pažymėjome, tai, kas atrodo kyla iš P1, yra C1, o ne C2. No- 
rėdami gauti C2, turime papildyti P2 prielaida, kad bent jau kai 
kurie žmonės nusipelno savo turimų įgimtų teigiamybių. Tardami, 
kad tai suteikia jiems teisę į tai, ką jie gali gauti pasinaudoję šiomis 
teigiamybėmis, po to pridūrę P2, išties gauname C2. Bet šitai labai 
keblu, nes vienintelis pagrindas teigti P2 buvo kaip tik tai, kad 
neįmanoma teiginio, jog kas nors apskritai nusipelno savo turimų 
įgimtų teigiamybių, paversti prasmingu. Jeigu prie šito grįžtume — 
vargu ar galime tai padaryti, bet galime šiek tiek pameluoti, — ir 
teigtume, jog bent jau kai kurie žmonės nusipelno to, ką jie įgyja 
pasinaudodami savo įgimtomis teigiamybėmis, tada įrodinėjimas 
atrodytų taip: 

P3 — kai kurie Žmonės nusipelno to, ką jie įgyja pasinaudoję 
savo įgimtomis teigiamybėmis. 

(P2, kaip ir anksčiau.) Nė vienas Žmogus nenusipelno įgimtų 
teigiamybių daugiau, negu bet kuris kitas. 

Todėl 

(C2, kaip ir anksčiau) visa, kas įgyta, reikia skirstyti po lygiai. 
Bet tai yra absurdas. Juk teiginys P3 yra suderinamas su P1 arba 
nesuderinamas. Jeigu jis suderinamas, tada neišvengiamai turime 
neigti, kad iš jo įmanoma kildinti išvadą, tokią kaip C2 arba C1: tai, 
ar įgimtos teigiamybės yra pelnytos ar nepelnytos, tiesiog nebeturi 
įtakos normatyvinio pobūdžio išvadoms, ir akcentas perkeliamas į 
tai, ką Žmonės daro su šiomis įgimtomis teigiamybėmis. Bet jie 
daro skirtingus dalykus ir todėl nusipelno skirtingo atlyginimo, 
užmokesčio ir apskritai jiems skiriamos dalies. Tad iš to, ką dabar 
turime, nebegalime daryti jokios išvados, panašios į C2. Kita ver- 
tus, jeigu manoma, kad teiginys P3 yra nesuderinamas su P1, mes 
nebeturime argumento, leidžiančio apginti teiginį P1, nes antraip 
darytume savo išvadą iš prieštaringų prielaidų, ir akivaizdu, jog 
remiantis tokiais prielaidų rinkiniais, jokios išvados negalima pa- 
grįsti labiau negu bet kurios kitos. 

Todėl įrodinėti yra beviltiška. Didžioji prielaida, kad mes visi 
esame visiškai nenusipelnę savo įgimtų gabumų ir kitų teigiamy- 
bių, yra visiškai teisinga, bet ji yra visiškai nenaudinga mėginant 
paremti egalitarines išvadas. Atitinkamai ši prielaida, kiek ji kyla iš 
šio šaltinio, nepadeda pagrįsti nelygybės „ištaisymo“, vadinasi, ir 
perskirstymo. | 

Ar labai smarkiai Rawlso įžvalga, kad įgimtos ir (tam tikrų 
rūšių) socialinės pradinės teigiamybės yra atsitiktinės, paveikia te- 
orinę jo veikalo Teisingumo teorija sąrangą? Gerai Žinoma, kad jis 
siūlė pamatinius teisingumo principus kildinti iš asmenų, esančių 
anapus „nežinojimo uždangos“, pasirinkimo. Ši uždanga kiekvie- 
ną besirenkantijį visiškai izoliuoja nuo galimybės žinoti apie savo 
tolesnę tapatybę: turime rinktis be tokio žinojimo įtakos. Bet šį 
reikalavimą galima interpretuoti dvejopai. Vienas būdas — daryti 
ne tik tą prielaidą, kad šie Žmonės nieko nežino apie savo tapatybę 
kitoje uždangos pusėje, bet ir prielaidą, kad jie — nesvarbu, kas jie 
būtų — ne tik pakankamai sugebės nuosekliai rinktis tam tikrus 
principus būdami anapus uždangos, bet ir bus saistomi šių prin- 

cipų net ir tuo atveju, jeigu sužinotų, kuo jie taps. Šiuo atveju 
nuodugniai svarstomi, pridėjus arba atmetus negausias detales, ge- 
rai žinomi argumentai: darydami viską, kas įmanoma, savo labui, 
bet suvokdami, jog galime tapti tiesiog bet kuo, mes pagrįstai taip 
tvarkysime reikalus, kad tai būtų naudinga esantiems blogiausioje 
padėtyje, ir manysime, kad renkamės — išskyrus tą atvejį, jeigu 
paaiškėtų, jog kažkaip galėtume padaryti ką nors dar geriau, — 
lygybę. Bet yra ir kitoks uždangos interpretavimo būdas: mums 
leidžiama daryti su informacija viską, ką galime, kad tik kitoje 
uždangos pusėje esantys žmonės veiktų racionaliai ir būtinai rem- 
tųsi savo turimomis realiomis ir kintančiomis vertybėmis bei nega- 
lėtų į realų, praktinį savo veiklos pagrindą inkorporuoti jokių prin- 
cipų, kurie būtų prasmingi tik tuo atveju, jeigu žmogus galėtų būti 
dar kuo nors kitu. Jeigu Žmonės, esantys pirminėje pozicijoje, žino 
šitai, jie, varžomi turimų faktų apie žmones, rinksis labai skirtin- 
gai. Jie rinksis tuos pačius principus, kuriuos jie rinktųsi būdami 
kitoje uždangos pusėje ir turėdami visą informaciją apie kitus žmo- 
nes ir jų padėtį lemiančius suvaržymus“. 

Pirmasis iš šių dviejų interpretavimo būdų gali tikrai nuvesti 
besirenkantijį prie griežtai perskirstomųjų, egalitarinių principų. 
Bet ne antrasis! Kuris kelias yra teisingas? Aš įvardysiu tai vėliau, 
bet užbėgdamas už akių, pasakysiu, jog manau, kad antrasis. Jeigu 
čia slypinčios racionalaus pasirinkimo prielaidos yra teisingos, tai 
ir šis kelias privalo būti teisingas. Priešingu atveju išvados, kurios 
būtų padarytos atsižvelgiant į pirminę poziciją, būtų įdomios tik 
akademiniu požiūriu, ir šis kelias tiktų tik tiems Žmonėms, kurių 
interesai atsitiktinai verstų vadovautis principais, sutampančiais — 
bent jau praktikoje — su pirminės pozicijos principais. O jeigu 
reikia pagrįsti perskirstymą arba egalitarizmą, reikia tai daryti re- 
miantis tokiais argumentais, kuriais galėtų remtis kiekvienas gerai 
informuotas individas, atsidūręs tokiose aplinkybėse, kai verkiant 
reikia teisingumo principų. 


€ Kiek žinau, ši požiūrį pirmas suformulavo Davidas Gauthier darbe „Justice 
and Natural Endowment: A Critique of Rawls’ Ideological Framework“. — In 
Social Theory and Practice, Winter 1974, 3(I). Panašų požiūrį dėsto Johnas Marshallas 
darbe „The Failure of Contract as Justification”. — In Social Theory and Practice, Fall 
1975, 3(4). 

Rawlsas, vadinasi, ir jo sekėjai bei dauguma jo kritikų darė prie- 
laidą, kad à la Rawls suprantamoje pirminėje pozicijoje esančios ša- 
lys rinktųsi ne naudingumo, o kitus principus. Anksčiau aš įrodinėjau, 
kad tai yra klaida dviem atžvilgiais: iš tikrųjų jie turėtų rinktis tą prin- 
cipą, be to, ir Rawlso sistemiškai išdėstytos pažiūros verčia daryti iš- 
vadą, kad jie ir pasirinko šį principą. Turint omenyje Rawlso prielai- 
das, galima teigti, kad naudingumo principas palaiko garsiuosius du 
principus. Tačiau žvilgtelėkime į šį reikalą atskirai ir paklauskime: (a) 
kokios išvados dėl ekonominės lygybės kiltų iš utilitarizmo ir (b) kiek 
yra patrauklus utilitarizmas kaip pamatinė teorija šioje srityje? 

Čia pakanka apibūdinti utilitarizmą kaip požiūrį, jog svarbi yra 
nauda, o visa kita nesvarbu. Naudingumas reiškia tik tiek: didelius 
ir mažus veiksmus — nuo galvos linktelėjimo praeinančiam nepa- 
žįstamajam iki vyriausybių sukūrimo ir jų veiklos — reikia galų ga- 
le vertinti pagal tai, kiek jie didina visų nuo šių veiksmų priklau- 
somų individų gaunamos pozityvios ir negatyvios naudos sumą, jų 
kolektyvinę naudą. 

Kokie yra šio stipraus postulato padariniai ekonominiam tei- 
singumui? Iš karto reikia pažymėti, kad vienintelė lygybė, kurią 
pripažįsta utilitarizmas, yra dviejų individų turimo panašaus nau- 
dos kiekio lygybė. Kaip gana greit nurodė komentatoriai, pavir- 
šutiniškai Žvelgiant, tai reikštų, kad jeigu mes skirstytume nau- 
dą, tada nebūtų svarbu, kaip konkretų jos kiekį reikia paskirstyti 
konkrečiam skaičiui individų: asmeniui A skirti 50 ir nieko neskirti 
asmeniui B yra lygiai taip pat gerai, kaip ir skirti abiem po 25; 
dar blogiau, kad panašu, jog asmeniui A skirti 150, o asmeniui 
B — 75, yra toks pat geras ir rekomenduotinas paskirstymas. Ga- 
na švelniai sakant, Žmonės tai suprato visai neintuityviai. Bet jie 
kalba pernelyg skubiai. Kol nežinome, kaip įvairių dalykų, ku- 
riuos realiai galime skirstyti, — pvz., pinigų, — skirstymas su- 
sijęs su naudingumu, tol iš tikrųjų nežinome, kiek neintuityvi yra 
ši skirstymo samprata ir ar apskritai ji yra tokia“. Standartinė prie- 


“ Žr.: J. Narveson. Morality and Utility. — Baltimore: Johns Hopkins Press, 
1967, VII sk., kur pabrėžiamas šis požiūris. 

laida čia yra ta, kad ribinis ekonominių gėrybių naudingumas tuo 
mažesnis, kuo didesnė konkrečiam individui tenkanti jų dalis. Tai 
sena mintis, nauji yra tik šių laikų autorių (taip pat ir mano) var- 
tojami žodžiai. Štai Davidas Hume'as labai elegantiškai išdėstė šią 
mintį: 

Taip pat reikia pripažinti, kad kai tik nukrypstame nuo šios lygy- 
bės, atimame iš vargšų daugiau pasitenkinimo, negu jo pridedame 
turtingiesiems, ir kad menkas vieno asmens lengvabūdiškos tuštybės 
patenkinimas dažnai daugeliui šeimų ir net provincijų kainuoja ne 
vien duoną. 

Iš pirmo žvilgsnio tai skamba įtikinamai. Bet standartinis nelygy- 
bės leistinumo teisinimas, kurį pripažino Hume'as, Adamas Smit- 
has ir šiuo atžvilgiu Rawlsas, buvo tas, kad jeigu atimate iš Žmonių 
paskatas, kurias žadina perspektyva pagerinti savo padėtį, tada 
jūs nubloškiate visuomenę į didžiausią skurdą ir, užuot užkirtę kelią 
nedaugelio vargui ir elgetystei, neišvengiamai padarote skurdžią ir 
elgetišką visą bendruomenę.* 
Toks teisinimas — žinoma, irgi įtikinamas, kiek jis apskritai tinka- 
mas, — iškelia gan rimtą teorinę mįslę. Juk kalbėdami apie tuos 
darbščius ir iniciatyvius žmones, kurie didindami savo pačių gero- 
vę taip pat didina ir visuomenės gerovę, privalome paklausti: ar jie 
turi jaustis kalti dėl to, kad nesidalija savo produkto dalimi ir jo 
daugiau pasilieka sau? Jeigu teisingumas galų gale reikalauja su- 
lyginti pajamas, tai kodėl aš nesu neteisingas kiekvieną kartą, kai 
tik mano ir mano šeimos turimas turtas viršija, tarkime, bendruo- 
menės turto vidurkį?’ 

Žinoma, tai nėra viskas. O ką galima pasakyti apie kitus, ben- 
druomenei nepriklausančius žmones? Kaip Žinome, socialistinės 
šalys neatrodo apgailestaujančios dėl to, kad mėgina gerinti sa- 
vo piliečių dalią, palyginti, tarkime, su Bangladešo piliečių da- 
lia. Taip pat neatrodo, kad apskritai liberalus pernelyg trikdo tai, 


Š David Hume. Inguiry Concerning the Principles of Morals (1751), Ch. 111, 
sec. ii. 


? Kaip šis argumentavimas plėtojamas Rawlso atžvilgiu, plg. J. Narveson. „A 
Puzzle About Economic Justice in Rawls’ Theory“. — In Social Theory and Practice, 
Fall 1976, 4(I). 

jog jų siūlomos priemonės, tarp jų ir dažnai taikomi griežti už- 
sienio prekybos apribojimai, net jeigu jie ir padeda siekti viešai 
skelbiamų tikslų, vis dėlto išlaiko arba net didina atotrūkį tarp 
vidutinio jų šalies gerovės lygio ir gerovės tų skurdesnių šalių, 
kurios šiomis priemonėmis būna diskriminuojamos. Kodėl visi šie 
dalykai iš tikrųjų nėra netinkami? Reikalo esmė ta, kad negali- 
ma teigti, jog jie yra tikrai „būtini“, jeigu nemanome, kad sava- 
naudiškumas yra ne tik neišvengiamas, bet ir tiek neišvengiamas, 
jog yra suderinamas su utilitarizmu. Bet galbūt tada galime eiti 
toliau ir paklausti: gal visuotinė nauda dar labiau padidėtų, jei- 
gu Žmonės ne tik darytų tai, ką norėtų daryti, — konkrečiai, smar- 
kiai pakreiptų savo sukurtų produktų skirstymą savo pačių ir pa- 
našių į juos Žmonių naudai, — bet darytų tai švaria sąžine? 
Trumpai kalbant, galbūt visuotinė nauda būtų maksimaliai padi- 
dinta, jeigu tiesiog atmestume egalitarines pretenzijas, supranta- 
mas kaip teisingumo teorija. Galbūt praradimai tų, kurie kažką 
praranda, automatiškai nebegaudami priverstinės kitų žmonių lab- 
daros, būtų mažesni, negu tai, ką potencialiai įgytų visa Žmonija, 
kuriai nebereikėtų manyti, kad beveik viskas, ką ji daro gyveni- 
me, yra neteisinga moraliniu požiūriu". 

Bet viso šito išdava yra tai, kad utilitarizmas gali būti visiš- 
kai bevertis sprendžiant mums iškilusį klausimą. Juk jeigu teore- 
tikai, spręsdami šį klausimą, užima diametraliai priešingas pozi- 
cijas ir vis dėlto gali pateikti įtikinamus argumentus, grindžia- 
mus tuo pačiu pamatiniu principu, tai atrodytų, kad visą savo 
dėmesį turėtume nukreipti į „papildomas faktines prielaidas“, 
kurios yra tokios akivaizdžiai svarbios, kada šis principas taiko- 
mas konkrečiai. Be to, visai neaišku, ar turime manyti, jog kon- 
krečios situacijos įvertinimus naudingumo požiūriu galima pri- 
skirti toms „faktinėms prielaidoms“! 


10 Šiuos du visiškai skirtingus argumentus utilitarizmo kontekste esu pabrėžęs 
savo ankstesnėse publikacijose. Žr.: Narveson. „Aesthetics, Charity, Utility and Di- 
stubutive Justice“. — In The Monist, October, 1972, 56(4); taip pat „Rights and 
Utilitarianism“. — In Canadian Journal of Philosophy, Supplementary Volume V, 
Summer 1979 (Cooper, Nielsen and Patton, eds., New Essays on John Stuart Mill and 
Utilitarianism), ypač p. 157—160. 

Drauge išlieka ir kitas klausimas: o vis dėlto, kodėl reikia pri- 
pažinti utilitarizmą? Tikiuosi, kad išdėstyti argumentai pakanka- 
mai įtikina, jog čia reikia kelti klausimą abstrakčiai. Ir šioje abst- 
rakčioje plotmėje mums liepiama manyti, jog visi, be išimties, 
žmonės, kad ir ką apie juos dar galvotume, yra tiek pat verti, bent 
jau prima facie, kiek ir mūsų mylimieji, draugai, bendradarbiai ir 
mes patys. Žinoma, mes nenorime šitaip žvelgti į visus, be išim- 
ties, žmones. Šiuo atžvilgiu nėra aišku, ar mes galime šitaip į juos 
žiūrėti. Bet pasvarstykime, ką mes matytume, jeigu šitaip Žiūrėtu- 
me. Neseniai perskaičiau laikraštyje, kad vienas žmogus Kinijos kai- 
me gerai išmoko politikos pamokas. Sužinojęs, kad kaimą tuoj nu- 
šluos potvynis, jis turėjo rinktis, ką gelbėti — draugą X, vietinės 
Komunistų partijos kuopelės pirmininką, ar savo žmoną ir vai- 
kus. Ir jis nusprendė gelbėti draugą X! Aišku, daugelis iš mūsų 
suabejotume, ar draugas X yra naudingesnis pasauliui negu to 
žmogaus žmona, bet vis dėlto šis atvejis stebina daugumą žmo- 
nių ne dėl šios priežasties. Ko gero, mes manytume, kad siste- 
ma, traktuojanti šitokį elgesį kaip moralinę pareigą, yra bepro- 
tiška. Panašiai mes abėjojame sistema, kuri implikuoja — jeigu 
implikuoja, — kad pirkdami savo vaikams šimtą dolerių kainuo- 
jantį lėlių namelį, mes elgiamės moraliniu požiūriu neteisingai, 
nes, užuot tai darę, galėjome pasiųsti devyniasdešimt devynis do- 
lerius į tolimas šalis ir šitaip išgelbėti kelių Žmonių gyvybes. 
Kaip stengiausi įrodyti ankstesniuose puslapiuose, yra akivaiz- 
du, kad mes nežinome, ar utilitarizmas šitai implikuoja. Tiesiog 
iš pažiūros atrodo, kad jis turėtų ar bent jau galėtų tai implikuoti, 
ir klausimas yra toks, ar mes norime pirkti tokią sistemą, kuri 
atrodytų implikuojanti šiuos dalykus. Daugeliui žmonių atrodys, 
kad iš pažiūros tai yra klaidingos implikacijos, net jeigu jie ir ga- 
lėtų sutikti, jog tam tikromis gan egzotiškomis sąlygomis, kurias 
sugebėtume išgalvoti, vis dėlto galėtume būti priversti pripažinti 
tam tikras panašias implikacijas. O utilitaristas atkakliai teigs, kad 
šios „tarsi“ regimybės ir yra tik regimybės ir situacijoje „čia ir 


ll Peter Singer. „Failure, Affluence, and Morality”. — In Philosophy and Public 
Affairs, Spring 1972, I (3). 

dabar“ galima jų ramiai nepaisyti. Tačiau ne visi utilitaristai lai- 
kosi šios patogios nuostatos. Bet kol kas pakaks apie tai kalbėti. 


Dworkin 


Kai kuriuose paskutiniuosiuose savo darbuose" Ronaldas Dwor- 
kinas pateikė tokią lygybės sampratą, kuri gan skiriasi nuo aukš- 
čiau apibūdintų sampratų, tarp jų ir tiesioginės pajamų /turto ly- 
gybės sampratos, dėl kurios nuoseklumo išsakiau abejones šios esė 
pradžioje. Vietoj jų Dworkinas siūlo tai, ką jis vadina išteklių lygy- 
be. Čia skiriama tai, kas laikoma (bent jau logiškai) išorinėmis gė- 
rybėmis, kuriomis gali naudotis individas susikurdamas gerą gy- 
venimą, kaip jis supranta jį, ir tai, kas yra neatskiriama nuo kon- 
kretaus asmens. O tada, lyg ir prisimenant (nors ir visai kitaip) 
Rawlso pirminę poziciją, reikia mėginti žiūrėti į kiekvieną Žmogų 
tarsi į dalyvaujantį savotiškame pirminiame aukcione, kurio visi 
dalyviai turi vienodą perkamąją galią, o visi ištekliai parduodami 
tam, kuris siūlo didžiausią kainą tikėdamasis apsirūpinti visam 
gyvenimui. Sumanymas — padalinti, kas yra, taip, kad po aukcio- 
no niekas nekeistų savo dalies į kieno nors kito dalį. Šitaip išradin- 
gai yra išlaikoma prasminga rinkos lygybės, kaip mainų lygybės, 
samprata ir kartu sėkmingai pasprunkama nuo bet kurios minties 
apie visišką daiktišką lygybę. Žinoma, tai irgi reiškia, kad tiesiogi- 
nė pajamų lygybė nėra nurodoma kaip būtinas ar net tikėtinas 
fundamentaliosios socialinės politikos rezultatas. Bet Dworkinas ma- 
no — galima įsivaizduoti, jog pagrįstai, — kad ši schema turėtų 
sąlygoti gan didelius perskirstomuosius mokesčius, taip pat ir ap- 
mokestinimą turint tikslą perskirstyti, o ne vien garantuoti, tarki- 
me, minimalią visų gerovę. 

Kadangi neseniai išsamiai aptariau Dworkino pažiūras“, tai čia 
nesikartosiu, o tik priminsiu fundamentalų klausimą, kuris man 


'* Ronald Dworkin. „What is Equality?” — In Philosophy and Public Affairs, 
Summer 1981 (Part I: Equality of Welfare), and Fall 1981 (Part II: Equality of Re- 
sources), 10 (3, 4). 


Į: J. Narveson. „On Dworkinian Eguality“; R. Dworkin. „In Defense of Egua- 
lity“; J. Narveson, „Reply to Dworkin“, op. cit, Autumn 1983, 1(1), p. 1—44. 

iškilo apmąstant šią intriguojančią schemą: kas galėtų paskatinti 
pripažinti šią pamatinę idėją? Ši idėja turėjo kilti iš dar abstraktes- 
nės idėjos, kad „politikos požiūriu bendruomenės narių interesai 
yra svarbūs, ir svarbūs vienodai“. Tai irgi skamba įtikinamai, bet 
tada iškyla klausimas, kodėl „politikos požiūris“ turėtų būti svarbus, 
net jeigu būtų galima įrodyti — tuo aš abejoju, — kad šiuo abstrakčiu 
principu galima maksimaliai paremti išteklių lygybės idėją, o ne dar 
kokią nors kitą idėją. Aišku, kad reikia įrodyti, jog politikos požiūris 
yra svarbus, nes, griežtai kalbant, toli gražu nėra akivaizdu, kad 
politinės institucijos yra būtinos, ir net jeigu jos būtų būtinos, vis dar 
kiltų klausimas, kiek jos svarbios. Tarkime, mes sutarėme, kad poli- 
tikos požiūriu visi privalėtų turėti vienodus išteklius, bet mūsų 
asmeniniu požiūriu — neprivalėtų. Atrodo, kad tada turėtume nu- 
spręsti, kiek svarbi yra politika, palyginti su mūsų gyvenimo, kaip 
mes jį suprantame ir gyvename, svarba. O tada gali atrodyti visai 
protinga nutarti, kad gyvenimas svarbus praktiškai šimtu procentų, 
o politika vargu ar apskritai svarbi. Tada kiltų klausimas: kuriuo 
požiūriu remtis? Jeigu susidurtume su šitaip suformuluotu klausi- 
mu, kaip reikėtų įvertinti konkuruojančius atsakymus? Keblu tai, kad 
labai panašu, jog juos reikėtų įvertinti remiantis asmeniniu požiū- 
riu (Žinoma, jis galėtų būti glaudžiai susijęs su kitais asmeniškai 
svarbiais požiūriais). O iš tiesų tai reiškia, kad asmeninis požiūris 
yra fundamentalus, tad politika yra svarbi tik kaip sudedamoji 
žmogaus gyvenimo dalis. Tačiau tokiu atveju Dworkino šalininkas 
privalo tikrai įrodyti, kad pavienio asmens požiūriu visi žmonės yra 
svarbūs, ir lygiai svarbūs, ir/arba kaip tik todėl teisingumas reika- 
lauja, jog visi turėtų lygius išteklius. Net įsivaizduodamas tai, kas 
neįtikėtina, aš nemanau, kad galima laukti tokio įrodymo. (Kaip pa- 
žymėjau anksčiau minėtame darbe, šitaip nemano ir Dworkinas“.) 


C aka aa a 
Čia aš baigiu negatyviąją šios esė dalį. Aš tikrai neaprėpiau visų 
lygybės sampratų ir ją grindžiančių argumentų, nors tikiuosi, kad 
14 Dworkin. „In Defense of Eguality“, op. cit., p. 24. 
5 Dworkin. „What is Eguality?“, op. cit., Part II, p. 31—32. 

paliečiau svarbiausias sampratas ir pagrindinius argumentus. Bet 
net jeigu aš iš tikrųjų, nors šito net nesitikiu padaręs, sugrioviau 
visus tokius argumentus, laisvę dar reikia ginti, net jeigu ji pras- 
minga tik kaip pamatinis socialinis principas. Juk, šiaip ar taip, 
egzistavo daugybė režimų, kurie nedavė nė figos už laisvę arba 
lygybę, ypač kai jos laikomos pamatiniais principais. Ir turėdami 
omenyje tai, ką mes iki šiol žinome, galbūt jie buvo teisūs“. 


II. LAISVĖ 


Maksimaliai išplėsti laisvę? Galvosūkis 


Egalitaras nori įtvirtinti pajamų ir turto paskirstymo lygybę, o ko 
nori „libertaras“? Ko gero, įtvirtinti laisvės paskirstymo lygybę. Ir 
tam tikra prasme, kuri bus patikslinta vėliau, tai yra visiškai teisinga. 
Vis dėlto kaip egalitaras nori, kad jo paskirstymo lygybė būtų kuo 
lygesnė, taip, reikia manyti, libertaras nori, kad laisvės paskirstymo 
lygybė irgi būtų kuo lygesnė. „Maksimali gerovės, pajamų, turto 
lygybė“, — sako vienas; „Maksimali laisvės lygybė“, — sako kitas. 

Bet šiek tiek apie tai pamąstę, susiduriame su galvosūkiu. Vie- 
na vertus, būtume linkę daryti prielaidą, kad laisvė ekonomikos 
srityje suderinama su (bent jau) ryškia nelygybe. Net ir tada, kai 
žmonės startuoja turėdami po lygiai, bet laisvai naudojasi šiais 
ištekliais, po tam tikro laiko vieni pasirodys turį daug daugiau 
negu kiti. Vis dėlto kai kurie norėtų įtikinti, jog laisvoji rinka nėra 
laisva: pasak jų, visuomenė, kurioje būtų naudojamasi maksimaliai 
lygia laisve, negalėtų būti tokia, kurioje žmonių pajamos būtų skir- 
tingos. Kodėl taip? Todėl, kad pinigai galų gale yra „perkamoji ga- 
lia“: kuo daugiau jų turi, tuo daugiau gali padaryti, taigi ir daryti 
gali laisvai. Be to, gėrybės tampa jūsų, o tai reiškia, kad kiti negali 
jomis naudotis ar mėgautis be jūsų leidimo. Kada jos priklauso jums, 
jūs turite galią išskirti kitus. Tačiau išskirti kitus — vadinasi, varžyti 
arba riboti jų laisvę, ir kuo daugiau jūs turite šitokios galios, tuo 


te Rogeris Scrutonas atstovauja šitaip manantiems rimtiems mąstytojams. Žr. jo 
darbą The Meaning of Conservatism. — Markham, Ont.: Penguin Books, 1980. 

mažiau jie turi laisvės". Todėl siekiant maksimaliai sulyginti laisvę, 
reikia taip pat ir maksimaliai sulyginti pajamas! Vargu ar šitokio 
rezultato tikėtųsi laisvos rinkos šalininkai, ir todėl atrodo keista, kad 
laisvoji rinka apibūdinama kaip „nelaisva“. Kur slypi klaida? 


Laisvė: kas tai yra? 


Akivaizdu, jog turime įdėmiau įsigilinti į laisvės sampratą. Bet, 
laimei, galima tučtuojau susiaurinti tyrinėjamą temą, nes čia mums 
rūpi socialinė laisvė, o ne, tarkime, valios laisvė apskritai. Manau, 
kad laisvė apskritai yra kliūčių veikti nebuvimas, ir savaime su- 
prantama, jog kiti žmonės daugelio tokių kliūčių nesukuria, o jeigu 
jas sukuria, tai tikrai netyčia ar net šito nežinodami. Kai kurias iš 
jų tikrai sukuriame mes patys, ir kartais tai darome visiškai racio- 
naliai. Daugelio kitų „nesukuria“ niekas: jas lemia tiesiog natūrali 
daiktų tvarka. Tačiau konkretus mūsų tyrinėjamas klausimas susi- 
jęs su tuo, kokias kliūtis sukuria savo veiksmais kiti Žmonės, ir 
ypač, kai jie tai žino (sąmoningai ar kitaip). Tai yra kliūtys, kurias 
galima atpažinti ir pašalinti — net jeigu jos sukurtos iš nežinojimo 
arba netyčia — socialinės kontrolės metodais. 

Kada vieno Žmogaus veiksmas yra reikšminga „kliūtis“ kito 
žmogaus veiksmui? Turime skirti bent jau du tokius atvejus: 

1) Dėl B padaryto veiksmo y tampa neįmanoma, kad A padarytų 

veiksmą x; 


2) Dėl B padaryto veiksmo y kainuotų (daug) brangiau A padaryti 
veiksmą x. 
Šie du atvejai savo ruožtu iškyla dviem gana skirtingais va- 
riantais: 
2a) Jeigu B daro y, tai A linkęs ne daryti x, bet nedaryti x, 


2b) A būtų linkęs daryti x, jeigu B nedaro y, o nedaryti x, jeigu B 
daro y (net jeigu A vis dėlto darys x, o ne x“). 


I7 Vienas iš šitaip samprotaujančių yra G. A. Cohenas. Žr. jo darbą „Capitalism, 
Freedom and the Proletariat“. — In The Idea of Freedom, A. Ryan, ed. — Oxford, U. 
K.: Oxford University Press, 1979. 


"* x reikia suprasti kaip „daryti ką kitą, o ne x“. 

Pirmo (1) tipo kliūtys yra, galėtume sakyti, neabejotinos. Siek- 
dami laisvės, norėtume ir galėtume nustatyti, kuriuos pirmo tipo 
veiksmus reikėtų uždrausti. Bet jeigu pereiname prie antro (2) ir 
ypač prie (2b) tipo, viskas tampa sudėtingiau, nes B gali pagrįstai 
teigti, kad jis iš tikrųjų nekliudo A daryti x tokiais atvejais. Antro 
(2) tipo atvejai apima tai, ką paprastai vadiname „prievarta“: aš 
verčiu jus daryti x, jeigu grasinu kažką padaryti jums už tai, kad 
jūs darote x, dėl ko tam tikromis sąlygomis daryti x taptų labai 
nepageidautina. Bet kas įvyks, jeigu dėl to x taps tik truputėlį 
mažiau pageidautinas? Ypač jeigu, kaip kad yra (2b) atveju, A vis 
tiek toliau nori ir gali tai daryti. Ar šiuo pastaruoju atveju B sukliu- 
dė A laisvei? Ar tokiu atveju galima priekaištauti B, darančiam 
veiksmą y, kad jis pažeidžia A teisę į laisvę? Ar mes turime griebtis 
teorijos, nurodančios, kokias kitas teises turi A, o po to parodyti, 
jog šiuo atveju buvo pažeista viena iš tų teisių? 

Tuo atveju, kai A neturi teisės pirmiausia daryti veiksmo x, 
kliūtys, kurias sukuria B, nėra nepateisinamos — bent jau, kol A 
tebedaro x tipo veiksmus. Priešingai, gali būti kokia nors atskira 
priežastis, dėl kurios B atliekami veiksmai y yra nepateisinami, o 
ne vien tai, kad šie veiksmai turi įtakos A atliekamiems veiksmams 
x. Bet kitu atveju man atrodo, kad jeigu A turi teisę savarankiškai 
atlikti veiksmus x, tai B irgi neturėtų padidinti to, ką jis daro, 
sąnaudų, jeigu nėra papildomo argumento, jog jis turi teisę daryti 
konkretų dalyką y, kurį čia aptariame kaip kliūtį. 

Konkrečiai išnagrinėkime prievartos atvejį. Jeigu aš mėginu pa- 
skatinti A nedaryti x, grasindamas tokiu atveju padaryti jam veiks- 
mą z, kada z yra, pvz., A nužudymas, tada veiksmas z būtų savai- 
me nepateisinamas, nes juo būtų sutrukdoma A po to apskritai ką 
nors daryti. Šią prievartos rūšį taip pat galima atmesti kaip nepa- 
teisinamą, bet ne todėl, kad ji yra kliūtis A, atliekančiam x veiks- 
mus. O dabar tarkime, kad aš mėginu paskatinti A nedaryti x, 
grasindamas jam atimti teisę išsipirkti jo vekselį, ir tarkime, kad 
galiu laisvai tai padaryti. Tokiu atveju nėra akivaizdu, kad galima 
priekaištauti man dėl mano veiksmų, — iš tikrųjų yra visai aišku, 
kad priekaištauti negalima. Bet vis dėlto galima man priekaištauti, 
kai šitaip elgiuosi tarsi kliudydamas A. Jeigu neturiu kitos priežas- 

ties atimti iš jo šitą teisę ir jeigu A turi teisę daryti x, tai atrodo, jog 
šiuo atžvilgiu galima priekaištauti dėl mano grasinimo ir priekaiš- 
tauti todėl, kad šitaip grasindamas pažeidžiu A laisvę. Tačiau kliū- 
tis yra tai, kad mes nagrinėjame požiūrį, pasak kurio, veiksmai yra 
neteisingi tada, kai jie pažeidžia laisvę apskritai. Dėl to kyla labai 
keblių problemų. Juk suteikiant A teisę daryti x, tuo pačiu atima- 
ma teisė iš B daryti y, kai y kliudo x. Tačiau šitaip akivaizdžiai 
pažeidžiama B laisvė daryti y. Pateisinamas kišimosi pagrindas 
yra A teisė. Kaip pagrįsti, kad šiuo atveju turi pasitraukti iš kelio 
B, o ne A? Jeigu y kliudo x, tai ar x tiek pat nekliudo y? 

Atsakymas — ne, arba mes bent jau neturime taip greitai pasi- 
duoti. Kai kurios kliūtys yra tiesiog tokios: B veiksmą galima iš 
esmės apibūdinti kaip kliudymą A daryti x, o ne kaip atskirą veiks- 
mą, kuris tik atsitiktinai susikirto su A veiksmu. Todėl pagaliau šis 
veiksmas tikrai patektų į kategoriją veiksmų, kuriuos norime pa- 
šalinti skelbdami bendrąjį laisvės principą. Antra vertus, galime 
pripažinti, kad yra daug atvejų, kada sprendimas bus derybos. 
Jeigu situacija yra tokia, jog x kliudo y, o y kliudo x, tai galima 
paskelbti abu veiksmus esant klaidingus tik tam, kad būtų galima 
eiti toliau; gali prireikti derybų. Lieka klausimas, ar galime iš pa- 
matinės visų teisės į laisvę idėjos gauti pakankamai informacijos, 
kad pajėgtume suprasti, kiek tokios procedūros pateisina mūsų 
lūkesčius. Todėl dar nepasiduokime! 


Laisvė: ir kas tai nėra? 


Aš varžau jūsų laisvę, kai dėl manęs jūs negalite daryti to, ką 
stengiatės daryti. Bet išnagrinėkime atvejį, kada jūs norite daryti x, 
tačiau jums trūksta to, ko jums reikia norint tai padaryti, pvz., z. 
Tarkime, kad aš turiu z. Kai kas norės pasakyti, kad jeigu aš ne- 
duodu jums z, tai „varžau“ jūsų laisvę daryti x. Ar mes turėtume 
su tuo sutikti? Žinoma, ne! Arba aš taip tvirtinsiu. 

Kodėl ne? Tai, kad jūs negalite daryti x, nėra kieno nors kito 
veiksmo padarinys. Tam tikru požiūriu tai veikiau yra kitų neveik- 
lumo padarinys. Tačiau žodis „padarinys“ čia vis dėlto klaidina. 
Tarkime, jūs skęstate už 50 jardų nuo kranto ir aš galiu jus išgelbė- 

ti. Argi tai, kad jūs skęstate, yra to, kad aš negelbsčiu jūsų, pada- 
rinys? Bet tarkime, kad aš buvau už tūkstančio mylių ir nieko 
negalėjau padaryti. Tačiau jūs vis dėlto skęstate! Kaip galima ma- 
nyti, kad tai, jog jūs esate situacijoje s, yra su manimi susijęs „pa- 
darinys“, juk jūs būtumėte toje situacijoje net ir tuo atveju, jeigu aš 
neegzistuočiau arba nebūčiau arti?!“ 

Tarkime, galiu padidinti jūsų galimybes daryti įvairius dalykus 
jums padėdamas. Bet ar tai reiškia, kad aš didinu jūsų laisvę? Gal- 
būt, bet kodėl tada neturėtume tiesiog sakyti, kad aš didinu jūsų 
galimybes rinktis arba jūsų galias? Tačiau nederėtų mums čia įstrigti. 
Veikiau turėtume paklausti, ką šitaip apibūdinamas laisvės didini- 
mas turi bendro su visuotiniu laisvės principu? Atsakymas būtų 
toks: visuotinė teisė į laisvę nesuponuoja, kad kiti privalo didinti 
mūsų laisvę visada, kai tik turi galimybę tai daryti. Kaip, laimei, 
tapo įprasta pastaraisiais metais, privalome skirti „pozityvią“ ir 
„negatyvią“ laisvę ir atitinkamai — „pozityvią“ ir „negatyvią“ tei- 
sę į laisvę (ar į dar ką nors). Šių laisvių apibrėžimai yra maždaug 
tokie: 

A turi „negatyvią“ laisvę daryti x = niekas netrukdo A daryti x; 


A turi „pozityvią“ laisvę daryti x = A turi viską, ko reikia norint 
daryti x, kai A šito nori. 

O atitinkamai negatyvi ir pozityvi teisės apibrėžiamos šitaip: 

A turi „negatyvią“ teisę daryti x = niekas negali trukdyti A daryti x; 
A turi „pozityvią“ teisę daryti x = kiti privalo aprūpinti A viskuo, 
ko gali prireikti norint daryti x, jeigu A šito trūksta. 

Negatyvi socialine laisvė įgyjama tada, kai jokio kito asmens veiks- 
mai nekliudo daryti tai, ką norima daryti. Pozityvi socialinė laisvė 
įgyjama tada, kai kiti asmenys yra pasirengę padėti daryti tai, kas 
norima daryti. Suteikti žmonėms pozityvią teisę daryti tai, ką jie 
nori daryti — vadinasi, iškelti socialinį reikalavimą, kad kiti jiems 
padėtų. Bet kelti šį reikalavimą reiškia drausti žmonėms atsisakyti 
siūlius tą pagalbą ir šitaip suvaržyti jų laisvę. Pozityvios teisės 


1 Panašų argumentą labai pabrėžia Ericas Mackas darbe „Bad Samaritanism 
and the Causation of Harm”. — In Philosophy and Public Affairs, Spring 1980, 9 (3). 

konfliktuoja su negatyviomis. Todėl laisvės „maksimizavimo“ są- 
voka yra dviprasmė ar bent jau klaidinanti. Maksimizavimas su- 
ponuoja paramą, suprantamą ne kaip kliūčių pašalinimas, bet kaip 
galios arba sugebėjimo ką nors daryti didinimas. Jis skatina mąs- 
tyti pozityvių teisių sąvokomis. Tačiau pozityvios teisės pakerta 
laisvę. Aišku, remti laisvę — vadinasi, didinti jūsų galias arba su- 
gebėjimus nepriklausomai nuo to, ar jūs darote, ar nedarote x. O 
jeigu visais atvejais, kai aš galėčiau padėti kitam ką nors padaryti, 
galima teisėtai versti mane padėti, tai kas yra ta laisvė? Bet antra 
vertus, jeigu aš nesugebu ko nors daryti dėl niekieno kaltės — 
turiu tik vieną koją arba man trūksta žinių, — tai vis dėlto, kiek yra 
taikoma ši nuostata, joks kitas asmuo nepažeidžia mano laisvės. 

Pozityvios laisvės maksimizavimas yra spąstai ir iliuzija. Kada 
turime daugiausia pozityvios laisvės? Aišku, kada esate Dievas: 
juk tik Jam netrūksta jokių galių. O jeigu mes visomis jėgomis 
siektume, kad visi žmonės maksimaliai ir po lygiai turėtų galių, tai 
kaip nuspręstume, kada du žmonės yra lygūs? Štai Smithas puikiai 
žaidžia stalo tenisą, o Jonesas puikiai groja violončele — ar jie yra 
lygūs? Kaip rasti sprendimą? Čia mums dar svarbiau yra tai, kiek 
šis tikslas skiriasi nuo tikslo pasiekti maksimaliai lygią gerovę. O 
jeigu nesiskiria, tai kodėl nevadinti daiktų tikraisiais vardais? 

Rūpintis laisve, manyti, jog visuomenė turėtų gerbti laisvę ir 
rūpintis, kad prievartos būtų griebiamasi tik laisvės naudai, — 
vadinasi, remti aiškų planą. Remti jį — vadinasi, manyti, kad žmo- 
nės gali daryti ką nori, net jeigu kai kurie dalykai, kuriuos pada- 
ryti juos būtų galima priversti, duotų daug daugiau gero kitiems 
žmonėms negu tie veiksmai, kuriuos jie nutaria daryti. Tai, apie ką 
šios idėjos šalininkui dera kalbėti šnekant apie „maksimizavimą“, 
iš tikrųjų būtų geriau aiškinti kaip minimizavimą — būtent laisvės 
suvaržymų minimizavimą. Reikia neleisti žmonėms daryti tai, kas 
varžo kitų laisvę. Visa kita jie gali daryti kaip jiems patinka, nors, 
žinoma, daugelis galbūt kur kas labiau linkę tam tikrus dalykus 
daryti patys, negu kitiems leisti. Galbūt taip linkę elgtis net visi 
(kiti) — vis dėlto tai nėra pakankama priežastis versti tai daryti. 
Jeigu idėja yra neprieštaringa, tai samprata aiški. Kyla klausimai: 
ar ji neprieštaringa? O jeigu net ir prieštaringa, tai ar turime svarią 
priežastį pripažinti šią idėją? 

Laisvės maksimumas kaip teisingumo tikslas 


Pirmiausia aptarkime, kas yra neprieštaringumo klausimas. Mes 
norime pamėginti nustatyti, kas yra laisvės „maksimizavimo“ idė- 
ja. Sakiau, kad iš tikrųjų šią idėją reikia suprasti kaip laisvės suvar- 
žymų minimizavimo idėją. Jeigu sutinkame, kad teisingumui bū- 
dinga rūpintis pamatinėmis teisėmis, tai socialinė sistema, į kurią 
žvelgiame per šios tarsi pagrindinės mūsų idėjos prizmę, yra tokia 
sistema, kai visuomenei rūpi suteikti visiems teisę į maksimalią 
laisvę, teisę visiems daryti ką nori. Tad čia visuomenė ir įpareigoja 
visus susilaikyti nuo kišimosi į kitų laisvę. 

Norėdami suprasti šiame plane šmėkščiojančią neprieštaringu- 
mo problemą, privalome paklausti, kiek visuomenė, kurioje tai bū- 
tų vienintelė pamatinė teisė, skirtųsi nuo visuomenės, kurioje kiek- 
vienas „galėtų“ daryti, kas jam patinka be jokių suvaržymų. Gali- 
ma neapdairiai puoselėti mintį, kad kiekvienas turėtų teisę daryti 
viską, ką nori, be jokių suvaržymų tiesiogine šio žodžio prasme. 
Bet tada būtume priversti klausti, ką šiame kontekste reikštų „tei- 
sės“ sąvoka. Juk pripažinti teisę reiškia pritarti žmogaus elgesio 
suvaržymams. Jeigu aš sutinku, kad jūs turite teisę rūkyti vietoje 
x, tai sutinku ir nemėginti stabdyti jūsų prievarta (nors galiu pa- 
silikti teisę mėginti jus įtikinti taip nedaryti arba mandagiai prašyti 
jus nerūkyti). Bet mūsų aptariamu požiūriu aš iš tikrųjų turėčiau 
teisę daryti viską, ką jausčiau esant tinkama, kad jus sustabdyčiau, 
nes turiu teisę daryti viską — ojūs taip pat! Aišku, kad šitaip teisės 
sąvoka prarastų bet kokią prasmę ir iš jos liktų nebent vaiduokliš- 
kas aidas. Galbūt Hobbeso prigimtinė būklė, apie kurią sakome, 
jog „kiekvienas Žmogus turi teisę daryti viską, net vienas kito kū- 
nui“*?, suteikia kiekvienam Žmogui vieną teisę — teisę nebūti 
kritikuojamam: 

Troškimai ir kitos Žmogaus aistros pačios savaime nėra nuodėmė. 

Ne labiau nuodėmingi yra veiksmai, kylantys iš tų aistrų, kol nėra 

juos draudžiančios teisės: jos negali būti, kol nebus sukurti įstatymai.” 


20 Thomas Hobbes. Leviathan (1651), XIV sk., §4. 
7! Hobbes, op. cit., XIII sk., §10. 

Net ir tai yra abejotina, nes jeigu turime teisę daryti absoliučiai 
viską, tai kodėl neturime ir teisės kritikuoti? Daugiausia, kuo čia 
gali remtis Hobbesas, yra tai, kad jokia kritika tokioje būklėje ne- 
turi pagrindo. Ir galbūt čia jis teisus. 

Tuo tarpu esmė čia yra ta, kad tokia būklė labai skiriasi nuo tos, 
kai kiekvienas turi tikrą teisę visa ir įprastine šios sąvokos prasme 
daryti tai, kas jam ar jai patinka, turint omenyje visus tuos veiks- 
mus, kurie suderinami su tos pačios teisės pripažinimu visiems 
kitiems. Tai svarstyti — vadinasi, svarstyti ne būklę, kurioje, pasak 
Hobbeso žodžių, „nėra vietos Teisingumui ir Neteisingumui“, bet 
būklę, kurioje tam tikri veiksmai yra neteisingi, o visi kiti yra tei- 
singi bent jau ta švelnia prasme, kad jie yra leistini. 

Viena aiški mintis būtų ta, kad reikia mėginti kiekybiškai įver- 
tinti kišimosi „mastą“: vienos kliūtys žmogaus veiksmams būna 
didesnės, rimtesnės negu kitos. Todėl mums galėtų kilti pagunda 
mėginti sudaryti tvarkingą suvaržymų, išrikiuotų pagal jų „rimtu- 
mą“, sąrašą. Bet tai būtų pernelyg sunku, ypač todėl, kad tikrai 
galima tikėtis, jog žmonės labai skirtingai išrikiuos įvairias kliūtis. 
Galbūt išties atsiras Žmonių, kurie svarbiausiais laikys kaip tik 
tuos veiksmus, apie kuriuos ir mes norėtume pasakyti, kad jie 
akivaizdžiausiai ir labiausiai trukdo kitiems. Tad ir jie trukdymus 
šiems veiksmams laikytų rimčiausiais. Kils klausimas, ar visa tai 
neatves prie negatyvaus utilitarizmo (suprantamo kaip nenaudin- 
gumo mMinimizavimas). 

Laimei, yra ir geresnis būdas išspręsti tokiomis priemonėmis 
(pvz., suvaržymų rikiavimas) šias problemas — būtent derybomis. 
Jeigu turime gerą išeities tašką, tai, kai veiksmai susikerta vieni su 
kitais, šalys gali rasti sprendimą dėl ginčijamos srities susitarda- 
mos, kam ir ką leidžiama daryti. Mūsų nuomone, susitarimams 
atitektų lemiamas vaidmuo mums nešant laisvės naštą, nes pačia 
savo prigimtimi jie yra savanoriški: (paprastai) iš nieko nebūna 
reikalaujama sudarinėti sutartis, bet, kartą susitarus, iš jų kylantys 
įpareigojimai tampa įsipareigojimais. Iš anksto susitariama dėl bū- 
simų skundų pagrindo, taigi jis iš anksto ir pripažįstamas. 

Reikia pažymėti, kad susitarimuose atsispindi santykiškas besi- 
derančių šalių išankstinių pozicijų stiprumas. Tariamasi ne už ne- 

žinojimo uždangos, ir todėl nėra nieko, kas savaime reikalautų 
arba žadėtų rezultatų lygybės tais atžvilgiais, kuriuos aptarėme ir 
paneigėme pirmoje dalyje. Šalys gali priimti arba atmesti teikiamą 
konkretų pasiūlymą. Jeigu derybos vyko be apgaulės, ko gero, bus 
priimami patys geriausi iš visų pasiūlymų, tad juos priėmusios 
šalys manys pagerinusios savo padėtį vadovaudamosi tuo, kaip 
jos supranta patį padėties gerėjimą. Bet nėra ko tikėtis, kad kiek- 
vienos šalies padėtis pagerės vienodai net ir tariant, jog įmanoma 
objektyviai įvertinti patį pagerėjimą. Manau, jog taip ir turėtų būti. 
Taip pat nėra ko neigti, kad labai dažnai susitarimo pagrindas — 
pasiūlymas dalytis ką nors po lygiai. 

Tam, kad kišimosi minimizavimas taptų prasmingas, mums rei- 
kia atskirų arba atskiriamų sričių, sferų, arba „teritorijų“ — „bėgi- 
mo takų“, kaip tai vadinama vienoje subkultūroje, — sampratos, 
padedančios apibrėžti kiekvieno asmens teisėto veikimo ribas: bū- 
tent reikia Millio „tikrosios Žmogaus laisvės srities““?, tik kiek ki- 
tokios. Millis vylėsi atrasti sritį, kurioje jokie žmonių veiksmai ne- 
galėtų trukdyti vieni kitiems. Tai yra iš principo beviltiškas uždavi- 
nys — bent jau jeigu pripažįstame, kad Žmogaus veikla yra natū- 
ralus, priežastinis tinklas. Bet mes galime mėginti nustatyti sritį, į 
kurią kitų įsibrovimas neišvengiamai reiškia kišimąsi, turi būti lai- 
komas kišimusi ir kurioje individui turi būti suteikta minimali tei- 
sė kontroliuoti tokius įsibrovimus. Tokia pirmoji sritis yra, žinoma, 
žmogaus kūnas. Tai tikrai yra sritis, į kurią negali brautis kiti be 
sutikimo Žmogaus, kurio kūnas tai yra. 

Žinoma, tai reiškia, kad žmogaus kūną laikome jo nuosavybe: 
jeigu šis kūnas yra A kūnas, tai A gali su juo elgtis kaip nori ir gali 
savo noru leisti arba drausti kitiems ką nors daryti su jo kūnu. A 
yra savo kūno šeimininkas: kiek jis kontroliuoja savo kūną, tiek 
kiti negali daryti jo kūnui tokio poveikio, kokio A nenori. 

Ar tai reikia laikyti pamatine teise į laisvę (arba jos dalimi)? 
Paprastai sakytume, kad tam tikri kūno sužalojimai kliudo laisvei, 
o kiti — ne. Gan aišku, kad sulaužytos galūnės, prie lovos prikaus- 
tančios ligos, taip pat ligos, dėl kurių kūno dalys tampa neveiks- 


2 J. S. Mill. An Essay on Liberty (1859), Introduction. 

nios, kliudo laisvei, bet ką galima pasakyti apie sumušimus, įdrės- 
kimus ir galvos skausmus? Reikia pripažinti, jog jeigu teisę į laisvę 
suprastume taip, kad šiuos dalykus laikytume laisvės kliūtimis, 
truputėlį perdėtume. Bet nemanau, kad labai smarkiai. Teisė dary- 
ti ką nori su daiktu x yra teisė kontroliuoti x — spręsti, kiek tai yra 
įmanoma, kas turi atsitikti x. Jeigu sutinkame su šiuo aiškinimu, 
tada viskas, kas daroma Žmogaus kūnui be jo sutikimo, pažeidžia 
jo teisę į laisvę. Ir aš noriu pabrėžti, kad laisvės teisės apskritai yra 
nuosavybės teisės. Turėti teisę daryti x — vadinasi, turėti teisę nau- 
dotis viskuo, kas susiję ir gali būti susiję su x darymu. 

Ryšys su nuosavybe išlieka ir tada, kai pereiname prie dalykų, 
kurie nėra integrali Žmogaus kūno dalis. Kai esame kokio nors 
daikto t savininkai, turime teisę daryti su t ką norime, nepažeisda- 
mi kitų teisės. Manau, kad tai yra pakankamai aišku. Bet kaip iš 
teisės į laisvę randasi teisės į nuosavybę? 

Manau, kad bendra atsakymo į šį klausimą forma, arba, šiaip 
ar taip, bendrasis atsakymo pobūdis, yra tokia: būti x savininku — 
vadinasi, turėti teisę daryti su x viską, ką nori. Šią teisę riboja 
tik kitų asmenų teisės. Todėl būna nustatomas (nors ir atviras) 
galimų veiksmų rinkinys, o teisė atlikti šiuos veiksmus yra nuo- 
savybės esmė. 

Jeigu nė vienas iš šių veiksmų iš pažiūros neprieštarauja kito 
teisėms, tai, pasak mūsų hipotezės, mes turime teisę atlikti kiek 
tik norime tų veiksmų — ir, žinoma, jeigu galime. Pretenduoti į 
nuosavybę — vadinasi, pretenduoti į teisę atlikti šiuos veiksmus. 
Neigti šitokią pretenziją reiškia parodyti, jog pretendentas arba 
tiesiog negali jų atlikti, ir tada negali būti konflikto tarp kitų, at- 
liekančių šiuos veiksmus, ir kito pretendento, kad ir ką jis dary- 
tų; arba reikia parodyti, kad egzistuoja kitų teisės, kurioms prieš- 
tarautų pretendento veiksmai. Jeigu daikto savininkas jau yra kas 
nors kitas, tada pretenzija yra nepagrįsta. Bet jeigu savininko nėra 
ir nėra vienu metu konkuruojančių pretendentų, tai griebtis šių 
veiksmų reiškia pagrįstai pretenduoti į tai, kad būtų leista juos 
toliau atlikti. Jeigu mes vadovaujamės laisvės, taigi ir nesikišimo 
maksima, tai šiuo atveju tinka taisyklės: „laimi tas, kas pirmas“ 
ir „ką radau, tas mano”. 

Pasak Johno Locke'o pateikiamos versijos, pradiniai veiksmai 
yra kūrimas, gaminimas. Jo žodžiais tariant, tai reiškia „įdėti į ką 
nors savo darbo“. Bet man atrodo, kad tai yra daugiau, negu mums 
reikia. Žmogus privalo vartoti ir ketinti vartoti toliau, bet tai, kad 
vartojimas turi būti produktyvus, yra nepaprastai problemiškas da- 
lykas. Jeigu Žmonės gali daryti kaip jiems patinka, tada saugoma 
veikla neturi būti kokia nors itin produktyvi. (Žinoma, galime lai- 
kytis požiūrio, kad visokia savarankiška veikla siekianti būti „pro- 
duktyvi“ bent jau ta lėkštąja prasme, jog ji tenkina trumpalaikius 
žmogaus poreikius. Bet Locke'as turėjo galvoje ne vien tai“.) 

Glaudus ryšys tarp laisvės ir (privačios) nuosavybės taip pat 
tampa aiškus, kada nuosavybės sistema lyginama su sistema, ku- 
rioje sprendimus dėl to, kas gali ką ir su kuo daryti, visada, bent 
jau iš principo, priima valstybės valdžia, komitetas arba svarstymų 
organas, kurie galų gale yra pavaldūs tariamai demokratinei kon- 
trolei. Skiriamasis laisvės požymis tikrai yra tas, kad Žmogus gali 
ką nors daryti „neprašydamas jokio Žmogaus leidimo“ (Locke'o 
posakis). Vargu ar priklausomybė nuo daugumos kitų užgaidų yra 
toks požymis. O jeigu niekas nieko neturi, tai visi bus šitaip pri- 
klausomi, nes mes apskritai nieko negalime daryti nedarydami to 
su kažkuo! 

Be abejonės, bus priekaištaujama, kad visuomenėje, kuri neturi 
gerovę garantuojančių sistemų, neturintys pajamų asmenys pri- 
klausys nuo kitų malonės būtent dėl elementariausių gyvenimo 
dalykų — maisto, rūbų ir t.t. Tačiau visuomenėje, kurioje yra to- 
kios institucijos, asmuo taip pat priklauso nuo kitų malonės, tik ne 
nuo individualios, o nuo kooperacijos malonės. Net ir vargšo po- 
žiūriu tikrai neįmanoma a priori nuspręsti, ar tai yra geriau ar 
blogiau, negu priklausyti nuo malonės individų arba savanoriškų 
asociacijų, kurių tikslas — aprūpinti maistu tokius asmenis. Bet 
atrodo, kad nėra abejonių, jog tai yra blogiau požiūriu visų tų, 
kurių priverstinė parama padeda valstybės institucijai. Šiaip ar taip, 
tai, kad tokios institucijos gali klestėti laisvės vardu, atrodo kaip 
laisvės sąvokos iškraipymas. 


R John Locke. Second Treatise on Civil Government (1690), V sk. 

Kadangi egzistuoja derybos, konceptualinės pradinio įgijimo pro- 
blemos, nors ir pripažintinos, vis dėlto neatrodo lemiamos. Žino- 
ma, šiuolaikiniame pasaulyje labai maža to, ką būtų galima įgyti 
pirmapradiškai, ir tai tikrai sudaro tik mažytę pasaulio realaus 
turto dalį. Gėrybės ir paslaugos daugiausia sukuriamos žmogaus 
veiklos dėka. O jeigu, kurdami institucijas, orientuojamės į laisvę 
kaip į tikslą, tada nurodomas visuomenės formatas yra laisvos 
rinkos visuomenė, kurioje tai, kas gaminama, ir tie, kurie gauna 
pagamintą produktą, priklauso nuo savanoriškų šias gėrybes ga- 
minančių ir gaunančių Žmonių sprendimų. Jeigu galiu daryti su x 
kas patinka, o jūs galite daryti kas patinka su y, tada panorėję 
galime suorganizuoti x ir y prekybą. Šitaip galime prekiauti su 
visais, su kuriais norime plėtoti verslą. 

Laisvė burtis taip pat tiesiogiai kyla iš bendrosios sampratos. 
Sąjungas sudarome įvairiausiais būdais, o kartais jos būna labai 
stiprios. Šitaip suteikiama perspektyva teiginiui, kad liberalizmas 
suponuoja „atomistinį individualizmą“: 

Juk atomiški individualistai, pamatiniai socialinės tikrovės elemen- 
tai, atomai, yra individualūs vyrai ir moterys, kurie iš esmės nepriklauso 
vieni nuo kitų bei nuo visuomenės ir tėra susiję išoriniais ryšiais. Kaip 
atomai uždaroje erdvėje, taip individai visuomenėje kontaktuoja vie- 
nas su kitu. Bet šis kontaktas jokiu būdu nesukuria individo prigim- 
ties. Visuomenė kuria individus ne daugiau, negu erdvė — atomus... 
Visuomenė yra socialinės tikrovės dalis ne daugiau, negu, pasak tra- 
dicinio atomistinio požiūrio, fizinė erdvė yra materijos dalis.“ 

Čia sunku susigaudyti, nes sunku suprasti, ką liberalas ketintų 
neigti šioje citatoje. Visi mes gimstame ir užaugame konkrečiose 
šeimose ir visuomenėse, kurių paveldas, be abejonės, formuoja mus 
visą laiką. Esame labai prisirišę ir įsitraukę į visuomenes, kuriose 
gyvename, — taip būna dažnai. Bet jeigu teiginys, kad visuomenės 
„tikrai“ ir „iš esmės kuria“ individus, yra visuotinė tiesa, tai kodėl 
žmonės kartais išsižada savo visuomenių ir iškeliauja kitur arba 
mėgina reformuoti, net revoliuciniais būdais, visuomenes, kuriose 
gyvena? Argi šios tiesos požiūriu tokios pastangos neturėtų būti 


“4 Andrew Levine. Liberal Democracy: A Critique of its Theory. — New York: 
Columbia University Press, 1981, p. 45. 

neįmanomos? Bet iš tiesų neindividualistai tikrai nenori neigti šių 
galimybių. Jie veikiau nori primygtinai teigti, kad kai Žmonės tai 
daro, jie laikosi iš esmės klaidingų principų. Bet kaip gauname šį 
teiginį iš faktų apie Žmones ir jų visuomenes? Jeigu teigiama, kad 
visuomet būna pakankamas pagrindas nekvestionuojant išlaikyti 
visus saitus su visuomene, tai šis teiginys yra įdomus: kas jį įrodo? 
Kartą iškėlus klausimą, tariamai įrodytas neindividualizmas jo ryš- 
kiausia forma jau būna atmestas. Kas lieka? 

Kadangi čia svarstomas principas numato be galo daug asocia- 
cijų, kuriose dalyvaujantiems Žmonėms gali atrodyti, kad reikia 
prisiimti įvairiausio griežtumo ir masto įsipareigojimų (arba jiems 
gali neatrodyti, kad jų dera atsisakyti pasiekus „proto amžių“, kai 
gali iškilti klausimas, ar tai daryti), sunku suprasti, ką dar galima 
laimėti, pripažinus neindividualizmo tezę, išskyrus fašizmo palai- 
mą, tokią, kokia ji yra. Galbūt tai tinkama proga pereiti prie pasku- 
tinio mūsų klausimo: kodėl laisvė? 


Argumentas už laisvę 


Laisvės gynėjai linkę daryti prielaidą, kad jų skelbiamos teisės 
yra savaime akivaizdžios ir jų nereikia ir neįmanoma toliau įrodi- 
nėti. Šį požiūrį galima šiek tiek pateisinti — galų gale egalitarai el- 
giasi ne geriau, — ir vis dėlto jis vargu ar patenkina. Manyčiau, kad 
politinių argumentų tikslas yra argumentuotai įtikinti žmogų pripa- 
žinti siūlomą sistemą, t. y. sistemą, kurią nulemtų siūlomi principai. 

Tačiau vargu ar gali dominti, kaip pripažįsta sistemą, t. y. ati- 
duoda jai pirmenybę, izoliuoti asmenys. Sprendžiant visuomenės 
reikalus, neįmanoma labai daug laimėti vadovaujantis principais, 
kurių niekas kitas negerbia. Net jeigu kiti gerbia jūsų teisę tikėti 
tais principais, vargu ar tai jums daug padės, jeigu jūs stengiatės 
vadovautis šiais principais savo veikloje. Idealiu atveju mūsų ar- 
gumentai turėtų įrodyti, kad joks protingas žmogus negali pada- 
ryti nieko geresnio, kaip tik pripažinti pateikiamą siūlymą. Arba 
turime įrodyti, kad jis turi priežastį skųstis dėl visų alternatyvų. 

Taip pat nieko nelaimėtume teigdami, kad protingos ir laisvos 
būtybės būtinai gerbia panašų kitų būtybių statusą. Manau, kad 

laisvos ir protingos būtybės paprasčiausiai yra tokios, kurių prefe- 
rencijas keičia arba gali keisti informacija apie jas supantį pasaulį 
ir vidinio nuoseklumo motyvai. Vargu ar iš šio apibūdinimo gali- 
ma daryti išvadą, kad šios būtybės gerbs tokius pat protingus gy- 
vūnus garantuodamos jų teises į laisvę. Galima teigti, kad jų veiks- 
mai gali gerokai keistis dėl įgytos informacijos apie jų draugus, bet 
ne tai, kad jie pasikeis minėtu konkrečiu atžvilgiu. 

Kiti žmogaus draugai svarbūs todėl, kad jų veiksmai gali daryti 
įtaką Žmogaus interesams ir siekiams. Įtaka gali būti pati įvairiau- 
sia. Kai kurie iš jų bus žmonės, kurie itin patinka; kiti bus bent jau 
naudingi, pvz., pašalinant apendicitą arba šiukšles. Žinoma, yra 
įvairių dalykų, kurie mums patiktų ir kurie būtų garantuoti, t. y. 
kad kiti neturėtų teisės atsisakyti mums juos daryti. Iš tiesų galima 
manyti, kad kiekvienam tai patiktų, nors aš tuo abejoju. Bet nega- 
lime būtinai turėti viską, ko norime. Šios „tvirtos“ teisės į „pozity- 
vias“ paslaugas nėra nemokamos. Jeigu visi jomis naudojasi, tai ir 
visi yra įpareigoti prie jų prisidėti, jei tai įmanoma. Ir nėra visai 
akivaizdu, kad visi labai norėtų prisidėti. Prima facie asmuo norės 
prisidėti, jeigu (1) nauda, kurios jis tikisi, bent jau prilygsta tikėti- 
noms sąnaudoms ir (2) nėra alternatyvių būdų gauti pakankamas 
garantijas nesigriebiant prievartos. 

Taigi ką čia galima rinktis? Viena galimybė — dėl nieko nesi- 
tarti. Šį pasirinkimą, „prigimtinę būklę“, reikėtų suprasti kaip situ- 
aciją, kurioje, pasak Hobbeso, nieko nėra teisingo arba neteisingo, 
t. y. kurioje tiesiog nėra jokių normų. Aš norėčiau tai papildyti sam- 
prata, kad šioje situacijoje numatoma, tarkime, norma — laikytis su- 
sitarimų: esant šiai alternatyvai, žlunga ir ši norma. Negalima prieš- 
tarauti, kada naudojama jėga siekiant bet kurio tikslo, nes čia 
tiesiogine šio žodžio prasme nėra normų. Klasikinė Hobbeso prana- 
šystė yra ta, kad tokiomis sąlygomis gyvenimas būtų „pavojingas, bru- 
talus, skurdus ir trumpas“, ir sunku suprasti, kodėl jis neturėtų būti 
teisus, jeigu slapčia nenusitveriama prielaidos, jog argumentavimas 
jau yra baigtas ir jog tam tikros normos, pvz., draudimas be priežas- 
ties žudyti, jau galioja, nes jos glūdi žmogaus prigimtyje. 

Jeigu prigimtinę būklę reikia racionaliai paneigti, tai kuriai iš 
įvairių alternatyvų būtų galima visuotinai pritarti? Tikėtina, jog 

kai kuriems itin nelaimingiems Žmonėms — pvz., sergantiems pa- 
raplegija, — patiktų sistema, kurioje žmonės neturėtų kito pasirin- 
kimo, kaip tik sukurti jiems kuo pakenčiamesnį gyvenimą. Bet sun- 
ku suprasti, kodėl kiti turėtų su tuo sutikti. Žinoma, visada yra 
tikimybė pačiam susirgti paraplegija. Bet laisvės sąlygomis kiek- 
vienas turi dvi svarbias pasirinkimo galimybes. Pirmoji — tai pa- 
mėginti apsidrausti nuo tokio rinkimosi, pvz., apsidrausti tiesiogi- 
ne šio žodžio prasme. Antroji — apeliuoti į kitų geranoriškumą. Ir 
jeigu kai kam pasirodys, kad rinktis tarp šių galimybių yra paran- 
kiau, negu rinktis išlaikymą verčiant visus be išimties tenkinti žmo- 
gaus reikmes, tai aš siūlau baigti įrodinėjimą. Juk jeigu kokiam 
nors siūlymui nepritariama sutartinai, mes turime rinktis ką nors 
kita arba būname vėl nubloškiami į prigimtinę būklę. Taigi tie, 
kurie renkasi prievartą, privalo paklausti, kaip jie ketina gauti visų 
balsų pritarimą tam, kam kai kurie nepritaria? Juk neiti susitarimo 
keliu — tai būti prigimtinėje būklėje, ir tikrai ne vien sergantiems 
paraplegija, bet ir visiems kitiems šioje būklėje bus blogiau, negu 
gyventi laisvės sąlygomis. Be to, sunku įsivaizduoti, kaip galėtume 
susitarti be laisvės. 

Taip pat nelengva suprasti, kodėl mums reikia prievartos. Keista, 
kad tiek daug liberalų kalba taip, tarsi tipiškas tos pačios liberalios 
visuomenės, kurią jie gina, žmogus iš anksto yra atskalūnas, nedo- 
ras, brutalus ir trumparegis. Kodėl? Faktiškai vargu ar pažįstu kokį 
nors tokį negailestingą žmogų, kuris, turėdamas galimybę, nesistengtų 
savo noru nors šiek tiek padėti beviltiškoje padėtyje atsidūrusiam 
kitam Žmogui. O antra vertus, dauguma žmonių yra ne tik sveiki, bet 
ir pakankamai talentingi, kad turėdami paskatų ir iniciatyvos, turėtų 
ir galėtų pakankamai gerai gyventi visuomenėje, kurioje nebūtų smar- 
kiai slopinama iniciatyva arba smarkiai skatinama jos vengti. 


Pabaigos pastabos 
Šiuose puslapiuose tikrai pajudinti visi svarbiausi klausimai. 
Pvz., vienas iš jų yra anarchizmo klausimas. Tvirtas požiūris į in- 
dividualią laisvę ir nuosavybę neabejojamai implikuoja, bent jau iš 


pažiūros, kad vyriausybės turėtų daryti daug mažiau, negu daro 

dabar, ir, be abejo, trukdo suprasti, kaip jos apskritai galėtų veikti 
varžomos čia siūlomų apribojimų. Bet derėtų atsižvelgti, kad tai yra 
paties bendriausio pobūdžio pasiūlymai ir kad nederėtų pernelyg 
nerūpestingai praktiškai išgerti teorijos taurės: kaip Žinoma, tai da- 
rant, paprastai suklystama. Pvz., pagalvokime apie gerovės valsty- 
bę. Įsivaizduokime, kad ji yra nepaprastai populiari: tarkime, 90% 
suaugusių gyventojų balsuotų už ją net žinodami (dabar jie šito tik- 
rai nežino), ko jie siekia. Tokia aiški dauguma visiškai be valdžios 
pagalbos iš principo lengvai galėtų priversti kitus vykdyti tokio po- 
būdžio programas, pvz., boikotuoti jų teikiamas paslaugas, jeigu jie 
šito nedarytų. Tokios taktikos nebūtų galima uždrausti įdiegus čia 
siūlomą teisių sistemą, ir jeigu šiomis teisėmis būtų pasinaudota, 
tai būtų iš naujo atgaivintas valstybės praktinis vaidmuo. Sunku pa- 
neigti, kad jas efektyviai panaudojus, gyventi taptų (net?) mažiau 
patogu, negu dabar gyvena atskalūnai, iš kurių piniginę paramą 
prievarta išplėšia dabar veikianti politinė sistema. Nelengva pasa- 
kyti, ar galima atgaivinti ką nors panašaus į dabartinės formos vals- 
tybę esant tiems suvaržymams, kuriuos nustato čia įrodinėti princi- 
pai, bet mes negalime ir paprasčiausiai tarti, jog tai būtų neimanoma. 

Vis dėlto manau, kad čia ginti principai turi dantis. Mes teigia- 
me, kad laisvės alternatyva visada būna leidimas taikyti prievartą 
prieš ką nors arba kitą, siekiant duoti naudos kam nors arba kitam, 
ir tikrai privalome klausti, ar tai yra priimtina moraliniu požiūriu. 
Jeigu ne, turime klausti, ką daryti, kad praktika kuo labiau atitiktų 
šitą fundamentalų reikalavimą. Prie šių klausimų triūsė ir daug 
kitų“; jeigu anksčiau išdėstyti argumentai yra arti tiesos, derėtų 
rimtai į juos atsižvelgti. 


Versta iš: Narveson J. Equality versus Liberty // 
Social Philosophy and Policy 2. — 1984. — Autumn 
(2:1). — P. 33—60 


“ Tai galima pasakyti apie daugumą Machano leidinio (žr. 5 past.) autorių. 
Turiu paminėti, kad pirminiame, daugiau negu dvigubai ilgesniame šio straipsnio 
variante daugelis klausimų svarstomi daug išsamiau ir, be aptartų čia, nagrinėjami 
dar keli papildomi argumentai už lygybę. Jeigu reikia, autorius gali parūpinti šio 
ilgesnio straipsnio varianto egzempliorių (ribotą skaičių). 

LAISVĖ, LYGYBĖ, BENDRUOMENĖ 


1. Teorijos pabaiga 


Dabar beveik kiekvienas žmogus Europoje ir Amerikoje sutinka 
su tuo, kas yra, — kad liberali demokratija yra vienintelė tinkama 
valdymo forma. Bestseleriu tapusioje knygoje skelbiama, kad libe- 
rali demokratija dabar yra vienintelė aktorė ideologijos scenoje ir 
kad istorija, suprantama kaip Hegelio aprašytas ideologijų karas, 
dabar baigėsi visiška šitos valdymo formos pergale. Žinoma, visa 
tai turėtų sukelti mums stiprų įtarimą, jog visoms pažįstamoms 
kontroversijoms dabar priklijuotos etiketės, kad jų nebūtų matyti. 
Gyvename vienu iš tų pavojingų idėjų istorijos momentų, kada 
tariamas mūsų sutarimas užtemdo rimtą ir neišspręstą ginčą. Po 
mūsų tariamo sutarimo dėl liberalios demokratijos pranašumo glūdi 
esminiai nesutarimai dėl to, kas iš tikrųjų yra liberali demokratija. 

Žinoma, galime apibendrintai pasakyti, ko reikia liberaliai de- 
mokratijai. Kaip tik tai labai meistriškai padarė Charles Tayloras, 
kurio žodžiais tariant, liberali demokratija reiškia laisvę ir savival- 
dą lygybės sąlygomis. Jis reikalauja, kad mes įsivaizduotume nau- 
jas ir kitokias priemones šiems dalykams įgyvendinti. Jo manymu, 
kai kurios iš šių priemonių gali labiau tikti naujoms Rytų Europos 
demokratijoms negu metodai, kuriais pasikliovė ištisos senesnių 
Vakarų demokratijų kartos. 

Tai padaryti svarbu. Bet taip pat svarbu tęsti teorinius ginčus, 
nes, kaip greitai įsitikinsime šiuose svarstymuose, mes pašėlusiai 
nesutariame dėl to, ką reiškia laisvė ar savivalda, ir dėl to, kokios 
rūšies lygybės turime siekti. Mes taip smarkiai nesutariame šiais 

klausimais net Vakarų demokratijos šalyse, kad paguodžiantis tei- 
ginys, jog visi dabar esame liberalai ir jog galime susikaupti prie 
grynai instrumentinių problemų, kaip geriausia išlaikyti liberalią 
valstybę, tėra savęs apgaudinėjimas. Be to, šitoks savęs apgaudinė- 
jimas skatina neprincipingą politiką, nes, atrodo, yra jai atlaidus. 

Politinė retorika Jungtinėse Valstijose ir Vakarų Europoje nie- 
kada neatrodė tokia neprincipinga kaip paskutiniaisiais metais. Kon- 
servatoriai nebegali apsimetinėti tikį tolydžios tėkmės teorija, kurią 
beviltiškai sugriovė devintasis dešimtmetis. Dabar konservatizmo 
teorija tėra pasipūtėliškas stebėjimasis, kaip egoistiški, turintys balso 
teisę žmonės tapo tokie. Liberalioji opozicija išsisėmė skelbdama, 
kad ji pasikeitė. Žmonės, sakantys, kad jie yra „nuosaikūs“ arba 
„Naujieji“ liberalai, pabrėžia, jog jie išsižadėjo senojo liberalizmo, 
kurį atmetė rinkėjai. Bet jie retai sudvejoja aiškindami, kuo pakeitė 
šį senąjį liberalizmą. Visa tai sveikinama kaip politinis realizmas. 
Bet realizmas nėra principas. Realizmas kol kas nieko nepadarė, 
kad sustabdytų tolydžio didėjančią nelygybę, kuri daro gėdą mū- 
sų visuomenėms, ir kad išlaikytų nykstantį bendruomenės jausmą, 
kuris kadaise vertė mus jausti bent jau šiokią tokią atsakomybę už 
visų mūsų bendruomenės piliečių likimą. 

Žinoma, padėtis Centrinėje ir Rytų Europoje yra visiškai kito- 
kia: problemos, kurios iškyla žmonėms šioje pasaulio dalyje yra, 
jei norite, net sunkesnės ir skubiau spręstinos. Šie žmonės taip pat 
neturi ir iliuzijos, kad istorija baigėsi. Ideologija suvaidino svarbų 
vaidmenį Čekijos ir Slovakijos istorijoje ir tebevykstančiose politi- 
nėse Rusijos, Vengrijos ir kitų regiono šalių dramose. Čia pavojų 
kelia ne abejingumas principui, bet neapibrėžta reakcija į visuotinai 
dabar pripažįstamas komunizmo nesėkmes. Manyti, kad aršus prie- 
šiškumas komunistinei arba socialistinei dogmai pats savaime pri- 
lygsta patenkinamo principo turėjimui — gundantis, bet akivaiz- 
džiai pernelyg paviršutiniškas požiūris. 


2. Etinis individualizmas 
Faktiškai išgyvename krizę ne teorijos plotmėje. Mums reikia 
identifikuoti ir ginti liberalizmą ne kaip labai abstrakčią teorijų 


grupę, bet konkrečią liberalizmo sampratą, kuri tiktų mums pa- 

tiems ir galėtų būti siūloma kitiems. Pirmiausia priminsiu jums 
labai paplitusį politinėje teorijoje įsitikinimą, kurį, manau, daugelis 
jūsų laikote akivaizdžiai teisingu. Šis įsitikinimas — tai prielaida, 
kad trys didžiosios Švietimo dorybės, kurias šlovino Prancūzijos 
revoliucijos filosofai, — laisvė, lygybė ir brolybė — neišvengiamai 
konkuruoja tarpusavyje sudėtingu, trišaliu būdu, tad bet kuri po- 
litinė visuomenė, norinti įgyvendinti vieną iš šių dorybių, privalo 
daryti kompromisus su kitomis dviem dorybėmis. Ši prielaida bu- 
VO ypač populiari tarp istorikų ir politinių filosofų, kurie ja remiasi 
aiškindami, teisindami arba smerkdami konkrečias politines san- 
tvarkas. Tariama šių trijų dorybių priešprieša dažnai nurodoma, 
pvz., aiškinant, kodėl skiriasi žodžio „liberalas“ reikšmė Jungtinė- 
se Valstijose ir Europoje. Pasak įprastinio aiškinimo, Amerikoje 
žmonės, tikintys liberalia tradicija, pabrėžia egalitarinę liberalizmo 
giją — rūpinimąsi vargšais ir mažumomis. Pasak šio aiškinimo, 
Europoje liberalai pabrėžia savosios tradicijos laisvės giją ir šlovina 
laisvę, ypač ekonominę. Šitaip nusakomas skirtumas iliustruoja šių 
dviejų gijų, kurios abi siejamos su liberaliąja tradicija, antagonizmą. 

Todėl varžybas tarp laisvės ir lygybės galima lengvai suprasti — 
jos paprastai taip ir suprantamos — kaip vidinę paties liberalizmo 
kovą’. Trečioji Švietimo dorybė — bendruomenė — liberalizmui 
yra sudėtingesnė problema. Tiek Amerikoje, tiek ir Europoje žmo- 
nės, vadinantys save komunitarais, teigia esą ne liberalizmo šali- 
ninkai, o jo kritikai. Jie nurodo vieną teisingą dalyką — būtent, 
kad egalitarai ir libertarai remiasi ta pačia prielaida, jog individai 
turi teises kaip individai ir jog šios teisės naudojamos kaip koziriai 
kitų politinių tikslų, tarp jų ir bendruomenės kaip visumos intere- 
sų, atžvilgiu. Pasak jų, šitoks individualių teisių išaukštinimas nu- 
skurdino visuomenę, o jos narių gyvenimą — sterilizavo, nes at- 
ėmė iš jų tapatumo su bendruomene, kurios interesai inkorporavo 
ir transcenduoja jų interesus, jausmą. Jiems atrodo aksioma tai, 
kad politinė visuomenė, deramai atsižvelgianti į bendruomenę, skirs 
mažiau dėmesio lygybei ir laisvei, negu nori Amerikos arba Euro- 


' Net Fukiyama, šlovinantis tai, ką jis vadina istorijos pabaiga, vis dėlto pripa- 
žįsta, kad nugalėjo tai, ką jis aprašo kaip pačiame liberalizme vykstantį laisvės ir 
lygybės konfliktą. Pasak jo, tai yra liberalų tarpusavio konfliktas, bet jis vis dėlto 
pripažįsta jo svarbą. 

pos liberalai. Bet tik nedaugelis liberalų prisipažįsta esą priešiški 
bendruomenės idealui. Jiems gali nepatikti konkrečios politinės prie- 
monės, pvz., orumą žeidžiančių duomenų cenzūravimas, o taikyti 
jas reikalauja bendruomenės vardu kai kurie komunitarai. Bet jie 
patys pabrėžia, kad visų politinės visuomenės piliečių gyvenimai 
tarpusavy susiję ir kad piliečiai neturėtų elgtis egoistiškai, žiūrėti 
vien savo interesų, bet turėtų jaustis saistomi savitarpio rūpinimo- 
si ir pagarbos ryšiais, vieningi savo interesais ir žygiais. Tad jeigu 
bendruomenės idealas išties prieštarauja laisvei ir lygybei — vadi- 
nasi, tai tik dar vienas konvencionalių liberalių pažiūrų konfliktas. 

Tariamo laisvės, lygybės ir bendruomenės konflikto svarba smar- 
kiai pranoksta jo akademinę reikšmę. Prielaida, kad tokie konfliktai 
neišvengiami, yra pavojinga dviem atžvilgiais, ypač Rytų Europo- 
je. Pirmiausia ji pavojinga todėl, kad sukūrė plačiai paplitusį įsiti- 
kinimą, jog laisvę galima įgyti tik atsisakius lygybės kaip socialinio 
tikslo. Žinoma, kaip jau sakiau, šį įsitikinimą labai skatino komu- 
nizmo pretenzijos į egalitariškumą. Prieš keletą mėnesių Vidurio 
Europos universitete Prahoje visą savaitę skaičiau paskaitas. Stu- 
dentai, susirinkę iš visos Vidurio ir Rytų Europos, buvo sutartinai 
įsitikinę lygybės idealo pragaištingumu. Jie nebuvo abejingi varg- 
šų, bedarbių ar invalidų problemoms. Jie prieštaravo ne tiek pavie- 
niams humanitariniams tikslams, kiek bendresnei ir abstraktesnei 
idėjai, kad visuomenė, kurioje kai kurie piliečiai jau nuo gimimo 
turi daug menkesnes gyvenimo perspektyvas negu kiti, yra iš es- 
mės nepageidautina. 

Prielaida, jog Švietimo dorybių konfliktas neišvengiamas, yra 
pavojinga ir kitu aspektu: ja grindžiamas reikalavimas, kad laisvė 
ir lygybė kartais būtų subordinuojamos bendruomenės poreikiams. 
Tiesa, komunizmas taip pat buvo siejamas su bendruomene, ir Rytų 
europiečiai aiškiai atmetė konkrečią šio idealo sampratą, kurią ko- 
munizmas šlovino, t. y. klasinį solidarumą. Bet kita komunitariz- 
mo forma yra etninis nacionalizmas, ir baimė, kad, žlugus komu- 
nizmui, kai kurios Rytų Europos sritys pasiduos etniniam naciona- 
lizmui, greitai ir liūdnai pasiteisino. Nėra abejonės, kad šią apgai- 
lėtiną raidą bent jau paskatino teisingai pagrįsta įžvalga, jog ben- 
druomenė yra kilnus idealas. Ji, susijusi su prielaida, kad bendruo- 

menės negalima sukurti esant visų nuolatinių gyventojų lygybei, 
be abejonės, bent jau paskatino šios apgailėtiną raidą. 

Jeigu pripažintume svarią ir populiarią prielaidą, kad Švietimo 
dorybių konfliktas neišvengiamas, tada turėtume manyti, jog no- 
rint įgyvendinti sumanymą, kurį aš aprašinėju, — išsiaiškinti, ko- 
kią liberalizmo sampratą reikia ginti, — būtina rinktis, kurią iš trijų 
dorybių išskirti kitų sąskaita. Bet iš tikrųjų ši populiari prielaida 
yra rimta klaida. Šiuo atveju nebūtų teisingai suprasta liberalios 
tradicijos jėga — sugebėjimas susieti šiuos tris idealus. Iš tikrųjų 
paveikiausias ir įtikimiausias liberalizmo aiškinimas yra toks, kada 
šių idealų vienybė parodoma, o ne paneigiama. 

Iš pat pradžių privalau aiškiai pasakyti, kokio pobūdžio klaida 
slypi, mano nuomone, populiarioje prielaidoje, jog egzistuoja Švie- 
timo dorybių konfliktas. Nėra abejonės, jog laisvę, lygybę ir ben- 
druomenę galima apibrėžti taip, kad iš tiesų šitaip apibrėžtų dory- 
bių aršus ir nuolatinis konfliktas būtų neišvengiamas. Tarkime, 
jog, pvz., lygybę apibrėžiame kaip tokią padėtį, kai visi ekonomi- 
nės bendrijos nariai turi vienodą turtą nepriklausomai nuo to, kiek 
jie suvartojo, kaip sunkiai ir kokioje įmonėje dirbo. Tarkime, jog po 
to apibrėžiame laisvę kaip tokią padėtį, kai valdžia niekam netruk- 
do daryti tai, ką nori, ir visai neapmokestina niekieno bendrųjų 
pajamų. O tikra bendruomenė realiai sukuriama tada, kai kiekvie- 
nas vieninteliu savo gyvenimo tikslu ima laikyti bendruomenės 
klestėjimą arba gėrį. Iš tiesų šitaip apibrėžtų Švietimo dorybių kon- 
fliktas yra akivaizdus: kiekvieną iš jų galima įgyvendinti (jeigu 
apskritai galima) tik tokiomis priemonėmis, kurios rimtai kompro- 
mituotų kitas dorybes. 

Bet tai yra beviltiški šių dorybių aiškinimai. Aš turiu ome- 
nyje ne tai, kad jie yra tiesiog blogi kaip apibrėžimai, t. y. kaip 
mėginimai susigaudyti, kokia prasme Žmonės vartoja Žodžius 
„laisvė“, „lygybė“ ir „bendruomenė“. Šitaip mano požiūris tap- 
tų tik terminologinis, o jis yra dalykinis. Šie žodžiai yra abst- 
rakčių sąvokų pavadinimai: Žmonės vartoja juos apibūdindami 
skirtingas situacijas ne todėl, kad jie kalba skirtingomis kalbo- 
mis, bet todėl, kad šie žodžiai išreiškia skirtingas konkrečias abst- 
rakčių dorybių interpretacijas arba sampratas. Mano nuomone, 

tik ką nusakytos dorybių interpretacijos, pasak kurių konfliktas 
tarp šių dorybių yra akivaizdus, aišku, yra labai blogos inter- 
pretacijos: jos neapibūdina nuostatų, kodėl laisvė, lygybė ar ben- 
druomenė yra dorybės. Priešingai, tokios interpretacijos paver- 
čia dorybes gadinančiomis ydomis. Akivaizdu, jog požiūris, kad 
žmonės turėtų būti vienodai turtingi — ir nesvarbu, ar labai sun- 
kiai vieni iš jų dirbo, o kiti tuo pat metu ilsėjosi ir vartojo, — 
yra ne egalitarinis, bet neegalitarinis. Laisvė nuo apmokestinimo 
gali būti pageidautina dėl kokių norite priežasčių. Pvz., kai ku- 
rie žmonės tiki, kad maži mokesčiai didina ekonomikos efekty- 
vumą. Bet šitokia laisvė neturi nieko bendra su jokia patrauklia 
laisvės samprata. Laisvė daryti viską, ką tik įsigeistume daryti, 
yra ne laisvė, bet palaidumas; negana to, politinė visuomenė nėra 
laisvesnė tik todėl, kad ji nepripažįsta vienpusio judėjimo sche- 
mų. Bendruomenę kuria tarpusavio rūpinimasis ir pagarba, ir 
bendruomenės vardu negalime niekaip pateisinti leidimo ką nors 
diskriminuoti arba žudyti. 

Negalime nuspręsti, kas yra liberalizmas ir ar reikėtų bei kaip 
reikėtų plėsti liberalių visuomenių spektrą, neradę arba nesukūrę 
geresnių Švietimo dorybių sampratų negu tos, kurias turime dabar. 
O tai padarę, suprasime, kad šios dorybės, kai turime kokią nors 
patrauklią ar netgi priimtiną jų sampratą, ne konfliktuoja, bet vei- 
kiau papildo viena kitą. Faktiškai tai yra didžioji deramai supran- 
tamo liberalizmo stiprybė. Liberalizmas įkūnija visuminę žmogaus 
gerovės ir orumo viziją, įprasminančią daugelį politinių idealų, 
kurie dažnai suvokiami kaip atsieti. Šios turiningesnės, susiejan- 
čios vizijos jėga slypi etikoje, o ne politikoje, kuri suprantama kaip 
nepriklausoma nuo etikos“. Ji slypi idėjoje, kurią aš pavadinsiu 
etiniu individualizmu. Tikiu, kad tai yra giliausia ir radikaliausia 
Švietimo idėja, nors ji gali dabar jums atrodyti — viliuosi, kad ir 
atrodo, — visai banali. 


? Liberalizmo aiškinimas, kurį aš ginu šitoje esė šiuo atžvilgiu nutolsta nuo 
kontraktarinės idėjos, kad politinio teisingumo teorija turi būti atsiejama nuo visu- 
minių etinių teorijų. Ši sudėtinga metodologinė problema plačiai svarstoma mano 
straipsnyje The Foundations of Liberal Equality, paskelbtame Tannerio paskaitų apie 
žmogiškąsias vertybes XI tome. 

Etinis individualizmas yra teiginys, kad tai, kuo pavieniai žmo- 
nės sugeba paversti ir paverčia savo gyvenimus, yra savaime svar- 
bu — svarbu tarsi visatos požiūriu“. Vadinasi, kiekvienas indivi- 
dualus Žmogaus gyvenimas šiuo atžvilgiu yra šventas. Kaip ir nu- 
rodo žodis „šventas“, daugelis žmonių interpretuoja etinį indivi- 
dualizmą religiškai. Jie tiki, kad pavienių žmonių gyvenimai yra 
svarbūs todėl, kad kiekvienas toks gyvenimas yra Dievo dovana. 
Tačiau yra ne vien religinių, o ir pasaulietinių šventumo idėjos 
interpretacijų: kaip ateistas gali manyti, jog didis menas ar gyvūnų 
rūšys yra šventi, nes jie savaime vertingi, taip jis gali manyti, jog 
toks pat šventas yra kiekvieno Žmogaus gyvenimas. 

Žinoma, etinis individualizmas neimplikuoja, kad individualus 
žmogaus gyvenimas yra vienintelis fundamentaliai svarbus daly- 
kas. Kaip tik ką sakiau, etinis humanistas taip pat gali manyti, kad 
fundamentalią, savaiminę reikšmę turi menas, pažinimas ar kitos 
vertybės. Bet liberalizmas implikuoja tai, ką galėtume pavadinti 
sveiku etiniu individualizmu arba, kaip jis kartais vadinamas, hu- 
manizmu. Liberalizmas pabrėžia ne tik tai, kad individualus žmo- 
gaus gyvenimas yra vienas iš tų dalykų, kurie reikšmingi savaime, 
o ir tai, kad jis yra vienas iš svarbiausių tokių dalykų: pavienio 
žmogaus sėkmingo gyvenimo nedera lengvai aukoti dėl ko nors 
kitko. Negana to, liberalizmui būdinga dar viena prielaida, kad 
žmogaus gyvenimas savaime vertingas politiniu požiūriu: sėkmin- 
gas pavienio Žmogaus gyvenimas yra imperatyvus kolektyvinis 
politinis tikslas. Šiuo atžvilgiu liberalizmas skiriasi nuo įvairių anar- 
chizmo formų. Anarchizmas pabrėžia, kad ir kokie svarbūs būtų 
pavienių Žmonių gyvenimai, šių žmonių klestėjimas nėra valsty- 
bės ar teisėtos valdžios tikslas. Liberalizmas, priešingai, pabrėžia, 
kad svarbiausias kiekvienos politinės valstybės tikslas yra garan- 
tuoti sėkmingesnį jos piliečių gyvenimą. Liberalizmas remia indi- 
vidualią laisvę ne todėl, kad viešai skelbiasi esąs abejingas tam, 
kuo Žmonės paverčia savo gyvenimą, bet todėl, kad tiki, jog laisvė 
yra esminė sąlyga siekiant gero Žmonių gyvenimo. 


? Etinio individualizmo nedera painioti su klaidingai suprantama metodologi- 
nio individualizmo teze. 

Akivaizdu, kodėl kiekviena politinė teorija, grindžiama etiniu 
individualizmu, turi pateikti tam tikrą laisvės, lygybės ir bendruo- 
menės sampratą. Taip pat akivaizdu, kodėl ji turi bent jau stengtis 
šias sampratas derinti, o ne priešpriešinti jas. Pirmiausia ji turi 
atsakyti į klausimą, ar yra vienodai svarbu, kaip gyvena Žmonės, 
ar vis dėlto vienų Žmonių gyvenimas yra svarbesnis negu kitų. 
Jeigu Žmonių gyvenimai yra vienodai svarbūs — neatrodo, kad 
galimas, bent jau šiuolaikinėje pasaulietinėje politinėje visuomenė- 
je, koks nors kitas atsakymas, — tada natūraliai kyla klausimas, ką 
reiškia šis faktas bendruomenės ekonominės sąrangos požiūriu, ir 
atsakymas į šį klausimą bus ekonominės lygybės teorija arba sam- 
prata. Antra, natūraliai kyla klausimas, kiek vienodas valdžios rū- 
pinimasis Žmonių gyvenimu reiškia — ir kokiais atžvilgiais, — 
kad ši, užuot primetusi žmonėms įsitikinimus ir vertybes, leistų 
jiems gyventi savarankiškai. Atsakymas į šį klausimą bus laisvės 
teorija arba samprata. Trečia, kadangi Žmonės gyvena įvairių ir 
susiplakančių formų bendruomenėje, natūraliai kyla klausimas, kiek 
pavienio žmogaus gyvenimo sėkmė yra susijusi su bendruomenės, 
kurios narys jis ar ji yra, sėkme ir kiek nuo jos sėkmės priklauso 
jo sėkmė. Atsakymas į šį klausimą yra bendruomenės teorija. Tai 
yra primygtiniai klausimai, kuriuos privalo nagrinėti kiekviena li- 
beralios politinės teorijos atmaina. 

Įsidėmėtina, kad, vadovaujantis šiomis nuostatomis, liberalizmo 
sampratoje laisvė, lygybė ir bendruomenė aiškinamos atsakant į 
virtinę klausimų, kylančių fundamentalesnės etinio individualiz- 
mo idėjos pagrindu. Todėl šitaip aiškinant, reikia stengtis kuo la- 
biau išryškinti ne konkuruojančius, o suderinamus politinius tiks- 
lus. Konvencionalios teorijos, skelbiančios, kad laisvė, lygybė ir 
bendruomenė yra konfliktuojantys idealai, prielaida (nors ji daž- 
nai nesuvokiama) yra tam tikra platoniška dorybės samprata. Da- 
roma prielaida, kad šių politinių idealų pobūdis jau atskleistas ir 
kad politinių vertybių pasaulio nelaimė yra tiesiog tai, jog šios 
visos pačios savaime pageidautinos vertybės konfliktuoja. Aš re- 
miuosi priešinga prielaida, kad mes privalome formuluoti konkre- 
čias sampratas rinkdamiesi iš abstrakčių politinių idealų ir atsi- 
žvelgdami į fundamentalesnes vertybes, kuriomis pateisinami šie 

idealai. Todėl privalome kuo labiau stengtis formuluoti tas sam- 
pratas taip, kad jos būtų suderinamos, o ne priešiškos. Žinoma, 
mūsų kūrinį kontroliuoja abstrakti politinių idealų forma: privalo- 
me sugebėti atpažinti, ar mūsų pasirenkamas požiūris į lygybę 
arba laisvę yra požiūris į šias dorybes, o ne požiūris į kažką visai 
kita. Tad tai, kad mūsų sumanymas yra svarbus ir pageidautinas, 
vargiai garantuoja jo sėkmę. Privalome laukti ir Žiūrėti. 


3. Motyvacinė ir paskirstomoji lygybė 


Mūsų tikslas yra išplėtoti tokią liberalizmo sampratą, kurios prie- 
laidos glūdėtų etiniame individualizme ir kuri susietų laisvę, lygy- 
bę ir bendruomenę parodydama, kaip įtikinamos šių dorybių sam- 
pratos atspindi tiek viena kitą, tiek ir fundamentalesnį jų visų pa- 
grindą. Aš apmesiu tokią liberalizmo versiją, kuri, bent jau tiek, 
kiek ji buvo išplėtota, perša mintį, kad šį tikslą galima pasiekti ir 
kad liberalizmas gali būti tiek neprieštaringa, tiek ir patraukli po- 
litinė teorija. 

Tačiau toks mėginimas sukelia rimtų padarinių ir kai kurie iš jų 
gali šiai auditorijai atrodyti labai prieštaringi. Iš karto išdėstysiu, 
ką laikau esant dviem svarbiausiais, esminiais padariniais. Pirma- 
sis iš jų yra tas, kad liberalizmas, mano jau nurodyta prasme, yra 
griežtai egalitarinė vizija. Antrasis — tai, kad jis yra griežtai anti- 
socialistinis: jis neigia tiek ekonominį, tiek ir moralinį socializmą ir 
pabrėžia, jog etinio individualizmo reikalavimus galima įgyven- 
dinti tik laisvosios rinkos sąlygomis, o socialinę ir moralinę aplin- 
ką galima formuoti tik individualių, o ne kolektyvinių sprendimų 
pagrindu. Kai kuriuos iš jūsų gali šokiruoti paradoksas, kad poli- 
tinė teorija gali būti griežtai egalitarinė ir kartu griežtai antisocia- 
listinė. Bet šis pradinis įspūdis pats yra simptomas populiarios 
prielaidos, kad turi egzistuoti Švietimo vertybių konfliktas, tad te- 
orija negalinti pernelyg labai ir vienodai entuziastingai girti lygy- 
bę ir ginti laisvę. 

Kokiu atžvilgiu liberalizmas yra egalitariškas ir kodėl jis kartu 
yra antisocialistinis, aš paaiškinsiu išsamesniuose šių pastabų 
skirsniuose. Bet galbūt naudinga iš pradžių atkreipti dėmesį į pa- 

aiškinančią skirtį. Politinė teorija gali būti egalitarinė dviem aspek- 
tais — motyvacijos ir paskirstymo. Teorija būna egalitarinė motyva- 
cijos plotmėje tada, kai ji pabrėžia, kad politinius sprendimus ir ins- 
titucijas galima kurti vienodai rūpinantis visų bendruomenės narių 
gyvenimu, ir kai ji, turėdama omenyje šį tikslą, mėgina numatyti 
konkrečias politines struktūras — ekonomines ir politines instituci- 
jas. Politinė teorija būna egalitarinė paskirstymo plotmėje tada, kai 
jos numatytos institucijos ir veikimo būdai skirti tam, kad būtų 
mėginama maždaug po lygiai paskirstyti turtą, gerovę, pajamas ar 
išteklius remiantis tam tikra samprata, kas yra lygus paskirstymas. 

Tad teorija gali būti egalitarinė motyvacijos plotmėje, tačiau ne- 
būti egalitarinė paskirstymo plotmėje — ir atvirkščiai. Kai kurie 
libertarai yra egalitarai motyvacijos požiūriu. Jie pripažįsta, kad 
politinių institucijų paskirtis turėtų būti vienodai rūpintis visais 
piliečiais kaip individais, tačiau pabrėžia, jog teisingasis būdas trak- 
tuoti piliečius kaip lygius — tai nesikišti į paskirstymo modelį, kurį 
suformuoja rinkos sandoriai, kad ir koks neegalitariškas būtų šis 
modelis. Kai kurie kolektyvizmo teoretikai, tarp jų utilitarinių te- 
orijų šalininkai, yra egalitarai savo pažiūromis į paskirstymą. Jie 
tiki, kad bendruomenė būna laimingiausia, stipriausia arba jai la- 
biausiai sekasi tada, kai jos piliečiai gauna maždaug po lygią fi- 
nansinės jos sėkmės dalį. Bet šie teoretikai nėra egalitarai motyva- 
cijos požiūriu, nes paskirstymo lygybę jie suvokia kaip priemonę 
siekti tikslo — o jis pats savaime nėra egalitarinis — tai sukurti 
kolektyvinę valstybės gerovę arba galią. 

Motyvacinio ir paskirstomojo egalitarizmo skyrimas perša min- 
tį, jog motyvacinis egalitarizmas yra abstraktus. Žmonės, kurie visi 
pripažįsta, kad valdžia turėtų vadovautis Žmonių kaip individų 
interesais ir kad ji turėtų vienodai rūpintis visų piliečių gyveni- 
mais, vis dėlto gali nesutarti dėl to, kokios konkrečios ekonominės 
struktūros ir institucijos geriausiai įgyvendina šitą tikslą. Kai kurie 
iš jų gali, kaip kad rodo libertarų pavyzdys, teigti, jog tikslas yra 
suderinamas su labai didele ekonomine nelygybe. Bet iš to nekyla, 
kad motyvacinis egalitarizmas yra tuščias ar nenuoseklus. Vargu 

ilgiau negu pripažįstamas, ir net dabar jis yra neigiamas plačiuose 
pasaulio regionuose, pvz., Kinijoje ir fundamentalistinės religijos 
valstybėse. Vargu ar jis yra nenuoseklus, nes, kartą sąmoningai 
pripažinus vienodo rūpinimosi prielaidą, mano tik ką apibūdintas 
libertarinis požiūris, nors ir logiškai suderinamas su motyvacinio 
egalitarizmo prielaida, tampa labai neįtikimas. 

Greičiausiai suvokti tą neįtikimumą galime apmąstydami situ- 
aciją, panašią į tą, kai daromi sprendimai dėl paskirstymo šeimoje, 
kur motyvacinis egalitarizmas yra tradicinis ir nuoširdus. Šeimy- 
niniai sprendimai turi būti tokie (šitaip mano dauguma Žmonių), 
kad būtų parodyta, jog vienodai rūpinamasi kiekvieno šeimos na- 
rio likimu. Nemanytume, kad šis tikslas būtų pasiekiamas, jeigu 
sprendimai būtų daromi taip, jog vienas šeimos narys — pvz., 
turintis kokią nors negalią — gautų daug mažiau negu kiti jos 
nariai. Jeigu nuoširdžiai pripažįstame motyvacinį egalitarizmą — 
o kas iš čia esančių jį neigtų? — privalome tokio paties požiūrio 
laikytis ir darydami politinius sprendimus, kai jie liečia visą ben- 
druomenę. Todėl turime atsisakyti tokių paskirstymo schemų, pa- 
gal kurias viena piliečių grupė — neturintys kvalifikacijos, išsila- 
vinimo arba talento, taip pat ir fizinių trūkumų turintys piliečiai — 
sistemingai visam gyvenimui pasmerkiama turėti miglotesnes per- 
spektyvas. Politiniai idealai, kurie dažnai siejami su reiganizmu 
Jungtinėse Valstijose ir tečerizmu Britanijoje ir kurie uždega labai 
daug žmonių Rytų Europoje kaip išlaisvinantys ir patrauklūs, iš 
tikrųjų yra nesuderinami su jokia tikra motyvacine lygybe, net 
jeigu suderinami su ja logiškai. Jeigu esame šiuo požiūriu egalita- 
rai, mums reikalinga ir kokios nors formos paskirstymo lygybė. 

Bet, kaip jau nurodžiau, jeigu esame motyvaciniai egalitarai, 
privalome taip pat atsisakyti ir kai kurių tradicinių, tačiau šiurkš- 
čių paskirstymo lygybės formų. Privalome atsisakyti lėkštos, nive- 
liuojančios lygybės, kuri kartais vadinama rezultato lygybe. Ši ly- 
gybė suponuoja tai, kad Žmonės privalo būti vienodai turtingi — 
ir nesvarbu, kaip jie apsisprendė gyventi. Šioji paskirstymo lygy- 
bės atmaina iš tikrųjų nėra egalitarinė: žmonėmis nėra rūpinamasi 
vienodai, nes nepaisoma jų pasirinkimų, už kuriuos jie privalėtų 
būti atsakingi. Kiek komunizmas ir socializmas siekia įdiegti šią 

niveliuojančios lygybę, tiek ex hypothesi yra iš esmės neegalitariški 
motyvacijos požiūriu. 

Kitame skirsnyje pradedu išsamiai aiškinti liberalizmo princi- 
pus ir bendrais bruožais apibūdinu tokią paskirstymo lygybę, kai 
gerbiama atsakomybė ir pasirinkimas. Manau, kad ji yra patrauk- 
liausios liberalizmo principų sampratos pagrindas. Tolesniuose skir- 
sniuose apibūdinsiu, irgi bendriausiais bruožais, laisvės ir ben- 
druomenės interpretacijas, kurios taip pat kyla iš etinio individu- 
alizmo ir todėl mano siūlomoje sampratoje yra veikiau suderina- 
mos su lygybe, o ne jai prieštarauja. Šių įvairių laisvės, lygybės ir 
bendruomenės sampratų suponuojamą bendrą liberalizmo interpre- 
taciją reikia vertinti kaip visumą: turite klausti, kiek visa analizė ga- 
rantuoja patrauklų ir praktišką etinio individualizmo variantą’. 

Žinoma, kiek ir kokiu mastu mano aprašomą bendrą interpre- 
taciją galima realiai įgyvendinti šiuolaikinėse visuomenėse, yra ki- 
tas klausimas. Pradėdamas aš pabrėžiau, kad instrumentinius klau- 
simus, kaip reikia plėsti liberalizmą įvairiose bendruomenėse, bū- 
tina atidėti, kol geriau išsiaiškinsime, kokią liberalizmo formą no- 
rime plėsti. Vis dėlto praktiniai klausimai užgriūva teoriją dviem 
būdais, ir nors čia aš iš esmės ignoruosiu praktinius klausimus, 
bet, ko gero, būtų gerai turėti omenyje šiuos du būdus. Pirma, nėra 
prasmės plėtoti kokią nors išsamią, kad ir iš principo pačią pa- 
traukliausią liberalizmo sampratą, jeigu paaiškėja, jog dėl kokios 
nors priežasties yra beviltiška ją įgyvendinti praktiškai, jog, sten- 
giantis įgyvendinti tokios sampratos numatomus tikslus, neįmano- 
ma jokia reikšmingesnė pažanga, nepažeidus bendruomenės eko- 
nomikos ar politinio stabilumo. Aišku, aš netikiu, kad ši samprata, 
kurią čia aprašau, tiesiog dramatiškai nepraktiška. Antra, net jeigu 
samprata nėra beviltiškai neįgyvendinama, vis dėlto gali iškilti sun- 
kumų įgyvendinant jos idealus, o tai reikštų, kad praktiškai tų 


* Šiuose skirsniuose pateikiamas liberalizmo aiškinimas grindžiamas virtine 
per daugelį metų paskelbtų publikacijų. Žr.: What Is Equality? Parts 1 and 2, Philoso- 
phy and Public Affairs, Spring, Summer 1981; Part 3, xx Iova Law Journal xxx 
(198x); Part 4, xx San Francisco Law Review xxx (198x); Liberal Community, xx Ca- 
lifornia Law Review xxx (1989); Democracy. Community and Constitution: We the 
People in Court, xx Universitv of Alberta Law Review xxx (1990). 

idealų negalima visiškai įgyvendinti. Dėl priežasčių, kurias nuro- 
dysiu, tai išties galima pasakyti apie mano aprašomą liberalizmo 
sampratą. Tačiau politinė teorija yra naudinga ir svarbi apibrė- 
žiant politinius idealus, net jeigu jų neįmanoma įgyvendinti, mat 
teorija nurodo, ko turėtume siekti, ir teikia tikrą viltį, jog šito siek- 
dami, padarysime bent jau reikšmingą pažangą. 


4. Kas yra ekonominė lygybė? 


Sakiau, kad motyvacinė lygybė tam tikra prasme implikuoja pa- 
skirstymo lygybę. Tačiau kokia prasme? Turėtume pradėti nuo sun- 
kaus ir bendro klausimo. Kiekviena politinė teorija, pripažįstanti pa- 
skirstymo lygybę, nors ir kaip vieną iš daugelio siektinų tikslų, nu- 
rodo arba suponuoja paskirstymo lygybės matą: numatomas tam 
tikras standartas, kuris padeda įvertinti, ar konkretūs socialiniai po- 
kyčiai didina ar mažina šitaip suprantamą lygybę. Istoriškai dau- 
guma egalitarinių teorijų tyliai suponuodavo, kad tikrasis lygybės 
matas yra tam tikra gerovės samprata. Vertinant tokiu matu, ben- 
druomenė ekonominio paskirstymo požiūriu traktuoja žmones kaip 
lygius tada, kai ji garantuoja, kad visi žmonės savo gyvenime pa- 
tirtų maždaug vienodą laimę, pasitenkinimą arba sėkmę. Bet yra ir 
kitokia galimybė: ekonominę lygybę galime apibrėžti atsižvelgda- 
mi ne į tai, ar žmonės savo gyvenime pasiekia vienodą laimę arba 
gerovę, bet į tai, ar jie turi vienodus išteklius, leidžiančius jiems gy- 
venti savarankiškai, paversti savo gyvenimus tuo, kuo jie norėtų. 
Šiuo požiūriu visuomenė artėja prie lygybės tada, kai ji mažina skir- 
tingiems Žmonėms gyvenime prieinamų išteklių nelygybę. 

Privalome rinktis vieną iš šių dviejų bendrų atsakymų į klausi- 
mą, kas yra lygybė — išteklių lygybė ar gerovės lygybė? Tik po to 
galėsime svarstyti, kaip geriau tobulinti tą bendrą atsakymą. Gali 
atrodyti, kad gerovės lygybė yra tinkamesnė, nes ji apima tai, kas 
iš tikrųjų svarbu Žmonėms: šiaip ar taip, žmonės nori gerovės iš 
principo, o išteklių — tik instrumentiškai, kaip priemonės gerovei 
pasiekti. Tačiau išteklių lygybė iš pat pradžių daro kitokį poveikį. 
Ji labiau atitinka mūsų asmeninės atsakomybės jausmą. Šiuo atveju 
daroma prielaida, kad jeigu pradinis išteklių paskirstymas yra są- 

žiningas, tai žmonės kaip individai, o ne valstybė kolektyviai turi 
spręsti, kaip panaudoti jiems prieinamus išteklius ir kaip jiems 
pavyksta susikurti gyvenimą, kuris jiems atrodo vertingas. 

Iš tikrųjų pirminis gerovės lygybės patrauklumas yra tik iliuzi- 
nis, nes mes negalime gerovės laikyti lygybės matu, kol nepasiren- 
kame kokios nors konkrečios gerovės sampratos, leidžiančios iš- 
matuoti lygybę. O kada pasirenkame konkrečią sampratą, pirminis 
gerovės egalitarizmo patrauklumas dingsta’. Etinis individualizmas 
lygybės matu renkasi išteklius, o ne gerovę. Tikra ekonominė ly- 
gybė egzistuoja tik tada, kai žmonėms suteikiami vienodi pradi- 
niai ištekliai, kad jie galėtų nuspręsti, kokia patirtis, siekiai ir lai- 
mėjimai jiems yra svarbūs, ir kuo geriausiai panaudoti vienodus 
išteklius įgyvendindami savo idealus. Bet išteklių lygybę reikia 
apibrėžti tiksliau: turime rasti kokį nors būdą nustatyti, koks ištek- 
lių paskirstymas yra lygus paskirstymas. Pvz., ar žmonės turi vie- 
nodus išteklius tada, kai jų pajamos skirtingos, bet skirtingos tik 
todėl, kad vienas ryžtasi dirbti sunkiau nei kitas? Arba todėl, kad 
nors abu dirba vienodai sunkiai, vienas ryžtasi imtis verslo, o kitas 
nutaria dėstyti universitete? 

Ekonominės lygybės kritikai paprastai vadovaujasi prielaida, kad 
išteklių lygybė reiškia tai, jog visi privalo turėti vienodą turtą — 
nesvarbu, kiek kuris dirbo ar išleido, — ir jie remiasi šiuo lygybės 
įvaizdžiu, kad ją išjuoktų. Bet iš tiesų tikra išteklių lygybė įgy- 


` Tarkime, pvz., kad renkamės Benthamo sampratą, pasak kurios, gerovė yra 
malonumas ir skausmo nebuvimas. Žmonės nesutaria dėl to, kiek malonumas yra 
svarbus gyvenime: nors beveik niekas nelaiko malonumo ir skausmo nebuvimo 
nereikšmingais dalykais, praktiškai niekas nemano, kad jie yra vienintelis reikšmin- 
gas dalykas. Kai kurie žmonės nori atsisakyti nemaža malonumo vardan to, kad 
pasiektų tai, ką jie vertina labiau: pvz., reikšmingą darbą arba savo draugų ar 
bendradarbių pagarbą. Kadangi žmonės nesutaria dėl malonumo svarbos, palyginti 
su kitais reikšmingais dalykais, tai, atrodo, būtų klaida, jeigu lygybę šiuo vienu 
atžvilgiu politika laikytų net vienu iš daugelio tikslų. Prieitume tą pačią išvadą, 
jeigu kanonine gerovės samprata laikytume ne malonumą, bet visų siekių ir troški- 
mų, kokius tik gali turėti žmonės, patenkinimą. Žmonės taip pat nesutaria, kiek 
svarbu yra patenkinti jų troškimus arba siekius: tie, kurie mano, jog tai labai svarbu, 
renkasi lengvai įgyvendinamus siekius, o tie, kurie mano, jog tai mažiau svarbu, 
veikiau renkasi sunkiai įgyvendinamus siekius. Taigi, atrodo, klystame mėgindami 
sulyginti žmones pagal tai, ką kiekvienas turi arba ko jis gali norėti, nes žmonės 
griežtai nesutaria dėl tokių dalykų svarbos. 

vendinama tik tada, kai įvairių Žmonių valdomi ištekliai yra lygūs 
pagal jų teikiamų galimybių vertę, t. y. pagal vertę, kurią jie turėtų 
ir kitų Žmonių rankose. Todėl joks paskirstymas nėra visiškai ly- 
gus paskirstymas, kol jis neišlaiko to, ką ekonomistai vadina „pa- 
vydo“ testu, t. y. kol joks bendruomenės narys nepavydi visų kiek- 
vieno kito nario valdomų išteklių. Manoma, kad šie ištekliai supo- 
nuoja galimybes rinktis darbą ir vartojimo būdą, nes jie šias gali- 
mybes sukuria. Aš pavydžiu jums išteklių; jeigu aš būčiau pasirin- 
kęs juos, tad būčiau pasirinkęs ir jų kuriamą gyvenimą, o ne tą, 
kurį dabar gyvenu. 

Šiame teste pavydas yra ekonominis, o ne psichologinis reiški- 
nys. Kito asmens išteklių pavydima tada, kai norima pačiam turėti 
tuos išteklius, kuriuos kitas pasirinko. Žinoma, šį pavydo testą ga- 
lima išlaikyti net tada, kai gerovė, kurią žmonės pasiekia turėdami 
savo išteklius, nėra lygi. Jeigu jūsų tikslai, siekiai ar planai yra 
lengviau įgyvendinami negu manieji, arba jeigu jūsų asmenybė 
skiriasi nuo manosios kitokiais atžvilgiais, turėdami tuos pačius 
išteklius, jūs susikursite kur kas didesnę gerovę negu aš. Išteklių 
lygybė labai skiriasi nuo gerovės lygybės. 

Esant tam tikroms prielaidoms, kurias aš tuojau nurodysiu, ga- 
lima išlaikyti pavydo testą ir garantuoti tobulą paskirstymo lygybę 
surengus teorinį valrasišką visų išteklių aukcioną. Čia dalyvaujan- 
tys Žmonės turėtų vienodai išteklių, kurie primintų vienodą auk- 
ciono žetonų, suteikiančių tik teisę jame dalyvauti, skaičių. Jeigu 
toks aukcionas būtų kartojamas tol, kol visiems praeitų noras jį 
tęsti ir jis pagaliau baigtųsi, pavydo testas būtų išlaikytas. Niekas 
nebeketintų įsigyti dar kieno nors kito siūlomo išteklių paketo; 
jeigu jis teiktų pirmenybę kito žmogaus paketui, jis įsigytų tą pa- 
ketą vietoje savojo. Bet, žinoma, realiame pasaulyje neįmanoma 
sukurti šios idealios situacijos. Šito negalima padaryti dėl šios, be 
daugelio kitų, reikšmingos priežasties. 

Ištekliai, kuriuos valdo žmonės, būna dviejų rūšių: asmeniniai 
ir neasmeniniai. Asmeniniai ištekliai yra sielos ir kūno savybės, 
nuo kurių priklauso žmonių sėkmė, kai jie įgyvendina savo planus 
ir projektus: tai fizinė ir dvasinė sveikata, stiprumas ir gabumai. 
Neasmeniniai ištekliai yra aplinkos elementai, kuriuos galima pa- 

versti savo nuosavybe ir perduoti kitiems: tai žemė, žaliavos, na- 
mai, televizoriai, kompiuteriai, taip pat įvairios juridinės teisės ir 
interesai, susiję su šiais ištekliais. Mano tik ką įsivaizduotas auk- 
cionas yra neasmeninių išteklių aukcionas, o kadangi asmeniniai 
ištekliai bus nevienodi pasibaigus aukcionui, pavydo testas nebus 
išlaikytas. Net jeigu aš turiu tokius pat materialinius, neasmeni- 
nius išteklius kaip ir jūs, aš pavydėsiu jūsų visų išteklių — taip pat 
ir jūsų gabumų bei sveikatos. Kai baigiasi aukcionas, kai ir mes 
kiekvienas pradedame gaminti ir prekiauti naudodamiesi savo 
pradiniais ištekliais, jūsų didesnis talentas ir geresnė sveikata greitai 
sugriaus ir mūsų pirminę neasmeninių išteklių lygybę. Tą patį darys 
ir nevienoda mus aplankanti sėkmė. Jūsų gyvenimas gali klestėti, o 
mano — blogėti dėl žiaurios nesėkmės. Kalbėdamas apie nesėkmę, 
turiu galvoje pavojus, kurių negalėjau numatyti ir nenorėjau patirti. 

Taigi išteklių lygybė reikalinga kompensavimo strategijų, lei- 
džiančių ištaisyti, kiek tai įmanoma, asmeninių išteklių ir Žiau- 
raus likimo nelygybę. Neįmanoma tobulai kompensuoti už šią 
nelygybę ir išties sunku ginti kompensavimo schemas, kurioms 
būdingas akivaizdžiausias pirminis egalitarinis patrauklumas. Tar- 
kime, kad mes periodiškai — pvz., kartą per metus — paprasčiau- 
siai turtingųjų turtą perduodame vargšams, kol dar kartą yra iš- 
laikomas pavydo testas ir visi, vertinant galimybių požiūriu, turi 
turto po lygiai. Tokia politika akivaizdžiai darytų įtaką tam, ką ir 
kokiomis sąnaudomis gamina visuomenė. Šitaip būtų padaryta 
tokia įtaka kiekvieno Žmogaus padėčiai, kad daugelis žmonių, 
tarp jų ir kai kurie, esantys viršūnėje, įsitikintų, jog po visų per- 
davimų jų padėtis pablogėjo. Taigi privalome pateisinti bet kurią 
kompensavimo programą pateikdami tam tikrus argumentus vi- 
siems tiems, kurie dėl jos nukenčia. Turime paaiškinti, kodėl dėl 
permainų vis dėlto padidėja lygybė. Čia teoriškai išdėstome prak- 
tinę problemą, kuri iškyla kiekvienam demokratiniam politikui, 
norinčiam padidinti lygybę. Jis ar ji privalo rasti argumentų, pa- 
aiškinančių, kodėl vardan teisingumo reikia tam tikru mastu, nors 
ir ne daugiau, perskirstyti turtą. 

Vienas argumentas išlaiko šį testą. Galima išgalvoti kompen- 
savimo metodus, grindžiamus apmokestinimo arba perskirstymo 

sistema, kuri modeliuojama įsivaizduojant hipotetinę draudimo 
rinką, imituojančią realią draudimo rinką pradinės lygybės są- 
lygomis: kurti fondus arba didinti galimybes įsidarbinti ar tokius 
išteklius kaip sveikatos apsauga. Jeigu visi žmonės turėtų vie- 
nodai lėšų ir galėtų visi įsigyti vienodą draudimą už mokestį, 
atitinkantį realią riziką įprastinėje komercinėje draudimo rinko- 
je, tai kokį draudimą ir už kokį mokestį įsigytų eilinis žmogus, 
kad apsidraustų nuo nelaimingų atsitikimų, negalių, bedarbys- 
tės arba menko uždarbio? Atsakymus į tokius klausimus galime 
panaudoti numatydami tokią mokesčių sistemą, kad sumokami 
mokesčiai prilygtų draudimo mokesčiams, kurie būtų sumokėti 
toje hipotetinėje draudimo rinkoje, ir kad tas perskirstymas pri- 
lygtų bendrajai draudimo apimčiai“. Šitokio pobūdžio perskirs- 
tomojo apmokestinimo programa visiškai nepašalintų — pavy- 
do testas nebūtų išlaikytas net ir įgyvendinus tokią programą — 
išteklių nelygybės, tačiau, be abejo, ją sumažintų. Joks žmogus, 
pripažįstantis ir etinį individualizmą, ir motyvacinį egalitarizmą 
negali įtikinamai paneigti šitaip sudaryto perskirstomojo apmo- 
kestinimo plano. 

Tik ką sakiau, kad perskirstymo programa galėtų būti grindžia- 
ma mokesčių įplaukomis, modeliuojamomis taikant hipotetinius 
draudimo apskaičiavimus. Šiuo atveju būtų apskaičiuojama arba 
tai, kaip paskirstomi pinigai hipotetiniams to draudimo gavėjams, 
arba tai, kokių jie būtų turėję galimybių ir išteklių, jeigu pradinė 
lygybė būtų buvusi didesnė. Pasirinkimą turės iš dalies lemti prak- 
tinės galimybės. Bet išteklių lygybės, jeigu ji yra praktinė, atveju 
kur kas geriau suteikti galimybių, ypač darbo vietų, negu duoti 
lėšų“. Kai skiriamos darbo vietos, nors galbūt tai padaryti yra tiek 
pat brangu kaip ir duoti lėšų, būna didesnės garantijos, kad žmo- 
nės turės tik tiek pajamų, kiek jų pasirengę užsidirbti. Būtent tai 
stengiausi garantuoti išteklių lygybe, kuri planuojama remiantis 
galimybių vertės modeliu. 


° Tokio plano detalės yra pateikiamos darbe What is Equality? Part 2. 


7? „Naujoji“ Demokratų partija, kaip ją dabar vadina Amerikos žiniasklaidos 
priemonės, pabrėžė, jog pinigines išmokas reikia pakeisti darbo vietomis. Žr.: Kaus. 
The End of Equality, Basic Books (1992). 

5. Ar lygybė prieštarauja laisvei? 


Etinis individualizmas yra tiek liberali, tiek ir egalitarinė dok- 
trina, nes jis pabrėžia esant pamatiniu dalyku tai, kad individai 
privalo turėti visą laisvę kurti savo asmenines jiems patiems ge- 
riausio gyvenimo sampratas ir pagal jas elgtis. Tačiau sakiau, kad 
nuomonė, jog egzistuoja laisvės ir lygybės konfliktas, yra populia- 
ri. Pasak šios nuomonės, jeigu visuomenė siekia tikros ekonomi- 
nės lygybės, tai tam tikros laisvės privalo būti ribojamos. Pvz., 
turi būti ribojama prekybos arba sandorių laisvė, laisvė siųsti vai- 
kus į privačias mokyklas arba samdytis gydytoją ar laisvai rinktis 
medicininį aptarnavimą. Tad kyla klausimas, ar etinio individua- 
lizmo, kurį aš aptarinėjau, egalitarinis pobūdis neprieštarauja jo 
liberaliam pobūdžiui. 

Ne. Jeigu renkamės išteklių lygybę kaip geriausią paskirstymo 
lygybės sampratą, tada lygybę ir laisvę turėtume laikyti partnerė- 
mis, o ne priešininkėmis, nes šiai lygybės sampratai laisvė yra 
esminis dalykas. Konkrečiai, moraliniu požiūriu svarbiausios lais- 
vės — žodžio, religijos ir įsitikinimų laisvė, teisė laisvai apsispręsti 
svarbiais asmeniniais reikalais ir teisė laisvai rinktis, ar dirbti ir ką 
dirbti, — yra tokios esminės lygybei, jog visoks šių laisvių kompro- 
mitavimas rodo bendruomenę esant griežtai antiegalitarinę. Tai 
akivaizdu net iš mano pateikto trumpo išteklių lygybės apmato. 
Kai lygybė suprantama šitaip, tai paskirstymo lygybė tampa pri- 
klausoma ne nuo gryno ir tiesiogiai įvertinamo rezultato (pvz., 
nuo pasirinkimo patenkinimo), bet nuo paties sprendimų derini- 
mo proceso, kai žmonės gali nustatyti, kokia tikroji jų planų žada- 
mų galimybių vertė kitiems Žmonėms, tad ir sudaryti bei pertvar- 
kyti tuos planus, kad būtų panaudojama tik sąžiningai jų įgytų 
išteklių dalis, kuri iš principo prieinama visiems. 

Taigi, ar realiai egzistuojanti visuomenė artėja prie išteklių ly- 
gybės, priklauso nuo to, ar ji tinkamai svarsto šį klausimą ir ar 
teisingai renkasi siekdama to tikslo. Kad toks svarstymas ir rinki- 
masis vyktų sklandžiai, reikia labai plačios laisvės, nes kiek iš tik- 
rųjų asmens turimi ištekliai ir galimybės kainuoja kitiems, galima 
nustatyti tik tada, kai Žmonių siekiai ir įsitikinimai yra autentiški, 
o jų pasirinkimai ir sprendimai pakankamai gerai atitinka tuos 

siekius ir įsitikinimus. Nei viena, nei kita nėra įmanoma be plačios 
laisvės. Tad, pasak šios lygybės sampratos, laisvė yra būtina lygy- 
bei ne todėl, kad yra teisinga abejotina ir trapi hipotezė, jog žmo- 
nės tikrai labiau vertina svarbias laisves negu kitus išteklius, bet 
todėl, jog laisvė yra esminis dalykas apibrėžiant ir garantuojant 
lygybę — ir nesvarbu, ar žmonės ją vertina labiau už viską, ar ne. 
Dėl to laisvė netampa vienodo paskirstymo instrumentu, kaip kad 
ji ir lygybės nepaverčia laisvės instrumentu: šios dvi idėjos veikiau 
susilieja išsamesniame aiškinime, kada teisė, reguliuojanti išteklių 
paskirstymą ir panaudojimą, visus traktuoja vienodai. 

Vadinasi, pripažinus išteklių lygybės idėją, būtina kitaip pa- 
žvelgti į tokius politinius ginčus kaip kad ginčas dėl privataus 
švietimo ir dėl privačios medicinos. Gana paplitusi nuomonė, kad 
tokie ginčai verčia griežtai rinktis laisvę arba lygybę. Laisvės rink- 
tis išsilavinimą ir gydymąsi ribojimas trukdo Žmonėms išreikšti 
savo prioritetus ir pasirinkimus, todėl kelia grėsmę liberaliai su- 
prantamai lygybei, o ne skatina ją. Kai pažeidžiamos pamatinės 
laisvės, kurias liberalai labiausiai stengiasi apsaugoti — būtent to- 
kias moraliniu požiūriu svarbiausias laisves kaip žodžio laisvė ir 
moralinė autonomija, — tada dar akivaizdžiau pakertama, o ne 
skatinama šitaip suprantama lygybė. Išteklių lygybė yra iš esmės 
priešiškas dalykas valstybiniam socializmui arba bet kuriai kitai 
ekonominei sistemai, kurioje sprendimai, kaip dirbti arba gyventi, 
daromi kolektyviai, o ne individualiai. 

Šiuos argumentus, kad laisvė ir lygybė yra suderinamos, dabar 
privalau papildyti dar dviem dalykais. Pirmasis yra akivaizdus: 
argumentuojant daroma prielaida, kad apmokestinimas, priešin- 
gai, negu teigė kai kurie Žmonės, pats savaime nevaržo laisvės. 
Teisinga mokesčių sistema padeda nustatyti, kokią dalį savo fizi- 
nių pajamų asmuo turi teisę pasilikti sau, be to, sukurti tokią situ- 
aciją, kad Žmonės negalėtų leisti morališkai jiems nepriklausančių 
pinigų. Tokia sistema nemažina jų laisvės, kad ir kokios patrauk- 
lios laisvės sampratos požiūriu ji būtų vertinama. Antrasis dalykas 
yra tas, kad lygiai akivaizdu, jog nesuponuojama prielaida, kad 
laisvė arba lygybė neleidžia riboti žmonių laisvės elgtis, kaip jie 
nori. Priešingai, lygybė aiškiai įpareigoja tam tikru mastu juridiš- 

kai apriboti totalinę laisvę, o tai yra būtina norint garantuoti nuo- 
savybės ir asmens saugumą, nes neįmanoma tiksliai suderinti 
išteklių su planais ir projektais, kol žmonės negali būti tikri, jog jie 
valdo savo įgyjamus išteklius. 

Vis dėlto, pasak šios lygybės sampratos, reikia atskirai pateisinti 
kiekvieną laisvės apribojimą, kuris nėra būtinas norint garantuoti 
saugumą. Išteklių lygybės pagrindas — bendroji pasirinkimo lais- 
vės prielaida. Iš to kyla svarbi tiesioginė išvada, ir turėtume ją 
apsvarstyti. Šia išvada grindžiamas teiginys, būdingas Johno Stuar- 
to Millio pradėtai liberaliai tradicijai: negalima pateisinti teisinių 
draudimų remiantis vien tuo, kad draudžiamas elgesys įžeidžia 
kokią nors vyraujančią religiją arba moralinę ortodoksiją. Galima 
būtų prieštarauti, kad lygybė nesuderinama su Millio principu, nes 
plintant tam tikriems pomėgiams arba pažiūroms — pvz., pornog- 
rafijos aistrai arba rasistinėms pažiūroms, — konkretiems žmo- 
nėms — moterims arba rasinių mažumų atstovams — tampa sun- 
kiau pasiekti tai, ko jie nori, tad lygybė veikiau skatina reikalauti 
cenzūros, o ne pakantos tokioms pažiūroms. Žinoma, kai kurios 
žmonių pažiūros ir pomėgiai yra apgailėtini ir įžeidžiantys, bet 
išteklių lygybė neduoda pagrindo cenzūruoti tokias pažiūras arba 
paskelbti jas baudžiamu nusikaltimu; priešingai, ji yra stiprus ar- 
gumentas elgtis kaip tik atvirkščiai. 

Lygybės tikslas, pasak šios sampratos, yra pasiekti, kad Žmonių 
neasmeninius išteklius ir galimybes, leidžiančius jiems realizuoti, 
esant teisingai starto padėčiai, savo planus, projektus ar gyvenimo 
būdą, lemtų ekonominė rinka, o ne kolektyviniai sprendimai, kiek 
pripažintini konkretūs tų Žmonių polinkiai arba vertinimai, su ku- 
riais jie ateina į tą rinką. Liberalus aiškinimas, ko reikalauja tikra 
lygybė, taip pat taikomas tiek socialinei, tiek ir moralinei aplinkai. 
Reikalaujama, kad ši aplinka būtų formuojama laisvės reikšti įvai- 
rias pažiūras ir pomėgius pagrindu — ir nesvarbu, kokie bjaurūs 
ar nepageidautini būtų kai kurie šie pomėgiai arba pažiūros dau- 
gumai ar kokiai nors mažesnei grupei“. 

“ Liberalus požiūris į cenzūrą ir nauji iššūkiai šiam požiūriui išsamiau aiškina- 
mi mano straipsniuose „Liberty and Pornography“ bei „New Threats to Free Spe- 


ech“, paskelbtuose New York Review of Books. 

6. Bendruomenės reikalavimai 


Kadangi etinis individualizmas suponuoja, jog pavienio žmo- 
gaus gyvenimas yra didžiai ir savaime svarbus, o jo likimas dau- 
geliu atžvilgių priklauso nuo įvairių bendruomenių, kuriose gyve- 
na žmonės, sėkmių ar nesėkmių, etiniam individualizmui neišven- 
giamai turi iškilti klausimas, ar reikia ir kiek reikia aukoti laisvę 
arba lygybę bendruomenės labui. Kaip minėjau, liberalizmas daž- 
nai kritikuojamas už tai, kad pernelyg mažai atsižvelgia į bendruo- 
menės poreikius. Kaltina tiek konservatoriai, tiek ir radikalai. Tiek 
vieni, tiek ir kiti pabrėžia, kad liberali tolerancija nėra jautri tam, 
jog labai svarbu puoselėti kolektyvines bendruomenės vertybes. Ži- 
noma, konservatoriai ir radikalai nesutaria dėl to, kokias kolekty- 
vines vertybes svarbu išsaugoti. Konservatoriai apeliuoja į tradici- 
nes moralines vertybes, o radikalai pabrėžia visiškai kitokias, ne- 
tradicines vertybes, kuriomis, jų manymu, bendruomenės turėtų 
pakeisti savo tradicines vertybes. Vis dėlto tiek vieni, tiek ir kiti 
kartais sutaria dėl konkrečios politikos, pvz., dėl pornografijos cen- 
zūros. Tačiau dažniausiai šių abiejų polių liberalios tolerancijos 
kritikai nesutaria dėl to, kokiomis konkrečiomis priemonėmis dera 
paremti jų labai skirtingas bendruomenės vizijas. 

Prielaida, kad liberalai nekreipia dėmesio į bendruomeninių saitų 
svarbą ir poreikius, yra labai klaidinga. Liberalai ginčijasi su kon- 
servatoriais ir radikalais ne dėl bendruomenės svarbos ir ne dėl to, 
ar žmonės turėtų sieti savo asmeninį likimą su didesnių socialinių 
darinių likimu. Ginčijamasi dėl konkretaus politinių bendruome- 
nių pobūdžio ir dėl atskirų būdų, kuriais žmonės susitapatina ir 
turėtų susitapatinti su tomis konkrečiomis bendruomenėmis. Poli- 
tinės bendruomenės liberalios sampratos esmę sudaro šios idėjos. 
Žmonės priklauso įvairiausioms skirtingų rūšių bendruomenėms: 
etninėms, biologinėms, religinėms, profesinėms, geografinėms ir 
socialinėms. Žmonės, turintys savimonę, supranta, kad jie yra etiš- 
kai integruoti į šias įvairias bendruomenes — būtent jie supranta, 
kad daugelio bendruomenių, kurioms jie priklauso, sėkmė ar ne- 
sėkmė yra jų kaip individų sėkmingo arba nesėkmingo gyvenimo 
sudedamoji dalis. Bet šitos integracijos pobūdį lemia konkrečios 
visuomenės pobūdis. 

O dėl politinių bendruomenių, tai čia tinkama integracijos for- 
ma yra politinė integracija. Žmonės, deramai puoselėdami savo 
politinės bendruomenės vertybes, puoselėja jos etines vertybes, rū- 
pinasi jos sėkme įgyvendinti teisėtus etinio individualizmo politi- 
nius tikslus. Šiuo požiūriu žmones politinėje bendruomenėje saisto 
supratimas, kad kiekvienam yra svarbu, jog su kitais būtų elgia- 
masi teisingai. Pasak geriausių šių dorybių sampratų, kaip tik to- 
dėl pagarba laisvei ir lygybei kyla iš pagarbos bendruomenei ir iš 
integracijos į bendruomenę, o šios kelios vertybės — pakartosime 
tai vėl — papildo viena kitą, o ne prieštarauja viena kitai. 

Todėl kontrastas tarp šios liberalios politinės bendruomenės sam- 
pratos ir jos varžovių — konservatyvios ir radikalios sampratų — 
yra didelis. Jos varžovės mėgina apibrėžti politinę bendruomenę 
remdamosi kokiu nors kolektyviniu sprendimu, kas yra geras arba 
dorybingas gyvenimas. Jos suponuoja, kad žmonės gali savo liki- 
mus susieti su kitų žmonių likimais tiktai kolektyviai nutardami, 
koks yra dorybingo gyvenimo turinys, todėl liberali tolerancija ir 
lygybė, kuriomis remiantis smerkiami kolektyviniai sprendimai šiuo 
klausimu, yra priešiškos politinei bendruomenei. Liberalizmas nė- 
ra priešiškas, bet atvirkščiai — jis entuziastingai sveikina politinę 
bendruomenę, tačiau suprantamą kitaip — grindžiamą principu, o 
ne dorybe. Šiuo atžvilgiu liberalizmas yra platoniškas?. Platonas, 
nors toli gražu nebuvo liberalus kitais požiūriais, įrodinėjo, jog 
politinį teisingumą ir individualią sėkmę sieja ypatingas ryšys. Jis 
aiškino, kad geras gyvenimas įmanomas tik teisingoje visuomenė- 
je. Liberalizmo požiūris į tai, kokia forma individas turi integruotis 
į visuomenę, yra toks pat. 


7. Dvi demokratijos sampratos 


Likusioje esė dalyje aš pabrėžiu konkretų bendruomenės libera- 
lios sampratos aspektą, kuris, mano nuomone, yra itin svarbus 


* Žinoma, iškyla svarbus klausimas, kiek šią platonizmo formą galima atskirti 
nuo platonizmo dorybės srityje, o juo, kaip sakiau, grindžiamas ortodoksinis po- 
žiūris į konfliktuojančias vertybes. Išsamiau tai aptariama mano straipsnyje „Justi- 
ce and the Good Life“, paskelbtame Kanzaso universiteto leidyklos Lindley paskai- 
tų serijoje. 

mums diskutuojant apie liberalizmo plitimą, ypač Rytų Europoje. 
Demokratija implikuoja bendruomenę, nes demokratija, kaip ir be- 
veik visos kitos valdymo formos, implikuoja kolektyvinį veikimą. 
Sakome, kad demokratijos sąlygomis valdo tauta. Turime omenyje 
tai, kad tauta kolektyviai daro tai, ko nedaro arba negali daryti 
pavieniai individai, pvz., renka vadovus. 

Tačiau egzistuoja dvi kolektyvinio veikimo rūšys: statistinis ir 
bendruomeninis ir — atitinkamai — dvi demokratijos sampratos. 
Kolektyvinis veikimas yra statistinis tada, kai tai, ką atlieka grupė, 
yra pavienių grupės narių savarankiškai atliekamų veiksmų ben- 
dras arba konkretus rezultatas: jie nemano, jog ką nors daro kaip 
grupė. Galime sakyti, kad kurios nors šalies, pvz., Italijos, tauta 
teikia pirmenybę agresyvesnei ir intervencinei ekonominei politi- 
kai. Kolektyvinį veikimą apibūdiname taip: joks italas ar italė ne- 
gali veikti taip, kad patvirtintų, jog ką nors konkrečiai mąsto atski- 
rai paimta italų tauta. Vis dėlto nuoroda į italų tautą yra tik pa- 
prasta stilistinė kalbos priemonė: juk nemanome, kad realiai egzis- 
tuoja multiplikacinio filmo superpersona, vadinama italų tauta, kuri 
turi savas pažiūras. Mūsų pastaba tėra apytikris statistinis vertini- 
mas, ką (tarkime) mano dauguma italų arba ką mano dauguma 
italų apie dalyką, kurį apmąsto, arba kažkas panašaus. Arba galė- 
tume sakyti, kad vakar valiutų rinkoje pakilo lyros kaina. Vėlgi 
apibūdiname kolektyvinį veiksmą: kiek svaresnę įtaką valiutų rin- 
kai gali daryti tik didelė grupė bankininkų ir dilerių. Bet ir vėl 
nurodydami kolektyvinę esybę — valiutų rinką, nenurodome jo- 
kios realios esybės. Visiškai nekeisdami to, ką sakome, prasmės, 
galime išsakyti ir aiškiai statistinio pobūdžio teiginį: bendras dau- 
gybės pavienių valiutinių sandorių poveikis nulėmė didesnę lyros 
kainą vėlesnėje prekyboje. 

Antra vertus, kolektyvinis veikimas yra bendruomeninis tada, 
kai jo negalima paversti kokia nors statistine individualia veiks- 
mo funkcija, nes jis yra kolektyvinis gilesne prasme — būtent rei- 
kalaujama, kad individai pripažintų, jog egzistuoja grupė kaip at- 
skira esybė arba reiškinys. Geras pavyzdys yra pažįstamas, bet la- 
bai išraiškingas kolektyvinės kaltės pavyzdys. Vokiečiai jaučiasi at- 
sakingi už tai, ką padarė Vokietija, o ne ką padarė kiti vokie- 


319 


RONALD DWORKIN 


čiai. Jų atsakomybės jausmą kursto pripažinimas, kad jie patys 
yra vienaip ar kitaip susiję su nacių teroru, kad jie atstovauja 
tautai, kuri įvykdė tuos nusikaltimus. Orkestras gali groti sim- 
foniją, nors joks vienas muzikantas negali jos sugroti. Bet tai nėra 
statistinio kolektyvinio veikimo atvejis, nes orkestrinio atlikimo 
požiūriu esminis dalykas yra ne konkreti funkcija, kurią atlieka 
muzikantai, kai kiekvienas jų groja tam tikrą atitinkamą parti- 
tūrą, o tai, kad muzikantai groja kaip orkestras, kai kiekvienas 
jų stengiasi prisidėti prie grupinio atlikimo, o ne tik atlikti vien 
savo individualias partijas. 

Statistinio ir bendruomeninio veikimo skyrimas leidžia mums 
dvejopai interpretuoti nuvalkiotą tezę, kad demokratija yra kolek- 
tyvinis veikimas, dvejopai interpretuoti Lincolno pažadą, kad de- 
mokratija yra žmonių valdžia, kad valdo Žmonės ir kad valdžia 
skirta žmonėms. Pirmoji šitų idėjų interpretacija yra statistinė: de- 
mokratijos sąlygomis politiniai sprendimai yra priimami taip, lyg 
jie būtų pavienių piliečių balsų, sprendimų ar norų funkcija. Pasak 
šios interpretacijos, demokratija skiriasi nuo kitų valdymo formų, 
nes demokratijos sąlygomis lemiama funkcija yra mažoritarinio ar 
bent jau pliuralistinio pobūdžio, o esant kitoms valdymo formoms, 
sureikšminamos kitokios statistinės funkcijos. Antroji interpretaci- 
ja yra bendruomeninė: demokratijos sąlygomis politinius sprendi- 
mus priima ne pavienių individų grupė, o ypatinga esybė — tauta. 
Ši formuluotė turėtų jums priminti Rousseau bendrąją valią, kurią 
aš linkęs sieti su bendruomenine, o ne su statistine demokratijos 
samprata. 

Dviejų demokratijos sampratų skirtumas turi milžinišką prakti- 
nę reikšmę, nes jis yra lemiamas dalykas sprendžiant klausimą, 
kada daugumos sprendimą, itin nenaudingą kokiai nors mažumos 
grupei, galima laikyti teisėtu, demokratišku. Vadovaujantis statis- 
tine interpretacija, kiekvienas politinis sprendimas, išreiškiantis tikrą 
politinės bendruomenės narių daugumos valią, gali pretenduoti 
būti pateisinamas, net jeigu galima taip pat pagrįstai prieštarauti, 
jog tas sprendimas yra neteisingas arba neišmintingas. Bet kada 
vadovaujamasi bendruomenine demokratijos samprata, reikia šio 
to daugiau. Daugumos balsavimas reiškia demokratinį pateisini- 

mą tik tuo atveju jeigu bendruomenė iš tikrųjų yra tokia, kokią 
galima vadinti politine bendruomene griežtesne žodžio „bendruo- 
menė“ prasme. Kad ją būtų galima laikyti savarankišku moraliniu 
agentu, ji turi būti pasiekusi būtiną moralinę vienybę, o ši vienybė 
jai būdinga tik tada, kai ji vienodai rūpinasi visais savo piliečiais, 
suteikdama jiems tokią laisvę ir lygybę, kokių reikia pagal jų sta- 
tusą. Negalima pateisinti sprendimų, kuriais iš kokios nors mažu- 
mos pavagiama vienoda teisė dalyvauti priimant visos bendruome- 
nės sprendimus, arba tų sprendimų, kuriais iš kokios nors mažu- 
mos atimami šansai gauti savąją bendruomenės finansinės sėkmės 
dalį arba kuriais pažeidžiamas moralinis kokios nors grupės sava- 
rankiškumas, kaip demokratiškų, kad ir kokia dauguma juos rem- 
tų, nes jie pakerta svarbiausią tokio pateisinimo prielaidą. 

Tik ką nurodžiau tris reikalavimus, kuriuos kelia tikra ben- 
druomenė: tai dalyvavimas, šansai ir savarankiškumas. Reikalavi- 
mas dalyvauti pakankamai paaiškina, kodėl bendruomeninę demo- 
kratiją siejame su visuotine arba beveik visuotine ir lygia balsavi- 
mo teise bei atstovavimo struktūromis, kurios iš principo garan- 
tuoja politinių pareigų atvirumą visiems. Tokio pobūdžio sistema 
patenkina reikalavimą dalyvauti, bet neleistina smarkiai nuo jos 
nukrypti. Istorija, kuri įprasmina struktūras, pagrindžia šią nuo- 
monę. Kadangi rinkimų sistemos, kurios nebūdavo grindžiamos 
lygia balsavimo teise, paprastai atspindėdavo požiūrį, kad turtin- 
gi žmonės yra labiau verti valdyti negu vargšai arba kad tam 
tikroms rasėms trūksta teisių ar sugebėjimų, kuriuos turi kitos 
rasės, arba kad viena lytis yra ir turi būti pavaldi kitai, tai reikia 
įtarti, jog visoks šiuolaikinis principo „vienas Žmogus — vienas 
balsas“ iškraipymas turi analogišką prasmę ir tiek pat pažeidžia 
dalyvavimo principą. Bet ne visada taip būna. Kartais istorija vei- 
kiau užtaria, negu pasmerkia instituciją, nukrypstančią nuo prin- 
cipo „vienas žmogus — vienas balsas“. Pvz., istorija palankiai aiš- 
kina Jungtinių Valstybių Senato sudėtį. Bent jau iš principo galima 
pateisinti kaip nepažeidžiančias dalyvavimo principo ir kitas nor- 
mos „vienas Žmogus — vienas balsas“ pažeidimus, pvz., tokį rin- 
kimų apygardų suskirstymą, kuris suteikia ypatingą balsavimo ga- 
lią grupėms, turinčioms savitų poreikių. 


21 -578 

Reikalavimas dalyvauti taip pat paaiškina, kodėl tokios politi- 
nės laisvės, kaip žodžio laisvė ir laisvė protestuoti, yra demokra- 
tijos idėjos dalis. Jeigu norima kiekvienam piliečiui garantuoti tokį 
politinį vaidmenį, kuris sukuria tikrą galimybę rinktis, tai jam ar 
jai turi būti suteikta, ypač didelėje politinėje bendruomenėje, tiek 
balsavimo teisė, tiek ir žodžio laisvė. Balsavimo sistema, apribo- 
janti daugumos piliečių dalyvavimą balsavimu „už“ ar „prieš“, 
pasibaigus diskusijai, nei skatintų, nei pateisintų demokratinę nuo- 
statą, o selektyvi, balsavimu „už“ grindžiama cenzūra pažeistų 
antrąją dalyvavimo principo nuostatą, kuri reikalauja, kad taisyk- 
lės, pažeidžiančios vienodos pagarbos principą, nekompromituotų 
politinės Žmonių valdžios. 

Kartu keliamas reikalavimas, kad kiekvienas pilietis turėtų šan- 
są gauti savąją dalį to, ką laimi tikra demokratija, rodo, kaip mes 
suprantame praktinę bendruomeninio veikimo idėją. Priklausomy- 
bė kolektyviai atsakingam dariniui būna abipusė: asmuo nėra ko- 
lektyvinio darinio, patiriančio sėkmę ir nesėkmę, narys, jeigu kiti 
nesielgia su juo kaip su nariu, o elgtis su juo kaip su nariu — 
vadinasi, pripažinti, kad bendros veiklos sėkmės požiūriu kolekty- 
vinių veiksmų įtaka jo gyvenimui ir interesams yra tokia pat svar- 
bi kaip ir šių veiksmų įtaka bet kurio kito bendruomenės nario 
gyvenimui ir interesams. Nors net ir tie vokiečiai, kurie aktyviai 
priešinosi Hitleriui, jautė dalį kolektyvinės atsakomybės už jo nu- 
sikaltimus, būtų absurdiška ir nenormalu, jeigu panašų jausmą 
patirtų Vokietijos žydai. Tad bendruomeninė demokratijos sam- 
prata paaiškina daugelio mūsų bendrą įžvalgą, kad visuomenė, 
kurioje dauguma nesąžiningai skirsto išteklius, yra ir nedemokra- 
tiška, ir neteisinga. Bendruomeninėje sampratoje suplakamas pro- 
cedūrinis ir realusis teisingumas pabrėžiant, kad demokratija reiš- 
kia žmonių valdžią ir valdžią žmonėms. Šios sampratos požiūriu 
skirtumas tarp tų dviejų teisingumo lygmenų tėra paviršutiniškas. 
Tai, kaip bendruomenė traktuoja savo narius, iš dalies rodo, ar jie 
laikomi jos nariais, taigi, ar politinius sprendimus priima kolekty- 
vinis moralinis agentas, kurio nariai jie yra. 

Trečiasis mano nurodytas reikalavimas, kad bendruomeninės 
demokratijos sąlygomis privaloma gerbti moralinį visų narių sava- 

rankiškumą, paaiškina, beje, iš dar vienos perspektyvos, kodėl li- 
beralai primygtinai reikalauja tolerancijos. Tikrai demokratiškos 
bendruomenės piliečius reikia skatinti patiems jaustis atsakingiems 
už moralinius ir etinius vertinimus, o ne primesti atsakomybę ko- 
lektyviniam dariniui; priešingu atveju jie sukurs ne demokratiją, 
bet monolitinę tironiją. Todėl savarankiškumo principas pabrėžia, 
kad demokratiška valdžia neturi primesti piliečiams politinių, mo- 
ralinių ar etinių vertinimų, bet, priešingai, turi sudaryti sąlygas, 
kurios skatintų piliečius formuoti savo pačių pažiūras šiais klausi- 
mais ir turėti sąmoningus ir galų gale individualius įsitikinimus. 

Žinoma, neįmanoma paneigti, kad žmonių asmenybėms daro 
įtaką — ir tam tikrame abstrakčiame lygmenyje jas riboja — jų 
kultūra, veikianti įpročio, pavyzdžio ir žodžio jėga. Žinoma, mes 
visi galime ir galbūt turime domėtis tiek tuo, kaip gyvena visi 
mūsų piliečiai, tiek ir tuo, ar su jais buvo elgiamasi teisingai. Ir, 
žinoma, kartu turėtume mąstyti ir samprotauti apie moralę ir de- 
ramą gyvenimą. Užuot vienuoliškai atsiskyrę, turime kalbėtis. Sa- 
varankiškumo principas šių dalykų neneigia ir nedraudžia. Taip 
pat jis nedraudžia bendruomenei mėginti keisti pavienio piliečio 
nuostatas stengiantis jį įtikinti, t. y. panaudojant priemones, kurios 
ne mažina, bet didina pažintinius jo sugebėjimus. Bet šis principas 
neskelbia, kad demokratija yra naikinama tada, kai bendruomenė, 
siekdama formuoti savo piliečių įsitikinimus, griebiasi prievarti- 
nių, slaptų arba netiesioginių priemonių. Visos kolektyvinės pre- 
tenzijos diktuoti individualius įsitikinimus pakirstų bendruomeni- 
nę demokratiją vienu iš dviejų būdų. Jeigu kolektyvinės pretenzi- 
jos yra visuotinės ir aprėpia visą individualių pažiūrų ir nuomonių 
spektrą, kaip kad būna teokratinio despotizmo sąlygomis, tada 
pačios tokios pretenzijos nesuderinamos su bendruomenės inte- 
gralumu: tikslas būna ne bendruomeninė demokratija, bet mono- 
litiška bendruomenė. Jeigu kolektyvinės pretenzijos būna selekty- 
vaus ir diskriminuojančio pobūdžio — jeigu siekiama tik elimi- 
nuoti tam tikras pažiūras, kurias kolektyvas laiko klaidingomis 
arba dekadentiškomis, — tada neleidžiama integruotis tiems pilie- 
čiams, kurie yra perauklėtini, nes jie apskritai pašalinami iš ben- 
druomenės. Kitaip sakant, turėti savo nuomonę — tai struktūrinė 

sąlyga būti integruotos bendruomenės nariu. Būtų absurdiška, jei 
Vokietijos žydas prisiimtų kolektyvinę atsakomybę už nacių žiau- 
rumus, taip pat būtų absurdiška, jei aš manyčiau, kad privalau 
prisiimti dalį bendros kolektyvinės atsakomybės, nors priklausau 
grupei, nepripažįstančiai mano sugebėjimo pačiam spręsti. 

Visa tai gali skambėti banaliai. Bet viso šito padariniai toli gra- 
žu nėra menki. Pirmiausia tai papildo argumentus, kuriuos išdės- 
čiau aptardamas dalyvavimo principą, kad politines laisves reikia 
laikyti esmine demokratijos sąlyga. Primygtinai reikalaujama, kad 
konstitucinėms žodžio, asociacijų ir religijos laisvių garantijoms 
būtų skiriamas struktūrinis vaidmuo, mat visos šios laisvės yra 
individualios atsakomybės už save ir savo įsitikinimus formavimo 
sąlyga. Šitaip tam tikra liberalios tolerancijos nepopuliariai seksu- 
alinei ar asmeninei moralei forma tampa viena iš pačios demokra- 
tijos egzistavimo sąlygų. Privalau būti atsargus, kad nepažadin- 
čiau minties, jog šio principo — arba apskritai kokio nors politinio 
principo — pakanka, norint išspręsti visas problemas, susijusias su 
moralės įtvirtinimo klausimu. Buvo pateikta pačių įvairiausių ar- 
gumentų, kuriais norėta pateisinti neliberalius žmonių laisvės rinktis 
asmeninę moralę ir etiką suvaržymus, ir liberalūs kontrargumen- 
tai turi prilygti argumentams, kuriuos reikia paneigti. Dar sykį 
kartoju, kad šis mano požiūris yra ribotas, bet lemiamas: kad ir 
kokie argumentai būtų pateikiami už liberalią toleranciją arba prieš 
ją, ji yra, jeigu vadovaujamės bendruomenine demokratijos sam- 
prata, esminė demokratijos sąlyga. 

Svarbu suprasti, kad šie argumentai suponuoja ir tam tikrų veik- 
los bei pažiūrų formų toleravimą. Turėti etinius įsipareigojimus, 
kaip ir turėti religines pažiūras, reiškia gyventi jų apšviestam. Ben- 
druomenė vienodai pažeidžia savarankiškumo principą ir tada, 
kai skelbia, jog individo asmeniniai įsitikinimai neturi nieko ben- 
dra su tuo, kaip jis iš tikrųjų gyvena, ir tada, kai apskritai jam 
draudžia turėti tuos įsitikinimus. Štai kodėl žmonės, nesutinkantys 
su moralistinio pobūdžio įstatymų leidyba, sako, jog jie nori „ap- 
sispręsti patys“ ir nenori, kad tai darytų už juos dauguma, netgi 
tada, kai įstatymų leidėjai sutgikia žmonėms teisę laisvai mąstyti, 
kol jie daro tai, kas jiems liepiama. Šios pastabos taip pat padėtų 

paaiškinti, kodėl konstituciniai teisininkai vartoja „privatumo“ są- 
voką aiškindami moralizmo ydingumą. Jie supranta, kad sprendi- 
mai dėl asmeninio įsipareigojimo yra privatūs ne todėl, kad jie 
priimami vienatvėje ir niekam nematant, bet todėl, kad jie yra pri- 
vatūs kaip priešingybė viešiems: būtent šiose srityse priimami spren- 
dimai būna pernelyg glaudžiai susipynę su savu vertinimu, kad 
būtų galima paversti juos kolektyviniais sprendimais. 

Užbaigiu atkreipdamas jūsų dėmesį į kitą lemiamą bendruome- 
ninės demokratijos, kaip statistinės demokratijos priešybės, sam- 
pratos padarinį. Bendruomeninė demokratijos samprata smarkiai 
remia Amerikos konstitucijoje atsiradusią, bet pastaraisiais dešimt- 
mečiais vis populiaresnę ir Europoje idėją, kad tikroji demokratija 
reikalauja apsaugoti mažumas nuo daugumos valios rašytinėmis 
konstitucinėmis garantijomis, kurias teisiškai gina ir įtvirtina kokia 
nors institucija, panaši į Aukščiausiąjį arba Konstitucinį teismą. 
Pati ši institucija irgi turi būti pakankamai apsaugota nuo daugu- 
mos valios. Žinoma, lieka atviras klausimas, ar konkrečios Jungti- 
nių Valstijų konstitucijos arba Europos Žmogaus teisių konvenci- 
jos, arba kokios nors kitos nacionalinės ar tarptautinės konstituci- 
jos nuostatos iš tikrųjų tobulina tikrąją demokratiją ir jai neprieš- 
tarauja. Tai labai svarbus klausimas, bet tai taip pat yra detalių 
klausimas, spręstinas nuoseklios analizės ir argumentavimo būdu. 
Tačiau svarbiausias tikros politinės bendruomenės liberalios sam- 
pratos bruožas yra bendras struktūrinis požiūris, kad demokratiją 
galima tobulinti varžant daugumos valią ir kad, siekiant šio tikslo, 
būtini bent jau kai kurie apribojimai, kurie apsaugo laisvę ir garan- 
tuoja, jog bus vienodai rūpinamasi visais piliečiais“. 


1992 m. liepa Versta iš: Dworkin R. Liberty, Equality, Commu- 
nity. — The Institut für die Wissenschaften des Mens- 
chen Lecture, 1992 


10 Didelis istorijos paradoksas yra tai, kad dabar šis požiūris geriau, atrodo, 
suprantamas Europoje, kur šimtmečius viešpatavo statistinė demokratijos sampra- 
ta, negu Amerikoje, kurios konstitucijoje, kaip sakiau, įtvirtinta pirmoji praktinė 
bendruomeninės demokratijos sampratos forma. Tačiau esama naujų ir viltį tei- 
kiančių požymių, kad atgimsta Amerikos tikėjimas jos pačios išradimu. 

KODĖL DIALOGAS? 


Pradėkime nuo svarstymo, kokį vaidmenį vaidina dialogas mo- 
ralę apmąstančio Žmogaus gyvenime, t. y. žmogaus, rimtai klau- 
siančio savęs, kaip jis turėtų gyventi, ir mėginančio gyvenime va- 
dovautis atsakymais, kurie jam atrodo labiausiai įtikinami. Kaip 
kalbėjimas tampa šitokio savęs apsibrėžimo veiksniu? 

Pagyvensime — pamatysime, tai nuo daug ko priklauso. Aišku, 
kad Sokrato atsakymas tebėra reikšmingas: argi visi klausimai ne- 
nublanksta prieš klausimą, koks gyvenimas yra tinkamas? Ir ar 
galima geriau atskleisti tiesą, kaip įsitraukus į diskusiją su visais ir 
kiekvienu, skelbiančiu atsakymą? 

Ir vis dėlto negaliu leisti Sokratui monopolizuoti mano morali- 
nę viziją. Dėl jo domėjimosi šiuo vieninteliu klausimu kyla grėsmė 
iškreipti Žmogaus gyvenimo formą: kada aš gyvensiu patį gyveni- 
mą, jeigu esu visam laikui prikaustytas prie klausimo, kaip turė- 
čiau gyventi? Tai nereiškia, kad, pasibaigus jaunystei, turiu atsiri- 
boti nuo visų moralės klausimų. Tai reiškia tik tai, jog privalau 
negrįžtamais žingsniais eiti įtemptu lynu moralinėje prieblandoje 
ir kartu neprarasti drąsos vėliau stabtelėti ir luktelėti, kad galėčiau 
įsižiūrėti tarp šešėlių, rizikuodamas sužinoti, jog mano ankstesni 
sprendimai buvo beverčiai ar net dar blogesni. 

Šis apmąstymas skatina įsivaizduoti laimingą Sokratą, klajojan- 
tį po forumą ir ieškantį kito visažinio, kurį būtų galima suvilioti 
rimtam pokalbiui. Jeigu atsakyti į Sokrato klausimą nėra visas ma- 

no gyvenimas, aš turėsiu kur kas reikliau rinktis pokalbio partne- 
rius. Aš turėsiu įdėmiai klausyti, kai kiti sakys man, kad skaityti 
šitą knygą yra laiko švaistymas, o kitą — verta skaityti, kad šis 
žmogus yra kvailys, o su kitu verta kalbėti. Būtinumas nepapras- 
tai reikliai rinktis savo ruožtu verčia abejoti, kiek yra vertingi 
dialogai, kuriuos šiuo metu vedu. O galbūt pasirodys koks Sokra- 
tas, kuris, jeigu aš tik skirčiau daugiau laiko jo paieškoms, padėtų 
man atskleisti, kiek absurdų slypi įtikinamai skambančiose nesą- 
monėse, kurių aš klausausi? 

Toks nerimas gali paskatinti tyrinėti du labai skirtingus kelius — 
abu jie veda tolyn nuo dialoginio požiūrio į etiką. Vienas kelias 
veda prie tikėjimo klausimo — kadangi mano dialogai su realiu 
pasauliu yra fragmentiški, tikrasis klausimas yra toks: kuo aš tu- 
rėčiau pasikliauti, norėdamas surasti tinkamus pokalbio partne- 
rius, — bažnyčia, mokykla ar tradicija? 

Bet man pačiam nereikia kelti šio klausimo. Užuot apeliavęs į 
išorinį autoritetą, aš galiu apeliuoti į save. „Bruce, nesileisk perne- 
lyg būti veikiamas to, ką šiuo klausimu pasakė Kantas ar tavo teta 
Selma. Privalai galvoti pats. Galvojimo nepakeis ir pokalbiai su 
kitais. Ko gero, tavo moralinės įžvalgos nėra kuo nors ypatingos, 
bet galų gale jos yra viskas, ką tu turi.“ 

Aš pritariu šiam individualistiniam požiūriui nepaisydamas vi- 
sų su juo susijusių Hybris pavojų. Tačiau dabar man nerūpi ginti 
individualizmą nuo autoriteto šalininkų. Aš veikiau noriu pabrėžti 
tą moralinės fenomenologijos aspektą, kurį pripažįsta abi šalys. Nė 
viena šalis nemano, kad realaus pasaulio požiūriu kalbėjimas su 
kitais yra svarbiausias moralinio savęs apsibrėžimo veiksnys. Le- 
miami sprendimai daromi tyloje: kuo tikėti? Ką aš iš tikrųjų ma- 
nau? Nors kalbėtis su kitais gali būti naudinga apmąstant dalykus 
nuo pradžios iki galo, nedidelis pokalbis gali toli nuvesti; ilgas 
pokalbis gali niekur nenuvesti. Moralinė mano gyvenimo vertė pri- 
klauso ne vien nuo to, kaip aš jį racionalizuoju pokalbyje, bet ir nuo 
mano moralinių įsitikinimų savaiminės vertės bei nuo to, kiek man 
sekasi gyventi pagal šiuos įsitikinimus. Tad aš tikrai nesu bloges- 
nės nuomonės apie Žmogų, atsisakantį tariamo Sokrato siūlymo: 
„Liaukis man trukdęs, Sokratai, aš galiu geriau išnaudoti savo lai- 

ką užuot plepėjęs su tavimi“. Aišku, toks atsakymas gali būti ko- 
kios nors gilesnės dvasinės ligos simptomas, bet jis taip pat gali 
reikšti brandų pripažinimą, kad moraliniam gyvenimui svarbu ne 
vien kalbėjimas. 

Visa tai tampa man tikra problema, kai aš pereinu nuo asme- 
ninio moralumo prie visuomenės gyvenimo. Čia aš noriu pakeisti 
temą ir paskelbti dialogą svarbiausia pilietine pareiga. Nors galbūt 
apie moralės klausimus mąstantis žmogus gali išsižadėti dialogo su 
realiu pasauliu, atsakingas pilietis negali panašiai išsižadėti politi- 
nio dialogo. 

Mano uždavinys yra ne tik paaiškinti, kodėl taip yra, bet ir 
spręsti asimetrijos problemą: paaiškinti, kodėl dialogas atrodo daug 
svarbesnis visuomenės negu asmens gyvenime. 


I 


Bet galbūt aš pats sau kuriu problemas? Galbūt nėra pama- 
tinės asimetrijos tarp dialogo statuso visuomenės ir asmens gy- 
venime? 

Žinoma, vienas iš būdų atkurti simetriją — tai sumenkinti po- 
litinį dialogą ir neigti, kad jis yra reikalingesnis nei kalbėjimas 
kitose srityse. Kitas būdas — tai vėl teigti, kad visa moralė — tiek 
asmeninė, tiek ir visuomeninė — galų gale yra dialoginio pobū- 
džio. Aš pradėsiu nuo šio antrojo — pozityvesnio — simetrijos 
atkūrimo būdo aptarimo: jeigu, nepaisant regimybės, dialogas yra 
svarbus moralei platesniu požiūriu, negu tikėjausi, tai galbūt aš 
klystu manydamas, kad privalau spręsti asimetrijos problemą mė- 
gindamas atgaivinti dialoginį požiūrį į politinį gyvenimą? 

Norėdami laikytis tokios nuostatos, neprivalome ignoruoti mo- 
ralės fenomenologijos, nuo kurios čia pradėjome. Reikia tik neteik- 
ti jai lemiamos reikšmės. Žinoma, kiekvienas iš mūsų asmeninia- 
me gyvenime turi daugybę progų teisėtai atsiriboti nuo moralinio 
dialogo. Tačiau realaus pasaulio reikalavimai neturėtų užmerkti 
mūsų akių į tai, kokį reguliuojamą vaidmenį vaidina ideali pokal- 
bio situacija, kai ieškome moralinio nušvitimo. Nors mūsų nesugęe- 
bėjimas gyventi vadovaujantis diskursyviu idealu pateisinamas, 

vis dėlto manome, kad turėtume būti pasirengę pateisinti savo mo- 
ralinius pasirinkimus, jeigu užmegztume idealų dialogą su Sokra- 
tu, Freudu ar su kuo nors kitu konkrečiu momentu. Iš tiesų mes 
implicitiškai beveik tai ir darome, kai tik mėginame pateisinti sau 
(arba kitiems) savo gyvenimą. Ontologizuokime: moralinė tiesa tė- 
ra vardas, suteikiamas toms išvadoms, prie kurių būtų prieinama 
idealioje kalbinėje situacijoje, — nei daugiau, nei mažiau!. 

Aišku, tai yra labai maža, ir aš skeptiškai vertinu galutinį to- 
kios tiesos pagrįstumą. Tačiau kol kas nėra būtina aptarinėti šių 
abejonių. Net jeigu galų gale pradėsime pritarti moralės kaip dia- 
logo idealui, nemanau, kad tai padarysime taip, kad būtų simet- 
rija su visuomeninio gyvenimo priedermėmis būti dialogiškam. 
Norėdamas paaiškinti, kodėl taip yra, privalau pabrėžti, kad man 
nerūpi iškelti pokalbio vaidmenį kažkokiame idealiame pasauly- 
je, kuriame niekada negyvensime. Aš kalbu apie labai netobulą 
pasaulį, kuriame gyvename. Tad kol idealios kalbinės situacijos 
šalininkas pateisina tai, kad Žmonėms nagrinėjant moralines as- 
meninio gyvenimo dilemas jų dialogas atsiriboja nuo realaus pa- 
saulio, jis vis dėlto susiduria su nerimą keliančia asimetrija: ko- 
dėl dialogas — idealas, kuris leidžia Žmonėms taip lengvai pa- 
bėgti iš realaus pasaulio jų asmeniniame gyvenime, neleidžia taip 
lengvai pabėgti nuo jo tada, kai tie patys žmonės sprendžia vi- 
suomenės gyvenimo dilemas? 

Manau, kad atsakyti į šį klausimą yra sunku, bent jau tol, kol 
į dialogą vis dar žiūrime kaip į įrankį, padedantį atskleisti mora- 
linę tiesą. Juk neatrodo, kad praktinės politikos pasaulis apskritai 
apsiribotų kokia nors idealios kalbinės situacijos idėja. Politikai 
šneka labai daug, bet nebūtume pernelyg ciniški tardami, kad jie 
mažiau supranta tai, ką sako, negu kiti žmonės. Tad jeigu mėgin- 
čiau išskirti siaurą praktinio gyvenimo sritį ir būčiau čia itin griež- 
tai įpareigotas ieškoti moralinės tiesos per dialogą, tai nepanašu, 


! Šią temą labai išsamiai ir įvairiais aspektais visą savo karjerą plėtojo Jūrge- 
nas Habermasas. Palyginkime jo darbus: Knowledge and Human Interests, Jeremy 
J. Shapiro, trans. — Boston: Beacon, 1971; Legitimation Crisis, Thomas A. McCart- 
hy, trans. — Boston: Beacon, 1975, ir Theory of Communicative Action, Thomas A. 
McCarthy, trans. — Boston: Beacon, vol. 1:1984; vol II:1987. 

kad derėtų pradėti nuo politikos srities. Kad ir kokios netobulos, 
palyginti su idealia kalbine situacija, būtų filosofijos auditorija, baž- 
nyčios diskusijų grupė arba psichoanalitiko įstaiga, vis dėlto jomis 
pasikliauti kur kas geriau negu visuomeniniu forumu? Jeigu ne- 
manome turį moralinę pareigą kalbėtis vienoje ar kitoje iš šių pri- 
vatesnių vietų, tai kodėl, ieškodami moralinės tiesos, turėtume rim- 
tai kalbėti politikoje? 

Juk, šiaip ar taip, atėniečiai nužudė Sokratą; o modernioji vals- 
tybė kažin ar buvo svetingesnė moralės filosofijos dvasiai. 


II 


Tokie apmąstymai savaime priverčia mane suabejoti asimetrijos 
teze ir dar vienu aspektu. Jeigu praktinis politinis gyvenimas atro- 
do toks nepanašus į forumą, kur būtų galima ieškoti moralinės 
tiesos per dialogą, tai kodėl teigiama, kad dialogas yra ypač svar- 
bus politikai? 

Todėl, kad, be moralinės tiesos, yra kitų svarbių dalykų, apie 
kuriuos galima kalbėti: konkrečiai, kaip žmonės, nesutariantys dėl 
moralinės tiesos, vis dėlto galėtų protingai spręsti nuolatinę gyve- 
nimo drauge problemą. Šiaip ar taip, liberalai kaip tik šitaip for- 
muluoja politinės tvarkos problemą; ir kaip tik remdamasis šiuo 
patogiu požiūriu, aš noriu ginti asimetrijos tezę. Tai reiškia, kad aš 
neketinu grįsti savo samprotavimų visuomeninio dialogo naudai 
kokiu nors, neva visuotiniu moralinio gyvenimo bruožu, bet vado- 
vausiuos tuo, kaip liberalai konkrečiai supranta visuomeninės tvar- 
kos problemą. Žinoma, tai reiškia, kad mano argumentai neįtikins 
tų Žmonių, kurie neigia čia glūdinčią pamatinę liberalizmo proble- 
matiką. Daugiausia, ką galiu čia padaryti, — tai iškelti problemą 
taip, kad būtų sunku ją paneigti. 

Tad panagrinėkime paprastą liberalios valstybės, kurią sudaro 
N pirminių grupių, modelį. Kiekvieną pirminę grupę sudaro vie- 


? Plg. T. M. Scanlon. „Contractarianism and Utilitarianism“. — In Utilitarianism 
and Beyond, Amartya Sen and Bernard Williams, eds. — New York: Cambridge, 
1982, p. 103—128, ypač p. 110—119; Thomas Nagel. „Moral Conflict and Political 
Legitimacy“. — In Philosophy and Public Affairs XVI, 3 (Summer 1987), 215—240. 

nas ar daugiau Žmonių, kurie, mėgindami surasti moralinę tiesą, 
suderino tikėjimą ir protą. Tos pačios pirminės grupės nariai priėjo 
tą patį atsakymą į Sokrato klausimą; skirtingų grupių nariai priėjo 
skirtingus atsakymus. Nepaisant nuolatinių nesutarimų, visos gru- 
pės gyvena toje pačioje planetoje ir potencialiai tarp jų gali kilti 
konfliktai dė! menkų planetos išteklių. Ir čia kyla liberaliosios po- 
litikos problema: kaip įvairios grupės turi protingai išspręsti jų ko- 
egzistavimo problemą? 

Įsivaizduokite apie moralės klausimus mąstančio vienos ar ki- 
tos pirminės grupės nario P padėtį, ir jūs pradėsite suprasti, kodėl 
dialogas atrodo itin svarbus norint sėkmingai išspręsti šią proble- 
mą. Galų gale, jeigu P galėtų pasikliauti tuo, kad jo grupei nepri- 
klausantys žmonės, ne-P, ieškodami moralinės tiesos, padarė tas 
pačias išvadas, tada gal būtų ne taip svarbu kalbėtis su jais apie 
koegzistavimo problemą. Kiekviena grupė, užuot kalbėjusis, galė- 
tų vienašališkai paskelbti savąsias moralines tiesas „savaime aki- 
vaizdžiomis“ ir įgalioti valdžios pareigūnus išspręsti visus kon- 
fliktus šių savaime akivaizdžių tiesų pagrindu. Kadangi, pasak 
šios hipotezės, visų grupių tiesos yra tos pačios, nebūtų reikalo 
grupėms kalbėti vienai su kita, kad susitartų dėl teisėtos valdžios 
tikslų. Tačiau kaip tik todėl, kad P turi pagrindo manyti, jog ne-P 
nepadarė tų pačių moralinių išvadų, pokalbis atrodo ypač svarbus. 
Nors moralinė tiesa gali būti tik viena, tikrai yra daugybė galimy- 
bių padaryti moralinę klaidą. Kaip tik todėl, kad P tiki, jog jis 
labiausiai priartėjo prie tiesos, viskas, ką jis Žino apie ne-P, yra tai, 
kad kiekvienas pasirinko vieną iš begalybės klaidingų kelio į tiesą 
posūkių. Tačiau kurį klaidingą posūkį? 

Sprendžiant liberalią koegzistavimo problemą, atsakymas į šį 
klausimą bus lemiamas. Galbūt moralinės ne-P „klaidos“ pasiro- 
dys P tokios rimtos, kad jis nesugebės suformuluoti protingų ko- 
egzistavimo su savo žemiečiais sąlygų; bet galbūt jos ir nepasiro- 
dys tokios. Visa tai priklauso nuo to, kokias konkrečias moralines 
klaidas padarė ne-P, ir nuo to, koks yra šių „klaidų“ ryšys su 
ginčais, kuriuos turi išspręsti P ir ne-P, kad galėtų gyventi drauge 
vienoje planetoje. Be to, P turi tik vieną būdą sužinoti, kokie yra 
reikalai. Ir šis būdas — tai kalbėtis apie juos su ne-P. 

Įsitraukdamas į šį liberalų pokalbį, P neturi mėginti įtikinti ne- 
P pakeisti savo nuomonę ir galų gale priversti juos suvokti besą- 
lygišką P tiesą. Pokalbio intencija yra, ko gero, pragmatiškesnė. Ja 
pripažįstama, kad bent jau šiuo momentu nei P, nei ne-P negali 
laimėti moralinio ginčo patenkindamas kitą šalį, ir todėl toliau svars- 
toma, kaip jie galėtų gyventi drauge, nors ir išliktų šis nuolatinis 
nesutarimas. Atsisakydamas kalbėtis su ne-P šiuo pragmatišku klau- 
simu, P paprasčiausiai atima iš savęs teisę dalyvauti liberaliame 
projekte. Jis negali suvokti savęs kaip liberalios valstybės dalies, jei- 
gu nenori dalyvauti (vienaip ar kitaip) šiame tebevykstančiame po- 
kalbyje su ne-P. Priešingai, P gali manyti, kad padeda ieškoti mo- 
ralinės tiesos net ir niekada nekalbėdamas šia tema su ne-P (arba 
šiuo atžvilgiu — su jam artimais kitais P). 

Asimetrijos tezę skatina formuluoti šis paprastas skirtumas: li- 
beralus pilietis privalo pripažinti turįs visiškai kitokį ir daug griež- 
tesnį įpareigojimą vesti dialogą, negu tais atvejais, kai jis asmeniš- 
kai ieško moralinės tiesos. Paradoksaliai dėstant mano požiūrį, ga- 
lima pasakyti, jog liberalios valstybės piliečiai privalo pripažinti 
tokius griežtus įpareigojimus vesti dialogą kaip tik todėl, kad libe- 
rali valstybė nesiekia moralinės tiesos. Pavadinkime tai svarbiausiu 
pragmatiniu imperatyvu: jeigu jūs ir aš nesutariame dėl moralinės 
tiesos, tai vienintelis būdas, laiduojantis mums vienodas galimy- 
bes išspręsti mūsų koegzistavimo problemas taip, kad sprendimas 
mums abiem atrodytų protingas, — tai kalbėtis apie šias proble- 
mas tarpusavy. 


III 


Bet ar pragmatinis imperatyvas iš tiesų yra svarbiausias? Su- 
prantama, dialogas gali būti vienas iš būdų, padedančių spręsti 
liberalo koegzistavimo problemą; bet ar tai vienintelis būdas? Jeigu 
ne, tai kodėl turėtume atiduoti pirmenybę dialogui? 

Šie klausimai šimtmečius skatino liberalus žavėtis turgaus aikš- 
te kaip alternatyva dialogiškesnėms ginčo sprendimo formoms. 
Čia esu aš, ir man reikia keletos plytų, kad užbaigčiau statyti savo 
katedrą; o čia esate jūs, ir jums reikia šiek tiek alaus, kad praleis- 

tumėte nuostabią šeštadienio popietę futbolo rungtynėse. Ar mums 
tikrai reikia kalbėtis, kad išspręstume savitarpio koegzistavimo pro- 
blemą? Kodėl aš tiesiog neišmainau savo alaus į keletą jūsų plytų 
mus abu patenkinančiomis mainų sąlygomis? Kodėl tokia prekyba 
nėra pats protingiausias būdas nustumti į šalį mūsų moralinius 
nesutarimus dėl sąlygiškų šeštadienio veiklos pranašumų? Koks 
čia dialogo vaidmuo? 

Aš atsakau, kad dialogas čia labai svarbus, ir manyti kitaip — 
vadinasi, sumenkinti patį klausimą. Šis klausimas vargu ar naujas, 
bet jį verta pakartoti atsižvelgiant į tai, kaip lengvai šių laikų filo- 
sofijos prekeiviai sugeba jo išvengti. Tai senas meum ir tuum klau- 
simas. Žinoma, jeigu jau aš sutinku, kad tos plytos štai ten teisėtai 
vadinamos „jūsų“, o jūs sutinkate, kad šis alus štai čia yra teisėtai 
„Mano“, tai mes galime nustumti į šalį mūsų moralinius nesutari- 
mus ir toliau prekiauti mudviejų pasitenkinimui’. Bet kodėl prekei- 
vis mano, kad mes abu esame pasirengę nuolaidžiauti jo pasitikin- 
čiai pripažįstamoms prielaidoms? Galų gale paskirstomojo teisin- 
gumo klausimas Vakarų civilizacijos istorijoje iškilo ne dabar. 

Be to, atsitinka kažkas ypatingo prekeivio pretenzijoms mėgau- 
tis savo protingumu, kai tik aš į įnirtingą jo siūlymą parduoti ke- 
letą plytų mano katedrai atsakau, kad šios plytos teisėtai jam ne- 
priklauso ir todėl jis negali jų parduoti. Kai einu prie plytų ketin- 
damas jas pasisavinti, mūsų prekeivis gali rinktis tik viena iš dvi- 
ejų. Pirma, atremti mano pretenziją į pirmumo teisę panaudoda- 
mas šiurkščią jėgą; antra, įtraukti mane į pokalbį stengdamasis įtikin- 
ti, kad, nors ir nesutariame dėl esminės katedrų ir futbolo stadionų 
vertės, būtų protingiau, jei pripažinčiau, jog jo pretenzijos į plytas 
labiau pagrįstos. Reikšdamas savo pretenzijas, „plytų savininkas“ 
gali mėginti teiginius apie savo teises susieti su liberaliais rinkos 
sistemos pranašumais. Maža to, apeliuodamas į esamą nuosavybės 
teisių pasiskirstymą, jis, ko gero, tikrai galėtų mane įtikinti. 

Bet tai jokiu būdu nesutriuškina mano požiūrio. Dabar mes 
nemėginame nustatyti, kokį vaidmenį diskursyvinėje politinio pa- 
teisinimo teorijoje vaidina rinka. Mes svarstome, ar liberalai, 


` Bent jau kol mūsų mainai neturi neigiamo poveikio kitiems (didžioji prie- 
laida). 

remdamiesi esamomis rinkos koordinavimo formomis, gali įtikina- 
mai nuneigti pagrindinį dialogo vaidmenį, kurį lemia svarbiausias 
pragmatinis imperatyvas. Atsakymas būtų „ne“ tol, kol prekeivis 
pasirengęs sutikti, kad galime pagrįstai abejoti vienas kito teisėmis 
į ant derybų stalo atsidūrusius niekniekius. 

Atrodo, kad verta tai pabrėžti tuo laiku, kai garsiausiuose trak- 
tatuose apie laisvąją rinką demonstratyviai nesugebama patenkinti 
pragmatinio imperatyvo nulemto reikalavimo legitimuoti per dia- 
logą. Pvz., Robertas Nozickas neneigia, kad norint patenkinamai 
ginti rinkos santykius, reikia teisingumo teorijos, kuri apibrėžtų, 
kokiomis sąlygomis asmuo gali teisėtai pasisavinti tai, ko trokšta 
ir jo konkurentai. Gan nuostabu, kad jis savo gerai žinomame vei- 
kale Anarchija, Valstybė ir Utopija* net nemėgina pateikti tokios te- 
orijos ir Žavingai teigia, jog būtų klaida neskelbti šio darbo, nors 
jis dar ir nėra tobulas (ibid., p. xiii—xiv). 

Galbūt taip elgtis gana pateisinama jaunam Žmogui, rašiusiam 
aštuntojo dešimtmečio pradžioje, bet po penkiolikos metų man vis 
didesnį įtarimą kelia jo tylėjimas: nejaugi Nozickas paprasčiausiai 
mano, kad klausimas dėl paskirstomojo teisingumo išnyks todėl, 
jog jis atsisako į jį atsakyti? Kodėl kiti turėtų rimtai Žiūrėti į tai, 
kaip jis gina rinką, jeigu jis pats net nemėgina atsakyti į pačius 
akivaizdžiausius klausimus?“ 


* New York: Basic Books, 1974, cf. p. 150. 


? Iš šių laikų laisvos rinkos apologetų tik Friedrichas Hayekas stengėsi tiesiogiai 
prieštarauti svarbiausiam pragmatiniam imperatyvui. Hayekas, kitaip negu Nozic- 
kas, ne tik nepajėgia atsakyti į klausimą apie pradines teises; jis mėgina išgydyti 
mus nuo Švietimo ligos, verčiančios manyti, kad šito neverta net klausti. Priešta- 
raudamas šviečiamosioms nuostatoms, Hayekas pabrėžia graudžiai menką indivi- 
dų gebėjimą suprasti savo aplinką. Jo nuomone, vyrai ir moterys paprasčiausiai 
nėra sukurti tam, kad galėtų apie socialines sąlygas daryti tokius globalinius spren- 
dimus, kokius pateikia paskirstomojo teisingumo teoretikai — liberalai ar kt. Užuot 
visai be reikalo stengęsis „pataisyti“ rinką, protingas Žmogus turėtų pagarbiai ver- 
tinti tai, kad rinka leidžia netobuliems žmonėms apsikeisti kur kas platesne infor- 
macija, negu ta, kurią kiekvienas iš jų galėtų gauti savarankiškai. Užuot sužlugdę šį 
subtilų evoliucionuojantį organizmą, turėtume išrauti Švietimo fantaziją, kad vyrai 
ir moterys gali per visuomeninį dialogą patobulinti nematomą rinkos ranką. Toks 
hubristinis pokalbis apie socialinį teisingumą tik duos galimybę gausėti nuo Žmonių 
nutolusiems biurokratams visų kitų sąskaita. Tad tiesiog liaukimės kėlę teisingumo 

Bet kaip realizuoti dialoginę liberalizmo prigimtį? Kaip kalbėtis 
su žmonėmis, kurie nepritaria jums dėl moralinės tiesos? Viena yra 
aišku. Šiaip ar taip, liberalios valstybės piliečiai privalo išmokti 
kalbėti vienas su kitu taip, kad nė vienas nebūtų priverstas pa- 
smerkti savo asmeninės moralės kaip blogos arba klaidingos. Prie- 
šingu atveju pragmatinis pokalbio tikslas išnyksta. 

Vargu ar jį prarado didieji liberalizmo tradicijos atstovai nuo 
Hobbeso iki dabar. Iš tikrųjų liberalaus mąstymo istoriją galima 
suprasti kaip virtinę mėginimų kurti pokalbio modelius, padedan- 
čius politikoje dalyvaujantiems žmonėms kalbėti vienas su kitu 
pakankamai neutraliai. Tačiau šie mėginimai, užuot padėję palai- 
kyti pasitikėjimą liberaliu dialogu, padėjo plačiai skleistis skeptiš- 
kumui dėl principinės neutralumo galimybės. Šis skeptiškumas ke- 
lia vis didesnę grėsmę pragmatiniam imperatyvui, negu klausimus 
šalinantis tikėjimas rinka. Kad ir kokie būtų buvę Kanto argumentai 
šios didžiosios maksimos naudai, liberalūs pragmatikai tikrai neabe- 
joja išmintimi: „Reikia — vadinasi, galima“. Jeigu negalime rasti 
būdo, kaip susikalbėti neutraliai, tai neatrodo, kad turėtume platų 
pasirinkimą, išskyrus išsižadėti pragmatinio imperatyvo ir grįžti 
prie šimtmečio senumo mėginimo grįsti politinį gyvenimą morali- 
nio gyvenimo tiesa, tik tiesa, ir niekuo kitu, išskyrus tiesą. 


klausimą ir apsiribokime prekyba visokiais mažmožiais, kuriais gan maloningai 
aprūpina mus rinka. Žr.: Hayek. Law, Legislation, and Liberty: The Mirage of Social 
Justice. — Chicago: University Press, 1976, ypač p. 62—101. 


Hayeko kritika manęs visiškai neįtikina. Tai nereiškia, kad aš noriu sumen- 
kinti rinkos svarbą. Ji yra pagrindinis įrankis, padedantis labai skirtingus idealus 
turintiems žmonėms koordinuoti savo veiklą taip, kad ji būtų visiems naudinga. 
Man atrodo mistiškas tik Hayeko mėginimas traktuoti rinką kaip kokį tarsi die- 
višką prisitaikymą prie žmogaus situacijos. Šiuolaikinė rinkos sistema yra ne or- 
ganiškos plėtros padarinys, bet begalinės virtinės sprendimų, kuriuos daro labai 
stiprios savimonės politikai, teisininkai, policininkai, rezultatas. Nors Žmogaus 
protas ir ribotas, dauguma žmonių puikiai tai suvokia ir puikiai pajėgia svarstyti, 
ar rinka suktųsi teisingiau, jeigu svarbiems politikams, teisininkams, policinin- 
kams būtų duotos visai kitos veiklos instrukcijos. Tačiau kažin ar šios išnašos 
tikslas yra nagrinėti Haveko argumentus taip kruopščiai, kaip derėtų. Čia norime 
tik nurodyti, kad ši Hayeko argumentų pateikimo plotmė yra kur kas svarbesnė 
negu dauguma kitų. 

Kalbėdamas negailestingiau, vargu ar galiu neigti, kad libera- 
lios minties istorija pateisina šią skeptišką nuostatą. Nors daugelis 
stengėsi nurodyti, kaip pasiekti neutralumą, tikslas pasirodė esąs 
stulbinamai nepasiekiamas. Turint omenyje nesėkmių šimtmečius, 
aš galbūt atrodau naiviai optimistiškas siūlydamas tęsti paieškas. 
Naivu ar ne — aš siūlau tai daryti. Tačiau paprastas apdairumas 
liepia išmintingai išstudijuoti praeities klaidas prieš mėginant su- 
formuluoti pagrįstesnę, šio to vertą neutralumo sampratą. Nors 
vargu ar galiu pateikti išsamų liberalų klaidų sąrašą, bus naudinga 
prieš mėginant išsiveržti iš sąstingio išskirti tris vis kartojamas 
klaidas. 

Pirma klaida yra mėginimas išskirti vienintelę vertybę, kurią 
visi žmonės pripažintų svarbiausia, nors jie akivaizdžiai nesutaria 
dėl kitų vertybių. Galbūt visi mes, sutelkę dėmesį į politines šios 
didžiausios vertybės implikacijas, kalbėdami galime rasti tokį mū- 
sų koegzistavimo problemų sprendimą, kuris mums visiems atro- 
dytų pagrįstas? 

Kad šis pokalbio manevras pavyktų, visos grupės privalo tą 
pačią vertybę laikyti didžiausia. Kaip seniai įžvelgė Hobbesas, dau- 
giausia vilčių teikianti kandidatė būti tokia vertybe yra mirties 
baimė. Taip pat aišku, bent jau man, kad nei mirties baimė, nei kas 
nors kita neturi moralinės sprendžiamosios galios, kaip tikėjosi 
Hobbesas. Kadangi retkarčiais apsistoju pagyventi Niujorke, aš mo- 
kausi blaiviai vertinti gyvenimo praeinamumą. Vis dėlto esu lai- 
mingas galėdamas pranešti, kad savo moralinėje sistemoje nepa- 
verčiau savisaugos svarbiausiu dalyku. Iš tikrųjų niekinčiau žmo- 
gų, nenorintį prireikus paaukoti gyvybės dėl svarbesnių dalykų. 
Taigi atsisakyčiau dalyvauti politiniame pokalbyje, kuris prasidėtų 
žodžiais: „Kad ir kaip smarkiai mudu nesutariame kitais klausi- 
mais, vis dėlto pripažįstame, kad savisauga yra svarbiausias daly- 
kas“. Politinis pokalbis Hobbeso dvasia, užuot davęs man neutralų 
išeities tašką, nuolatos verstų mane sakyti dalykus, kurie atrodytų 
man negarbingi, niekingi, neteisingi moraliniu požiūriu. Jeigu libe- 
ralaus pokalbio tikslas yra toks, kad aš galėčiau kalbėti su jumis 
nesiremdamas moralinėmis nuostatomis, kurias laikau esant netei- 
singas, tai Hobbeso kelias niekur neveda. 

Taip pat niekur neveda ir antrasis pramintas kelias neutralumo 
link. Čia iš manęs nereikalaujama teigti, kad egzistuoja vienintelė 
didžiausia vertybė, „nukertanti“ visus mažesnius mūsų nesutari- 
mus moralės klausimais. Aš esu veikiau skatinamas interpretuoti 
savo nesutarimus taip, kad atsižvelgčiau į specialiai išgrynintus 
vertinimus, kurie, kaip tikimasi, pašalintų tą šių nesutarimų as- 
pektą, kuris nėra neutralus. Klasikinis pavyzdys yra Jeremy 'io Bent- 
hamo laimės apskaičiavimas, grindžiamas tariamai neutraliu prin- 
cipu, kad pušpinas* yra toks pat geras kaip ir poezija. Jeigu Bent- 
hamo valstybės piliečiai išmoksta savo ginčams suteikti bendrą 
naudingumo vardiklį, jie įgyja vilties pradėti diskursą, leidžiantį 
jiems svarstyti savo konfliktus technokratiškai, ir todėl nė vienam 
iš jų nereikia teigti nieko, kas būtų nesuderinama su jų pirminiais 
moraliniais įsitikinimais. 

Tačiau keblumai prasideda tada, kai ieškome vadovo, padedan- 
čio įvertinti kiekvieną Žmogaus veiklą jos „naudingumo“ požiūriu. 
Aš kalbu ne apie „standartinį“ epistemologinį prieštaravimą — kad 
ir koks jis būtų — tarpasmeniniams naudingumo palyginimams. Ži- 
noma, kai paaiškėja, kad neįmanoma daryti tarpasmeninių palygi- 
nimų, vargu ar utilitaristas gali pateikti jo žadėtą interpretavimo va- 
dovą, ir mes labai greitai atsiduriame aklavietėje. Kadangi manau, 
jog šis prieštaravimas yra įveiktas“, nenoriu savo prieštaravimų in- 
terpretavimo strategijos grįsti epistemologiniais argumentais. Aš vei- 
kiau tarsiu, kad mano utilitaristas triumfavo prieš savo epistemo- 
loginius kritikus sukurdamas vadovą, kuriame įtikinamai palygi- 
nama „nauda“, kurią duoda pušpinas, poezija ir daug kas kita. 

Kaip tik dabar aš noriu pateikti savo priekaištus dėl neutralu- 
mo nuostatos. Kad ir kiek būtų galima žavėtis vadovu kaip tech- 
nokratinės interpretacijos priemone, būtų visai kas kita, jeigu uti- 
litaristas teigtų, jog mes visi privalome vartoti jo išgrynintą kalbą 
šnekėdami apie mūsų politines problemas. Ko gero, jo reikalavimas, 
kad visi vadovautumės jo vadovu, išprovokuos kaip tik ne tą neut- 


= Pušpinas (pushpin) — vaikų Žaidimas (vert. past.). 


° Įveiktas dėl tam tikrų priežasčių, kurias nurodo Donaldas Davidsonas darbe 
„Judging Interpersonal Interests”. — In Foundations of Social Choice Theory, Jon 
Elster and Aanund Hyllands, eds. — New York: Cambridge, 1986, p. 195—211. 

ralų dialogą, kurio jis labiausiai norėjo išvengti: kodėl mano troš- 
kimas Žaisti pušpiną naudos požiūriu vertinamas dviem taškais, o 
jūsų troškimas griebtis poezijos — keturiais? Jeigu naudingumas su- 
prantamas taip, aš atsisakau kalbėti politine kalba, kuri labai sistemin- 
gai verčia mane iškraipyti savo pradinius moralinius įsitikinimus! 

Taigi, tiek apie du klaidingus posūkius žengiant neutralumo 
link. Apibendrinkime argumentus kaip visumą ir pavadinkime tai 
koziriavimo strategija: čia liberalas siekia „nukirsti“ pradinį nesuta- 
rimą moralės klausimais iškeldamas didžiausią moralinę vertybę, 
kuri hipotetiškai yra visiems mums bendras neutralaus politinio 
dialogo pagrindas. Antrąją strategiją pavadinkime interpretavimo stra- 
tegija: čia mes skatinami interpretuoti savo moralines kategorijas 
taip, kad atsižvelgtume į kokį nors tariamai neprieštaringą politinį 
vertinimą. Kadangi nė viena iš šių strategijų iš viso neatrodo per- 
spektyvi, dabar galime sugriežtinti skeptiko klausimą dėl neutra- 
lumo: ar galima liberaliai reaguoti į pradinį moralinį nesutarimą 
nemėginant jo „nukirsti“ arba interpretuoti? 


V 


Gerai, manau, kad galime mėginti šį klausimą apeiti. Štai, atrodo, 
Rawlsas, ypač kantiškuoju savo raidos tarpsniu, skatina mus pa- 
žvelgti į savo pradinius nesutarimus moralės klausimais taip, kad 
pamėgintume atmesti visą konkretų mūsų gyvenimo patyrimą, dėl 
kurio šie nesutarimai atrodė mums tokie svarbūs“. Jei tik galėtume 
sugalvoti būdą, kaip įgyti stulbinamą „pirminės pozicijos“ gyvento- 
jams būdingą nežinojimą, galbūt galėtume išspręsti mūsų politinio 
koegzistavimo problemas neutraliai kalbėdamiesi vienas su kitu? 

Rawlso pasiūlymas yra tik paskutinis iš ilgos virtinės liberalių 
mėginimų įveikti moralinius nesutarimus. Pvz., daugelis utilitaris- 


“ Nors Rawlsas vėliau išsižadėjo šios interpretacijos („Justice as Fairness: Poli- 
tical not Metaphysical“. — In Philosophy and Public Affairs XIV, 3, Summer 1985, 
223—251), aš netikiu, jog kritikai, kurie atrado šią temą (nedarniai susipynusią su 
daugeliu kitų temų) svarbiausiuose Rawlso darbuose, paprasčiausiai būrė iš arbat- 
žolių. Žr.: Michael J. Sandel. Liberalism and the Limits of Justice. — New York: Camb- 
ridge, 1982. 

tų ragino mus priartėti arba pakilti iki perspektyvos, kuri, palygin- 
ti su Rawlso perspektyva, atrodo tiesiog patraukli. Bent jau nesa- 
me verčiami suvokti save kaip nežinančius nulius, kurių pagrindi- 
nis šūkis — „daugiau man“; veikiau turime kalbėti vienas su kitu 
taip, lyg būtume pažinūs ir geranoriški, idealūs tebevykstančios po- 
litinės kovos stebėtojai?, besirūpinantys tik maksimaliai padidinti 
grupės gerovę. Tačiau milžiniškas skirtumas tarp už nežinojimo už- 
dangos esančio sutarties dalyvio ir geranoriško stebėtojo neturėtų 
užtemdyti jų bendro esminio trūkumo. Anksčiau, nei mes galime 
dalyvauti politiniame pokalbyje, abiejų klausimo vengimo būdų ša- 
lininkai stengiasi pareikalauti iš mūsų lyg ir įėjimo bilieto. Mes ga- 
lime įsitraukti į dialogą tik su sąlyga, kad sugebame kalbėti aprobuo- 
tos transcendentinės būtybės kalba neiškreipdami savo pradinių mo- 
ralinių įsipareigojimų. Jeigu tai yra dalyvavimo kaina, tai visiškai pro- 
tinga atsisakyti ją mokėti: „Jūs, vadinantys save liberalais, sakote, kad 
leisite man dalyvauti politiniame dialoge, jeigu aš svarstysiu mūsų 
bendras problemas žvelgdamas į jas pranašesniu jūsų gerbiamos trans- 
cendentinės būtybės požiūriu. Bet man morališkai nepriimtinas yra 
kaip tik jūsų siūlomas būdas siekti transcendencijos“. 

Kadangi Rawlso teorinė konstrukcija dabar vyrauja liberaliame 
mąstyme, šis skundas šiuo metu įgyja iškalbingų išpuolių prieš 
bešaknio „aš“ sampratą formą. Rawlso pateiktą bešaknio „aš“ sam- 
pratą suponuoja jo atliktas minties eksperimentas. Viena karta anks- 
vo siejamas su ypatingu pasiaukojimu, kurio reikėjo norint įsimąs- 
tyti į tokią situaciją, kurioje asmeniniai Bruce'o Ackermano įsipa- 
reigojimai nebuvo laikomi svarbesniais (o galbūt ir mažiau svar- 
biais) negu Joe Shmoe įsipareigojimai?. Nors aš palankiai žiūriu į 
šiuos konkrečius skundus, kur kas svarbiau yra juos apibendrinti. 
Problemos ištakos — tai klaida, slypinti reikalavime, kad piliečiai 


8 Žr.: Roderick Firth. „Ethical Absolutism and the Ideal Observer“. — In Phi- 
losophy and Phenomenological Research XII, 3 (March 1952), 317—345. 


? Kaip ankstesnioji karta plėtojo šią kritikos tendenciją, galima gerai suprasti iš 
Bernardo Williamso darbo. Palyginkite jo Ethics and the Limits of Philosophy. — 


Cambridge: Harvard, 1985, ir J. J. Smarth and Bernard Williams. Utilitarianism: For 
and Against. — New York: Cambridge, 1973, p. 77—155. 

pripažintų, jog kiekvienas konkretus mėginimas apeiti šį klausimą 
yra vertingas kaip būtina sąlyga dalyvauti diskurse. Lengva nu- 
matyti, kad visi tokie reikalavimai vers kai kuriuos piliečius kalbė- 
ti apie save negarbingai ir neteisingai; kaip tik šitoks reikalavimas 
padaro pragmatinį imperatyvą beprasmį. Trumpai kalbant, atro- 
do, kad mėginti įveikti mūsų moralinius nesutarimus nėra per- 
spektyvesnis kelias, nei mėginti juos interpretuoti arba „nukirsti“. 
Vėl atsidūrėme aklavietėje: ar įmanoma iš jos išeiti? 


VI 


Manau, kad taip. Tai — pokalbio sugriežtinimas. Pamatinė idė- 
ja labai paprasta. Sužinoję, kad nesutariame dėl vieno ar kito mo- 
ralinės tiesos aspekto, mes neturėtume ieškoti kokios nors bendros 
vertybės, „nukertančios“ šį nesutarimą; taip pat neturėtume mėginti 
interpretuoti jį kokiu nors tariamai neutraliu pagrindu; be to, ne- 
turėtume stengtis įveikti jį kalbėdami apie kokią nors nežemišką bū- 
tybę, galinčią išspręsti nesutarimą. Paprasčiausiai turėtume iš viso 
nieko nesakyti apie šį nesutarimą ir išbraukti moralinius idealus, dėl 
kurių mes nesutariame, iš liberalios valstybės diskurso darbo- 
tvarkės. Šitaip apsiriboję, neprarandame galimybės kalbėtis vienas 
su kitu apie esminius mūsų moralinius nesutarimus nesuskaitomoje 
gausybėje kitų, kur kas privatesnių kontekstų. Mes paprasčiausiai 
pripažįstame, kad kol tęsiasi šie nuolatiniai ginčai, mes nieko gero 
nelaimėsime klaidingai teigdami, jog politinė bendruomenė suta- 
ria smarkiai ginčijamais klausimais. Nėra abejonės, kad pokalbio ap- 
ribojimas pasirodys nepaprastai trikdantis dalykas, nes jis niekam 
iš mūsų neleis teisinti savo politinių veiksmų apeliavimu į daugelį 
dalykų, kuriuos laikome didžiausiomis ir labiausiai pamokomomis 
žmonijos tiesomis. Vis dėlto abipusis apsiribojimo kalbant veiksmas 
leidžia visiems mums įgyti neįkainojamą pranašumą: niekas iš mūsų 
liberaliame pokalbyje nebus įpareigotas sakyti ką nors, kas atrodo 
esant tikrai neteisinga. Užtat šitaip apriboję pokalbį, mes galime pa- 
naudoti dialogą pragmatiniu požiūriu produktyviems tikslams: iš- 
siaiškinti normatyvines prielaidas, kurios būtų priimtinos visiems 
politikos dalyviams (ar bent jau nebūtų nepriimtinos). 

Norėdami išgryninti šią paprastą idėją, pasiaiškinkime, kokioje 
srityje ji būtų taikytina. Ragindamas apriboti pokalbį, aš nemėginu 
nutildyti tų žmonių, kurie nori suabejoti vienu ar kitu jų ilgalaikio 
galios santykio su kitais žmonėmis aspektu. Priešingai, liberali 
valstybė privalo leisti kiekvienam asmeniui kelti bet kokį klausimą, 
jeigu nori, kad jos dialogo projektas būtų sėkmingas: liberalios 
politikos tikslas yra rasti sprendimus, kurie būtų priimtini visiems 
dalyviams, — o kaip būtų galima tai įgyvendinti, jeigu piliečiams 
net nebūtų leidžiama įtraukti visų jiems rūpimų klausimų į politi- 
nio diskurso darbotvarkę? 

Manasis pokalbio apribojimo principas yra taikomas ne klausi- 
mams, kuriuos gali kelti piliečiai, bet atsakymams, kuriuos jie gali 
teisėtai duoti!“: kai tik pilietis susiduria su kito piliečio pateiktu 
klausimu, jis negali nutildyti klausiančiojo, negali ir atsakyti ape- 
liuodamas į moralinę tiesą (jo moralinės tiesos supratimą); ko gero, 


10 Paprastas klausimų ir atsakymų skyrimas padeda paaiškinti Rawlso projek- 
tą, kuris man labai patinka. Savo paskutiniame darbe Rawlsas stengiasi atskirti 
liberalų politinį gyvenimą nuo gyvenimo, pagrįsto „vien tik modus vivendi”. Žr.: 
John Rawls. „The Idea of an Overlapping Consensus“. — Oxford Journal of Legal 
Studies VII, 1 Spring 1987, 1—25, ypač p. 10—15. Mano požiūriu, ši sumenkinanti 
etiketė apibūdina režimą, kuris pernelyg plačiai taiko pokalbio apribojimo principą 
ir paneigia neribotą piliečių teisę reikalauti, kad būtų liberaliai reaguojama į kiek- 
vieną jų galios santykių aspektą, kurį jie nori kvestionuoti įtraukdami į politinę 
darbotvarkę. Pvz., pagalvokime apie valstybę, kuri grasina nubausti kiekvieną, 
mėginantį skatinti rimtą politinį ginčą dėl egzistuojančio nuosavybės teisių paskirs- 
tymo arba lyčių vaidmens. Nors politinėje darbotvarkėje paliekama vietos kito- 
kiems klausimams, kiekvienam pasakoma, kad jis paprasčiausiai turės „gyventi 
su“ status quo, esamu šioje konkrečioje galios dimensijoje. Mano nuomone, šitaip 
apribojus politinę laisvę, režimas vienareikšmiškai praranda liberalų legitimumą ir 
smunka iki „vien tik modus vivendi“ statuso. 

Tačiau negaliu neigti, kad „vien tik modus vivendi“ gali būti geriausia, ko 
realiai gali tikėtis liberalai vienokiomis arba kitokiomis ypatingomis sąlygomis — 
ten, kur leidžiant rimtai svarstyti iš nuosavybės kylančią galią ar ką kitka, bus 
sužlugdytas forumas ir visa tai baigsis sugriovimu valstybės, kuri priešingu atveju 
būtų galėjusi sukurti produktyvų politinį dialogą kitais klausimais. Tačiau tokių 
„Mmprovizuotų taisyklių“ taikymas yra kupinas pavojų net kaip laikina priemonė. 
Vis dėlto kadangi visuomenė yra tokia, kokia yra, negaliu teigti, jog tokie drastiški 
žingsniai yra visiškai neįsivaizduojami. Žr.: Steven Holmes. „Gag Rules or the 
Politics of Omission“. — In Consštitutionalism and Democracy, Jon Elster and Rune 
Slagstad, eds. — New York: Cambridge, 1988, p. 19—58. 

jis turi būti iš principo pasirengęs! dalyvauti suvaržytame dialoge, 
kurio tikslas — išsiaiškinti normatyvinės prielaidas, priimtinas 
abiem šalims. 

Dalykinį šio liberalaus dialogo rezultatą, žinoma, lems mūsų 
pradinės moralinės nuostatos. Tačiau vis dėlto apskritai galime šį 
tą pasakyti apie formalų ryšį, egzistuojantį tarp liberalios politinės 
diskusijos ir pokalbio, vykstančio kitose liberalios visuomenės sri- 
tyse. Stengdamiesi suprastinti formaliuosius momentus, tariame, 
kad mūsų liberalioje visuomenėje yra tik dvi pirminės grupės ir 
kad joms pavyko apriboti pokalbį suradus tam tikrą bendrą vertini- 
mo pagrindą. Tad normatyvinis pokalbis atrodys maždaug šitaip: 


P. ir P, yra visumos moralinių teiginių, kuriuos kiekviena pir- 
minė grupė pripažįsta savo narių pokalbiuose. Tačiau vykstant 
pokalbiui tarp grupių, dalyviai, norėdami išspręsti konfliktą, var- 
toja tik L teiginius. Tik šių teiginių abiejų grupių nariai nepasmerks 
kaip klaidingų (nors pateikiami P. ir P, argumentai, pateisinantys 
konkretų L teiginį, Žinoma, bus visiškai skirtingi). 

Nors tikiuosi, kad šis formalizmas jums padės suprasti, turiu 
pabrėžti, jog tai apibūdina tik pirmąją ir negatyvesnę liberalios 
dialektikos pakopą — pakopą, kai liberalūs piliečiai, apribodami 
pokalbį, nustato tuos L teiginius, kurie galėtų liberaliame politi- 
niame ginče būti visuomeninių vertybių prielaidomis. Net iki galo 
atlikus tokią išgryninimo operaciją”, liberalūs piliečiai privalo iš 


" Žinoma, reikia imtis praktinių žingsnių sudaryti tokią darbotvarkę, kad gin- 
čas ir sprendimas būtų susiję su realia visuomene. Bet šio praktinio uždavinio 
negalima paversti pretekstu be galo atidėlioti tą darbotvarkės dalį, kurios nenori 
svarstyti kai kurie galingi dalyviai. Žr. 10 išnašą. 

l? Realiame gyvenime paprastai neiškyla politinis būtinumas griežtai skirti dvi 
šiame skirsnyje aprašomas liberalias dialektikos pakopas. 

turimų visuomeninių prielaidų nukalti pozityvius argumentus — 
pakankamai svarius, kad būtų išspręsti užtrukę piliečių ginčai. 
Aišku, ši teigimo operacija gali būti kūrybiška. Priklausomai nuo 
L teiginių visumos, gali rastis daugybė galimybių diskursui. 

Mums svarbu atkreipti dėmesį į šių argumentų savitumą. Vie- 
na vertus, nė vienas pokalbio dalyvis nesmerkia jokių normaty- 
vinių prielaidų kaip moraliai klaidingų; antra vertus, argumen- 
tais nesiekiama atskleisti galutinę moralinę tiesą. Ko gero, sie- 
kiama visai kitko — duoti kiekvienam piliečiui galimybę protin- 
gai reaguoti į nuolatinius nesutarimus moralės klausimu. Todėl 
vykstantis politinis dialogas atrodo visiškai kitaip negu tokio ti- 
po pokalbiai, kuriuos idealizuoja į Jūrgeną Habermasą panašūs 
teoretikai kritikai. Svarbiausia, liberalūs piliečiai nesijaučia esą 
laisvi, kad galėtų į pokalbio lauką įtraukti bet kuriuos ir visus 
moralinius argumentus. Užuot siekę visiškai nugalėti pokalbyje 
kažkokioje tolimoje idealioje kalbinėje situacijoje, jie sutelkia vi- 
są savo energiją į milžinišką uždavinį valdyti šią visuomenę per 
politinį dialogą, iš kurio dalyvių nereikalaujama viešai išsižadė- 
ti jų tvirčiausių moralinių įsitikinimų. Kad ir kokios kuklios at- 
rodytų liberalo ambicijos dėl dialogo, žvelgiant į jas iš nepasie- 
kiamų idealios kalbinės situacijos aukštumų, mano svarbiausias 
tikslas buvo įtikinti jus, jog net ir toks ribotas dialogo tikslas ne- 
būtinai yra nepasiekiama svajonė. Norėjau įtikinti, kad jūs ir aš 
galime siekti valdyti šią visuomenę per dialogą — nors ir ypa- 
tingos rūšies dialogą. 


VII 


Bet girdžiu jus klausiant: ar šis ketvirtas kelias, vedantis prie 
neutralumo, iš tikrųjų skiriasi nuo pirmųjų trijų? Ar ir čia nerei- 
kalaujama iš Žmonių to, ko jie gali būti morališkai nepasirengę 
duoti? 

Taip, bet auka yra kitokia. Užuot reikalavęs, kad žmonės saky- 
tų dalykus, kuriuos mano esant neteisingus, aš prašau jų ypatin- 
gos emocinės aukos. Bent jau tais atvejais, kada liberalūs piliečiai 
susitinka vieni su kitais, kad surastų teisiškai galiojančius jų ginčų 

sprendimus, kiekvienas iš jų privalo mėginti nuslopinti troškimą 
pasakyti daugelį dalykų, kuriuos mano esant teisingus, bet kurie 
trukdytų grupei daryti pragmatiškas išvadas iš L tipo teiginių. 

Manau, kad tokio pobūdžio selektyvus slopinimas yra pažįsta- 
mas socialinio gyvenimo bruožas. Jo nuolatos reikia tam, ką socio- 
logai vadina vaidmens atlikimu. Kiekvieną socialinį vaidmenį ga- 
lima suprasti kaip sutartinių apribojimų visumą, taikomą priimti- 
nam simboliniam elgesiui. Kada aš elgiuosi kaip teisininkas, mano 
elgesį varžo apribojimai, kurie skiriasi nuo suvaržymų, būdingų 
mokytojo elgesiui, o šie savo ruožtu skiriasi nuo tų, su kuriais 
susiduriama dirbant prie statybos projekto. Vieni vaidmenų api- 
brėžtumai labiau išplečia simbolinio elgesio lauką negu kiti, bet 
visi vaidmenys varžo pokalbio darbotvarkę ir susiaurina jos sritį, 
kol dalyviai atlieka konkrečius apibrėžtus vaidmenis“. 

Kada vaidmuo pažeidžiamas, tiesa nebūtinai apgina. Pvz., kada 
aš einu į politinės filosofijos paskaitą, privalau pažaboti visus im- 
pulsus, skatinančius kalbėti apie planetų orbitų nuokrypio skaičia- 
vimą, net jeigu mano pastabos apie skaičiavimą būtų teisingesnės 
negu tai, ką galiu pasakyti apie politiką. Kad būčiau kompetentin- 
gas socialinio vaidmens atlikėjas, privalau nuolatos daryti selekty- 
vų slopinimą — varžyti impulsą kalbėti tiesą apie daugybę su vaid- 
meniu nesusijusių dalykų, kad galėčiau realizuoti konkrečią gyve- 
nimo formą, į kurią dabar esu įspraustas. Kaip mes mėginame ne- 
nukrypti nuo tikslo kurdami automobilį arba garbindami dievybę, 
taip ir liberalūs piliečiai privalo panašiai kontroliuoti save, kai įsi- 
traukia į liberalią politiką — susiburia ne tam, kad sukurtų geresnį 
„Buicką“ ar gelbėtų žmonių sielas, bet tam, kad išspręstų socialinio 
gyvenimo konfliktus tokiomis sąlygomis, kurios atrodytų tinkamos 
visiems dalyviams. Taigi ragindamas žmones varžyti savo pokalbius 
visuomeniniame gyvenime, aš prašau juos pasinaudoti pamatiniu 
sugebėjimu, kurį turi (daugiau ar mažiau) visi socialūs žmonės. 

Žinoma, vargu ar to pakanka, kad mano reikalavimas taptų ne- 
ginčytinas moraliniu požiūriu: pokalbio apribojimo idėja geriausiu 


5 Puiki šio vaidmenų santykių aspekto analizė pateikiama Ervingo Goffmano 
darbe Frame Analysis: An Essay on the Organization of Experience. — Cambridge: 
Harvard, 1974. 

atveju yra tik patenkinamos politinės filosofijos dalis, bet ne visa 
tokia filosofija. Visiškai akivaizdu, kad mano pasiūlymui priešin- 
sis radikalaus spontaniškumo etikos šalininkai, kurie žvelgia į 
vaidmenis taip, tarsi jie būtų tik grandinės žmogaus dvasiai, ir 
ragina mus sunaikinti kiekvieną vaidmenį, kai tik pradedame jį 
kompetentingai vaidinti'*. Šioje plotmėje liberalių piliečių pokalbio 
apribojimo gynimas paprasčiausiai yra ypatingas atvejis bendres- 
nio teiginio, kad vaidmenų atlikimas vertingas socialiniam gyveni- 
mui. Toks gynimas nebūtinai reiškia tai, kad neigiamas dvasinių 
suvaržymų, kurie romantinei kritikai atrodo tokie kaustantys, re- 
alumas ar kad neigiama, jog svarbu dirbti su kitais žmonėmis ku- 
riant naujus vaidmenų santykius, kurie geriau išreiškia kitokius 
mūsų būties aspektus. (Mano siūlymas labiau praturtinti liberalaus 
piliečio vaidmenį iš tikrųjų priklauso šiai antrajai plotmei.) Libera- 
laus vaidmenų atlikimo šalininkas veikiau turėtų įrodinėti, kad 
romantinė kritika pasirinko klaidingą kelią sumenkindama vaid- 
mens suvaržymo, kuris grasina jį užslopinti, reikšmę. Užuot puo- 
lus pačią vaidmenų idėją, turbūt būtų išmintingiau ieškoti paguo- 
dos nuostabiame Žmogaus sugebėjime ilgainiui keisti vaidmenis. 
Galiu būti teisininkas, mokytojas, konstruktorius, tėvas, beisbolo 
treneris — kaip ir liberalus pilietis. Nors kiekvienas iš šių vaidme- 
nų primeta savus suvaržymus, vargu ar mano gyvenimo vertę 
lemia vien tai, kaip aš susidoroju su kiekvieno konkretaus vaid- 
mens metamu iššūkiu. Ši vertė priklauso ir nuo to, kaip ilgainiui aš 
keičiu vaidmenis ir iš šių laikinų epizodų sukuriu prasmingą visu- 
mą. Atrodo, kad tai geriau įveikia kiekvieno pavienio vaidmens trū- 
kumus, negu romantiškos pastangos visiškai atsisakyti vaidmenų. 

Tačiau net jeigu ir būtų sutikta su tuo, kas pasakyta, turi pra- 
sidėti antrasis liberalaus suvaržymo gynimo etapas. Galų gale aš 
ginu ne kokią nors vaidmenų sistemą, bet sistemą, kurioje libera- 
lus pilietiškumas yra svarbiausias dalykas. Ką gero duoda mėgi- 
nimas išspręsti ginčus neutraliai apribotu dialogu? 


5 Roberto Ungeris nepaprastai arti šio požiūrio savo paskutiniuosiuose dar- 
buose. Žr. jo darbus: Passion. — New York: Free Press, 1984; Social Theory: Its Situ- 
ation and Its Task. — New York: Cambridge, 1987; False Necessity. — New York: 
Cambridge, 1987. 

Į šį klausimą galima atsakyti įvairiai. Vieni stengsis atskleisti 
liberalaus pilietiškumo pranašumus pačius savaime — savitą vertę 
nenuilstamų liberalo pastangų numegzti inteligibilumo tinklą, ga- 
lintį sujungti šalis, nepaisant daugelio dalyvių moralinių skirtumų, 
taip pat moralinę vertę to, kad mums visiems leidžiama dalyvauti 
politikoje neišsižadant savo tvirčiausių įsitikinimų. Kiti rinksis la- 
biau konsekvencionalistinius kelius — pabrėžiančius atviros vi- 
suomenės, kurią tikisi sukurti liberalūs piliečiai, vertę. 

Tačiau čia aš nesistengiau įtikinti jūsų, kad liberalus pilietišku- 
mas yra didžiausia vertybė. Aš norėjau parodyti jo savitumą. Mė- 
ginau paaiškinti, kokie gali būti liberalūs argumentai už dialogo 
imperatyvą politikoje, ir apginti šį pragmatinį imperatyvą nuo dvie- 
jų palyginti akivaizdžių kritikų. Vienas kritikų yra laisvasis pre- 
keivis, kitas — skeptikas, nepripažįstantis neutralumo galimybės. 
Nors visiškai akivaizdu, kad laisvojo prekeivio prieštaravimas tik 
tariamai pašalina klausimą“, aš tik dabar pradėjau rimtai žiūrėti 
į skeptiką. Geriausiu atveju parodžiau, kodėl akivaizdžios praei- 
ties nesėkmės neturi nuslopinti mūsų ryžto skintis naują kelią libe- 
ralios valstybės link — kelią, kai, ryžtingai apribodami pokalbį, jūs 
ir aš galime kalbėtis taip, kad nė vienas iš mūsų nepasmerktų tokio 
pokalbio kaip nepriimtino moraliniu požiūriu. 

Aš net nemėginau vienareikšmiai įrodyti, kad, apribodami po- 
kalbį, liberalai galų gale neatsidurs ketvirtame akligatvyje. Tiek jūs, 
tiek ir aš, įsitikinę, jog nesutariame dėl vis daugiau dalykų, galbūt 
nuspręsime, kad, varžydami pokalbį, mes nebeturime, ką pasakyti 
vienas kitam apie pamatines mūsų bendro gyvenimo problemas. 
Galbūt mūsų paprastos diagramos požiūriu L teiginių visuma pa- 
sirodys beprasmė. Tai atrodo ypač tikėtina, nes tipišką Vakarų vi- 
suomenę sudaro daug pirminių grupių, o mūsų paprastas paveikslas 
tik schemiškai vaizduoja iš dviejų grupių sudarytos visuomenės L 
teiginių visumą. Jeigu didintume apskritimų skaičių paveikslėlyje, 
pokalbio erdvė, kurią apibrėžia susikryžiuojanti L teiginių visuma, 
vis mažės. Ar šių laikų sąlygomis ji nesusitrauks iki nulio? 


5 Bet prisiminkite mano pateiktą neteisingą Haveko interpretavimą išn. 5. 

Kaip tik šį klausimą kėliau savo darbe Socialinis teisingumas li- 
beralioje valstybėje“. Nekartojau savo paties atsakymo, nes man at- 
rodė svarbiau paskatinti jus manyti, kad klausimą verta kelti. Tai 
dariau perspėdamas jus dėl paviršutiniškos liberalių siekių diag- 
nozės. Liberalizmas nėra priklausomas nuo klausimą šalinančio 
tikėjimo rinka. Jis taip pat nereikalingas tokios jo pateikimo for- 
mos, kuri skatintų susvetimėjimą ir verstų mus viešai išsižadėti 
savo tvirčiausių moralinių įsitikinimų. Ko gero, jis ragina mus pa- 
mąstyti apie pragmatinį imperatyvą kalbėtis su svetimais lygiai 
taip pat kaip ir su artimos sielos žmonėmis bei pasvarstyti, ar 
nepaisant svetimojo svetimumo, mes vis dėlto galėtume pasakyti 
vienas kitam ką nors protinga apie mūsų pastangas būti drauge 
šioje gluminančioje planetoje. 


Versta iš: Ackerman B. Why Dialogue? // Jour- 
nal of Philosophy. — 1989. — No 86. — P. 5—22 


16 Social Justice in the Liberal State. — New Haven: Yale, 1980. 

MORALINIS KONFLIKTAS 
IR POLITINIS LEGITIMIŠKUMAS 


Robertas Frostas apibūdino liberalą kaip Žmogų, negalintį turė- 
ti savos pozicijos vykstant ginčui. Apibūdinimas truputėlį per griež- 
tas, tačiau bent jau iš pažiūros liberalizmas yra šiek tiek paradok- 
salus, o jo skelbiamo nešališkumo pagrindai yra šiek tiek migloti. 
Tai aš ir noriu aptarti. 

Etika nuolatos turi spręsti konfliktą tarp asmeninio individo po- 
žiūrio ir tam tikro reikalavimo būti nešališkam. Asmeninis požiūris 
įpina motyvų, kuriuos lemia ne tik individo interesai, bet taip pat jo 
prisirišimas prie žmonių bei įsipareigojimai jiems, projektai ir konkre- 
tūs dalykai. Nešališkumo reikalavimas gali būti įvairių formų, bet pa- 
prastai jis suponuoja, kad tam tikru atžvilgiu visi yra traktuojami ly- 
giai arba laikomi lygiais — visiems suteikiamos tos pačios teisės arba 
vienodai atsižvelgiama į jų gėrį arba gerovę ar kurį nors jos aspektą, 
kai sprendžiama, koks būtų pageidautinas veiksmo rezultatas arba 
kaip leistina veikti. Kadangi gali kilti asmeninių motyvų ir nešališku- 
mo konfliktas, tai etinė teorija turi ką nors pasakyti, kaip reikėtų spręsti 
tokius konfliktus. Ji gali tai padaryti reikalaudama visiškos nešališ- 
kumo pergalės konflikto metu, bet tai tėra vienas sprendimas. 

Konfliktas tarp nešališkumo ir individo požiūrio darosi daug 
sudėtingesnis, kai nuo asmeninės etikos pereinama prie politinės 


Esu dėkingas už komentarus daugeliui žmonių, ypač T. H. Irwinui, Johnui 
Rawlsui, Lawrence'ui Sageriui, Bernardui Williamsui ir žurnalo Philosophy and Pub- 
lic Affairs leidėjams. 

teorijos. Taip yra todėl, kad politikoje, kurioje visi konkuruojame 
stengdamiesi įsigyti priverčiamąją valstybės galią, kurią įkūnija 
mums parankios institucijos, lemiančios visų mūsų gyvenimą, mus 
verčia konkuruoti ne vien mūsų asmeniniai interesai, simpatijos ir 
įsipareigojimai, bet ir skirtingos mūsų moralės sampratos. Politi- 
niai konkurentai nesutaria tiek dėl nešališko moralės komponento 
formos, tiek ir dėl jo turinio. Jie nesutaria dėl to, kas Žmogaus 
gyvenime yra gera, o kas bloga, taip pat dėl to, kaip turėtume 
vienodai vieni kitus gerbti arba vienodai vieni į kitus atsižvelgti. 
Todėl jų politiniuose nesutarimuose atsispindi ne tik interesų kon- 
fliktai, bet ir konfliktai dėl vertybių, kurias visiems nešališkai tu- 
rėtų teikti viešosios institucijos. 

Ar yra aukštesnio lygmens nešališkumas, leidžiantis mums nors 
šiek tiek suprasti, kaip derėtų spręsti tokius nesutarimus? Ar mes, 
pripažindami nešališkąjį savo pačių moralinės nuostatos kompo- 
nentą, jau padarėme tai, kas būtina (ir galbūt netgi tai, kas įmano- 
ma), kad atsižvelgtume į kitų žmonių požiūrį? Manau, jog libera- 
lizmas pasikliauja tuo, kad pripažįstamas aukštesnis nešališkumo 
lygmuo. Kaip tik dėl to ir iškyla sunkios problemos, kaip reikėtų 
susieti skirtingas nešališkumo plotmes. Iš dalies šią problemą gali- 
ma gretinti su žinoma moralės teorijos problema — kaip suderinti 
nešališkumą su asmeniniais motyvais; bet mūsų problema daug 
sudėtingesnė, o motyvas, skatinantis ieškoti aukštesnio lygmens ne- 
šališkumo, nėra pernelyg aiškus'. 

Jis toks neaiškus, kad liberalizmo kritikai dažnai abejoja, ar li- 
beralizmas nuoširdžiai išpažįsta nešališkumą. Iš dalies problema 
kyla todėl, kad liberalai ragina visus kaip nors susilaikyti nuo siū- 
lymų panaudoti valstybės galią tam, kad būtų įgyvendintos kon- 
krečios, kontroversiškos moralinės arba religinės sampratos, bet 
įtartinai dažnai to susilaikymo rezultatai pasirodo esą palankūs 


l Geriausiai šių laikų filosofiniam liberalizmui atstovauja: John Rawls. A Theory 
of Justice. — Cambridge: Harvard University Press, 1971; Ronald Dworkin. „Libera- 
lism“. — In Public and Private Morality, Stuart Hampshire. ed. — Cambridge: Camb- 
ridge University Press, 1978; Bruce Ackerman. Social Justice in the Liberal State. — 
New Haven: Yale University Press, 1980; T. M. Scanlon. „Contractualism and Utili- 
tarianism“. — In Utilitarianism and Beyond, Amartya Sen and Bernard Williams ed. — 
Cambridge: Cambridge University Press, 1982. 

toms kontroversiškoms moralinėms sampratoms, kurių paprastai 
laikosi patys liberalai. 

Pvz., tie, kurie nesutinka, kad būtų draudžiama pornografija, 
homoseksualizmas ar kontracepcija, ir motyvuoja šį nesutikimą 
tuo, jog valstybė neturėtų stengtis jėga įtvirtinti ginčytinų asme- 
ninių moralės standartų, dažnai mano, jog pornografijoje, homo- 
seksualume ar kontracepcijoje nėra nieko blogo. Jie prieštarautų 
tokiems draudimams, net jeigu manytų, kad įtvirtinti asmeninę 
moralę yra valstybės reikalas, arba manytų, kad galima iš vals- 
tybės teisėtai reikalauti ką nors uždrausti tiesiog todėl, jog tai 
yra blogai. 

Apskritai kalbant, liberalai linkę labai išaukštinti individualią 
laisvę. Reikalaudami apriboti valstybės kišimąsi, jie apeliuoja į aukš- 
tesnio lygmens nešališkumą vertybių atžvilgiu ir šitaip stengiasi 
paremti individualią laisvę, kurios atžvilgiu jie yra šališki. Tai ver- 
čia įtarti, kad didesnio nešališkumo vaikymasis yra apgavystė, o 
visi prašymai būti tolerantiškiems ir susilaikyti iš tikrųjų maskuoja 
kampaniją, kuria siekiama, jog valstybė remtų pasaulietišką, indi- 
vidualistinę ir ištvirkėlišką moralę, priešišką religijai ir, tiesmukai 
sakant, palankią seksui. 

Vis dėlto liberalizmas pretenduoja būti tokia pažiūra, kuri pa- 
teisintų religinę toleranciją ne tik religijos skeptikų, bet ir tikin- 
čiųjų atžvilgiu, o seksualinę toleranciją — ne tik ištvirkėlių, bet 
ir atžvilgiu tų, kurie mano, jog nevedybinis seksas yra nuodėmė. 
Jo sąžiningumas iš dalies įrodytas šiek tiek kitoje — Žodžio lais- 
vės — srityje, mat čia Jungtinių Valstijų liberalai ilgai gynė tei- 
ses tų, kuriais bjaurisi. Amerikos pilietinių laisvių unija papras- 
tai džiaugiasi turėdama progą apginti nacius, kai šie nori kur 
nors surengti demonstraciją. Tai rodo, kad liberalai nori neleisti 
valstybei trukdyti tam, ką jie patys laiko esant blogu dalyku. Juk 
galime daryti prielaidą, kad dauguma ACLU rėmėjų mano, kad 
yra blogai ir būti naciu, ir blogai, kai naciai rengia demonstraci- 
jas Skokie mieste. 

Kitas šiuolaikinis pavyzdys — abortai. Bent jau dalis iš tų, kurie 
priešinasi abortų draudimui įstatymu, mano, jog moraliniu požiū- 
riu jie nėra geras dalykas, bet jų pačių įsitikinimus grindžiančiais 

argumentais negalima pateisinti to, kad valstybės galia būtų pa- 
naudota prieš tuos, kurie kitokių įsitikinimų. Tai sudėtingas atve- 
jis, prie kurio aš dar grįšiu. 

Žinoma, liberalizmas nėra vien tolerancijos doktrina, o visi libe- 
ralai turi kur kas konkretesnių interesų bei vertybių ir jie stengsis 
gauti valstybės paramą savo siekiams įgyvendinti. Bet iškyla ir čia 
klausimas, kokio pobūdžio nešališkumo reikia. Požiūris, kuriuo 
remiantis viliamasi pateisinti valstybės veiksmus ir jos institucinį 
karkasą, yra sudėtingas ir kai kuriais atžvilgiais neaiškus tiek drau- 
džiant tai, kas yra bloga, tiek skatinant tai, kas yra gera. Aš išskir- 
siu tolerancijos klausimą ir dažnai naudosiu religinės tolerancijos 
pavyzdžius. Bet problema taip pat iškyla ir paskirstomojo teisin- 
gumo kontekste bei didinant bendrąją gerovę, nes spręsdami, ką 
reikia skirstyti ir ką didinti, turime remtis tam tikra to, kas gera 
žmonėms, samprata, o renkantis tokią sampratą, iškyla panašūs 
nešališkumo klausimai“. 


II 


Šis klausimas yra kur kas platesnės politinio legitimiškumo pro- 
blemos dalis. Ši problema — tai istorija mėginimų atrasti būdą, 
kaip pateisinti Žmonėms prievarta primestas politines ir socialines 
institucijas, kurios juos valdo, ir kartu išsiaiškinti, kokios turėtų 
būti tos institucijos, kad būtų galima jas tam tikru būdu pateisinti. 
„Pateisinti“ čia nereiškia „įtikinti“. Tai yra normatyvinė sąvoka: 
pateisinantys argumentai gali neįtikinti, jeigu jais kreipiamasi į ne- 
protingą auditoriją; o įtikinami argumentai gali nepateisinti. Vis 
dėlto mėginant pateisinti, viliamasi įtikinti protinguosius, tad šie 
mėginimai turi praktinę prasmę: platus sutarimas dėl principų, 
kuriais grindžiama politinė tvarka, stiprina politinį stabilumą. Bet 
tai ne viskas: kai kurie Žmonės galimybę pateisinti sistemą kuo 
didesniam jos narių skaičiui laiko savaime vertinga moraliniu po- 
žiūriu. Žinoma, tai tėra idealas. Turint omenyje, kokia plati visuo- 


? Žr. T. M. Scanlon. „Preference and Urgency“. — In Journal of Philosophy 72 
(1975). Esu labai dėkingas už šią esė. 

menėje egzistuojančių vertybių, interesų ir motyvų skalė ir kiek 
daug priklauso nuo asmens pasirenkamų pateisinimo standartų, 
teisėto sprendimo negali būti. Tad asmuo turi rinktis — neteisėta 
valdžia ar jokios valdžios? 

Praktinės ir moralinės politinio motyvavimo problemos yra su- 
sipynusios. Viena vertus, motyvacija, kuri turinti būti morali, pri- 
valo būti realistinė praktiniu ir psichologiniu požiūriu, nes kitaip 
mūsų politinė teorija bus utopiška blogąja šio žodžio prasme. An- 
tra vertus, moralinis argumentavimas ir įžvalga gali atskleisti ir 
paaiškinti, kodėl įmanoma įsitvirtinti tokiai politinei motyvacijai, 
kurios negalima pripažinti, kol neįvyko moralinė diskusija. Tad 
nuo politinės teorijos gali priklausyti tai, kokiais motyvais praktiš- 
kai galima pagrįsti legitimiškumą, taigi ir stabilumą. 

Politinis legitimiškumas ginamas dviem būdais: viena, parodant, 
jog individų, turinčių skirtingus motyvuotus požiūrius, racionali pa- 
rama tam tikroms institucijoms gali konverguoti; antra, ieškant ben- 
dro požiūrio, kuriam galėtų pritarti visi ir kuris garantuotų sutarimą 
dėl to, kas yra priimtina. Taip pat yra politinis argumentavimas, 
derinantis konvergencijos ir bendro požiūrio metodus. 

Konvergencijos teoriją gali inspiruoti labai skirtingi asmenų mo- 
tyvai arba ją gali inspiruoti vieno tipo motyvai, pvz., egoizmas. 
Žmonių egoizmas skiriasi tik todėl, kad jis kyla iš jų pačių. Abiem 
atvejais pradinių pozicijų skirtumas reiškia tai, kad motyvacijos pa- 
grindas pats savaime negarantuoja, jog rasis visų pageidaujamas so- 
Cialinis rezultatas. Bendrojo požiūrio teorija, priešingai, grindžiama 
vieninteliu troškimu, kuris nėra savaime asmeniškas, o tai garantuoja 
bendrą socialinį tikslą su sąlyga, kad Žmonės gali sutarti dėl faktų. 

Hobbesas, moderniosios politinės teorijos pradininkas, yra kon- 
vergencijos teorijos atstovas par excellence. Remdamasis ikimora- 
liu kiekvieno individo motyvu išlikti ir būti saugiam, Hobbesas 
įrodinėja, jog būtų protinga, jeigu visi mes, vadovaudamiesi šiuo 
egoistiniu motyvu, priartėtume prie požiūrio, kad yra pageidauti- 
na sistema, kurioje visuotinį paklusnumą tam tikroms elgesio nor- 
moms įtvirtina suverenas, turintis neribotą galią. Tai yra konver- 
gencijos teorija, nes motyvas, kuriuo remiasi kiekvienas iš mūsų, 
susijęs tik su asmeniniu išlikimu ir saugumu. Būtų grynas atsitik- 

tinumas, jeigu iš to rastųsi koks nors rezultatas, kurį visi galėtume 
vienodai pripažinti remdamiesi tokiu pagrindu: mūsų asmeniniai 
motyvai iš principo negalėtų mūsų nukreipti kokio nors bendro 
tikslo link. Konvergencijos teorijoms paprastai būdinga tai, jog po- 
litinis rezultatas laikomas teisingu todėl, kad jį racionaliai priima 
visi, bet jį visi racionaliai priima ne todėl, jog jis yra teisingas kokio 
nors nepriklausomo standarto požiūriu. 

Antra vertus, utilitarizmas yra bendro požiūrio teorijos pavyz- 
dys. Jis skatina visus vertinti politines institucijas remiantis bendru 
moraliniu motyvu, kuris nesusijęs su pačiu asmeniu’. Jeigu visi 
pripažintų šį nešališko palankumo požiūrį, tai automatiškai reikš- 
tų, jog yra pagrindas priimti tuos pačius sprendimus, nes visi spręstų 
vadovaudamiesi bendru troškimu, kad kiekvienas būtų laimingas. 
Tokiu atveju politinis rezultatas būtų racionaliai priimtinas visiems, 
nes jis būtų teisingas utilitarinio standarto požiūriu; jis yra teisin- 
gas ne todėl, kad yra visiems priimtinas. 

Yra ir kitokio tipo konvergencijos teorijų — būtent tokių, kurios 
politinį legitimiškumą sieja su konfliktuojančių ekonominių, socia- 
linių ir religinių interesų kompromisu. Toks kompromisas yra pri- 
imtinas visiems kaip alternatyva visuomenės suirimui. Bendrojo 
požiūrio teorijas taip pat galima grįsti ne vien visuotinio palanku- 
mo motyvais. Jas galima grįsti įsipareigojimu ginti tam tikras indi- 
vido teises, panaikinti didelę socialinę ir ekonominę nelygybę, net 
nacionalizmu arba bendra religine nuostata. 

Bet labiausiai mane domina mišraus tipo teorija, kuri itin bū- 
dinga šiuolaikiniam liberalizmui. Dabartinė politinė filosofija iš- 
plėtojo naujo tipo liberalizmo teoriją, kuriai atstovauja Rawlso ir 
kitų autorių darbai. Būdingas šios teorijos bruožas yra tas, kad ji 
institucijų legitimiškumą grindžia jų atitikimu tokius principus, 
kurie lemia racionalų juos pripažįstančių individų elgesį. Individua- 
laus racionalumo standartas čia yra ne tiek ikimoralinis racionalu- 
mas, kiek sugebėjimas samprotauti remiantis ir moraliniais moty- 
vais. Priešingai negu Hobbeso konvergencijos teorijoje, racionalus 


Aš turiu omenyje modernią utilitarizmo versiją, siejamą su Sidgwicku. Bent- 
hamas ir Millis pritaria naudingumo principui remdamiesi įvairiais motyvais, kurie 
iš esmės nėra su juo susiję. 

susitarimas, kurio siekia kiekvienas asmuo, šiose teorijose traktuo- 
jamas kaip tikslas, o ne vien kaip priemonė, būtina socialiniam 
stabilumui išlaikyti. Be to, viena iš šių teorijų nuostatų yra ta, jog 
norint gauti pageidaujamą rezultatą, nepakanka vien to, kad kon- 
verguotų suartėti padedantys moraliniai motyvai: šiam procesui 
daro įtaką ir kitokie individualūs motyvai. Tad principai, dėl kurių 
susitariama, yra teisingi todėl, kad jie priimtini, — jie nėra visiems 
priimtini todėl, kad jie moraliai teisingi kokių nors neutralių stan- 
dartų požiūriu. 

Kalbėdamas apie Rawlsą, aš turiu omenyje ne svarstymą, vyks- 
tantį pirminėje pozicijoje, kur moralinių motyvų nebūna, bet platesnę 
argumentaciją, kai pirminė pozicija atlieka pagalbinį vaidmenį. Ši 
argumentacija reikalauja reguliuoti mūsų pretenzijas bendrosioms 
institucijoms remiantis principais, kurie būtų pasirenkami Pirminė- 
je Pozicijoje. 

Gali pasirodyti keista, jog Rawlso teorija apibūdinama kaip mišri 
teorija, nes atrodo, kad jis, ragindamas mus visus užimti Pirminę 
Poziciją renkantis teisingumo principus, tiesiog siūlo bendrą neša- 
lišką požiūrį, kuris garantuotų visų mūsų pritarimą tam pačiam 
dalykui. Tačiau svarbus Rawlso argumentacijos elementas yra įsi- 
pareigojimo motyvai: net Pirminėje Pozicijoje kiekvienas asmuo, 
nežinantis, kokia jo gėrio samprata, gali rinktis tik tokius teisingu- 
mo principus, kuriais vadovaudamasis jis mano galėsiąs gyventi ir 
kuriuos toliau tikisi teigti savo realiame gyvenime, kada jau žinos 
apie save ir savo padėtį visuomenėje tai, ką dabar slepia nežinoji- 
mo uždanga’. Tai įtraukia konvergencijos elementą“. 

Tikrieji teisingumo principai yra tie, kuriuos individai gali pri- 
pažinti skatinami tiek teisingumo kaip sąžiningumo nesuintere- 
suoto jausmo, tiek ir savo esminių asmeninių interesų, įsipareigo- 


* A Theory of Justice, p. 176. 


“ Tai pastebi Scanlonas savo darbe „Contractualism and Utilitarianism”, p. 126. 
Tačiau Warrenas Ouinnas man įkvėpė kitą interpretaciją. Galbūt įsipareigojimo 
Motyvai yra tiesiog motyvai, kuriuos primesti žmonėms yra nesąžininga, ir tai 
rodo mūsų nenoras rinktis Pirminėje Pozicijoje principus, kurie kelia pavojų, jog 
tapsime pavaldūs tiems motyvams. Tokia interpretacija taip pat leidžia Rawlso 
teoriją priskirti bendrojo požiūrio teorijų grupei. 

jimų ir gėrio sampratų. O dėl kitų konvergencijos teorijų, tai nėra 
jokių loginių garantijų, kad šios teorijos turi tokių principų, bet 
jeigu turi, tai juos turėtų lemti reikalavimas konverguoti, o jų teisin- 
gumo nebus įmanoma įrodyti nesiremiant šia galimybe. Tai turi gal- 
voje Rawlsas apibūdindamas teoriją kaip konstruktyvizmo formą. 

Norėčiau paminėti ir kitą — T. M. Scanlono — požiūrį. Savo 
darbe „Kontraktizmas ir utilitarizmas“ jis pasiūlė moralinio blogio 
kriterijų, kurį pagrindė tokia normos samprata: joks asmuo negali 
pagrįstai atmesti normos, jeigu vienas iš jo motyvų yra troškimas 
gyventi vadovaujantis normomis, kurių negalėtų pagrįstai atmesti 
nė vienas asmuo, turintis tokį patį motyvą. Šią sampratą galima 
panaudoti kuriant mišrią politinio legitimiškumo teoriją: čia ben- 
drąjį požiūrį reprezentuoja anksčiau minėtas harmoningas troški- 
mas, o konvergencija įvyksta todėl, kad tai, ką žmonės gali ir ko 
negali pagrįstai atmesti, iš dalies nulemia ir kiti, skirtingi jų motyvai. 

Įsidėmėtina, kad čia standartas yra ne tai, kokiems principams 
ar institucijoms Žmonės iš tikrųjų pritars, bet tai, kas būtų neracio- 
nalaus, jeigu jie nepritartų, nors turėtų tam tikrą bendrą moralinę 
motyvaciją, kuri papildytų jų kur kas asmeniškesnius, privačius ir 
bendruomeninius jų tikslus. Kaip ir pas Rawlsą, čia nebūtų jokio 
politinio legitimiškumo arba teisingumo standarto, kuris nepriklau- 
sytų nuo šios konvergencijos galimybės. 

Išskirtinis šių abiejų teorijų bruožas yra tas, kad čia nustatomos 
politinės galios naudojimo moralinės ribos ir šitokiu pagrindu sten- 
giamasi palaikyti ne tik gerai žinomus socialinius bei ekonominius 
interesus, bet ir moralinius įsitikinimus. Tai yra mišrios teorijos, 
grindžiamos ne paprastu palankumo ir egoizmo derinimu, bet ge- 
ranoriškumo turinio ribojimu. Čia skiriamos vertybės, į kurias gali 
apeliuoti asmuo savo asmeniniame gyvenime, ir vertybės, į kurias 
jis gali apeliuoti teisindamas politinės galios naudojimą. 


III 


Norėčiau išsiaiškinti, ar šitoks požiūris yra neprieštaringas ir 
pagrindžiamas. Konkrečios Rawlso ar Scanlono pažiūros man rūpi 
mažiau, negu jų pažiūrų pamatinė moralinė idėja: neturime pri- 


356 


MORALINIS KONFLIKTAS IR POLITINIS LEGITIMIŠKUMAS 


mesti kitiems žmonėms struktūrų, institucijų arba reikalavimų, rem- 
damiesi argumentais, kuriuos jie galėtų pagrįstai atmesti (čia pa- 
grįstumas nėra paprasta konkrečių steiginių savaiminio teisingumo 
arba klaidingumo funkcija, bet iš tiesų tam tikru mastu priklauso 
nuo individo požiūrio). Klausimas yra tas, ar galima pateikti šitos 
situacijos interpretaciją arba kažką panašaus į interpretaciją, kuri 
įteigtų pasitikėjimą šia situacija, nors ji iš pradžių ir atrodo para- 
doksali. 

Nėra aišku, ar tokio pobūdžio galima konvergencija apskritai 
turėtų būti laikoma politinio legitimiškumo standartu. Kodėl man 
turėtų rūpėti, kad kiti žmonės, su kuriais aš nesutinku, galėtų pri- 
pažinti arba atmesti argumentus, kuriais vadovaujantis yra naudo- 
jama valstybės galia? Kodėl turėčiau nuolaidžiauti jiems, jeigu jie 
atmeta šiuos argumentus apeliuodami į religines, moralines arba 
kultūrines vertybes, kurias manau esant klaidingas? Kodėl turė- 
čiau leisti, kad mano pažiūros dėl teisėto valstybės galios panau- 
dojimo taptų įkaitėmis to, ką j4 požiūriu būtų racionalu pripažin- 
ti arba atmesti? Ar užuot tai leidęs, aš negaliu tų pažiūrų grįsti 
tomis vertybėmis, kurias manau esant teisingas? 

Antiliberalus Rawlso kritikas galėtų griežtai paklausti, kodėl jis 
turėtų sutikti būti valdomas pagal principus, kuriuos pasirinktų 
nežinodamas nei kokie jo religiniai įsitikinimai, nei kokia jo gėrio 
samprata. Ar iš tikrųjų nėra taip, kad būdami pernelyg nešališki ir 
pernelyg sureikšmindami tuos, kurių vertybės konfliktuoja su mū- 
sų vertybėmis, išduodame savo vertybes? Jeigu aš kuo nors tikiu, 
tai tikiu, jog tai yra teisinga. O čia esu prašomas kažko nedaryti iš 
pagarbos įsitikinimams, kuriuos laikau klaidingais. Iš kokių mora- 
linių paskatų privalėčiau tai daryti? Viena yra žmonių tarpasme- 
ninių santykių nešališkumas, o visai kita yra nešališkumas dėl 
gėrio sampratų. Pvz., kodėl tikras teisingumas neduoda visiems 
didžiausios galimybės būti išganytiems arba galimybės gerai gy- 
venti? Kitaip sakant, argi spręsdami, kaip galima teisėtai naudoti 
valstybės galią, neturėtume pirmiausia vadovautis vertybėmis, ku- 
rias pripažįstame patys? 

Galima pridurti: ar, šiaip ar taip, mes to nedarome, jeigu pri- 
pažįstame liberalų nešališkumo standartą? Ne visi mano, kad po- 

litin; legitimiškumą lemia ši sąlyga. Tad jeigu prievarta prime- 
tame politines institucijas, nes jos atitinka šią sąlygą (ir neleidžia- 
me primesti institucijų, kurios neatitinka jos), tai argi nesame to- 
kie pat šališki savo vertybių atžvilgiu kaip ir tas, kuris primeta 
valstybinę religiją? Reikia paaiškinti, kodėl tai apskritai yra ne- 
šališkumo forma. 

Norėdami atsakyti į šį klausimą, turime nustatyti, kokia yra 
konkreti moralinė samprata, ir išsiaiškinti, ar ji pakankamai svari, 
kad užgožtų mus skiriančias savitas moralines sampratas, o jeigu 
taip — tai kiek arba kokiais atžvilgiais ji užgožia jas. Rawlsas ne- 
seniai paskelbtame straipsnyje teigė, kad jeigu liberalizmas būtų 
priklausomas nuo įsipareigojimų visuotiniams moraliniams auto- 
nomijos ir individualumo idealams, jis taptų tik „dar viena sektan- 
tiška doktrina““. Tad klausimas toks: ar liberalizmo pretenzijos būti 
dar kuo nors kitu yra kiek nors pagrįstos? 


IV 


Norint įsitikinti liberalizmą esant aukštesnio lygmens teorija, o 
ne dar viena sektantiška doktrina, reikia parodyti, kad jis yra paties 
nešališkumo interpretacijos, o ne konkrečios gėrio sampratos, da- 
rančios nešališkumą įmanomą, rezultatas. Žinoma, kiekviena neša- 
liškumo interpretacija moraliniu požiūriu bus kontroversiška — 
nekalbame apie patogią poziciją, leidžiančią pakilti virš visų mo- 
ralinių ginčų, bet ginčas vyks kitame lygmenyje. Rawlsas, Ronal- 
das Dworkinas ir Bruce'as Ackermanas savo sukurtose liberalizmo 
versijose atsisakė konkrečios gėrio sampratos kaip pamatinio poli- 
tinio argumento, ir tai yra viena iš prielaidų reikalauti, kad socia- 
linės institucijos traktuotų žmones vienodai arba nešališkai. Bet 
kadangi šis reikalavimas daug mažiau akivaizdus negu reikalavi- 
mai būti nešališkiems rasės, lyties, socialinės klasės ar net įgimtų 
gabumų atžvilgiu, tai šį reikalavimą būtina specialiai paaiškinti 
remiantis fundamentalesnėmis moralinėmis idėjomis. Galima modi- 


é „Justice as Fairness: Political not Metaphysical”. — In Philosophy and Public 
Affairs 14, no. 3 (Summer 1985), 246. 

fikuoti patį reikalavimą — pateikti jį kaip aiškinimo išdavą: mano 
baigiamasis pasiūlymas ne visai atitinka mano pradines pažiūras“. 

Kokią formą turėtų įgyti nešališkumas ypatingomis sąlygomis, 
kurias nagrinėja politinė teorija? Sąlygų savitumas yra svarbus da- 
lykas. Turime būti nešališki ne tik teikdami gėrybes, bet ir užkrau- 
dami pareigas, naudodami prievartą, kad būtų laikomasi vieningų 
reikalavimų, bei reikalaudami remti institucijas, kurios nustato šiuos 
reikalavimus ir naudoja tą prievartą. (Net jeigu parama nėra sava- 
noriška, ji vis tiek tam tikru mastu bus teikiama jau vien mokant 
mokesčius ir pasyviai prisitaikant prie tam tikrų institucinių reika- 
lavimų.) Manau, kad šis prievartos elementas kelia itin griežtą rei- 
kalavimą būti objektyviems, kai reikia ką nors pateisinti’. 

Kai kas nors tiesiog nori padaryti ką nors gero kitiems, tai, 
mano nuomone, negalima prieštarauti, jeigu jis duoda jiems tai, 
kas yra gera jo paties supratimu (kol jis nedaro kitiems žalos, jų 
nuomone). Jeigu kas nors nori melstis už mano sielos išganymą, aš 
išties negaliu skųstis, kad būtų, ko gero, geriau, jeigu jis man už- 
sakytų Playboy žurnalą. Problema kyla tada, kai aš, užuot likęs 
namie ir skaitęs Playboy, esu jo verčiamas lankyti bažnyčią ir mo- 
kėti už jos išlaikymą. Tikroji problema — kaip pateisinti tai, kad 
žmonės verčiami daryti ką nors prieš jų pačių valią. 

Galime palikti nuošalyje gerai žinomą ir neproblemišką Hobbe- 
so suformuluotą prievartos pagrindimą: galiu norėti, kad mane vers- 


“ Pats Rawlsas šiuos klausimus aiškina kiek kitokiu požiūriu tik ką minėtame 
straipsnyje ir spausdinti parengtoje savo H. L. A. Harto paskaitoje „The Idea of an 
Overlapping Consensus“. — In Oxford Journal of Legal Studies. Čia nemėginsiu ly- 
ginti mūsų požiūrių, o tik pasakysiu, jog aš, atrodo, mažiau remiuosi realiu kon- 
sensusu ir ieškau savarankiško moralinio argumento, kurį būtų galima pasiūlyti 
žmonėms, išpažįstantiems labai skirtingas vertybes. 


8 Laikantis vienos interpretacijos, tai implikuotų antroji Kanto kategorinio im- 
peratyvo formuluotė: niekada negalima traktuoti žmogaus tik kaip priemonės — 
visada reikia jį traktuoti ir kaip tikslą. Jeigu verčiate ką nors tarnauti tikslui, kurio 
jis negali pripažinti, jūs traktuojate jį tik kaip priemonę, net jeigu tikslas, jūsų 
nuomone, yra jo paties gėris (Fundations of the Metapliysics of Morals, Prussian Aca- 
demy edition, p. 429—430). Žr.: Onora O'Neill. „Between Consenting Adults“. — 
In Philosophy and Public Affaire 14, no. 3 (Summer 1958), 261—263; ir Christine Kors- 
gard. „The Right to Lie: Kant on Dealing with Evil“. — In Philosophy and Public 
Affairs 15, no. 4 (Fall 1986), 330—334. 

tų ką nors daryti, jeigu daryti tą patį paprastai verčiami ir visi kiti, 
o rezultatai mums visiems naudingi, bet šitai nebūtų įmanoma be 
garantuoto visuotinio mūsų sutikimo. Tad žmonės iš tikrųjų nėra 
verčiami daryti tai, ko jie daryti nenori. Ko gero, verčiami tai da- 
ryti, jie gauna galimybę daryti tai, ką jie nori daryti. 

Yra ir dvi kitos prievartos rūšys, kurių pateisinimas atrodo aiš- 
kus: tai žalos kitiems prevencija ir tam tikros pamatinės paterna- 
lizmo formos. Abiem šiais atvejais galime neasmeniškai apeliuoti 
į visuotines vertybes: Žmonės nenori būti žalojami, apiplėšiami 
arba žudomi, jie taip pat nenori sirgti. Neįmanoma ginčytis dėl 
tokios žalos prigimties ir dėl to, kad noras jos išvengti yra neas- 
meniška vertybė. Todėl tokios žalos prievartinę prevenciją galima 
pateisinti šia vertybe. Žvelgdamas neasmeniniu požiūriu, galiu 
sutikti, kad niekam, taip pat ir man, negalima leisti šitokiu būdu 
kenkti kitiems. 

Taip pat galiu sutikti, kad, susiklosčius tam tikroms aplinky- 
bėms, man, kaip ir bet kuriam kitam žmogui, neturi būti leidžiama 
šitaip kenkti pačiam sau. Tokios aplinkybės reikštų tai, kad esu 
pamišęs ar mano protas yra rimtai sutrikęs, arba labai klaidingai 
suvokiu, kokie bus to, ką darau, rezultatai. Tokiais atvejais pater- 
nalizmas yra pateisinamas, nes žvelgdami į šiuos atvejus iš šalies, 
nematome jokios neasmeninės vertybės, kuri galėtų konkuruoti su 
sveikatos, gyvybės ir saugumo vertybėmis. Sakydamas, jog norė- 
čiau, kad man nebūtų leista išgerti šarmo užėjus psichozės prie- 
puoliui, taip sakau ne todėl, kad pavojus būti išėstam iš vidaus 
nusveria saviraiškos vertybes. Čia mes nematome nešališkumų kon- 
flikto. 

Bet kitais atvejais toks konfliktas iš tikrųjų būna. Aš pakartojau 
šiuos gerai žinomus pavyzdžius, kad išryškinčiau kontrastą. Tam 
tikrais atvejais versti ką nors daryti tai, ko jis nenori daryti, būna 
problemiška — ne tik todėl, kad jis nenori šito daryti, bet ir todėl, 
kad jis turi priežasčių nenorėti šito daryti. Problemiški būna tie 
atvejai, kai neasmeninė vertybė, kuria aš remiuosi teisindamas prie- 
vartą, nėra pripažįstama asmens, verčiamo ką nors daryti, arba ji 
konfliktuoja su kita neasmenine vertybe, kuriai jis pritaria, bet ku- 
rios nepripažįstu aš, nors ją pripažinčiau būdamas jo vietoje. Atro- 

do, tokiu atveju man nebus pavykę išlikti tam tikru atžvilgiu ne- 
šališkam, ir nesvarbu — ar aš verčiu jį ką nors daryti, ar ne. 

Čia gali padėti pavyzdys. Aš nesu mokslininkas krikščionis. 
Mąstydamas apie tai iš šalies ir klausdamas savęs, ar norėčiau 
būti prievarta gydomas, jeigu būčiau mokslininkas krikščionis 
ir sirgčiau pagydoma liga, vargu ar žinočiau, ką atsakyti. Viena 
vertus, būdamas tokių įsitikinimų, aš nebūčiau linkęs suteikti ne- 
asmeninę reikšmę argumentams, kuriuos išdėstyčiau atsisakyda- 
mas gydytis, jeigu būčiau mokslininkas krikščionis, o būčiau lin- 
kęs suteikti didžiausią reikšmę argumentams gydymo naudai. Šiaip 
ar taip, jeigu manau, kad krikščioniškas mokslas yra klaidingas, 
tai manau, kad jis būtų klaidingas net jeigu tikėčiau, jog jis teisin- 
gas. Antra vertus, esu linkęs suteikti didelę neasmeninę reikšmę 
platesniam motyvui — norui, jog kiti netremptų mano religinių 
įsitikinimų, kad ir kokie šie būtų. 

Arba tarkime, kad Romos katalikas tiki, jog be Bažnyčios nėra 
išganymo. Jis klausia savęs: jeigu nebūtų katalikas, ar jis norėtų 
būti stipriai skatinamas priimti katalikų tikėjimą — galbūt dėl vals- 
tybinio Bažnyčios rėmimo ir teisinio kitų religijų slopinimo“. Jis 
gali būti draskomas tarp siekio, kad jo religinės vertybės būtų ne- 
šališkai taikomos, ir siekio, kad būtų nešališkai taikoma bendresnė 
vertybė, kuriai jis taip pat pritaria, — būtent nenoro, kad jam būtų 
primetami kitų Žmonių religiniai įsitikinimai. 

Kuris iš šių siekių turėtų dominuoti? Iš tikrųjų tai yra proble- 
ma, kaip etiškai interpretuoti gerai žinomą „apsikeitimo vaidme- 
nimis“ argumentą: „Kaip tai patiktų tau, jeigu tai kas nors tau 
padarytų?“ Atsakymas, su kuriuo reikėtų susidurti, būtų toks: 
„Kaip man tai patiktų, jeigu kas nors — ką man padarytų?“ Daž- 
nai galima įsivaizduoti ne vienintelį elgesio būdą, ir daug kas 
priklauso nuo to, koks būtent elgesys laikomas tinkamu norint ką 
nors morališkai pagrįsti. 


? Šiuose pavyzdžiuose „jis norėtų“ nėra sąlvgiška spėlionė, kokie būtų jo troš- 
kimai tokiomis aplinkybėmis; šie žodžiai, ko gero, nurodo, ko dabar jis nori įvyks- 
tant, kad susiklostytų kitokios aplinkybės — kaip kad teiginys „norėčiau, kad man 
sutrukdytų, jeigu mėginčiau išgerti šarmo užėjus psichozės priepuoliui“. „Noriu“ 
nepriklauso sąlygoms ir turbūt nėra jų dalis. 

Ši bendro pobūdžio problema etikoje iškyla sąlygų universali- 
zavimo klausimu. Bet čia aš svarstau konkretų šios problemos at- 
vejį. Ar katalikas, neasmeniškai svarstantis, kaip būtų galima ap- 
riboti pamaldų ir religinio švietimo laisvę protestantams, turėtų 
manyti, kad tai: 

1) apsaugo juos nuo pavojaus būti amžinai prakeiktiems ir stumti 

į Šį pavojų kitus; 

2) skatina prisirišti prie tikrojo tikėjimo; 

3) skatina prisirišti prie katalikų tikėjimo; 

4) neleidžia jiems praktikuoti savo religijos; ar 
5) neleidžia jiems daryti to, ko jie nori? 

Leiskite man tarti, kad katalikas, kiek jam rūpi šis klausimas, 
darys visus šituos dalykus. Tada kyla klausimas, kuris iš šių daly- 
kų lemia tai, kaip jis vertins siūlomus apribojimus neasmeniniu 
požiūriu? 

Liberalus požiūris yra apginamas atmetant penktą kaip su juo 
nesusijusią poziciją ir, užuot perėjus prie antros arba pirmos pozi- 
cijos, apsistojant prie ketvirtos pozicijos. Apytikriai kalbant, libera- 
lus požiūris leidžia išvengti dviejų priešingų klaidų. Dėl kokių nors 
priežasčių pripažinę, jog kiekvieno asmens interesas daryti tai, ką 
jis nori daryti, turi svarią neasmeninę vertę (būtent remdamiesi penkta 
pozicija) suteiktume, svarstydami kitų žmonių reiškiamas pretenzijas 
mums, pernelyg didelę galią jų preferencijoms. Antra vertus, pripa- 
žindami mūsų pačių vertybių, kad ir kokios jos būtų, neasmeninę 
reikšmę (būtent remdamiesi pirma ir antra pozicijomis) nepakanka- 
mai atsižvelgtume į kitus spręsdami, ko galime iš jų reikalauti. 

Ketvirtos pozicijos ypatybė, kurios neturi kitos pozicijos, yra ta, 
jog egzistuoja tam tikra galimybė, kad (a) ją kaip teisingą to, kas 
vyksta, atspindį (ji turi kažką bendro su trečia ir penkta pozicijo- 
mis) pripažins visos suinteresuotos šalys ir (b) visos suinteresuotos 
šalys jai suteiks vienodą neasmeninę vertę (ji turi daugiau ar ma- 
žiau šį tą bendro su pirma ir antra pozicijomis). 

Todėl ieškodami moraliniu požiūriu tinkamos pozicijos, pa- 
grindžiančios nešališką vertinimą, natūraliai pasirenkame ketvirtą 
poziciją. Tačiau čia iškyla keletas sunkumų. 

Pirma, kodėl penkta pozicija nėra bent jau tokia pat nešališka 
kaip ir ketvirta pozicija? Niekas nenori, kad jam būtų neleidžiama 
daryti tai, ką jis nori daryti. Kodėl negalime visi susitarti, jog neas- 
meninė vertė būtų priskirta tam, kad žmonės daro arba gauna tai, ką 
jie nori, o ne kokiam nors siauresniam dalykui, pvz., tikėjimo laisvei? 

Bet iš tikrųjų mes negalime to padaryti. Priskirdami neasmeni- 
nę vertę visų preferencijų tenkinimui, pripažintume konkretų po- 
žiūrį į gėrį — jis yra vienos iš utilitarizmo formų sudėtinė dalis, o 
šis požiūris daugeliui pasirodytų visai nepriimtinas, ir jie pagrįstai 
jį atmestų"". Prieštarauti dėl to, kad jis būtų paverstas politinio 
legitimiškumo pagrindu, yra tas pat, kas prieštarauti, kad politinių 
ir socialinių institucijų pagrindu taptų kokia nors kita viską ap- 
imanti individuali gėrio samprata. Liberalas utilitaristas neturėtų 
primesti savo gėrio sampratos kitiems, kaip ir liberalas Romos ka- 
talikas ar liberalas, garbinantis estetinį tobulumą. Kitaip sakant, jis 
turėtų siekti šitaip suvokiamo gėrio sau ir kitiems tik laikydamasis 
tų apribojimų, kuriuos nustato aukštesnio lygmens nešališkumas. 

Tačiau šis atsakymas skatina prieštarauti dar kitaip: jeigu penk- 
ta pozicija yra atmetama, tai kodėl dėl analogiškų priežasčių netu- 
rėtų būti atmesta ir ketvirta pozicija? Atrodo, kad laisvės vertybė 
yra neutralesnė negu preferencijos patenkinimo vertybė, bet galbūt 
taip nėra. Priskirti neasmeninę vertę preferencijų per se tenkinimui 
(penkta pozicija) yra keblu. Neutilitaristas, paklaustas: „Kaip jums 
patiktų, jeigu jums neleistų daryti tai, ką jūs norite daryti?“, gali 
atsakyti: „Šitai priklauso nuo to, kas tai būtų ir kodėl aš norėčiau 
tai daryti“. Panašiai galima prieštarauti tam, kad bendra neasme- 
ninė vertė būtų priskirta religinei tolerancijai (ketvirta pozicija). 
Kodėl katalikas, paklaustas: „Kaip jums patiktų, jeigu jums būtų 
neleidžiama praktikuoti savo religijos?“, negalėtų atsakyti: „Tai pri- 
klauso nuo to, ar ši religija teisinga, ar ne”? 

Bet šiuo atveju mes neturime jokio to, kas vyksta, paaiškinimo, 
leidžiančio įgyti bendrą poziciją, kurios išdava — bendras neasme- 
ninis vertinimas. Susitarus dėl pozicijos, negalima susitarti dėl ver- 
tinimo, ir atvirkščiai. Nešališkumas atmetamas. 


' Žr. Scanlon. „Preference and Urgency”. 

Jeigu norime išeiti iš šios aklavietės, reikia rasti būdą, kaip ga- 
lėtume išlikti nešališki ne tik skirstydami naudingus ir žalingus da- 
lykus, bet ir juos nustatydami. Ginant liberalizmą, reikia kažkaip 
apriboti politinių argumentų apeliacijas į tiesą ir reikia rasti požiū- 
rį, padedantį nubrėžti tą ribą. Gali atrodyti paradoksalu, kad ben- 
droji nešališkumo sąlyga pretenduoja turėti didesnį autoritetą ne- 
gu konkretesnės sampratos, kurios tiesiog laikomos teisingomis, ir 
kad tai verčia mus atsižvelgti į sampratas, kurios, mūsų manymu, 
yra klaidingos. Tačiau mūsų dėstomas požiūris yra kaip tik toks. 

Geraldas Dworkinas svarsto šią problemą savo esė, pavadintoje 
„Ne neutralūs principai“. Jis turi galvoje, pvz., tokius principus: 
„Valstybinėse mokyklose turi būti dėstoma teisinga religija“. Dėl 
jų taikymo konkrečiais atvejais „ginčijasi šalys, kurių elgesys turė- 
tų būti kontroliuojamas pagal minimą principą“"'. 

Dworkinas aiškina, kad liberali nuostata turi būti grindžiama 
skeptiška epistemologine prielaida — „religijos klausimais negali- 
ma prieiti pateisinamo tikėjimo“. Jis teigia, kad tik šitaip galima 
pateisinti Rawlso idėją, jog Pirminėje Pozicijoje nieko nežinoma 
apie religinius šalių įsitikinimus. Šio žinojimo pašalinimas yra es- 
minė Rawlso argumentavimo tolerancijos naudai sąlyga. Dworki- 
nas klausia: „Jeigu egzistuotų tiesa ir būtų galima ją nustatyti, tai 
ar pirminėje pozicijoje esantys Žmonės, kurie svarstė galimybę, kad 
laikosi klaidingų pažiūrų, manytų, jog nusižengia savo sąžinei, 
norėdami, kad ši tiesa (sic) būtų nuslopinta?“"“ 

Tačiau Rawlsas teigia, kad jo požiūrio nelemia joks skepticiz- 
mas“. Pasak jo, „galime matyti, kad tai, jog visi žmonės turi ly- 
gią sąžinės laisvę, yra suderinama su idėja, kad visi žmonės turi 
klausyti Dievo ir pripažinti tiesą. Laisvės problema — kaip pa- 
sirinkti principą, kuriuo vadovaujantis būtų reguliuojamos vie- 


Hl G. Dworkin. „Nonneutral principles“. — In Journal of Philosophy 71 (1974), 492. 
| Ibid., p. 505. 

B Ibid., p. 503—504. 

B A Theory of Justice, p. 214—215. 

nų Žmonių religijos vardu keliamos pretenzijos kitiems Žmonėms. 
Sutikdami, kad reikia klausyti Dievo valios ir pripažinti tiesą sa- 
vaime, dar neapibrėžiame principo, kuriuo remiantis daromi 
sprendimai““. 

Jis nesiekia pabrėžti skeptiško požiūrio į religinį pažinimą, bet 
nori griežčiau surūšiuoti tuos įsitikinimus, į kuriuos galima ape- 
liuoti vykstant politiniam ginčui. Neseniai jis teigė: „Svarbu pa- 
brėžti, kad galima kitaip pažvelgti į įvairius pasaulio ir žmogaus 
santykio su juo aspektus, remiantis kitais požiūriais, pvz., asmeni- 
nės moralės, kokios nors asociacijos narių ar asmens religinės arba 
filosofinės doktrinos požiūriu. Bet šiais kitais požiūriais neleistina 
remtis politinėje diskusijoje“. 

Manau, tikram liberalizmui reikia, kad būtų teisinga kažkas 
panašaus į Rawlso požiūrį — būtent, kad atmetant apeliavimą į 
religinius įsitikinimus, būtų remiamasi prielaida apie individualų 
tikėjimą. Tikrasis liberalizmas, ko gero, turi skirti tai, kas pateisina 
individualų tikėjimą, ir tai, kas pateisina apeliavimą į šį tikėjimą, 
kai pritariama politinės galios naudojimui. Kaip sakiau, liberaliz- 
mas turėtų suteikti religingumui pagrindą, leidžiantį jam būti tole- 
rantiškam. 

Bet ar Rawlsas teisus? Nepakanka pašalinti žinojimą apie as- 
mens religinius įsitikinimus Pirminėje Pozicijoje vadovaujantis tuo, 
kad šito reikia susitarimo labui. Klausimas yra tas, ar egzistuoja 
gvvybinga nešališkumo forma, kuri leistų pašalinti tokius faktorius 
iš prielaidų, kurių pagrindu asmuo pripažįsta politines institucijas, 
ar, priešingai, turime atsižadėti vilties pagrįsti liberalų legitimiškumą. 

Manau, kad tokiais atvejais reikalavimą susitarti bei susitarimo 
prioritetą prieš tiesioginį apeliavimą į tiesą privalu grįsti kur kas 
svaresniu dalyku. Nors šis dalykas susijęs su epistemologija, tai 
nėra skepticizmas, bet tam tikros rūšies epistemologinis suvaržy- 
mas: atskiriama tai, ko reikia įsitikinimui pateisinti, nuo to, ko 
reikia politinės galios naudojimui pateisinti, — tai aukštesnio lyg- 
mens, etiškai pagrįstas objektyvumo matas. 


5 Ibid., p. 217—218. 


l6 „Justice as Fairness: Political not Metaphysical”, p. 231. 

Manau, šis atskyrimas išryškėja, jeigu bendrąją moralinio mąs- 
tymo formą — ji yra liberalizmo pagrindas — pritaikome gerai 
žinomam faktui, kad nors aš negaliu išlaikyti savo įsitikinimo ne- 
tardamas, jog tai, kuo tikiu, yra teisinga, vis dėlto turiu pripažinti, 
kad, žvelgiant iš šalies, yra didelis skirtumas tarp to, kuo tikiu, ir 
to, ar šis tikėjimas teisingas. 

Norėčiau ginti požiūrį, jog egzistuoja aukštesnio lygmens mo- 
ralinės argumentacijos (ne visos moralės) struktūra, kuri leidžia 
mums atitrūkti nuo savęs pačių — kad ir kas mes būtume, ir pa- 
žvelgti kur kas plačiau. Šios struktūros pamatinių prielaidų nega- 
lima gauti iš mūsų konkrečių ir atsitiktinių gyvenimiškų požiūrių, 
nors toji struktūra, jeigu ji yra pateisinta iš universalesnės perspek- 
tyvos, gali suteikti teisę remtis tokiais siauresniais požiūriais. Ka- 
dangi individai labai skirtingi ir kiekvienas gyvena sudėtingą as- 
meninį gyvenimą, tai suprantama, jog universalus požiūris negali 
lengvai atimti šios teisės. Bet jis greičiausiai neleis paversti neasme- 
niniu tokį požiūrį, kuris faktiškai yra konkretaus individo ar partijos 
požiūris, taip pat neleis jam užgožti kitų individų ar partijų, kuriems 
jis nepriimtinas, požiūrių. Taip ypač atsitinka tada, kai politiškai ar- 
ba socialiai mums primetamos institucijos, kurios kontroliuoja mūsų 
gyvenimą, kurių negalime išvengti ir kurios yra palaikomos jėga. 

Moralė gali padėti mums atitrūkti nuo savęs pačių įvairiais būdais 
arba skirtingu mastu. Pirmasis ir geriausiai pažįstamas žingsnis — tai 
pripažinti, jog tai, ko mes norime, neturi priklausyti vien nuo mūsų 
interesų ir troškimų. Kitų Žmonių interesai yra tokie pat svarbūs kaip 
ir mūsų, tad turime norėti kuo labiau suderinti savo interesus su jų 
interesais. Bet liberalus nešališkumas aprėpia kur kas daugiau, nes mė- 
ginama ir epistemologinį moralės standartą paversti neasmeniniu. 

Mintis yra ta, jog kai mes žvelgiame iš šalies į tam tikrus savo 
įsitikinimus, kad ir kaip mes patys juos pateisintume, iš tikrųjų 
apeliavimą į jų teisingumą reikia suprasti tik kaip apeliavimą į 
mūsų pačių įsitikinimus, o pastaruosius reikėtų traktuoti tik kaip 
tokius įsitikinimus, kol bus įmanoma įrodyti, jog jie pateisinami 
kur kas neasmeniškesniu požiūriu. Jeigu to nepadarome, šie įsiti- 
kinimai, kada jais remiamės tam tikros rūšies moralinėje argumen- 
tacijoje, tėra tik asmeninės perspektyvos aspektai. Į juos reikia at- 
sižvelgti, bet ne daugiau. 

Tai nereiškia, kad turime liautis jais tikėję, tai yra tikėję, jog jie 
teisingi. Vertinant juos kaip asmeninius įsitikinimus, jie gali būti 
tinkamai pagrįsti ar bent jau nebūti nepagrįsti: asmeninio raciona- 
lumo standartai skiriasi nuo epistemologinės etikos standartų. Ši- 
tai reiškia tik tai, kad politinio argumentavimo perspektyvos po- 
žiūriu galime būti priversti kai kuriuos savo įsitikinimus — mora- 
linius ar religinius, ar net istorinius, ar mokslinius — laikyti tiesiog 
asmeniniais įsitikinimais, o ne tiesomis, kol bus galima jiems duoti 
tam tikrą neasmeninį, šiai perspektyvai tinkamą pateisinimą. Po to 
bus galima be išlygų apeliuoti į juos kaip į tiesas. 

Mes pripažįstame epistemologinę asmeninės ir visuomeninės 
sričių skirtį: esu priverstas tam tikruose kontekstuose savo įsitiki- 
nimus traktuoti tik kaip įsitikinimus, o ne tiesas, nors ir kiek bū- 
čiau įsitikinęs jų teisingumu ir tai Žinočiau. Tai nėra tas pat kaip 
skepticizmas. Žinoma, jeigu kuo nors tikiu, tai tikiu, jog tai teisin- 
ga. Galiu pripažinti galimybę, kad tai, kuo tikiu, gali būti klaidin- 
ga, bet negaliu manyti, jog ši galimybė realizuota — juk kuris nors 
mano dabartinis įsitikinimas yra klaidingas. Vis dėlto įmanoma 
atskirti mano požiūrį į savo įsitikinimą nuo mano požiūrio į tą 
dalyką, kuriuo tikiu, ir tam tikruose pateisinimo kontekstuose remtis 
tik savo įsitikinimu, o ne jo teisingumu. 

Taip yra todėl, kad jeigu nėra jokio būdo, leidžiančio neasme- 
niniu požiūriu pritaikyti skirties tarp mano tikėjimo kuo nors ir šio 
tikėjimo teisingumo, tai apeliavimas į jo teisingumą prilygsta ape- 
liavimui į mano tikėjimo teisingumą. Norėdamas parodyti, kad šie 
dalykai netapatūs, turėčiau parodyti, kaip galima pritaikyti šią skirtį 
politiniame ginče, kad nebūtų slapčia perimtas mano asmeninis 
pradinis požiūris, pvz., kad objektyvi tiesa nebūtų apibrėžiama ma- 
no išpažįstamos religijos ir mano dabartinių įsitikinimų požiūriu. 
Turiu sugebėti pripažinti, jog galėčiau pasirodyti klystąs tam tikrų 
vertinimo standartų požiūriu, kai juos gali pripažinti ir tie, kurie 
nesutinka su manimi, bet taip pat siekia neasmeninio požiūrio. Ape- 
liavimas į tiesą kaip į įsitikinimo priešybę yra suderinamas su ša- 
lių nesutarimu, bet jis privalo implikuoti galimybę neasmeniškai 
remtis tam tikru standartu, net jeigu šiuo momentu tai nepadeda 
pašalinti mūsų nesutarimo. 

Kas iš tikrųjų sunku — tai suteikti prasmę šiai idėjai — idėjai 
kažko, kas nėra nei apeliavimas į mano paties įsitikinimus, nei 
apeliavimas į bendrus mūsų visų įsitikinimus. Antrasis dalykas 
neįmanomas, nes kaip tik bendrais įsitikinimais kartais stengiama- 
si pateisinti naudojamas prievartos priemones, kurioms nebūna 
visuotinai pritariama. Reikia skirti dvi nesutarimų rūšis. Vienu atve- 
ju nesutarimų pagrindas būna toks, kad dauguma teisingai elgiasi 
panaudodama politinę galią savo nuomonei įtvirtinti, kitu atveju jis 
būna toks, kad tai būtų klaida, jeigu dauguma šitaip darytų. 

Norėdami aiškiai atskirti šiuos du dalykus, negalime tiesiogiai 
remtis pagrįstų ir nepagrįstų įsitikinimų skyrimu. Sakydami, kad 
politinės galios panaudojimą galima pateisinti tik nurodant prie- 
laidas, kurių kiti negalėtų pagrįstai atmesti, neleistinai apribotume 
politinę valdžią (nors ją apribotume mažiau, negu sakydami, kad 
prielaidas turi realiai pripažinti visi). Jeigu apskritai reikalai susi- 
klosto taip, kad negalima pagrįstai atmesti tokių prielaidų, ši gali- 
mybė atmesti turėtų atsirasti aukštesniame lygmenyje — mėginant 
pateisinti kokį nors mažiau griežtą standartą, kurio pagrindu teisi- 
nami konkretūs politinės galios panaudojimo atvejai. 

Protingi žmonės gali nesutarti ne tik dėl religinių doktrinų ir 
pamatinių tinkamo gyvenimo sampratų, bet ir dėl valstybinio švie- 
timo ir sveikatos apsaugos mastų, socialinės rūpybos, gynybos po- 
litikos, aplinkos apsaugos ir daugybės kitų dalykų, kurie liberalio- 
se visuomenėse reguliuojami per įstatymų leidybą. Kuo šie nesuta- 
rimai skiriasi nuo tų, kurie iškyla, kai liberalizmas atmeta daugu- 
mos valdžią? Kada argumentus kokio nors įsitikinimo naudai galiu 
laikyti tokiais objektyviais, kad jie leidžia man remtis jais politinia- 
me ginče ir pasikliauti jais net tada, kai kiti jų iš tikrųjų nepripažįsta, 
ir net tada, kai pagrįstai būtų galima juos atmesti? Kokios rūšies tu- 
rėtų būti tie argumentai, kad aš nebūčiau kaltas, jog remiuos tiesiog 
savo įsitikinimu, o ne kokiu nors bendru pateisinimo pagrindu? 

Kalbėdamas apie bendrą pagrindą, aš neturiu omenyje tylaus 
sutarimo dėl prielaidų, kurios leistų ginčytinas pretenzijas iš prin- 
cipo patenkinti tokiu būdu, kurį visos šalys pripažintų esant teisin- 
gą. Norint ką nors viešai pateisinti realaus nesutarimo kontekste, 

pirmiausia reikia būti pasiruošusiems leisti kitiems kritikuoti jūsų 
argumentus, taip pat suprasti, jog pasitelkus bendrą kritinį racio- 
nalumą ir atsižvelgus į kitų turimus faktinius įrodymus, gali paaiš- 
kėti, kad kas nors klysta. Tai reiškia, jog turi būti įmanoma kitiems 
parodyti, kuo grindžiami jūsų įsitikinimai. Tad jeigu jūs tai kartą 
padarėte, jie turi tai, ką turite jūs, ir gali nuspręsti remdamiesi tuo 
pačiu pagrindu. Tai padaryti nėra įmanoma, jeigu jūsų įsitikinimų 
šaltinis iš dalies yra asmeninis tikėjimas arba apreiškimas, nes iš- 
sakyti kitam savo tikėjimą arba apreiškimą nereiškia duoti jam tai, 
ką turite. Jūs tai duodate jam, kada pateikiate faktinius įrodymus 
arba išdėstote savo argumentus. 

Antra, norint ką nors viešai pateisinti, reikia tikėtis, kad jeigu 
kiti, kurie nepripažįsta jūsų įsitikinimų, klysta, tai turbūt įmanoma 
paaiškinti jų klaidą, kuri nėra neištaisoma. Būtent paaiškinimas 
neturi virsti paprastu tvirtinimu, kad jie netiki tiesa (tuo, kuo tikite 
jūs), — būtina paaiškinti jų klaidingą įsitikinimą kaip jų pateikia- 
mų faktinių įrodymų klaidas, arba nustatyti klaidas, kurias jie da- 
ro apibendrindami faktus, arba aiškinti jas kaip argumentacijos, 
vertinimo ir t.t. klaidas. Ne visada galima turėti pakankamai bū- 
tinos informacijos tokiam paaiškinimui, bet privalu tikėti, kad to- 
kia informacija egzistuoja ir kad asmens įsitikinimai bus pateisina- 
mi ir išsamiai ištyrus kitų asmenų įsitikinimų prielaidas. Šiuos du 
požiūrius galbūt padėtų suderinti idėja, jog nesutarimą, kuris išky- 
la dėl objektyvaus bendro pagrindo, privalu atvirai ir iki galo iš- 
tirti ir tęsti, kad galų gale jis netaptų gryna nesuderinamų asme- 
ninių požiūrių konfrontacija. Manau, kad konfliktai dėl religinio 
tikėjimo neišlaiko šio testo, lygiai kaip jo neišlaiko dauguma em- 
pirinių ir daugelis moralinių nesutarimų. 

Aš nepaliečiau plataus klausimo — ar esama reikšmingų pama- 
tinių moralinių pažiūrų skirtumų, kurie taip pat neišlaiko testo, o 
jeigu taip, tai kaip nubrėžti liniją tarp šių ir kitų atvejų, kurie ak- 
tualūs visuomenės gyvenime. Jaučiu, kad mano apibūdintas libera- 
lus apribojimas turi būti taikomas, turint omenyje dabartinę mora- 
linės diskusijos būklę, ne tik prievartiniam religinių pažiūrų įtvir- 
tinimui, bet ir kai kuriais kitais atvejais. Pvz., paminėčiau abortus, 
seksualinį elgesį ir gyvūnų žudymą maistui. Žinoma, jeigu mes 

susilaikome nuo to, kad prievarta bruktume bet kokį moralinį po- 
žiūrį į šiuos dalykus, turime tą patį rezultatą, kokį turėtume, jeigu 
įstatymai būtų grindžiami pozityviu požiūriu, jog leistina viskas, 
ką Žmonės nutaria daryti šiose srityse. Bet šie du apribojimo patei- 
sinimai labai skiriasi, ir jeigu aš teisus, pirmasis yra priimtinas 
tiems, kurie gali atmesti antrąjį. 

Norint apginti šį teiginį, reikėtų nuodugnios šių problemų ana- 
lizės. Aš mėginčiau argumentuoti, kad tokie nesutarimai galų gale 
virsta gryna asmeninių moralinių įsitikinimų priešprieša, o tai ap- 
čiuopiamai skiriasi nuo tokių nesutarimų, kai problema sprendžia- 
ma atsižvelgiant į svaresnius argumentus, susijusius su problema. 
Žinoma, egzistuoja abiejų šalių motyvai ir argumentai, bet jie išse- 
miami kitokiu ir kur kas asmeniškesniu būdu negu, pvz., argumen- 
tai dėl „gerovės mokesčių“ arba pritarimo rėmimo politikai. Tai ne- 
reiškia, kad tokie nesutarimai negali tapti visuomeniniais, kai toliau 
ieškoma bendro argumentacijos pagrindo. Bet visada kokiu nors klau- 
simu besiginčijančių šalių pateisinimus gali sustabdyti moraliniai ins- 
tinktai, kurie tiesiog glūdi priešingų šalių požiūriuose. Tada šie patei- 
sinimai labiau primena konfliktus dėl asmeninių religinių įsitikinimų. 

Suprantu, jog tai yra miglota. Taip pat kyla ir kita problema: 
kodėl negalima to paties pasakyti apie kai kurias fundamentalias 
problemas, aiškiai priskirtinas visuomeninei sričiai? Argi Žmonių 
nesutarimai dėl to, kiek morali branduolinio stabdymo politika ar 
mirties bausmė, nėra tokie pat svarbūs ir asmeniški kaip ir jų ne- 
sutarimai dėl abortų? 

Šį klausimą reikia svarstyti kur kas nuodugniau, negu galiu čia 
tai daryti. Trumpai kalbant, mažai tikėtina, kad šie klausimai su- 
lauks liberalios tolerancijos, nes jie nėra individualaus elgesio, kurį 
valstybė gali nutarti reguliuoti arba ne, dalykas. Taigi jei atsisako- 
ma pateisinti valstybės galios panaudojimą remiantis konkrečiu po- 
žiūriu į moralinę problemą, negalima padaryti jokios išvados, ką 
turėtų daryti valstybė. Mirties bausmės taikymo arba branduolinių 
ginklų turėjimo klausimų negalima palikti asmeninei kiekvieno pi- 
liečio sąžinei: tai spręsti privalo valstybė“. 


17 Atsisakymas dėl įsitikinimų tarnauti armijoje yra kitas reikalas: jo teisinį 
pripažinimą, ko gero, galima paaiškinti mano ginamu liberaliu principu. 

Tą patį klausimą galima iškelti ir svarstant pamatinės socialinio 
teisingumo problemas: tai ekonominių liberalų konfliktai su radi- 
kaliais libertarais arba su radikaliais kolektyvistais, kurie individu- 
alizmą laiko blogiu. Čia aš duočiau daug sudėtingesnį atsakymą. 
Netikiu, kad šios moralinės prieštaros yra tokios pat „asmeniškos“ 
kaip ir kitos: net radikalūs nesutarimai dėl laisvės ir paskirstomojo 
teisingumo paprastai būna kokios nors viešos diskusijos objektas. 
Kita vertus, socialinis aprūpinimas nėra tokia svarbi valstybės funk- 
cija kaip karas: čia tikrai įmanomi savanoriški kolektyviniai veiks- 
mai. Tad kiek kai kurie iš šių nesutarimų panašūs į religinius ne- 
sutarimus, tiek turėtų būti vietos liberaliai tolerancijai ekonomikos 
srityje — pvz., privačią nuosavybę turėtų toleruoti net tie, kurie 
mano ją esant blogiu. 


VIII 


Svarbu pabrėžti, kad nedogmatiniai moraliniai nesutarimai, iš- 
kylantys visuomeninėje plotmėje, vis dėlto iš tikrųjų gali būti ne- 
išsprendžiami. Turimas bendras pamatas dar nereiškia, kad žmo- 
nės iš tikrųjų susitars. Be to, tai nereiškia, kad faktais galima pa- 
grįsti tik vieną įsitikinimą. Aš galiu laikytis įsitikinimo, paremto 
objektyviai pateisinamais argumentais, ir norėti, kad šis įsitikini- 
mas taptų visuomeniniu įsitikinimu. Bet tuo pat metu galiu pripa- 
Žinti, kad kiti asmenys, kurie svarsto šį pateisinimą ir vis dėlto 
atmeta mano įsitikinimą, nėra iracionalūs ar neprotingi, nors ir 
manau, jog jie klysta. 

Mano mintis yra ta, kad tokiu atveju egzistuoja bendras argu- 
mentas, kuriam pritaria abi šalys. Bet remdamosi šiuo argumentu, 
jos daro skirtingas išvadas, nes, kadangi jos yra ribotos, negalima 
tikėtis, jog jos sugebės puikiai pasinaudoti šiuo argumentu"*. Skir- 
tingus įrodymus lemia skirtingas Žmonių patyrimas bei skirtingi 
liudijimai ir argumentai, su kuriais jiems teko susidurti. Dar svar- 
besni skirtumai išryškėja, kai vertinami įrodymai ir argumentai, o 


18 Tai primena „laisvo viešojo proto“ sampratą, kurią Rawlsas dėsto savo darbo 
„The Idea of an Overlapping Consensus“ antrame skyriuje. 

šie skirtumai neišvengiamai lemia priimamų sprendimų skirtumus. 
Pačiais reikšmingiausiais atvejais pagrįstas įsitikinimas nebūna tie- 
sioginė aiškaus argumentavimo išdava — štai kodėl gali pagrįstai 
nesutarti net tie, kurie apskritai sutaria dėl to, kokie argumentai 
svarstomu klausimu yra svarbūs ir kokių šiuo atveju turima įrody- 
mų ir argumentų. (Kai kuriais atvejais jie gali net tiksliau susitarti 
dėl to, kokie įrodymai, kurių kol kas nėra, galutinai parodytų, kas 
yra teisus; bet nebūtinai taip turi būti sprendžiami realūs, pakan- 
kamai bendri arba vertybiniai klausimai.) 

Manau — nors norėčiau sugebėti tai išsakyti aiškiau, — kad 
nesutariančios šalys gali manyti, jog jos remiasi bendru, objektyviu 
argumentavimo metodu, kurį kiekviena iš jų interpretuoja ir taiko 
per prastai. Todėl jos teisėtai gali teigti, jog remiasi ne vien savo 
asmeniniais, subjektyviais įsitikinimais, bet ir bendru argumentu, 
kuriuo gali naudotis visi ir kurį visi gali pasitelkti, net jeigu ne visi 
vienodai interpretuoja iš jo plaukiančias išvadas. 

Čia susiduriame su šiokiu tokiu paradoksu: kaip aš galiu kuo 
nors tikėti, jeigu manau, jog kiti, susipažinę su tais pačiais argu- 
mentais, gali pagrįstai atsisakyti tuo tikėti? Ar tai nereiškia, kad tuo 
tikiu, bet taip pat manau, jog būtų protinga, jeigu aš tuo netikėčiau? 
Ar tai įmanoma? 

Ką gi, galbūt, jeigu aš iš tiesų manau, kad aplinkybės yra to- 
kios, kokios yra, o aš esu toks, koks esu, ir todėl būtų protinga 
man netikėti p, tad aš negaliu tuo tikėti. Bet galiu manyti, kad 
būtų protinga, jeigu kas nors kitas tikėtų arba netikėtų p, remda- 
masis įrodymais, kuriuos aš galiu gauti ir kuriuos aš galiu kon- 
krečiai nurodyti, — vadinasi, vis dėlto suvokiu tuo tikįs. Galbūt 
šiuo atveju aš taip pat privalau manyti, kad man, koks aš esu, 
nebūtų protinga netikėti tuo remiantis tais įrodymais, nors neži- 
nau, kodėl. Tai būtų teisinga, ir visai nesvarbu, ar mano argumen- 
tai yra labai asmeniški, ar neasmeniški ir objektyvūs. O dėl to, kas 
lemia sprendimą, tai gali būti pakankamai daug panašių į mane 
žmonių. Tad jeigu aš manau, kad jie pagrįstai galėtų netikėti p, aš 
negaliu pagrįstai tuo tikėti. Bet jeigu ir yra tokia grupė asmenų, ji 
nėra visa mano politinė bendruomenė ir negali lemti visuomeni- 
nio pateisinimo standarto. 

Todėl turime pripažinti, kad visuomenės plotmėje gali būti pa- 
kankamai motyvų, susijusių ne tik su vienu klausimo aspektu, tad 
pagrįstas įsitikinimas iš dalies yra vertinimo reikalas ir jo nelemia 
vien viešai žinomi argumentai. Bet nemanau, jog dėl to skirtumas 
tarp bendro viešo nesutarimo ir nesutaikomos subjektyvių įsitiki- 
nimų prieštaros tampa pernelyg retas, kad nebūtų politiškai reikš- 
mingas. Vertinimas nėra tas pat, kas tikėjimas arba gryna mora- 
linė įžvalga. 

Žinoma, daugeliu atvejų bus ginčytina, ar apeliavimas į tiesą 
nevirsta apeliavimu į tikėjimą: kai kurie žmonės gali mėginti neigti 
objektyvų, viešą mokslinių metodų, kuriuos dauguma iš mūsų lai- 
kytų aiškiais neasmeninio verifikavimo pavyzdžiais, statusą, o kiti 
galėtų reikalauti, jog būtų pripažintas objektyvus kokių nors teolo- 
ginių argumentų arba apreiškimo formų statusas. Be abejonės, ti- 
kintieji šiuo atžvilgiu skiriasi: vieni neigs, jog tikėjimo klausimus 
galima svarstyti, bet kiti, ko gero, teigs, jog jų doktrinų tiesa pa- 
grįsta objektyviais argumentais ir visiems akivaizdžiais faktiniais 
įrodymais. Šiuos klausimus reikia aptarti paeiliui; aš neturiu vi- 
suotinio testo, leidžiančio patikrinti visuomeninį epistemologinį pa- 
teisinimą, kuris, kartoju, nėra tas pat, kas tarpasmeninis susitari- 
mas. Bet manau, jog pamatinė mintis išlieka suprantama, net jeigu 
jos taikymas yra problemiškas“. Apeliuojant į tiesą politiniame 
ginče, reikia objektyviai atskirti tikėjimą ir tiesą, o tai galima pada- 
ryti ar bent jau suprasti vadovaujantis viešu požiūriu į šį ginčą. 
Nesutarimai dėl tiesos turėtų būti aiškinami kaip skirtingų spren- 
dimų, kurie atsiranda vartojant bendrą argumentą, rezultatas. 

Priešingu atveju apeliavimas į tiesą virsta apeliavimu į tai, kuo 
aš tikiu, o politinėje argumentacijoje tikėjimas įgyja labai įvairią 
reikšmę. Žvelgiant neasmeniniu požiūriu, pats faktas, jog žmogus 
turi tam tikrus religinius arba moralinius įsitikinimus, pats savai- 
me yra gana svarbus sprendžiant, kaip jį reikėtų traktuoti ir ką jis 
turėtų daryti, bet šis faktas nėra tiek svarbus, kiek būtų svarbi tų 


1? Gali būti, kad toliau plėtojant šią mintį, būtų taip pat pašalinti nesutarimai, 
kurie atsiranda dėl sudėtingos ir subtilios argumentavimo formos, o tokio argu- 
mentavimo išvadų neįmanoma patikrinti niekaip kitaip. Bet čia aš neketinu plėtoti 
šios minties. 

įsitikinimų tiesa, jeigu būtų galima pripažinti ją esant politinės ar- 
gumentacijos prielaida. Skiriant šiuos dalykus, neliktų vietos polin- 
kiui neasmeniškai pripažinti bendrą teisę mėginti panaudoti valsty- 
bės galią tam, kad būtų apribota kitų laisvė siekiant priversti juos gy- 
venti taip, kaip, mano įsitikinimu, jie turi gyventi. Niekas iš mūsų ne- 
norėtų, kad mūsų laisvę ribotų kiti, remdamiesi tokiais argumentais. 
Bet jeigu aš teisus, tai apeliavimas į kokios nors religijos tiesą norint 
pateisinti prievartą kaip tik ir virsta tokiu apeliavimu į įsitikinimą. 

Dabar galime grįžti prie ketvirtos ir penktos pozicijų skirtumo, 
kurį palikome nepaaiškintą V skirsnio gale. Kodėl laisvė yra neut- 
ralesnis vertinimo standartas negu preferencija ir patenkinimas? 
Aš mėginau paaiškinti, kodėl tikintysis, paklaustas: „Kaip jums 
patiktų, jeigu jums būtų trukdoma praktikuoti savo religiją?“, ne- 
gali teisėtai atsakyti: „Tai priklauso nuo to, ar ši religija teisinga, 
ar ne“. Bet kodėl tas pats argumentas neleidžia panašiai atsakyti į 
klausimą: „Kaip jums patiktų, jeigu jums būtų trukdoma daryti tai, 
ką norite daryti?“ — būtent: „Tai priklauso nuo to, kas tai yra ir 
kodėl aš noriu tai daryti“? 

Manau, šis atsakymas apskritai nėra leistinas todėl, kad spren- 
diniai, kuriais jis grindžiamas, nebūtinai turi būti grynai asmeni- 
nio pobūdžio įsitikinimai, bet gali pretenduoti į tam tikrą objekty- 
vumą, ir todėl juos galima iš dalies viešai pateisinti, o tai leidžia 
panaudoti juos politinei argumentacijai. Žinoma, jie kartais atro- 
dys esą neleistinai asmeniški arba siauri, bet jie nebūtinai turi būti 
tokie: galima įrodinėti, kad tam tikrų troškimų patenkinimas yra 
bevertis arba žalingas dalykas visuomeninių ir objektyvių standar- 
tų požiūriu. Priešinimasis preferencijai ir patenkinimui kaip visuo- 
meniniam vertingumo matui gali būti objektyvus tokia prasme, 
kokia negali būti priešinimasis religinei laisvei. 


IX 


Net jeigu galima šitokiu būdu ginti tam tikrą liberalaus nešališ- 
kumo formą, jai tenka kovoti su tais tvirtais asmeniniais įsitikini- 
mais, kuriuos ji šalina iš politinės argumentacijos arba pripažįsta 
tik griežtai apribotus. Tai yra visuotinė etikos problema: neasme- 

niškas požiūris nenuslopina asmeninių motyvų ir gali iškilti dideli 
sunkumai mėginant apriboti jų poveikį. 

Sunku pasakyti, kokią reikšmę gali įgyti liberali nešališkumo 
atmaina, kai ji pradeda konfliktuoti ne vien su grynai asmeninio 
pobūdžio interesais, bet ir su nešališku taikymu konkretesnių ver- 
tybių, kurių neįmanoma visuotinai pripažinti. Iškelkime neasme- 
ninio pobūdžio klausimą: ar mano ištikimybė religinei tolerancijai 
leis smarkiai priešintis sveikatos vertybei, jeigu reikėtų dėl jos ap- 
sispręsti krikščioniui mokslininkui? O kaip stipriai neasmeninė ver- 
tybė — tai, kad tau nebūtų trukdoma praktikuoti savo religijos, — 
gali priešintis mažiau nešališkam, bet vis dėlto neasmeniniam ka- 
taliko interesui sielų išganymu? 

Tokiais atvejais visuomeninio pateisinimo sąlygos apverčia san- 
tykišką įvairių vertybių reikšmę, kurią jos turi privačiame gyveni- 
me. Tikinčiajam išganymas yra svarbesnis negu laisvė, tačiau jis 
negali apeliuoti į išganymo svarbą politiškai teisindamas laisvės 
apribojimą, nes laisvė yra visuomeniškai pripažįstama vertybė, o 
išganymas nėra tokia vertybė. Galima paklausti, ar pats liberalaus 
nešališkumo standartas atitinka neasmeniško pateisinamumo, bū- 
tino norint pripažinti jį viešu dalyku, sąlygas. Manau, kad atitinka, 
nes jį galima ginti ir kritikuoti remiantis kaip tik tokio tipo argu- 
mentais, kuriuos aš mėginau suformuluoti. Ir pridurčiau, kad šio 
standarto pretenzijos į objektyvų statusą priklauso nuo to fakto, jog 
kai kurie žmonės gali jo nepripažinti todėl, kad atmeta patį neasme- 
ninio pateisinamumo reikalavimą. Net ir pripažįstantys šį reikalavi- 
mą gali nesutarti, kaip jį reikėtų taikyti, bet tai jau kitas klausimas. 

Liberalizmas yra reikli doktrina. Mėginant jį apibūdinti, vis dar 
iš dalies skaidoma moralės sritis. Palyginti griežtas jo nešališku- 
mas tinkamas tik vientisoms ir priverstinėms socialinėms ir politi- 
nėms institucijoms. Galima paklausti, kodėl. Kodėl negalima to 
paties standarto taikyti teisinant visus veiksmus, kurie paliečia, net 
ir netiesiogiai, kitų interesus? Iš dalies į tai jau atsakėme: kada 
verčiame Žmones tarnauti tikslui, kuris jiems svetimas ir kurio ne- 
galime objektyviai pateisinti, tada itin smarkiai pažeidžiame Kanto 
reikalavimą traktuoti žmones ne vien kaip priemones, bet ir kaip 
tikslus. Prievartos pateisinimas turi atitikti itin griežtus standartus. 

Pateikčiau ir kitą atsakymą: čia susiduriame su moralinio darbo 
pasidalijimo tarp visuomenės ir individo atveju, kuris atitinka kiek- 
vieno iš mūsų požiūrių dvilypumą”. Mes tiesiogine šio žodžio pras- 
me eksternalizuojame iš neasmeninio požiūrio kylančius reikalavi- 
mus atiduodami į socialinių ir politinių institucijų rankas uždavinį 
įtvirtinti pačius bendriausius siekius padėti kitiems Žmonėms ir 
juos tramdyti. Padėdami išlaikyti šias institucijas, idealiu atveju 
mes galėtume laisvai gyventi asmeninį gyvenimą atsiduodami kur 
kas asmeniškesniems prisirišimams, įsipareigojimams ir užgaidoms. 
Daugumai iš mūsų nepakeliamai įgrystų moralė, reikalaujanti vis- 
ką, ką padarėme ir kiek tai darė įtaką kitiems, pateisinti motyvais, 
kuriuos būtų galima apginti neasmeniniu požiūriu. 

Liberalus apribojimas to, į ką galime apeliuoti, netaikomas veik- 
los apskritai pateisinimui. Jis leidžia individams laisvai tvarkyti 
savo asmeninį gyvenimą (ir kiek mažiau reguliuoti, nors tai yra 
problemiškas tarpinis atvejis, savo vaikų gyvenimą) vadovaujantis 
grynai asmeninėmis sampratomis, kaip reikia gyventi. Svarbu, kad 
jis taip pat leidžia jiems laisvai vadovautis savo nuomone spren- 
džiant, kaip jie pagelbės kitiems arba padės kitiems išvengti žalos 
ar nelaimės tada, kai šito daryti jų neįpareigoja nei moralės, nei 
teisės reikalavimai. 

Visų svarbiausia yra tai, kad šis apribojimas išplečia politinės 
veiklos sritį, kuri demokratijos sąlygomis leidžia individams įgy- 
vendinti savo tikslus ir interesus. Į ją yra perkeliamas platus spek- 
tras įstatymų leidybos ir bendruomenės klausimų, kurių sprendi- 
mą pradeda lemti daugumos arba mažumų koalicijų preferencijos. 
Šiais atvejais laiminčios šalies požiūriui mes nesuteikiame neasme- 
ninio pobūdžio statuso. Spręsdami kai kuriuos klausimus, viso- 
kiausių priešingų asmeninių preferencijų arba nuomonių balansa- 
vimą mes, ko gero, laikome dalyku, su kuriuo sutinkame vertinda- 
mi jį neasmeniniu požiūriu. 

Liberalizmas tikrai nereikalauja, kad mes gyventume, net gy- 
vendami kaip politinės būtybės, pagal griežtai nešališkus princi- 


2 Žr. T. Nagel. The View from Nowhere. — New York: Oxford University Press, 
1986, p. 188, 206—207. 

pus. Bet jis reikalauja, kad tam tikri apribojimai, kurių mes laiko- 
mės įgyvendindami savo asmeniškesnes vertybes ir pripažindami 
galimybę būti priklausomiems nuo kitų žmonių vertybių, būtų pa- 
teisinami griežtai nešališkai. Tai reiškia, kad šie rėmai turi atlaikyti 
stiprų moralinį ir motyvacinį spaudimą. 

Tikroji problema yra kaip tik ne santykinis stiprumas, bet san- 
tykinis prioritetiškumas. Liberalus nešališkumas nekonkuruoja su 
konkretesnėmis vertybėmis kaip viena iš daugelio galimų gėrio sam- 
pratų. Jeigu taip būtų, jis taptų nesuprantamas, nes turėtų ginti 
savo nešališkumą nuo alternatyvių sampratų, o tai baigtųsi be- 
prasmiu aukštesnio lygmens požiūrių regresu ieškant bendro pa- 
grindo tarp liberalizmo ir sektantiškesnių pažiūrų. Bet liberaliz- 
mas nereikalauja, kad jo šalininkai pralenktų jį patį, darydami kom- 
promisus su antiliberaliomis pažiūromis. Jo tikslas — pateikti mak- 
simaliai nešališką teisingumo standartą, kuris turėtų pirmenybę 
prieš siauresnes sampratas, kai nustatinėjama, ką gali mums pri- 
mesti kiti žmonės, ir atvirkščiai. (Tai nėra tiesiog gerai Žinoma 
teisingumo prioriteto prieš gėrį doktrina, nes kai kurios siauresnės 
pažiūros, kurios yra subordinuotos liberalizmui, pačios gali būti 
teisingumo sampratos.) 

Tikrosios problemos, kurias kelia šis požiūris, atsiranda dėl 
jo interpretacijų, o ne todėl, kad jis yra ginčytinas. Privalu skir- 
ti dviejų tipų argumentus, kuriais grindžiamas įsitikinimas. Nė 
vieni iš jų nerodo, kad tie, kurie atmeta įsitikinimą, būtinai tai da- 
ro nepagrįstai, bet vieni iš jų pateisina politinės galios panaudoji- 
mą, o kiti — ne. Taip pat privalu paaiškinti, kodėl iš šio skyrimo 
plaukia tokia išvada ir kaip šį skyrimą reikia taikyti. Žinoma, 
liberalus nešališkumas pretenduoja į autoritetą, kuris iš tikrųjų 
nebus visuotinai pripažintas. Todėl kai kuriais atvejais pateisi- 
nimai, kuriuos jis pateikia, kai yra priešinamasi konkrečių ver- 
tybių primetimui, negarantuos realaus visuotinio sutarimo. Bet 
kadangi jis iš esmės yra moralinė pozicija, šitai nestebina. 

Versta iš: Nagel T. Moral Conflict and Political 


Legitimacy // Philosophy Public Affairs. — 1987. — 

LIBERALIZMAS, AUTONOMIJA 
IR NEUTRALAUS RŪPINIMOSI POLITIKA 


1. Liberalizmas ir suvaržymas 


Anot apibrėžimo, liberalas yra asmuo, tikintis laisve!'. Bet nieko 
nuostabaus, kad liberalai tiki laisve dėl įvairių priežasčių ir skirtin- 
gais būdais savo tikėjimą paverčia politine doktrina ir veiksmu. Ga- 
lima išskirti tris liberalaus politinio mąstymo tradicijas, ir nors jos 
dažnai derinamos, jas galima nagrinėti atskirai. Pirmosios tradici- 
jos požiūriu, laisvę laiduoja ją palaikanti prielaida. Jeigu prielaida 
nereiškia nieko daugiau, išskyrus tai, kad kiekvieną politinį laivės 
sumažinimą reikia pateisinti, tai ši prielaida yra racionalumo, o ne 
laisvės prielaida. Apskritai visi veiksmai turi būti racionaliai patei- 
sinami’. Liberali doktrina atspindi ypatingą laisvės svarbą politiniuo- 


" M. Cranston. „Liberalism“. — In Encyclopaedia of Philosophy, P. Edwards ed. — 
New York, 1967. 


? Klystume manydami, jog racionalumo prielaida verčia aiškinti tik politinių 
pokyčių priežastis ir todėl skiriasi nuo laisvės prielaidos tuo, kad ji yra konserva- 
tyvi prielaida, sankcionuojanti status guo. Reikia skirti du klausimus. Teisinti eg- 
zistuojančią politinę santvarką yra vienas dalykas, teisinti egzistuojančios santvar- 
kos keitimą yra kitas dalykas. Racionalumas skelbia, kad politinė santvarka yra 
pateisinama tik tuo atveju, jeigu ji pagrindžiama argumentais. Konservatyvios išva- 
dos plaukia iš jo tik tuo atžvilgiu, kad, keičiant politinę santvarką, reikalaujama 
atskirų argumentų. Bet žinoma, jog laisvės prielaida, kaip ji buvo anksčiau inter- 
pretuojama, suponuoja, kad esami nepateisinami laisvės suvaržymai būtų šalina- 
mi, jeigu yra — o jų ne visada būna — papildomų argumentų, įtikinančių, jog juos 
šalinant, nebus padaryta daugiau žalos negu gero. Todėl negriežta laisvės prielaida 
vengia konservatyvios tendencijos, susijusios su racionalumo reikalavimais. Straips- 
nyje nagrinėjami argumentai, liečiantys politinės santvarkos pateisinamumą, o ne 
konkrečias sąlygas, dėl kurių egzistuojančios santvarkos pokyčiai tampa pateisinami. 

se kontekstuose. Kai kurie autoriai laisvės prielaidą interpretuoja 
kaip reikalavimą nurodyti itin svarius argumentus norint pateisin- 
ti kad ir menkiausią laisvės suvaržymą. Bet ar yra kokia nors prie- 
žastis šį sunkų reikalavimą taikyti kiekvienam politiniam veiksmui, 
kuris varžo laisvę? Sunku ne tik todėl, kad kai kurios laisvės yra 
bevertės. Pirmiausia sunku todėl, kad kartais suvaržius žmogaus 
laisvę, tam tikrais atžvilgiais apskritai padidėja jo laisvė, tačiau nie- 
kas kol kas patenkinamai nepaaiškino, kuo grindžiami palyginamie- 
ji visuminės laisvės vertinimai ir kokios yra tokių vertinimų ribos. 

Antroji liberali tradicija pabrėžia absoliučias, arba beveik abso- 
liučias, teises į tokias pamatines laisves kaip sąžinės ir žodžio lais- 
vė ir laiko tai tobulu laisvės gynimu. Bet tokios doktrinos iškraipo 
laisvės vertę, traktuodamos ją kaip absoliutą (arba beveik absoliu- 
tą) vienose elgesio srityse ir kaip neegzistuojančią kitose srityse. Be 
to, jos pernelyg išpučia formaliąsias laisves ir ignoruoja jų tikrąją 
vertę individams. Ši vertė paprastai priklauso nuo santykiškos tų 
žmonių sėkmės kitose gyvenimo srityse“. 

Trečioji liberali tradicija gina laisvę pripažindama kokį nors 
politinio suvaržymo principą. Pasak tokių principų, kai kurie ar- 
gumentai, kuriais galima pateisinti privačią veiklą, netinka politi- 
kos sričiai ir jų negalima naudoti norint pateisinti tam tikrus po- 
litinius veiksmus. Vadinasi, tokie principai saugo individų laisvę. 
Bet kitaip negu pamatinių laisvių doktrinos, kurios riboja valsty- 
bės galią skelbdamos, jog tam tikros elgesio sritys jai nepavaldžios 
(galbūt išskyrus ypatingus atvejus), politinio suvaržymo principai, 
kaip kad jie čia suprantami, neigia, jog tam tikri argumentai gali 
būti politinės veiklos ar tam tikros šitos veiklos rūšies pateisinimo 
pagrindas. Todėl apribojimo principų pripažinimas gali daryti įta- 
ką visų ir kiekvieno politinio veiksmo vertinimui, o ne vien verti- 
nimui tų veiksmų, kuriais įsibraunama į tam tikras privilegijuotas 
sritis. Žinoma, praktiškai jie gali apsaugoti nuo valdžios kišimosi 
vienas elgesio sritis labiau negu kitas. 


? Žinoma, teorijos, priklausančios kitoms liberalioms tradicijoms, gali rekomen- 
duoti kai kurioms šalims tam tikromis sąlygomis nusistovėjusi teisių bilį. Aš tekste 
komentuoju įprastines teises. Kai kurios teisės (pvz., teisės išvengti diskriminacijos) 
turi remtis šiame straipsnyje aptartais suvaržymo principais. 


382 


LIBERALIZMAS, AUTONOMIJA IR NEUTRALAUS RŪPINIMOSI POLITIKA 


Principas yra suvaržymo principas, jeigu, ir tik jeigu, prie- 
žastys, laikomos netinkamomis politiniam veiksmui pateisinti, 
yra tikrai svarbios. Iš argumentų, kuriais ketinama parodyti, jog 
tam tikros priežastys nėra svarbios ir todėl nėra vertos dėme- 
sio, neplaukia jokie suvaržymai. Suvaržymo principai grindžia- 
mi argumentais, kuriais siekiama parodyti, jog tam tikros prie- 
žastys, nors ir apskritai svarbios, neturėtų dėl (kai kurių) poli- 
tinių veikėjų ar veiksmų prigimties būti laikomos priežastimis, 
pateisinančiomis tam tikrus (ar apskritai kokius nors) politinius 
veiksmus. 

Locke'as išaugino pamatinių laisvių liberalizmo šaką, o Millis 
įtvirtino liberalią tradiciją, kurios išraiška yra suvaržymo princi- 
pai. Daugelio liberalų nuomone, jų tikėjimą laisve iš esmės išreiš- 
kia žalos (kitiems) principas: 

Tas principas yra toks: vienintelis individualiu arba kolektyviniu 
požiūriu pateisinamas žmonijos tikslas kištis į bet kurio jos nario ar 
narių veikimo laisvę yra savisauga. Vienintelis tikslas, kurio siekiant 
galima teisėtai panaudoti jėgą prieš bet kurį civilizuotos bendruome- 
nės narį be jo sutikimo, yra neleisti padaryti žalos kitiems’. 

Millio principą kartais klaidingai aiškindavo ir jo šalininkai, 
ir priešininkai, pasak kurių, šiuo principu neva teigiama abso- 
liuti teisė, reikalaujanti nesikišti į „privačius“ veiksmus. Kad 
principas neprieštarautų pamatinių laisvių tradicijai, jis buvo iš- 
kreiptas — Milliui buvo priskirtas įsitikinimas, jog esama veiks- 
mų, kurie nedaro jokio poveikio kitiems (išskyrus tuos atvejus, 
kai jie nepatinka arba laikomi įžeidžiančiais ar amoraliais), o ža- 
los principas buvo interpretuojamas taip, jog šis neva draudžiąs 
brautis į šią privačių veiksmų sritį. Bet Millis nedarė prielaidos, 
kad yra tokia privati sritis, o jeigu ji ir būtų, tai žalos principas 
susijęs ne vien su ja. Klausimą gerai paaiškina C. L. Tenas: 

Millio nuostatai nėra esminis dalykas, kad egzistuotų elgesio sritis, 
į kurią niekada nebūtų galima kištis. Millio statomos užkardos kiši- 
muisi absoliutumas, arba jo nustatomas valstybės ir visuomenės galios 
taikvti prievartą „teorinis apribojimas“ yra kitokie. Esama tam tikrų 
priežasčių kištis į individų elgesį, jas visuomet privalu atmesti kaip 


tJ. S. Mill. On Liberty, Everyman ed. — London, 1979, p. 72. 

nesvarbias. Net kai kišimasis būna pateisinamas konkrečiu atveju, tai 

daroma dėl vienokių, o ne kitokių priežasčių“. 

Kitaip sakant, žalos principas yra suvaržymo principas. Pasta- 
raisiais metais daug dėmesio sulaukė keletas kitų suvaržymo prin- 
cipų, kuriuos dėl jų esminių panašumų aš traktuosiu kaip daugybę 
neutralaus politinio rūpinimosi doktrinos apraiškų. „Valstybė, ar- 
ba valdžia, kuri reikalauja... (piliečių) ištikimybės (kiti individai iš 
jų to nereikalauja), privalo būti skrupulingai neutrali savo piliečių 
atžvilgiu“, — rašo Robertas Nozickas“. Autoriai, kurie išsiskiria 
egalitariniais liberaliais įsitikinimais, dažnai prisideda prie liberta- 
rinės orientacijos liberalų pritardami tokiems pat jausmams, nors 
paprastai labai skirtingai juos interpretuoja. 

Politinio neutralumo doktrina teigia, kad (kai kurie) politiniai 
veiksmai turėtų būti neutralūs tinkamo gyvenimo idealų atžvilgiu 
ir kad tinkamo gyvenimo idealų įgyvendinimas ar palaikymas, nors 
ir vertingas pats savaime, nėra teisėtas (kai kurių) politinių veiks- 
mų pagrindas. Tokia doktrina yra suvaržymo doktrina, nes (kaip 
čia suprantama) ji vienodai gina neutralumą tiek tikrų, tiek ir ne- 
tikrų gėrio idealų atžvilgiu. Ji reikalauja ne vien to, kad atmestinų 
idealų palaikymas netaptų (kai kurių) politinių veiksmų pagrindu, 
bet taip pat ir to, kad būtų vienodai vengiama remti priimtinus, 
tinkamus ar trokštamus idealus. 

Kai neutralaus politinio rūpinimosi principais stengiamasi pa- 
grįsti politinę teoriją, šiuos principus galima laikyti mėginimu už- 
čiuopti kertinę liberalizmo etoso prasmę. Ne visi įvairių neutralaus 
politinio rūpinimosi principų šalininkai pateikia juos kaip liberaliz- 
mo interpretacijas, bet šių principų prigimtis ir juos sukurianti kul- 
tūra suteikia jiems tokį pobūdį. Šioje esė kritikuojamos kai kurios 
neutralaus politinio rūpinimosi doktrinos versijos ir teigiama, kad 
toks įtikinamumas, kuris šioms versijoms, atrodo, itin būdingas, 
kyla iš gėrio sampratos, vertinančios autonomiją. Tačiau autono- 
mijai reikia pliuralizmo, o ne neutralumo. 


* C. L. Ten. Mill on Liberty. — Oxford, 1980, p. 40. Taip pat žr. Ruth Gavison. 
„The Enforcement of Morals and the Status of the Principle of Liberty“. — In 
IYYVN 27 (1976/7) 274—294 (hebrajų kalba). 


“ R. Nozick. Anarchy, State, and Utopia. — New York, 1974, p. 33. Kursyvas — 
originale. 

Antrame ir trečiame skirsniuose nagrinėjama politinio neutra- 
lumo prasmė ir daroma išvada, kad jokia politinė teorija negali 
būti neutrali. Tačiau politinė teorija gali siekti būti kuo neutrales- 
nė. Todėl likusioje esė dalyje nagrinėjami ir kritikuojami kai kurie 
argumentai neutralumo naudai. 


2. Neutralumo formos 


Anksčiau pateiktoje citatoje Nozickas rašo apie neutralumą, egzis- 
tuojantį tarp individų. Aš kalbėjau apie neutralumą gėrio idealų at- 
žvilgiu. Abi mintys glaudžiai susijusios. Individų diskriminavimas 
reiškia tai, kad vieniems iš jų lengviau įgyvendinti savo gėrio idealus 
negu kitiems. Bet svarbu skirti du politinio neutralumo principus: 


A. Neutralumas, susijęs su kiekvieno individo galimybėmis įgy- 
vendinti gėrio idealą, kurį jis arba ji pasirodo turįs. 


B. Toks pat neutralumas kaip ir A atveju, bet taip pat atsižvelgiama 

į tikimybę, kad individas pripažins tą, o ne kitą gėrio sampratą. 

Principas B yra radikalesnis. Kadangi nėra jokios ypatingos prie- 
žasties atiduoti pirmenybę A, o turint omenyje, kad neutralumą 
remiantys autoriai maža pasako šiuo klausimu, aš darysiu prielai- 
dą, jog neutralumo doktrina gina B tipo neutralumą. 

Svarbu suprasti, kas turima galvoje kalbant apie neutralumo 
principus. „Būti neutraliam... tai visokeriopai stengtis vienodai pa- 
dėti arba trukdyti įvairioms šalims.“ Tai yra pagrindinė neutralu- 
mo prasmė, kurią aš vadinsiu principiniu neutralumu. Šiuo požiū- 
riu asmuo yra neutralus tik tuo atveju, jeigu jis gali daryti įtaką 
šalių sėkmei ir jeigu vienodai joms padeda ar trukdo. Be to, jis tai 
daro, nes tiki, kad yra priežasčių taip elgtis, o šias priežastis iš 
esmės lemia faktas, jog veiksmas daro vienodą įtaką šalių sėkmei. 
Šalutinė neutralumo prasmė ta, kad asmenys laikomi neutraliais, 
jeigu jie gali daryti įtaką šalių sėkmei ir jeigu jie daro vienodą įtaką 
visų šalių sėkmei nepriklausomai nuo priežasčių, dėl kurių tai da- 
ro. Kai žodis „neutralus“ vartojamas šia prasme, aš kalbu apie šaluti- 


7” A. Montefiore. Neutrality and Impartiality, A. Montefiore ed. — Cambridge, 
1975, p. 5. 

nį neutralumą, nes čia neutralumas gali būti subjekto veiksmų visai 
atsitiktinis šalutinis, o ne sąmoningai siekiamas rezultatas. 

Neutralumo principai teigia, kad yra priežasčių būti neutra- 
liam. Į jas atsižvelgiama kiekvieną kartą, kai daroma vienoda įtaka 
šalių sėkmei (šalutinis neutralumas). Į šias priežastis atsižvelgia 
žmonės, kurie elgiasi neutraliai iš principo, t. y. tikėdami, jog nėra 
priežasties padėti ar trukdyti vienai šaliai daugiau negu kitai. Mus 
domina politinės teorijos, keliančios reikalavimą būti neutraliems, 
t. y. teorijos, kuriomis vadovaujantis iš principo elgiamasi neutra- 
liai. Gali būti ir tokių teorijų, kuriomis vadovaujantis šalutinis re- 
zultatas taip pat būna neutralus elgesys. Bet, mūsų nuomone, šios 
teorijos nėra pernelyg įdomios. 

Neutralumas kartais suvokiamas taip, tarsi jis būtų bent jau 
prima facie būtinai pageidautinas. Jei taip, neutralaus rūpinimosi 
principai bent jau prima facie yra galiojantys. Bet anksčiau priim- 
tas neutralumo apibrėžimas nesusijęs su painioje sampratoje įsi- 
šaknijusiu požiūriu, kad elgtis neutraliai — vadinasi, elgtis sąži- 
ningai. Montefiore'is pateikia gerai žinomą pavyzdį: 

Du besiginčijantys vaikai gali kreiptis į tėvą, kad šis įsikištų. Jų tėvas 
gali Žinoti, kad jeigu jis tiesiog „atsisakys kištis“, vyresnysis, stipresnis 
ir ištvermingesnis, būtinai paims viršų... Kitaip tariant, jo sprendimas 
likti neutraliam mūsų turimo apibrėžimo požiūriu prilygs sprendimui 
leisti nugalėti iš prigimties stipriam vaikui. Bet silpnesniojo vaiko po- 
žiūriu šitokia neutralumo forma atrodytų labai keista“. 

Tačiau derėtų atsikirsti šiam priekaištui. Net jeigu (aš šito ap- 
skritai nepripažįstu) būtų galima pateisinti neutralumą kaip sąži- 
ningų varžybų sąlygą, jo nederėtų tapatinti su veiksmais, laiduo- 
jančiais sąžiningas varžybas. Advokatas, atstovaujantis klientui teis- 
me, prisideda prie to, kad byla būtų nagrinėjama sąžiningai, bet ad- 
vokatas nebūna neutralus. Šis pavyzdys rodo tik tai, kad būna ap- 
linkybių, kai elgtis neutraliai yra nesąžininga, net nebūna prima fa- 
cie priežasčių būti neutraliam. Pavyzdys kaip tik nurodo atvejį, ka- 
da tėvas neturėtų būti neutralus net ir galėdamas taip pasielgti. 
Neutralaus politinio rūpinimosi pateisinimo klausimas sprendžia- 
mas remiantis moraliniais ir politiniais argumentais, ir jo neįmano- 
ma išspręsti vadovaujantis vien pačiu neutralumu. 


° Ibid., p. 7. 

Neutralaus politinio rūpinimosi doktrinos šalininkų požiūriai 
gali būti skirtingi daugeliu klausimų. Bet visi jie pripažįsta vieną 
ar kitą iš anksčiau minėtų politinio neutralumo principų ir sten- 
giasi jį įtvirtinti kokiu nors būdu įgyvendindami kurį nors iš su- 
varžymo principų, ribojančių galimybes politiškai panaudoti gė- 
rio idealus. 

1. Negalima atlikti ar pateisinti jokio politinio veiksmo tuo pagrindu, 

kad šitaip prisidedama prie gėrio idealo, arba tuo pagrindu, kad 
šis veiksmas leidžia individams siekti gėrio idealo. 


2. Negalima atlikti ar pateisinti jokio politinio veiksmo tuo pagrindu, 
kad šitaip prisidedama prie gėrio idealo, išskyrus tą atvejį, kai 
stengiamasi visiems asmenims garantuoti lygias galimybes nepo- 
litiniais veiksmais siekti savo gyvenime gėrio idealo ir prisidėti 
prie jo savo visuomenėje. 


3. Negalima atlikti ar pateisinti jokio politinio veiksmo tuo pagrindu, 
kad šitaip prisidedama prie gėrio idealo, išskyrus tą atvejį, kai 
norima garantuoti visiems asmenims lygias galimybes siekti savo 
gyvenime gėrio idealo ir prisidėti prie jo savo visuomenėje ir su- 
kurti galimybę jiems tai daryti politinėmis priemonėmis. 

Pirmuoju principu siekiama įtvirtinti visų politinių pateisinimų 

politinį neutralumą nekreipiant jokio dėmesio į gėrio idealus. Ant- 
rasis ir trečiasis principai nėra tokie griežti. Antrasis principas lei- 
džia atsižvelgti į gėrio idealus nustatant teisinę ir politinę politinių 
institucijų struktūrą, bet jis tai leidžia daryti tik tiek, kiek šito rei- 
kia tokiems instituciniams dariniams, kurie yra būtini norint ga- 
rantuoti, kad visi asmenys turėtų lygias galimybes savo gyvenime 
arba visuomenėje prisidėti prie bet kurių jų pasirinktų gėrio idealų 
su sąlyga, jog šių idealų siekiama nenaudojant politinių priemo- 
nių. Trečiasis principas panašus į antrąjį savo reikalavimu, kad 
politinės institucijos garantuotų individams lygias galimybes siekti 
gėrio, bet jis leidžia jiems tai daryti taip pat ir naudojantis politi- 
nėmis priemonėmis. Todėl šiuo principu siekiama garantuoti kon- 
stitucijos neutralumą, bet ne visų konstituciją atitinkančių politinių 
veiksmų neutralumą. 

Robertas Nozickas ir libertarinės orientacijos liberalai ištikimi 

pirmojo principo versijai. Johnas Rawlsas ir egalitarinės orientaci- 
jos liberalai pripažįsta principą, panašų į trečiąjį. Rawlso teorija 

skiriasi nuo jo tuo, kad reikalauja lygių galimybių gėrio idėjai įgy- 
vendinti tik tiek, kiek šios galimybės priklauso nuo lygios laisvės 
principo. O dėl viso kito, diferencijos principas leidžia pažeisti 
lygų priemonių, reikiamų gėriui įgyvendinti, skirstymą ten, kur 
tokie nukrypimai naudingi blogiausios padėties grupei. Pagaliau 
Rawlsui tik labai mažai rūpi pašalinti galimybių siekti gėrio nely- 
gybę, nes ją lemia įgimti žmogaus gebėjimai. 

Neutralaus politinio rūpinimosi doktrina teigia, kad politinių ir 
kitokių veiksmų skirtumas yra reikšmingas moraliniu požiūriu. 
Tai leidžia suponuoti šių dviejų veiklos sričių atskyrimą. Aš veng- 
siu išsamiai svarstyti šią kontroversišką temą. Politinį veiksmą čia 
suprantame kaip bet kurį politinės institucijos ar individo veiks- 
mą, kuriuo siekiama padaryti įtaką politinių institucijų egzistavi- 
mui, sąrangai, galioms arba veiksmams?. Valstybė ir jos organai 
yra pagrindinės, bet nebūtinai vienintelės politinės institucijos. Prin- 
cipus, kuriais reikėtų vadovautis politinėje veikloje, galima vadinti 
politinės moralės principais. Neutralaus politinio rūpinimosi dok- 
trina teigia, kad politinė moralė yra atskira moralės sritis, nes kai 
kurios svarbios priežastys negali būti (tam tikrų) politinių veiksmų 
prielaida. Be to, ji teigia, kad suvaržymo principus, kuriems ji pri- 
taria, bent jau iš dalies pateisina faktas, kad jų paisymas garantuo- 
ja politinį neutralumą ir kad politinis neutralumas yra teisingumo 
prielaida. 


3. Griežtas politinis neutralumas neįmanomas 


Buvo įrodinėjama, kad neutralaus politinio rūpinimosi negali 
būti. Šiame skirsnyje nagrinėjame priekaištus, skirtus pirmiausia 
libertariniams principams, kuriais siekiama įgyvendinti neutralu- 
mą pašalinant iš politikos idealus, o po to — prieštaravimą tezei, 
kad galimas egalitarinis liberalus neutralumas, kurį mėginama įgy- 
vendinti taikant tokius kaip antrasis ar trečiasis principai. 


? Platesne prasme, tinkančia ir kitiems kontekstams, individų veiksmai yra 
politiniai tiek, kiek (1) yra tikėtina, kad jie paveiks politines institucijas arba jų 
veiksmus, arba (2) jais norima išreikšti, arba paprastai manoma, kad jie išreiškia, 
požiūrius ar pozicijas politinės moralės klausimais. 

Kai kurie argumentai meta iššūkį ne tiek politinio neutralumo 
galimybei, kiek pačiai galimybei, kad apskritai įmanomas neutra- 
lumas kokiomis nors sąlygomis. Nepadėti yra ne tas pat, kas truk- 
dyti. Neutralumas susijęs tik su tuo, kiek šalims padedama ar truk- 
doma. Dėl to kai kas gali tarti, kad visoks neutralumo priskyrimas 
ar siūlymas jo laikytis grindžiamas prielaida, jog nors žmogus yra 
moraliai atsakingas (t. y. atsiskaitantis) už tai, ką jis daro, jis nėra 
moraliai atsakingas už tai, ko nedaro, arba kokia nors panašia prie- 
laida. Nepripažįstantys šio požiūrio gali prieiti išvadą, jog neutra- 
lumas neįmanomas. Tačiau ši išvada yra neįrodoma. Neutralumo 
aiškinimai negrindžiami tokia prielaida. Siūlymai laikytis neutra- 
lumo, nors ir neprieštarauja tokiam požiūriui, nėra nuo jo priklau- 
somi. Juos galima ginti tiesiog tuo pagrindu, kad tam tikromis 
aplinkybėmis nepadėti yra geriau, negu padėti. Iš tiesų, pozityviai 
kalbant apie neutralumą, suponuojamas nepadėjimo ir trukdymo 
skyrimas, tačiau nesuponuojama, kad šis skyrimas visuomet turi 
moralinę reikšmę (neutralumą ne visada galima apginti); taip pat 
nedaroma prielaidos, kad skyrimą galima visuomet apibrėžti: tam 
tikrais atžvilgiais neutralumas yra galimas, bet kitais atžvilgiais jis 
gali būti neįmanomas!". 


10 Gali būti, kad Montefiore norėjo išvengti problemos apibrėždamas neutra- 
lumą taip, tarsi šis reikalautų vienodai padėti arba trukdyti, o ne kaip pagalbos 
arba trukdymo nebuvimą. Tačiau aš netikiu, kad tai leidžia išvengti nepadėjimo 
ir trukdymo skyrimo. Pagalvokime apie šalį, neturinčią komercinių arba kitokių 
ryšių nė su viena iš dviejų kariaujančių šalių. Tai galima pasakyti apie Urugvajų 
iki Somalio ir Etiopijos karo, vykusio prieš keletą metų. Vis dėlto galėjo atsitikti 
taip, kad tokia šalis sugebėjo užmegzti ryšius su kuria nors iš kariaujančių šalių. 
Ar turėtume sakyti, kad Urugvajus nebuvo neutralus, jeigu pagalba, kurią jis ga- 
lėjo teikti, bet neteikė Etiopijai, nebuvo lygi pagalbai, kurią jis galėjo teikti, bet 
neteikė Somaliui? Taip nebūtų, jeigu, pvz., Urugvajus būtų galėjęs aprūpinti šalis 
žaliava, kurios, nors ji naudinga abiem šalims, trūko vienai šaliai, bet netrūko kitai. 
Tad ar mes turėtume sakyti, kad Urugvajus nėra neutralus, jeigu jis nepradeda 
tiekti šaliai žaliavos, dėl kurios trūkumo ši kenčia? Jeigu nepadėdamas Urugvajus 
trukdo, tai esame priversti daryti šią išvadą. Bet vertinant pagal tai, kaip yra 
visuotinai suprantamas neutralumas, Urugvajus nebūtų buvęs neutralus, jeigu pra- 
sidėjus karui, jis būtų pradėjęs tiekti tokiomis aplinkybėmis vienai iš šalių karui 
naudingas medžiagas. Vadinasi, skirtumas tarp padėjimo ir netrukdymo yra lem- 
tingas, norint suprasti neutralumą, — ir toks pat svarbus kaip ir skirtumas tarp 
trukdymo ir nepadėjimo. 

Antrasis argumentas, kuriuo stengiamasi parodyti, kad neutra- 
lumas yra negalimas, teigia, jog tai, ar asmuo elgiasi neutraliai, ar 
ne, priklauso nuo pagrindinės tendencijos, kurios atžvilgiu verti- 
namas jo ar jos elgesys. Visuomet pagrindinės tendencijos, nule- 
miančios prieštaringus vertinimus, būna skirtingos ir nėra raciona- 
lių argumentų, kodėl vienai iš jų dera atiduoti pirmenybę prieš 
kitas. Įsivaizduokime, kad raudonieji kovoja su mėlynaisiais. Mes 
neturime jokių komercinių ar kitokių ryšių su mėlynaisiais, bet 
tiekiame raudoniesiems didžiąją dalį maisto, kad jie galėtų kariau- 
ti. Jeigu norime būti neutralūs, tai ar mes turėtume toliau kaip 
paprastai tiekti raudoniesiems maistą, ar derėtų nutraukti tokį tie- 
kimą? Jeigu toliau aprūpinsime raudonuosius, jiems padėsime dau- 
giau negu mėlyniesiems. Jeigu nutrauksime tiekimą, tai raudonie- 
siems trukdysime labiau negu mėlyniesiems. (Darau prielaidą, kad 
net jeigu panašus tiekimas mėlyniesiems padėtų jiems, tai toliau 
nepadėdami jiems netrukdytume.) Galime pasakyti, jog tai yra kaip 
tik toks atvejis, kai neįmanoma būti neutraliam. Kuo daugiau tokių 
atvejų, tuo didesnė painiava dėl nepadėjimo ir trukdymo. Jie suda- 
ro ypatingą atvejų rūšį, kai susiklosčius konkrečioms aplinkybėms, 
nepadėti reiškia trukdyti. Bet toks atvejis skatina dar radikaliau 
atsikirsti. Čia vyksta dviejų neutralumo standartų konfliktas. Pa- 
grindinė mintis paprasta. Neutralumas yra šalių neutralumas, kai, 
joms sprendžiant kokį nors reikalą, vienos sėkmė yra kitos pralai- 
mėjimas. Vykstant konfliktui, šalims bus naudingi įvairūs jų gyve- 
nimo, išteklių ir veiklos pranašumai, kuriuos jos turėtų ar panau- 
dotų, arba norėtų turėti ar panaudoti visais atvejais, net jeigu jos 
nesivaržytų. Kai kuriomis veiklos rūšimis ir kai kuriais ištekliais 
šalys naudojasi ar juos valdo, arba nori naudotis ar valdyti, tik 
todėl, kad vyksta konfliktas. Todėl galima skirti visišką ir dalinį 
neutralumą. Visiškas neutralumas reiškia tai, kad šalims vienodai 
padedama ir trukdoma spręsti visus reikalus, susijusius su tarp jų 
vykstančiu konfliktu. Dalinis neutralumas reiškia tai, kad joms vie- 
nodai padedama ir trukdoma veikti taip, kaip jos norėtų veikti, ir 
įsigyti tų išteklių, kurių norėtų įsigyti, tik dėl konflikto. 

Kasdienėje kalboje žodis „neutralumas“ kartais nurodo dalinį, 
o kartais — viską apimantį neutralumą. Kartais manoma, jog no- 

rint išlaikyti neutralumą, būtina vadovautis įvairiomis tarpinėmis 
elgesio strategijomis. Tai lemia faktas, kad įvairaus pobūdžio mo- 
tyvai gali nulemti skirtingas ir nesuderinamas politikos tendenci- 
jas, kurios visos paprastai laikomos neutralumo politika, nes jomis 
visomis parodoma, jog šalys traktuojamos nešališkai — nė vienai 
iš jų nepadedama daugiau negu kitai, arba nė vienai iš jų nepade- 
dama daugiau negu kitai imtis ypatingų priemonių siekiant page- 
rinti savo padėtį konflikte, ir t.t. Tai iliustruoja, pvz., skirtumas 
tarp karinės įrangos ir maisto tiekimo. Mūsų pavyzdys įtikina, kad 
norint būti visiškai neutraliam, negalima raudoniesiems tiekti nei 
ginklų, nei maisto. Bet galima būti iš dalies neutraliam, kaip ir 
paprastai tiekiant maistą raudoniesiems. Antra vertus, ginklų itin 
reikia kariaujant, ir tolesnis ginklų tiekimas vienai pusei yra nesu- 
derinamas su neutralumu!!. 

Pašalinę iš kelio šiuos bendro pobūdžio prieštaravimus, galime 
susidurti su kaltinimu, kad politinis neutralumas yra neįmanomas. 
Libertarinės orientacijos liberalai kaltinami tuo, kad dėl egzistuo- 
jančių nuosavybės įstatymų ir sutartis reguliuojančių įstatymų po- 
litiniai veiksmai, kurių leidžia imtis jų teorija, sukuria tokį priemo- 


" Keletą dalykų reikėtų argumentuoti išsamiau. Pirma, kai kurie ginklai būtini 
policijai, kai kurių galima stengtis įsigyti ir tiekti laukiant kitokio įmanomo konflik- 
to. Tad galima parodyti, kad nevienodas ginklų tiekimas gali būti suderinamas su 
daliniu (nors, akivaizdu, ne su visišku) neutralumu. Antra, kai kurie jaučia, kad 
joks, net ir nešališkas, ginklų tiekimas kovojančioms šalims yra nesuderinamas su 
neutralumu. Trumpai atsakau: netiekimas nėra neutralesnis dalykas negu nešališkas 
tiekimas. Jeigu jis laikomas parankesniu dalyku, taip yra dėl priežasčių, nesusijusių 
su neutralumu, pvz., dėl troškimo greitai užbaigti karą arba neleisti žmonėms pel- 
nytis iš karų. Trečia, mano pateiktas pavyzdys buvo grindžiamas prielaida, kad mes 
esame nuolatiniai maisto tiekėjai raudoniesiems. Todėl esame tikri, kad tolesnio 
tiekimo mastas vis tiek yra normalus, bet dėl tos pačios priežasties tiekimo nutrau- 
kimas tampa aiškia žala, o ne atsisakymu padėti. Šitaip asmuo, turintis nuolatinių 
prekybinių ryšių su šalimis, gali patenkinti įprastinius raudonųjų maisto poreikius 
ir kartu išlikti iš dalies neutralus arba atsisakyti jiems pardavinėti tai, kas pagerintų 
jų padėtį, — tapti visiškai neutralus. Būdami nuolatiniai jų tiekėjai, mes neturime 
galimybės rinktis tokių veiksmų, kuriais nei padėtume, nei trukdytume. Pagaliau 
galima teigti, kad tikras neutralumas yra visiškas neutralumas, o dalinis neutralu- 
mas — tai tik kompromisinis neutralumas, kuris kartais vienintelis tebūna galimas. 
Aš manau tik tai, kad net jeigu yra šitaip, žodis „neutralumas“ dažnai suprantamas 
tik kaip dalinis neutralumas. 

nių, būtinų gėrio sampratoms įgyvendinti, pasiskirstymą, kuris yra 
nelygus ir visai kitoks, negu būtų priešingu atveju. 

Nozickas į šį priekaištą taip atsako: 

Ne kiekvienas draudimo, kuris nevienodai naudingas Žmonėms, 
įtvirtinimas padaro valstybę šališką... Argi draudimas prievartauti bū- 
tų šališkas? Hipotetiškai jis būtų nevienodai naudingas žmonėms; ta- 
čiau būtų absurdiška, jeigu potencialūs prievartautojai skųstųsi, jog 
draudimas šališkas lyčių atžvilgiu. Yra savaiminė priežastis, dėl 
kurios draudžiama prievartauti... Tai, kad šitaip savaime pateisinamas 
draudimas daro skirtingą įtaką įvairiems Žmonėms, nėra priežastis 
pasmerkti jį kaip šališką, jeigu jis buvo įteisintas ar galioja toliau dėl 
priežasčių (ar kažko panašaus), kurios jį pateisina... panašiai kaip yra 
pateisinami minimalios valstybės draudimai ir prievarta”. 

Ar įtikina šis atsakymas? Panašu, jog Nozickas teigia, kad elgtis 
neutraliai reiškia šitaip elgtis dėl deramų priežasčių. Aišku, tai 
klaidinga. Remdamasis argumentais, panašiais į jo pateiktus anks- 
čiau, Nozickas gali teigti, jog valstybė yra nešališka. Žmogus elgia- 
si nešališkai, jeigu vienaip ar kitaip elgiasi dėl deramų priežasčių, 
kai turi reikalų, susijusių su kitų interesais, bet jo paties preferen- 
cijos ar interesai yra nepaliečiami arba, jeigu jie paliečiami, jų ne- 
paisoma. Jeigu Nozicko teorija pagrįsta, tai jo savų interesų arba 
preferencijų neturinti valstybė yra išties nešališka. Vis dėlto kaip 
gali būti nešališkas teisėjas, skiriantis bausmę prievartautojui, taip 
gali būti nešališka ir Nozicko valstybė. Bet ji nėra neutrali. 

Ar Nozickas galėtų teigti, kad net jeigu jo valstybė nėra visiškai 
neutrali, ji vis dėlto yra iš dalies neutrali? Susiklosto konfliktinė 
situacija: iš valstybės tikimasi neutralumo žmonių galimybių rink- 
tis ir sėkmingai įgyvendinti gėrio sampratas (šios sampratos ap- 
ima tinkamos visuomenės arba gero pasaulio idealus) atžvilgiu. 
Todėl tai yra visapusiškas konfliktas. Ir daugiau nėra nieko, kas 
gali iš šalies būti naudinga jam vykstant, bet nėra itin būtina. Taip 
sakant, visas gyvenimas tampa gero gyvenimo siekimu. Ar gali 
kas nors būti ribotai neutralus vykstant visapusiškam konfliktui? 

Vargu ar kas nors tiki, kad visi aukščiausieji moralės principai 
yra teleologiniai humanistiniai principai. Jų požiūriu asmens veiks- 
mų padariniai Žmonių gerovei yra geriausias pagrindas veiksmui 


12 Nozick. Anarchy, State and Utopia, p. 272—273. 

įvertinti. Todėl šie principai nepalieka galimybės visapusiškų kon- 
fliktų sąlygomis atskirti dalinį neutralumą nuo visiško neutralumo. 
Deontologinės teorijos taip pat nebėra neutralios. Jos draudžia vals- 
tybei griebtis prievartos remiantis tokiais argumentais, kurie netu- 
ri nieko bendra su valstybės veiksmų padariniais. Vis dėlto, jeigu 
valstybės leidžiama prievarta vieniems padaro daugiau žalos negu 
kitiems, tai valstybė negali būti visiškai neutrali. Bet ar ji nėra bent 
jau iš dalies neutrali — juk, kaip nurodo Nozickas, ji savo veiks- 
mais neketina vieniems padėti daugiau negu kitiems? Reikia atsa- 
kyti neigiamai. Neutralumas nepriklauso nuo intencijos. Žmogus ga- 
li nesugebėti elgtis neutraliai, nors ir mėgina tai daryti. Reikšmin- 
ga tai, kad libertaras deontologas modeliuoja tokią valstybę, kuri 
būtų palanki tiems, kurių gėrio sampratoje numatoma netaikyti prie- 
vartos kitų atžvilgiu tais atvejais, kai prievarta draudžiama įstaty- 
mu. Valstybė iš dalies įgyvendina jų gėrio sampratą. Kiti, kurie jai ne- 
pritaria, gali nepajėgti įgyvendinti savo gėrio sampratos libertarinėje 
valstybėje. Todėl libertarinė valstybė tiek dėl šito, tiek ir dėl nelygaus 
ekonominio paskirstymo nėra nei iš dalies, nei visiškai neutrali. 

T. Nagelis, stengdamasis parodyti, kad ir Rawlso teorija nėra 
neutrali, taip pat panašiai argumentavo: 

Fundamentalus Rawlso pirminės pozicijos nešališkumo sampratos 
bruožas yra tas, kad ši samprata turėtų neleisti, jog teisingumo prin- 
cipų rinkimąsi lemtų konkreti gėrio samprata, dėl kurios šalys galėtų 
nesutarti. 

Manau, kad paties Rawlso aiškinimas nepatenkina šio reikalavi- 
mo. Yra priežasčių tikėti, kad to neįmanoma pasiekti. Visada hipo- 
tetinėje rinkimosi situacijoje, kai būtinas šalių sutarimas, reikės griež- 
tai apriboti rinkimosi motyvus, o šitai galima pateisinti tik remian- 
tis kokia nors gėrio samprata. Tai vienas iš tų atvejų, kada nereikia 
laikytis neutralumo, nes neutralumą reikia pateisinti lygiai taip 
pat, kaip ir visas kitas pozicijas (p. 8—9)". 

Nagelio požiūris labai savitas, nes nėra kaip pateisinti pirminės 
rinkimosi pozicijos sąlygų, išskyrus tai, jog galima remtis tam tik- 


T. Nagel. „Rawls on Justice“. — In Philosophical Review 82 (1973), 220—234, 
perspausdinta kn.: Reading Rawls, D. Daniels ed. — Oxford, 1975. Visos nuorodos 
pateiktos pagal šią knygą. 

ru gėrio idealu. Bet vėliau jis paaiškina, jog taip bent jau iš dalies 
yra todėl, kad neva neišvengiamas to rinkimosi rezultatas iš tikrų- 
jų nebūna neutralus: 

Atrodo, jog tai, ką suponuoja pirminė pozicija, yra ne tiesiog neut- 
rali gėrio teorija, bet liberali, individualistinė samprata, pasak kurios, 
geriausia, ko gali trokšti žmogus, yra galimybė netrukdomam eiti sa- 
vo keliu su sąlyga, jog taip nėra pažeidžiamos kitų teisės. Sis požiūris 
įtikinamai plėtojamas tolesnėse knygos dalyse, tačiau nejaučiamas kon- 
troversinis jo pobūdis. 

Įvairių bendro pobūdžio gyvenimo planų požiūriu toks aiškinimas 
yra neutralus. Bet turint omenyje tai, kad daugelis gėrio sampratų 
neatitinka individualių modelių, ar tokią situaciją galima traktuoti kaip 
sąžiningą teisingumo principų rinkimosi situaciją? (p. 10) 

Derėtų vengti klaidingai aiškinti šį klausimą. Rawlsas dažnai 
rašo apie individų gėrio sampratas taip, tarsi šios pačios savaime 
būtų jų požiūriai į tinkamą gyvenimą. Bet jis taip pat supranta, 
kad šios sampratos gali būti visos Žmonijos ir apskritai visos vi- 
suomenės tinkamo gyvenimo sampratos. Individai gali naudoti sa- 
vo turimas pirmines gėrybes neindividualistinės gėrio sampratos 
labui. Paties Nagelio žodžiais sakant, individai gali panaudoti sa- 
vo turimas pirmines gėrybes siekdami įgyvendinti 

pažiūras, pasak kurių, tinkamas gyvenimas lengvai sukuriamas tik 

suformavus tam tikras, gerai sumodeliuotas socialines struktūras, arba 

tik visuomenėje, kuri darniai dirba sudarydama sąlygas tam tikriems 
aukštesniems Žmogaus gebėjimams pritaikyti ir slopindama žemes- 
nius, arba šis gyvenimas pasiekiamas tik egzistuojant tam tikrų tipų 

ekonominiams žmonių santykiams (p. 9). 

Rawlso individualistinius polinkius, dėl kurių jį kaltina Nage- 
lis, parodo ne tai, kad jis atmeta tokias sampratas, o tai, kad jis 
netraktuoja jų neutraliai, įrodinėdamas, jog sėkmingai jas įgyven- 
dinti yra sunkiau negu individualistines gėrio sampratas. Savo 
kaltinimą dėl individualistinių polinkių Nagelis grindžia tuo, kad 
ne visos „pirminės gėrybės yra vienodai vertingos įgyvendinant 
visas gėrio sampratas“ (p. 9). Jos pakankamai praverčia įgyven- 
dinant individualistines sampratas, bet „nėra tokios naudingos 
įgyvendinant“ neindividualistines sampratas. Tai yra svarbus klau- 
simas. Rawlsas šiuo klausimu kalba stebėtinai trumpai ir neaiš- 
kiai. Panašu, kad jam turto įvertinimas atrodo esąs neproblemiš- 

kas". Kai numatomas koks nors realus ar hipotetinis rinkos me- 
chanizmas, tai pirminių gėrybių vertingumą nulemia pasiūla ir 
paklausa. Paklausą iš dalies sąlygoja tai, kiek gėrybės yra naudin- 
gos įtvirtinant tas gėrio sampratas, kurias iš tiesų stengiamasi įgy- 
vendinti toje visuomenėje, be to, ją sąlygoja ir tai, kiek Žmonių 
pirmenybę teikia kitokioms sampratoms. Visi tokie pirminių gė- 
rybių įvertinimai lemia tai, kad kai kurias gėrio sampratas bus 
sunkiau įgyvendinti, būtent joms įgyvendinti prireiks daugiau pir- 
minių gėrybių negu kitoms. Pastarosios būtų individualistinės sam- 
pratos. Visas su vadinamuoju „brangių“ skonių ugdymu ir ten- 
kinimu susijusias sampratas įgyvendinti yra sunkiau, ir galima 
sakyti, jog Rawlso teorija diskriminuoja šitokias sampratas. Nein- 
dividualistinės sampratos, matyt, susijusios su „brangiais“ sko- 
niais, nes jų įgyvendinimas priklauso nuo kooperacijos su kitais 
ir prireikia įtikinėti jas pripažinti. Šiais samprotavimais tik atkrei- 
piame dėmesį į faktą, kad patys apribojimai, kuriuos primeta vi- 
suomenėms Rawlso teisingumo principai, apsunkina tam tikrų gė- 
rio sampratų įgyvendinimą, o individams jų siekti yra mažiau 
patrauklu, negu įgyvendinti kitas gėrio sampratas. Be to, kai ku- 
rių gėrio sampratų įgyvendinimas yra nesuderinamas su teisingu- 
mo principais ir todėl apskritai atmestinas. 

Tačiau galima kalbėti apie neutralumo mastą. Galima daugiau 
ar mažiau nukrypti nuo visiško neutralumo. Galbūt Rawlsas suge- 
bėtų apginti savo teoriją nurodydamas, kad, įsipareigojęs neutra- 
lumo principui, jis suprojektavo nežinojimo uždangą, turinčią ga- 
rantuoti kuo didesnį neutralumą. Ne jo teorija kalta, kad neįgyven- 
dinama tai, kas neįmanoma. Turint omenyje, kad neutralus politi- 
nis rūpinimasis negalimas, privalu siekti kuo didesnio neutralu- 
mo, o tai garantuoja nežinojimo uždanga. 

Nozickas negali remtis ir tokia antrąja gynybos strategija. Jis 
yra įsipareigojęs neutralumo principui. Bet realiai konstruodamas 
savo teoriją, jis nė karto nepasikliovė neutralumo principu. Nei 
egalitarinis, nei libertarinis suvaržymo principai, apribojantys po- 
litinius idealus, nėra neutralūs. Bet kitaip negu egalitarinis princi- 


6 J. Rawls. A Theory of Justice. — Oxford, 1971, p. 93—94. 

pas, kuris yra neutralumo principas, nes juo siekiama jį maksi- 
maliai padidinti, libertarinis principas iš viso nėra neutralumo 
principas. 

Rawlso teorijos gynėjams taip pat galėtų atrodyti, jog vargu ar 
įmanoma remtis antrąja gynybos strategija. Ar nederėtų įsitikinti, 
kad maksimaliai neutrali valstybė toleruoja protingas ir svarias 
gėrio sampratas? Ar nederėtų atiduoti pirmenybę mažiau neutraliai 
valstybei negu neutralesnei, jeigu paaiškėja, jog pastaroji nepripažįs- 
ta visų ar net kai kurių protingų gėrio idealų? Bet dėl tokių svarsty- 
mų įvairių gėrio sampratų vertinimas tampa teisės teorijos pamatu. 


4, Politinis velfarizmas 


Brianas Barry neutralaus rūpinimosi doktriną laiko svarbia li- 
beralizmo srove: 

Be abejonės, klasikinis liberalizmas, be šitos, turėjo kitų srovių, 
bet viena iš tikrųjų vadovavosi idėja, kad valstybė yra įrankis žmonių 
poreikiams tenkinti, o ne priemonė, padedanti ugdyti gerus žmones 
(t. y. skatinti ugdyti pageidautinus jos piliečių poreikius ar polin- 
kius)". 

Todėl Barry savo argumentacijoje apibrėžia liberalizmą kaip po- 
žiūrį, jog idealais grindžiami principai neturėtų būti naudojami 
nurodant, kaip turi elgtis politiniai veikėjai. Dėl šio apibrėžimo 
liberalizmas tampa konkrečios neutralumo doktrinos versijos rė- 
mimu, nes čia taikomas Barry'io anksčiau pateiktas principų, pa- 
grįstų poreikiais, ir principų, pagrįstų idealais, atskyrimas: 

Poreikiais pagrįsti principai... yra principai, kuriuos taikant žmo- 
nių poreikiai laikomi duotybe ir domimasi tik tuo, kiek tam tikra 
politika pakeis bendrą patenkintų poreikių kiekį, arba tuo, kokiu bū- 
du politika paveiks galimybių patenkinti poreikius pasiskirstymą tarp 
žmonių (p. 38). 

Manyčiau, jog antroji apibrėžimo dalis susijusi su realaus troškimų 
patenkinimo, o ne galimybių pasiskirstymu, nors šios gali būti 


15 B. Barry. Political Argument. — London, 1963, p. 66. Visose nuorodose į Barry 
nurodomi šios knygos puslapiai. Barry pateikia keletą naudingų kritinių pastabų 
dėl šitaip suprantamo liberalizmo, bet jų aš čia nekartosiu. 

realaus patenkinimo indikatorius: „norėdami įvertinti, kiek sėk- 
mingai tam tikri reikalai sprendžiami pagal šiuos principus, mums 
tereikia Žinoti, kiek patenkinta poreikių ir/arba kaip šis patenkini- 
mas pasiskirstęs tarp asmenų“ (ibid.). Kiekvienas principas, kuris 
nepagrįstas poreikiu, yra pagrįstas idealu. Todėl teorijos, pagrįstos 
poreikiu, yra pavyzdžiai to, ką Senas vadina „velfarizmu“, t. y. 
požiūrio, kad „tai, kiek reikalai geri, galų gale lemia tai, kiek nau- 
dingų dalykų turi individai šitaip spręsdami tuos reikalus“ *. 

Ne visos velfaristinės teorijos grindžiamos suvaržymo princi- 
pu. Pasak kai kurių iš jų, vieninteliai motyvai, kurie yra svarbūs 
vertinant kokį nors veiksmą, yra motyvai, susiję su poreikiais. Šiuo 
požiūriu, kurį aš vadinsiu moraliniu velfarizmu, negalioja idealais 
grindžiami principai, todėl raginti pašalinti juos iš politinės veiklos 
srities nereiškia ginti suvaržymus. Tik tie teoretikai, kurie pripažįs- 
ta idealais grindžiamus principus, kad būtų galima nustatyti, ar 
palankiai susiklostė bent jau tam tikri reikalai, vis dėlto vertindami 
arba gindami politinius veiksmus, pasikliauja tik poreikiais grin- 
džiamais principais, pritaria Barry io anksčiau apibūdintam libera- 
liam receptui, jog puoselėti individų gerumą nėra valstybės reika- 
las. Ji turėtų tik tenkinti jų troškimus. „Politiniu velfarizmu“ aš 
pravardžiuosiu tokias velfaristines politines teorijas, kurios pripa- 
žįsta galiojančiais kai kuriuos idealais grindžiamus principus, bet 
apriboja jų galią nepolitiniais veiksmais. 

Iš dalies už savo populiarumą politinis velfarizmas turi būti 
dėkingas paplitusiam jo painiojimui su dviem visiškai kitokiomis 
idėjomis. Pirma, jis painiojamas su moraliniu velfarizmu; kadangi 
moraliniai velfaristai nepripažįsta galiojančiais jokių idealais pa- 
grįstų principų, tai prieštaraudami tam, kad būtų pasikliaujama 
idealais pagrįstais principais, jie negina suvaržymo. Šis paprastas 
dalykas dažnai iškrenta iš, pvz., kai kurių moralinių velfaristų akira- 
čio, kai jie prieštarauja tam, kad būtų uždraustas vadinamasis iškry- 
pėliškas seksualinis elgesys arba marihuana. Kartais jie apeliuoja į 
principus neigdami valstybės teisę įtvirtinti „privačią moralę“, nors 


lé A. Sen. „Utilitarianism and Welfarism“. — In Journal of Philosophy 78 
(1979), 463. 

iš tikrųjų būna neigiama valstybės teisė įtvirtinti netinkamą mora- 
lę. Moraliniams velfaristams nepaprastai patogu apsigaubti politi- 
nių velfaristų mantija, nes šie lygiai gerai pasitarnaus jų tikslui. Bet 
nors šių dviejų doktrinų politiniai rezultatai gali būti tokie pat, jos 
išreiškia visiškai skirtingus požiūrius tiek į moralę, tiek ir į politiką. 

Kita painiava — tai tikėjimas, kad ištikimybė atstovaujamajam 
valdymui padaro žmogų politinio velfarizmo šalininku. „Argi at- 
stovaujamasis valdymas nereiškia, kad valstybė lygiai parems visų 
tikslus? Argi ne tokia yra politinio velfarizmo prasmė?“ Į abu klau- 
simus atsakome neigiamai. Atstovaujamojo valdymo principai ga- 
rantuoja, kad gyventojai šiek tiek kontroliuoja valdžios pareigū- 
nus. Šie principai neįpareigoja demokratiškai sudarytos valdžios 
veikti vadovaujantis tik velfaristiniais motyvais. 

Išsiaiškinę šiuos dalykus, galime imtis politinio velfarizmo įver- 
tinimo. Poreikių tenkinimą galima remti kaip gėrį savaime arba 
kaip priemonę siekti kito gėrio. Tarkime, kad politinis velfaristas 
laiko poreikių tenkinimą gėriu savaime. Tad jis yra ištikimas po- 
žiūriui, kad kai kurių esminių gėrybių (poreikių patenkinimo) ga- 
lima siekti politiškai, o kitų (idealų Barry'io nurodyta prasme) ne- 
galima. Vadinasi, jis yra ištikimas požiūriui, kad tam tikras prie- 
mones (politines) galima naudoti siekiant vienų tikslų, bet jų nega- 
lima naudoti siekiant kitų tikslų. Laikysiu savaime suprantamu da- 
lyku tai, kad nors galbūt yra tam tikrų idealų, kurių negalima siekti 
politinėmis priemonėmis, ir yra kitų idealų, kurių siekimas šitokiu 
būdu negali būti rezultatyvus, tai nereiškia, jog politinėmis priemo- 
nėmis apskritai negalima siekti jokių idealų. Todėl negalima remtis 
tokiais argumentais siekiant iš politikos visiškai ištremti idealus. Ga- 
lų gale mūsų hipotetinis teoretikas nesiūlo uždrausti poreikių tenki- 
nimą laikyti politinio veiksmo pagrindu, nors ir yra poreikių, ku- 
rių negalima patenkinti politinėmis priemonėmis, ir yra poreikių, 
kurių negalima šitomis priemonėmis rezultatyviai patenkinti. 

Ar yra prielaidų tikėti, kad klaida politinėmis priemonėmis siekti 
kokio nors esminio gėrio, išskyrus poreikių patenkinimo? Paskutinio 
skirsnio pabaiga leidžia daryti išvadą, kad politinis velfarizmas nėra 
neutralus gėrio idealų atžvilgiu, nes jis aiškiai teikia pirmenybę mo- 
raliniam velfarizmui, o ne visiems kitiems moraliniams požiūriams. 

Nesvarbu, ar jis yra neutralus, ar ne, pagrindinė problema yra rasti 
argumentą, leidžiantį politiškai remti vienokius gėrio sampratos ele- 
mentus, o ne kitokius, kurie taip pat pripažįstami svarbiais ir vertin- 
gais. Nežinau, ar yra kitokių mėginimų atsakyti į šį klausimą, išsky- 
rus tuos, kurie vis tiek stengiasi įtvirtinti moralinį velfarizmą arba pa- 
sikliauja klaidingu teiginiu, jog idealų negalima siekti politiškai. 

Tačiau sunkumai, iškylantys dėl politinio velfarizmo, yra dar 
didesni. Tikėjimas idealais pagrįstais principais menkina požiūrio, 
kad poreikių tenkinimas yra gėris savaime, įtikinamumą. Žmonės 
siekia tikslų ir puoselėja troškimus dėl kokių nors priežasčių. Jie 
įsitikinę, kad jų troškimų ar siekių objektai yra vertingi. Tai, kad 
žmonių tikslai ir troškimai susiję su priežastimis, kurios lemia, jog 
kiekvienas asmuo, turintis tikslą ar troškimą, yra įsitikinęs — jeigu 
jis bent minimaliai supranta jų prigimtį, — kad jis, patikėjęs, jog 
nėra priežasčių siekti tam tikro tikslo ar puoselėti troškimą, jų at- 
sisakytų. Įsidėmėtina, kad tikėjimas, jog yra derama priežastis, čia 
tampa tik būtina tikslo ar troškimo turėjimo sąlyga. Čia nemano- 
ma, kad Žmogus trokšta visko, ko trokšti jis turi priežastį, arba 
visko, kas jam atrodo vertinga“. 

Iš to, kad yra troškimų priežastis, plaukia kita išvada. Žmonės 
nenori, kad jų troškimai būtų patenkinti, jeigu jų tikėjimas savo 
troškimų priežastimi yra nepagrįstas. Niekas nenori gerti vaistų, 
kurių trokšta, jeigu vaistai neturi gydomųjų savybių, kurios, žmo- 
gaus įsitikinimu, yra vienintelė priežastis juos gerti. Žmonės, norin- 
tys, kad valstybė subsidijuotų menus, nenori, kad ji tai darytų, 
jeigu tokios subsidijos nepadės plėtoti ar propaguoti tų menų, ku- 
rie, jų įsitikinimu, yra vienintelė priežastis juos subsidijuoti. Vie- 
nas iš aspektų, kodėl „noras“ yra silpnesnis už „troškimą“, yra tai, 
kad jis labai panašus į „tikėjimą, jog yra nepaneigiama ko nors 


| Šį požiūrį verta ginti išsamiau, negu tai įmanoma čia padaryti. Leiskite trum- 
pai pažymėti, kad aš nemanau, jog formuojantis troškimams, visada mąstoma apie 
priežasčių pobūdį ar jog Žmogus visada aiškiai suvokia tokias priežastis. Akratiški 
veikėjai tiki, kad jų akratiško elgesio priežastį paneigia kitos priežastys, bet akra- 
tiškai elgtis ryžtamasi dėl kokios nors priežasties, kuria jie tiki. Pasąmoniniai troš- 
kimai priklauso nuo sąmoningų ir iš esmės yra tokie šių pakartotiniai apibūdini- 
mai, kurių veikėjas negali naudoti aiškindamasis tokių sąmoningų troškimų prie- 
žastis. 

priežastis“'®. Nenorima to, ko trokštama, jeigu asmens tikėjimas, 
kad priežastis to norėti yra klaidinga, yra ne daugiau kaip pripa- 
žinimas, jog troškimas turi priežastį. Pats troškimas nėra priežas- 
tis, jis tik stiprina nuo jo nepriklausančią priežastį". Argumento 
esmė ta, kad Žmogus nenori, kad jo troškimas būtų patenkintas, jeigu 
jo troškimo priežastis yra klaidinga, net jeigu iš nežinojimo jis ir 
toliau puoselėja troškimą. Žmogus nenori vien neturėti klaidingų 
troškimų, jis taip pat nenori, kad šie būtų patenkinti. Šį klausimą 
pirmiausia padaro miglotą troškimų kaip geismų samprata. Mat nu- 
sivylimas, nepavykus patenkinti troškimo, atrodo lyg kančia, sukelta 
nepatenkinto geismo. Iš tikrųjų nusivylimas yra šiek tiek daugiau 
negu tikėjimas, kad nepavyko kažkas, ko norėti būta priežasties. Kai 
troškimo likimas daugiausia priklauso nuo asmeninės žmogaus veik- 
los sėkmės, žlugus troškimui, apima nusivylimas savo nekompeten- 
tingumu, sėkmės stoka, kitų paramos jo planams trūkumu, etc., ir 
visa tai dažnai būna svarūs argumentai užkirsti kelią rimtoms frust- 
racijoms. Bet pakanka pagalvoti apie troškimą, kad tavoji partija lai- 
mėtų rinkimus (šis troškimas verčia už ją balsuoti), ir taps aišku, jog 
ne visi slopinami troškimai sukelia tokias reakcijas. 

Jeigu pastabos apie priežastinį troškimų pobūdį teisingos ir net 
jeigu jos tinka tik kai kurioms netrivialioms troškimų rūšims, tai at- 
rodytų, poreikių tenkinimas pats savaime negali būti gėris. Tie, kurie 
nepripažįsta galiojančiais visų idelais pagrįstų principų, galbūt 
prieštaraus šiai išvadai. Jie gali įrodinėti, kad ši išvada grindžiama 
tuo, jog paprastai būna antrinis troškimas nepatenkinti savo klaidingų 


'Š Antra vertus, noras yra stipresnis už troškimą, nes jis yra visuminis to, ko 
norima, privalumų įvertinimas, o troškimą reikia grįsti tik daliniu to, ko trokštama, 
vertinimu. 


1? Kartais tai, kad žmonės turi troškimų, labai pakeičia jų padėtį — troškimai 
gali įgyti geismo pobūdį, tarsi taptų žmonių nekontroliuojami ir pradėtų juos val- 
dyti visiškai nepriklausomai nuo jų įsitikinimų, ar šie troškimai yra derami (nors 
veikėjai toliau tikės, išskyrus ypatingus patologinius atvejus, kad jie ko nors trokšta 
dėl tam tikros priežasties). Tokiais atvejais jie gali įgyti naują priežastį tenkinti savo 
troškimus, t. y. išsilaisvinti iš jų įtakos. Bet netgi tokiais atvejais jų priežastis norėti, 
kad troškimai būtų patenkinti, nėra vien faktas, jog jie trokšta. Pvz., jie gali klysti 
manydami, jog patenkinti troškimus yra geriausias būdas padaryti galą jų iracio- 
naliam geismui, ir tokiu atveju jie norės, nebent būtų akratiški, kad jų troškimai 
būtų patenkinti. 

troškimų. Toliau jie gali teigti, jog šie antriniai troškimai suponuo- 
ja, kad kai kurios idealais pagrįstos priežastys yra svarios. Jie gali 
sutikti, kad beveik visi Žmonės tiki tam tikrais idealais pagrįstais 
principais ir turi antrinį troškimą, jog nereikia tenkinti jų idealais 
pagrįstų klaidingų troškimų. Tačiau šis antrinis troškimas susijęs 
tik su lokalinėmis klaidomis, t. y. su klaidomis, kurių atžvilgiu ga- 
lioja idealais pagrįsti principai, bei su jų padariniais esamomis re- 
aliomis aplinkybėmis. Jis nesusijęs su globalinės klaidos atvejais, 
t. y. su nesugebėjimu įžvelgti, jog negalioja jokie idealais pagrįsti 
principai. Jeigu taip yra, jeigu žmonės kalti dėl globalinės klaidos, 
tada nėra pagrindo gerbti jų antrinio troškimo, arba jis veikiau ne- 
tinka tokiomis aplinkybėmis. Aš nenoriu pritarti šiam argumentui, 
bet dėstant šį klausimą, mums ir nereikia jo vertinti — pakanka pa- 
sakyti, jog jis netinkamas politiniams velfaristams, nes jie pripažįsta 
galiojančiais tam tikrus idealais pagrįstus principus. 

Galima paprieštarauti, kad visa, ką aš įrodžiau, yra tai, jog žmo- 
nių troškimai jiems patiems nėra priežastys siekti šių troškimų ob- 
jekto. Tai nereiškia, kad jie nėra paskatos kitiems žmonėms, kurie 
turėtų jiems padėti. Bet vienintelė priežastis tenkinti kitų Žmonių 
troškimus yra noras jiems padėti, t. y. padėti jiems gauti tai, kas 
jiems yra gera, arba tai, ko jie nori. Ankstesnė argumentacija tikina, 
kad žmonės nenori, jog būtų tenkinami klaidingi jų troškimai, ir 
kad nors tam tikromis aplinkybėmis jiems būtų gerai, jog jų troš- 
kimai būtų patenkinti, taip būna anaiptol ne visada. Tad poreikių 
patenkinimas, qua poreikių patenkinimas nėra gėris savaime, bent 
jau tada, kai galioja idealais pagrįsti principai. 

Daugeliui tų, kuriuos vilioja politinis velfarizmas, įtaką daro 
vaizdinys, kylantis žvelgiant į poreikių tenkinimą kaip į instru- 
mentiškai vertingą dalyką (kad ir kokia būtų jo savaiminė vertė). 
Net jeigu ankstesnė argumentacija klaidinga, net jeigu poreikių 
tenkinimas yra savaiminis gėris, vis dėlto įmanoma, kad požiūrį, 
jog politinėje veikloje galima vadovautis poreikiais, o ne idealais 
pagrįstais principais, lemia instrumentinė, o ne savaiminė poreikių 
tenkinimo vertė. 

Mano minėtas vaizdinys — tai gyvenimo ir leidimo gyventi 
vaizdinys. Žmonių gyvenimas yra jų pačių reikalas. Jis gali būti 
moralus arba nemoralus, nuostabus arba niekingas ir t.t., bet šis 

gyvenimas, net jeigu jis nemoralus, nėra valstybės reikalas, jis nėra 
niekieno reikalas, išskyrus jį gyvenančius. Politikos pareiga tik ap- 
rūpinti žmones priemonėmis, kad jie galėtų gyventi savo gyveni- 
mą, t. y. padėti jiems tenkinti savo poreikius ir įgyvendinti savo 
tikslus. Todėl valstybė privalėtų vadovautis tik gerovės siekiais ir 
vengti visų idealais grindžiamų principų. Nors šis suprastintas vaiz- 
dinys yra patrauklus, jis suvarpytas dviprasmybių ir sunkumų, 
kuriuos šalinant šis vaizdinys radikaliai keičiasi. Vienos iš šių pro- 
blemų imsimės dabar. Kitas nagrinėsime kitoje šios esė dalyje. 

„Gyvenkite ir leiskite gyventi“ vaizdinys yra dviprasmis asme- 
ninių tikslų atžvilgiu. Ar valstybės pareiga yra stengtis ir maksi- 
maliai juos tenkinti, t. y. garantuoti, kad žmonėms pavyktų gyven- 
ti jų pasirinktą gyvenimą, ar ji turėtų sudaryti jiems galimybes 
stengtis ir gyventi jų pasirinktą gyvenimą? 

Pirmajai interpretacijai galima prieštarauti panašiai kaip ir anks- 
tesniajai. Niekas nepadeda Žmonėms gyventi taip, kaip jie nori, 
jeigu tenkinami klaidingi jų troškimai. Žmonės nenori gyvenimo, 
pagrįsto netiesa. Antroji interpretacija reikalauja, kad valstybė, bū- 
dama maksimaliai neutrali gėrio sampratų atžvilgiu, aprūpintų in- 
dividus priemonėmis, padedančiomis jiems įgyvendinti gėrio ide- 
alus. Bet nereikia žmonių poreikių tenkinimo tapatinti su jų aprū- 
pinimu priemonėmis jų idealams įgyvendinti. Klaidingų poreikių 
gauti priemonių idealams įgyvendinti tenkinimas nepadės jų įgy- 
vendinti, o kadangi Žmonės nesusigaudo, kurios priemonės nau- 
dingos, arba nesugeba sukurti racionalių planų, tai tam tikrų nau- 
dingų priemonių gali niekas nenorėti. 

„Gyvenkite ir leiskite gyventi“ vaizdinys veda mus nuo politi- 
nio velfarizmo prie minties — ji daugiau nebus nagrinėjama šioje 
esė, — kad valstybės rūpestis yra suteikti individams tinkamas 
galimybes įgyvendinti gėrio idealus“. Vieną išankstinę šio požiū- 


2 Barry skiria asmeniškai ir visuomeniškai orientuotus poreikius. Pirmieji yra 
tokie poreikiai, kurių patenkinimas „materialiai pažeidžia“ gyvenimą tik to as- 
mens, kuris trokšta, arba jo šeimos gyvenimą. Visuomeniškai orientuoti poreikiai 
yra tie, kurių patenkinimas daro įtaką didesnei grupei (p. 12—13; taip pat žr. p. 63). 
Barry pažymi, kad visuomeniškai orientuoti poreikiai atspindi žmonių idealus, 
susijusius su visuomenės situacija, ir dalykus, suteikiančius jiems tam tikrą svaru- 
mą kaip poreikiams. Šiuos poreikius derėtų vertinti pagal jų reiškiamų idealų vertę. 

rio prielaidą vėliau nagrinėsime šioje esė. Jeigu „gyvenkite ir leis- 
kite gyventi“ vaizdinys interpretuojamas kaip reikalavimas valsty- 
bei suteikti individams galimybes įgyvendinti jų gėrio sampratas, 
šitokia interpretacija galima todėl, kad autonomija yra savaime 
vertinga, t. y. todėl, kad žmogaus gyvenimas nėra geras gyveni- 
mas, jeigu tas žmogus nepasirinko jo ar bent jau kai kurių pagrin- 
dinių jo bruožų. Ar autonomija reikalinga politinio neutralumo? 
Šioje esė aš sugrįšiu prie šito klausimo. 


5. Neutralumas ir socialinis teisingumo vaidmuo 


Kadangi niekas, būdamas pirminėje pozicijoje, nežino, kokie yra 
jo moraliniai idealai, kokia jo gėrio samprata, kai Rawlsas daro 
išvadą, kad čia negalima pripažinti jokių perfekcionistinių standar- 
tų. Teisingumo principai, pripažįstami pirminėje pozicijoje, yra neut- 
ralūs įvairių gėrio sampratų atžvilgiu. Norint apginti Rawlso nuo- 
statą, reikia įtikimų argumentų, kad, pirma, už nežinojimo uždangos 
turimą informaciją būtų galima atsieti nuo moralinių ir religinių 
įsitikinimų, antra, būtų galima pripažinti, jog šiomis aplinkybėmis 
bus pasirenkami neutralūs arba maksimaliai neutralūs principai. 
Vargu ar Teisingumo teorijoje yra aiškiai nurodyta, kodėl iš pirmi- 
nės pozicijos reikia pašalinti moralinius ir religinius įsitikinimus. 
Rawlsas savo dėstomais argumentais stengiasi iš esmės garantuoti 
vieningumą, kad pirminėje pozicijoje pasirenkamas požiūris galė- 
tų būti „atsitiktinio asmens požiūriu“, dėl kurio nereikėtų derėtis 
ir kuris laiduotų vieningumą. Todėl čia galima turėti tik neprieš- 
taringą informaciją. Mat jeigu informacija bus skirtinga, tai ji lems 
skirtingus požiūrius ir bus neįmanoma susitarti. Aiškiai atsakyti į 
šį argumentą galima taip: mus reikia įtikinti, kad pripažintume 


Mano argumentas, pateiktas anksčiau šiame skirsnyje, atitinka šią mąstymo tenden- 
ciją tiek, kiek poreikių patenkinimas laikomas galbūt savaime vertingu dalyku. Bet 
jeigu valstybės tikslas yra suteikti žmonėms galimybes įgyvendinti jų gėrio sampra- 
tas, tai derėtų atsižvelgti ir į visuomeniškai orientuotus poreikius, nors, kaip matė- 
me, ne ta prasme, kad valstybė turėtų stengtis juos patenkinti, bet ta prasme, kad 
ji turėtų suteikti galimybes juos patenkinti, kaip ir galimybes patenkinti asmeniškai 
orientuotus poreikius. 

sprendimą, priimtą už šios nežinojimo uždangos, o teiginys, jog 
joks sprendimas nebūtų priimtas už kitaip sukonstruotos nežino- 
jimo uždangos, neįtikina mūsų. Galbūt jis mus įtikintų parodžius, 
o šito iš tikrųjų nebuvo padaryta, kad mus saisto vienos ar kitos 
nežinojimo uždangos rezultatai. 

Rawlsas, įtikinėdamas, jog pirminėje pozicijoje nebus pasirink- 
tas joks moralinio gėrio idealas kaip teisingumo principas, naudoja 
tą patį argumentą kaip ir paneigdamas tai, ką jis vadina „perfek- 
cionistiniais“ principais: 

Juk nors šalys pirminėje pozicijoje nesidomi vienos kitų interesais, 
jos žino, kad turi (arba gali turėti) tam tikrų moralinių ir religinių 
interesų bei kitokių kultūrinių tikslų, kuriems jos negali kelti grėsmės. 
Be to, manoma, kad jos vadovaujasi skirtingomis gėrio sampratomis, 
o jos pačios įsitikinusios turinčios teisę kelti vienos kitoms savo reika- 
lavimus, kai siekia savo individualių tikslų. Šalys neturi kokios nors 
bendros gėrio sampratos, į kurią atsižvelgdamos galėtų įvertinti, kaip 
joms sekasi realizuoti savo gebėjimus ar net patenkinti savo poreikius. 
Jos neturi tobulumo kriterijaus, kuriuo galėtų vadovautis kaip princi- 
pu rinkdamosi institucijas. Pripažinti kokį nors panašų standartą reikštų 
pripažinti principą, kurį taikant būtų galima sumažinti religinę ar ki- 
tokią laisvę, o gal net visai prarasti laisvę siekti daugelio Žmogaus 
dvasinių tikslų. Jeigu tobulumo standartas pakankamai aiškus, tai ša- 
lys neturi jokios galimybės sužinoti, ar jų siekiai nebus nuvertinti pa- 
lyginti su aukštesniu visuomenės tikslu siekti kuo didesnio tobulumo. 
Tad atrodo, jog Žmogus, esantis pirminėje pozicijoje, gali suprasti tik 
tiek, kad kiekvienas privalėtų turėti kuo didžiausią lygią laisvę, ne- 
prieštaraujančią panašiai kitų laisvei. Jie negali rizikuoti savo laisve, pri- 
pažindami vertės standartą, kuris padėtų nustatyti, ką dera maksimaliai 
padidinti vadovaujantis teleologiniu teisingumo principu (p. 327—328). 
Tačiau Rawlsas teigia kur kas daugiau, negu sužinome iš šios 

argumentacijos. Jis teigia ne tik tai, kad pirminėje pozicijoje esan- 
čios šalys turėtų vengti rinktis kokį nors konkretų perfekcionisti- 
nį principą kaip jų teisingumo doktrinos šerdį, bet ir kad jos tu- 
rinčios nepripažinti net teisingumo doktrinos bei susitarimo, ko- 
kiu būdu nustatyti, kurį perfekcionistinį principą derėtų įtraukti 
į teisingumo doktriną. Turint omenyje, kad jos siekia įgyvendin- 
ti ne bet kokį idealą, kuriuo tikima, o tik gerai pagrįstą gėrio ide- 
alą, ir turint omenyje visuotinai žinomą tiesą, kad žmogus klys- 
ta, iš tikrųjų nestebina tai, jog pirminė pozicija neįpareigoja va- 

dovautis jokiu konkrečiu idealu. Bet ji gali įpareigoti tartis, kad 
būtų įtvirtinti tinkamiausi konstituciniai rėmai, leidžiantys, atsi- 
žvelgiant į konkrečiu momentu turimą informaciją, įgyvendinti 
geriausiai pagrįstą idealą”. Šios galimybės neturėtų sunaikinti tai, 
kad nežinoma apie konkrečius asmens moralinius įsitikinimus, 
kadangi šalys pirminėje pozicijoje žino, jog jos turi moralinius 
idealus. Kitaip sakant, jos pripažįsta „natūralią pareigą“ siekti ge- 
riausiai pagrįsto moralinio idealo. Šis argumentas suponuoja, jog 
moraliniai idealai grindžiami racionaliais motyvais, ir Rawlsas 
stengiasi šito nepaneigti: remdamasis tik ką cituota ištrauka, jis 
teigia: „pateikdamas šį argumentą, aš netvirtinau, jog tobulumo 
kriterijams trūksta racionalaus pagrįstumo kasdieniame gyveni- 
me“ (p. 328). Negalima paneigti, jog būtina susitarti dėl perfek- 
cionistinių principų rinkimosi metodo, nors ir ginčijamasi dėl pa- 
čių metodų, kuriais vertinami skirtingi idealai. Jie nėra kontro- 
versiškesni ir nėra labiau vertinamojo pobūdžio negu kai kurie 
šalims žinomi psichologiniai faktai, tokie kaip aristoteliškasis 
principas ir savigarbą skatinantys motyvai, kuriais grindžiamas 
laisvės prioritetas (plg. 65, 67 ir 82 skirsnius). O ir Rawlsas ne- 
pateikė jokių įrodymų juos esant tokius. 

Savo Dewey paskaitose Rawlsas įsitikinimų dėl gėrio idealų 
eliminavimą iš pirminės pozicijos traktuoja kaip dalį uždavinio 
pašalinti visą prieštaringą informaciją ir kontroversiškas sampro- 
tavimo formas. Moraliniai ir religiniai nesutarimai yra būdingas 
demokratinės visuomenės bruožas, o Rawlso teisingumo samprata 


21 Šis klausimas iškelia platesnę problemą, kuri šiek tiek svarbi vertinant Raw- 
Iso procedūrą. Ar reikia daryti prielaidą, kad pirminėje pozicijoje esančios šalys 
atsižvelgia į savo galimas klaidas ir susitaria dėl konstitucinės santvarkos, kuri pati 
save reguliuotų, jeigu paaiškėtų, jog pamatiniai žmogaus prigimtį liečiantys įsitiki- 
nimai, kuriais grindžiami jų esminiai teisingumo principai, yra klaidingi? O gal 
tokia prielaida nereikalinga? Galima manyti, jog šalims nereikia į tai atsižvelgti. 
Mes visada galėtume perimti Rawlso argumentavimo formą ir taikyti ją naujai in- 
formacijai, kai ši tampa prieinama. Atrodo, kad Rawlsas problemą traktuoja kaip tik 
šitaip, nors jis jaučia, jog galima suklysti taikant principus (žr. p. 195—197). Bet 
visiškai nekreipiant dėmesio į tai, kad šitaip yra daroma prielaida, jog pirminėje 
pozicijoje esančios šalys nepaiso visuotinio Žmogaus prigimties fakto, būtent jo 
klystamumo, ši procedūra sankcionuos nepritaikomą konstituciją. Tai — labai anti- 
intuitvvi išvada. 

tinka tik tokiai visuomenei“. Prieštaringų tiesų šalinimas iš pirmi- 
nės pozicijos pateisinamas socialiniu teisingumo vaidmeniu. Tei- 
singumas „leidžia visiems visuomenės nariams įtvirtinti parankias 
bendras institucijas ir daryti pamatinius sutarimus remiantis tuo, 
kas viešai pripažįstama esant pakankamais argumentais““. Ap- 
skritai svarbiausias kiekvieno asmens interesas yra subordinuoti 
visuomenę ir savo gyvenimą tokiems teisingumo principams“. 

Itin svarbu tai, kad Rawlso argumentacijos metodo, grindžiamo 
anapus nežinojimo uždangos vyraujančiu vieningumu, nebūtų ga- 
lima apginti nei remiantis tuo, kad priešingu atveju išgaunami 
principai būtų šališki, nes vieningumas yra nešališkumo sąlyga, nei 
jokiu kitu moraliniu argumentu. Turbūt reikėtų argumentuoti taip, 
kad principai, nesukurti pagal Rawlso metodą, negalės atlikti tei- 
singumo doktrinai būdingo socialinio vaidmens. 

Svarbiausia yra tai, kad teisingumo samprata atlieka savo socialinį 
vaidmenį, jeigu vienodai sąžiningi ir maždaug vienodų pažiūrų pilie- 
čiai įsitikina, jog tada, kai jie pripažįsta teisingumo sampratos nusta- 
tytus svarstymo principus, jų nuomonės paprastai tampa pakankamai 
panašios. Tad teisingumo samprata yra formuluojama tam, kad ten- 
kintų praktinius visuomenės gyvenimo reikalavimus ir sukurti visuo- 
menines prielaidas, kurių pagrindu piliečiai galėtų pateisinti vienas 
kitam jų bendras institucijas. Tokia samprata turi būti tik pakankamai 
tiksli, kad būtų gautas šis rezultatas“. 

Net jeigu pripažįstamas šis požiūris į socialinį teisingumo 
doktrinos vaidmenį ir jai suteikiamas Rawlso numatytas priori- 
tetas, jo išvados nėra pagrįstos argumentais mažiausiai dėl trijų 
priežasčių: 

Pirma, net jeigu Žmonės skirtingai supranta gėrį, tai nereiškia, 
kad šioje kultūroje (o Rawlsas tikina, kad jo teorija tinkama tik 
mūsų kultūrai) skirtingoms Žmonių gėrio sampratoms nėra būdin- 
gi tam tikri bendri elementai. Tokių bendrų elementų nereikia ša- 


= Rawls. „Kantian Constructivism in Moral Theory“. — In Journal of Philosophy 
77 (1980), 540—542. 


2 Ibid., p. 517 ir plg. p. 561. 
4 Ibid., p. 525. 
> Ibid., p. 561. 


406 


LIBERALIZMAS, AUTONOMIJA IR NEUTRALAUS RŪPINIMOSI POLITIKA 


linti naudojantis nežinojimo uždanga, nes jie nekelia jokios grės- 
mės socialiniam teisingumo doktrinos vaidmeniui. 

Antra, yra itin tikėtina, kad plačiai sutariama dėl argumentavi- 
mo būdų, kaip vertinti gėrio idealus. 

Trečia, ir tai svarbiausia, Rawlsas aklas galimybei, kad jeigu 
ideali santvarka neįmanoma, socialinį teisingumo doktrinos vaid- 
menį galima įgyvendinti sutarus dėl antrojo pagal gerumą dalyko. 
Rawlsas be įrodymų pateikia prielaidą, kad šitą socialinį vaidmenį 
gali atlikti tik tobula teisingumo doktrina, t. y. doktrina, pagrin- 
džianti tobulą realios visuomenės valdymą. Bet nesuprantama, ko- 
dėl teisingumo doktrinos, pagal kurią realiai būtų formuojama kon- 
stitucinė valstybės sąranga, nebūtų galima sukurti tuo pagrindu, 
kad žmonės suprastų, jog skirtingų jų gėrio idealų, lemiančių tei- 
singumo doktrinų įvairovę, negalima įgyvendinti todėl, jog visuo- 
menėje plačiai nesutariama dėl jų vertės. Tada kiekvienas pritars, 
kaip mažesnei blogybei, tokiai teisingumo doktrinai, kuriai galėtų 
pritarti visi arba beveik visi visuomenės nariai (kaip antram pagal 
gerumą dalykui), jeigu jie visi samprotauja racionaliai, kiekvienas 
remdamasis savo savita gėrio samprata. Tai įmanoma, jeigu juos 
vienija bendras dalykas: labai svarbią vietą jų prioritetų hierarchi- 
joje užimantis poreikis turėti visuomeninę teisingumo sampratą. 

Tokia teisingumo samprata, kuri, matyt, skirsis nuo Rawlso tei- 
singumo principų, atliks tą socialinį vaidmenį, kurį jis skiria teisin- 
gumo doktrinai, bet šiai sampratai bus pritarta visai kitų argumen- 
tų pagrindu, negu tai daro Rawlsas. Pirma, skirtingi gėrio idealai 
ne tik neeliminuojami įrodinėjant teisingumo doktriną, bet tampa 
šitokio įrodinėjimo atramos taškais. Antra, dėl to skirtingų gėrio sam- 
pratų šalininkai stengsis skirtingais būdais pagrįsti teisingumo dok- 
triną. Bus prieita prie tos pačios išvados (nors atramos taškai skirtin- 
gi), bet keliai, vedantys prie jos, bus skirtingi. Trečia, bendra daugu- 
mos būdų ypatybė bus ta, kad jais naudojantis, bus racionaliai rekonst- 
ruojamas derybų procesas, kai bendras svarbiausias tikslas susitarti 
verčia šalis daryti kompromisą ir pripažinti ne tokią tobulą doktriną, 
kokia yra optimaliai įgyvendinamas antrasis pagal gerumą dalykas. 

Turint omenyje prielaidą, kad pasiekti sutarimą yra svarbiau- 
sias tikslas, nėra pagrindo manyti, jog toks kompromisas nebus 

padarytas. Svarbiausiojo tikslo prielaida yra kaip tik ta, kurią daro 
Rawlsas ir be kurios jis negali išsiversti. Vertinant paties Rawlso 
kriterijais, kompromisas bus nešališkas, jeigu jis atitiks kiekvienos 
besiderančios šalies moralinius principus. Kai kurių derybininkų 
moralinių standartų požiūriu kitų reikalavimai gali būti nemora- 
lūs. Bet tai nepaneigia, kad derybų rezultatas yra nešališkas, kol 
visi pripažįsta Rawlso prielaidą, jog svarbiausias tikslas — visuo- 
tinai susitarti dėl teisingumo doktrinos. Šis svarbiausias tikslas reiš- 
kia, kad geriausi konstituciniai susitarimai, kuriuos gali sudaryti 
kiekvienas asmuo neišsižadėdamas savo moralinių idealų, yra mo- 
raliai įpareigojantys, o kadangi kiekvienas tokiais laiko susitari- 
mus, kuriems visi pritarė, tai tokie susitarimai tampa moraliai įpa- 
reigojančia (kad ir antra pagal gerumą) teisingumo teorija. 

Dėl priežasčių, kurių čia negaliu išsamiai aiškinti, bet jos yra 
gana akivaizdžios, ši derybų procedūra gali kai kuriose visuome- 
nėse baigtis tuo, kad tos visuomenės labai pavojingus principus 
pripažins esant teisingumo doktrina. Tokią išdavą reikėtų laikyti 
Rawlso teisingumo teorijos išankstinės prielaidos, ir ypač prielai- 
dos, kad svarbiausias tikslas yra pasirinkti teisingumo doktriną, 
dėl kurios protingai sutariama, reductio ad absurdum rezultatu. Aš 
neginu tik ką aprašytos derybų procedūros. Mano tikslas tėra pa- 
rodyti, kad nors tai yra perfekcionistinė procedūra, Rawlso atviri 
argumentai, nukreipti prieš perfekcionizmą, jos nepašalina; taip 
pat noriu pasakyti, kad prielaida, kuria jis remiasi kovodamas su 
perfekcionizmu, veda prie labai antiintuityvistinių išvadų. 


6. Požiūris į žmones kaip į tikslus 


Visi žmonės yra individualūs ir unikalūs, jie gyvena savo asme- 
ninį gyvenimą. Išnaudojant kurį nors iš šių Žmonių kitų labui, tas 
žmogus būna išnaudojamas, o kiti gauna naudą. Nieko daugiau. At- 
sitinka taip, kad šiam žmogui kažkas padaroma vardan kitų. Tai 
dangstoma kalbomis apie bendrą visuomenės gėrį. (Sąmoningai?) Ši- 
tokiu būdu išnaudoti asmenį — tai nepakankamai gerbti jį ir ne- 
paisyti realybės, kad jis yra individualus ir kad jis teturi vieną 
gyvenimą. Iš savo aukos jis negauna jokio šią auką pranokstančio 
gėrio, ir niekas neturi teisės versti jį aukotis. Mažiausiai tai gali da- 

ryti valstybė ar valdžia, kuri reikalauja būti ištikimam (šito kiti in- 

dividai nereikalauja) ir todėl privalo būti skrupulingai neutra- 

li savo piliečių atžvilgiu“. 

Šiuose Nozicko žodžiuose aidi Kanto įsakymas visada traktuoti 
žmones ir kaip tikslus savaime, o ne vien kaip priemones. Bet jis 
niekur valstybės reikalavimu būti ištikimam nesiremia kaip argu- 
mentu politinio neutralumo naudai. Jo argumentacija tampa kan- 
tiškojo imperatyvo aiškinimu. Nozicko aiškinimas grindžiamas ša- 
lutinio suvaržymo samprata. Toks suvaržymas yra absoliučios ar- 
ba beveik absoliučios galios veikimo motyvas, susijęs su veikian- 
čiuoju asmeniu. Leiskite paaiškinti“. 

Kai kurių veiksmų motyvų pagrindas yra tų veiksmų rezultato 
vertingumas. Vadinkime šiuos motyvus „rezultato motyvais“. Mo- 
tyvas, skatinantis gabenti sužeistus žmones į ligoninę (išskyrus ypa- 
tingas aplinkybes) yra rezultato motyvas. Šitoks elgesys padeda 
išsaugoti tokių Žmonių sveikatą, kuri, būdama vertinamas rezulta- 
tas, taip pat yra motyvas taip elgtis. Tačiau kai kurių motyvų pa- 
grindas būna konkretaus veikėjo, arba veikėjų (ar jų grupės), atlie- 
kančių tam tikrą veiksmą (jis apima ir rezultatą, kurį gauna tie 
veikėjai), vertingumas. Šiuos motyvus aš vadinsiu veiklos moty- 
vais. Tėvai turi ir rezultato, ir veiklos motyvą rūpintis savo vaikų 
gerove. Tėvai patenkina rezultato motyvą samdydami mokytojus ir 
vaiko auklėtojus. Veiklos motyvas patenkinamas tik tuo atveju, jei- 
gu tėvai asmeniškai įsitraukia į vaikų reikalus. Kai kurie motyvai 
yra visuotiniai. Pvz., kiekvienas turi motyvą gerbti kitų teises. To- 
kie motyvai yra neutralūs veikėjų atžvilgiu. Kai kurie motyvai yra 
vienų, bet ne kitų Žmonių motyvai. Tokie motyvai būna susiję su 
pačiu veikėju. Ką nors pažadėjęs, asmuo turi tokio pobūdžio mo- 
tyvą tesėti pažadą. Ir veiklos, ir rezultato motyvai gali būti tiek 
neutralūs veikėjo atžvilgiu, tiek ir susiję su juo. 

Kantiškasis imperatyvas paaiškinamas tik veiklos motyvų po- 
žiūriu. Reikalaujama, jog žmonės asmeniškai traktuotų žmones kaip 


“ė Nozick. Anarchy, State and Utopia, p. 33. 


“ Paaiškinimas yra pritaikytas remiantis D. Parfito nurodytais skirtumais. 
Žr. „Is Common-Sense Morality Self-Defeating“? — In Journal of Philosophy 70 
(1979), 533. 

tikslus, o ne siektų tikslo, jog Žmonės klestėtų. Bet šį imperatyvą 
galima interpretuoti neutralaus veikėjo požiūriu. Galima manyti, 
jog kiekvienas Žmogus turi motyvą padėti kitiems ar net versti 
kitus traktuoti žmones kaip tikslus. Galima manyti, jog kantiškojo 
imperatyvo požiūriu yra nesvarbu, ar kiti traktuojami kaip tikslai 
savaime, ar jie traktuojami kaip priemonės ir todėl verčiami trak- 
tuoti kitus kaip tikslus, o šito jie nedarytų be tokios prievartos (pvz., 
verčiant asmenį nevartoti prievartos kito atžvilgiu). 

Nozickas atmeta šitokį kantiškojo imperatyvo interpretavimą. 
Jo nuomone, iš šio imperatyvo kyla šalutinis suvaržymas, o šaluti- 
niai suvaržymai yra absoliučiai arba beveik absoliučiai svarbūs 
veikėjo motyvai. Šitokio suvaržymo negalima panaikinti remiantis 
jokiu kitu motyvu arba jį galima panaikinti tik remiantis nedauge- 
liu išvardijamų motyvų. Nozickas aiškina: 

Klausimas, ar galima šalutinį suvaržymą teigiantį požiūrį sufor- 
muluoti kaip tikslą neišsakant šalutinio suvaržymo požiūrio, yra pai- 
nus. Pvz., galima manyti, jog kiekvienas žmogus, siekdamas savo 
tikslo, galėtų susigaudyti, kada jis pažeidžia teises ir kada tai daro 
kas nors kitas. Pripažinkite: pirmasis dalykas jam, siekiančiam tikslo, 
yra be galo (neigiama prasme) svarbus, be to, kad ir kiek neleistum 
kitiems pažeidinėti teisių, tai neatsvertų to, jog jis pažeidinėja kieno 
nors teises“. 

Apskritai kalbant, Nozickas tiki su veikėju susijusiu veiklos mo- 
tyvu, draudžiančiu reikalauti iš individų aukotis prieš jų valią. Iš 
tikrųjų Nozickas nelaiko draudimo absoliučiu ir neturinčiu išimčių 
dalyku, nors šito reikėtų tikėtis, jeigu tai būtų kantiškojo impera- 
tyvo interpretavimas. Jis sutinka, kad būtų reikalaujama aukotis 
savigynos atvejais, net jeigu šios žmonių aukos neatsveria jokia jų 
gaunama nauda (net jeigu tai yra pavieniai žmonės, o jų gyveni- 
mas yra vienintelis jiems duotas). Be to, Nozickas nueina kur kas 
toliau nei savigyna, leisdamas vartoti jėgą organizacijai, kuri nebu- 
vo sukurta susitarimu, jeigu Nematomos Rankos mechanizmas bū- 
tų galėjęs sukurti ją sutarimu. Galbūt net dar reikšmingesnė Nozic- 
ko pateikiamos kantiškojo imperatyvo versijos išimtis yra jo sufor- 


“8 Nozick. Anarchy, State and Utopia, p. 29. Jis laiko tokius performulavimus 
neteisingais, bet nepaaiškina, kodėl. 

muluotas kompensacijos principas, leidžiantis naudoti prievartą 
vienų atžvilgiu, siekiant mažinti kitiems gresiančią riziką, jeigu už 
tai pirmiesiems yra deramai kompensuojama“. Iš tiesų kartais at- 
rodo, jog Nozickas teigia, kad reikalavimas asmeniui aukotis ne- 
prieštarauja jo pateikiamai kantiškojo principo versijai, jeigu tam 
asmeniui atlyginama tokio pat dydžio gėriu. Jeigu jis gauna iš 
sandorio gryną naudą, tai ar nebūtų galima sakyti, jog jis nebuvo 
traktuojamas tik kaip priemonė? Argi tokiu atveju nebuvo deramai 
atsižvelgta į jo unikalumą ir į tai, kad jis turi tik vieną gyvenimą? 
O jeigu taip, ar negalima visos sekos susijusių sandorių, kurių 
vieni asmeniui nuostolingi, o kiti naudingi, laikyti vienu sandoriu, 
kai neįvyks nė vienas sandoris, jeigu neįvyks kiti? Tokia seka tu- 
rėtų būti leistina, jeigu naudos ir aukos balansas, kurio tikimasi iš 
pradžių, yra teigiamas. Ši sąlyga tenkinama daugelyje valstybių, 
net daugelyje neliberalių valstybių. Galbūt kai kurie žmonės pati- 
ria grynus nuostolius, bet vis dėlto balansas, kurio tikimasi iš pra- 
džių, gali būti palankus visiems. 

Tai yra svarbūs klausimai. Juos keliant, nurodomos Nozicko 
argumentacijos spragos ir jo požiūrio dviprasmybės, kurias mėgi- 
nant įvairiais būdais šalinti, prieinama prie išvadų, labai tolimų 
Anarchijos, valstybės ir utopijos dvasiai, nors ir suderinamų su kai 
kuriomis šio veikalo prielaidų interpretacijomis. 

Ar kantiškasis imperatyvas, kaip jį interpretuoja Nozickas, bai- 
giasi politinio neutralumo principu ar idealų pašalinimu iš politi- 
kos? Čia neišvengiama tolesnių ir savarankiškų moralinių prielai- 
dų (jų Nozickas negina). Lemiamas klausimas yra toks: ar verti- 
mas atlikti moralines pareigas suderinamas su kantiškuoju impe- 
ratyvu, kaip jį interpretuoja Nozickas? Nozicko nuostata dėl savi- 
gynos perša mintį, kad taip yra, bet pareiga nepažeisti kitų žmonių 
teisių ar nekelti joms grėsmės yra vienintelė čia nurodoma mora- 
linė pareiga. Šitaip klausimas grąžinamas vieną žingsnį atgal. Ko- 
kios yra žmonių teisės? Pvz., ar jie turi teisę reikalauti, kad kiti jų 
bendruomenės nariai prisidėtų prie bendruomenės gyvenimo? No- 
zicko atsakymas yra miglotas. Atrodo, kad jis linkęs neigti esant 


“ Ibid., p. 78ff. 

tokias teises, bet savo knygoje jis iš principo atsisakė pateisinti 
teisių teoriją. Buvo nurodyta, kad dauguma svarbiausių Anarchijos, 
valstybės ir utopijos išvadų paaiškinamos kaip tik šia meile morali- 
niams nuopelnams“. Aišku tik tai, kad nei kantiškasis imperaty- 
vas, nei Nozicko pateikiama jo interpretacija nepadeda suprasti 
moralinių nuopelnų ir čia nėra nieko, kas reikalautų tiek neutra- 
laus politinio santykio, tiek ir pašalinti idealus iš politikos. Jeigu 
individai yra moraliai įpareigoti padėti kitiems Žmonėms ir siekti 
tam tikrų idealų, tada jie nėra traktuojami kaip priemonės, kai 
verčiami gyventi pagal tuos idealus. 


7. Prievarta ir autonomija 


Atrodo, jog Nozickas teigia, kad valstybė turinti būti neutrali, 
nes ji veikia vartodama prievartą. Negalima prieštarauti norui išsi- 
kovoti kito klientus siekiant pasipelnyti, bet negalima versti jų ne- 
prekiauti su kitu. Ir Millis į prievartos vartojimą žiūri kaip į argu- 
mentą už tai, kad valstybė būtų varžoma remiantis žalos principu. 
Kas būdinga prievartai ar jos politiniam naudojimui, kad būtų ga- 
lima pateisinti suvaržymo arba neutralumo principų taikymą? 

Prievarta yra vertinamoji sąvoka. Nors ji turi pastovų deskrip- 
tyvų branduolį, jos prasmės negalima iki galo paaiškinti nenuro- 
dant moralinės prievartos reikšmės. Aš perimsiu šį prievartos api- 
brėžimą?!. 

P verčia O nedaryti veiksmo A, jeigu tik 


A. 1. P praneša O, jog jis ketina pasirūpinti ar pasirūpins, kad kiltų 
padariniai C, jeigu Q darys A. 


2 P praneša tai norėdamas, jog Q patikėtų, kad jis tai daro norė- 
damas priversti O nedaryti A. 


3. Tai, kad įvyks C, yra svari priežastis O nedaryti A. 


X Plig., pvz., H. L. A. Hart. „Between Utility and Rights“. — In The Idea of 
Freedom, A. Ryan ed. — Oxford, 1979, p. 77. 


`l Pirmoji apibrėžimo dalis yra Nozicko pateikto apibrėžimo modifikacija. Šis 
yra str. „Coercion“. — In Philosophy, Politics, and Society, ed. P. Laslett, W. G. 
Runciman, and O. Skinner, 4th series. — Oxford, 1972, p. 104—106. 

4. Q mano, jog tikėtina, kad P sukels C, jeigu O darys A, ir kad jam 
padarius A, dėl C jo padėtis bus blogesnė, negu ji būtų jam neda- 
rant A, o P nesukeliant C. 


5. O nedaro A. 


6. O argumentas, jog nereikia daryti A, iš dalies yra noras panai- 
kinti (arba sumažinti) C tikimybę ir šitaip sumažinti tikimybę, kad 
P sukels C. 


B. P veiksmai, atitinkantys A dalyje išdėstytas sąlygas, yra prima fa- 

cie klaidingi. 

C. Tai, jog O veikė tokiomis aplinkybėmis, yra argumentas neleisti jo 

kaltinti už tai, kad nedaro A. 

Tik bendravimas, atitinkantis A. 1—4 sąlygas, yra prievartinio 
pobūdžio grasinimas. Šitas apibrėžimas tiksliai nepaaiškina šios 
angliškos sąvokos prasmės, nes čia ignoruojami kai kurie jos var- 
tojimo atvejai. Šis apibrėžimas išskiria prievartą naudojant grasi- 
nimus, nes šitokia prievartos forma yra svarbi politinei teorijai”. 
Pirmoji, deskriptyvinė, apibrėžimo dalis nurodo tik būtinas sąvo- 
kos vartojimo sąlygas. Pakankamų sąlygų sąrašas, taip pat požiū- 
ris į tai, kaip blogis — gresiantis padarinys — turi būti tapatina- 
mas su priverčiamojo pobūdžio grėsme, priklauso nuo to, kokią 
vertinamąją reikšmę įgyja prievartos sąvoka. Sąlygos B ir C yra 
sąmoningai negriežtos, nes kalbinė bendruomenė visuotinai nesu- 
taria dėl tikslios prievartos sąvokos vertinamosios reikšmės. Kai 
kas mano arba kartais manoma, jog ši sąvoka reiškia tai, kad tie, 
kuriems taikoma prievarta, nėra atsakingi, nes jie veikia tik nomi- 
naliai, o iš tikrųjų juos kontroliuoja kitas asmuo į fizinę prievartą 
panašiu būdu. Kiti mano, arba kitais kartais manoma, kad prie- 
varta tėra švelninanti aplinkybė. Kad ir kurio požiūrio būtų laiko- 
masi, jo nedera teisinti kalbiniais ar konceptualiais argumentais, 
nes viskas priklauso nuo to, kiek yra pagrįsta moralinė teorija, 
apimanti bet kurį iš šių požiūrių. 


32 „Threats, Offers, Law, Opinion, and Liberty“. — In American Philosophical 
Quarterly 14 (1977), 257, 265. P. Day mini šešis prievartinius poveikio būdus: 1) 
vertimas, 2) grasinimas, 3) ypatingas bauginimas, 4) ypatingas gundymas, 5) ypa- 
tingas dominavimas, 6) ypatingas provokavimas. 

Aš trumpai išdėstysiu požiūrį į prievartą, bet negalėsiu čia jo 
plėtoti ar ginti. Šis požiūris grindžiamas tuo, kad vertinant prie- 
vartą, jai priskiriamas toks vaidmuo: 

B 1. Prievartinio pobūdžio grasinimas kitam asmeniui pažeidžia jo 

autonomiją. 

C 1. Faktas, kad asmuo veikė verčiamas, arba pateisina jo veiksmą, 

arba padaro jį visiškai nepakaltinamą. 

Šie principai nurodo prievartos sąvokos vertinamąją reikšmę ir 
verčiančiojo, ir verčiamojo veiksmų atveju. Jie leidžia Žmogui api- 
brėžti savo pažiūras į autonomiją bei argumentus nustatant, kokie 
grasinimai yra (jeigu jie atitinka A. 1—4 sąlygas) prievartinio po- 
būdžio. 

Tolesniais svarstymais pradedame aiškintis, kokiais motyvais 
grindžiami šie du principai. Deskriptyvinės prievartos sąvokos pras- 
mės (A. 1—6 sąlygos) pakanka, norint paaiškinti kai kurias prie- 
žastis, kodėl ribojama prievarta. Pvz., prievartinio pobūdžio grasi- 
nimai skiriasi nuo pasiūlymų tuo, kad pirmieji sumažina asmeniui 
siūlomas galimybes rinktis, o pasiūlymai tokių galimybių niekada 
nesumažina, dažnai jas ir padidina“. Todėl prievartinio pobūdžio 
grasinimai, ko gero, savaime gerokai pablogins asmens padėtį. Be 
to, paprastai daug sunkiau pasiūlymais paskatinti žmones veikti 
prieš jų interesus, negu grasinimais priversti juos tai daryti (darant 
prielaidą, kad siūlyti ir grasinti yra vienodai lengva). Pagaliau, nors 


33 Pasiūlymas sukuria galimybę, kurios gaunantis šį pasiūlymą galėjo anksčiau 
neturėti. Jis neatima iš gaunančiojo pasiūlymą jokių galimybių. Įtikimas grasinimas 
atima iš asmens, kuriam grasinama, galimybę nesielgti taip, kaip jam liepiama, ir 
galimybę nepatirti padarinių, kuriais grasinama. Asmeniui nesukuriama jokių nau- 
jų pageidautinų galimybių. Keliauninkas, kurį sustabdo pakelės plėšikas, įgyja ga- 
limybę jam pasipriešinti. Bet tokia galimybė nėra pageidautina, t. y. žmonės nor- 
maliomis aplinkybėmis nenorėtų turėti tokios galimybės. Padarinys, kuriuo grasi- 
nama, gali būti toks, kuris vis tiek įvyks nepriklausomai nuo grasinimo. Jeigu 
asmuo, kuriam grasinama, tai Žino, grasinimas tampa neveiksmingas, tad tokie 
atvejai bus reti arba galima čia jų nepaisyti. Kartais daroma prielaida, kad siūlantis 
asmuo siekia, jog jo pasiūlymas būtų priimtas, ir kad pasiūlymas teikia naudą arba 
pelną. Nei viena, nei kita nėra visuotinai teisinga. Siūlančiam asmeniui gali būti 
nesvarbu, ar jo pasiūlymas bus priimtas. (Pagalvokite apie mandagų pasiūlymą 
pavėžėti namo vakarėlyje sutiktą asmenį.) Pasiūlymas labiau primena sąlyginį pa- 
žadą: aš imuosi tai daryti, jeigu tu nori, kad tai daryčiau. 


414 


LIBERALIZMAS, AUTONOMIJA IR NEUTRALAUS RCŪPINIMOSI POLITIKA 


kartais norima per prievartą pagelbėti verčiamajam asmeniui, mes 
pernelyg gerai žinome, kaip pavojinga pervertinti galimybes su- 
kurti žmonių gerovę kategoriškai prieštaraujant jų susiformavu- 
sioms nuomonėms ir preferencijoms. Nors galima teikti siūlymus, 
norint paskatinti žmones veikti prieš jų ilgalaikius interesus, įpras- 
tomis aplinkybėmis jų pagrindu galima geriausiai įvertinti tuos 
siūlymus. Mums kyla nerimas tik tada, kai siūlymą gaunančiam 
asmeniui trūksta sugebėjimo arba Žinių jį įvertinti arba kai yra 
priežasčių laikyti derybų situaciją nesąžininga ar netinkama. Ta- 
čiau šie svarstymai nepaaiškina, kodėl prievarta yra įtartinesnė 
negu kiti metodai, kuriais žmonės skatinami veikti socialiniu po- 
žiūriu parankesniais būdais, ir jų alternatyvos tampa mažiau pa- 
trauklios. Svarbiausias šių svarstymų akstinas yra priversti suabe- 
joti paplitusiu paternaliniu prievartos pateisinimu. Net šioje srityje 
skirtumai tarp prievartos ir kitų paternalinių metodų, kuriuos at- 
skleidžia šie svarstymai, tėra vien tikėtini. 

Manau, kad du paplitę požiūriai į prievartą padės atskleisti jos 
normatyvinę reikšmę. Apie tuos, kurie verčiami, paprastai sako- 
ma, kad jie buvo verčiami daryti tam tikrą veiksmą ir darė tai prieš 
savo valią. Tokie teiginiai gali atrodyti paradoksalūs, nes prievar- 
taujamas asmuo linkęs nusileisti grasinimui ir išvengti bausmės. 
Prievartaujami asmenys gali apgailestauti dėl susiklosčiusių aplin- 
kybių, bet tai daro daugelis žmonių, kai jiems iškyla sunkūs ir 
nemalonūs pasirinkimai. Bet tada mes nesakome, kad jie veikė 
prieš savo valią. Ne visada šitai pateisintų ir teiginys, kad jie buvo 
verčiami taip elgtis. Jie galėjo, kaip ir prievartaujami asmenys, iš 
tikrųjų rinktis. Paaiškinti gali tik rinkimosi pobūdis. Kai kurie pa- 
sirinkimai būna prievartinio arba įsakomojo pobūdžio. Kai kurie 
pasirinkimai (nebūtinai tie patys) daromi prieš savo valią. Aš siū- 
lau identifikuoti atitinkamus pasirinkimus pagal jų normatyvinę 
išvadą. Šio pasiūlymo nereikia teisinti kaip įprastinės kalbinės ana- 
lizės pavyzdžio. Jis pateisinamas todėl, kad jis, atitikdamas pama- 
tinę prievartos prasmę, sėkmingai sieja prievartą su protingais mo- 
raliniais principais. 

Asmuo yra verčiamas elgtis tam tikru būdu, jeigu 1) jis apgai- 
lestauja dėl fakto, kad susiklostė būtent tokios aplinkybės, kurių 

mano negalįs išvengti, o jos lemia jo realų elgesį ir 2) jo elgesys yra 
pateisinamas arba atleistinas. Prievartaujamas asmuo buvo verčia- 
mas elgtis taip, kaip jis elgėsi. Todėl jo poelgis yra arba pateisina- 
mas, arba atleistinas. Jis yra pateisinamas, jeigu tokio elgesio prie- 
žastys, kaip ir grėsmė nukentėti, atsisakius šitaip elgtis, nusveria 
priežastis, skatinančias taip nesielgti. Tarp šių priežasčių būtų ir 
tai, kad šitaip elgtis reikštų paklusti prievartai, pažeidžiančiai as- 
mens autonomiją (tai bus paaiškinta vėliau). Ne visi prievartiniai po- 
elgiai pateisinami. Asmuo gali būti priverstas elgtis nemoraliai — 
kaip kad sudužusio laivo kapitonas, kuris palieka daug keleivių 
tikrai mirčiai stengdamasis išgelbėti savo vienintelio vaiko gyvybę. 

Ar toks poelgis yra atleistinas, ar ne, priklauso nuo kitų mora- 
linių pažiūrų, kurias nulemiančios priežastys menkai susijusios su 
prievarta. Bet kadangi Žmogaus apsisprendimas atsisakyti princi- 
pų daro įtaką jo pasiryžimui pripažinti, kad žmonės buvo priversti 
elgtis taip, kaip jie elgėsi, leiskite suformuluoti principą, kurį lai- 
kau protingu, — būtent asmenims reikia atleisti, kai jie šitaip elgė- 
si norėdami išgelbėti savo arba jiems patikėtą gyvybę, su sąlyga, 
jog jų gyvenimas nėra nei nemoralus, nei bevertis. 

Sąlygas, būtinas Žmogui gyventi arba išsaugoti jam patikėtą gy- 
vybę, vadinkime asmeniniais poreikiais. Asmeniniai poreikiai dik- 
tuoja pasirinkimus, jeigu visos pasirinkimo galimybės, išskyrus vie- 
ną, netrivialią galimybę, aukoja asmeninį poreikį ir neleidžia žmo- 
gui toliau gyventi“. Asmeniniai poreikiai nebūtinai yra poreikiai 
išgyventi. Jie panašesni į poreikį gyventi vertingą gyvenimą. Pvz., 
tėvams, išdavusiems savo vaiką, gyvenimas gali būti bevertis, ne- 
pakeliamas moraliniu požiūriu. Todėl besilaikantys tokio požiūrio 
mano, kad tėvai, kuriems grasinama jų vaiko mirtimi, jeigu jie ne- 
paklus, susiduria su pasirinkimu, kurį diktuoja asmeniniai porei- 
kiai: nepaklusus vaiko pagrobėjo įsakymui, gyvenimas taps nepa- 
keliamas moraliniu požiūriu, tėvų gyvenimas taps bevertis. Tačiau 
asmeniniai poreikiai yra tai, kas būtina norint gyventi savo arba 
išsaugoti tau patikėtą gyvenimą. Pianistai gali prarasti savo gy- 


** Reikia nurodyti netrivialias pasirinkimo galimybes, nes trivialių galimybių 
visada būna. Banditui, kuris grasina „Pinigai — arba gyvybė“ galima atiduoti pi- 
nigus greičiau arba lėčiau. 

venimą, jeigu sulaužomi jų pirštai. Kai pianistas turi vienintelę 
galimybę išvengti, kad jo pirštai nebūtų sulaužyti, pasirinkimą le- 
mia asmeniniai poreikiai, net jeigu pianistas gali susikurti naują 
gyvenimą kaip verslo konsultantas“. 

Galima ir reikia pasakyti kur kas daugiau norint geriau paaiš- 
kinti asmeninio poreikio sąvoką, nors neįmanoma apibrėžti jos taip 
tiksliai, kad būtų išvengta sunkių klausimų, susijusių su jos taiky- 
mu daugeliu konkrečių atvejų. Tačiau kol kas nėra reikalo plėtoti 
šią temą. Mano tikslas yra tik susieti „prievartos“ sąvoką su požiū- 
riu į pateisinimą. Tačiau leiskite pakartoti, kad asmeninis poreikis 
diktuoja pasirinkimą tik tuo atveju, kai nenorima išsaugoti nei ne- 
doro, nei beverčio gyvenimo. Negalima atleisti Hitleriui, nors jis ir 
teigtų, kad turėjęs tęsti tai, ką pradėjęs, arba nebūtų galėjęs gyventi 
savo pradėto gyvenimo. 

Turint visa tai omenyje, kokia rimta turėtų būti grėsmė, kad ji 
taptų prievartinio pobūdžio? Jeigu ja teisintume priverstinį elgesį, 
jos rimtumą lemtų argumentai, nukreipti prieš tą elgesį. Jeigu šie 
argumentai nėra labai svarūs, grasinimas neturėtų būti toks rimtas 
kaip grėsmė asmeniniam poreikiui. Ji tik turi būti didelė, kad ne- 
prieštarautų kalbinei konvencijai, susijusiai su Žodžiu „prievarta“ 
(anksčiau pateikto apibrėžimo A. 3 sąlyga). Tačiau nepateisinan- 
ti grėsmė yra prievartinio pobūdžio tik tuo atveju, jeigu ji pateisi- 
na, O ji pateisina tik tuo atveju, jeigu yra pakankamai rimta, kad 
galėtų sukurti asmeninių poreikių diktuojamą pasirinkimą. 

Asmenys gali būti verčiami elgtis tam tikru būdu dėl aplinky- 
bių, kurios susiklostė savaime, arba juos gali versti elgtis tam tikru 
būdu kito elgesys, dėl kurio susiklostė tokios aplinkybės, kad jie 
buvo priversti elgtis taip, kaip jie elgėsi. Jie būna verčiami kito 


35 Ar veiksmas yra pateisinamas, ar ne — objektyvus klausimas, priklausantis 
ne nuo veikėjo įsitikinimų, o nuo to, kiek pagrįstai buvo tikima arba buvo galima 
tikėti tam tikrais dalykais. Tai tinka ir moraliniams, ir kitokiems įsitikinimams. 
Panašiai objektyvus yra principas, kad asmeniniai poreikiai pateisina. Nors žmonės 
iš dalies patys susikuria savo gyvenimą, tai, kokį gyvenimą jie susikūrė ir ar šitokio 
pasirinkimo nenulėmė asmeninis poreikis, vra objektyvus klausimas. Tuo nepanei- 
giame, kad, remiantis kitais pateisinančiais principais, galima pateisinti tuos, kurie 
klaidingai tikėjo esą verčiami elgtis taip, kaip jie elgėsi. Vienintelis dalykas, kurį aš 
teigiu, vra tai, kad jie nėra nei verčiami, nei prievartaujami taip elgtis. 

asmens tik tada, kai tas kitas asmuo savo elgesiu stengiasi pri- 
versti juos elgtis taip, kaip jie elgėsi. Vienas asmuo gali versti kitą 
asmenį keisdamas sąlygas, kurioms esant šis asmuo renkasi, arba 
gali versti įtikinamai grasindamas tai padaryti, jei kitas asmuo ne- 
sielgs tam tikru būdu. Tokie primygtiniai grasinimai yra prievar- 
tinio pobūdžio, o tie, kurie yra šitaip verčiami, būna priversti elg- 
tis, kaip jie elgėsi. 

Asmuo, kuris verčia kitą žmogų elgtis tam tikru būdu, taigi 
prievartauja kitą, verčia jį elgtis prieš jo valią. Jis pajungia kito 
asmens valią savajai ir šitaip pažeidžia to asmens autonomiją. Leis- 
kite paaiškinti. Autonomiškas veikėjas ar asmuo yra žmogus, galin- 
tis bent jau minimaliai būti ar net tapti iš tikrųjų autonomiškas. 
Tikra autonomija — jos masto dalykas. Žmogus gali būti daugiau 
ar Mažiau autonomiškas. (Iš tikrųjų) autonomiški yra tie žmonės, 
kurie sugeba kurti savo gyvenimą ir lemti jo kryptį. Jie yra ne tik 
racionalūs veikėjai, kurie, įvertinę svarbią informaciją, gali rinktis 
iš turimų galimybių, bet jie dar gali kurti asmeninius planus, plė- 
toti ryšius ir pripažinti dalykinius įsipareigojimus. Visi šie dalykai 
padeda sukonkretinti žmonių asmeninį vientisumą, orumo jausmą 
ir savigarbą. Vienu žodžiu, iš tikrųjų autonomiški veikėjai iš dalies 
patys kuria savo pačių moralinį pasaulį. Asmenys, kurie iš dalies 
yra savo pačių moralinio pasaulio kūrėjai, yra atsidavę planams, 
ryšiams ir reikalams, kurie lemia jų vertingą, šių asmenų požiūriu, 
gyvenimą. Tai nereiškia, kad jie dėl svarių priežasčių negalėtų pa- 
aukoti savo planų arba reikalų, kuriems yra atsidavę. Bet ko gero, 
kaip jų įsipareigojimų priešingybė, jiems būdingi tam tikri poelgiai, 
kurie prilygsta išdavystei, kompromituoja jų garbę, trypia jų savi- 
garbą, o ypatingais atvejais padaro jų gyvenimą, t. y. jų susikurtą 
gyvenimą, bevertį ar netgi nepakeliamą (moraliniu požiūriu). 

Literatūroje, skirtoje autonomijos klausimams, daugiausia dė- 
mesio skiriama veikėjo sugebėjimui daryti pagrįstus ir efektyvius 
sprendimus. Šis sugebėjimas laikomas autonomijos sąlyga. Tokių 
nuomonių svarba neabejotina. Bet yra dar du autonomijos, kaip 
savo gyvenimo autorystės, aspektai. Vienas yra santykio aspektas: 
autonomiškas asmuo nepavaldus kito valiai. Kitas autonomijos as- 
pektas — tai atvirų galimybių rinktis savitumas: žmonių pasirinki- 

mų neturi lemti asmeniniai poreikiai. Žmogus iš dalies yra savo 
pasaulio kūrėjas, jeigu, ir tik jeigu, kurdamas šį pasaulį, jis netar- 
nauja vien kito valiai. Kai prieš asmenis naudojama prievarta ir 
todėl jie būna prievartaujami elgtis tam tikru būdu, pažeidžiama jų 
autonomija pirmiausia todėl, kad asmuo, kuris verčia kitus, tiesio- 
giai siekia pavergti juos savo valiai. Kitų pavergimas savo valiai 
yra jo tikslas arba priemonė, padedanti siekti šio tikslo. Ir antra, 
prievartautojas siekia priversti ir priverčia kitus apribodamas jų 
galimybes rinktis. 

Visokia prievarta pažeidžia autonomiją pavergdama prievar- 
taujamojo valią. Prievartinio pobūdžio grasinimai kuria asmeninių 
poreikių diktuojamą pasirinkimą, o rimčiausi valstybinės prievar- 
tos atvejai būna kaip tik tokie. Jie kėsinasi į autonomiją, kadangi 
pažeidžia trečią jos aspektą. Autonomiškas asmuo yra tas, kuriam 
nereikia nuolat kovoti už minimalias vertingo gyvenimo sąlygas. 
Kuo labiau asmeniniai poreikiai diktuoja Žmogaus pasirinkimus, 
tuo jis tampa mažiau autonomiškas. Žinoma, natūralios gyvenimo 
sąlygos taip pat gali versti žmones rinktis, nes jie trokšta turėti 
būtiniausių vertingo gyvenimo sąlygų garantijas. Ir būtų klaidinga 
manyti, kad dėl kiekvienos tokios sąlygos reikia vienaip ar kitaip 
apgailestauti. Autonomija yra galima tik esant suvaržymų siste- 
mai. Negali būti visiškai autonomiško Žmogaus. Tobulo pastovios 
biologinės ir socialinės prigimties neturinčio bei nuolat save ku- 
riančio egzistencialisto idealas yra padrika svajonė. Autonomiška 
asmenybė gali formuotis ir klestėti tik esant tam tikriems biologi- 
niams ir socialiniams suvaržymams, kurie lemia kai kuriuos jos 
žmogiškus poreikius. Tie poreikiai neišvengiamai determinuoja tam 
tikrus pasirinkimus. Vis dėlto sunkios natūralios sąlygos gali su- 
mažinti asmens autonomiją iki paties minimumo taip pat sėkmin- 
gai kaip ir prievartinis sistemingas kišimasis. Be to, neprievartinis 
kišimasis į asmens gyvenimą ir likimą gali mažinti jo autonomiją 
taip pat kaip ir prievartinis kišimasis. Vienintelis skirtumas yra 
tas, kad visi prievartiniai įsikišimai kėsinasi į autonomiją ir tai 
daroma sąmoningai, o neprievartinio kišimosi atvejais taip būna 
tik retkarčiais ir paprastai tai būna šalutinė sumanytų ketinimų iš- 
dava. Šie atvejai nėra tiesioginis asmenų autonomijos puolimas. 

Kiek liberalui rūpi apriboti prievartą, t. y. išlaikyti asmenų au- 
tonomiją, tiek jis rūpinsis ir garantuoti natūralias ir socialines są- 
lygas, leidžiančias individams puoselėti autonomišką gyvenimą. 
Liberalo tikslas — valdyti fizines sąlygas ir reguliuoti neprievarti- 
nio pobūdžio poveikį, kurį vieno asmens poelgiai daro kitiems, 
kad būtų garantuota autonomiškam gyvenimui tinkama aplinka. 
Siekdamas tokių tikslų, liberalas gali norėti griebtis prievartos. Ga- 
lų gale autonomija yra masto reikalas. Vienas ne per daug rimtas 
prievartos veiksmas nepadaro didelės įtakos asmens sugebėjimui 
gyventi autonomiškai. Žinoma, autonomiją pažeidžia ne tik prie- 
vartos padariniai, bet ir jos intencija. Paprastai tai būna asmens 
autonomijos įžeidimas. Jis traktuojamas kaip neautonomiškas sub- 
jektas, gyvūnas, kūdikis ar silpnaprotis. Dažnai prievarta būna ne- 
teisinga ne tiek dėl apčiuopiamų jos padarinių, kurie gali nebūti 
labai rimti, kiek pirmiausia dėl to, kad ji yra išpuolis ar įžeidimas. 
Tačiau šiuo atžvilgiu idealios liberalios valstybės naudojama prie- 
varta iš esmės skiriasi nuo prievartos, kylančios iš daugumos kitų 
šaltinių. Kadangi liberalioje valstybėje individams garantuotos de- 
ramos politinės teisės ir kadangi tokioje valstybėje vyrauja visuo- 
meninės moralės principai, grindžiami pagarba individo autono- 
mijai, tai liberalios valstybės naudojamos prievartos priemonės 
neįžeidžia individų autonomijos. Visuotinai Žinoma, kad griebtis 
šių priemonių skatina ne pagarbos individo autonomijai stoka, 
bet rūpinimasis šita autonomija. Galų gale prievarta gali būti tik- 
ras gėris tam, kuris yra verčiamas, ir jis net gali jos siekti. Tačiau 
šie motyvai neturi nieko bendra su liberalų pastangomis riboti 
prievartą neidealioje valstybėje. 


8. Liberalizmas, autonomija ir pliuralizmas 


Ankstesniame skirsnyje buvo keliamas klausimas, ar valstybė, 
pasikliaujanti prievarta, reikalinga politinio neutralumo. Skirsnis 
baigėsi išvada, kad ypatingas liberalo nerimas dėl prievartos yra 
tikėjimo autonomijos vertingumu išdava. Ar, vertinant autonomiją, 
yra reikalingas politinis neutralumas? Ar, tai darant, reikia riboti 
idealų naudojimą politikoje? Rawlso kantiškasis konstruktyvistinis 

požiūris į etiką yra argumentas politinio neutralumo naudai, jis iš 
dalies nepriklausomas nuo anksčiau kritikuoto argumento ir yra 
susijęs su autonomija: 

Tikiuosi, jog Kantas manė, kad asmuo elgiasi autonomiškai, kai jis 
renkasi savo elgesio principus suvokdamas juos kaip adekvačiausiai 
išreiškiančius jo kaip laisvos ir tiek pat protingos būtybės prigimtį. 
Principus, kuriais vadovaudamasis elgiasi, jis pripažįsta ne dėl savo 
socialinės padėties ar įgimtų savybių, ne atsižvelgdamas į konkrečią 
visuomenę, kurioje gyvena, arba į ypatingus dalykus, kurių užsinori. 
Elgtis pagal tokius principus — vadinasi, elgtis heteronomiškai. Dabar 
nežinojimo uždanga atima iš pirminėje pozicijoje esančių asmenų ži- 
nojimą, kuris leistų jiems rinktis heteronominius principus“. 

Rawlas taiko kantiškąją įžvalgą tik tada, kai reikia rinktis teisingu- 
mo principus. Bet atrodo, kad jeigu ši įžvalga tinka šiam tikslui, ji 
privalo tikti moralei apskritai. Savo veikale Teisingumo teorija Raw- 
Isas nesiremia kantiškąja įžvalga kaip argumentu, kad jo teorija 
būtų pripažinta. Jis tik nurodo, kad jo teorija suderinama su šia 
įžvalga. Bet jo darbe „Kantiškasis konstruktyvizmas moralės teori- 
joje“ kantiškąja įžvalga stengiamasi apsiginti nuo įvairiausios jo 
teorijos kritikos, mat ši įžvalga epistemologiškai pagrindžia jo teo- 
riją. Kada kantiškoji įžvalga taikoma moraliniams apmąstymams 
apskritai, ji duoda naują argumentą — būnant už nežinojimo už- 
dangos reikia ignoruoti moralinius ir religinius šalių įsitikinimus. 
Rawlsas, nors atvirai ir nesiremia šiuo argumentu, tai beveik daro 
teigdamas, kad 
pirminėje pozicijoje esančios šalys nesutaria dėl moralinių faktų, tarsi 
šie faktai jau egzistuotų. Nėra taip, kad jos, būdamos nešališkos, turė- 
tų aiškią ir neiškreiptą išankstinės ir nepriklausomos moralinės tvar- 
kos viziją. Ko gero, nėra (konstruktyvizmo požiūriu) tokios tvarkos, 
ir todėl nėra tokių faktų, kurie būtų nepriklausomi nuo visos kon- 
stravimo procedūros; faktai nustatinėjami remiantis suformuluoja- 
mais principais?“ 
Plėtojant kantiškąją įžvalgą Rawlso nurodytomis kryptimis, rei- 
kia turėti galvoje keletą dalykų. Pirma, fundamentali ir visuotinai 
pripažįstama idėja yra ta, kad moralė yra laisva asmens protingos 


3 Rawls. A Theory of Justice, p. 252. 


* Rawls. „Kantian Constructivism in Moral Theory“, p. 568. 

prigimties išraiška. Teiginį, kad pirminėje pozicijoje pasirenkami 
principai išreiškia šią prigimtį, lemia tam tikra asmens samprata, 
kuri yra viena iš gelminių bendrųjų mūsų kultūros išankstinių 
prielaidų, bet ne daugiau”. Antra, Rawlsui rūpi paaiškinti, kad 
principai išreiškia žmogaus prigimtį, tad jų pasirinkimas „nėra va- 
dinamasis „radikalus“ pasirinkimas, tai yra pasirinkimas, nepa- 
grįstas argumentais... Radikalaus pasirinkimo... sampratai... nėra 
vietos teisingumo kaip nešališkumo teorijoje““?. Toliau: „Asmens ir 
socialinės kooperacijos idealai... nėra idealai, apie kuriuos galima 
būtų pasakyti, jog tam tikru gyvenimo momentu piliečiai juos tie- 
siog renkasi. Reikia įsivaizduoti, kad dažniausiai jie tik analizuo- 
dami suvokia turį šiuos idealus ir tai, jog juos iš dalies perėmė iš 
savo visuomenės kultūros“*. Moralės kaip protingos Žmonių pri- 
gimties išraiškos samprata suderinama su požiūriu, kad Žmonių 
prigimtis yra socialiai determinuota. Lygiai taip pat socialiai deter- 
minuotos tampa ir konkrečios moralės apraiškos. Trečia, Rawlso 
asmens samprata nesuponuoja vienodų moralinių pažiūrų. 
Akivaizdu, kad turint omenyje šią moralės sampratą, pirminėje 
pozicijoje esančios šalys nieko nežino apie savo moralinius įsitiki- 
nimus. Jie nėra atmetami, kaip kad yra atmetamos žinios apie kon- 
krečias kiekvieno dalyvio gyvenimo aplinkybes, siekiant garantuo- 
ti, kad renkantis pirminėje pozicijoje, būtų atstovaujama racionaliai 
žmonių prigimčiai. Iš tikrųjų jie visai nėra atmetami. Pirminės po- 
zicijos šalys nieko nežino apie savo moralinius įsitikinimus, ka- 
dangi jų dar kol kas neturi, be to, tai, kokie bus jų moraliniai 
įsitikinimai, priklausys nuo jų svarstymų pirminėje pozicijoje išda- 
vų ir todėl šie svarstymai negali jų paveikti. Tad kantiškosios įžval- 
gos taikymas ne tik politinei moralei, bet ir apskritai visai moralei 
paaiškina, kodėl, esant už nežinojimo uždangos, pašalinami mora- 
liniai įsitikinimai ir gėrio idealai. Bet ši argumentacija savaime 


e Plg., ibid., p. 520. Man atrodo, kad Rawlsas dviprasmiškai aiškina lemiamą 
klausimą, ar reflektyvus pusiausvyros argumentas pagrindžia pamatinę kantiškąją 
įžvalgą, ar ją suponuoja. Čia darau prielaidą, kad suponuoja, nors visas klausimas 
yra sudėtingesnis ir jo negalima išnagrinėti šiame straipsnyje. 

3 Ibid., p. 568. 


W Ibid., p. 568—569. 

nepateisina politinio neutralumo. Argumentacija neutralumo nau- 
dai vis dėlto grindžiama tolesne prielaida, kad svarbiausias žmo- 
nių interesas yra pripažinti principus, atliekančius socialinį teisin- 
gumo vaidmenį. Bet Rawlsas neparodo nei to, kad ši prielaida kyla 
iš kantiškosios įžvalgos, nei to, kad ji pagrindžia neutralų politinį 
rūpinimąsi. Penktojo skirsnio kontrargumentas vis dar puikiai tinka. 

Rekonstruodami Rawlso argumentaciją, kurią jis dėsto pasisa- 
kydamas už politinio rūpinimosi doktriną, mėginame šią doktriną 
pagrįsti autonomijos samprata, vartodami moralinio apsisprendi- 
mo sąvoką. Atrodo, kad čia glūdi tokia intuityvi mintis: kadangi 
moralė yra Žmogaus racionalios prigimties išraiška, ji iš esmės 
save determinuoja. Kadangi asmens samprata yra socialiai deter- 
minuojama ir, svarstant moralės klausimus, neprieinama bendros 
išvados, atrodo, jog vienintelė tinkama strategija yra remti konsti- 
tucinę santvarką, kuri turėtų būti neutrali gėrio sampratų atžvil- 
giu ir todėl leistų visiems individams plėtoti ir įgyvendinti savą- 
sias gėrio sampratas. Kadangi jokia gėrio samprata, išreiškianti 
racionalią jos besilaikančio asmens prigimtį, nėra geresnė už ki- 
tas, tai konstitucinė santvarka turėtų būti neutrali jų atžvilgiu. 
Valstybės pareiga —sudaryti sąlygas visiems asmenims atskleisti 
savo prigimtį ir įgyvendinti jų autonomiškai susikurtas gėrio sam- 
pratas bei gyvenimo planus. 

Kaip pažymėjome, šios intuityvios minties prielaida — atrody- 
tų įtikinamas, bet nepagrįstas įsitikinimas, jog reikia pripažinti, 
kad yra poreikis turėti teisingumo principus, kuriems vieningai 
pritariama, nes tokie principai atitiktų svarbiausius kiekvieno žmo- 
gaus interesus. Šito pakanka šiai minčiai atmesti. Be to, nepanašu, 
kad Rawlsas pritartų tokiam šios intuityvios minties reiškimo bū- 
dui. Ši mintis negina neutralaus politinio rūpinimosi kaip suvaržy- 
mo principo, bet gina neutralumą tų gėrio sampratų atžvilgiu, ku- 
rios labai vertina autonomišką Žmogaus gyvenimo raidą, atitin- 
kančią racionalią jo prigimtį. Iš tikrųjų tai yra ne neutralumo, bet 
moralinio pliuralizmo doktrina. Kadangi dažnai manoma, jog mo- 
ralinis pliuralizmas skatina neutralų politinį rūpinimąsi, aš baigsiu 
skirsnį trumpai ir hipotetiškai apmesdamas argumentaciją, supo- 
nuojančią, jog dėl autonomijos vertinimo randasi moralinis pliura- 

lizmas, kuris savo ruožtu remia liberalizmo sampratą, grindžiamą 
žalos principu, o ne neutralumo doktrina. 

Asmenys naudojasi realia autonomija, kol jų pasirinkimų ne- 
diktuoja vien pastangos tenkinti bazinius poreikius. Tokie asme- 
nys užmezga ryšius su kitais, pasineria į projektus, planus, reika- 
lus. Moralės teorija vertina autonomiją, jeigu ji vertina asmens gy- 
venimą ne tik pagal jo ryšių, gyvenimo plano ir įsipareigojimų 
vertingumą, bet ir pagal tai, kiek autonomiškai šie dalykai buvo 
pasirinkti ir plėtojami. Tokia teorija yra ištikima moraliniam pliu- 
ralizmui, t. y. požiūriui, kad yra daug garbingų ir vertingų ryšių, 
įsipareigojimų ir gyvenimo planų — vadinasi, autonomiški žmo- 
nės gali ir privalo rinktis iš jų". Tai suponuoja kontroversišką 
požiūrį, kurio čia negalima deramai paaiškinti ir tuo labiau pa- 
grįsti. Rinkimasis tarp to, kas moraliai teisinga, ir to, kas moraliai 
klaidinga, yra panašus į rinkimąsi, kurį diktuoja būtinumas ga- 
rantuoti asmeninius poreikius. Tai būna padiktuotas, o ne realią 
autonomiją atitinkantis rinkimasis. Žinoma, tas, kuris renkasi, gali 
nežinoti, kuris pasirinkimas teisingas, o kuris klaidingas. Tačiau 
situacija dėl to nesikeičia; svarbu yra tai, kad tas, kuris renkasi, 
savo pasirinkimą supranta kaip rinkimąsi tarp to, kas moraliai 
teisinga, ir to, kas moraliai klaidinga. Realia autonomija naudoja- 
masi tada, kai pasirinkimas suvokiamas kaip rinkimasis iš mora- 
liai priimtinų galimybių, nors kadangi pats pasirinkimas dažnai 
sukuria įsipareigojimą, pasirinkta galimybė gali tapti moraliai ne- 
priimtina ateityje. (Pvz., pagalvokite apie sprendimą vesti kokį 
nors asmenį.) 

Tačiau tai, kad autonomija yra vertinama ir pripažįstamas mo- 
ralinis pliuralizmas, nereiškia, jog gyvenimo būdai yra geri todėl, 
kad jie yra pasirenkami. Priešingai, jie pasirenkami todėl, kad ma- 
noma, jog jie yra geri. Rinktis įmanoma tik tada, kai tikima prie- 
žastimi, skatinančia šitaip rinktis. Žmonės gali rinktis iš to, ką jie 
sumano esant vienodai vertingomis pasirinkimo galimybėmis, ar- 
ba jie gali rinktis iš nepalygintinų galimybių. Jie gali rinktis kurią 
nors galimybę, nors ir įsitikinę, kad yra svaresnių priežasčių rink- 


*! Tai iš esmės yra Nagelio, kritikuojančio Rawlso teorijos pretenzijas būti neut- 
raliai, išvada. Zr.: Nagel. Rawls on Justice, p. 10. 

tis alternatyvą. Tačiau jie negali rinktis, kada iš viso nemato prie- 
žasčių, kodėl tai turėtų daryti; visada, išskyrus išimtinius atvejus, 
pasirinktas elgesys turi priežastį. Turint omenyje tai, kad realiai 
autonomiško pasirinkimo nedeterminuoja veikėjo asmeniniai po- 
reikiai, šis pasirinkimas atrodo patrauklus dėl pasirenkamos gali- 
mybės vertingumo arba dėl jos įnašo į vertingą gyvenimo būdą. 

Kadangi reali autonomija suponuoja gyvenimo būdų rinkimąsi 
iš moraliniu požiūriu vertingų galimybių, iš valstybės reikalauja- 
ma sukurti individams tokias galimybes. Iš jos nereikalaujama gin- 
ti moraliai nepriimtinų galimybių arba vengti jas kritikuoti. Mora- 
linis pliuralizmas nereiškia, kad turi būti toleruojama tai, kas ne- 
teisinga moraliniu požiūriu. Jis nereikalauja neutralumo gėrio ir 
blogio atžvilgiu. Bet nors valstybė, norėdama skatinti žmones rink- 
tis moraliai vertingą gyvenimą, gali griebtis neprievartinių veiks- 
mų kurdama aplinką, palankią tokiam pasirinkimui, nors ji gali 
trukdyti jiems gyventi moraliai nepriimtiną gyvenimą mėgindama 
panaikinti sąlygas, kurios tokį gyvenimą daro patrauklų, ji neturi 
naudoti prievartinių priemonių neleisdama autonomiškiems asme- 
nims įsitraukti į moraliai nepriimtiną veiklą, jeigu ši veikla nedaro 
žalos ir kitiems Žmonėms. Tik veiksmai, kuriais paneigiamos pa- 
lankios galimybės kitiems rinktis vertingą gyvenimą, kuriam jie 
gali teikti pirmenybę, yra jiems žalingi. Valstybės rūpinimasis au- 
tonomija suteikia jai teisę iš principo vartoti prievartą siekiant su- 
stabdyti kitiems daromą žalą. Jos uždavinys yra garantuoti palan- 
kias autonomiško gyvenimo sąlygas. Ji gali prievarta pažeisti vie- 
nų autonomiją, kad būtų apsaugota kitų autonomija. Ji negali pa- 
žeidinėti kitų autonomijos dėl jokių kitų priežasčių. Argumentus, 
išplėtojančius ir pagrindžiančius šias baigiamąsias pastabas, pa- 
teiksime kita proga. Šios programinės esė tikslas tebuvo parodyti, 
jog argumentacija, kuria stengiamasi įtikinti neutralaus politinio 
rūpinimosi doktrinos pranašumu, suponuoja tokias svarias išva- 
das, kad ji pati negali jų aprėpti. Kada ji paliečia pamatinius mūsų 
kultūros suformuotus įsitikinimus, ji pasikliauja rūpinimusi auto- 
nomija, taigi ir pliuralizmu. Tie įsitikinimai kartu su atsakomybę 
kitiems pripažįstančiomis moralinėmis pažiūromis, kurios taip pat 
giliai įsitvirtinusios kultūroje, lemia tai, kad pripažįstama socialinė 
ir politinė atsakomybė, reikalaujanti sukurti socialinę struktūrą, 

garantuojančią palankias galimybes individams gyventi vertingą 
autonomišką gyvenimą. Pamatinis moralinis autonomijos ir pliu- 
ralizmo teigimas pats yra gėrio idealo aspektas ir suponuoja ne 
neutralumu, o tolerancija grindžiamą politikos sampratą”. 


Versta iš: Raz J. Liberalism, Autonomy and the 
Political of Neutral Concern // Midwest Studies in 
Philosophy. — Vol. 7. — P. 89—120 


2 v . v- . . : *1.> . 
* Už ankstesnio šio straipsnio varianto komentarus esu dėkingas J. Waldronui, 


H. Oberdiekui, H. Steineriui, P. M. S. Hackeriui bei diskusijų moralės ir politinės 
filosofijos klausimais grupės All Souls nariams. Man taip pat buvo naudingi pokal- 
biai apie prievartą, grasinimus ir pasiūlymus su P. Day ir H. L. A. Hartu. 

TEISINGUMAS IR LYČIŲ DIFERENCIJA 


Viena svarbiausių teisingumo teorijų nagrinėjamų problemų — 
ar galima skirtingai traktuoti žmones, kaip skirtingai jie traktuotini 
ir kodėl tai reikėtų daryti. Keliamas klausimas, dėl kokių įgimtų ar 
įgytų Žmonių savybių arba dėl kokios jų padėties visuomenėje so- 
cialinės institucijos, įstatymai ir papročiai gali teisėtai traktuoti šiuos 
žmones skirtingai. Konkrečiai, kaip pradžia veikia rezultatus? At- 
rodo, kad Žmonijos pasidalijimas į dvi lytis yra neabejotina tokių 
tyrinėjimų tema. Gyvename visuomenėje, kurios praeityje manyta, 
jog įgimta lytis itin aiškiai legitimuoja skirtingas teises ir apriboji- 
mus — formalius ir neformalius. Nors teisinės sankcijos, palaikan- 
čios vyrų dominavimą, šiek tiek suiro per praėjusį šimtmetį ir dar 
greičiau jos iro per pastaruosius dvidešimt metų, sunki tradicijos 
našta, kurią papildo plačiai suprantamos socializacijos padariniai, 
vis dar smarkiai mus slegia įtvirtindama dviejų lyčių vaidmenis, 
kurių prestižas ir vertė paprastai laikomi nelygiais'. Konkrečiai, 


Ankstesnis šio straipsnio variantas buvo pateiktas 1984 m. rugpjūčio 30 — 
rugsėjo 2 d. Washingtone, D. C., aštuntajame kasmetiniame Amerikos politinių moks- 
lų asociacijos susirinkime. Už naudingus komentarus esu didžiai dėkinga šiems 
žmonėms: Robertui Amdurui, Peteriui Eubenui, Robertui Goodinui, Anne Harper, 
Robertui Keohane, Carole Pateman, Johnui Rawlsui, Nancy Rosenblum, Robertui 
Simonui, Ouentinui Skinneriui, Michaeliui Walzeriui, Iris Young ir žurnalo Philo- 
sophy and Public Affairs leidėjams. Taip pat ačiū Lisai Carisella ir Elaine Herrmann 
už rankraščio spausdinimą. 


l Apie lyčių tradicinių vaidmenų įteisinimo istoriją ir šios srities naujoves Žr.: 
Leo Kanowitz. Sex Roles in Law and Society. — Albuquerque: University of New 

darbo pasidalijimas šeimoje pagal lytis yra ne tik esminė vedybų 
sutarties dalis, bet daro tokią didelę įtaką mūsų formavimosi me- 
tais, kad mėginantys paneigti šį pasidalijimą abiejų lyčių feminis- 
tai pasijunta kovoją su juo daugiau ar mažiau ambivalentiškai. 
Apie šią ašį besisukantis, giliai įsišaknijęs socialinis lyčių skirtingu- 
mo suinstitucinimas, kurį aš vadinsiu „lyčių diferencijos sistema“ 
arba tiesiog „lyčių diferencija“, vis dar persmelkia mūsų visuomenę. 

Šios lyčių diferencijos sistemos teisingumas buvo tikrinamas retai. 
Apžvelgę didžiąją Vakarų politinės minties tradiciją, nedaug ką pe- 
šime lyčių diferencijos teisingumo klausimais. Tokie drąsūs feminis- 
tai ir feministės kaip Mary Astell, Mary Wollstonecraft, Harriet Ta- 
ylor ir George'as Bernardas Shaw retkarčiais mesdavo iššūkį tradici- 
jai. Stengdamiesi sugriauti tradicinį nevienodo elgesio su moterimis 
pateisinimą, jie dažnai naudodavo savas prielaidas ir savo argumen- 
tus. Bet Johnas Stuartas Millis yra reta išimtis vyravusios nuostatos, 
kad žmonės, kurie tradiciškai užėmė svarbiausią vietą, beveik nieka- 
da neabejojo moterų pavergimo ir priespaudos teisingumu. Nėra abe- 
jonės, kad šį reiškinį iš dalies lėmė tai, jog Aristotelis, kurio teisingu- 
mo teorija buvo tokia įtakinga, priskyrė moteris ir vergus „šeimyni- 
nio teisingumo“ sričiai. Jai priskirti žmonės yra iš esmės nelygūs lais- 
viesiems, kuriems taikomos politinio teisingumo normos. Jie yra ne- 
pilnaverčiai žmonės, kuriems iš prigimties skirta tarnauti tikresniems 
žmonėms. Liberali tradicija, nors jos pagrindas — asmens teisės ir 
žmonių lygybė, šiuo atžvilgiu yra kur kas labiau aristoteliška, nei pa- 
prastai manoma’. Šiaip ar taip, liberalai manė, kad „individas“ — pa- 
grindinė jų teorijų tema — vyras, patriarchalinės šeimos galva’. Tad 


Mexico Press, 1973, be to, 1974 m. papildymą, ypač II, IV, V dalis; taip pat: Kenneth 
M. Davidson, Ruth Bader Ginsburg and Herma Hill Kay. Sex-Based Discriminations. 
— St. Paul: West Publishing Co., 1974, ir 1978 m. Wendy Williams papildymą, ypač 
2 sk. 


2 Žr. Judith Hicks Stiehm. „The Unit of Political Analysis: Our Aristotelian 
Hangover”. — In Sandra Harding and Merrill B. Hintikka, eds. Discovering Reality: 
Feminist Perspectives on Epistemology, Metaphysics, Methodology, and Philosophy of 
Science. — Dordrecht: Reidel, 1983, p. 31—43. 


3 Žr.: Carole Pateman and Theresa Brennan. „Mere Auxiliaries to the Common- 
wealth“; Women and the Origins of Liberalism”. — In Political Studies 27, no. 2 (June 
1979), 183—200; taip pat Susan Moller Okin. „Women and the Making of the Sen- 
timental Family“. — In Philosophy and Public Affairs II, no. I (Winter 1982): 65—88. 

iš pat pradžių teisingumo principai dažnai buvo netaikomi lyčių ar- 
ba šeimyninių santykių sričiai. 

Kitos prielaidos taip pat stiprina paplitusį įsitikinimą, jog nei mo- 
terys, nei šeima nėra tinkamos diskusijų apie teisingumą temos. Pa- 
sak vienos prielaidos, moterys — ar dėl jų esminio padrikumo, ar dėl 
jų vergavimo prigimčiai, ar dėl jų asmeninių ir smulkmeniškų polin- 
kių, ar dėl jų edipiško vystymosi — nesugeba išsiugdyti teisingumo 
jausmo. Šitokią nuostatą — kartais trumpai primenamą, kartais nuo- 
dugniai dėstomą — galima rasti teoretikų nuo Platono iki Freudo — 
jiems taip pat priskirtini ir Bodinas, Johnas Knoxas, Rousseau, Kan- 
tas, Hegelis ir Benthamas — darbuose*. Dažnai daroma išvada, kad 
nėra reikalo taikyti teisingumo principų tiems, kurie nesugeba visiš- 
kai etiškai mąstyti ar elgtis. Pagaliau randame unikalų Rousseau 
(kaip paprastai — jis originalus) teiginį, jog moteris, būdama „sukur- 
ta paklusti vyrui ir net kęsti jo neteisingumą“, turi įgimtą gebėjimą 
toleruoti neteisingą elgesį, su kuriuo ji, matyt, taikstysis“. 

Kai kam atrodo, jog šių argumentų nepakanka, kad moterų ir 
lyties klausimai būtų išbraukti iš teisingumo problematikos. Tokių 
žmonių požiūriu, didžioji tradicija maža ką gali duoti, bent jau tie- 
siogiai, mūsų tyrinėjimui. Tačiau apžvelgę šiuolaikines teisingumo 
teorijas, galime tikėtis, kad lyties ir teisingumo tema bus nušviesta 
aiškiau ir tiksliau. Pradedu nagrinėti dvi tokias teorijas — Johno 
Rawlso kūrinį Teisingumo teorija ir Michaelio Walzerio veikalą Teisin- 
gumo sferos. Mano tikslas — pažvelgti, ką šios teorijos teigia arba im- 
plikuoja atsakydamos į klausimą „Ar būdingas teisingumas lyčiai?““ 


* Žr.: Nannerl O. Keohane. „Female Citizenship: The Monstruous Regiment of 
Women“ — darbą apie Bodiną, Johną Knoxą ir Rousseau, pateiktą 1979 m. balan- 
džio 6—8 d. kasmetiniame Politinės minties tyrinėjimų asociacijos susirinkime; apie 
Rousseau ir Freudą žr. Carole Pateman. „The Disorder of Women; Women, Love 
and The Sense of Justice“. — In Ethics 81, no. I (October 1980), 20—34; Susan Moller 
Okin nepaskelbtą 1984 m. darbą apie Platoną ir Hegelį „Thinking like a Woman“; 
apie Benthamą žr. Terence Ball. „Utilitarianism, Feminism and the Franchise: James 
Mill and His Critics“. — In History of Political Thought I, no. I (Spring 1980), 91—115. 


In Oeuvres Complėtes 4. — Paris: Pléiade, 1969, 


` Jean-Jacques Rousseau. Emile. 
p. 734—735; 750. 


6 John Rawls. A Theory of Justice. — Cambridge, MA: Harvard University Press, 
1971, toliau vadinama Teorija; Michael L. Walzer. Spheres of Justice. — New York: 
Basic Books, 1983, toliau vadinama Sferomis. 

Teisingumas kaip nešališkumas 


Visą Rawlso veikalą Teisingumo teorija persmelkia dviprasmybė, 
kurią visą laiką įžvelgia kiekvienas, skaitantis šį darbą iš feminis- 
tinės perspektyvos. Viena vertus, aš vėliau prieisiu išvadą, kad 
nuosekliai ir nuoširdžiai taikydami liberalius Rawlso principus, 
galų gale galėtume mesti principinį iššūkį mūsų visuomenės lyčių 
sistemai. Antra vertus, jis pats, dėstydamas savo teoriją, tik šiek 
priežastis yra ta, kad dauguma argumentų yra grindžiami prielai- 
da (ja grindžiama ir beveik visa liberali tradicija), jog tikrieji poli- 
tinių teorijų subjektai yra šeimų galvos. Todėl nors Rawlsas kelio- 
se vietose nurodo, kad asmens lytis moraliniu požiūriu yra sąly- 
giška ir atsitiktinė charakteristika, ir nors jis aiškiai teigia, kad pati 
šeima yra viena iš tų pamatinių socialinių institucijų, kuriai turi 
būti taikomi teisingumo principai, nė vieno iš šių įsitikinimų jis vis 
dėlto neišplėtojo savo teisingumo teorijoje. 

Rawlsas, kaip ir beveik visi politikos teoretikai iki šiol, vartoja 
tariamai bendras vyriškas referencijos sąvokas. „Žmonės“, „žmo- 
nija“, „jis“ ir „jo“ yra paįvairinamos tokiomis belytėmis referenti- 
nėmis sąvokomis kaip „individas“ ir „moralus asmuo“. Pavyzdžiai, 
liečiantys kartų ryšius, formuluojami sąvokomis „tėvai“ ir „sūnūs“, 
o apie diferencijos principą pasakoma, kad jis atitinka „brolybės 
principą“. Galbūt šitokia kalbos vartosena nebūtų tokia svarbi, 
jeigu ne tas faktas, jog Rawlsas sąmoningai priskiria save ilgai 
moralinės ir politinės filosofijos tradicijai, kuri, formuluodama sa- 
vo argumentus, vartojo tokias tariamai bendras vyriškas sąvokas 
ar netgi ir platesnes referentines sąvokas („Žmonės“, „asmenys“, 
„visos protingos būtybės“) tik tam, kad gaunamos išvados nebūtų 
taikomos moterims. Kantas yra akivaizdus pavyzdys“. Bet kada 
Rawlsas apeliuoja į Kanto etikos bendrumą ir universalumą ir ka- 
da jis savo paties pirminėje pozicijoje pasirenkamus principus ly- 
gina su Kanto tikslų karalystę reguliuojančiais principais, „elgda- 


” Theory, p. 105—106, 208—209, 288—289. 
* Žr. Okin. „Women and the Making of the Sentimental Family“, p. 78—82. 

miesi pagal kuriuos išreiškiame savo, laisvų ir lygių protingų as- 
menų, prigimtį““, jis nemini, kad moterys nebuvo įtrauktos į tą 
„laisvų ir lygių protingų asmenų“ kategoriją, kuriai Kantas ketino 
taikyti savo moralės teoriją. Be to, Rawlsas, trumpai aptardamas 
Freudo pateiktą moralinio vystymosi sampratą, jo teoriją apie vyro 
superego formavimąsi dėsto vartodamas sąvokas, kurios daugiausia 
yra neutralios lyties požiūriu. Jis nemini, kad Freudas, remdamasis 
tuo, jog moterys ne iki galo atsikrato Edipo komplekso, laikė jų mo- 
ralinį vystymąsi apgailėtinai nepakankamu"". Tad Rawlsas yra gana 
aklas tradicijos, kuriai jis pats priklauso, seksizmui. Todėl jo vartoja- 
mos referentinės sąvokos yra net dviprasmiškesnės, negu jos būtų 
kitu atveju. Skaitytojui feministui sunku susilaikyti nepaklausus: „Ar 
jo teisingumo teorija taikoma moterims, ar ne?“ 

Į šį klausimą nėra atsakoma svarbiuose Rawlso veikalo frag- 
mentuose, kur išvardijamos charakteristikos, kurių nederėtų žinoti 
apie save pirminėje pozicijoje esantiems Žmonėms, kad jie galėtų 
suformuluoti nešališkus teisingumo principus. Vėlesniame straips- 
nyje Rawlsas aiškino, kad lytis yra vienas iš tų moraliniu požiūriu 
nereikšmingų sąlygotumų, kurie turėtų būti paslėpti už nežinojimo 
uždangos!!. Bet nors Teisingumo teorijoje pateikiamas dalykų, neži- 
nomų pirminėje pozicijoje esančiam asmeniui, sąrašas, į kurį patenka 

jo vieta visuomenėje, jo klasinė padėtis arba socialinis statusas,... jam 

gamtos dovanotos įgimtos savybės ir gebėjimai, jo protingumas ir stip- 
rumas, ir panašiai... jo gėrio samprata, jo racionalaus gyvenimo plano 
smulkmenos, /ir/ net ypatingi psichologiniai jo bruožai... 
o „jo“ lytis neminima. Kadangi šalys taip pat „Žino bendruosius 
faktus apie žmonių visuomenę“"?, taip pat turbūt ir faktą, jog pa- 


2 Theory, p. 251, 256. 
"V Ibid., p. 459. 


l! Fairness to Goodness“. — In Philosophical Review 84 (1975), 537. Jis sako: 
„Tai, kad mes turime vienokią, o ne kitokią gėrio sampratą, nėra svarbu moraliniu 
požiūriu. Įgydami ją, esame veikiami tų pačių sąlygiškumų, kurie verčia atsisakyti 
žinių apie mūsų lytį ir klasę“. 

U Theory, p. 137; žr. taip pat p. 12. 

G Ibid., p. 137. 

protys ir teisė struktūrina visuomenę ir lyties požiūriu, galima ma- 
nyti, kad pakankamai svarbu paminėti ir tai, ar jos Žino, kokia jų 
lytis, ar ne. Galbūt Rawlsas mano išsakąs šį dalyką fraze „ir pana- 
šiai“, bet taip pat įmanoma, kad jis nelaikė jo reikšmingu. 
Dviprasmybę padidina Rawlso teiginys, kad tie pirminėje pozi- 
cijoje esantys laisvi ir lygūs moralūs asmenys, kurie formuluoja 
teisingumo principus, turi būti traktuojami ne kaip „pavieniai in- 
dividai“, bet kaip „šeimų galvos“ arba „šeimų atstovai“!*. Jo teigi- 
mu, nėra būtina šalis laikyti šeimų galvomis, bet jis apskritai tai 
darysiąs. Jo aiškinimu, jis taip daro todėl, kad stengiasi garantuoti, 
jog kiekvienas pirminėje pozicijoje esantis Žmogus rūpintųsi kai 
kurių būsimos kartos Žmonių gerove. Šituos „jausminius ryšius“ 
tarp kartų Rawlsas mano esant svarbius įtvirtinant jo siūlomą tei- 
sėtų santaupų principą, priešingu atveju jie taptų problema, nes jis 
remiasi bendra prielaida, kad pirminėje pozicijoje esančios šalys 
yra abipusiai nesuinteresuotos. Tad nepaisant pačiai šeimai būdin- 
gų jausminių ryšių, šalių, „kaip šeimų atstovių, interesai būna su- 
priešinami tiek, kiek šitai numato teisingumo sąlygos“ ". 
Žinoma, šeimos galva nebūtinai turi būti vyras. Tačiau pats fak- 
tas, kad terminas „moterų vadovaujami namų ūkiai“ paprastai var- 
tojamas kalbant tik apie namų ūkius, kuriuose nėra suaugusių vy- 
rų, turėtų reikšti tai, jog manoma, kad kiekvienas suaugęs vyras 
yra pranašesnis už moterį kaip namų ūkio arba šeimos galva. Raw- 
Isas nemėgina išsklaidyti šio įspūdžio, kai apie pirminėje pozicijoje 
esančius žmones sako, kad, „tarkime, įsivaizduodami esą tėvai, jie 
turi nuspręsti, kiek privalo atidėti savo sūnums atsižvelgdami į tai, 
ko, jų manymu, jie turėtų teisę reikalauti iš savo tėvų“!*. Jis daro 
prielaidą dėl „šeimų galvų“ tik ketindamas spręsti paveldėjimo 
problemą ir, matyt, nemano, kad tai yra seksistinė prielaida. Ta- 
čiau dėl šios prielaidos Rawlsas iš tikrųjų pakliūva į tradicinio 
mąstymo būdo spąstus, kad nei gyvenimo šeimoje, nei lyčių san- 
tykių nedera laikyti socialinio teisingumo problematikos dalimi. 


B Tbid., p. 128, 146. 
h Ibid., p. 128; žr. taip pat p. 292. 
6 Ibid., p. 289. 

Prieš pradėdama savo interpretaciją, pirmiausia privalau nuro- 
dyti, kad iš pradžių Rawlsas savo teorijoje teigė, jog šeima yra 
socialinio teisingumo problematikos dalis. Pasak jo, „mums“ 

pagrindinis svarstymų apie teisingumą objektas yra pamatinė visuo- 

menės struktūra, arba, tiksliau kalbant, būdas, kuriuo svarbiausios 
socialinės institucijos skirsto pamatines teises ir pareigas ir nustato, 
kaip turi būti skirstomos socialinės kooperacijos teikiamos gėrybės.“ 

Vėliau jis patikslina, kad „monogaminė šeima“ kartu su politi- 
ne santvarka, teisine svarbiausių laisvių apsauga, rinkomis ir kon- 
kurencija bei privačia nuosavybe yra tokių svarbiausių socialinių 
institucijų pavyzdys. Rawlsas paverčia tokias institucijas pagrindi- 
niu savo socialinio teisingumo teorijos objektu todėl, kad jos iš pat 
pradžių Žmonių gyvenimams daro didžiulį poveikį, kurio mastas 
priklauso nuo to, kaip žmonės suvokia savo vietą šiose institucijo- 
se. Jis aiškiai skiria šias svarbiausias institucijas nuo kitų „privačių 
asociacijų“, „Siauresnių socialinių grupių“ ir „įvairių neformalių 
kasdienio gyvenimo konvencijų ir papročių“, kuriems teisingu- 
mo principai, patenkinami pamatinės struktūros požiūriu, galėtų 
būti ne tokie tinkami arba nereikšmingi. Tad nėra abejonės, kad jis, 
pateikdamas pradinį socialinio teisingumo sferos apibrėžimą, turė- 
jo omenyje ir šeimą”. Du teisingumo principai, kuriuos Rawlsas 
gina pirmoje savo veikalo dalyje, lygios pamatinės laisvės ir dife- 
rencijos principai, derinami su visiškai lygių galimybių reikalavi- 
mu, turėtų būti taikomi pamatinei visuomenės struktūrai. Jie turė- 
tų „lemti, kokios yra nustatomos teisės ir pareigos bei reguliuoti 
socialinių ir ekonominių gėrybių skirstymą“. Šioms pamatinėms 
institucijoms būdingi valdžios, atsakomybės, tokių išteklių kaip 
turtas ar laisvalaikis paskirstymo skirtumai turėtų laiduoti didžiau- 


V Tbid., p. 7. 
lë Thid., p. 8. 


'* Įdomu pažymėti, kad vėlesniame straipsnyje, kuriame Rawlsas nagrinėja 
klausimą, kodėl pamatinė visuomenės struktūra yra pagrindinis teisingumo objek- 
tas, jis nemini šeimos kaip pamatinės struktūros dalies. „The Basic Structure as 
Subject“. — In American Philosophical Quarterly 14, no. 2 (April 1977), 159. 


= Theory, p. 61. 

sią naudą labiausiai nuskriaustiems piliečiams, ir jie turėtų būti su- 
sieti su padėtimis, kurias užimti visi turėtų visiškai lygias galimybes. 

Antrojoje dalyje Rawlsas išsamiau nagrinėja, kaip jo siūlomi 
teisingumo principai taikomi beveik visoms svarbiausioms sociali- 
nėms institucijoms, išvardytoms knygos pradžioje. Įstatyminė min- 
ties ir sąžinės laisvės apsauga yra ginama taip, kaip kad ginamos 
teisėtos demokratinės konstitucinės institucijos ir procedūros; nag- 
rinėjant teisingą pajamų paskirstymą, daugiausia dėmesio skiria- 
ma rinkoms, kurios remiasi laisva konkurencija; privačios ar vi- 
suomeninės gamybos priemonių nuosavybės klausimas sąmonin- 
gai paliekamas atviras, nes Rawlsas įrodinėja, kad teisingumą kaip 
nešališkumą galima suderinti su tam tikromis jų abiejų atmaino- 
mis. Bet per visą šių problemų svarstymą nė karto neiškeliamas 
klausimas, ar monogaminė šeima savo tradicine ar kokia nors kita 
forma yra teisinga socialinė institucija. Kada Rawlsas skelbia, kad 
„institucijų, kurios atitinka du teisingumo principus, sistemos apma- 
tas dabar yra užbaigtas“*!, jis dar visai nėra atkreipęs dėmesio į klau- 
simą, kiek teisingumo esama šeimoje. Iš tikrųjų šeima Teisingumo 
teorijoje minima, išskyrus atsitiktines užuominas, tik trijuose konteks- 
tuose: kaip sąsaja tarp kartų, nes ji būtina kaupimo principui pagrįs- 
ti, kaip galima kliūtis siekiant visiškos galimybių lygybės (kada aiš- 
kinama tarp šeimų egzistuojanti nelygybė) ir kaip pirmoji moralinio 
ugdymo mokykla. Rawlsas pirmą kartą konkrečiai mini šeimą kaip 
teisingą instituciją trečiajame iš šių kontekstų. Tačiau jis mini ją ne 
tam, kad svarstytų, ar šeima „kokia nors forma“ yra teisinga institu- 
cija, ar ne, bet padarytų prielaidą. Rawlsas, aiškiai teigdamas, jog tai 
yra svarbu, formuluoja savo pirmąjį psichologinį moralinio ugdymo 
dėsnį vartodamas frazę: „jeigu šeimos institucijos yra teisingos...“ 

Tačiau akivaizdu, jog paties Rawlso samprotavimai apie socia- 
linį svarbiausių institucijų teisingumą nepagrindžia šios prielai- 


*! Ibid., p. 303. 
22 Theory, p. 490. Žr.: Deborah Kearns. „A Theory of Justice — and Love; Rawls 
on the Family“. — In Politics (Australasian Political Studies Association Journal) 18, 


no. 2 (November 1983), 39—40. Straipsnyje įdomiai nagrinėjama, kokią reikšmę 
turi tai, kad Rawlsas nesugebėjo savo moralinio ugdymo teorijoje iškelti teisingu- 
mo šeimoje klausimo. 

dos. Juk pagrindinis teorijos principas yra tas, kad teisingomis 
laikomos institucijos, kurių nariai hipotetiškai galėjo pritarti jų są- 
rangai, o teisingumas buvo įtvirtintas jiems nežinant, kokią vietą 
jiems skirta užimti šioje sąrangoje. Knygoje stengiamasi parodyti, 
kad du teisingumo kaip nešališkumo principai yra tie principai, 
kuriems būtų pritarę tokioje hipotetinėje situacijoje esantys indivi- 
dai. Bet kadangi pirminėje pozicijoje esantys asmenys yra šeimų 
galvos arba jų atstovai, jie neturi teisės spręsti teisingumo šeimose 
klausimų“. O dėl vaikų, tai Rawlsas, norėdamas pateisinti jų laiki- 
ną nelygybę, pateikia įtikinamą paternalistinį argumentą. Bet žmo- 
noms (arba visiems kitiems suaugusiems šeimos nariams, kurie 
nera jos „galvos“) pirminėje pozicijoje visiškai neatstovaujama. Jei- 
gu šeimose egzistuoja teisingumas, tai jose, kaip mano Rawlsas, jis 
turi rastis visai kitokiu būdu (šito Rawlsas nepaaiškina) negu kito- 
se institucijose, nes neįmanoma įsivaizduoti, kaip būtų galima ka- 
da nors išgirsti blogesnėje padėtyje esančių jų narių požiūrį. 
Atrodo, Rawlsas du kartus buvo arba atsisakąs prielaidos, kad 
pirminėje pozicijoje esančios šalys yra „šeimos galvos“, arba ma- 
nąs, kad moteris gali lygiai taip pat būti „šeimos galva“ kaip ir 
vyras. Aptardamas pamatines piliečių laisves, Rawlsas įrodinėja, 
kad pirmenybės teikimą vyrams „diferencijos principas pateisina 
tik tuo atveju, jeigu tai naudinga moterims ir priimtina jų požiū- 
+. Atrodo, kad vėliau jis linkęs manyti, jog neteisingumas ir 
iracionalumas, būdingi rasistinėms doktrinoms, taip pat yra būdin- 
gi ir seksistinėms doktrinoms“. Bet nepaisant šių fragmentų, ku- 
riuose, atrodo, metamas iššūkis formaliam lyties diskriminavimui, 
antroje dalyje, aptariant institucijas, daugeliu atžvilgių implicitiškai 


410 


riu 


vadovaujamasi prielaida, kad teisingas institucijas kuriančios šalys 
yra (visiškai tradicinių) šeimų galvos (vyrai), todėl joms nerūpi 


> Jane English straipsnyje, kuriame daugiau nagrinėjamos problemos, susiju- 
sios su Rawlso kaupimo principo įtvirtinimu negu teisingumo šeimoje problemos 
per se, teigia: „Rawlsas, traktuodamas pirminėje pozicijoje esančias šalis kaip šeimų 
galvas, o ne kaip individus, atskiria šeimą nuo teisingumo reikalavimų“. Žr.: Jane 
English. „Justice between Generations“. — In Philosophical Studies 31 (1977), 95. 


4 Theory, p. 99. 
2 Ibid., p. 149. 

teisingo paskirstymo šeimoje klausimai. Tad prielaida apie „šei- 
mos galvą“, toli gražu ne neutrali ar nekalta, lemia tokį rezultatą, 
kad iš teorijos akiračio išstumiama plati žmogaus gyvenimo sritis 
ir, konkrečiai, plati daugumos moterų gyvenimo sritis. 

Pirma, Rawlsas, nagrinėdamas turto pasiskirstymą, atrodo, re- 
miasi prielaida, kad visos pirminėje pozicijoje esančios šalys, paša- 
linus nežinojimo uždangą, pasirodys esančios apmokamos darbo 
rinkos dalyvės. Skiriamos dalys yra aptarinėjamos vartojant šei- 
mos pajamas nusakančias sąvokas, bet į šį aptarimą įterpiamos 
nuorodos į „individus“, tarsi šeimos ir individo nauda arba gerovė 
visiškai nesiskirtų“. Ši painiava užgožia faktą, kad atlyginimai mo- 
kami darbo jėgai, bet visuomenėse, kurioms būdinga lyčių diferen- 
cijos sistema (visose dabartinėse visuomenėse), neapmokama yra 
daug didesnė moterų negu vyrų darbo dalis, o dažnai moterų darbas 
net nepripažįstamas darbu. Šitaip nuslepiamas faktas, kad atsiran- 
danti nelygybė ir ekonominė moterų priklausomybė nuo vyrų, ko 
gero, turi galią veikti santykius šeimoje, taip pat lemia jos suaugusių 
narių laisvalaikį, prestižą, politines pareigas ir t.t. Visos diskusijos 
teisingumo šeimoje klausimu turėtų paliesti šias problemas. 

Taip pat ir vėliau Rawlsas, nagrinėdamas piliečių pareigas, da- 
ro prielaidą, kad teisingumas yra pirminėje pozicijoje esančių šei- 
mų galvų susitarimo rezultatas. Todėl jis negali aptarti ir lemtingai 
svarbaus moterims kaip pilietėms klausimo, kodėl jos nešaukia- 
mos į kariuomenę. Rawlsas daro išvadą, jog karo prievolė yra pa- 
teisinama, kai reikia ginti laisvę nuo neteisingo puolimo tiek, kiek 
institucijos „mėgina garantuoti, kad visi visuomenės nariai per sa- 
vo gyvenimą daugiau ar mažiau lygiai dalytųsi kančias, kurias 
galėtų sukelti šios primestos nelaimės, ir kad atrenkant šaukia- 
muosius tarnybon, būtų išvengta klasinio šališkumo““ 
neužsimenama apie tai, kad šis svarbiausias kišimasis į lygias pa- 


„ Tačiau net 


matines piliečių laisves visiškai nepaliečia moterų. 
Tad atrodo, kad Rawlsas, kuris pirmoje dalyje aiškiai teigia, jog 
formali lyčių diskriminacija yra nesuderinama su teisingumu, antro- 


“P Ibid., p. 270—74, 304—309. 
 Ibid., p. 380—381 (kuršyvas — ūut.). 

je dalyje taip smarkiai pasiduoda savo prielaidai dėl „šeimų gal- 
vų“, jog nagrinėdamas pamatinę visuomenės struktūrą, jis nesvarsto 
didesnės ekonominės moterų priklausomybės ir lyčių darbo pasi- 
dalijimo tipiškoje šeimoje. Jis taip pat nenagrinėja ir platesnio so- 
cialinio poveikio, kurį daro ši pamatinė lyčių diferencijos struktū- 
ra. Be to, trečioje dalyje, kur Rawlsas daro prielaidą, jog egzistuoja 
„tam tikros formos“ šeimos teisingumas kaip duotybė, nors jis prieš 
tai nenagrinėjo jokių alternatyvių formų, jo teiginys skamba taip, 
lyg jis mąstytų turėdamas omenyje tradicinę, lyčių diferencija grin- 
džiamą šeimos sąrangą. Pasak jo, šeima yra „maža asociacija, ku- 
riai paprastai būdinga aiški hierarchija ir kurios kiekvienas narys 
turi tam tikras teises ir pareigas”. Šeima atlieka moralės mokyto- 
jos vaidmenį iš dalies per tai, kad tėvai parodo, kokių „gero sū- 
naus arba geros dukters dorybių“ jie tikisi“. Rawlsas tęsia, kad 
šeimoje ir kitose asociacijose (mokyklose, gyvenamuosiuose rajonuo- 
se, panašių asmenų grupėse) išmokoma įvairių moralinių dorybių ir 
idealų. Vėliau gyvenime nuo jų pereinama prie dorybių ir idealų, 
susijusių su įvairiais statusais, profesijomis ir padėtimi šeimoje. „Šių 
idealų turinį lemia įvairios geros Žmonos ir vyro, gero draugo ir 
piliečio, ir t.t. sampratos.“ Turint omenyje šiuos neįprastus nukry- 
pimus nuo tariamai bendrų vyriškų sąvokų, vartojamų visur kitur 
knygoje, darosi panašu, jog Rawlsas leidžia suprasti, kad dukterys 
yra geros kitaip negu sūnūs, o žmonos — kitaip negu vyrai. Atrodo, 
kad čia pripažįstama gana tradicinė lyčių diferencijos sistema. 

Bet nepaisant to, Rawlsas, kaip buvo pažymėta anksčiau, ne tik 
„daro prielaidą, kad pamatinė gerai sutvarkytos visuomenės struk- 
tūra apima kokios nors formos šeimą“. Šį teiginį jis papildo komen- 
taru, kad „plačiau nagrinėjant, galima suabejoti šeimos institucija ir 
išties gali paaiškėti, jog pirmenybė teiktina kitokiai šeimos sąran- 
gai““'. Bet kodėl, norint iškelti klausimus dėl šeimos institucijos, 
reikia platesnio tyrinėjimo negu tas, kuris atliekamas Teisingumo 


8 Ibid., p. 467. 

> Ibid. 

* Ibid., p. 468. 

3! Tbid., p. 462—463 (kursyvas — aut.). 


437 


SUSAN MOLLER OKIN 


teorijoje? Žinoma, Rawlsas iš pat pradžių yra teisus, kada šeimą 
įvardija kaip vieną iš tų kertinių visuomenės institucijų, nuo kurių 
labiausiai priklauso individų gyvenimo galimybės. Šeima nėra pri- 
vati asociacija, panaši į bažnyčią ar universitetą, kurie gali būti 
labai įvairaus pobūdžio ir į kuriuos galima savo noru įstoti ir iš jų 
išstoti. Juk nors turime tam tikrą galimybę rinktis (kad ir labai 
ribotą), ar kurti lyčių diferencija pagrįstą šeimą, neturime jokio 
pasirinkimo, ar norime gimti tokioje šeimoje. Turint tai omenyje, 
Rawlso nesugebėjimas šeimos sąrangai pritaikyti savo teisingumo 
principus yra itin svarbus dalykas, nes jis tikėjo, jog teisingumo 
teorija privalo paaiškinti, „kaip [individai] tampa tuo, kas jie yra“, 
ir ši teorija „negali tarti, kad jų galutiniai tikslai ir interesai, jų 
požiūriai į save ir savo gyvenimą yra išankstinė duotybė“. Juk 
akivaizdu, kad šeima ir jos lyčių diferencija pagrįsta sąranga, o ypač 
motinystė yra esminis veiksnys, lemiantis skirtingą dviejų lyčių so- 
cializaciją — tai, kaip vyrai ir moterys „tampa tuo, kas jie yra“. 

Jeigu Rawlsas, konstruodamas savo teoriją, būtų rėmęsis prie- 
laida, kad visi suaugę Žmonės turi dalyvauti tame, kas vyksta už 
nežinojimo uždangos, jis nebūtų turėjęs kito pasirinkimo, kaip tik 
reikalauti, jog šeima, kaip svarbiausia visuomenės institucija, da- 
ranti įtaką individų gyvenimo galimybėmis, būtų kuriama vado- 
vaujantis dviem teisingumo principais. Šią išvadą aš išplėtosiu pas- 
kutiniame straipsnio skirsnyje. Bet pirma aptarsiu kitą naują tei- 
singumo teoriją, kuri labai skiriasi nuo Rawlso teorijos ir, vertina- 
ma feministiniu požiūriu, kelia kitas problemas. 


Atskiros teisingumo sferos 


Michaelio Walzerio veikalas Teisingumo sferos nuostabiai išsiski- 
ria iš šiuolaikinių teisingumo teorijų autoriaus dėmesingumu klau- 
simams, susijusiems su lytimi. Walzerio teorija iškyla kaip kon- 
trastas daugumos moralės ir politikos filosofų tolesniam abejingu- 
mui feministinėms problemoms tiek tuo, kad ji dėstoma daugiau- 
sia ne seksistine kalba, tiek ir tuo, kad joje pabrėžiama, jog šeima 


2 „The Basic Structure as Subject“, p. 160. 

sudaro reikšmingą „teisingumo sferą“, be to, konkrečiai kalbama 
apie nevienodą lyčių galią ir diskriminaciją. Tačiau žvelgiant į knygą 
per lyčių prizmę, išryškėja ir jos privalumai, ir jos trūkumai. Teori- 
nės prielaidos, leidžiančios pagrįsti egzistavimą atskirų sferų, ku- 
rios teisingoje visuomenėje privalo leisti kartu egzistuoti įvairioms 
nelygybės apraiškoms nesukurdamos dominavimo situacijos, yra 
gan stiprus feministinės kritikos įrankis. Bet aš teigsiu, kad ši kri- 
tika, kaip ji plėtojama ir pabrėžiama, suabejoja kultūriniu reliaty- 
vizmu, kuris yra esminė Walzerio teisingumo teorijos dalis. O kiek 
šis reliatyvizmas klesti, tiek jis rimtai menkina teorijos feministinio 
potencialo poveikį. 

Pradėdamas Teisingumo sferas, Walzeris išdėsto savo teorijos 
tikslus: 

Noriu įrodyti... kad patys teisingumo principai yra pliuralistiniai 
savo forma; kad įvairias socialines gėrybes derėtų skirstyti vadovau- 
jantis skirtingais motyvais, taikant skirtingas procedūras, tai turėtų 
daryti skirtingi subjektai; kad visi šie skirtumai kyla iš to, jog skirtin- 
gai suprantamos pačios socialinės gėrybės — tai yra neišvengiamas 
istorinio ir kultūrinio partikuliarizmo rezultatas.” 

Šiame trumpame apibendrinime galima išskirti du teisingumo 
kriterijus. Aš įrodysiu, kad jie yra ne tik visiškai skirtingi, bet ir 
smarkiai prieštarauja vienas kitam. Pirmiausia apibendrinsiu Wal- 
zerio „atskirų sferų“ argumentą ir jo reliatyvistinę arba partikulia- 
ristinę nuostatą, o tada parodysiu, kaip lengvai išryškėja šių sferų 
konfliktas lyties ir šių sferų teisingumo ar neteisingumo kontekste. 

Vienas iš pamatinių Walzerio teiginių yra tas, kad teisingumas 
nesuponuoja reikalavimo, jog socialinės gėrybės būtų lygiai skirs- 
tomos atitinkamose sferose, bet, ko gero, būtina išlaikyti šių sferų 
autonomiškumą tuo požiūriu, jog vienoje iš jų egzistuojančiai ne- 
lygybei nebūtų leidžiama virsti nelygybe kitose sferose. Iš principo 
socialiniam teisingumui kelia grėsmę ir socialinio gėrio ar sociali- 
nių gėrybių monopolija, kurią turi vienas arba keli asmenys atski- 
roje sferoje, ir tai, kad koks nors gėris dominuoja kitų, kitokioms 
sferoms priklausančių gėrybių atžvilgiu. Bet Walzeris, būdamas 
įsitikinęs, kad monopolijos neįmanoma panaikinti be nuolatinio 


3 Spheres, p. 6. 

valstybės kišimosi“, pats labiausiai rūpinasi, jog būtų panaikintas 
dominavimas. Kritikuodamas dominavimą, jis siūlo taikyti skirsty- 
mo principą, kad „nedera skirti jokios socialinės gėrybės x vyrams 
ir moterims, kurie turi tam tikrą kitą gėrybę y, tik todėl, kad jie turi 
y, ir nepaisant, kokia yra x prasmė““. Pripažinus šį principą, atsi- 
rastų visuomenė, kurioje teisingumas taptų „skirtingų gėrybių skirs- 
tymu skirtingoms vyrų ir moterų draugijoms vadovaujantis skir- 
tingais motyvais ir pagal skirtingas procedūras“ *. 

Šią teisingumo sampratą, pasak kurios, teisingumas priklauso 
nuo įvairių paskirstymo sferų autonomiškumo, Walzeris pateikia 
kaip „kritinį principą — iš tikrųjų... radikalų principą““?. Šį požiūrį 
patvirtina daugelis atvejų, kada jis konkrečiai taiko šį principą, ypač 
svarstydamas darbininkų nuosavybės ir visų įmonių, išskyrus ma- 
žas, kontrolės klausimą”. O kai aptarinėsime feministines atskirų 
sferų kaip teisingumo kriterijaus implikacijas, pamatysime, kad ir 
jas galima interpretuoti kaip pagrindžiančias radikalių socialinių 
pokyčių poreikį. Pasak Walzerio, skirstymo standartai, kuriuos pa- 
grindžia kriterijus, būna 

dažnai pažeidinėjami, gėrybės išgrobstamos, į sferas braunamasi. Tai 

daro galingi vyrai ir moterys. 

Faktiškai pažeidinėjimai būna sistemingi... Kad ir kokios sudėtin- 
gos būtų jų skirstymo sistemos, daugumos visuomenių sąrangos pa- 
grindas tarsi primena socialinę aukso standarto atmainą: vienas gėris 
arba vienas gėrybių paketas vyrauja ir tampa vertinimo matu visose 
paskirstymo sferose. Ir šis gėris arba gėrybių paketas paprastai mo- 
nopolizuojamas, jo vertingumą palaiko jo turėtojų stiprumas ir susi- 
telkimas.?? 

Šitaip parodęs, kokiu mastu paprastai pažeidinėjamas „teisingumo 
sferų“ kriterijus, Walzeris toliau aiškina, kaip panaudojama ideo- 
logija siekiant įteisinti tokius pažeidimus. Ideologija, naudojama 


> Ibid., p. 14—17. 
3 Ibid., p. 20. 
 Ibid., p. 26. 

%7 Ibid., p. 10. 

8 Ibid., p. 291—303. 
3 Ibid., p. 10. 

grupės siekiui monopolizuoti dominuojantį gėrį, „savo standarti- 
ne forma mėgina susieti teisėtą valdymą su tam tikromis asmeni- 
nėmis savybėmis tarpininkaujant filosofiniam principui“*. Bet, 
Walzerio nuomone, ideologijos, kaip ir teisingumo sampratos, yra 
pliuralistinės. Jo požiūriu, grupės, kurios naudoja skirtingus ideo- 
loginius principus stengdamosi pateisinti savo dominavimą, „kon- 
kuruoja viena su kita, kovoja dėl viršenybės. Laimi viena grupė, 
po to — kita; arba būna sukuriamos koalicijos, o viršenybe dali- 
jamasi nenoriai. Nėra ir neturėtų būti galutinės pergalės“*!. Jeigu 
tai yra tikslus buvusios ir esamos mūsų visuomenės padėties api- 
būdinimas, jis švelnina kritinį Walzerio pirmojo teisingumo kriteri- 
jaus poveikį, nes sunku suprasti, kaip dominavimas ir monopolija, 
kuriuos jis laiko būdingais daugumai visuomenių, gali koegzis- 
tuoti su tikrai konkuruojančiomis pliuralistinėmis ideologijomis. 
Bet prieš nagrinėdami jį toliau, turime aptarti jo pateiktą antrąjį 
kriterijų. 

Walzeris iš pat pradžių aiškiai teigia, kad jo teisingumo teorija 
yra labai reliatyvistinė arba, kaip jis sako, „radikaliai partikuliaris- 
tinė“*?. Jis aiškina, kad vyrų ir moterų teisės, išskyrus teisę į gyvy- 
bę ir laisvę, „nekyla iš to, kad visi esame Žmonės; jos kyla iš ben- 
drų socialinių gėrybių sampratų; jos yra lokalinio ir konkretaus 
pobūdžio“*. Pasak jo, „teisingumas susijęs su socialinėmis pras- 
mėmis... Konkreti visuomenė yra teisinga, jeigu jos gyvenimas iš 
esmės atitinka bendras jos narių sampratas“*“. O kadangi „socia- 
linės prasmės yra istoriškos... ilgainiui keičiasi paskirstymai, taip 
pat paskirstymų teisingumas ir neteisingumas““*. 

Walzeris, įtvirtindamas ir pabrėždamas kultūrinį savo teisingu- 
mo teorijos reliatyvizmą, ginčijasi su filosofais, kurie „išsižada mies- 
to norėdami suformuluoti... objektyvų ir visuotinį požiūrį“. Kon- 


# Ibid., p. 12. 

* Ibid. 

" Ibid., p. xiv. 

* Ibid., p. XV. 

H Ibid., p. 312—313. 
* Ibid., p. 9. 

krečiai, jis nesutinka su tuo, kad Rawlsas, plėtodamas savo teisin- 
gumo teoriją, nesusieja jos su konkrečia kultūra ir nekildina jos iš 
bendrų sampratų arba susitarimų, sukuriamų arba sudaromų rea- 
lių istorinių Žmonių, puikiai Žinančių, kas jie yra ir kokia jų padė- 
tis visuomenėje. Nors neatrodo, kad jis nepritartų tam, jog reikalus 
spręstų racionalūs subjektai, esantys už nežinojimo uždangos, kaip 
tai daryti siūlo Rawlsas, bet jis nėra įsitikinęs, kad teisingumo prin- 
cipai, dėl kurių susitarta tokioje situacijoje yra reikšmingi arba turi 
galią tiems patiems Žmonėms, jeigu šie kartą virto „paprastais žmo- 
nėmis su tvirtu savo tapatumo jausmu, su gėrybėmis savo rankose, 
paskendusiais kasdieniuose rūpesčiuose“. Ar jie „pakartotų savo 
hipotetinį pasirinkimą, ar net pripažintų, kad tai — jų pačių pasi- 
rinkimas?“* Jeigu išvados dėl teisingumo privalo turėti „jėgą“, tai 
šios išvados turi būti ne tokioje hipotetinėje situacijoje pasirenkami 
principai, bet atsakymas į klausimą: 

Ką rinktųsi panašūs į mus individai, kurių padėtis tokia kaip mūsų, 

kurie priklauso tai pačiai kultūrai ir yra pasiryžę jai toliau priklausyti? 

Ir šis klausimas lengvai paverčiamas klausimu: kokius pasirinkimus 

jau esame padarę mūsų bendrame gyvenime? Kokias bendras sam- 

pratas (iš tikrųjų) pripažįstame?* 

Atrodo, kad šiam labai reliatyvistiniam kriterijui, kuriuo verti- 
namas socialinių struktūrų ir paskirstymo teisingumas, aiškiai trūks- 
ta kritinės perspektyvos. Jeigu Walzeris, teigdamas, kad išvada ar 
sistema turi „jėgą“, turėjo omenyje tik tai, jog jos yra lengviau 
įtvirtinamos, jis, be abejonės, būtų teisus atmesdamas Rawlso meto- 
dą. Bet jis aiškiai turi omenyje kažką daugiau. Juk, pasak jo, Raw- 
Iso formulė, kaip rinktis teisingumo principus būnant už nežino- 
jimo uždangos, „nelabai daug padeda sprendžiant, ką rinksis žmo- 
nės arba ką jie turėtų rinktis, žinodami, kas ir kur jie yra“*. Tad jis 
turi omenyje, kad Rawlso siūlomu būdu pasirinkti teisingumo prin- 
cipai neturi jokios konkrečios moralinės galios. Priešingai, „filoso- 


+¢ Ibid., p. xiv. 

Y Ibid., p. 5; taip pat žr. p. 79. 
* Ibid., p. 5. 

P Ibid., p. 79 (kursyvas — aut.). 

fai... tik tada deramai siekia teisingumo, kada jie besąlygiškai ger- 
bia sampratas, siejančias juos su visais piliečiais“. 

Tačiau Walzerio ketinimas pasikliauti „bendromis samprato- 
mis“ kelia daugybę keblumų. Juk jis nenori kurti teorijos, kuri 
būtų visiškai nekritiška tam, kaip kokioje nors visuomenėje vyksta 
skirstymas ir kaip jis pateisinamas. Jis aiškina, kad jo ieškoma so- 
cialinė vizija „jau latentiškai glūdi... mūsų bendrose socialinių gėry- 
bių sampratose“, o „tikslas... yra ypatingas apmąstymas, iškelian- 
tis tas gilesnes socialinių gėrybių sampratas, kurios nebūtinai at- 
spindimos kasdienėje dominavimo ir monopolizavimo praktiko- 
je". Bet kaip nustatyti, kurios sampratos mums „(tikrai) bendros“, 
gilios, latentinės ir nebūtinai atsispindi mūsų praktikoje? 

Walzeris pasikliauja dviem skirtingais teisingumo kriterijais — 
„atskirų sferų“ standartu ir „bendrų sampratų“, arba „socialinių 
prasmių“, standartu. Dėl to jo teorijoje atsiranda stipri įtampa. At- 
rodo, jog tėra vienas būdas, kaip užkirsti kelią tam, kad, remiantis 
šiais dviem kriterijais, nebūtų daromos skirtingos išvados, kas yra 
teisingumas. Reikia įrodyti, kad mūsų turimos bendros sampratos 
teisingumo klausimais iš tikrųjų tenkina „atskirų sferų“ kriterijų. 
Nepaisant tokių fragmentų, koks yra cituojamas p. 21—22, kartais 
atrodo, kad Walzeris tiki, jog taip ir yra. Jis aiškina, kad jeigu 
teisingos arba egalitarinės visuomenės „nebūtų jau čia — tarsi la- 
tentinės mūsų sąvokose ir kategorijose — mes niekada apie ją ne- 
žinotume nieko konkretaus arba neįgyvendintume jos iš tikrųjų“, 
ir priduria, kad „mūsų sampratoms būdinga nuolatinė tendencija 
nurodyti, jog daiktai būtų naudojami turint tikslą dominuoti“. 

Įtampa tarp dviejų Walzerio teisingumo kriterijų tampa stip- 
riausia tada, kai aptariamos iš esmės hierarchinės visuomenės, ku- 
riose „dominavimas ir monopolija nėra pažeidimai, bet yra pras- 
mingi, o socialinės gėrybės suvokiamos hierarchijos požiūriu“. Wal- 
zeris, norėdamas išnagrinėti, kokį iššūkį tokios visuomenės meta 
jo prielaidai, kad „socialinės prasmės reikalingos skirstymo sferų 


* Ibid., p. 320. 
^l Ibid., p. xiv, 26 (kursyvas — aut.). 
5% Ibid., p. xiv—xv. 


443 


SUSAN MOLLER OKIN 


autonomijos arba santykiškos autonomijos“, renkasi feodalinę ir 
ypač kastinę visuomenes. Pasak jo, tokias sistemas 

sukuria nepaprastas prasmių integralumas. Prestižas, turtas, Žinios, 

pareigos, profesija, maistas, drabužiai, net tokia socialinė gėrybė kaip 

pokalbis — visa tai subordinuota ir intelektualinei, ir fizinei hierarchi- 

jos disciplinai.“ 
Pačią hierarchiją determinuoja išskirtinė vertybė. Kastų sistemos 
atveju tai būna ritualinis grynumas, kai svarbiausia — kilmė ir 
kraujas. Nuo tokios vertybės priklauso visų kitų gėrybių skirsty- 
mas, tad „socialinės prasmės iš dalies sutampa ir susisieja““? pra- 
rasdamos savo autonomiškumą. Pasak Walzerio, kuo tobuliau to- 
kiose sistemose susietos socialinės prasmės, „tuo mažiau įmanoma 
net galvoti apie visapusišką lygybę“, o „teisingumas taps nelygy- 
bės padėjėju““. Vis dėlto, vertindamas tokias sistemas pagal savo 
„bendrų sampratų“, arba „socialinių prasmių“, teisingumo kriteri- 
jų, jis vienareikšmiai teigia, kad tokios visuomenės gali atitikti „(vi- 
dinius) teisingumo standartus““*. Iš tiesų, vadovaujantis šiuo krite- 
rijumi, nėra pagrindo daryti išvadą, kad kastinės visuomenės yra 
neteisingesnės visuomenės už tas, kuriose nėra diskriminacijos įgim- 
to statuso arba savybių pagrindu. 

Apie kastines visuomenes, kurioms būdingos nediferencijuotos 
socialinės prasmės, Walzeris rašo taip, lyg joms būtų svetimi visi 
mūsų kultūros bruožai. Tik remdamasis šia prielaida, jis gali ma- 
nyti, kad jo nurodomi du teisingos visuomenės kriterijai rimtai 
neprieštarauja vienas kitam šiuolaikiniame kontekste. Bet skaity- 
dami, kaip jis apibūdina kastinę visuomenę, kurios visose gyveni- 
mo sferose įgimtos savybės lemia vyraujantį arba priklausomą statu- 
są socialinių gėrybių atžvilgiu, galime suprasti, kad ši visuomenė 
labai panaši į lyčių diferencijos sistemą, kurios mūsų visuomenė pra- 
dėjo formaliai kratytis tik praėjusiame amžiuje ir kurią dideliu mas- 


` Ibid., p. 26. 

~ Ibid., p. 27. 

` Ibid. 

“ Ibid., p. 27; 313. 
* Ibid., p. 315. 

tu vis dar išlaiko ekonominės struktūros ir papročio jėga bei ide- 
ologija, paveldėta iš labai patriarchališkos praeities. Atrodo, kad iš 
tikrųjų tarp kastų ir lyčių hierarchijų tėra du reikšmingi skirtumai: 
vienas yra tas, kad moterys nebuvo fiziškai atskirtos nuo vyrų; o 
kitas — kad nors Walzeris ir teigia, jog „atrodo, kad politinė val- 
džia visada išvengdavo kastų įstatymų“““, ji tik retai išvengdavo 
lyčių diferencijos įstatymų. Panašiai kaip kastų hierarchiją, lyčių 
diferencijos hierarchiją determinuoja išskirtinė vertybė — lytis. 
Čia ritualinį grynumą pakeičia vyriškumas. Panašiai kaip kastų 
hierarchija, lyčių diferencijos hierarchija apibrėžia vaidmenis, atsa- 
komybę, teises ir kitas socialines gėrybes atsižvelgdama į įgimtas 
savybes, kurioms teikiama itin didelė reikšmė. Visos socialinės gė- 
rybės, kurias išvardijo Walzeris apibūdindamas kastinę visuome- 
nę, buvo, o dauguma jų vis dar yra diferencijuotai skirstomos dviejų 
lyčių atstovams. Visiškai akivaizdu, kad šis teiginys yra teisingas 
kalbant apie prestižą, turtą, Žinias, pareigas ir profesiją, nors skir- 
tumas tarp lyčių kai kuriose iš šių sričių paskutiniaisiais metais 
pradėjo mažėti. Neturtingų klasių ir kultūrų vyrams dažnai palie- 
kama daugiau ir geresnio maisto, moterų drabužiai būdavo, o daž- 
niausiai ir dabar tebėra modeliuojami taip, kad, užuot buvę tinka- 
mi ir patogūs, jie varžo jų judesius arba traukia vyrus, ir daugelyje 
socialinių kontekstų — nuo senovės Graikijos iki devynioliktojo ir 
dvidešimtojo šimtmečio popietinių pašnekesių ir vyrų klubų? — 
moterims buvo neleidžiama dalyvauti vyrų pokalbiuose. 

Kaip ir kastinėse visuomenėse, ideologija suvaidino lemiamą 
vaidmenį įamžinant patriarchato teisėtumą. Nors Walzeris, turė- 
damas omenyje kastinės visuomenės kontekstą, teigia, kad „netu- 
rėtume manyti, jog vyrai ir moterys visada yra visiškai patenkinti 


S Thid., p. 27. 


° Walzeris fragmente, kuriame jis lyties požiūriu nešališka kalba kovoja dėl 
patikimumo, teigia, kad „įvairiais istoriniais laikotarpiais“ visas vyraujančias gėry- 
bes, tokias kaip „fizinė jėga, šeimos reputacija, religinės arba politinės pareigos, 
žemės nuosavybė, kapitalas, techninės žinios“, „monopolizuodavo kokia nors vyrų 
ir moterų grupė“ (Spheres, p. 11). Iš tikrųjų vyrai monopolizavo šias gėrybes (o kai 
kurias svarbiausias iš jų monopolizuoja iki šiol), atimdami jas iš moterų bent jau taip 
pat, kaip jas monopolizuodavo kokia nors vyrų ir moterų grupė, atimdama jas iš 
kokios nors kitos grupės. 


445 


SUSAN MOLLER OKIN 


4161) 


radikalia nelygybe 
nai jie būdavo ir būna patenkinti. Imkime lyčių diferencijos siste- 
mą kaip pavyzdį. Šeimos pagrindas yra teisė ir paprotys, supo- 
nuojantys vyro dominavimą ir moters subordinavimą bei priklau- 
somybę, tą pačią hierarchiją diegia religija ir stiprina ją mistiškai ir 
šventai sureikšmindama vyrišką dievybę, švietimo sistema ne tik 


„ideologija padeda mums suprasti, kaip daž- 


neleidžia moterims pasiekti didesnių jos aukštumų, bet įtvirtina 
kaip tiesą ir protą tuos pačius intelektualinius patriarchato pagrin- 
dus — vadinasi, galimybės atsirasti konkuruojančiai lyties ir lyčių 
diferencijos ideologijai yra griežtai apribotos. Iš tikrųjų ideologija, 
kurią įkūnija tai, kas neseniai buvo pavadinta mąstymo „vyriškąja 
srove“, neabejojamai yra vienos iš totališkiausių ir skvarbiausių 
ideologijos pavyzdžių istorijoje“!. 

Nagrinėdamas socialinių pokyčių galimybę apskritai, Walzeris 
pasikliauja tuo, jog paplitę nepritariantys požiūriai. Daugumoje 
visuomenių, net jeigu 

plačiai tikima, kad ideologija, teisinanti /socialinių gėrybių/ užgrobi- 

mą, yra teisinga... piktinimasis ir priešinimasis yra (beveik) tiek pat 

paplitę kaip ir tikėjimas. Visada yra, o po tam tikro laiko atsiranda 

labai daug žmonių, kurie mano, jog užgrobimas reiškia ne teisingumą, 

bet uzurpavimą.“* 
Bet kuo socialinė sistema panašesnė į kastų sistemą, kurioje socia- 
linės prasmės „iš dalies sutampa ir susisieja“, tuo mažesnė tikimy- 
bė, jog rasis ar bus kurstomi tokie nepritariantys požiūriai. Kuo 
beatodairiškesnis dominavimas ir kuo labiau įvairias sritis per- 
smelkusi jo ideologija, tuo menkesnė galimybė, kad bus suabejota 
visa dominuojančia struktūra ar kad jai bus priešinamasi. Įrodinė- 
damas, kad tokia sistema gali atitikti „(vidinius) teisingumo stan- 
dartus“, jeigu jai iš tikrųjų pritaria jos nariai, Walzeris pripažįsta 
paradoksą, kad kuo neteisingesnė sistema vieno iš jo siūlomų krite- 
rijų aspektu (dominavimas yra viską apimantis), tuo labiau tikėti- 


o Spheres, p. 27. 


e! Šį posaki nukalė Mary O'Brien savo darbe The Politics of Reproduction. — 
London: Routledge and Kegan Paul, 1981. 


62 Spheres, p. 12. 

na, jog ji pajėgs išlaikyti valdančios grupės ideologiją, taigi ir ati- 
tikti kitą jo siūlomą kriterijų (ši sistema atitiks bendras sampratas). 
Ši teisingumo samprata pavojinga tuo, kad teisingumas tampa la- 
bai priklausomas nuo Žmonių įsitikinimų“. 

Net jeigu iš esmės hierarchinė visuomenė remtųsi bendromis 
socialinėmis prasmėmis, mes tikrai būtume atsargūs darydami iš- 
vadą, nors ją aiškiai daro Walzeris, jog hierarchija tapo teisinga 
todėl, kad dėl jos buvo susitarta arba kad jai neprieštaraujama“'. 
Bet kas, jeigu engėjai ir engiamieji nesutaria iš esmės? Kas, jeigu 
engėjai teigia, kaip kad jie dažnai darė, jog aristokratai, brahmanai 
ar vyrai yra tikrieji žmonės tokia prasme, kokia nėra vergai, nelie- 
čiamieji ar moterys? Kas, jeigu jie teigia, kad nors valdantieji įtvir- 
tina lygų teisingumą tarp savęs, jie teisingai reikalauja, jog kitų 
kategorijų Žmonės vykdytų funkcijas, leidžiančias palaikyti tikrai 
žmogišką egzistavimą tų, kurie sugeba taip egzistuoti? O kas, jeigu 
vergai arba neliečiamieji, arba moterys iš tikrųjų kokiu nors būdu 
įsitikintų (nepaisant visų skirtumų), kad jie ir jos taip pat yra tikri 
žmonės ir kad visi teisingumo principai, galiojantys tarp jų engėjų, 
teisėtai turėtų būti taikomi ir jiems? Atrodo, kad pridėjus prie ne- 
sutarimų šį labiau pamatinį negu prasmingą ginčą, atsiranda dvi 
nesuderinamos teisingumo teorijos. Mat niekaip nebūtų randama 
bendrų prasmių svarbiausiais klausimais. 

Ši problema tampa netgi dar sudėtingesnė, kai būna esminių 
nesutarimų ne tik tarp engėjų ir engiamųjų, bet netgi engiamųjų 
gretose. Puikus tokio nesutarimo pavyzdys yra šiuolaikiniai požiū- 
riai į lyčių diferencijos sistemą. Kaip parodė feminizmo ir antife- 
minizmo tyrinėjimai, pačios moterys yra smarkiai susiskaldžiusios 
lyčių diferencijos sistemos klausimu. Moterys antifeministės ne tik 


6 Žr.: Bernard Williams. „The Idea of Equality“. — In Philosophy, Politics and 
Socicty (Second Series), ed. Peter Laslett and W. G. Runciman. — Oxford: Basil 
Blackwell, 1962, p. 119—120, kur glaustai aptariamas hierarchinių visuomenių so- 
cialinis sąlygotumas ir pateisinimas. Čia kritikuojama Walzerio nuostata. Norman 
Daniels neseniai kritikavo Walzerį šiuo klausimu Teisingumo sferų apžvalgoje žur- 
nale The Philosophical Review XCIV, no. I (January 1985), 145—146. 


& Žr. Ronaldo Dworkino Teisingumo sferų apžvalgą. — In New York Review of 
Books (April 14, 1983), p. 4—5, ir Walzerio atsakymą. — In New York Review of Books 
(July 21, 1983). 

neatmeta jos kaip neteisingos, bet nuolatinę ekonominę moterų 
priklausomybę ir tai, kad vyrai dominuoja už namų slenksčio esan- 
čiame pasaulyje, pripažįsta esant natūralų ir neišvengiamą dalyką, 
turėdamos omenyje ypatingas moters reprodukcines funkcijas“. 
Net tarp feminisčių pastaraisiais metais padaugėjo nesutarimų. Jos 
susiskaldė į tas, kurios pačią lyčių diferencijos sistemą laiko pro- 
blema ir tikisi androginiškos visuomenės, ir tas, kurios, šlovinda- 
mos ypatingą moters prigimtį ir tradicinius vaidmenis, ne šių vaid- 
menų egzistavimą laiko problema, o tai, kad vyriškoje kultūroje 
moterų savybės ir veikla yra nuvertinamos“. Atrodo, kad šie prie- 
šingi pažiūrų į pačią lyčių skirtumo prigimtį ir atitinkamus jo so- 
cialinius padarinius poliai nesukuria bendros intelektualinės struk- 
tūros ginčams dėl paskirstymo. O Walzerio teisingumo teorija ne- 
duoda kriterijaus, padedančio įvertinti šias pažiūras, bet tik ape- 
liuoja į kažkokias gilesnes, latentines sampratas, kurių neva visi 
laikosi, nepaisydami savo nesutarimų. 

Kaip esu nurodžiusi anksčiau, Walzerio teisingumo teorija yra 
nuosekli tiek, kiek yra suderinami du jos teisingumo kriterijai, o šis 
suderinamumas savo ruožtu priklauso nuo to, ar bendros visuome- 
nės sampratos reikalauja, kad skirtingos skirstymo sferos būtų sa- 
varankiškos. Aš taip pat teigiau, kad šiuolaikinei visuomenei vis 
dar gana būdinga kastų sistemą primenanti lyčių diferencijos sis- 
tema, kuri absoliučiai dominavo praeityje. Todėl ši visuomenė ne- 
atitinka tik ką nurodytos sąlygos. Nors kartais atrodo, kad Walze- 


i Naujausią tokių požiūrių analizę žr.: Kristin Luker. Abortion and the Politics 
of Motherhood. — Berkeley: University of California Press, 1984, ypač 8 sk. Feminis- 
tės yra linkusios bent jau iš dalies aiškinti tokius požiūrius patriarchalinės ideolo- 
gijos daroma įtaka; akivaizdu, kad religija yra svarbus veiksnys. Tokią antifeminis- 
tinę poziciją darosi vis sunkiau nuosekliai išlaikyti po to, kai pradėtos feministinės 
reformos. Mat šios pozicijos šalininkės susiduria su problema, kaip joms pavyks 
atšaukti politines permainas ir kartu išlaikyti tai, ką jos tiki esant joms tinkamu, 
politiškai bejėgišku vaidmeniu. 

66 Šis susiskaldymas sąžiningai ir aiškiai nušviečiamas Iris Marion Young straips- 
nyje „Humanism, Gynocentrism and Feminist Politics“. — In Hypatia: A Journal of 
Feminist Philosophy, no. 3. Tai speciali Women’s Studies International Forum 8, no. 3 
(1985), 173—183, problema. Ginocentriniam feminizmui iškyla problema, panaši į 
antifeminizmo problemą: kaip gali būti deramai įvertintas moters darbas, rūpesčiai 
ir perspektyvos, kol ji nesiekia ir neįgyja valdžios vyraujančioje, vvriškoje sferoje? 

ris pamiršta mūsų patriarchalinę istoriją“", vis dėlto jis kartkartė- 
mis ir aiškiai parodo suprantąs dabartines patriarchato apraiškas. 
Pvz., savo veikalo skyriaus apie pripažinimą pradžioje jis pareiš- 
kia, kad toliau jo dėstomi argumentai tik iš dalies tinkami mote- 
rims. Pasak jo, toliau vartojami kreipiniai „panele“ (Miss.) ir „po- 
nia” (Mrs.) simbolizuoja, kad vis dar smarkiai moterys vertinamos 
ir apibūdinamos pagal jų padėtį šeimoje: „tai, kad nėra universa- 
laus kreipinio, rodo, kad moterys, arba daugelis moterų, vis dar 
tebėra atskirtos nuo socialinio pasaulio, nuo pripažinimo sferos, 
kokia ši yra dabar““. Bet šis požiūris, kad argumentai tik iš dalies 
tinkami moterims, arba tinkami tik nedaugeliui moterų, yra tiek 
pat tinkamas beveik visoms kitoms teisingumo sferoms, aptaria- 
moms knygoje. Politinė valdžia ir pareigos, sunkus darbas, pinigai 
ir paslaugos, saugumas — argi kurie nors iš šių dalykų yra po 
lygiai paskirstyti abiem lytims? Aišku, kad visais atvejais mote- 
rims atvirai arba slapta skiriamas funkcinis tikros arba potencialios 
žmonos ir motinos vaidmuo, kadangi jos yra pagrindinės vaikų 
auklėtojos, tad paverčiamos iš esmės priklausomomis nuo vyro. 
Visa tai smarkiai lemia tą faktą, kad, skirstant daugumą socialinių 
gėrybių, moterims apskritai jų tenka mažiau ir jos apkraunamos di- 
desne našta. Nors Walzeris retkarčiais nagrinėja pripažinimą ir iš 
feministinės perspektyvos, bet skyrelis, pavadintas „Moters klausi- 
mais“, gana trumpas ir jis dažnai nepastebi šio klausimo implikacijų. 

Pradėdamas aptarinėti moterų engimą, Walzeris teigia, kad 
„realų moterų engimą lemia ne tiek jų šeimyninė padėtis, kiek 
tai, kad jos išstumiamos iš visų kitų sričių“. Šeima skriaudžia mo- 
teris nustatydama lyčių vaidmenis daugelyje veiklos sričių, „ku- 
riose lytis yra visiškai nereikšminga“. Išsilaisvinimas iš šios „po- 
litinės ir ekonominės mizoginijos“ prasideda ne šeimoje. Rinka 
neturi nustatyti „jokių vidinių kliūčių dalyvauti moterims““?. Bet, 


6 Žr. 59 išnašą. 
6 Spheres, p. 252. Taip pat žr.: William Safire. „On Language“, ir redaktoriaus 


atsakymą — New York Times Magazine, Sunday, August 5, 1984, p. 8—10; 1986 m. 
New York Times pagaliau sutiko tam tikrais atvejais vartoti kreipinį „Ms“. 


6? Spheres, p. 240—241. 

atrodo, jis nori pasakyti (nagrinėdamas devyniolikto šimtmečio 
Kinijos pavyzdį), kad šis išsilaisvinimas negali baigtis ne šeimo- 
je: „Pati šeima turi būti reformuota taip, kad jos galia nebesiek- 
tų pareigų sferos“ (arba, galėtume pridurti, jokių kitų skirstymo 
sferų)”. Daug kartų tiek skyrelyje „Moters klausimas“, tiek ir ki- 
tur Walzeris kritikuoja tai, kad lyčių diferencijos sistema veikia 
anapus šeimos. Bet jis beveik nekreipia dėmesio į tai, kad ji to- 
liau veikia šeimoje. 

Šios spragos tikrai negalima paaiškinti tikėjimu, kad teisingu- 
mas kaip moralinė dorybė nebūdingas šeimoms. Juk Walzeris, 
nors ir suvokia šeimą kaip „ypatingų santykių sferą““!, vis dėlto 
aiškiai teigia, kad „asmeninių santykių, namų gyvenimo, gimdy- 
mo ir vaikų auginimo sfera... tebėra nepaprastai svarbių paskirs- 
tymų centras““, o kur vyksta skirstymas — ar tai būtų pareigų, 
teisių, paslaugų ar gėrybių skirstymas, — ten egzistuoja teisin- 
gumo ir neteisingumo galimybė. Tačiau jis nesidomi šia svarbia 
skirstymo sfera tiek, kiek, atrodytų, vertėtų. Nors šiek tiek nuo- 
dugniau nagrinėjamos visos sunkaus (nepageidaujamo, tačiau bū- 
tino) darbo, atliekamo už atlyginimą, rūšys, faktiškai visai neap- 
tariamas neapmokamas darbas, kurio didelę dalį Walzeris apibū- 
dina kaip „sunkų“ ir kurį namuose dirba moterys. Jis tik trum- 
pai užsimena apie be galo daug laiko reikalingą vaikų priežiūrą. 
Jeigu jo argumentacija nebūtų daugeliu aspektų egalitarinė, būtų 
galima manyti, kad jis, norėdamas patenkinti žmonų ir/arba mo- 
tinų, nutarusių dirbti, siekti pripažinimo, politinės valdžios ir pa- 
reigų, ir t.t. viešajame pasaulyje, reikalavimus, pripažįsta, kaip 
kad galėtų tai pripažinti ne toks egalitarus mąstytojas, apmoka- 
mą namų darbą tarp tų, kurie išgali už jį mokėti. Bet, Žinoma, 
tai nėra tinkamas sprendimas, nes jis šeimas su „gyvenančiais 
darbovietėje“ tarnais traktuoja kaip „neišvengiamai... mažas tiro- 
nijas“ ir visų rūšių namų darbus laiko „žemesniu“ darbu“. Jo ma- 


“V Ibid., p. 240. 
^l Ibid., p. 229. 
^? Ibid., p. 242. 
73 Ibid., p. 52. 

nymu, šiaip ar taip, egalitarinėje visuomenėje rinka daug labiau 
nekvalifikuotų darbininkų atlyginimus sulygins su kvalifikuotų 
darbininkų atlyginimais, negu dabartinėje visuomenėje, ir tai 
duos pageidaujamą rezultatą — taps kur kas mažiau tikėtina, jog 
darbininkai imsis tokio žeminančio darbo'*. Pagausindamas dir- 
bančių porų, turinčių vaikų, problemas, jis nepritaria bendruo- 
meninei vaikų priežiūrai, nes tai „ko gero, baigtųsi didžiuliu 
meilės praradimu“, šito nebūtų tik mažoje, glaudžioje visuome- 
nėje, kokia yra kibucas“. Tai atkakliai kartojama fragmente, ku- 
riame jis kalba apie vaikus, „paliktus auklėti biurokratams“ “*. 
Tad kaip neapmokamas darbas, kurį dabar beveik be išimties 
dirba moterys šeimoje, turėtų būti atliekamas visuomenėje, kuri 
šeimą ir ypač lyčių santykius laiko tinkama teisingumo sfera? Wal- 
zerio atsakymai į šį klausimą, pateikiami atitinkamai skirsnyje ir 
išnašoje, yra taip greitai nubloškiami į nuošalę, kad jų lengva ne- 
pastebėti. Skyriuje apie sunkų darbą — čia daugiausia nagrinėja- 
mas sunkus apmokamas darbas (jį, kaip Walzeris nurodo, dau- 
giausia dirba moterys) — jis kelia mintį, jog vienintelis sunkaus 
ir itin nešvaraus darbo problemos lygiųjų visuomenėje sprendi- 
mas yra tas, kad „mes visi privalome jį dirbti, bent iš dalies ir 
simboline prasme“. Priešingu atveju šis darbas žemins tuos, ku- 
rie jį dirbs, ir tokie Žmonės niekada nebus lygūs politinės ben- 
druomenės nariai. „Tad reikia savotiškos naminės baudžiavos ne 
tik šeimose, nors čia ji itin svarbi, bet ir bendruomenėse, gamyk- 
lose, įstaigose ir mokyklose“. Tad lygiųjų visuomenėje namų 
darbas turi būti dalijamas „bent iš dalies ir simboline prasme“ 
nepriklausomai nuo lyties. Ir nors vaiko priežiūra yra kas kita, 
ir vargu ar ši veikla atitinka jo suformuluotą negatyvų „sunkaus 
darbo“ (bent jau didžiąją laiko dalį) apibrėžimą, Walzeris siūlo 


^ Ibid., p. 179—180. 
^ Ibid., p. 233 n. 

76 Ibid., p. 238. 

7 Ibid., p. 174. 

78 Ibid., p. 175. 

tą patį sprendimą. Probėgom, išnašoje, jis klausia: „kodėl tėvai 
negali kartu dalyvauti socialinėje reprodukcijoje?“* 

Su viena svarbia išlyga“ aš teigčiau, kad šie sprendimai (jeigu 
bendras dalyvavimas yra tikras ir visiškas, o ne simbolinis) yra 
vienintelis būdas panaikinti neteisingumą, būdingą tradicinei lyčių 
diferencija pagrįstai šeimai. Kol tarp suaugusių šeimos narių ne- 
bus lygaus neapmokamo ir daugiausia nepripažįstamo namų dar- 
bo pasidalijimo, moterys neturės lygių galimybių su vyrais nei 
šeimoje, nei jokioje kitoje paskirstymo sferoje — nuo politikos iki 
laisvalaikio, nuo pripažinimo iki saugumo ir pinigų. Toks bendras 
dalyvavimas yra būtinas, jeigu norima patenkinti Walzerio atskirų 
sferų teisingumo kriterijų — lygių vyrų ir moterų visuomenė turi 
taip skirstyti savo socialines gėrybes, kad tai, kas vyksta šeimoje, 
nedominuotų visų kitų teisingumo sferų atžvilgiu ir joms nekenk- 
tų. Bet, antra vertus (ir galbūt todėl jis taip skubiai baigia argu- 
mentuoti), šis sprendimas reiškia, kad ryžtingai atsisakoma ne tik 
vyraujančių elgesio modelių, bet ir plačiai, nors ir ne visiškai, pri- 


” Ibid., p. 233 n. Bendro vaikų auklėjimo svarbą įgyvendinant teisingumą tarp 
lyčių lemia ne tai, jog šis darbas yra nepageidaujamas. Juk palankiomis sąlygomis 
jis gali būti nepaprastai įkvepiantis ir teikiantis malonumą. Teisingai paskirstyti 
vaikų auklėjimo naštą svarbu todėl, kad jis reikalingas didžiulių laiko sąnaudų ir 
kelia nuolatinius reikalavimus. Nors Walzeris teigia, kad nėra lengva laisvalaikį 
paversti kitomis socialinėmis gėrybėmis (p. 184), aš griežtai su tuo nesutinku. Lais- 
vą laiką, kurio asmuo neturi būdamas pirmiausia arba tik pats vienas atsakingas už 
mažus vaikus, galima paversti daugeliu dalykų, pvz., išsimokslinimu, karjera, pri- 
pažinimu, politinių pareigų ir turto siekimu, taip pat ir tikru laisvalaikiu. Antra 
vertus, galima sakyti, kad asmenys, kurie kiek reikšmingiau nepadeda auginti vai- 
kų, patiria neteisingumą tuo požiūriu, jog jie praranda ypatingą socialinį atpildą už 
vaikų auginimą, nepatiria artimumo ir meilės auginamam vaikui jausmo. 


* Walzeris pernelyg greitai atsisako tokio dalinio sprendimo, koks yra dieninė 
mažų vaikų priežiūra. Net „masinė visuomenė“ nebūtinai sukuria „masinę“ dieni- 
nę priežiūrą. Ji gali sukurti gana ribotą, meilės kupiną dieninę priežiūrą, jeigu jai 
pakankamai tai rūpi ir jeigu ji yra pasiruošusi visiškai subsidijuoti tėvus, kurie 
neišgali mokėti už tokią priežiūrą. Gera dieninė priežiūra yra ne tik teigiamos 
vaiko patirties šaltinis, bet padeda išspręsti ir dvi kitas problemas: kai nėra tokios 
priežiūros, bendro vaikų auginimo sprendimas visiškai nepadeda vienišiems tė- 
vams, kurių, daugiausia moterų, skaičius didėja; gera, subsidijuojama dieninė prie- 
žiūra gali padėti sušvelninti kliūtis, kurias sukuria šeimos nelygybė, kai siekiama 
lygių galimybių. 

pažįstamų mūsų visuomenės lyties ir lyčių diferencijos socialinių 
prasmių. Jis reiškia ne mažiau negu stipriausio lyčių sistemos bas- 
tiono sunaikinimą su tikimybe, kad tai turės atgarsių visose socia- 
linėse sferose. Walzeris galėtų teigti, kad jo siūlomas lyčių nelygy- 
bės problemos sprendimas yra teisingas jo reliatyvaus kriterijaus 
požiūriu tik tuo atveju, jeigu būtų įmanoma parodyti, jog mūsų 
dabartinėms bendroms sampratoms giliai arba latentiškai būdinga 
tendencija pateisinti visišką lyčių sistemos panaikinimą. 

Tad feministinės Walzerio teisingumo teorijos implikacijos pui- 
kiai iliustruoja šios teorijos paradoksą. Norint nors šiek tiek suma- 
žinti dominavimą, reikalingas radikalus feminizmas, pakertantis 
pačias mūsų lyčių diferencija grindžiamų institucijų šaknis, todėl 
kyla didelė įtampa tarp tokio feminizmo reikalavimo ir reliatyvis- 
tinio reikalavimo, kad teisinga visuomenė turinti būti tokia, kuri 
tvirtai laikosi savo bendrųjų sampratų. O kiek yra taikomas pasta- 
rasis kriterijus, tiek feministinės teorijos implikacijos praranda sa- 
vo galią dėl giliai įsišaknijusių pažiūrų į lyčių skirtumus, o jas 
esame paveldėję iš praeities ir jos toliau maitinamos daugelio mū- 
sų kultūros aspektų. 


Moterys ir teisingumas teorijoje ir praktikoje 


Parodžiau, kad Walzerio keliamam reikalavimui, jog teisingu- 
mas būtų siejamas su „bendromis sampratomis“ arba „socialinė- 
mis prasmėmis“, būdinga tendencija prieštarauti jo „atskirų sferų“ 
teisingumo kriterijui. Šiuo reikalavimu negalima grįsti ir moralinės 
teorijos. Kai kuriais svarbiais šiuolaikinės visuomenės, ypač lyčių 
diferencijos, klausimais nėra visuotinai pripažįstamų sampratų. Kiek 
sampratos yra iš tikrųjų bendros vienoje ar kitoje egzistuojančioje 
visuomenėje, tiek jų įtaką gali lemti tam tikrų grupių dominavimas 
kitų grupių atžvilgiu praeityje arba dabar. Maža to, konservatyvus 
ir radikalus požiūriai tokiais klausimais gali taip smarkiai skirtis, 
kad jie duoda menką pagrindą skirtingoms šalims, esančioms to- 
kioms, kokios jos dabar yra, prieiti prie kokių nors išvadų dėl to, kas 
yra teisinga. Pagrindinės puikios Rawlso idėjos apie pirminę pozi- 
ciją, kurioje nežinomos asmens savybės ir jo visuomeninė padėtis, 

reikšmė yra ta, kad ji verčia visais požiūriais abejoti bendromis sam- 
pratomis ir garantuoja, jog pasirinkti teisingumo principai būtų pri- 
imtini visiems, nepaisant to, kokią padėtį galų gale užima asmuo. 

Tačiau problema, kurią feministiškai nusiteikusiam skaitytojui 
kelia Rawlso teorija, kokią ją išdėstė pats Rawlsas, glūdi tame dvi- 
prasmiškame „jis“. Anksčiau parodžiau, kad nors Rawlsas trum- 
pam atmeta formalų, teisinį diskriminavimą lyties pagrindu (kaip 
ir bet kuriuo kitu pagrindu, kurį jis laiko „morališkai nereikšmin- 
gu“), jis visiškai nesugeba paliesti klausimo, kiek teisinga lyčių 
diferencijos sistema, kurios šaknys yra lyčių vaidmenys šeimoje, o 
šakos faktiškai prasiskverbia į visus mūsų gyvenimo kampelius ir 
kuri yra viena iš pamatinių mūsų visuomenės struktūrų. Tačiau 
jeigu suprantame Rawlsą taip, kad jis rimtai mano, jog už nežino- 
jimo uždangos yra belyčiai asmenys, ir rimtai reikalauja, jog būtų 
kruopščiai tiriamos šeima ir lyčių diferencijos sistema kaip pama- 
tinės socialinės institucijos, tada konstruktyvi feministinė šių šiuo- 
laikinių institucijų kritika tampa natūrali. Jos skatina imtis ir sun- 
kumai, kurie nėra akivaizdūs, bet iškyla Rawlso teisingumo teori- 
jai lyčių diferencija pagrįstoje visuomenėje. 

Iš eilės paaiškinsiu visus šiuos klausimus. Bet iš pradžių galbūt 
nušvieskime tiek kritinę Rawlso teorijos feministinio interpretavi- 
mo perspektyvą, tiek ir iškylančias problemas. Tai padarysiu atpa- 
sakodama prieš keletą metų matytą animacinį filmą. Čia vaizduo- 
jami trys pagyvenę, suknelėmis aprengti teisėjai vyrai, kurie nuste- 
bę Žiūri į savo labai išsipūtusius, lyg nėščių, pilvus. Vienas sako 
kitiems be jokių komentarų: „Galbūt geriau iš naujo apsvarstyki- 
me šį sprendimą“. Ši iliustracija nurodo keletą dalykų. Pirma, ji 
vaizdžiai rodo, kokia svarbi, mąstant apie teisingumą, yra tokia 
kaip Rawlso pasiūlyta „pirminės pozicijos“ sąvoka, verčianti mus 
įsijausti į kitų padėtį — ypač į tokią, kurioje mes patys niekada 
negalime atsidurti. Antra, ji perša mintį, jog šitaip mąstantys tikrai 
galėtų padaryti išvadą, kad norint įgyvendinti teisingumą, reikia 
ne vien formalios teisinės lyčių lygybės. Kaip įsitikinome pastarai- 
siais metais, visiškai įmanoma suinstitucinti formalią teisinę lyčių 
lygybę ir tuo pat metu priimti įstatymus dėl nėštumo, aborto, nėš- 
tumo atostogų ir t.t., kurie iš tikrųjų diskriminuoja moteris, bet ne 

kaip moteris per se, o kaip „nėščius asmenis“. Pvz., JAV Aukščiau- 
siasis Teismas 1976 m. nutarė, kad „nėštumo pašalinimas iš nedar- 
bingumo pašalpų plano... kuris apimtų visus, visai nėra diskrimi- 
nacija lyties pagrindu“*!. Vienas iš animacinio filmo pranašumų 
yra numanoma mintis, kad žmogų, mąstantį apie tokius dalykus, 
ko gero, veiks žinojimas, jog jis gali tapti „nėščiu asmeniu“. Tačiau 
galiausiai iliustracija apibrėžia tai, kas įmanoma, kai mąstome apie 
save kaip esančius pirminėje pozicijoje ir gyvenančius visuomenė- 
je, kurios sąranga grindžiama lyčių diferencija. Nors pagyvenę tei- 
sėjai vyrai gali tam tikra prasme įsivaizduoti save esant nėščius, 
daug daugiau abejonių kyla dėl to, ar kurdami teisingumo princi- 
pus, jie gali įsivaizduoti save moterimis. Tad kyla klausimas, ar 
visuomenėje, kurios sąranga grindžiama lyčių diferencija, lytis iš 
tikrųjų yra moraliai nereikšminga ir atsitiktinė Žmogaus savybė. 

Pirmiausia tarkime, kad lytis šiuo požiūriu yra atsitiktinis da- 
lykas, nors aš vėliau abejosiu šia prielaida. Tarkime, kad įmanoma 
(Rawlsas aiškiai nutaria, jog tai įmanoma) hipotetiškai įsivaizduoti 
moralinį atstovaujančių Žmonių, nežinančių savo lyties ir visų kitų 
dalykų, kurie paslėpti už nežinojimo uždangos, mąstymą. Atrodo, 
jog yra aišku, kad formuluodami teisingumo principus, privalome 
nuolat atsižvelgti į reikšmingus abiejų lyčių požiūrius, nors Raw- 
Isas šito ir nedaro. Konkrečiai, pirminėje pozicijoje esantys Žmonės 
turi itin atsižvelgti į moterų perspektyvą, nes žinodami „bendruo- 
sius faktus apie žmonių visuomenę“““, jie privalo žinoti ir tai, kad 
daugeliu atžvilgių moterys buvo ir tebėra labiau nuskriausta lytis. 
Aptarinėdami pamatines visuomenės institucijas, jie, matyt, užuot 
faktiškai ignoravę šeimą, turėtų itin domėtis šeima, nes ji, tokia, 
kokia dabar yra, įtvirtina nelygias abiejų lyčių pareigas ir privile- 
gijas bei socializuoja vaikus per lyčių vaidmenis ir yra svarbiausioji 
lyčių nelygybę išlaikanti institucija. 

Čia neįmanoma aptarti visų aspektų, kuriais Rawlso nustatomi 
teisingumo principai prieštarauja visuomenei, kurios sąranga grin- 
džiama lyčių diferencija. Turės pakakti bendro šio klausimo pa- 


51 General Electric vs. Gilbert, 429. U.S. 125 (1976). 
Š Theory, p. 137. 

aiškinimo ir trijų jį iliustruojančių pavyzdžių. Rawlso teorijos fe- 
ministinis interpretavimas daro kritinį poveikį, kurį daugiausia le- 
mia šios teorijos antrasis principas, reikalaujantis, kad nelygybė 
būtų „naudingiausia labiausiai nuskriaustiems“ ir „susijusi su vi- 
siems prieinamomis pareigomis ir padėtimis““*. Tai reiškia, kad 
jeigu kokie nors vaidmenys ar padėtys, analogiški mūsų dabarti- 
niams lyčių vaidmenims, tarp jų — vyro ir žmonos, motinos ir 
tėvo vaidmenims, išliktų iškėlus pirmąjį reikalavimą, tai antrasis 
reikalavimas draustų visas sąsajas tarp tokių vaidmenų ir lyties. 
Lyčių diferencija, kaip aš ją apibrėžiau šiame straipsnyje, nurodo 
žmonių padėtį ir tai, kokio tikimasi jų elgesio turint omenyje įgimtą 
jų lytį. Šitaip apibrėžta lyčių diferencija nebegalėtų būti teisėta socia- 
linės struktūros dalis nei šeimoje, nei ne šeimoje. Trys pavyzdžiai 
padės susieti šią išvadą su konkrečiais pagrindiniais reikalavimais, 
kuriuos Rawlsas kelia teisingai arba gerai sutvarkytai visuomenei. 
Pirma, be pamatinių politinių laisvių, viena iš svarbiausių laisvių 
yra „svarbi laisvė laisvai rinktis profesiją“. Nesunku susigaudyti, 
kad šią laisvę kompromituoja svarbiausi mūsų lyčių diferencijos sis- 
temos dalykai — prielaida ir įprastas laukimas, jog moterys imsis 
kur kas didesnės atsakomybės nei vyrai už namų darbus ir vaiko 
priežiūrą — ir nesvarbu, ar jos dirba, ar ne kur nors už atlyginimą 
ne namuose. Faktiškai ir šios atsakomybės priskyrimas moterims — 
tai lemia vienašališką jų ekonominę priklausomybę nuo vyrų — ir 
su tuo susijusi vyrų pareiga išlaikyti savo Žmonas kelia pavojų 
abiejų lyčių laisvei rinktis profesiją. Nors Rawlsas neprieštarauja 
kai kuriems darbo pasidalijimo aspektams, jis teigia, kad gerai 
sutvarkytoje visuomenėje „niekas neturi būti vergiškai priklauso- 
mas nuo kitų ir verčiamas rinktis monotonišką ir rutinišką profe- 
siją, žudančią Žmogaus mąstymą ir jausmus“, nes darbas galįs būti 
„prasmingas visiems““. Kur kas labiau tikėtina, kad šios sąlygos 
bus sudarytos visuomenėje, kuri šeimos pareigų neskirsto taip, jog 
moterys neatsidurtų marginaliniame apmokamo darbo jėgos sek- 
toriuje ir, ko gero, taptų ekonomiškai priklausomos nuo vyrų. 


83 Ibid., p. 302. 
* Ibid., p. 274. 
85 Ibid., p. 529. 

Antra, lyčių diferencijos sistemos panaikinimas atrodo esąs es- 
minis dalykas įgyvendinant Rawlso siūlomus politinio teisingumo 
kriterijus. Juk jis įrodinėja, kad pirminėje pozicijoje esantys žmo- 
nės ne tik palaikytų lygias formalias politines laisves, bet ir tai, jog 
visokia šių laisvių vertės nelygybė (pvz., skurdo ir neraštingumo 
daroma įtaka šioms laisvėms) turi būti pateisinta remiantis dife- 
rencijos principu. Iš tiesų „konstitucinis procesas turėtų kuo labiau 
išlaikyti lygų pirminės pozicijos atstovavimą““. Nors Rawlsas svars- 
to šį reikalavimą klasinių skirtumų kontekste pareikšdamas, jog 
žmonės, atsidavę politikai, turėtų „daugiau ar mažiau vienodai 
atstovauti visiems visuomenės sektoriams““", yra gana aišku, jog 
šis reikalavimas lygiai tiek pat pritaikomas lyčių skirtumų atvejui. 
O lygus politinis vyrų ir moterų atstovavimas, ypač jeigu jie yra 
tėvai, aiškiai nesuderinamas su mūsų lyčių diferencijos sistema. 

Galiausiai Rawlsas įrodinėja, kad pirminėje pozicijoje esantys 
racionalūs moralūs asmenys smarkiai pabrėžtų būtinumą garan- 
tuoti savigarbą arba savęs vertinimą. Jie „norėtų beveik bet kokia 
kaina išvengti socialinių sąlygų, pakertančių savigarbą“, kuri yra 
„galbūt svarbiausia“ iš visų pirminių gėrybių“. Jeigu siekdami šios 
pagrindinės vertybės pirminėje pozicijoje esantys žmonės nežino- 
tų, ar jiems skirta būti vyrais ar moterimis, jie tikrai rūpintųsi nu- 
statyti visapusišką socialinę ir ekonominę lyčių lygybę, kuri apsau- 
gotų tiek nuo būtinybės sąvadauti, tiek ir nuo vergiško kito malo- 
numų tenkinimo. Pvz., jie labai stengtųsi rasti priemonių, pade- 
dančių reguliuoti pornografiją, bet nekeliančių rimto pavojaus Žo- 
džio laisvei. Apskritai jie, matyt, netoleruotų pamatinių socialinių 
institucijų, privertusių arba smarkiai skatinusių vienos lyties žmo- 
nes tapti kitos lyties žmonių sekso objektais. 

Tad Rawlso teisingumo teorijoje glūdi potenciali lyčių diferen- 
cijos sąlygojamų socialinių institucijų kritika, kurią galima išskleisti 
rimtai traktuojant faktą, kad žmonės, formuluojantys teisingumo 
principus, nežino, kokios jie yra lyties. Tačiau savo trumpoje šios 


% Ibid., p. 222; žr. taip pat p. 202—205, 221—228. 
3 Ibid., p. 228. 
38 Ibid., p. 440, 396; žr. taip pat p. 178—179. 

feministinės kritikos apžvalgoje aš iš pat pradžių dariau prielaidą, 
kuria žadėjau vėliau suabejoti, — kad asmens lytis yra, kaip Rawl- 
sas kartais nurodo, atsitiktinė ir moraliai nereikšminga savybė ir 
žmonės hipotetiškai gali nežinoti savo lyties ir įsivaizduoti save 
kaip belyčius, laisvus ir lygius, racionalius ir moralius asmenis. 
Pirmiausia aš paaiškinsiu, kodėl, jeigu ši prielaida nėra tinkama, 
be mano tik ką bendrais bruožais nusakytų Rawlso teisingumo 
teorijos variantų, ko gero, rasis ir kitų feministinių jos interpreta- 
cijų. Po to aš pagrįsiu, kad labai galimas dalykas, jog prielaida 
nėra įtikinama jokioje visuomenėje, kurios sąrangą lemia lyčių di- 
ferencija. Prieinu išvadą, kad lyčių diferencijos išnykimas yra bū- 
tinas ne vien tam, kad abiejų lyčių Žmonės praktiškai galėtų mė- 
gautis socialiniu teisingumu, bet kad lyčių diferencijos išnykimas 
yra būtina sąlyga norint visiškai išvengti seksizmo ir sukurti tikrai 
humanišką teisingumo teoriją. 

Nors Rawlsas aiškiai supranta, kokį poveikį individams daro jų 
užimama skirtinga vieta socialinėje sistemoje, vis dėlto jis mano, 
kad galima hipotetiškai pripažinti pirminėje pozicijoje esančius lais- 
vus ir racionalius moralius asmenis, kurie, būdami laisvi nuo atsi- 
tiktinių realių savybių ir socialinių sąlygų, priimtų „atstovaujančio 
žmogaus“ požiūrį. Jis neturi jokių iliuzijų dėl to, koks sunkus šis 
uždavinys, reikalaujantis „smarkiai pakeisti perspektyvą“ mąstant 
apie nešališkumą kasdieniame gyvenime. Bet jis tiki, kad mes, pa- 
dedami nežinojimo uždangos, galime „laikytis tokio požiūrio, kurį 
vienodai pagrįstai galėtų pripažinti kiekvienas“, tad „mes turime 
bendrą požiūrį kartu su kitais ir nedarome sprendimų remdamiesi 
asmenine nuostata“. Rawlsas teigia, kad šio racionalaus nešališ- 
kumo, arba objektyvumo, rezultatas yra tas, kad visus įtikinus re- 
miantis tais pačiais argumentais, bus bendrai susitarta dėl pama- 
tinių teisingumo principų“. Jis nemano, kad pirminėje pozicijoje 
esantys žmonės sutars visais moralės arba socialiniais klausimais, 
tačiau bus pasiektas visiškas sutarimas dėl visų pamatinių princi- 
py arba „esminių sampratų“"'. Tačiau lemiama šį bendrumą pa- 


9 Ibid., p. 516—517. 
* Ibid., p. 139—141. 
*! Ibid., p. 516—517. 

grindžiančio argumento prielaida yra ta, kad visų šalių motyvacija 
ir psichologija yra panašios (jis daro prielaidą apie abipusiai nesu- 
interesuotą šalių racionalumą ir nepavydumą) ir kad jų moralinis 
formavimasis vyko pagal panašius modelius (daroma prielaida, 
jog šalys turi teisingumo jausmą). Rawlsas traktuoja šias prielaidas 
kaip savotiškas „negriežtas išlygas“, kurių pagrindu galima tvirtai 
plėtoti bendrąją teoriją“. 

Tačiau Rawlso hipotetinė pirminė pozicija, kurioje kitiems at- 
stovaujantys Žmonės yra vieningi, tampa abejotina, jeigu Žmonės, 
kokiais mes iš tikrųjų tampame visuomenėje, ne tik skiriasi savo 
interesais, paviršutiniškomis nuomonėmis, prietarais ir pažiūromis, 
kurių galime nepaisyti stengdamiesi suformuluoti teisingumo prin- 
cipus, bet taip pat skiriasi savo pamatine psichologija, „aš“ sam- 
pratomis bendraudami su kitais ir moralinio formavimosi patirti- 
mi. Daug feministų mokslininkų pastaraisiais metais parodė, kad 
visuomenėje, kurios sąrangą lemia lyčių diferencija, skirtinga mo- 
ters ir vyro gyvenimo patirtis iš tikrųjų daro reikšmingą įtaką jų 
psichologijai, mąstymo būdui ir moralinio formavimosi modeliui”. 
Itin buvo domėtasi tuo, kokį poveikį abiejų lyčių psichologiniam ir 
moraliniam formavimuisi daro kertinis mūsų lyčių diferencija grin- 
džiamos visuomenės faktas, kad abiejų lyčių vaikus pirmiausia au- 
gina moterys. Buvo parodyta, kad berniukų ir mergaičių individu- 
acijos patirtis — asmens atsiskyrimas nuo maitintojos, su kuria jie 
iš pradžių būna psichologiškai suaugę, — yra labai skirtinga. Po 


?? Ibid., p. 149. 


33 Šis teiginys plėtojamas šiuose svarbiausiuose darbuose: Jean Baker Miller. 
Toward a New Psychology of Women. — Boston: Beacon Press, 1976; Dorothy Din- 
nerstein. The Mermaid and the Minotaur. — New York: Harper and Row, 1977; 
Nancy Chodorow. The Reproduction of Mothering. — Berkeley: University of Califor- 
nia Press, 1978; Carol Gilligan. In a Different Voice. — Cambridge, MA: Harvard 
University Press, 1982; Nancy Hartsock. Money, Sex, and Power. — New York: 
Longmans, 1983. Du svarbesni atskiri straipsniai yra šie: Jane Flax. „The Conflict 
between Nurturance and Autonomy in Mother—Daughter Relationships and Wit- 
hin Feminism“. — In Feminist Studies 4, no. 2 (Summer 1978); Sara Ruddick. „Ma- 
ternal Thinking“. — In Feminist Studies 6, no. 2 (Summer 1980). Gerą „moters požiū- 
rio“ apibendrinimą ir analizę žr.: Alison Jaggar. Feminist Politics and Human Nature. 
Totowa, NJ: Rowman and Allanheld, 1983, II sk. 

šios patirties abiejų lyčių atstovai skirtingai suvokia save ir savo 
santykius su kitais. Be to, buvo įrodyta, kad moterų patyrimas, jog 
jos visų pirma yra maitintojos (taip pat patyrimas, kad joms augant 
iš jų šito tikimasi) daro įtaką psichologinėms ir moralinėms moterų 
galimybėms, kaip ir patyrimas augti visuomenėje, kurioje vienos 
lyties atstovai daugeliu atžvilgių pavaldūs kitai lyčiai. Teoretikai 
feministai kruopščiai tyrinėjo ir analizavo įvairiopą patirtį, kurią 
įgyjame vystydamiesi ir kuri persmelkia mūsų iš tikrųjų pragy- 
ventą gyvenimą ir jo ideologinių pagrindų perėmimą. Jų darbai 
S. de Beauvoir teiginį, kad „moterimi ne gimstama, o matyt, tam- 
pama““* padarė kur kas turiningesnį. 

Nors šie tyrinėjimai kol kas neužbaigti, jie jau aiškiai atskleidė, 
kad visuomenei, kurios sąrangą lemia lyčių diferencija, būdingas 
toks dalykas kaip skirtingas moterų požiūris ir kad į šį požiūrį 
nesugeba deramai atsižvelgti filosofai vyrai, teoriškai darantys tą 
patį, kaip ir pagyvenę teisėjai animaciniame filme. Formuojanti 
įtaka, kurią mažiems vaikams daro juos auginančios moterys, itin 
perša mintį, kad yra labiau tikėtina, jog lyčių skirtumai lyčių dife- 
rencija grindžiamoje visuomenėje paveiks asmens moralinę psi- 
chologiją, tad ir jo teisingumo sampratą labiau negu, pvz., rasiniai 
skirtumai visuomenėje, kurioje rasė turi socialinę reikšmę, arba 
klasiniai skirtumai klasinėje visuomenėje. Moterų požiūrio sam- 
prata, nors ir problemiška, verčia manyti, kad tikrai humanišką 
moralinę teoriją galima sukurti tik tada, kai abi lytys laisvai daly- 
vauja dialoge, o šis yra moralinė ir politinė filosofija. Šitas dialogas 
neįvyks, kol jame kartu su vyrais nedalyvaus maždaug tiek pat ir 
tokių pat įtakingų moterų. Visiškai neįtikėtina, kad tai galėtų įvyk- 
ti visuomenėje, kurios sąrangos pagrindas yra lyčių diferencija. 

Be to, šito savaime nepakanka norint sukurti išbaigtą ir tikrai 
humanišką teisingumo teoriją. Juk jeigu teisingumo principus turi 
sutartinai pripažinti visiems atstovaujantys Žmonės, nežinantys apie 
savo konkrečias savybes ir savo padėtį visuomenėje, tai jų psicho- 
loginis ir moralinis susiformavimas visais pagrindiniais aspektais 


** Simone de Beauvoir. The Second Sex (1949; reprint ed., London: New English 
Library, 1969 ), p9. 

turėtų būti vienodas. Tai reiškia, kad vietoj socialinių veiksnių, 
įtakojančių neseniai nustatytus lyčių skirtumus — pradedant tuo, 
kad vaikus augina moterys, baigiant visomis moterų pavaldumo ir 
priklausomybės apraiškomis, — turėtų rastis lyčių atžvilgiu nedi- 
ferencijuoti papročiai ir institucijos. Tik tada, kai vyrai lygiai daly- 
vaus tenkinant kasdienius materialinius ir psichologinius jiems ar- 
timų Žmonių poreikius (tai daugiausia buvo moters sritis) ir kada 
moterys lygiai dalyvaus didesnio masto gamyboje, valdyme, inte- 
lektualiniame ir kūrybiniame gyvenime (tai daugiausia buvo vyro 
sritis), abiejų lyčių atstovai išsiugdys tobulesnę žmogišką asme- 
nybę negu ta, kurią buvo įmanoma išugdyti iki šiol. Kadangi Raw- 
Isas ir dauguma kitų filosofų manė, kad žmogaus psichologiją, 
racionalumą, moralinį formavimąsi ir t.t. tobulai įkūnija vyrai, tai ši 
prielaida yra suvokiama ir kaip svarbi mūsų giminės pagrindu su- 
formuotos visuomenės ideologijos, kurioje dominuoja vyrai, dalis. 

Čia neįmanoma nors šiek tiek išsamiau parodyti, kaip keistųsi 
teisingumo teorija, jeigu būtų deramai atsižvelgiama į moters po- 
žiūrį. Tačiau manyčiau, kad Rawlso teorijos atveju tai verstų suabe- 
joti tam tikromis prielaidomis ir išvadomis, bet sustiprintų kitas 
prielaidas ir išvadas. Pvz., Rawlso pateikiama racionalių gyveni- 
mo planų ir svarbiausių gėrybių analizė, jeigu jis būtų stengęsis 
aprėpti ir tradiciškai daugiau moterims priklausančias gyvenimo 
sritis, galėtų daugiau tyrinėti santykius, o ne vien sudėtingą veik- 
lą, kurią jis, remdamasis savo „aristotelišku principu“, vertina la- 
biausiai“. Antra vertus, tie Rawlso teorijos aspektai (tokie kaip 
diferencijos principas), kurie atrodo reikalaujantys didesnio gebė- 
jimo susitapatinti su kitais, negu paprastai reikalauja liberalizmas, 
galėtų būti sustiprinti asmens santykio su kitais sampratomis, ku- 
rios lyčių diferencija grindžiamoje visuomenėje atrodo esančios kur 
kas labiau būdingos moterims. 

Iš pradžių dirbdama prie šio straipsnio, aš daugiausia mąsčiau 
apie tai, ką teisingumas turi pasakyti apie lyčių diferenciją, o ne 
apie tai, koks lyčių diferencijos poveikis teisingumui. Apžvelgusi 


* Brian Barry panašiai, nors plačiau kritikavo aristoteliškąjį principą darbe The 
Liberal Theory of Justice. — Oxford: Oxford University Press, 1973, p. 27—30. 

dvi naujausias teisingumo teorijas šiuo požiūriu, aš įsitikinau, kad 
nors Walzeris kur kas daugiau domėjosi moters padėtimi visuo- 
menėje, faktiškai feministinius teisingumo principus nuosekliau bu- 
vo galima kildinti iš Rawlso teorijos, jeigu būtų buvę atsižvelgta į 
moterų požiūrį. Bet kadangi pastaroji teorija pasikliauja atstovau- 
jančių Žmonių sutarimu dėl pamatinių moralinių principų, turin- 
čių valdyti jų gyvenimą, aš darau išvadą, kad nors galime panau- 
doti šią teoriją egzistuojančios nelygybės kritikai, negalima galuti- 
nai suformuluoti tokios teisingumo teorijos, kol abiejų lyčių gyve- 
nimo patirtis supanašės tiek, kad jos skirtingumą lems tik biologi- 
niai jų skirtumai. Tokiai teorijai ir ją praktiškai įgyvendinančiai 
visuomenei esminę įtaką darys tiek moterų, tiek ir vyrų dalyvavi- 
mas visose gyvenimo srityse. Lyčių diferencija ne tik nesuderina- 
ma su teisinga visuomene, bet jos išnykimas savo ruožtu, ko gero, 
reikšmingai pakeis teisingumo teoriją ir praktiką. 


Versta iš: Okin S. M. Justice and Gender // Phi- 
losophy and Public Affairs. — 1987. — No. 16. — 
P. 42—72 

SAUGUMAS IR GEROVĖ 


Priklausymas bendruomenei ir poreikiai 


Priklausymas bendruomenei yra svarbus dalykas todėl, kad tai, 
ką politinės bendruomenės nariai gauna vieni iš kitų, jie negauna 
iš nieko kito, arba negauna iš nieko kito tiek pat. Ir pirmasis da- 
lykas, kurį jie gauna, yra bendruomenės laiduojamas saugumas ir 
gerovė. Teiginį galima apversti: bendruomenės rūpinimasis svar- 
bus todėl, kad ji moko mus vertinti narystę. Jeigu nesirūpintume 
vienas kitu, jeigu nepripažintume jokio skirtumo tarp bendruo- 
menės narių ir svetimų, tai neturėtume akstino kurti ir išlaikyti 
politines bendruomenes. Rousseau klausė: „Argi žmonės mylės 
savo šalį, jeigu ji elgiasi su jais taip pat kaip ir su svetimšaliais ir 
suteikia jiems tik tai, ko negali atsakyti niekam?“! Rousseau buvo 
įsitikinęs, kad piliečiai privalėtų mylėti savo šalį, o ši turėtų duoti 
jiems konkretų akstiną tai daryti. Narystė (kaip ir giminystė) yra 
ypatingas ryšys. Nepakanka pasakyti, kaip kad sakė Edmundas 
Burke'as, jog „tam, kad mylėtume savo šalį, mūsų šalis turi būti 
puiki““. Svarbiausias dalykas — kad ji būtų mums puiki, nors vi- 
sada viliamės, jog ji bus puiki kitiems (taip pat mylime įsisąmo- 
nintą jos puikumą). 

Politinė bendruomenė egzistuoja tam, kad būtų laiduojamas ap- 
rūpinimas, aprūpinimas laiduojamas tam, kad būtų bendruome- 


! Jean-Jacques Rousseau. „A Discourse on Political Economy“. — In The Social 
Contract and Discours, trans. G. D. H. Cole. — New York, 1950, p. 302—303. 


2 Edmund Burke. Reflections on the French Revolution. — London, 1910, p. 75. 

nė: abipusiškumas galbūt svarbiausias šio ryšio bruožas. Filosofai 
ir politikos teoretikai pernelyg greitai pavertė šį ryšį paprastu ap- 
skaičiavimu. Iš tiesų kasdieniame gyvenime esame racionalistai. 
Norėdami patenkinti savo poreikius, buriamės, pasirašome visuo- 
meninę sutartį arba pasirašinėjame ją nuolatos. Sutartį vertiname 
tiek, kiek yra tenkinami mūsų poreikiai. Bet vienas iš mūsų po- 
reikių yra pati bendruomenė: kultūra, religija ir politika. Tik dėl 
šių trijų dalykų visi mūsų poreikiai tampa socialiai pripažįstamais 
poreikiais, įgyja istorinę ir apibrėžtą formą. Visuomeninė sutartis 
yra susitarimas spręsti drauge, kokios gėrybės yra būtinos ben- 
dram mūsų gyvenimui, o po to aprūpinti tomis gėrybėmis vieni 
kitus. Pasirašiusieji būna dėkingi vienas kitam ne tik už pagalbą, 
nes už ją būna arba gali būti dėkingi kiekvienam. Jie dėkingi vie- 
ni kitiems už visus tuos dalykus, dėl kurių atsiskyrė nuo Žmoni- 
jos ir susibūrė į konkrečią bendruomenę. Vienas iš tų dalykų yra 
amour social*. Bet nors ji yra skirstoma gėrybė — dažnai nelygiai 
skirstoma, — ji atsiranda tik kaip kito skirstymo (ir politinių pa- 
sirinkimų, kurių reikalauja kitoks paskirstymas) išdava. Abipusis 
aprūpinimas stiprina abipusę priklausomybę. Tad bendras gyve- 
nimas yra kartu ir išankstinė aprūpinimo sąlyga, ir vienas iš šito 
aprūpinimo padarinių. 

Vyrai ir moterys buriasi todėl, kad jie tiesiogine šio žodžio 
prasme negali gyventi po vieną. Bet jie gali gyventi kartu dau- 
gybe įvairiausių būdų. Norint išlikti ir susikurti gerovę, reikia 
bendrų pastangų: gintis nuo dievų pykčio, kitų Žmonių priešiš- 
kumo, gamtos abejingumo ir rūstybės (bado, potvynio, gaisro ir 
ligos), žmogaus gyvenimo trumpumo. Tikrosios miestų motinos 
yra ne tik armijos stovyklos, kaip kad rašė Davidas Hume'as, bet 
ir šventyklos, sandėliai, irigacijos darbai ir kapinės’. Kaip rodo 
sąrašas, miestų užuomazgos būna įvairios. Miestai skiriasi vieni 
nuo kitų iš dalies todėl, kad skiriasi gamtinė aplinka, kurioje jie 
pastatyti, ir tiesioginiai pavojai, su kuriais susiduria jų statytojai. 
Bet iš dalies tuos skirtumus lemia ir jų statytojų socialinių gėry- 


* Socialinė meilė (pranc). — Vert. pastaba. 


` Plg. David Hume. A Treatise of Human Nature, kn. III, d. II, 8 sk. 

bių sampratos. Jie ne tik pripažįsta, bet ir formuoja vieni kitų po- 
reikius ir šitaip suteikia konkretų pavidalą tam, ką aš vadinsiu 
„Saugumo ir gerovės sfera“. Pati sfera yra tokia sena kaip ir se- 
niausia žmonių bendruomenė. Išties galima sakyti, kad pirminė 
bendruomenė yra saugumo ir gerovės sfera, bendruomeninė ap- 
rūpinimo sistema, kuri, be abejonės, buvo iškreipta dėl labai di- 
delės jėgos ir klastos nelygybės. Bet, šiaip ar taip, sistema neturi 
natūralios formos. Skirtinga patirtis ir skirtingos sampratos suku- 
ria skirtingus aprūpinimo modelius. Nors egzistuoja kai kurios 
absoliučiai būtinos gėrybės, nėra tokios gėrybės, kurią matydami 
iš karto žinotume, koks yra jos santykis su kitomis gėrybėmis ir 
kiek šios gėrybės turime suteikti vieni kitiems. Poreikių prigim- 
tis nėra savaime akivaizdi. 

Bendruomeninis aprūpinimas yra ir visuotinis, ir konkretus. 
Jis visuotinis, kai visuomeniniai fondai naudojami taip, kad gau- 
tų naudos visi nariai arba dauguma iš jų, ir niekas nėra aprūpi- 
namas individualiai. Jis būna konkretus, kai gėrybės realiai per- 
duodamos visiems nariams arba kuriam nors nariui*: pvz., van- 
duo yra vienas iš „elementarių pilietinio gyvenimo reikalavimų“, 
ir saugyklų statymas yra visuotinio aprūpinimo forma*. Bet tiekti 
vandenį vienai, o ne kitai apylinkei (kur, tarkime, gyvena turtin- 
gesni piliečiai) yra konkretaus aprūpinimo dalykas. Garantuoti 
maisto tiekimą — visuotinio aprūpinimo reikalas. Skirstyti maistą 
našlėms ir našlaičiams — konkretaus aprūpinimo klausimas. Svei- 


* Neketinu čia iš naujo priminti, kaip ekonomistai techniškai skiria visuomeni- 
nes ir asmenines gėrybes. Visuotinis aprūpinimas visada visuomeniškas, bent jau 
jeigu vadovaujamės ne per daug tiksliais šito termino apibrėžimais (jais nurodoma 
tik tai, kad visuomeninės gėrybės yra tokios, kurių negalima skirti vieniems ir 
neskirti kitiems bendruomenės nariams). Tokios pat yra ir dauguma konkretaus 
aprūpinimo formų — juk net ir individualiai gaunamos gėrybės duoda naudą ir 
visai bendruomenei. Pvz., stipendijos našlaičiams yra privačios pačių našlaičių po- 
žiūriu, bet jos visuomeninės piliečių bendruomenės, kurioje našlaičiai kada nors 
dirbs ir balsuos, požiūriu. Bet dėl tokio pobūdžio visuomeninių gėrybių, kurios 
priklauso nuo ankstesnio jų paskirstymo konkretiems asmenims arba grupėms, 
buvo daug ginčijamasi daugelyje visuomenių. Savo sąvokas apibrėžiau taip, kad 
galėčiau išsamiai analizuoti tokias gėrybes. 


* Cituojamas graikų geografas Pausanijas. — In George Rosen. A History of 
Public Health. — New York, 1958, p. 41. 

katos apsauga dažniausiai yra visuotinė paslauga, ligonių slauga — 
konkreti. Kartais visuotinio ir konkretaus aprūpinimo kriterijai 
griežtai skirsis. Statyti šventyklas ir organizuoti religines paslau- 
gas yra visuotinių paslaugų, turinčių patenkinti visos bendruome- 
nės poreikius, pavyzdys, tačiau bendrauti su dievais gali būti lei- 
džiama tik itin nusipelniusiems nariams (arba galima privačiai ieš- 
koti tokio bendravimo privačiose arba nekonformistinėse sekto- 
se). Teisingumo sistema yra visuotinė gėrybė, tenkinanti visų po- 
reikius. Bet realus apdovanojimų ir bausmių skirstymas gali pa- 
dėti įgyvendinti konkrečius valdančiosios klasės tikslus arba gali 
būti organizuotas taip — mes paprastai manome, jog jis taip ir 
turi būti organizuotas, — kad individai gautų tai, ko jie nusipel- 
nė. Simone Weil įrodinėjo, kad teisingumo požiūriu poreikiai da- 
ro įtaką tiek visuotiniu, tiek ir konkrečiu lygiu, nes nusikaltėlius 
reikia bausti’. Bet tai idiosinkratiškas žodžio poreikis vartojimas. 
Labiau tikėtina, kad nusikaltėlių baudimas yra tai, ko reikia tik 
mums. Bet poreikiai daro įtaką tiek visuotiniu, tiek ir konkrečiu 
lygiu kitoms gėrybėms: sveikatos apsauga yra akivaizdus pavyz- 
dys, kurį vėliau aptarsiu nuodugniau. 

Nors pats žodis yra įtaigus, poreikius apibrėžti sunku. Žmo- 
nės neturi tiesiog poreikių, jie turi savo poreikių idėjas. Jie turi 
poreikių prioritetus, be to, poreikiai yra nevienodo stiprumo. Šie 
prioritetai ir poreikių stiprumas susiję ne tik su Žmonių prigim- 
timi, bet ir su jų istorija bei kultūra. Kadangi išteklių visada trūks- 
ta, reikia sunkiai rinktis. Įtariu, kad tai gali būti tik politiniai pa- 
sirinkimai. Juos galima iš dalies paaiškinti filosofiškai, bet po- 
reikių idėja ir prisirišimas prie bendruomeninio aprūpinimo pa- 
tys savaime niekaip neleidžia aiškiai nustatyti poreikių priorite- 
tų ir jų stiprumo. Aišku, mes negalime ir neturime vienodai pa- 
tenkinti visų poreikių arba tobulai patenkinti kokį nors vieną iš 
jų. Pvz., senovės atėniečiai įsteigė piliečiams viešąsias pirtis ir 
gimnazijas, bet niekada nesukūrė nieko, kas bent iš tolo primintų 
nedarbo arba socialinę apsaugą. Jie nusprendė, kaip panaudoti 
visuomeninius fondus, ir jų sprendimą, matyt, lėmė jų suprati- 


` Simone Weil. The Need for Roots, trans. Arthur Wills. — Boston, 1955, p. 21. 

mas, ko reikia bendram gyvenimui. Būtų sunku įrodyti, kad jie 
suklydo. Manau, yra tokių poreikių sampratų, kurios suponuo- 
tų tokią išvadą, bet šių sampratų nepripažintų — galbūt net ir 
nesuprastų — patys atėniečiai. 

Poreikių stiprumo klausimas net dar aiškiau perša mintį, kad 
politinis pasirinkimas yra labai svarbus, o filosofijos įtaka labai men- 
ka. Poreikiai ne tik neapibrėžti, jie yra ir brangūs. Šiuolaikinio 
filosofo Charleso Friedo žodžiais sakant, poreikiai yra rajūs; jie 
suėda išteklius“. Bet klystume teigdami, kad kaip tik todėl porei- 
kiai negali būti skirstymo principas. Jie, ko gero, yra principas, 
kurį reikia politiškai riboti, o apribojimai (esant riboms) gali būti 
sutartiniai, nulemti tam tikrų bendrų interesų ar balsuotojų daugu- 
mos. Išnagrinėkime fizinio saugumo šiuolaikiniame Amerikos mies- 
te klausimą. Galėtume garantuoti absoliutų saugumą, pašalinti vi- 
sus prievartos, išskyrus namų, šaltinius, jeigu visame mieste kas 
dešimt jardų įrengtume gatvės žibintus, o kas trisdešimt jardų pa- 
statytume po policininką. Bet tai būtų labai brangu, ir todėl darome 
mažiau. Bet kiek mažiau — tai galima nuspręsti tik politiškai*. 
Galime įsivaizduoti įvairiausius dalykus, kurie taptų debatų objek- 
tu. Manau, kad pirmiausia būtų aptariama tam tikra samprata — 
daugiau ar mažiau plačiai pripažįstama, o ginčijama tik margina- 
lų, — kas yra „pakankamas“ saugumas ir koks nesaugumo lygis 
yra tiesiog nepakeliamas. Sprendimui darytų įtaką ir kiti veiksniai: 
alternatyvūs poreikiai, ekonomikos būklė, policininkų sąjungos agi- 
tacija ir t.t. Bet kad ir koks, kad ir dėl kokių priežasčių būtų pri- 
imtas sprendimas, saugumas būtų garantuojamas, nes piliečiams 
jo reikia. O kadangi tam tikro lygio saugumo reikia visiems, porei- 
kio kriterijus išlieka kritikos matu (kaip matysime vėliau), net jei- 
gu jo pagrindu neįmanoma nustatyti saugumo prioritetų ir lygio. 


Charles Fried. Right and Wrong. — Cambridge, Mass., 1978, p. 21. 

* Ir turėtų būti sprendžiama politiškai — tam ir sukurtos demokratinės politinės 
institucijos. Visi mėginimai detaliai filosofiškai nurodinėti individų teises nepapras- 
tai sumažintų galimybę daryti demokratišką sprendimą. Tai aš įrodinėjau kitur“. 

" Michael Walzer. „Philosophy and Democracy“. — In Political Theory 9 (1981), 


379—399. Žr. taip pat išsamią diskusiją: Amy Gutmann. Liberal Eguality. — Camb- 
ridge, England, 1980, ypač p. 197—202. 

Niekada nėra buvę politinės bendruomenės, kuri netenkindavo 
arba nemėgindavo tenkinti, arba nesiskelbdavo tenkinanti savo na- 
rių poreikių — kaip kad juos suprasdavo jos nariai. Ir niekada nėra 
buvę politinės bendruomenės, kuri, siekdama šio tikslo, nebūtų pa- 
sitelkusi savo kolektyvinės jėgos — savo galios įsakinėti, reguliuoti, 
daryti spaudimą ir priversti. Organizavimo būdai, mokesčių dydis, 
karo prievolės trukmė ir kas ją turi atlikti — šie dalykai visada 
buvo politinių ginčų klausimai. Bet tik labai neseniai pradėta gin- 
čytis dėl to, kaip turi būti panaudojama politinė valdžia. Tvirtovių 
ir užtvankų statyba, irigacijos darbai, karinė mobilizacija, maisto 
tiekimo ir apskritai prekybos garantija — visam tam reikėjo prie- 
vartos. Valstybė yra įrankis, kurio neįmanoma pagaminti be gele- 
žies. O prievartai savo ruožtu reikia tų, kurie verčia. Bendruome- 
niniam aprūpinimui visada tarpininkauja virtinė pareigūnų (kuni- 
gai, kareiviai ir biurokratai), kurie savotiškai iškraipo aprūpinimo 
procesą pasiglemždami pinigų ir darbo savo tikslams arba naudo- 
damiesi aprūpinimu kaip būdu valdyti. Bet šie iškraipymai manęs 
tiesiogiai nedomina. Aš veikiau noriu pabrėžti, kokiu atžvilgiu kiek- 
viena politinė bendruomenė iš principo yra „gerovės valstybė“. 
Visi pareigūnai bent jau tariamai atsidavę saugumo ir gerovės rei- 
kalui. Visi nariai yra įsipareigoję prisiimti būtiną naštą (ir tikrai jos 
imasi). Pirmasis įsipareigojimas susijęs su tarnybinėmis pareigo- 
mis. Antrasis — su narystės pareigomis. Be tam tikro bendro pa- 
reigos ir to, kas dera daryti, jausmo iš viso nebūtų politinės ben- 
druomenės, saugumo ir gerovės, o žmonių gyvenimas būtų „vie- 
nišas, vargingas, pavojingas, žiaurus ir trumpas“. 

Bet kiek reikia saugumo ir gerovės? Kokio pobūdžio saugumo 
ir gerovės reikia? Kaip skirstomų? Kiek už juos reikia mokėti? Tai 
yra rimti klausimai, kuriuos galima spręsti įvairiai. Kadangi kiek- 
vienas sprendimas tiks arba netiks konkrečiai bendruomenei, tai 
geriausia būtų aptarti keletą konkrečių pavyzdžių. Aš pasirinkau 
du skirtingų istorijos tarpsnių pavyzdžius, kurie rodo labai skirtin- 
gus visuotinius ir konkrečius įsipareigojimus paskirstymo srityje. 
Jie iliustruoja dvi mūsų kultūrinės tradicijos sroves — graikiškąją 

ir Žydiškąją. Bet aš neieškojau to, kas būtų panašu į didžiausių 
galimybių atvejus. Užuot tai daręs, pasirinkau dvi bendruomenes, 
kurios, panašiai kaip ir mūsų bendruomenė, yra palyginti demo- 
kratiškos ir apskritai gerbia privačią nuosavybę. Kiek žinau, nė 
viena iš jų niekada nebuvo itin minima pasakojimuose apie gero- 
vės valstybę. Ir vis dėlto jų abiejų piliečiai gerai suprato bendruo- 
meninio aprūpinimo reikšmę. 


Penktojo—ketvirtojo šimtmečio Atėnai 


„Graikų miestai-valstybės buvo labai jautrūs tam, ką galima pa- 
vadinti visuotine gerove, būtent jie gana uoliai imdavosi priemo- 
nių, kurių taikymas duodavo naudos visiems piliečiams; priešin- 
gai, jie buvo daugiausia abejingi socialinei gerovei... ypač varguo- 
lių gerovei.“* Šis šiuolaikinio antikos tyrinėtojo Louiso Cohn-Hafto 
komentaras randamas jo studijoje apie senovės Graikijos „visuo- 
meninius gydytojus“ — nereikšmingą instituciją, bet parankią kaip 
atramos tašką man, pradedančiam savo dėstymą. V a. pr. Kr. Atė- 
nuose (o vėlyvuoju helenizmo laikotarpiu ir daugelyje Graikijos 
miestų) į visuomenines pareigas buvo renkamas nedidelis skaičius 
gydytojų, kaip kad buvo renkami ir karvedžiai. Iš visuomeninių 
fondų jiems buvo mokama alga. Nėra aišku, kokios buvo jų parei- 
gos. Už savo paslaugas jie, ko gero, imdavo mokestį kaip ir kiti 
gydytojai, nors tikėtina, kad jie, „kaip visų piliečių išlaikytiniai, 
dėl stipraus socialinio spaudimo neatsisakydavo gydyti negalinčio 
užmokėti ligonio“. Atrodo, kad šiais rinkimais ir atlyginimu buvo 
stengiamasi garantuoti, kad mieste būtų kvalifikuotų gydytojų, pvz., 
maro metu. Pasirūpinta buvo visais, o ne pavieniais žmonėmis. 
Matyt, miestui menkai rūpėjo, kaip toliau bus skirstoma medicinos 
pagalba. Jis negerbė visuomeninių gydytojų, kurie „noriai padėda- 
vo visiems, kurie jų šaukėsi“; bet tai perša mintį, kad padėti nebu- 
vo jų pareiga; gydytojams buvo mokama už kažką kita’. 


Š Louis Cohn-Haft. The Public Physicians of Ancient Greece. — Smith College 
Studies in History, vol. 42, Northampton, Mass., 1956, p. 40. 


* Ibid., p. 49. 

Tai buvo Atėnams įprastas modelis, bet bendro aprūpinimo už- 
mojai buvo labai platūs. Jie prasidėjo nuo gynybos: laivynas, armi- 
ja, Pirėjaus sienos — visa tai buvo pačių piliečių, vadovaujamų 
savo pareigūnų ir karvedžių, kūrinys. O galbūt pirmiausia buvo 
aprūpinama maistu: buvo reikalaujama, kad tautos susirinkimas 
reguliariai svarstytų nuolatinį darbotvarkės klausimą — „grūdai ir 
šalies gynyba“. Iš tikrųjų grūdai buvo dalijami retai, bet prekybinį 
reigūnų virtinė: dešimt prekybos įgaliotinių, dešimt rinkos prižiū- 
rėtojų, dešimt svorių ir matų inspektorių, trisdešimt penki „grūdų 
sargybiniai“, kurie nustatydavo teisingą kainą, ir — krizės mo- 
mentais — grupė grūdų supirkėjų, „kurie ieškodavo grūdų visur, 
kur tik galėdavo jų rasti, rinkdavo iš visuomenės pinigus, kad 
sukauptų būtinas lėšas, sumažindavo kainas ir įvesdavo normas“. 
Visi šie pareigūnai būdavo renkami iš piliečių tarpo traukiant bur- 
tus. O galbūt pirmiausia buvo rūpinamasi religija: svarbiausieji 
visuomeniniai Atėnų pastatai buvo šventyklos, pastatytos už vals- 
tybės pinigus; Žyniai buvo valstybės pareigūnai, aukoję aukas mies- 
to labui. O galbūt aprūpinimas prasidėjo, kaip kad teigia Locke'as 
aiškindamas valstybės kilmę, nuo teisingumo: Atėnų policiją suda- 
rė būrys valstybinių vergų (aštuoni šimtai skitų lankininkų); mies- 
to teismų organizavimas buvo painus, o teismai nuolatos posė- 
džiaudavo. Be visų šių dalykų, miestas teikė daugybę kitokių gė- 
Dešimties pareigūnų grupė versdavo laikytis gan minimalių vi- 
suomeninių sanitarijos reikalavimų: „jie prižiūrėdavo, kad mėšlo 
surinkėjai jį išvežtų ne arčiau negu už dešimt stadijų nuo miesto 
sienų". Jau esu nurodęs, kad miestas įrengdavo pirtis ir gimnazijas, 
nors, ko gero, dėl visuomeninių, o ne dėl higieninių priežasčių. Vals- 
tybė buvo įpareigota laidoti kūnus, rastus gatvėse. Taip pat buvo 
laidojami ir žuvusieji kare. Tokiose laidotuvėse 431 m. kalbėjo Perik- 


W Aristotle. The Constitution of Athens. — In Aristotle and Xenophon on Democracy 


and Oligarchy, trans. J. M. Moore. — Berkeley, 1975, p. 190—192 (secs. 49—52); M. 
I. Finley. The Ancient Economy. — Berkeley, 1973, p. 170. 


"| Aristotle. Constitution, p. 191 (50. 2). 

lis. Pagaliau turtingi piliečiai, apmokestinami specialiu mokesčiu, 
organizuodavo ir apmokėdavo didžiąsias teatro šventes. Ar tai pas- 
kutinės išlaidos, skirtos saugumui ir gerovei? Galėtume manyti, 
kad visa tai yra svarbiausias religinio ir politinio atėniečių auklė- 
jimo bruožas. Priešingai, valstybė nė kiek neišleisdavo nei kurio 
nors lygio mokykloms, nei mokytojams. Nebuvo skiriama jokių 
subsidijų nei mokymui skaityti ir rašyti, nei filosofijos studijoms. 
Šalia viso šito konkrečios išmokos, kurias leisdavo daryti Atėnų 
susirinkimas, išskyrus vieną svarbiausią išimtį, būdavo labai men- 
kos. Aristotelis rašė: „Yra įstatymas, kad kiekvienas žmogus, turin- 
tis mažesnį negu trijų minų turtą ir turintis fizinę negalią, dėl ku- 
rios jis negali dirbti, turi stoti prieš Tarybą ir, jeigu ši patenkina jo 
prašymą, jis turi gauti pragyvenimui du obolus per dieną iš valsty- 
bės lėšų“!?. Šioms (labai mažoms) pensijoms galėjo prieštarauti kiek- 
vienas pilietis, o tada išlaikomasis privalėjo gintis teisme. Viena iš 
išlikusių Lisijo kalbų buvo parašyta luošam pensininkui. Pensinin- 
ko lūpomis Lisijas sako prisiekusiesiems: „Visa bendruomenė turi 
dalintis sėkme — gera ir bloga“. Vargu ar šie žodžiai tiksliai 
apibūdina miesto papročius. Bet piliečiai pripažino savo pareigą 
padėti našlaičiams ir kritusių karių našlėms. Be to, buvo paliktas 
ypatingas aprūpinimas šeimų, kurioms jo reikėjo. Miestas domėjosi 
aprūpinimu tik iš tolo: Solono įstatymai reikalavo, kad tėvai mokytų 
savo sūnus prekybos, o sūnūs — išlaikytų savo senus tėvus. 
Žinoma, pagrindinė išimtis buvo valstybės lėšų skyrimas vi- 
siems tiems piliečiams, kurie ėjo pareigas, dirbo Taryboje, lankė 
Susirinkimą arba posėdžiavo teisme. Čia konkretus skirstymas pa- 
dėjo bendram tikslui — išlaikyti gyvą demokratiją. Mokami pini- 
gai turėjo leisti amatininkams ir valstiečiams dieną nedirbti. Visuo- 
meninė dvasia vis dėlto buvo reikalinga, nes sumos buvo mažos — 
mažesnės negu dieninis net ir nekvalifikuoto darbininko užmokes- 
tis. Bet per metus susidarydavo didelė suma, prilygstanti maždaug 
pusei miesto vidaus pajamų penktajame šimtmetyje ir daugeliu 


1? Ibid., p. 190 (49. 4). 


13 Kathleen Freeman. The Murder of Herodes, and Other Trials from the Athenian 
Law Courts. — New York, 1963, p. 167. 

atžvilgių dar didesnė ketvirtajame““. Kadangi miesto pajamos ne- 
buvo didinamos iš žemės arba pajamų mokesčių (o buvo gaunamos 
iš importo mokesčių, teismų skiriamų baudų, rentų, sidabro kasyklų 
duodamų pajamų ir t.t.), negalima teigti, kad šios sumos buvo per- 
skirstomojo pobūdžio. Bet šiomis išmokomis buvo taip skirstomos 
valstybės lėšos, kad būtų bent šiek tiek sušvelninta Atėnų visuome- 
nės nelygybė. Tai itin pasakytina apie išmokas vyresnio amžiaus 
piliečiams, nebegalintiems nieko dirbti. Tai, kad visoje demokratinių 
Atėnų istorijoje faktiškai nebuvo pilietinės nesantaikos arba klasių 
karo, profesorius M. I. Finley'us linkęs aiškinti kaip šito skirstymo 
rezultatą“. Galbūt šito ir buvo siekiama, bet panašiau, kad šias išmo- 
kas lėmė tam tikra pilietiškumo samprata. Visi piliečiai buvo pasiren- 
gę pakloti dideles sumas tam, kad kiekvienas pilietis galėtų dalyvau- 
ti politiniame gyvenime. Aišku, tuo daugiausia naudojosi neturtin- 
giausi piliečiai, bet miestas į patį skurdą tiesiogiai nekreipė dėmesio. 


Zydų bendruomenė viduramžiais 


Čia neaprašinėsiu jokios konkrečios žydų bendruomenės, bet 
mėginsiu apibūdinti tipišką bendruomenę krikščioniškoje Europoje 
vėlyvaisiais viduramžiais. Pirmiausia norėčiau išvardyti visuotinai 
arba konkrečiai teikiamas gėrybes. Įvairiose vietovėse gyvenusių 
bendruomenių gėrybės per daug nesiskyrė. Islamo išpažinėjų val- 
domų žydų bendruomenių, ypač tų, kurios buvo rekonstruotos pui- 
kiose profesoriaus S. D. Goiteino knygose, aprūpinimas iš esmės 
buvo tokio pat pobūdžio, nors ir kiek kitomis sąlygomis"*. Priešin- 
gai negu Atėnai, jos visos buvo autonomiškos, bet ne suverenios 
bendruomenės. Europoje jos turėjo visas apmokestinimo teises, nors 
daug jų surenkamų pinigų buvo atiduodama pasaulietiniam, t. y. 
krikščioniškam, karaliui, kunigaikščiui ar senjorui arba mokamais 
mokesčiais, arba duodamais kyšiais, arba subsidijomis, arba „pa- 


4 A. H. M. Jones. Athenian Democracy. — Oxford, England, 1957, p. 6. 
> Finley. Ancient Economy /10/, p. 173. 


'6 S. D. Goitein. A Mediterranean Society, vol. I: The Community. — Berkeley, 
1971. 

skolomis“ ir t.t. Tai galima laikyti mokesčiu už apsaugą. Egipto 
miestuose, kuriuos tyrinėjo Goiteinas, daugiausia bendruomenės 
lėšų būdavo sukaupiama labdaros pagrindu, bet standartinė dova- 
nų forma perša mintį, kad socialinis spaudimas veikė labai pana- 
šiai kaip politinė valdžia. Vargu ar buvo įmanoma gyventi žydų 
bendruomenėje neįnešant savo indėlio, o išskyrus atsivertimą į 
krikščionybę, žydas neturėjo alternatyvos. Eiti nebuvo kur. 

Iš principo tai buvo demokratiškos bendruomenės, valdomos 
vyrų susirinkimo, kuris posėdžiaudavo sinagogoje. Išorės spaudi- 
mas skatino kurti oligarchiją arba, dar tiksliau, plutokratiją — val- 
dymą turtingiausių šeimų galvų, sugebančių geriausiai tvarkyti 
reikalus su godžiais karaliais. Bet turtingųjų valdžiai nuolatos mes- 
davo iššūkį paprastesni religinės bendruomenės nariai ir šią val- 
džią atsverdavo rabinų teismų valdžia. Rabinai vaidino lemiamą 
vaidmenį skirstant mokesčių dydį — dėl jo vyko nuolatiniai ir 
dažnai aršūs ginčai. Turtuoliams labiau prie širdies buvo per capita 
mokestis, nors krizių momentais vargu ar jie galėjo išsisukti neda- 
vę to, kas būtina, kad išliktų ir jie patys, ir bendruomenė. Atrodo, 
kad rabinai paprastai būdavo palankūs proporciniam apmokesti- 
nimui (kai kurie net užsimindavo apie progresyvinio apmokestini- 
mo galimybę)“. 

Kaip ir galima tikėtis, bendruomenėse, kurių nariai buvo įsikūrę 
geriausiu atveju netvirtai, protarpiais persekiojami ir nuolatos pa- 
tiriantys priekabiavimus, didelė visuomeninių lėšų dalis buvo ski- 
riama bėdon patekusiems asmenims. Bet nors anksti įsitvirtino nuo- 
stata, kad savosios bendruomenės vargšams turi būti teikiama 
pirmenybė prieš „svetimus“ žydus, didesnį persekiojamos tautos so- 
lidarumą atskleidžia labai griežta priedermė „išpirkti belaisvius“ — 
tai buvo absoliuti bendruomenės, į kurią kreipiamasi, pareiga, smar- 
kiai tuštinusi bendruomenės išteklius. Maimonidas rašė: „Išpirkti 
belaisvius yra svarbiau, negu pamaitinti ir aprengti vargšus“ !*. Šį 
prioritetą lėmė tiesioginis fizinis pavojus, kuris iškildavo belais- 


17 Salo Witmayer Baron. The Jewish Community. — Philadelphia, 1942, p. 248— 
256; H. H. Ben-Sasson. „The Middle Ages“. — In Ben-Sasson, ed. A History of the 
Jewish People. — Cambridge, Mass., 1976, p. 551. 


B Baron. Jewish Community, p. 333. 

viams, bet, ko gero, jis buvo susijęs ir su tuo, kad šis pavojus buvo 
ne tik fizinio, bet ir religinio pobūdžio. Priverstinis atsivertimas į 
kitą tikėjimą arba vergavimas šeimininkui ne žydui — tai pavojai, 
į kuriuos organizuotos žydų bendruomenės reagavo itin jautriai. 
Juk tai visų pirma buvo religinės bendruomenės, ir jų visuomeni- 
nio gyvenimo ir pavienių vyrų bei moterų poreikių sampratos su- 
siformavo per religinių diskusijų šimtmečius. 

Svarbiausios visuotinio aprūpinimo formos, išskyrus apsaugai 
skiriamus pinigus, buvo religinio pobūdžio, nors ir apėmė paslau- 
gas, kurias dabar laikome pasaulietinėmis. Sinagogoms ir teismams 
bei jų tarnautojams buvo mokama iš visuomeninių lėšų. Teismai, 
įgyvendinantys Talmudo teisę, turėjo plačią jurisdikciją, nors ši ir 
neapėmė nusikaltimų, baudžiamų mirtimi. Buvo kruopščiai regu- 
liuojami ekonominiai sandoriai, ypač sandoriai su nežydais, nes jie 
galėjo turėti padarinių visai bendruomenei. Išsamūs įstatymai dėl 
prabangos taip pat būdavo priimami turint mintyse nežydus. Jais 
buvo stengiamasi nekurstyti nežydų pavydo ir pasipiktinimo. Ben- 
druomenė steigė viešąsias pirtis — daugiau dėl religinių negu dėl 
mėsa buvo apmokestinama (taip pat ir Egipto bendruomenėse), 
todėl tai buvo ir aprūpinimo forma, ir pajamų šaltinis. Be to, buvo 
dedamos tam tikros pastangos valyti šiukšles gatvėse ir išvengti 
per didelio gyventojų susikimšimo žydų kvartaluose. Baigiantis 
viduramžiams, daugelis bendruomenių įsteigė ligonines ir mokėjo 
bendruomenės pribuvėjoms bei gydytojams. 

Konkretus skirstymas paprastai vykdavo šalpos forma: kartą 
arba du kartus per savaitę reguliariai buvo dalijamas maistas. Re- 
čiau būdavo dalijami drabužiai. Atskirai būdavo šelpiami ligoniai, 
neturintys išteklių keliauninkai, našlės ir našlaičiai, ir t.t. Turint 
omenyje bendruomenių dydį ir jų išteklius, šalpos mastas buvo 
stulbinamai didelis. Maimonidas rašė, kad tobuliausia labdaros for- 
ma buvo dovana, paskola arba partnerystė, nes ją gavęs asmuo 
galėjo tapti savarankiškas. Šie žodžiai buvo dažnai kartojami, bet, 
kaip teigė Goiteinas, jie nelėmė socialinių paslaugų žydų bendruo- 
menėje struktūros. Galbūt skurdžių buvo pernelyg daug, pati ben- 
druomenės padėtis pernelyg netvirta, kad būtų buvę galima pada- 

ryti ką nors daugiau, nei palengvinti skurdžių dalią. Goiteinas 
apskaičiavo, kad tarp Senojo Kairo žydų „keturiems labdaros da- 
vėjams teko vienas jos gavėjas“. Duodantys pinigų taip pat auko- 
davo savo laiką ir energiją: iš jų gretų išeidavo gausybė žemesnių- 
jų pareigūnų, įsitraukusių į nesibaigiantį rinkimo ir skirstymo dar- 
bą. Tad šalpa buvo didelis ir nuolatinis bendruomenės išteklių 
eikvojimas, suvokiamas kaip religinė pareiga ir neturintis perspek- 
tyvos baigtis iki mesijo atėjimo. Tai buvo dieviškasis teisingumas 
su žydiškos ironijos atspalviu: „Privalai padėti vargšams, kiek jiems 
reikia, bet nesi įpareigotas padaryti juos turtingus“. 

Be šalpos, buvo ir kitokių konkretaus aprūpinimo formų, pir- 
miausia tai lietė švietimo klausimą. Penkioliktojo šimtmečio Ispani- 
joje, beveik prieš šešiasdešimt metų iki žydų išvarymo iš šalies, 
buvo nuostabiai pamėginta įvesti kažką panašaus į visuotinį ir 
privalomą mokymą. 1432 m. Valadolido sinodas specialiais mo- 
kesčiais apmokestino mėsą ir vyną, vedybas, apipjaustymus ir lai- 
dotuves ir nurodė, jog 

kiekviena bendruomenė, kurią sudaro penkiolika arba daugiau šei- 
mos galvų, privalo išlaikyti kvalifikuotą pradžios mokytoją, kad šis 
mokytų jų vaikus Rašto... Tėvai įpareigojami siųsti savo vaikus pas tą 
mokytoją, o kiekvienas privalo mokėti jam pagal savo išgales. Jeigu 
paaiškėtų, kad tokio atlyginimo nepakanka, bendruomenės pareiga — 
jį padidinti. 

Kiekviena bendruomenė, sudaryta iš keturiasdešimt ar dau- 
giau šeimos galvų, privalėjo turėti aukštesnio lygio mokyklas. Kas- 
tilijos rabinui buvo suteikta teisė iš turtingų bendruomenių gau- 
namus pinigus perduoti nuskurdusioms bendruomenėms, kad šios 
galėtų išlaikyti vargstančias mokyklas?!. Tai buvo pati ambicin- 
giausia iš visų kada nors buvusių programų. Bet švietimui buvo 
skiriama daug dėmesio visose žydų bendruomenėse: paprastai bu- 
vo apmokama už neturtingų vaikų mokslą; visada buvo skiriamos 
didesnės ar mažesnės visuomeninės subsidijos, be to, ir papildo- 


1? Goitein. Mediterranean Society, p. 142. 

“ Ibid. 

?! Baron. Jewish Community, p. 172; žr. taip pat Ben-Sasson. „Middle Ages“, 
p. 608—611. 

ma labdaringa parama religinėms mokykloms ir akademijoms. 
Žydai ėjo į mokyklą taip, kaip graikai eidavo į teatrą arba susirin- 
kimą. Nei vieni, nei kiti nebūtų galėję šito daryti, jeigu šios insti- 
tucijos būtų buvusios tik privačios iniciatyvos reikalu. 

Žydai ir graikai ne tik nurodo, kokia buvo bendruomenės veik- 
los sritis, bet ir — o tai svarbiau, — kokią įtaką organizuojant šią 
veiklą darė kolektyvinės vertybės ir politiniai sprendimai. Kiekvie- 
noje politinėje bendruomenėje, kurios nariai turi ką pasakyti apie 
savo valdžią, dera sukurti kokį nors panašų modelį — būtent nu- 
statyti visuotines konkrečias paslaugas, leidžiančias išlaikyti ir puo- 
selėti visuomenės kultūrą. Vargu ar reikėtų įrodinėti šį teiginį, bet 
šiuolaikiniai minimalios, arba libertarinės, valstybės šalininkai įro- 
dinėja, kad visi tokie reikalai (išskyrus gynybą) turėtų būti spren- 
džiami savanoriškomis individų pastangomis“. Tačiau jeigu indi- 
vidai turėtų tai spręsti patys (jeigu tai apskritai įmanoma), tai jie 
būtinai ieškotų kitų individų, o jų dalyvavimas aprūpinimą pa- 
verstų kolektyviniu uždaviniu. Jiems reikia vieniems iš kitų perne- 
lyg daug — ne tik materialinių gėrybių, kurias gali laiduoti laisvų 
mainų sistema, bet ir materialinių gėrybių, kurios įgyja, taip sa- 
kant, moralinį ir kultūrinį pavidalą. Tikrai galima rasti pavyzdžių — 
ir jų yra daug, — kai valstybės nesugebėjo garantuoti arba mate- 
rialinių gėrybių, arba moralės, arba garantuodavo jas taip blogai ir 
darė dar daugiau, kad paprasti vyrai ir moterys nieko taip netroš- 
ko, kaip išsilaisvinti nuo uždėtų prievolių. Tačiau išsilaisvinę tie 
patys vyrai ir moterys neketina tiesiog saugoti įgytą laisvę, bet pra- 
deda kurti jų poreikius atitinkantį aprūpinimo modelį (jų pačių 
poreikių sampratą). Minimalios valstybės šalininkų argumentai nie- 
kada nepatiko nors kiek didesnei Žmonijos daliai. Išties liaudies 
kovų istorijai būdingiausias ne laisvės, bet išpildymo reikalavimas: 
valstybė turinti iš tikrųjų tarnauti tiems tikslams, kuriems skelbiasi 
tarnaujanti, ir ji turinti daryti tai visų jos narių labui. Politinė 
bendruomenė didėja dėl invazijos — mat anksčiau atstumtos gru- 
pės — plebėjai, vergai, moterys, visų rūšių mažumos — viena po 
kitos pradeda reikalauti savosios saugumo ir gerovės dalies. 


“ Labiausiai šį požiūrį filosofiškai gina Robert Nozick. Anarchy, State and Uto- 
pila. — New York, 1974. 

Į kokią dalį jie gali teisėtai pretenduoti? Faktiškai čia glūdi du 
skirtingi klausimai. Pirmasis — tai dalintinų gėrybių masto ir sau- 
gumo bei gerovės sferos ribų klausimas. Šis klausimas yra kito 
skirsnio tema. Antrasis klausimas susijęs su šioje sferoje taikomais 
skirstymo principais, kuriuos dabar pamėginsiu gvildenti remda- 
masis graikų ir žydų pavyzdžiais. 

Geriausia pradėti Talmudo maksima, kad vargšams privalu (lie- 
pinys yra svarbus) padėti tiek, kiek jiems reikia. Manau, šie žodžiai 
vartojami bendrąja prasme, bet juose slypi reikšminga neigiama pa- 
staba: padėti neatsižvelgiant į jokias asmenines savybes — tarkime, 
fizinį patrauklumą ar religinį ortodoksalumą. Žydų bendruomenė 
atkakliai mėgino — nors jai niekada nepavyko šito iki galo padaryti 
— išgyvendinti elgetavimą. Elgeta apdovanojamas už meistriškai pa- 
sakojamą istoriją, už jo patosą, dažnai — žydų supratimu — už jo 
drąsą. Ir jis apdovanojamas tiek, kiek jo geradaris meilus, išpuikęs, 
kiek jis saistomas noblesse oblige, bet niekada nebūna tiesiog paten- 
kinami jo poreikiai. Tačiau jeigu sustipriname ryšį tarp poreikių ir 
aprūpinimo, tai galime pašalinti iš skirstymo proceso visus šiuos 
išorinius veiksnius. Kada dalijame maistą, siekiame tik tiesioginio 
tikslo — numalšinti alkį. Alkani vyrai ir moterys neprivalo vaidin- 
ti spektaklyje, laikyti egzamino ar laimėti rinkimus. 

Tai yra vidinė logika — socialinė ir moralinė aprūpinimo logi- 
ka. Jeigu jau bendruomenė ryžtasi aprūpinti tam tikra reikiama 
gėrybe, ji privalo aprūpinti visus, kuriems jos reikia, proporcingai 
pagal jų poreikius. Realų skirstymą riboja turimi ištekliai. Bet visi 
kiti kriterijai, išskyrus patį poreikį, yra suvokiami ne kaip skirsty- 
mą ribojantys, bet kaip jį iškraipantys veiksniai. O bendruomenės 
turimi ištekliai yra tiesiog praeities ir dabarties rezultatas, sukaup- 
tas jos narių turtas, o ne koks nors to turto „perteklius“. Paprastai 
teigiama, kad gerovės valstybė „remiasi kokiu nors jos turimu eko- 
nominiu pertekliumi“™. Bet ką tai galėtų reikšti? Iš bendrojo visuo- 
meninio produkto negalime išskaičiuoti žmonių išlaikymo ir ma- 


Morris Janowitz. Social Control of the Welfare State. — Chicago, 1977, p. 10. 

šinų naudojimo kaštų, kainos už visuomenės išlikimą, o po to iš 
viso to, kas liks, finansuoti gerovės valstybę, nes gerovės valstybę 
jau būsime finansavę iš to, ką išskaičiavome. Žinoma, kaina už 
visuomenės išlikimą — tai ir, tarkime, valstybės išlaidos, skiriamos 
kariniam saugumui ir visuomenės sveikatai bei švietimui. Socialiai 
pripažinti poreikiai — tai svarbiausios socialinio produkto sąnau- 
dos. Kol jie nepatenkinti, nėra tikro pertekliaus. Iš pertekliaus yra 
finansuojama gamyba ir mainai tų dalykų, kurie nepriskiriami po- 
reikių sferai. Vyrai ir moterys, kurie pasiglemžia dideles pinigų 
sumas, kol dar nėra patenkinti poreikiai, elgiasi lyg tironai, val- 
dantys ir iškraipantys saugumo bei gerovės skirstymą. 

Dar kartą pabrėšiu, kad poreikiai nėra vien fizinis reiškinys. 
Net maisto poreikis skirtingomis kultūrinėmis sąlygomis būna skir- 
tingų formų. Štai visuotinis maisto dalijimas prieš religines šventes 
žydų bendruomenėse: būdavo tenkinami ne fiziniai, bet ritualiniai 
poreikiai. Svarbu buvo ne vien tai, kad vargšai valgytų, bet ir tai, 
kad jie valgytų tinkamą maistą, nes antraip jie būtų atkirsti nuo 
savo bendruomenės. O padedama jiems buvo pirmiausia tik todėl, 
kad jie priklausė bendruomenei. Panašiai, jeigu negalia yra prie- 
žastis skirti pensiją, tai kiekvienas neįgalus pilietis turi teisę į tą 
pensiją. Bet vis dėlto dar tebėra neaišku, kas yra negalia. Paprastai 
Atėnuose tai būdavo aiškinamasi teisme. Galima lengvai įsivaiz- 
duoti kitokias priemones, bet negalima, kalbant apie pirminį nega- 
lios pripažinimą, įsivaizduoti kitokių priežasčių. Faktiškai Lisijo 
pensininkas jautėsi priverstas pasakyti teismui, kad jis iš tiesų ge- 
ras vyrukas, — neketinu teigti, jog vidinė aprūpinimo logika visa- 
da arba iš karto suprantama. Bet svarbiausias priekaištas pensinin- 
kui buvo tas, kad jis iš tikrųjų nesąs visai bejėgis, o svarbiausias jo 
atsakymas buvo tas, kad jis išties priklausąs neįgalių piliečių kate- 
gorijai, kaip kad ši visada buvo suprantama. 

Švietimas iškelia sunkesnių klausimų, susijusių su jo kultūriniu 
apibrėžtumu, ir todėl gali būti sunku suprasti, kokios yra paskirs- 
tomojo teisingumo galimybės ir ribos saugumo ir gerovės srityje. 
Akivaizdu, kad nemokšiškumo sąvoka yra kur kas neaiškesnė ne- 
gu alkio ar negalios sąvokos, nes ji yra visada santykiška kokių 
nors socialiai vertinamų žinių atžvilgiu. Išsilavinimas, kurio reikia 

vaikams, priklauso nuo to, kokio jų gyvenimo tikimės arba kokio 
gyvenimo jiems trokštame. Vaikai lavinami dėl kokios nors prie- 
žasties, ir jie lavinami konkrečiai, o ne abstrakčiai („bendrasis la- 
vinimas“ yra moderni idėja, turinti patenkinti specifinius mūsų 
visuomenės reikalavimus). Viduramžių žydų bendruomenėse švie- 
timo tikslas buvo sukurti prielaidas suaugusiems vyrams aktyviai 
dalyvauti religinėse apeigose ir svarstyti religinę doktriną. Kadan- 
gi moterys buvo pasyvios religijos atžvilgiu, bendruomenė nesi- 
stengė jų lavinti. Visose kitose konkretaus aprūpinimo — maisto, 
drabužių tiekimo, medicinos paslaugų — srityse moterims buvo 
padedama lygiai tiek pat kaip ir vyrams pagal jų poreikius. Bet 
moterims nereikėjo mokslo, nes jos faktiškai buvo nelygiateisės 
(religinės) bendruomenės narės. Jų pagrindinė vieta buvo ne sina- 
goga, bet namai. Vyrai savo dominavimą akivaizdžiausiai rodė 
tarmaudami sinagogoje (atėniečiai vyrai — dalyvaudami tautos su- 
sirinkime), o po to šis dominavimas virsdavo konkrečiomis sumo- 
mis, skirtomis mokslui subsidijuoti. 

Šiam vyrų dominavimui kartais pasipriešindavo tie autoriai, ku- 
rie nurodydavo namuose atliekamų religinių apeigų svarbą arba 
religinę vaikų auklėjimo reikšmę. Kartkartėmis (rečiau) jie atkreip- 
davo dėmesį į tai, kad moterys galėtų praturtinti religijos pažini- 
mą“. Argumentai būtinai liesdavo religijos klausimus, o jų sėkmę 
lemdavo tai, kiek būdavo didinamas intelektualinis ir moralinis 
moterų vaidmuo religiniame gyvenime. Kadangi žydišką tradiciją 
buvo persmelkusi įtampa, tai buvo ir dėl ko ginčytis. Tačiau dau- 
giausia buvo stengiamasi didinti marginalinį moterų vaidmenį. Kiek 
žinau, iš tikrųjų sinagoga niekada nebuvo apibūdinama kaip vyrų 
tironija. Švietimo lygybės idėja turėjo būti atidėta, kol atsiras alter- 
natyvios bendruomenės, kurių narėmis moterys galėtų tapti kur 
kas lengviau: taigi šiuolaikiniai argumentai lygybės naudai supo- 
nuoja, kaip ir mano požiūris, visuotinės pilietybės idėją. 

Tačiau žydų bendruomenės stengėsi į savo veiklą įtraukti visus 
vyrus, ir todėl joms iškilo problema, kaip organizuoti švietimo 
sistemą, kuriai netrukdytų jokie klasiniai barjerai. Šitai padaryti 


% Žr. Baron. Jewish Community, p. 177—179. 

buvo galima daugybe būdų. Bendruomenė galėjo labdaros pagrin- 
dais steigti mokyklas vargšams, panašiai kaip buvo steigiamos spe- 
cialios mokyklos našlaičiams Senajame Kaire. Arba ji galėjo mokėti 
už mokslą tų neturtingų vaikų, kurie lankė pasiturinčiųjų įsteigtas 
ir jų daugiausia išlaikomas mokyklas: tai daryti buvo įprasta žydų 
bendruomenėse viduramžiais. Arba ji galėjo organizuoti visuotinį 
mokymą mokesčių sistemos pagrindu ir uždrausti rinkti papildo- 
mus mokesčius net už tuos vaikus, kurių tėvai galėjo mokėti ne 
vien mokesčius. Manau, buvo tam tikras spaudimas pereiti nuo 
pirmojo prie antrojo, o vėliau ir prie kokio nors trečiojo būdo va- 
rianto. Juk visoks socialinis vargšų išskyrimas kaip „labdaros atve- 
jų“, ko gero, skatina diskriminacines nuostatas pačiose mokyklose. 
Arba tikėtina, jog vaikai (ar jų tėvai) suvoks tai kaip tokį pažemi- 
nimą, kad tai jiems trukdys dalyvauti mokyklos veikloje (arba remti 
tokią veiklą). Tokie padariniai gali nebūti būdingi visoms kultū- 
roms, bet akivaizdu, kad jie yra paplitę. Viduramžių žydai labai 
nenoriai priimdavo visuomeninę labdarą, o kurie tai darė, būdavo 
pažymėti lyg ir gėdos ženklu. Iš tiesų vienas iš bendruomeninio 
aprūpinimo tikslų galėjo būti paženklinti gėdos ženklu vargšus ir 
nurodyti jiems deramą jų vietą, tačiau — bendruomenėje, o ne ap- 
skritai už jos. Bet, išskyrus kokią nors griežtai hierarchinę visuo- 
menę, tai niekada negalėjo būti formalus ar viešai skelbiamas ir 
vienintelis tikslas. O jeigu viešai skelbiamas tikslas yra, pvz., išmo- 
kyti vaikus (berniukus) skaityti ir nagrinėti Raštą, tai geriausias bū- 
das jo siekti yra bendromis jėgomis garantuoti bendrąjį lavinimą. 
Goiteinas pažymi, kad jo tirtos bendruomenės plėtojo šitokią 
veiklą, bet, jo manymu, daugiausia dėl finansinių priežasčių“. Gal- 
būt Ispanijos rabinai suprato bendrąją mokyklą esant vertingą — 
tai lėmė ir privalomumo elementą jų numatytoje sistemoje. Šiaip ar 
taip, kai bendruomeninio aprūpinimo tikslas — sudaryti sąlygas 
dalyvauti bendruomenės gyvenime, yra prasmės siūlyti tokią ap- 
rūpinimo formą, kuri būtų vienoda visiems nariams. Tikrai galima 
pasakyti, kad demokratinio režimo sąlygomis tai yra apskritai ap- 
rūpinimo tikslas. Atėniečių sprendimą mokėti kiekvienam susirin- 


3 Goitein. Community, p. 186. 

kimą lankančiam piliečiui vienodą (nedidelę) pinigų sumą, matyt, 
lėmė tai, kad jie iš dalies suvokė šią tiesą. Nebūtų buvę sunku 
sugalvoti būdą, kaip patikrinti piliečių turtingumą. Bet piliečiams 
nebuvo mokama pagal jų turtingumą arba pagal jų, kaip individų, 
poreikius, mat jiems buvo mokama ne kaip individams, o kaip 
piliečiams, ir kaip piliečiai jie buvo lygūs. Antra vertus, atėniečiai 
draudė eiti valstybines pareigas tiems piliečiams, kuriems buvo 
mokamos negalios pensijos“. Ko gero, čia atsispindi ypatingas jų 
požiūris į negalią, bet taip pat galima manyti, kad šitokia atėniečių 
nuostata simbolizuoja žlugdantį poveikį, kartais (nors ne visada) 
atsirandantį tada, kai bendruomeninis aprūpinimas tampa visuo- 
menine labdara. 


Aprūpinimo mastas 


Skirstomasis teisingumas gerovės ir saugumo sferoje yra dvi- 
prasmis: pirma, juo pripažįstami poreikiai, antra — juo pripažįsta- 
ma narystė. Gėrybėmis turi būti aprūpinami jų reikalingi nariai 
todėl, kad jiems reikia jų, bet jos taip pat turi būti teikiamos taip, 
kad palaikytų narystę. Tačiau tai nereiškia, kad nariai gali preten- 
duoti į kokias nors konkrečias gėrybes. Gerovės teisės įtvirtinamos 
tik tada, kai bendruomenė priima kokią nors tarpusavio aprūpini- 
mo programą. Reikia pateikti svarių argumentų norint įrodyti, kad 
tam tikromis istorinėmis sąlygomis turi būti taikoma būtent tokia 
programa. Bet šie argumentai nesusiję su asmens teisėmis, jie liečia 
konkrečios politinės bendruomenės pobūdį. Nebuvo pažeistos nė 
vieno asmens teisės todėl, kad atėniečiai neskyrė valstybės lėšų 
vaikų lavinimui. Galbūt jie manė, ir galbūt buvo teisūs, kad pakan- 
kamai lavina pats viešasis miesto gyvenimas. 

Teisės, kurių gali teisėtai reikalauti nariai, yra bendresnio po- 
būdžio. Be abejonės, jos suponuoja kokią nors Hobbeso nurodytos 
teisės į gyvybę versiją ir tam tikrą teisę į bendruomenės išteklių 
dalį, leidžiančią tik išgyventi. Jokia bendruomenė negali leisti, kad 
jos nariai mirtų iš bado, kai ji pajėgi juos pamaitinti; jokia valdžia 


* Freeman. Murder of Herodes, p. 169. 

negali būti pasyvi tokiais laikotarpiais — negali, jeigu siekia būti 
bendruomenės valdžia, valdyti per bendruomenę ir būti valdžia 
bendruomenei. Britanijos valdytojų abejingumas XIX a. penktajame 
dešimtmetyje Airijoje bulvių bado metu yra tikras požymis, kad 
Airija buvo užkariauta šalis, kolonija, o ne tikra Didžiosios Brita- 
nijos dalis”. Nenorime pateisinti abejingumo — egzistuoja įsiparei- 
gojimai ir kolonijoms, ir užkariautoms tautoms. Norime tik pasakyti, 
kad airiams būtų labiau padėjusi sava — iš esmės nesvarbu, kokia, 
bet sava valdžia. Galbūt Burke'ui pavyko tiksliausiai apibūdinti pa- 
matinę teisę, kuri čia „statoma ant kortos“, kai jis rašė: „Valdžia yra 
žmogaus išminties išradimas siekiant patenkinti žmogaus reikmes. 
Žmonės turi teisę į tai, kad šias reikmes patenkintų toji išmintis“. 
Tereikia pridurti, kad toji išmintis yra ne valdančiosios klasės iš- 
mintis, kaip, atrodo, manė Burke'as, bet visos bendruomenės iš- 
mintis. Tik jos kultūra, jos charakteris, jos bendros sampratos gali 
lemti, kokias „reikmes“ reikia tenkinti. Bet kultūra, charakteris, 
bendros sampratos nėra duotybės; jos neveikia automatiškai; pilie- 
čiai privalo visada diskutuoti dėl tarpusavio aprūpinimo masto. 
Jie ginčijasi dėl visuomeninės sutarties prasmės, dėl pirminės 
ir atnaujinamos saugumo ir gerovės sferos sampratos. Tai nėra 
hipotetinė arba ideali sutartis, kokią aprašė Johnas Rawlsas. Pir- 
minėje pozicijoje esantys racionalūs vyrai ir moterys, neturintys 
jokių konkrečių Žinių apie savo socialinę padėtį ir kultūrinės nuo- 
vokos, ko gero, rinktųsi, kaip įrodinėjo Rawlsas, lygų skirstymą 
visų gėrybių, apie kurias jiems būtų pasakyta, kad jos yra jiems 
reikalingos”. Bet ši formuluotė nelabai padeda suprasti, ką rinktų- 
si arba turėtų rinktis žmonės, jeigu jie sužinotų, kas jie ir kur jie 
yra. Vargu ar gali būti vienintelė ir visuotinai pritaikoma formu- 
luotė konkrečių kultūrų, konkuruojančių gėrio sampratų, ribotų 
išteklių, neapibrėžtų ir brangių poreikių pasaulyje. Vargu ar atsi- 
ras vienintelis ir visuotinai pripažįstamas kelias, kuriuo eidami 
nuo tokios sąvokos kaip, tarkime, „teisingos dalys“ ateitume prie 


* Ataskaitą apie badą ir britų požiūrį į jį žr.: C. B. Woodham-Smith. The Great 
Hunger: Ireland 1845-1849. — London, 1962. 


8 Burke. French Revolution, p. 57. 
“ John Rawls. A Theory of Justice. — Cambridge, Mass., 1971, p. I, sk. 2 ir 3. 

išsamaus sąrašo tų gėrybių, kurioms tinka ši sąvoka. Teisingos 
dalys — ko dalys? 

Teisingumas, ramybė, gynyba, gerovė ir laisvė — tai išvardija- 
ma Jungtinių Valstijų Konstitucijoje. Šį sąrašą galima laikyti išsa- 
miu, bet sąvokos yra neaiškios. Geriausiu atveju jos yra pagrindas 
viešai diskusijai. Tokioje diskusijoje įprasta remtis platesne minti- 
mi — Burke'o suformuluota bendrąja teise, kuri įgyja konkrečią 
galią tik tam tikromis sąlygomis ir kurios įgyvendinimas skirtingu 
laiku ir skirtingose vietose turi būti grindžiamas kitokiu aprūpini- 
mu. Mintis yra tiesiog ta, kad mes susibūrėme, suformavome ben- 
druomenę, kad įveiktume sunkumus ir pavojus, kurių nepajėgtu- 
me įveikti pavieniui. Todėl kai tik susiduriame su tokio pobūdžio 
sunkumais ir pavojais, ieškome bendruomenės pagalbos. Keičian- 
tis individualių ir kolektyvinių galimybių santykiui, keičiasi ir mū- 
sų ieškomos pagalbos pobūdis. 

Naudinga būtų, jei remdamiesi šiomis sąvokomis, papasakotu- 
me Vakarų sveikatos apsaugos istoriją. Kaip rodo graikų ir žydų 
pavyzdžiai, minimali sveikatos apsauga labai sena. Priemonės, ku- 
rių būdavo imamasi, atitiko bendruomenės pavojaus supratimą ir 
jos medicinos žinių lygį. Ilgainiui dėl gyvenimo sąlygų pokyčių 
radosi naujų pavojų, o mokslo pažanga išugdė naują pavojaus su- 
pratimą ir naują požiūrį į tai, kaip jį įveikti. Tada piliečių grupės 
pradėjo reikalauti platesnės bendruomeninės sveikatos apsaugos 
programos, kuri išnaudotų naująjį mokslą siekiant sumažinti gy- 
venimo mieste keliamus pavojus. Jie galėjo teisėtai sakyti, kad tam 
ir egzistuoja bendruomenė. Panašų argumentą galima pateikti ir 
dėl socialinio draudimo. Sėkminga visuomenės sveikatos apsauga 
lėmė tai, kad pailgėjo vidutinė žmogaus gyvenimo trukmė — va- 
dinasi, kur kas daugiau metų vyrai ir moterys nesugeba išlaikyti 
savęs, nors dažniausiai jie išlieka pajėgūs fiziškai, bet ne socialiai, 
politiškai ar moraliai. Arba vėl — parama neįgaliesiems yra viena 
seniausių ir labiausiai paplitusių konkretaus aprūpinimo formų. 
Bet dabar jos reikia kur kas daugiau nei kada nors anksčiau. Šei- 
mas slegia išlaidos, skiriamos jų senyvo amžiaus nariams, ir jos 
ieško politinės bendruomenės pagalbos. Ką būtent reikia daryti — 
tai ir yra diskusijų klausimas. Tokių žodžių kaip sveikata, pavojus, 

mokslas, net senatvė prasmės įvairiose kultūrose labai skiriasi. Jų 
negali apibrėžti pašalietis. Bet tai nereiškia, kad suinteresuotiems 
žmonėms nėra pakankamai aišku, jog reikia ką nors daryti — tam 
tikrus konkrečius dalykus. 

Galbūt šie pavyzdžiai pernelyg paprasti. Liga gresia visiems; 
senatvė laukia visų. Kitaip dėl darbo ir skurdo, kurių turbūt ne- 
patiria daugelis turtuolių. Vargšus visada galima izoliuoti, užda- 
ryti getuose, kaltinti ir bausti už jų pačių nelaimę. Galima sakyti, 
kad čia jau nebeįmanoma ginti aprūpinimo apeliuojant į ką nors 
panašaus į visuomeninės sutarties „prasmę“. Bet atidžiai įsižiū- 
rėkime į paprastus atvejus. Juk faktiškai ir čia būdingi visi sun- 
kumai, kurie iškyla sudėtingais atvejais. Socialinis draudimas ir 
sveikatos apsauga skatina mus suprasti politinę bendruomenę 
kaip, T. H. Marshallo žodžiais sakant, „abipusiai naudingą klu- 
bą“%. Visoks aprūpinimas būna abipusis; nariai pakaitomis ap- 
rūpina ir aprūpinami taip, kaip Aristotelio piliečiai pakaitomis 
valdo ir yra valdomi. Tai yra linksmas vaizdas, lengvai supran- 
tamas kontraktariniu požiūriu. Tai nėra vien tas atvejis, kai ra- 
cionalūs subjektai, nieko nežinantys apie savo konkrečią padėtį, 
pritaria šioms dviem aprūpinimo formoms. Faktiškai joms prita- 
rė realūs subjektai, paprasti kiekvienos šiuolaikinės demokratijos 
piliečiai. Abi jos yra, arba atrodo esančios, vienodai svarbios ir 
hipotetiniams, ir realiems žmonėms. Prievarta yra būtina tik 
praktikoje, nes tam tikra realių žmonių mažuma nesupranta sa- 
vo tikrųjų interesų arba supranta juos nepakankamai. Versti įneš- 
ti savo indėlį reikia tik beprotiškus ir neapdairius žmones, apie 
kuriuos visada galima sakyti, kad jie prisiplakė prie visuomeni- 
nės sutarties kaip tik tam, kad apsisaugotų nuo savo beprotiš- 
kumo ir neapdairumo. Tačiau iš tikrųjų prievartos priežastys glū- 
di kur kas giliau; politinė bendruomenė nėra tik abipusiai nau- 
dingas klubas; o bendruomeninio aprūpinimo kiekvienu konkre- 
čiu atveju mastą — koks jis yra ir koks turėtų būti — lemia po- 
reikių sampratos, kurios yra daug problemiškesnės, negu matyti 
iš iki šiol dėstytų samprotavimų. 


T. H. Marshall. Class, Citizenship, and Social Development. — Garden City, New 
York, 1965, p. 298. 

Dar kartą panagrinėkime sveikatos apsaugos atvejį. Neįmano- 
ma jokia bendruomeninė sveikatos apsauga, jeigu nėra varžoma 
daugybė veiklos rūšių, kurios naudingos pavieniams bendruome- 
nės nariams, bet kelia grėsmę kur kas didesniam narių skaičiui. 
Pvz., net toks paprastas dalykas kaip didelių miestų gyventojų ap- 
rūpinimas neužterštu pienu reikalingas plačios visuomeninės kon- 
trolės, o kontrolė (Jungtinėse Valstijose) yra politinis laimėjimas, 
pasiektas viename mieste po kito, po daugelį metų trukusių aršių 
kovų?!. Kada fermeriai ir pieno pramonės tarpininkai gynė laisvą 
verslą, jie išties elgėsi racionaliai savo interesų požiūriu. Tą patį 
galima pasakyti apie kitus verslininkus, mėginančius atsikratyti 
suvaržymų, kuriuos primeta tikrinimas, reguliavimas ir spaudi- 
mas. Tokio pobūdžio visuomenės veikla gali turėti mums, vartoto- 
jams, didžiausią vertę, bet ji nėra pati vertingiausia visiems mums. 
Nors sveikatos apsaugą pateikiau kaip bendrojo aprūpinimo pa- 
vyzdį, ji garantuojama tik kai kurių bendruomenės narių sąskaita. 
Be to, ji naudinga tiems, kurie pažeidžiamiausi. Todėl statybos 
normos yra itin svarbios tiems, kurie gyvena susikimšę nuomoja- 
muose būstuose, o įstatymai, draudžiantys teršti gamtą, — tiems, 
kurie gyvena prie pat gamyklų kaminų arba nutekamųjų vandenų. 
Socialinis draudimas taip pat naudingiausias pažeidžiamiausiems 
nariams, net jeigu dėl mano jau išvardytų priežasčių realios išmo- 
kos visiems yra vienodos. Juk pasiturintys gali, arba daugelis jų 
mano, jog gali, padėti sau net ištikus bėdai ir labai pageidauja, kad 
nebūtų verčiami padėti kam nors kitam. Tiesa yra ta, kad kiekvie- 
nas rimtas mėginimas teikti bendruomenės paramą (kiek bendruo- 
menės pajamų šaltinis yra jos narių turtas) tampa perskirstomojo 
pobūdžio*?. Griežtai kalbant, jo teikiama nauda nėra abipusė. 

Tačiau racionalūs subjektai, nežinantys, kokios jie yra sociali- 
nės padėties, pritartų tokiam perskirstymui. Bet jie pritartų perne- 
lyg lengvai, o jų pritarimas nepadėtų mums suprasti, koks per- 
skirstymas yra reikalingas: kaip perskirstyti? Kokiems tikslams? 


31 Žr. Judith Walzer Leavitt. The Healthiest City: Milwaukee and the Politics of 
Health Reform. — Princeton, 1982, sk. 5. 


32 Žr. išsamią diskusiją: Harold L. Wilensky. The Welfare Statė and Equality. — 
Berkeley, 1975, p. 87—96. 

Praktikoje perskirstymo klausimas yra politinis, o su juo susijusią 
prievartą pranašauja šėlstantys dėl jo konfliktai, kurie kyla dėl 
perskirstymo pobūdžio ir masto. Kiekvieną konkretų aprūpinimo 
žingsnį skatina kokia nors konkrečių interesų grupių koalicija. Bet 
šiuose konfliktuose galų gale apeliuojama ne į konkrečius intere- 
sus, netgi neapeliuojama į visuomenės interesą, suprantamą kaip 
konkrečių interesų suma, bet į kolektyvines vertybes, bendras na- 
rystės, sveikatos, maisto ir būsto, darbo ir laisvalaikio sampratas. 
Patys konfliktai dažniausiai liečia, bent jau iš pažiūros, realias pro- 
blemas; sampratos būna numanomos. Štai pieno pramonės versli- 
ninkai kol tik galėjo neigė, jog esama ryšio tarp užteršto pieno ir 
džiovos. Bet pagaliau nustačius šį ryšį, jiems tapo sunku ginčyti, 
jog pieną reikia tikrinti: šiuo atveju caveat emptor* mokymas neat- 
rodė įtikinamas. Panašiai Didžiojoje Britanijoje, vykstant ginčams 
dėl senatvės pensijų, dauguma politikų sutarė, kad savišalpa yra 
tradicinė britų vertybė, bet griežtai nesutarė dėl to, ar savišalpa vis 
dėlto gali būti įgyvendinama susikūrusių darbininkiškų draugijų 
pastangomis. Šios draugijos buvo tikri savitarpio naudos klubai, 
organizuoti griežtai savanorišku pagrindu, bet atrodė, kad juos 
užtvindo vis daugiau senų Žmonių. Vis labiau aiškėjo, jog jų nariai 
tiesiog neturi išteklių, kad senatvėje galėtų išvengti skurdo ir nuo 
jo apsaugoti vieni kitus. Ir tik nedaug britų politikų buvo pasiren- 
gę sakyti, kad tegul jie ir lieka neapsaugoti“. 

Vadinasi, čia turime tikslesnį visuomeninės sutarties aiškini- 
mą: ji yra sutarimas perskirstyti narių išteklius vadovaujantis ko- 
kia nors bendra jų poreikių samprata. Šio sutarimo detalės toliau 
turi būti tikslinamos priimamais politiniais sprendimais. Sutartis 
yra moralinis ryšys. Ji sieja stiprų ir silpną, laimingą ir nelaimin- 
gą, turtingą ir vargšą ir šitaip sukuria sąjungą, nustelbiančią vi- 
sus interesų skirtumus ir semiančią sau jėgos iš istorijos, kultū- 
ros, religijos, kalbos ir t.t. Patys svariausi argumentai, liečiantys 
bendruomeninį aprūpinimą, yra šio ryšio interpretacijos. Kuo 


* Tesisaugo pirkėjas (lot). — Vert. pastaba. 


3 P, H. J. H. Gosden. Self-Help: Voluntary Associations in the Nineteenth Centu- 
ry. — London, 1973, sk. 9. 

glaudesnis ir platesnis šis ryšys, tuo plačiau pripažįstami porei- 
kiai, tuo daugiau socialinių gėrybių įtraukiama į saugumo ir ge- 
rovės sferą”. Neabejoju, kad daugelis politinių bendruomenių per- 
skirstė išteklius vadovaudamosi labai įvairiais principais — ne ap- 
skritai atsižvelgdamos į narių poreikius, bet atsižvelgdamos į kil- 
mingųjų arba turtuolių galią. Bet, kaip Rousseau teigė savo kū- 
rinyje Samprotavimas apie nelygybę, šitokiu būdu visuomeninė su- 
tartis paverčiama apgaule“. Visose bendruomenėse, kuriose ištek- 
liai atimami iš vargšų ir atiduodami turtuoliams, būna pažeidžia- 
mos vargšų teisės. Bendruomenės išmintis yra abejinga jų porei- 
kiams. Politiniai ginčai dėl šių poreikių prigimties turi būti už- 
gniaužti, nes antraip greitai paaiškės apgaulė. Kai visi bendruo- 
menės nariai interpretuoja visuomeninę sutartį, tai rezultatas bus 
platesnė ar siauresnė bendruomeninio aprūpinimo sistema. Jeigu 
visos valstybės iš principo yra gerovės valstybės, tai tikrovėje ti- 
kėtina, kad gerovės valstybės bus demokratinės. Net demokratijos 
imitavimas ugdo velfarizmą, kaip tai yra „liaudies demokratijos“ 
šalyse, kur valstybė saugo liaudį nuo visų nelaimių, išskyrus tas, 
kurias sukelia ji pati. 

Taigi demokratiški piliečiai ginčijasi tarp savęs ir renkasi daug 
įvairių saugumo ir gerovės rūšių, toli pranokstančių mano „pa- 
prastus“ sveikatos apsaugos ir senatvės pensijų pavyzdžius. Socia- 
liai pripažįstamų poreikių kategorija yra atvira. Juk žmonių sam- 
prata, ko jiems reikia, apima ne tik pačią gyvybę, bet ir tinkamą 
gyvenimą, o kaip rasti tinkamą jų abiejų pusiausvyrą, yra ginčyti- 
nas klausimas. Atėnų teatras ir žydų akademijos buvo finansuoja- 
mi pinigais, kuriuos buvo galima išleisti, tarkime, gyvenamųjų na- 
mų statybai arba medicinai. Bet graikų ir žydų nuomone, teatras ir 
švietimas ne tik praturtina bendrą gyvenimą, bet ir gyvybiškai 
svarbūs bendruomeninės gerovės dalykai. Vėl noriu pabrėžti, kad 
tai nėra nuomonė, kurią lengva pavadinti neteisinga. 


H Žr., pvz., Norvegijai būdingų bendruomenės ir gerovės politikos sampratų 
aptarimą: Harry Eckstein. Division and Cohesion in Democracy: A Study of Norway. — 
Princeton, 1966, p. 85—87. 


3 Rousseau. Social Contract, p. 250—252. 

Kokio pobūdžio bendruomeninis aprūpinimas tinka tokiai vi- 
suomenei kaip mūsų? Čia aš neketinu spėlioti, kuo baigsis demo- 
kratiški ginčai, arba išsamiai dėstyti, kokie bus aprūpinimo mastai 
arba formos. Bet manau, kad galima teigti, jog modernios indust- 
rinės demokratijos piliečiai labai skolingi vieni kitiems, o teiginio 
įrodinėjimas suteiks naudingą galimybę patikrinti kritinę mano iki 
šiol gintų principų galią: kiekviena politinė bendruomenė privalo 
rūpintis savo narių poreikiais, kaip kad jie yra kolektyviai supran- 
tami; skirstomos gėrybės privalo būti paskirstytos proporcingai pa- 
gal poreikius; skirstant turi būti pripažįstama ir palaikoma funda- 
mentali narystės lygybė. Tai yra labai bendri principai; jie skirti 
taikyti plačiam bendruomenių spektrui — faktiškai visoms ben- 
druomenėms, kurių nariai yra lygūs (prieš Dievą arba įstatymą), 
arba apie kurias galima įtikinamai pasakyti, jog, nepaisant to, kaip 
su jų nariais elgiamasi iš tikrųjų, jie turėtų būti lygūs. Šie principai, 
ko gero, netinka hierarchiškai organizuotai bendruomenei, kaip 
kad tradicinėje Indijoje, kur pjūties vaisiai skirstomi ne pagal po- 
reikius, bet pagal kastą — ar veikiau, kaip rašė Louis Dumont'as, 
kur „manoma, kad kiekvieno Žmogaus poreikiai yra skirtingi pri- 
klausomai nuo jo kastos“. Kiekvienam garantuojama jo dalis, tad 
Dumont'o aprašomas Indijos kaimas vis dėlto yra gerovės valsty- 
bė, „tam tikras kooperatyvas, kurio pagrindinis tikslas — garan- 
tuoti kiekvieno pragyvenimą atitinkamai pagal jo socialinę funkci- 
ją“, bet tai „nėra gerovės valstybė arba kooperatyvas, kurio princi- 
pus galėtume lengvai suprasti“*. (Bet Dumont'as nepasako, kaip įsi- 
vaizduojamas maisto paskirstymas, kai jo trūksta. Jeigu pragyveni- 
mo standartas visų vienodas, tai esame sugrįžę į pažįstamą pasaulį.) 

Aišku, kad šie trys principai tinka Jungtinių Valstijų piliečiams. 
Čia jie turi didelę galią, nes bendruomenė turtinga, o individua- 
lūs poreikiai suprantami plačiai. Antra vertus, Jungtinės Valsti- 
jos dabar turi vieną iš labiausiai apleistų bendruomeninio aprū- 
pinimo sistemų Vakarų pasaulyje. Taip yra dėl daugybės prie- 


Louis Dumont. Homo Hierarchus: The Caste System and Its Implications (revised 
English ed.) — Chicago, 1980, p. 105. 

žasčių: piliečių bendruomenė prastai organizuota; įvairios etninės 
ir religinės grupės įgyvendina savo gerovės programas; plačiai 
pripažįstama savikliovos ir verslo galimybių ideologija; palyginti 
silpni kairiųjų, ypač darbininkų, judėjimai”. Šios realijos atsispindi 
demokratiškai priimant sprendimus, ir iš principo čia nėra nieko 
bloga. Vis dėlto įsitvirtinęs aprūpinimo modelis netenkina vidinių 
saugumo ir gerovės sferos reikalavimų, ir bendros piliečių sam- 
pratos skatina ieškoti tobulesnio modelio. Taip pat būtų galima 
teigti, kad Amerikos piliečiai turėtų stengtis kurti stipresnę ir stip- 
riau patiriamą politinę bendruomenę. Bet šis argumentas, nors jis 
ir turėtų padarinių skirstymui, nėra, griežtai kalbant, argumentas, 
susijęs su paskirstomuoju teisingumu. Klausimas yra toks: ką yra 
skolingi vieni kitiems piliečiai toje bendruomenėje, kurioje jie rea- 
liai gyvena? 

Išnagrinėkime baudžiamojo teisingumo pavyzdį. Realus baus- 
mių skirstymas yra problema, kurią nagrinėsiu kitame skyriuje. 
Tačiau bausmės autonomiškumą, tikrumą, jog žmonės yra bau- 
džiami pagrįstai (kad ir kokios būtų priežastys juos bausti), lemia 
išteklių pasiskirstymas teisinėje sistemoje. Jeigu norima, kad kalti- 
nami vyrai ir moterys gautų teisėtą jiems skiriamo teisingumo da- 
lį, jie pirmiausia privalo turėti teisėtą skiriamos teisinės pagalbos 
dalį. Todėl egzistuoja valstybinio gynėjo ir paskiriamo advokato 
institucija: kaip alkanuosius reikia pamaitinti, taip kaltinamieji pri- 
valo būti ginami; ir jie turi būti ginami pagal jų poreikius. Bet joks 
nešališkas Amerikos teisinės sistemos stebėtojas šiandien negali 
abejoti, kad ištekliai, kurie būtini norint įgyvendinti šį standartą, 
nėra visiems prieinami”. Amerikos teismuose turtingieji ir vargšai 
traktuojami skirtingai, nors valstybė įpareigoja teismus traktuoti 
juos vienodai. Iš šio teismų įpareigojimo kyla argumentas, kad 
ištekliai turi būti prieinami plačiau. Jeigu teisingumas iš viso turi 
būti garantuojamas, tai jis turi būti vienodai garantuojamas vi- 
siems kaltinamiems piliečiams — ir nesvarbu, ar jie turtingi (ko- 


i Wilenskv. Welfare State, chaps. 2 and 3. 


4 Whitney North Seymour. Why Justice Fails. — New York, 1973, ypač 
sk. 4. 

kia jų rasė, religija, politinės nuostatos ir t.t.). Neketinu sumenkin- 
ti čia iškylančių politinių sunkumų; bet antra vertus, tokia yra 
vidinė aprūpinimo logika, kuri tampa pamokomu sudėtingo lygy- 
bės atvejo pavyzdžiu. Juk vidinė apdovanojimo ir bausmės logika 
yra kitokia. Kaip įtikinėsiu vėliau, ji reikalauja, kad čia būtų skirs- 
toma ne pagal! poreikius, bet pagal nuopelnus. Bausmė yra nega- 
tyvi gėrybė, kuri turi atitekti tik tiems, kurie blogai pasielgė ir dėl 
kurių buvo nuspręsta, kad jie blogai pasielgė (po to, kai jie gynėsi 
turėdami reikiamų išteklių). 

Teisinė pagalba nekelia teorinių problemų todėl, kad jau yra 
institucinių struktūrų, teikiančių tokią pagalbą. Vienintelis proble- 
miškas dalykas yra tik bendruomenės sugebėjimas vadovautis sa- 
vo institucijų logika. Dabar noriu aptarti sritį, kurioje Amerikos 
institucijos yra palyginti neišplėtotos ir kurioje bendruomenės įsi- 
pareigojimai yra problemiški. Dėl jų vyksta nuolatinis politinis gin- 
čas. Tai — sveikatos apsaugos sritis. Bet čia argumentuojant už 
platesnę medicinos pagalbą, dera neskubėti. Nepakanka reikalauti 
„teisės į gydymą“. Turėsiu šiek tiek aptarti medicinos paslaugų 
kaip socialinės gėrybės istoriją. 


Medicininės paslaugos 


Dar visai neseniai medicinos praktika daugiausia buvo lais- 
vas verslas. Už mokestį gydytojai nustatydavo diagnozę, patar- 
davo, išgydydavo savo pacientus arba ne. Galbūt privatus eko- 
nominio santykio pobūdis buvo susijęs su intymiu profesinio san- 
tykio pobūdžiu. Manau, labiau tikėtina, kad jis buvo susijęs su 
pačios medicinos santykišku marginalumu. Faktiškai gydytojai la- 
bai menkai galėjo padėti savo pacientams, o vyravusi nuostata 
susidūrus su liga (kaip ir susidūrus su skurdu) buvo stoiškas fa- 
talizmas. Buvo paplitę ir liaudiški vaistai, kurie buvo nedaug ma- 
žiau veiksmingi, o kartais ir veiksmingesni, negu oficialių gydy- 
tojų prirašyti vaistai. Liaudies medicina kartais tapdavo savotiš- 
ku vietinio masto medicinos pagalbos teikimu, bet ji lygiai taip 
pat ugdė naujus praktikuojančius gydytojus, kurie savo ruožtu 
imdavo užmokestį. Panašiai buvo gydoma užkalbėjimais. 

Palikę nuošalyje šiuos du atvejus, galime sakyti, kad medicinos pa- 
slaugų skirstymas istoriškai buvo medikų profesijos atstovų — gydy- 
tojų gildijos rankose. Ši gildija atsirado bent jau Hipokrato laikais 
V a. pr. Kr. Gildija veikė taip, kad būtų išstumiami nekonvencinės me- 
dicinos praktikuotojai ir kiekvienoje bendruomenėje būtų reguliuoja- 
mas gydytojų skaičius. Gildijos nariai niekada nebuvo suinteresuoti 
įdiegti tikrai laisvą rinką. Bet jie suinteresuoti parduoti savo paslau- 
gas pavieniams pacientams. Tad apskritai turtingieji būdavo gerai ap- 
tarnaujami (kaip tai būdavo suprantama tuo metu), o skurdžiai ka- 
žin ar apskritai sulaukdavo pagalbos. Nedaugelyje miestų bendruo- 
menių — pvz., žydų bendruomenėse viduramžiais — medicinos pa- 
galba buvo teikiama plačiau. Bet didžiąją istorijos dalį ji buvo faktiš- 
kai neįkandama daugumai žmonių. Gydytojai buvo turtingųjų tarnai, 
dažnai priskirti prie kilmingųjų namų ir karališkų dvarų. Tačiau prak- 
tinių padarinių požiūriu šiai profesijai visada buvo būdinga nešvari 
sąžinė. Juk atrodytų, kad medicinos paslaugų skirstymo logika yra ši- 
tokia: priežiūra turi priklausyti nuo ligos, o ne nuo turto. Todėl vi- 
sada buvo gydytojų, kaip kad tie senovės Graikijoje gerbiami gydy- 
tojai, kurie aptarnaudavo vargšus lyg ir iš šalies net ir užsidirbdami 
pragyvenimui iš mokančių pacientų. Dauguma gydytojų, susidurda- 
mi su ypatingais atvejais, vis dėlto jautėsi įpareigoti padėti aukai, kad 
ir kokia būtų jos materialinė padėtis. Profesinis gerasis samarietišku- 
mas lemdavo tai, kad į kvietimą „Ar namuose yra gydytojas?“ bū- 
davo atsakoma, jeigu būdavo kam į jį atsakyti. Tačiau paprastai me- 
dicinos pagalbos būdavo šaukiamasi retai daugiausia todėl, kad bu- 
vo menkai tikima, jog ji išties padės. Ir šitaip nešvari profesinė sąžinė 
nerado atgarsio jokiuose politiniuose reikalavimuose pakeisti laisvą 
verslą bendruomeniniu medicinos pagalbos teikimu. 

Viduramžių Europoje sielos gydymas buvo visuomeninis, o kū- 
no gydymas — privatus reikalas. Šiandien daugumoje Europos ša- 
lių yra atvirkščiai. Šis pokytis geriausiai paaiškinamas tuo, kad iš 
esmės pasikeitė mūsų bendroji sielos ir kūno samprata: praradome 
pasitikėjimą sielos gydymu ir vis labiau pradėjome tikėti kūno gy- 
dymu, net pasidavėme tokio gydymo manijai. Galima sakyti, kad 
šią slinktį simbolizuoja — arba ją skelbia — garsusis Descartes o pa- 
reiškimas, jog „išsaugoti sveikatą“ yra „svarbiausia iš visų gėrybių“. 
Juk Descartes'o Saniprotavime apie metodą išdėstytos nuostatos paplito 

labai greitai”. Tad iš žmonių sąmonės traukiantis amžinybei, vis la- 
biau stiprėjo geismingumas. Viduramžių krikščionims amžinybė bu- 
vo socialiai pripažįstamas poreikis. Buvo dedamos visos pastangos, 
kad ji būtų plačiai ir lygiai skirstoma, kad kiekvienas krikščionis tu- 
rėtų vienodas galimybes būti išganytas ir laimėti amžinąjį gyvenimą. 
Todėl kiekviena parapija turėjo bažnyčią, reguliariai vyko pamaldos, 
buvo katechizuojamas jaunimas, buvo privaloma komunija ir t.t. Šių 
laikų piliečiams ilgaamžiškumas yra socialiai pripažįstamas poreikis, 
ir dedama vis daugiau ir visokiausių pastangų garantuoti, kad jis bū- 
tų plačiai ir lygiai skirstomas, kad kiekvienas pilietis turėtų vienodas 
galimybes ilgai ir sveikai gyventi. Todėl kiekviena apygarda turi gy- 
dytojų ir ligoninių, reguliariai tikrinama žmonių sveikata, jaunimas 
šviečiamas sveikatos klausimais, privalomai skiepijama ir t.t. 
Natūralu, kad keičiantis nuostatoms, kartu keitėsi ir institucijos: 
bažnyčią pakeitė klinika ir ligoninė. Bet šis keitimasis vyko tolydžio, 
lėtai stiprėjant bendruomenės suinteresuotumui medicinos paslaugo- 
mis ir lėtai nykstant domėjimuisi religijos paslaugomis. Pirmoji svar- 
bi sveikatos apsaugos forma atsirado ne gydymo, bet profilaktikos 
srityje. Taip buvo, ko gero, todėl, kad profilaktika nepažeidė gydy- 
tojų gildijos prerogatyvų. Bet bendruomeninio gydymo užuomazgos 
maždaug sutapo su devynioliktojo šimtmečio pabaigoje vykusiomis 
didžiosiomis visuomeninėmis sveikatos kampanijomis. Nėra abejo- 
nės, kad viena ir kita atspindi tą patį jautrumą fizinio išlikimo klau- 
simams. Gydytojų licenzijavimas, valstybinių medicinos mokyklų ir 
miesto ligoninių steigimas, per mokesčius surenkamų pinigų „nu- 
sunkimas“ didžiosioms savanorių išlaikomoms ligoninėms — visos 
šios priemonės, ko gero, tik menkai pažeidė profesijos interesus, o 
kai kurios iš jų tik sustiprino jos gildijinį pobūdį. Bet joms jau 
būdingas svarbus visuomeninis užmojis*“. Iš tiesų jos rodo užmojį, 
kurį įmanoma įgyvendinti tik paverčiant gydytojus arba didelį jų 
skaičių visuomeniniais gydytojais (mat mažesnis skaičius gydytojų 
anksčiau virsdavo dvaro gydytojais) ir panaikinant arba apribojant 


P Renė Descartes. Discourse on Method, trans. Arthur Wollastone. — Hammonds- 
worth, England, 1960, p. 85. 

* Trumpą šių pokyčių apžvalgą žr.: Odin W. Anderson. The Uncasy Eguilib- 
rium: Private and Public Finansing of Health Services in the United States, 1875-1965. — 
New Haven, 1968. 

medicinos paslaugų rinką. Bet prieš imdamasis ginti šią permainą, 
noriu pabrėžti ją lėmusio užmojo neišvengiamumą. 

Modermniajame pasaulyje paprasčiausiai atsitiko taip, kad į pa- 
čią ligą pradėta žiūrėti kaip į marą net tada, kai ji tik endeminio, 
o ne epideminio pobūdžio. O kadangi marą reikia gydyti, jį privalu 
gydyti. Žmonės nepakęs to, ko, jų manymu, jie nebeturi ilgiau 
kęsti. Tačiau gydant džiovą, vėžį ar širdies sutrikimus, reikia bendrų 
pastangų. Medicininiai tyrinėjimai yra brangūs, o daugelio ligų 
gydymas smarkiai viršija paprastų piliečių turimus išteklius. Todėl 
turi įsikišti bendruomenė. Ir kiekviena demokratinė bendruomenė 
įsikiš — daugiau ar mažiau energingai, daugiau ar mažiau veiks- 
mingai. Tai priklauso nuo konkrečių politinių mūšių rezultato. Iš čia 
kyla Amerikos valdžios (arba valdžių, nes daug kas daroma valsti- 
jose ir vietose) vaidmuo: subsidijuoti tyrinėjimus, mokyti gydytojus, 
aprūpinti ligoninėmis ir įranga, reglamentuoti savanoriško draudi- 
mo sistemas, apdrausti labai senų žmonių gydymą. Visa tai yra „žmo- 
gaus išminties išmonė siekiant patenkinti žmonių reikmes“. O no- 
rint paversti tai morališkai būtinais dalykais, tereikia išugdyti to- 
kią plačią ir stiprią „poreikio“ pajautą, kad būtų galima įtikinamai 
pasakyti, jog tai yra ne vieno ar kito asmens, bet bendruomenės 
apskritai poreikis — „žmogiškas poreikis“, net jeigu jis yra kultū- 
riškai suformuotas ir kultūros išskirtas*. 


* Prieštaraudamas Bernardo Williamso teiginiui, kad vienintelis tinkamas kri- 
terijus, padedantis skirstyti medicinos paslaugas, yra medicinos poreikis*!, Rober- 
tas Nozickas klausia, kodėl tada „vienintelis tinkamas kirpimo paslaugų skirstymo 
kriterijus nėra poreikis kirptis“?*? Galbūt taip ir yra, jeigu domimės tik veiklos, 
suprantamos kaip visuotinė veikla, „vidiniu tikslu“. Bet taip nėra, jeigu domimės 
socialine veiklos prasme, tuo, kokią vietą konkrečios žmonių grupės gyvenime 
užima šios veiklos teikiama gėrybė. Galime įsivaizduoti visuomenę, kurioje kirpi- 
mas turi tokią kertinę kultūrinę reikšmę, kad teikti tokią paslaugą būtų moralinė 
bendruomenės priedermė. Tai, kad tokia visuomenė niekada neegzistavo, yra ne 
vien įdomus faktas. Apmąstyti šiuos klausimus man padėjo Thomaso Scanlono 
straipsnis. Aš perimu jo siūlomą „konvencionalią“ alternatyvą”. 


* Bernard Williams. „The Idea of Equality“. — In Problems of Self. — Cambrid- 
ge, England, 1973, p. 240. 


* Žr.: Robert Nozick. Anarchy, State, and Utopia. — New York, 1974, p. 233—235. 


*5 Thomas Scanlon. „Preference and Urgency“. — In Journal of Philosophy 57 
(1975), 655—670. 

Bet kartą bendruomenei pradėjus teikti paslaugą, ši būna toliau 
varžoma moraliai: tai, ko „reikia“, turi būti lygiai teikiama visiems 
bendruomenės nariams ir tai turi būti daroma tokiais būdais, kad 
būtų gerbiama jų narystė. Dabar net Jungtinių Valstijų medicinos 
pagalbos teikimo modelis, nors jis toli gražu neprilygsta nacionali- 
nei sveikatos apsaugos tarnybai, turi garantuoti minimaliai pado- 
rias medicinos paslaugas visiems, kuriems jų reikia. Kadangi nau- 
dojamos visuomenės lėšos, valstybės pareigūnai vargu ar begali 
siekti ko nors mažiau. Tačiau tuo pat metu dar nėra priimtas joks 
politinis sprendimas, kurio pagrindu būtų tiesiogiai metamas iššū- 
kis laisvo verslo sistemai medicinos paslaugų srityje. Ir kol ši siste- 
ma egzistuos, turtas dominuos šioje saugumo ir gerovės sferoje 
(šioje jos dalyje). Individais bus rūpinamasi tiek, kiek jie gali už- 
mokėti, o ne tiek, kiek jiems šito reikia. Iš tikrųjų situacija yra net 
sudėtingesnė, negu galima spręsti iš šios formuluotės, nes bendruo- 
meninės medicinos paslaugos jau kėsinasi į laisvąją rinką, ir labai 
sergantys bei labai seni žmonės kartais gydomi kaip tik taip, kaip 
jie turėtų būti gydomi. Bet akivaizdu, kad skurdas ir toliau yra 
svarbi tinkamo ir nuoseklaus gydymo kliūtis. Galbūt iškalbingiau- 
sia šių laikų Amerikos medicinos statistika nurodo ne ligų sunku- 
mą ar dažnumą, bet apsilankymų pas gydytojus ir gulėjimo ligo- 
ninėje koreliaciją su socialine klase. Viduriniosios ir aukštesniosios 
klasės amerikiečiai kur kas dažniau turi privatų gydytoją ir kur kas 
dažniau pas jį lankosi, taip pat kur kas rečiau rimtai serga, negu 
visi kiti neturtingesni piliečiai“. Ten, kur medicininė priežiūra yra 
prabanga, šie skirtumai menkai reikšmingi, bet jie tampa labai reikš- 
mingi, kai tik medicininė priežiūra tampa socialiai pripažįstamu 
poreikiu ir kai tik bendruomenė pradeda skirti jai lėšų. Juk tada 
medicinos paslaugų stoka tampa dvigubai žalinga — tiek žmogaus 
sveikatai, tiek ir jo socialinei padėčiai. Gydytojai ir ligoninės tapo 
tokiu nepaprastai svarbiu šiuolaikinio gyvenimo bruožu, kad nega- 
lėjimas naudotis jų teikiama pagalba yra ne tik pavojingas, bet ir 
žlugdantis dalykas. 


H Monroe Lemner. „Social Differences in Physical Health“; John B. McKinlev. „The 
Help-Seeking Behavior of the Poor“; Julius Roth. „The Treatment of the Sick“. — In Po- 
verty and Health. A Sociological Analysis, ed. John Kosa and Irving Kenneth Zpla. — 
Cambridge, Mass., 1969, apibendrinimai pateikiami p. 103, 265 ir 280—281. 

Bet kiekviena puikiai išplėtota medicinos paslaugų sistema rei- 
kalauja varžyti gydytojų gildijos veiklą. Iš tikrųjų čia slypi ir bend- 
resnė tiesa: norint suteikti saugumą ir gerovę, reikia varžyti tuos 
vyrus ir moteris, kurie anksčiau valdė tam tikras gėrybes ir parda- 
vinėjo jas rinkoje (su išlyga, kuri anaiptol ne visada teisinga, kad 
rinka atsiranda anksčiau negu aprūpinimas). Juk vieną ar kitą gė- 
rybę paskelbdami poreikiu, mes sustabdome arba suvaržome lais- 
vus jos mainus. Mes taip pat sustabdome ir visas kitas skirstymo 
procedūras, kurios trukdo tenkinti šį poreikį — visuotinius rinki- 
mus, meritokratinę konkurenciją, asmenines arba šeimyninės pre- 
ferencijas ir t.t. Bet rinka, bent jau Jungtinėse Valstijose, šiandien 
yra pagrindinė saugumo ir gerovės sferos varžovė. Ir gerovės vals- 
tybei svarbiausia yra pajungti rinką. Negalima reikalingas gėrybes 
palikti kokių nors stiprių savininkų arba specialistų grupių užgai- 
doms tenkinti arba skirstyti jas pagal jų interesus. 

Dažniausiai nuosavybė būna panaikinama, o specialistai efek- 
tyviai pašaukiami arba bent jau „samdomi“ teikti bendruomeni- 
nes paslaugas. Jie tarnauja socialiniams poreikiams, o ne tiesiog 
savo pačių labui: tad kunigai tarnauja amžinajam gyvenimui, ka- 
reiviai — valstybės gynybai, viešųjų mokyklų mokytojai — savo 
mokinių ugdymui. Kunigai elgiasi blogai, jeigu jie pardavinėja iš- 
ganymą, kareiviai — jeigu jie pasiskelbia samdiniais, mokytojai — 
jeigu jie tarnauja turtingųjų vaikams. Kartais mobilizacija būna tik 
dalinė, kai, pvz., iš teisininkų reikalaujama būti teismo pareigūnais 
ir tarnauti teisingumo reikalui, net jeigu jie tuo metu tarnauja ir 
savo klientams, ir patiems sau. Kartais mobilizacija būna proginė 
ir laikina, kai iš teisininkų reikalaujama būti „paskirtais advoka- 
tais“ ginant kaltinamuosius, kurie negali užmokėti. Šiais atvejais 
dedamos ypatingos pastangos, kad būtų gerbiamas asmeninis tei- 
sininko—kliento santykio pobūdis. Aš tikėčiaus, kad panašios pa- 
stangos būtų dedamos visose visiškai išplėtotose nacionalinėse svei- 
katos apsaugos tarnybose. Bet nematau pagrindo gerbti gydytojo 
rinkos laisvę. Šiuo atveju reikiamos gėrybės nėra plataus vartojimo 
prekės. Arba, tiksliau kalbant, jas galima pirkti ir parduoti tik tiek, 
kiek jos viršija tą aprūpinimo lygį, kuris nustatytas demokratiškai 
priimtu sprendimu (ir tik tiek, kiek jų pirkimas ir pardavimas ne- 
trikdo paskirstymo, vykstančio žemiau šio lygio). 

Tačiau būtų galima įrodinėti, kad atsisakymas kol kas finan- 
suoti nacionalinę sveikatos apsaugos tarnybą yra Amerikos liau- 
dies sprendimas, liečiantis bendruomeninio rūpinimosi mastą (taip 
pat liečiantis ir santykišką kitų gėrybių reikšmę): minimalus stan- 
dartas visiems — būtent miesto klinikos standartas, o visa kita 
paliekama laisvai rinkai. Man šis standartas atrodytų netinkamas, 
bet tai nebūtinai būtų neteisingas sprendimas. Tačiau Amerikos 
liaudis šio sprendimo nepriėmė. Jos turimas bendras sveikatos ap- 
saugos reikšmės supratimas yra gerokai kitoks. Faktiškai federali- 
nė, valstijų ir vietos valdžia dabar subsidijuoja skirtingo lygio ap- 
saugą skirtingų klasių piliečiams. Tai irgi galėtų būti teisinga, jeigu 
diferencijavimas būtų susijęs su apsaugos tikslais — pvz., jeigu 
vykstant karui, būtų specialiai gydomi kareiviai arba gynybos pra- 
monės darbininkai. Bet neįmanoma pateisinti rūšiavimo į vargšus, 
viduriniąją klasę ir turtinguosius. Kol bendruomenės lėšos yra lei- 
džiamos, kaip jos dabar leidžiamos: finansuojami tyrinėjimai, sta- 
tomos ligoninės ir apmokami privačiai praktikuojančių gydytojų 
honorarai, šių išlaidų garantuojamos paslaugos turi būti vienodai 
įkandamos visiems piliečiams. 

Taigi tai yra argumentas, kad Amerikoje gerovės valstybė turi 
būti plečiama. Šis argumentas plaukia iš trijų principų, kuriais aš 
pradėjau, ir jis suponuoja, kad šie principai išreiškia tendenciją 
įveikti saugumo ir gerovės sferoje vyraujančius dominavimo mo- 
delius. Nors to galima siekti įvairiais instituciniais būdais, atrody- 
tų, kad trijų principų požiūriu tinkamiausias yra natūrinis aprū- 
pinimas. Tai yra ir svarbus argumentas prieš dabartinius siūly- 
mus dalinti pinigus, užuot teikus švietimo paslaugas, teisinę pa- 
galbą arba medicininę priežiūrą. Pvz., negatyvus pajamų mokes- 
tis yra planas, kaip padidinti neturtingųjų perkamąją galią, — 
vadinasi, modifikuota paprastos lygybės atmaina“. Tačiau šis pla- 
nas nepanaikintų turtingųjų dominavimo poreikių srityje. Vyrai ir 
moterys, turintys didesnę perkamąją galią, vis dėlto galėtų pakel- 
ti, ir tikrai pakeltų, reikalingų paslaugų kainą. Taigi bendruome- 
nė investuotų, nors dabar ir netiesiogiai, į individualią gerovę, bet 


* Taip pat, matyt, pigesnė gerovės forma, žr.: Colin Clark. Poverty Before Poli- 
tics: A Proposal for a Reverse Income Tax. — Hobart Paper 73, London, 1977. 

aprūpinimas neatitiktų poreikių. Net jeigu būtų vienodos paja- 
mos, per rinką teikiama sveikatos apsauga nereaguotų į poreikius. 
Rinka taip pat nesukurtų tinkamų sąlygų medicininiams tyrimams. 
Tačiau tai nėra argumentas prieš negatyvų pajamų mokestį, nes 
gali būti, kad rinkos ekonomikoje patys pinigai yra vienas iš tų 
dalykų, kurių reikia Žmonėms. Ir todėl jie galbūt turėtų būti duo- 
dami gryni. 

Dar kartą noriu pabrėžti, kad neįmanoma a priori nurodyti, ko- 
kius poreikius derėtų pripažinti. Taip pat nėra apriorinio būdo nu- 
statyti, kokio masto aprūpinimo reikia. Mūsų požiūriai į medicinos 
paslaugas turi istoriją, jie buvo ir bus skirtingi. Bendruomeninio 
aprūpinimo formos keitėsi praeityje ir toliau keisis. Bet jos nesikei- 
čia automatiškai keičiantis požiūriams. Senoji tvarka turi savo už- 
sakovų, būna ir institucijų, ir individų letargija. Be to, žmonių nuo- 
statos retai būna tokios aiškios kaip kad dėl medicinos pagalbos. 
Taigi permainos visada yra politinės argumentacijos, organizacijos 
ir kovos rezultatas. Filosofai gali tik apibūdinti pamatinę argumen- 
tų struktūrą ir jų suponuojamus suvaržymus. Iš čia kyla trys prin- 
cipai, kuriuos galima apibendrinti perfrazavus garsiąją Marxo mak- 
simą: iš kiekvieno — pagal sugebėjimus (arba pagal jo išteklius), 
kiekvienam — pagal jo socialiai pripažįstamus poreikius. Manau, 
jog čia glūdi esminė visuomeninės sutarties prasmė. Belieka nuro- 
dyti detales, bet kasdieniame gyvenime detalės yra viskas. 


Pastaba dėl labdaros ir priklausomybės 


Ilgalaikis bendruomeninio aprūpinimo poveikis yra toks, kad su- 
mažėja ne tik pirkimo ir pardavimo, bet ir labdaros davimo mastas. 
Bent jau taip yra judėjų-krikščionių bendruomenėse, kur labdara 
tradiciškai buvo svarbiausias priedas prie mokesčių ir dešimtinės 
bei pagrindinis paramos vargšams šaltinis. Atrodo, kad šiandien 
Vakaruose vyrauja visuotinė taisyklė, kad kuo labiau išplėtota ge- 
rovės valstybė, tuo mažiau lieka erdvės ir motyvų labdaringai šal- 
pai“. Tai nėra koks nors nenumatytas ar netgi nepageidaujamas 


t€ Žr. The New York Times, 2 July, 1978, vol. 5, p. 1. 

rezultatas. Argumentas prieš labdarą labai primena argumentą prieš 
elgetavimą. Juk elgetavimas yra savotiškas spektaklis, kurį labda- 
ros davėjas išplėšia iš vargšo, ir šis spektaklis yra nepadorus — 
itin skausmingas pinigų galios anapus jų sferos pavyzdys. „Labda- 
ra sužeidžia tą, kuris ją gauna“, — rašo Marcelis Maussas savo 
klasikinėje antropologinėje esė The Gift, — „ir visos mūsų morali- 
nės pastangos skirtos tam, kad būtų nuslopinta nesąmoninga tur- 
tingo išmaldų dalintojo globėjiška elgsena.“* Labdara taip pat gali 
būti būdas nusipirkti įtaką ir pagarbą, nors tai lengviau pasiekia- 
ma kuriant religinius, švietimo ar kultūros fondus, negu teikiant 
įprastą pagalbą vargšams. Beje, galima prieštarauti ir tokio pobūdžio 
veiksmams, nes įmanoma pagrįstai ginčyti, kad neturtingi vyrai ir 
moterys — kunigai ir tikintieji, mokytojai ir mokiniai bei apskritai 
piliečiai — privalėtų daryti svarbiausius sprendimus religijos, švieti- 
mo ir kultūros srityse. Bet čia aš noriu atkreipti dėmesį tik į tai, kaip 
tiesiogiai naudojamas turtas siekiant padėti ko nors stokojantiems: 
man rūpi tik labdara klasikine žydiška ir krikščioniška prasme. 
Privati labdara ugdo asmeninę priklausomybę, taigi ir iš jos ky- 
lančias ydas: viena vertus, nuolankumą, pasyvumą ir nusižemini- 
mą, kita vertus — įžūlumą. Jeigu bendruomeniniu aprūpinimu sie- 
kiama gerbti narystę, tai turi būti siekiama ir įveikti šias ydas. Bet 
vien pakeitus privačią labdarą visuomenine šalpa, šito neįmanoma 
pasiekti. Vis dėlto toks pakeitimas gali pasirodyti būtinas, nes yra 
labiau tikėtina, kad bendruomenė stengsis įgyvendinti rimtą, nu- 
oseklią ir neasmenišką paramos programą ir šitaip padės vargšams 
tenkinti jų poreikius. Tačiau pagalba pati savaime nesukuria sava- 
rankiškumo, nes senieji modeliai išlieka: vargšai ir toliau yra nuo- 
lankūs, pasyvūs ir nusižeminę, o valstybės pareigūnai perima jų 
privatiems pirmtakams būdingą įžūlumą. Tai lemia programų, pana- 
šių į tas, kurias siūlė Maimonidas, svarbą: tokių programų tikslas yra 
leisti vargšams atsistoti ant kojų jų perauklėjimo, perkvalifikavimo, 
smulkaus verslo subsidijavimo ir kt. pagrindu. Pats darbas yra vie- 
nas iš tų dalykų, kurių reikia žmonėms ir kurį rasti privalo padėti ben- 
druomenė, kai jie negali jo gauti patys arba parūpinti jo vieni kitiems. 


“ Marcel Mauss. The Gift, trans. Ian Cunnison. — New York, 1967, p. 63. 

Bet norint tai įgyvendinti, irgi reikia centralizuoto planavimo ir 
administravimo, o tai skatina planuotojų ir administratorių kiši- 
mąsi. Taip pat svarbu, kad visos bendruomeninio aprūpinimo pro- 
gramos leistų egzistuoti įvairioms lokalinės savišalpos ir savano- 
riškų susivienijimų formoms. Tikslas yra dalyvauti bendruomenės 
veikloje, konkrečiai — realizuoti narystę. Bet nėra taip, kad pirma 
įveikiamas skurdas, o po to, jį įveikus, buvę vargšai įsitraukia į 
politinį ir kultūrinį bendruomenės gyvenimą. Ko gero, yra taip, 
kad kova su skurdu (ir visais kitais nepritekliais) yra viena iš tų 
veiklos rūšių, kuriose turėtų dalyvauti daugelis piliečių — vargšai, 
vidutiniokai ir pasiturintys. O tai reiškia, kad net bendruomenėje, 
siekiančioje narių (visiškos) lygybės, lieka vietos tam, ką Richardas 
Titmussas pavadino „dovanos santykiu“ *. 


Kraujo ir pinigų pavyzdžiai 


Titmussas tyrinėjo, kokiais būdais kai kuriose šalyse ligoninės 
gauna kraujo, ir daugiausia domėjosi dviem būdais — pirkimu ir 
savanoriška donoryste. Jo knygoje pasisakoma už donorystę: ji esanti 
ir veiksmingesnė (gaunama geresnio kraujo), ir išreiškianti bei stip- 
rinanti bendruomeninio altruizmo dvasią. Jo argumentai yra gau- 
sūs ir pamokomi, bet jie būtų buvę dar geresni, jeigu Titmussas būtų 
išplėtojęs antrąjį palyginimą. Tačiau jis nesugebėjo rasti praktinių 
šio palyginimo pavyzdžių. Galima įsivaizduoti kitą aprūpinimo for- 
mą, būtent kraujo mokestį, t. y. reikalavimą, kad kiekvienas per me- 
tus duotų tam tikrą kiekį pintų kraujo. Aprūpinimas krauju labai 
pagerėtų, nes pagausėtų donorų, ir medicinos pareigūnai galėtų 
rinktis iš jų ir imti kraują iš sveikiausių piliečių — taip, kaip į karo 
tarnybą šaukiami tik sveiki piliečiai. Manau, Titmussas vis dėlto no- 
rėtų teigti, kad tinkamesnis yra dovanojimo santykis, ir ne vien to- 
dėl, kad kraujo mokestis bent jau mūsų kultūros pasaulyje reikštų per- 
nelyg didelį kėsinimąsi į kūno neliečiamumą. Juk jis stengiasi įrodyti 
asmeniško davimo pranašumus ir todėl pagrįstai abejotų, ar šiuos pra- 


* Richard Titmuss. The Gift Relationship: From Human Blood to Social Policy. — 
New York, 1971. 

našumus galima išlaikyti kraujo davimą pavertus valstybės nustatyta 
prievole, net jeigu ši prievolė įvedama demokratišku sprendimu. 

Bet šie argumentai taip pat galėtų tikti ir pinigų mokėjimo atve- 
ju, bent jau tada, kai sumos yra menkos ir daug kas gali įnešti savo 
indėlį. Tie vyrai ir moterys, kurie gali duoti kraujo ir jį dovanoja, 
nerodo savo galios. Nėra skatinamas ir tų, kuriems reikia kraujo, 
nuolankumas ir priklausomybė. Donorai duoda kraujo trokšdami 
padėti, jie padeda ir, be abejonės, jaučia tam tikrą pasididžiavimą, 
kad padėjo. Bet visa tai neskatina jokio ypatingo išpuikimo, nes pa- 
galba yra plačiai taikoma. Šitaip lygybė atperka labdarą. O kas, jei- 
gu piliečių dauguma galėtų vienodai arba maždaug vienodai skirti 
pinigų (tarkime, „bendruomenės fondui“) skurdžiausių piliečių la- 
bui? Nėra abejonės, kad mokesčiai vis tiek būtų būtini ne tik tokioms 
paslaugoms kaip gynyba, vidaus saugumas ir sveikatos apsauga, ku- 
rių tiekimas yra bendras, bet ir įgyvendinant daugelį konkretaus ap- 
rūpinimo formų. Bet labai panašiai, kaip ir Titmusso argumento dėl 
kraujo atveju, reikia įrodyti, kad dera skatinti duoti asmeniškai. Da- 
vimo veiksmas yra savaiminė gėrybė, nes jis kuria solidarumo ir ben- 
druomenės turtingumo jausmą. Be to, lėšų telkimo kampanijos ir 
svarstymai, kaip išleisti pinigus, yra dvi susijusios veiklos, įtraukian- 
čios paprastus piliečius į darbą, kuris vyksta šalia pareigūnų darbo 
ir jį papildo bei paprastai aktyvina piliečių dalyvavimą. 

Jeigu šie argumentai tinka kalbant apie pinigus, tai jie taip pat, 
ir net dar labiau, tinka kalbant apie laiką ir energiją. Šie du dalykai 
yra vertingiausia, ką piliečiai gali dovanoti vieni kitiems. „Visuo- 
meninio darbo“ suprofesinimas atspindėjo tendenciją išstumti tuos 
pareigūnus mėgėjus, kurie vadovaudavo bendruomeniniam aprū- 
pinimui graikų ir žydų bendruomenėse, o dabar labai reikia kokio 
nors šiuolaikinio jų pakaitalo. Tad naujame gerovės valstybės vi- 
suomeninio darbo tyrinėjime teigiama: „mobilizuoti altruistinius 
polinkius yra svarbiausias dalykas, norint suteikti realią pagalbą 
daugumai Žmonių, kuriems jos reikia“, — „reali pagalba“ čia reiš- 
kia ne tik aprūpinimą ir pagalbą, bet ir bendruomenės integraciją”. 

3 Cituojama frazė paimta iš: Social Work, Welfare, and the State, ed. Noel Parry, 


Michael Rustin, and Carole Satyamurti. — London, 1979, p. 168; panašūs yra Ja- 
nowitz'o argumentai, žr.: Social Control, p. 132—133. 

Turint omenyje šiuolaikinių politinių bendruomenių dydį ir būti- 
nų paslaugų mastą, biurokratija yra neišvengiama. Bet griežtas pro- 
fesionalių globėjų ir bejėgių globotinių dualizmas gali kelti rim- 
čiausią pavojų demokratiniam valdymui, jeigu nėra tarpininkų — 
savanorių, organizatorių, vargšų ir senų Žmonių atstovų, vietos 
draugų ir kaimynų. Dovanojimo santykį galima laikyti politikos 
rūšimi: dovanojimas, kaip ir balsavimas, peticija, demonstracija, 
suteikia konkrečią prasmę piliečių sąjungai. Ir kaip paprastai gero- 
ve stengiamasi įveikti pinigų dominavimą poreikių sferoje, taip 
aktyviu piliečių dalyvavimu, sprendžiant su gerove (taip pat ir sau- 
gumu) susijusius reikalus, stengiamasi sukurti garantijas, kad pinigų 
dominavimo tiesiogiai nepakeistų politinės valdžios dominavimas. 


Versta iš: Walzer M. Security and Welfare / 
Spheres of Justice. — New York: Basic Books, 1983. — 
P. 64—94 


ALASDAIR MACINTYRE 


AR PATRIOTIZMAS YRA DORYBĖ? 


Vienas iš svarbiausių moralės filosofo uždavinių yra taip artiku- 
liuoti visuomenės, kurioje jis ar ji gyvena, įsitikinimus, kad šiuos 
būtų galima racionaliai kruopščiai tyrinėti. Šis uždavinys yra dar 
svarbesnis, kai toje pačioje bendruomenėje paplitę įvairiausi kon- 
fliktuojantys ir nesuderinami įsitikinimai. Šią įvairovę lemia arba 
pasklidusios pamatiniais moralės klausimais nesutariančių grupių 
nuomonės, arba individuose glūdinčios konkuruojančios morali- 
nės nuostatos. Kiekvienu iš šių atvejų svarbiausias moralės filosofo 
uždavinys — aiškiai nurodyti, dėl ko nesutariama. Tokį uždavinį 
aš keliu sau ir šioje savo paskaitoje. 

Juk visiškai aišku, kad mūsų visuomenėje smarkiai nesutariama 
dėl patriotizmo sampratos. Nors klystume manydami, jog yra tik 
du aiškūs, paprasti ir vienas kitam priešingi įsitikinimų dėl patrio- 
tizmo tipai, tačiau bent jau įtikinamai galime teigti, kad konfliktuo- 
jančių pažiūrų spektras yra dvipolis. Viename gale yra požiūris, 
kurį beveik visi devynioliktame šimtmetyje laikė savaime supran- 
tamu ir kuris yra banalybė McGuffey'aus* skaitytojų sluoksniuose. 
Čia žodis „patriotizmas“ reiškia dorybę. Kitame gale yra priešingas 
požiūris, kuris mūsų amžiaus septintajame dešimtmetyje kartais 
būdavo reiškiamas šokiruojančiai aiškiai: žodis „patriotizmas“ įvar- 
dija ydą. Klaidinčiau, jeigu teigčiau galįs pateikti svarių argumen- 


* William Holmes McGuffey (1800—1873) — amerikiečių pedagogas, knygų 
vaikams leidėjas. — Vert. pastaba. 

tų, leidžiančių rinktis vieną kurį nors iš šių požiūrių. Aš tikiuosi 
tik vieno — aiškiai nurodyti klausimus, kurių pagrindu šie požiū- 
riai skiriasi. 

Pirmas būtinas žingsnis siekiant šio tikslo — atskirti tai, kas 
teisingai vadinama patriotizmu, nuo kitų dviejų nuostatų, kurios 
pernelyg lengvai suplakamos su pirmąja. Pirmojo pobūdžio nuo- 
statą skelbia tie, kurie remia savo tautos reikalą todėl, ir tik to- 
dėl, kad, jų teigimu, būtent jų tauta yra kokio nors didaus mora- 
linio idealo gynėja. Didžiojo 1914—1918 m. karo metu Maxas We- 
beris tikino, jog reikia remti imperinę Vokietiją todėl, kad ji gina 
Kultur, o Emile'is Durkheimas lygiai taip pat karštai tikino, jog 
reikia remti Prancūziją todėl, kad ji gina civilisation. Tai vienur, 
tai kitur yra tokių Amerikos politikų, kurie teigia, jog Jungtinės 
Valstijos vertos mūsų ištikimybės todėl, kad gina laisvės gėrybes 
nuo komunizmo blogybių. Jų nuostata nuo patriotizmo skiriasi 
dviem aspektais: pirma, iš esmės jie garbina ne tautą, o idealą; 
antra, kiek jų pagarba idealui duoda svarių argumentų būti išti- 
kimiems jų šaliai, tiek ji duoda svarių argumentų remti jų šalies 
reikalą apskritai visiems Žmonėms nepriklausomai nuo jų tauty- 
bės arba pilietybės. 

Priešingai, patriotizmas yra apibrėžiamas kaip toks lojalumas, 
kurį gali rodyti savo tautai tik konkrečios tautybės žmonės. Pran- 
cūzijos patriotu gali būti tik prancūzas, o civilisation laikyti savo 
reikalu gali visi. Bet tai pažymėdami, galime pernelyg lengvai pra- 
leisti antrąjį, lygiai tokį pat reikšmingą skirtumą. Patriotizmo ne- 
reikia tapatinti su akla ištikimybe savo konkrečiai tautai, kai visiš- 
kai neatsižvelgiama į tos konkrečios tautos savybes. Patriotizmas 
dažniausiai ir paprastai būna pagarba ne tiesiog savo tautai, bet 
konkrečioms jos savybėms, nuopelnams ir laimėjimams. Pastarieji 
iš tikrųjų vertinami kaip nuopelnai ir laimėjimai, ir todėl tampa 
argumentais, remiančiais patrioto nuostatas. Bet patriotas ar pat- 
riotė šitaip nevertina visiškai panašių nuopelnų ir laimėjimų, kai 
tai būna kokios nors kitos, o ne jo ar jos tautos nuopelnai ir laimė- 
jimai. Juk jis ar ji — bent jau vaidindami patrioto vaidmenį — 
vertina juos ne paprasčiausiai kaip nuopelnus ir laimėjimus, bet — 
kaip šios konkrečios tautos nuopelnus ir laimėjimus. 

Tai sakydami, atkreipiame dėmesį į faktą, kad patriotizmas yra 
viena iš parodomųjų ištikimybės dorybių (taip yra, jeigu jis apskri- 
tai yra dorybė), kurioms taip pat priskirtinos santuokinė ištikimy- 
bė, šeimos ir giminystės meilė, draugystė, ištikimybė tokioms ins- 
titucijoms kaip mokyklos ir kriketo ar beisbolo klubai. Visoms šioms 
nuostatoms būdinga ypatinga, skatinanti veikti pagarba konkre- 
tiems asmenims, institucijoms arba grupėms. Šitokia pagarba pa- 
grįsta konkrečiu istoriniu sąryšiu tarp šią pagarbą rodančio as- 
mens ir jam reikšmingo kito asmens, institucijos ar grupės. Dažnai, 
nors ne visada, su šia pagarba siejasi jaučiamas dėkingumas už 
gėrybes, kurias individas mano gavęs iš asmens, institucijos ar 
grupės. Bet dar viena klaida būtų manyti, jog patriotizmas arba 
kitos panašios ištikimybės nuostatos savo esme arba pirmiausia 
yra atsakomasis dėkingumas. Juk labai dažnai būna progų jausti 
dėkingumą Žmonėms, institucijoms ir grupėms, bet šis dėkingu- 
mas nesuponuoja ištikimybės. Patriotizmas ir kitos panašios nuo- 
statos susiję ne tiesiog su dėkingumu, bet su išskirtiniu dėkingu- 
mu; žmonės, traktuojantys patriotizmą ir kitas ištikimybės formas 
kaip dorybę, pasiryžę tikėti, kad, būdami dėkingi savo tautai, as- 
meniui ar institucijai, jie tiesiog atsilygina už tam tikru gėrybių 
abipusių mainų pagrindu gautas gėrybes. 

Tad nors asmuo gali patriotiškai mylėti savo šalį arba, būdamas 
vyras ar žmona, demonstruoti santuokinę ištikimybę ir savo tokias 
nuostatas iš dalies grįsti išvardydamas savo šalies arba sutuoktinio 
nuopelnus bei nurodydamas savo paties dėkingumą jiems už gau- 
tas gėrybes, tokiais argumentais galima remtis tik iš dalies. Taip yra 
todėl, kad tai, kas vertinama, vertinama būtent kaip mano šalies 
arba sutuoktinio nuopelnai ar gėrybės, kurias aš gavau iš savo ša- 
lies arba sutuoktinio. Tokio santykio partikuliarumas yra svarbiau- 
sias ir neištrinamas momentas. Apibūdindami šį partikuliarumą, 
mes jau išskyrėme vieną esminę problemą. Koks yra santykis tarp 
patriotizmo paties savaime, pagarbos šiai konkrečiai tautai ir pat- 
rioto ar patriotės pagarbos savo tautos nuopelnams ir laimėjimams 
bei pagarbos gautoms gėrybėms? Atsakymą į šį klausimą reikia 
atidėti, nes aiškėja, kad jis priklauso nuo atsakymo į, atrodo, dar 
fundamentalesnį klausimą. Norint sukonkretinti šį klausimą, ge- 

riausia remtis teze, kad jeigu patriotizmas suprantamas taip, kaip 
aš supratau jį, tada žodis „patriotizmas“ yra ne vien dorybės var- 
das, bet turėtų būti ir ydos vardas, nes šitaip suprantamas patrio- 
tizmas ir moralė yra nesuderinami dalykai. 


H 


Išankstinė šios tezės prielaida yra ta moralės samprata, kuri tu- 
rėjo didelę įtaką mūsų kultūroje. Pasak šios sampratos, vertinti ką 
nors moralės požiūriu — tai vertinti neasmeniškai. Tai reiškia ver- 
tinti taip, kaip vertintų kiekvienas racionalus Žmogus — ir nesvar- 
bu, kokie jo ar jos interesai, jausmai ir socialinė padėtis. Elgtis mora- 
liai — vadinasi, elgtis remiantis tokiais neasmeniškais vertinimais. 
Tad moralus mąstymas ir elgesys suponuoja moralinio agento at- 
siribojimą nuo visokio socialinio partikuliarumo ir šališkumo. Po- 
tencialus konfliktas tarp šitaip suprantamo moralumo ir patriotiz- 
mo iš karto akivaizdus. Juk patriotizmas reikalauja, kad aš rody- 
čiau ypatingą atsidavimą savo tautai, o jūs — savo. Jis reikalauja, 
kad atsitiktinius socialinius faktus: kur aš gimiau ir kokia vyriausybė 
tuo metu valdė tą šalį, kas buvo mano tėvai, proseneliai ir t.t., aš 
laikyčiau svarbiausiais spręsdamas klausimą, koks veiksmas yra 
dorybingas, — bent jau tada, kai yra sprendžiamas patriotizmo 
klausimas. Todėl moralinis ir patriotinis požiūriai yra iš esmės 
nesuderinami. 

Vis dėlto, net jeigu yra šitaip, būtų galima įrodinėti, jog šie du 
požiūriai nebūtinai turi konfliktuoti. Juk patriotizmą ir visas kitas 
panašias lojalumo formas galima apriboti taip, kad jų praktikavi- 
mas visada atitiktų moralės nubrėžtas ribas. Nereikia patriotizmo 
traktuoti vien tik kaip visiško atsidavimo savo tautai, lyg niekada 
nebūtų galima pažeisti neasmeninio moralinio požiūrio suponuoja- 
mų apribojimų. Tokios rūšies patriotizmą iš tiesų skelbia kai kurie 
liberalūs moralistai, kurie dažnai piktinasi tuo, kad jų kritikai kal- 
tina juos nepatriotiškumu. Tačiau jų kritikams šitaip apribotas pa- 
triotizmas atrodo esąs atrofavęsis, nes kai kuriose svarbiausiose 
realaus socialinio gyvenimo situacijose patriotinis požiūris pradeda 
rimtai prieštarauti išties neasmeniškos moralės požiūriui arba jis 


506 


AR PATRIOTIZMAS YRA DORYBĖ? 


praktiniu požiūriu tampa vien tuščių lozungų rinkiniu. Kokios tai 
būna situacijos? Jos būna bent jau dvejopos. 

Pirmojo tipo situacijos susiklosto tada, kai trūksta pagrindinių 
išteklių. Istoriškai tai dažnai būdavo žemdirbystei ir ganykloms 
tinkamos žemės stoka, o mūsų laikais tai galbūt yra degiųjų iška- 
senų stoka. Kada jūsų bendruomenė stengiasi išlikti kaip atskira 
bendruomenė ir išaugti į atskirą tautą, jai gali prireikti materialinių 
prielaidų — išimtinės teisės naudotis tais pačiais arba tam tikrais 
gamtiniais ištekliais, kurių reikia ir mano bendruomenei, norinčiai 
išlikti ir išaugti į atskirą tautą. Kada iškyla toks konfliktas, vado- 
vaujantis neasmeninės moralės požiūriu, reikėtų taip skirstyti gėry- 
bes, kad būtų atsižvelgiama tik į kiekvieną bendruomenę sudaran- 
čių žmonių skaičių, o vadovaujantis patriotiniu požiūriu, reikėtų 
man stengtis ginti savo, o jums — savo bendruomenės interesus. Ir 
iš tiesų, kai iškyla pavojus bendruomenės išlikimui, o kartais gal- 
būt vien jos svarbiems interesams, patriotizmas žadina ryžtą ka- 
riauti už savo bendruomenės interesus. 

Antrojo tipo konfliktinės situacijos susiklosto tada, kai bendruo- 
menės skirtingai traktuoja tinkamą gyvenimą. Liberalaus moralinio 
ir patriotinio požiūrių radikalaus priešingumo situacijas kuria ne 
tik konkurencija dėl skurdžių gamtinių išteklių, bet ir tokių kon- 
fliktinių įsitikinimų nesuderinamumas. Pax Romana įgyvendinimas 
periodiškai versdavo romėnų imperium taip nubrėžti savo sienas, 
kad jas būtų galima lengviausiai saugoti ir kad legionų išlaikymo 
priedermės neprieštarautų romėnų teisės principams. Kadaise Bri- 
tų imperija šiuo atžvilgiu niekuo nesiskyrė. Bet tai buvo susiję su 
teritoriniais įsibrovimais ir barbariškų pasienio tautų nepriklauso- 
mybe. Šioms įvairioms tautoms — škotų gelams, indėnams irokė- 
zams, beduinams — įsiveržimai į tokiose plačiose imperijose gyve- 
nančių tradicinių jų priešų teritoriją buvo labai svarbi prielaida 
gerai gyventi; o sėslios miesto ar kaimo bendruomenės, kurios bu- 
vo siaubiamos, vienu iš svarbiausių savo uždavinių laikė pavergti 
tokias tautas ir paversti jas taikingomis. Čia vėlgi neasmeninis mo- 
ralinis ir patriotinis požiūriai yra nesuderinami. 

Juk neasmeninis moralinis požiūris, suprantamas taip, kaip jį 
suprato moderniojo liberalizmo šalininkai, reikalingas neutralumo 

ne vien konkuruojančių ir besivaržančių interesų atžvilgiu, bet ir 
konkuruojančių ir besivaržančių įsitikinimų, kaip žmonėms geriau- 
sia gyventi, atžvilgiu. Kiekvienam individui reikia leisti laisvai gy- 
venti tokį gyvenimą, koks, jo manymu, yra geriausias. O moralė, 
priešingai, sudaryta iš normų. Vien todėl, kad šias normas pripa- 
žintų visi racionalūs žmonės nepriklausomai nuo jų interesų arba 
požiūrio, koks gyvenimas Žmonėms geriausias, jos vienodai įparei- 
goja visus žmones. Tad iškilus konfliktams tarp tautų arba kitų 
bendruomenių dėl gyvenimo būdų, moralinis požiūris dar kartą 
bus nešališkas arbitras, vienodai atsižvelgiantis į kiekvieno asmens 
poreikius, troškimus, įsitikinimus dėl gėrio ir panašių dalykų, o iš 
patrioto dar kartą reikalaujama būti šališkam. 

Įsidėmėtina, kad kalbėdamas apie liberalios neasmeninės moralės 
požiūrį, aš apibūdinau požiūrį, kurio teisingumas mūsų visuomenėje 
yra daugybės žmonių politinių veiksmų ir viešų pareiškimų prie- 
laida, ir jį aiškiai išsako ir gina dauguma šiuolaikinių moralės fi- 
losofų. Moralės filosofija pateikia keletą skirtingų šio požiūrio in- 
terpretacijų. Vienoms iš jų būdingas kantiškas atspalvis, kitoms — 
utilitarinis, o dar kitoms — kontraktarinis atspalvis. Nenoriu teigti, 
kad šių interpretacijų skirtumai yra nesvarbūs. Vis dėlto penkios 
svarbiausios nuostatos, kurias aš priskyriau minėtam požiūriui, 
būdingos visoms šioms filosofinėms interpretacijoms: pirma, mo- 
ralę sudaro normos, kurias tam tikromis idealiomis sąlygomis pri- 
pažintų kiekvienas racionalus žmogus; antra, tos normos apriboja 
konkuruojančius ir besivaržančius interesus ir yra neutralios jų 
atžvilgiu — pati moralė nėra jokio konkretaus intereso išraiška; 
trečia, šios normos taip pat neutralios konkuruojančių ir besivar- 
žančių įsitikinimų, koks gyvenimo būdas geriausias žmonėms, at- 
žvilgiu; ketvirta, tiek moralės turinį kuria, tiek ir moraliai elgiasi 
individualūs žmonės, o ką nors vertinant moraliniu požiūriu, atsi- 
žvelgiama tik į individą ir į nieką daugiau; penkta, moraliai besi- 
elgiančio individo požiūris, kurį lemia tų normų laikymasis, yra 
toks pat kaip ir visų kitų moraliai besielgiančių individų ir jis 
nepriklauso nuo jokių socialinių konkretybių. Moralė pateikia stan- 
dartus, kurių pagrindu galima visas realiai egzistuojančias sociali- 
nes struktūras įvertinti visiškai nuo jų nepriklausomu požiūriu. 

Šitaip suprantamos moralės pripažinimas ne tik nesuderinamas su 
požiūriu, jog patriotizmas yra dorybė, bet ir reikalauja laikyti pa- 
triotizmą — bent jau visokias išskirtines jo apraiškas — yda. 

Bet ar tai vienintelis moralės supratimo būdas? Žvelgiant isto- 
riškai, atsakymas yra aiškus: „ne“. Ši moralės samprata įsiveržė į 
porenesansinę Vakarų kultūrą konkrečiu laiko momentu kaip mo- 
ralinis politinio liberalizmo ir socialinio individualizmo papildinys. 
Poleminiai šios sampratos aspektai atspindi jos atsiradimo istoriją: 
tokią ją sukūrė konfliktai, kuriuos sukėlė šie judėjimai. Jie patys 
suponuoja alternatyvas, prieš kurias buvo ir yra nukreipti šie po- 
leminiai aspektai. Todėl leiskite man aptarti vieną iš tų alternaty- 
vių moralės aiškinimų, kuris mus itin domina, nes patriotizmui 
teikia išskirtinę reikšmę. 


III 


Liberaliu moralės aiškinimu, nagrinėjant moralės turinį ir klau- 
simą, kodėl aš pripažįstu moralės normas, klausimas, kur ir iš ko aš 
išmokstu moralės principų ir normų, turi būti nesvarbus, kaip kad 
matematikos turinio ir to, jog aš pripažįstu matematines tiesas, 
požiūriu yra nesvarbus klausimas, kur ir iš ko aš išmokstu matema- 
tikos principų ir taisyklių. Priešingai, pasak alternatyvaus moralės 
aiškinimo, kurį ketinu išdėstyti bendrais bruožais, klausimai, kur ir 
iš ko aš mokausi moralumo, tampa lemiami nagrinėjant tiek mora- 
lės turinį, tiek moralinio įpareigojimo prigimtį. 

Pasak šio požiūrio, svarbiausias visų mūsų įgyjamos moralės 
bruožas yra tas, kad jos išmokstama perimant kokios nors konkre- 
čios bendruomenės gyvenimo būdą. Žinoma, moralinės konkrečios 
istorinės bendruomenės normos dažnai bus panašios, o kartais bus 
tokios pat kaip ir kitų konkrečių bendruomenių pripažįstamos nor- 
mos. Ypač tai būdinga bendruomenėms, turinčioms bendrą istoriją 
arba besiremiančioms tais pačiais kanoniniais tekstais. Bet žvelgiant 
į normų rinkinį kaip į visumą, paprastai išryškėja tam tikri skiria- 
mieji jos bruožai. Šie skiriamieji bruožai dažnai būna susiformavę 
dėl savitos konkrečios bendruomenės narių reakcijos į kokią nors 
anksčiau susiklosčiusią situaciją arba daugelį situacijų, kai užgriu- 

vę konkretūs sunkumai vertė suabejoti viena ar daugiau normų ir 
skatino jas performuluoti arba aiškintis iš naujo. Be to, moralės 
normų forma, kurios išmokstama ir kuri būna perimama, glaudžiai 
susijusi su esamų institucijų sanklodos savitumais. Įvairių visuo- 
menių moralė gali turėti normą, reikalaujančią, kad vaikai gerbtų 
savo tėvus, bet pagarbos, o ir to, kas yra tėvas ir kas yra motina, 
samprata įvairiose bendruomenėse labai skiriasi. Taigi, aš išmokstu 
ne apskritai moralės, kuria vadovaujuosi ir kuri yra mano veiksmų 
vertinimo matas, bet visada išmokstu labai konkrečios moralės, bū- 
dingos kokiai nors visai konkrečiai socialinei sanklodai:. 

Aišku, modernios liberaliosios moralės šalininkai gali atsikirsti 
taip: nėra abejonės, kad moralės normų supratimas pirmiausia įgy- 
jamas šitaip. Bet tokias savitas normas, kurios formuluojamos esant 
konkrečioms socialinėms institucijoms, galima apskritai laikyti mo- 
ralės normomis todėl, kad jos yra ne kas kita, o tik visuotinių ir 
bendrų moralės normų taikymo padarinys. Individai tampa tikrai 
moralūs tik todėl ir tik tiek, kiek jie, užuot partikuliariai taikę so- 
Cialiai savitas visuotines ir bendras moralės normas, pradeda jas 
suprasti kaip visuotines ir bendras. Išmokti save suprasti kaip mo- 
ralinį agentą reiškia tiesiog išmokti išsilaisvinti iš socialinio parti- 
kuliarumo ir turėti požiūrį, kuris nepriklauso nuo jokios konkre- 
čios socialinių institucijų sanklodos. O faktas, kad visi arba beveik 
visi turi išmokti tai daryti pradėdami nuo požiūrio, kupino socia- 
linio partikuliarumo ir šališkumo, jokiu būdu negarantuoja alterna- 
tyvaus moralės aiškinimo. Bet šiam atsakymui galima prieštarauti 
trejopai. 

Pirma, nėra tik taip, kad aš iš pradžių susipažįstu su tam tikros 
socialiniu požiūriu specifinės ir partikuliarizuotos formos morali- 
nėmis normomis. Be to, gėrybės, kuriomis remiantis ir kurių labui 
turi būti pateisintas koks nors normų rinkinys, taip pat, ko gero, 
bus socialiniu požiūriu specifinės ir partikuliarinės. Juk iš esmės 
tas gėrybes laiduoja konkreti socialinio gyvenimo forma, palaiko- 
ma kaip konkretus socialinių santykių tinklas. Tad aš naudojuosi 
šio konkretaus socialinio gyvenimo, kurį gyvenu, gėrybėmis, ir nau- 
dojuosi jomis tokiomis, kokios jos yra. Žinoma, visai gali būti, kad 
aš lygiai taip pat naudočiausi ir gaučiau naudos iš panašių socia- 

linio gyvenimo formų kitose bendruomenėse; bet ši hipotetinė tie- 
sa jokiu būdu nesumenkina teiginio, kad mano gėrybės faktiškai 
randamos čia, tarp šių konkrečių žmonių, šių konkrečių santykių 
tinkle. Visada susiduriame tik su šitaip partikuliarizuotomis gėrybė- 
mis. Tad abstraktus bendrasis teiginys, jog tam tikras normas patei- 
sina tai, kad jos sukuria ir konstituoja tam tikras gėrybes, yra teisin- 
gas tik tuo atveju, jeigu šis, tas ir kitas konkretus normų rinkinys, 
įkūnytas šios, tos ir kitos konkrečios bendruomenės praktikoje, suku- 
ria arba konstituoja kaip tik tam tikras konkrečias gėrybes, kuriomis 
konkrečiu laiku ir konkrečioje vietoje naudojasi konkretūs individai. 

Vadinasi, aš savo ištikimybės šioms konkrečioms moralės nor- 
moms pateisinimą randu savo konkrečioje bendruomenėje; jeigu aš 
būčiau atskirtas nuo šios bendruomenės gyvenimo, aš neturėčiau 
jokios priežasties būti moralus. Bet tai ne viskas. Paklusti moralės 
normoms Žmonėms paprastai ir dažniausiai būna sunkus uždavi- 
nys. Iš tiesų, jeigu būtų kitaip, mūsų poreikis turėti moralę nebūtų 
toks stiprus. Mus nuolatos gali apakinti akimirkos troškimas, gali- 
me būti atitraukti nuo savo pareigų, galime vėl pradėti blogai elg- 
tis. Net geriausieji iš mūsų kartais patiriame neįprastas pagundas. 
Todėl moralės požiūriu svarbu, kad aš galiu būti moralinis agentas 
tik todėl, kad mes esame moraliniai agentai, kad man reikalingi 
aplinkiniai žmonės, kurie stiprintų mano moralines jėgas ir padėtų 
atsikratyti moralinių silpnybių. Paprastai tik bendruomenė padaro 
individus moralius, palaiko jų moralumą ir sukuria juos kaip mo- 
ralinius agentus. Ar individai tampa moralūs, priklauso nuo to, 
kaip į juos žvelgia kiti žmonės, nuo to, už ką jiems dėkingi kiti ir 
už ką dėkingi jie patys, taip pat ir nuo to, kaip jie patys žvelgia į 
save. Kiti bendruomenės nariai, būdami reiklūs man moralės po- 
žiūriu, reiškia man savotišką pagarbą, neturinčią nieko bendra su 
viltimis gauti naudos. O tie, iš kurių moralės požiūriu nieko nerei- 
kalaujama arba reikalaujama mažai, traktuojami nepakankamai pa- 
garbiai. Jeigu tai kartojasi gan dažnai, tai daroma žala moralinėms 
tokių individų galioms. Žinoma, kartais prireikia vienišo moralinio 
heroizmo ir kartais jis būna pasiekiamas. Bet mes neturime žvelgti 
į šį išimtinį atvejį taip, lyg jis būtų tipiškas. Ir jeigu jau mes pripa- 
žįstame, kad moralų elgesį ir nuolatinį gebėjimą moraliai elgtis 

paprastai kursto ir palaiko iš esmės konkrečių socialinių grupių 
konkretūs suinstitucinti socialiniai ryšiai, tai bus sunku ištikimybę 
konkrečiai visuomenei ir ištikimybę moralei supriešinti taip, kaip 
tai daro liberaliosios moralės šalininkai. 

Dabar iš tiesų yra aišku, kokiomis sąlygomis patriotizmas lai- 
komas dorybe. Pirma, jeigu aš galiu suprasti tik tokio pobūdžio 
moralines normas, kokias jas įkūnija tam tikra konkreti bendruo- 
menė; ir, antra, jeigu moralė pateisinama remiantis partikuliario- 
mis gėrybėmis, kuriomis naudojamasi konkrečių bendruomenių 
gyvenime; ir, trečia, jeigu mane paprastai sukuria ir palaiko kaip 
moralinį agentą konkrečios moralinės paramos formos, kurias lai- 
duoja mano bendruomenė, tada tampa aišku, kad praradęs gali- 
mybę gyventi šioje bendruomenėje, aš, ko gero, neklestėsiu kaip 
moralinis agentas. Todėl mano atsidavimas bendruomenei ir tam, 
ko ji iš manęs reikalauja — netgi mirti, kad ji gyvuotų, — greti- 
nimas arba priešinimas tam, ko iš manęs reikalauja moralė, ne- 
gali būti prasmingas. Atitrūkęs nuo savo bendruomenės, aš, ko 
gero, prarasčiau visus tikrus vertinimo standartus. Šiuo požiūriu 
lojalumas būtent šiai bendruomenei, konkrečios giminės hierarchi- 
jai, konkrečiai tam tikros vietovės bendruomenei ir konkrečiai pri- 
gimtinei bendruomenei yra moralės prielaida. Tad patriotizmas ir 
jam artimos tokio lojalumo formos yra ne tiesiog dorybės, bet 
svarbiausios dorybės. Tačiau viskas priklauso nuo to, teisingi ar 
klaidingi yra teiginiai, suformuluoti kaip trys ankstesnieji „jeigu“ 
spręsti, ar tie teiginiai teisingi, ar klaidingi. Vis dėlto padarėme 
šiokią tokią pažangą. Aiškesnės tapo ne vien ginčo sąlygos. Pa- 
aiškėjo ir tai, kad klaidingai apibūdintume ginčą, jeigu jį supras- 
tume tik kaip dviejų konkuruojančių moralės aiškinimų konflik- 
tą, tarsi socialiniame pasaulyje, šiaip ar taip, egzistuotų koks nors 
nepriklausomai nustatomas reiškinys, kurį daugiau ar mažiau tiks- 
liai galėtų apibūdinti besiginčijančios šalys. Čia mes turime dvi 
konkuruojančias ir nesuderinamas moralės sampratas, į kurias jų 
šalininkai žvelgia iš vidaus kaip į moralę apskritai. Kiekviena iš 
jų reikalauja išimtinės ištikimybės sau. Kaip įvertintume tokias 
pretenzijas? 

Iš pradžių pasimokykime iš Aristotelio. Kadangi neturime jo- 
kių aiškių ir ryškių pamatinių principų ir jokio kito panašaus 
epistemologinio šaltinio, kuris suteiktų mums neutralų ir nepri- 
klausomą standartą, padedantį pasirinkti vieną iš šių moralės 
sampratų, tai elgsimės teisingai mąstydami dialektiškai. Naudin- 
ga dialektinė strategija — daugiausia dėmesio skirti kaltinimams, 
kuriuos kiekvienos moralės sampratos šalininkai kelia konkuruo- 
jančiam požiūriui ir kuriuos atremti, atrodo, yra svarbiausias to 
požiūrio šalininkų uždavinys. Taip bent jau būtų atskleistos pro- 
blemos, kurių svarbą pripažįsta abi šalys, ir kadangi jos prisipa- 
Žįsta nesutariančios dėl šių problemų, tai kyla mintis, jog jas tu- 
ri sieti ir tam tikri bendri įsitikinimai. Kokiose srityse iškyla to- 
kios problemos? A 


| 


IV 


Vieną tokią sritį nurodo kaltinimas, kurį kelti moralei, bent jau 
prima facie, atrodo esant protinga patriotizmo šalininkams. Moralės 
samprata patriotizmą traktuoja kaip dorybę, siūlo aiškios struktū- 
ros ir argumentuotą racionalų moralės normų ir priesakų pateisi- 
nimą. Moralės normos yra pateisinamos, jeigu, ir tik jeigu, jos ku- 
ria, O iš dalies ir konstituoja bendro socialinio gyvenimo būdą, ku- 
rio teikiamomis gėrybėmis tiesiogiai naudojasi konkrečių bendruo- 
menių nariai, gyvenantys tokio pobūdžio socialinį gyvenimą. Todėl 
aš, kaip šios ar kitos konkrečios bendruomenės narys, galiu pripa- 
Žinti esant pateisinamus moralės keliamus man reikalavimus, kai sa- 
vo bendruomenėje atlieku tam tikrus socialinius vaidmenis. Galima 
įrodinėti, kad liberalioji moralė, priešingai, reikalauja, jog laikyčiausi 
abstrakčios ir dirbtinės — galbūt net neįmanomos — racionalios bū- 
tybės nuostatos. Būdamas tokia racionali būtybė, reaguočiau į mo- 
ralės reikalavimus ne kaip tėvas, fermeris ar atsitraukęs saugas, bet 
kaip racionalus agentas, kuris abstrahavosi nuo visų socialinių kon- 
kretybių, tačiau tapo ne tik Adamo Smitho nešališkuoju žiūrovu, bet 
atitinkamai ir nešališku aktoriumi, kuris, būdamas nešališkas, yra 
pasmerktas neturėti šaknų — būti niekieno piliečiu. Kaip aš galiu 
pats sau pateisinti šį abstrahavimosi ir atsiskyrimo veiksmą? 

Liberalo atsakymas aiškus: tokį abstrahavimąsi ir atsiskyrimą 
galima apginti, nes tai esanti būtina moralinės laisvės, išsilaisvi- 
nimo iš socialinio, politinio ir ekonominio status quo vergijos są- 
lyga. Juk jeigu aš negalėsiu atitrūkti nuo visų šito status guo, są- 
lygojančio mano gyvenimą, aplinkybių, taip pat ir jo primetamų 
vaidmenų, aš nesugebėsiu žvelgti į jį kritiškai ir apsispręsti, ko- 
kios nuostatos būtų racionalu ir teisinga laikytis jo atžvilgiu. Tai 
neužkerta kelio galimybei, kad po šitokio kritiško įvertinimo aš 
visiškai arba iš dalies nebepritarsiu egzistuojančiai socialinei tvar- 
kai; bet net ir tokia mano parama bus laisva ir racionali tik tuo 
atveju, jeigu dėl jos aš pats apsisprendžiu. (Išskirtinis dalykas, bū- 
dingas šių laikų konservatyviems liberalams, tokiems kaip Milto- 
nas Friedmanas, yra tas, kad jie šitokiu būdu daugiausia remia 
ekonominį status guo. Friedmanas yra toks pat liberalas kaip ir li- 
beralieji liberalai arba radikalieji liberalai — tokie kaip J. K. Galb- 
raithas ar Edwardas Kennedy — mat jie iš esmės šito status quo 
nori.) Tad liberalioji moralė galų gale apeliuoja į svarbiausią gė- 
rį, į ypatingą gėrį, koks yra laisvės plėtra. Šio gėrio vardu ji ne 
tik sugeba atsakyti į klausimą, kaip turėtų būti pateisinamos mo- 
ralės normos, bet ir nurodyti įtikinamą ir potencialiai pavojingą 
prieštarą patriotizmo moralei. 

Liberalizmo moralės sampratos esmę sudaro tai, kad socialinio 
status guo kritikai nėra primetami ir negali būti primetami jokie 
apribojimai. Nėra jokios institucijos, jokios praktikos, jokio lojalu- 
mo, kuriais nebūtų galima suabejoti ar netgi jų atsisakyti. Priešin- 
gai, patriotizmo moralės formavimas grindžiamas priklausymu tam 
tikrai konkrečiai socialinei bendruomenei, turinčiai konkrečią so- 
cialinę, politinę ir ekonominę struktūrą. Kaip tik todėl ši moralė 
turi apsaugoti nuo kritikos bent jau tam tikras pamatines tos ben- 
druomenės gyvenimo struktūras. Kadangi patriotizmas turi reikšti 
lojalumą, kuris kai kuriais atžvilgiais yra besąlygiškas, tai racionali 
kritika kaip tik tais atžvilgiais yra neįmanoma. Bet jeigu taip, tai 
patriotizmo moralės šalininkai pasmerkė save iš esmės iracionaliai 
nuostatai. Juk atsisakyti nagrinėti tam tikrus pamatinius asmens 
įsitikinimus ir nuostatas reiškia reikalauti pripažinti juos nepriklau- 
somai nuo to, ar jie racionaliai pateisinami, ar ne. Tai — iracionalu, 

ir tie šalininkai įkalino save tokiame iracionalume. Kaip patriotiz- 
mo moralės šalininkai gali atsakyti į tokį kaltinimą? Atsakymas 
turėtų būti trilypis. 

Kada liberalus moralistas teigia, kad patriotas yra įpareigotas iš 
dalies nekritiškai vertinti savo tautos projektus ir įpročius, jis teigia 
ne vien tai, kad visada bus nekritiškai žvelgiama į kai kuriuos iš šių 
projektų ir įpročių, bet ir tai, kad bent jau kai kurie iš jų turi būti 
visada apsaugoti nuo kritikos. Patriotas šito neneigia. Bet jam svar- 
biausias dalykas — tai aiškiai ir tiksliai nustatyti, kas bus nuo jos 
šitaip apsaugota. Ir čia tampa itin svarbu, kad dėstydami argumen- 
tus patriotizmo moralės naudai — kaip ir dėstydami argumentus 
liberalios moralės naudai, — mes nesusidurtume su kaliausėmis. 
Liberalizmas ir patriotizmas nėra mano ar kokio nors kito pašalie- 
čio komentatoriaus išrastos pozicijos. Jie turi savo atstovus ir savo 
balsus. Ir nors tikiuosi, kad apskritai buvo aišku, jog aš tik mėgi- 
nau artikuliuoti tai, ką pasakytų tie balsai kalbant apie patriotinę 
moralę, itin svarbu nurodyti jos realius istorinius šalininkus. Tad 
aš toliau mėginsiu suformuluoti bendrąsias nuostatas šiuo klausi- 
mu, o jos siejo Charles Péguy ir Charles de Gaulle'į, Bismarcką ir 
Adamą von Trottą. Jūs pastebėsite, kad vienas šių porų narys bent 
jau kurį laiką priklausė tautos politiniam isteblišmentui, o kitas — 
priešingai — niekada nepriklausė tam isteblišmentui ir buvo jam 
priešiškas, bet netgi tie, kurie buvo kurį laiką tapatinami su val- 
džios status guo, kartais taip pat būdavo jai svetimi. O tai paaiški- 
na, jog kad ir kas būtų apsaugota nuo patrioto kritikos, niekada 
nuo jos nebūna apsaugotas nei valdžios ir vyriausybės status guo, 
nei politika, kurią vykdo valdžios ir vyriausybės žmonės. Kas vis 
dėlto tada yra apsaugoma? Atsakymas yra šitoks: tauta, supranta- 
ma kaip projektas, kuris, šiaip ar taip, buvo sukurtas praeityje ir 
toliau tęsiamas taip, kad atsirado moraliniu požiūriu išsiskirianti 
bendruomenė, įgyvendinusi politinės autonomijos su jos įvairio- 
mis organizacinėmis ir institucinėmis apraiškomis reikalavimą. Tad 
galima būti tautos, kuri dar tebesiekia politinės nepriklausomybės, 
patriotu — toks buvo Garibaldi's. Arba galima būti tautos, kuri jau 
buvo nepriklausoma ir galbūt vėl bus tokia, patriotu — tokie buvo 
XIX a. septintojo dešimtmečio lenkų patriotai. Patriotas stengiasi 

ypatingu būdu susieti praeitį, suteikusią jam išskirtinį moralinį ir 
politinį tapatumą, su ateitimi realizuodamas savo tautos projektą, 
už kurio įgyvendinimą jis yra atsakingas. Tik šitokia ištikimybė 
yra besąlygiška. O jo ištikimybė konkrečioms vyriausybėms, val- 
dymo formoms arba konkretiems lyderiams visiškai priklausys 
nuo to, ar jie atsidavę to projekto įgyvendinimui, ar galbūt truko 
ji įgyvendinti arba jį griauna. Todėl patriotas, būdamas labai prie- 
šiškas savo šalies valdytojams, visai nėra nenuoseklus. Toks buvo 
Pėguy arba Adamas von Trottas, rengęs sąmokslą jiems nuversti. 

Nors šitaip iš dalies atsakoma į liberalaus moralisto kaltinimą, 
kad patriotas tam tikrose srityse turi būti visiškai nekritiškas ir to- 
dėl iracionalus, tikrai atsakoma nepakankamai. Juk viskas, ką pa- 
sakiau patriotizmo moralės naudai, suderinama su tuo, kad kartais 
patriotizmas gali reikalauti, jog remčiau kokį nors savo tautos už- 
mojį, kuris būtų lemtingas jos bendrajam projektui ir gal net išli- 
kimui, ir prisidėčiau prie šio užmojo įgyvendinimo. Bet užmojų sėk- 
mingas įgyvendinimas gali neatitikti svarbiausių Žmonijos intere- 
sų, vertinamų nešališku ir neasmeniniu požiūriu. Adamo von Trotto 
istorija labai panaši. 

Adamas von Trottas buvo vokiečių patriotas, nubaustas mirtimi 
po nesėkmingo bandymo nužudyti Hitlerį 1944 m. Trottas kartu su 
mažyte, aukštas pareigas užimančia konservatyvia opozicija sąmo- 
ningai apsisprendė dirbti Vokietijoje naciams turėdamas tikslą nu- 
versti Hitlerį vidaus jėgomis, o ne sunaikinti nacistinę Vokietiją, 
nes tai būtų baigęsi 1871 m. atsiradusios Vokietijos sugriovimu. 
Bet norėdamas tai padaryti, jis turėjo atrodyti taip, lyg tapatintųsi 
su nacistinės Vokietijos reikalu ir padėtų ne tik savo šaliai, kaip 
kad ketino, bet taip pat neišvengiamai ir naciams. Toks pavyzdys 
itin pamoko, nes teiginys, jog tam tikri veiksmai padeda įgyven- 
dinti „svarbiausius Žmonijos interesus“, paprastai geriausiu atveju 
būna ginčytinas, blogiausiu — miglotai retoriškas. Bet labai maža 
atvejų, kai ant kortos buvo pastatyta tiek daug, jog frazė „svar- 
biausieji Žmonijos interesai“ akivaizdžiai pritaikoma: vienas iš šių 
interesų buvo sunaikinti nacistinę Vokietiją. Šio fakto nekeičia tai, 
kad paprastai tokie dalykai atrodo daug aiškesni iš istorinės per- 
spektyvos, negu tada, kai visa tai vyko. 

Tad kaip į tai turėtų atsakyti patriotas? Galbūt dvejopai. Pirma- 
sis atsakymas pradedamas dar kartą pabrėžiant, jog iš to fakto, 
kad partikuliarinės patrioto moralės šaknys glūdi konkrečioje ben- 
druomenėje ir ji neatsiejamai susijusi su tos bendruomenės gyve- 
nimu, nekyla išvada, jog ji negali duoti racionalių argumentų išsi- 
žadėti daugelio tos šalies organizuoto socialinio gyvenimo bruožų. 
Teisingumo samprata, kylanti iš pilietiškumo konkrečioje bendruo- 
menėje sąvokos, gali pateikti standartus, kuriais remiantis norima 
konkrečių politinių institucijų: kada nacių antisemitizmui iškilo pro- 
blema, ką daryti su Geležiniu kryžiumi apdovanotais žydais, bu- 
vusiais Vokietijos kareiviais, jis turėjo atsisakyti partikuliarinių vo- 
kiečių pranašumo standartų (juk apdovanojimas Geležiniu kryžiu- 
mi simbolizavo pripažinimą, jog asmuo atsidavęs Vokietijai). Be 
to, samprata, jog savoji tauta turi ypatingą misiją, nebūtinai lemia, 
kad toji misija negali būti susijusi su teisingumo, iš pradžių galio- 
jusio tiktai namie, konkrečiose tėvynės institucijose, praplėtimu. Ir 
akivaizdu, kad konkrečios vyriausybės arba valdžios institucijos 
gali taip radikaliai išsižadėti šios misijos, arba gali būti manoma, 
kad jos išsižadėjo, jog patriotas gali jaustis pasiekęs ribą, kai turi 
rinktis tarp jo tautą kuriančio projekto keliamų reikalavimų ir mo- 
ralės, kurios jis išmoko gyvendamas to projekto įkvėptą savo ben- 
druomenės gyvenimą, reikalavimų. Taip, atsakys liberalus patrio- 
tizmo kritikas, taip iš tiesų gali atsitikti, bet gali ir neatsitikti, o dažnai 
ir neatsitinka. Patriotizmas pasirodo esąs nuolatinis moralinio pavo- 
jaus šaltinis. Manau, jog neįmanoma sėkmingai atremti šio teiginio. 

Kitas įmanomas, bet visiškai kitoks pritarimas patriotui būtų 
toks. Anksčiau įrodinėjau, jog pagarba savo šaliai, derinama su 
liberalia neasmeniškumo ir nešališkumo morale, būtų pernelyg ne- 
stipri, pernelyg suvaržyta, kad ją būtų galima laikyti patriotizmo 
tradicine prasme atmaina. Bet tai nereiškia, kad kokia nors tradici- 
nio patriotizmo atmaina negali būti derinama su kokia nors kita 
visuotiniu moraliniu dėsniu grindžiama morale, apribojančia par- 
tikuliarinę patrioto moralę ir ją sankcionuojančia bei koreguojančia. 
Ar tai įmanoma, ar ne — pernelyg platus ir atskiras klausimas, kad 
galėtume jį svarstyti šiame straipsnyje. Bet reikia pažymėti, kad 
net jeigu tai įmanoma — visi, kurie buvo patriotai ir krikščionys 

arba buvo patriotai ir tikėjo tomistiniu prigimtiniu įstatymu, arba 
buvo patriotai ir tikėjo Žmogaus teisėmis, buvo įpareigoti teigti, jog 
tai įmanoma, — šitai niekaip nesumenkintų liberalų teiginio, jog 
patriotizmas yra moraliai pavojingas reiškinys. 

Tai, kad racionalus patriotizmo moralės šalininkas yra privers- 
tas, jei mano argumentas teisingas, su tuo sutikti, nereiškia, jog 
šiame ginče nebėra ko daugiau pasakyti. O reikia pasakyti tai, kad 
liberalioji nešališkumo ir neasmeniškumo moralė įdomiai atsisklei- 
džia esanti taip pat moraliai pavojingas reiškinys. Tarkime, jog, iš 
patriotizmo kylantys įpareigojimai išnyko: ar liberalioji moralė ga- 
lėtų vietoj jų pasiūlyti ką nors tiek pat tvirto? Konkretūs įsiparei- 
gojimai ir lojalumo formos sudaro didelę moralinio gyvenimo tu- 
rinio dalį. Geriausi patriotizmo moralės pavyzdžiai leidžia tinka- 
mai juos paaiškinti ir pateisinti. Ji tai daro pabrėždama, jog skir- 
tingi bendrą istoriją turinčios grupės nariai yra svarbūs morali- 
niu atžvilgiu. Šiaip ar taip, kiekvienas iš mūsų tam tikru mastu 
suvokia savo gyvenimą kaip naratyvą. Kadangi esame susiję su 
kitais, tai save turime suprasti kaip veikiančius asmenis kitų žmo- 
nių pateikiamuose jų gyvenimų naratyvuose. Be to, visų mūsų 
gyvenimo istorijos paprastai įaugusios į vieno ar daugiau dides- 
nių darinių istoriją. Savo gyvenimo istoriją suprantu kaip savo 
šeimos, šios fermos, universiteto ar šio kaimo istorijos dalį. Ma- 
ne supančių kitų Žmonių gyvenimo istorijas irgi suprantu kaip 
įaugusias į tas pačias platesnes istorijas. Tad toje istorijoje, kad 
ir kokia ji yra ir privalo būti — tragiška, herojiška, komiška, — 
mes turime bendrą likimą. 

Svarbiausias dalykas, kurį teigia patriotizmo moralė, yra tai, 
kad jeigu aš savo gyvenimo naratyvo nesuprasiu kaip suaugusio 
su mano šalies istorija, tai sunaikinsiu ir prarasiu svarbiausią mo- 
ralinio gyvenimo dimensiją. Juk jeigu aš šito nesuprasiu, tai nesu- 
prasiu ir to, už ką turiu būti dėkingas kitiems arba už ką kiti turi 
būti man dėkingi, už kokius savo tautos nusikaltimus privalau at- 
silyginti, už kokius mano tautai padarytus darbus privalau jausti 
dėkingumą. Pasak šio požiūrio, suprasti, už ką kiti turi būti man 
dėkingi bei už ką turiu būti dėkingas kitiems, ir suprasti bendruo- 
menių, kurioms priklausau, istoriją yra viena ir tas pat. 

Verta pabrėžti, jog vienas šito padarinių yra tai, kad patriotiz- 
mas, kaip aš interpretuoju jį šiame straipsnyje, galimas tik tam 
tikro tipo tautinėje bendruomenėje ir esant tam tikroms sąlygoms. 
Pvz., tautinė bendruomenė, kuri sistemingai išsižadėdavo savo tik- 
rosios istorijos arba ją pakeisdavo daugiausia pramanyta istorija, 
arba tautinė bendruomenė, kurios istoriniai įsipareigojimai visai 
nebuvo tikrieji bendruomenės įsipareigojimai (pvz., jie buvo pa- 
keisti abipusio savanaudiškumo saitais), taptų bendruomene, ku- 
rios atžvilgiu rodyti patriotizmą visais aspektais būtų iracionalu. 
Juk šeima, kurios visi nariai pradėtų manyti, kad priklausymą šei- 
mai lemia tik abipusis savanaudiškumas, nebebūtų šeima tradicine 
šio žodžio prasme. Lygiai dėl tokių pat priežasčių tauta, kurios 
nariai laikytųsi panašaus požiūrio, nebebūtų tauta, ir tai duotų pa- 
kankamai prielaidų manyti, kad projektas, konstituavęs tą tautą, 
paprasčiausiai žlugo. Kadangi visos moderniosios biurokratinės vals- 
tybės linkusios nustumti tautines bendruomenes į šią būklę, tai vi- 
sos tokios valstybės artėja prie būklės, kai tikrajai patriotizmo mo- 
ralei nebus vietos, o tai, kas puikuojasi kaip patriotizmas, taps ne- 
pateisinamu apsimetinėjimu. 

Kodėl tai turėtų būti svarbu? Moderniose bendruomenėse, ku- 
riose narystė suprantama vien tik arba pirmiausia per abipusio 
savanaudiškumo prizmę, paprastai galima griebtis tik dviejų prie- 
monių, kai dėl destruktyvių interesų konfliktų iškyla grėsmė sava- 
naudišku interesu grindžiamam jų narių tarpusavio ryšiui. Viena 
iš priemonių — tai despotiškai primesti kokį nors sprendimą jėga; 
antroji — apeliuoti į neutralius, nešališkus ir neasmeniškus libera- 
liosios moralės standartus. Vargu ar galima nepakankamai vertinti 
šios priemonės reikšmę; bet kiek ši priemonė yra veiksminga? Pro- 
blema ta, kad ištikimybė nešališkumo ir neasmeniškumo standar- 
tams, kurie yra racionaliai pateisinami ir gali atsverti intereso nu- 
lemtus motyvus, turi būti kokiu nors būdu motyvuojama. Kadangi 
tokios ištikimybės poreikis smarkiai padidėja tada, ir tik tada, kai 
žlunga galimybė apeliuoti į abipusius interesus, abipusiškumas ne- 
begali būti svarus motyvas. Sunku pasakyti, kas gali jį pakeisti. 
Raginimas, kad moralūs agentai kaip racionalios būtybės savo išti- 
kimybę neasmeniniam racionalumui vertintų labiau negu ištiki- 

mybę saviesiems interesams, yra pakankamai pagrįstas argumen- 
tas tai daryti, nes tai yra apeliavimas į racionalumą. Ir kaip tik čia 
liberalūs moralės aiškinimai yra, deja, pažeidžiami. Šis pažeidžia- 
mumas tampa akivaizdžiu praktiniu kliuviniu vienoje svarbiausių 
socialinio gyvenimo sričių. 

Kiekvienai politinei bendruomenei reikia, išskyrus itin išimti- 
nes sąlygas, nuolatinių ginkluotųjų pajėgų jos minimaliam saugu- 
mui užtikrinti. Ji privalo reikalauti, kad šioms ginkluotosioms pa- 
jėgoms priklausantys Žmonės būtų pasirengę paaukoti gyvybę var- 
dan bendruomenės saugumo ir kad jų pasiryžimas tai padaryti 
nepriklausytų nuo to, ar jie tam tikru konkretaus reikalo atveju 
laiko savo šalį teisia ar neteisia, kai šis reikalas būtų vertinamas 
pagal kokį nors standartą — neutralų ir nešališką jų bendruome- 
nės ir kitų bendruomenių interesų atžvilgiu. O tai reiškia, jog geri 
kareiviai negali būti liberalai ir savo veiksmais iš tiesų privalo įkū- 
nyti bent jau nemenką dozę patriotizmo moralės. Tad kiekvienos 
valstybės, kurioje plačiai pritariama liberaliajai moralei, politinis išli- 
kimas priklausys nuo to, ar joje vis dėlto yra pakankamai daug jaunų 
vyrų ir moterų, nepripažįstančių liberaliosios moralės. Šiuo atžvilgiu 
liberalioji moralė linkusi naikinti socialinius įsipareigojimus. 

Todėl kaltinimas, kurį patriotizmo moralė gali sėkmingai pa- 
teikti liberaliajai moralei, veidrodiškai atspindi tą kaltinimą, kurį 
liberalioji moralė gali sėkmingai mesti patriotizmo moralei. Juk jei- 
gu liberalus moralistas galėjo padaryti išvadą, kad patriotizmas yra 
nuolatinis moralinio pavojaus šaltinis, nes iškelia mūsų tautinius 
saitus anapus racionalios kritikos, tai patriotizmą ginantis moralis- 
tas gali padaryti išvadą, jog liberalioji moralė yra nuolatinis mora- 
linio pavojaus šaltinis, nes pernelyg lengvai leidžia racionaliai kri- 
tikai ardyti mūsų socialinius ir moralinius saitus. Abi šalys faktiš- 
kai yra teisios. 


V 


Kiekvienas moralės filosofas, kuriam ši išvada atrodo nepanei- 
giama, susiduria su aiškiu fundamentaliu uždaviniu. Nors kerti- 
niai teiginiai, pateikiami šių dviejų konkuruojančių modernių mo- 

ralės sampratų naudai, negali abu būti teisingi, mums galbūt ne- 
reikėtų skubėti daryti išvadą, jog abi teiginių grupės iš tikrųjų yra 
klaidingos. Tai ir turi išsiaiškinti moralės filosofas. Atliekant šį 
tyrimą, jau pasiekta reikšminga pažanga. Bet istorija, kuri yra ne- 
kantri, nelaukia, kol moralės filosofai atliks savo uždavinius, juo 
labiau ji nelaukia, kol jie įtikins savo piliečius. Polis nebuvo svar- 
biausia graikų politikos institucija jau tada, kai Aristotelis vis dar 
mėgino jį iš naujo pagrįsti. Kiekvienam šių laikų filosofui, kuris 
nagrinėja svarbiausias teorijas, įkvėpusias modernų politinį gyve- 
nimą nuo aštuonioliktojo šimtmečio, gresia pavojus pakartoti, nors 
ir ne taip įspūdingai, Aristotelio likimą. Atrodo, kad Minervos 
pelėda iš tikrųjų skraido tamsoje. 

Ar tai reiškia, kad mano argumentai neturi jokios tiesioginės 
praktinės reikšmės? Tai būtų tiesa tik tuo atveju, jeigu išvada, jog 
liberalaus neasmeniškumo moralė ir patriotizmo moralė yra visai 
nesuderinamos, neturėtų praktinės reikšmės mums suvokiant kas- 
dienę politiką. Bet galbūt nuolatos pripažindami šį nesuderinamu- 
mą, mes galėtume diagnozuoti vieną svarbiausių politinio gyveni- 
mo ydų, kuri būdinga modernioms Vakarų valstybėms, bent jau 
visoms toms modernioms Vakarų valstybėms, kurios savo legiti- 
mavimo ieško Amerikos ir Prancūzijos revoliucijose. Juk šitaip su- 
kurtos valstybės buvo linkusios priešstatyti save jų pakeistiems 
senesniems režimams. Jų teigimu, visų ankstesnių valstybių gyve- 
nimas buvęs vietinių papročių, institucijų ir tradicijų išraiška, o jos 
pirmą kartą konstitucinėmis ir institucinėmis formomis išreiškusios 
neasmenines ir nešališkas visoms racionalioms būtybėms bendrės 
moralės normas. Štai Robespierre'as skelbė, jog tai, kad Prancūzijos 
reikalas sutampa su Žmogaus Teisių reikalu, yra Prancūzijos revo- 
liucijos rezultatas. O devynioliktame šimtmetyje Jungtinės Valsti- 
jos sukūrė savąją šios pretenzijos versiją. Retorikos plotmėje ji su- 
darė daugelio Liepos ketvirtosios kalbų turinį, o auklėjimo plotmė- 
je padėjo nustatyti standartus, leidusius suamerikietinti devynio- 
likto šimtmečio pabaigos ir dvidešimtojo pradžios imigrantus, ypač 
europiečius. 

Hegelis taiko naudingą skirti, kurią žymi žodžiais Sittlichkeit ir 
Moralitūt. Sittlichkeit yra paprotinė kiekvienos konkrečios visuome- 

nės moralė, nepretenduojanti būti niekuo daugiau. Moralität vieš- 
patauja racionalios universalios, neasmeninės moralės — liberalio- 
sios moralės, kaip aš ją apibrėžiau, — karalystėje. Tad tie imigran- 
tai iš tikrųjų buvo mokomi, kad jie paliko šalis ir kultūras, kuriose 
Sittlichkeit ir Moralität buvo tikrai skirtingi ir dažnai priešinami 
dalykai ir kad jie atvyko į tokios kultūros šalį, kurioje Sittlichkeit 
yra tiesiog Moralitūt. Todėl daugelis amerikiečių pradėjo tapatinti 
Amerikos reikalą, kurį gerbė kaip patriotai, ir moralės reikalą, kurį 
suprato taip, kaip jį supranta liberalus moralistas. Jeigu šioje pa- 
skaitoje išdėstyta mano argumentacija teisinga, tai šio tapatinimo 
istorija buvo ne kas kita, kaip tik painiavos ir nenuoseklumo isto- 
rija. Juk partikuliarinių saitų ir solidarumo formų moralė buvo 
suplakta su universalių, neasmeninių ir nešališkų principų morale, o 
taip darant niekada negalima išvengti nenuoseklumo. 

Todėl įmanoma patikrinti, ar mano sukurta argumentacija yra 
pritaikoma empiriškai ir ar ji turi praktinę reikšmę. Jos vertę gali- 
ma išsiaiškinti mėginant parašyti politinę ir socialinę modernio- 
sios Amerikos istoriją, pasak kurios, Amerika būtų išaugusi dėka 
čia išdėstytos pamatinės konceptualinės painiavos. Ši painiava gal- 
būt buvo reikalinga tam, kad galėtų išlikti didžiulė moderni vals- 
tybė, kuri daugeliu savo institucinių aspektų turėjo atrodyti libe- 
rali, bet kuri, siekdama efektyviai funkcionuoti, turėjo sužadinti 
pakankamai didelio savo piliečių skaičiaus patriotinę pagarbą. Mė- 
gindami nustatyti, teisinga tai ar ne, rizikuojame atskleisti, jog gy- 
vename valstybėje, kurios moralinei sąrangai būtinas sistemiškas 
nenuoseklumas — būtent visuomenės ištikimybė nesuderinamoms 
principų grupėms. Bet tai yra uždavinys, kuris, laimei, nėra šios 
paskaitos tema. 


Versta iš: MacIntyre A. Is Patriotism a Virtue? // 


The Lindlay Lecture — University of Kansas, 1985. — 
P. 3—20 

SUSIPYNĘ TIKSLAI: | 
LIBERALŲ—KOMUNITARŲ GINČAS 


Dažnai girdime sakant, jog socialinės teorijos, ir ypač teisingu- 
mo teorijos, srityje egzistuoja skirtumas tarp „komunitarų“ ir „li- 
beralų“!. Iš tiesų atrodo, jog ginčas vyko tarp dviejų „komandų“. 
Vienai (komandai L) priklauso tokie žmonės kaip Rawlsas, Dwor- 
kinas, Nagelis ir Scanlonas, kitai (komandai K) — Sandelas, Mac- 
Intyre'as ir Walzeris. Šių komandų nuostatų skirtumai yra tikri, 
bet manau, kad jas sieja ir daugybė susipinančių tikslų. Ginčas 
kupinas tiesiog grynos painiavos. Taip yra todėl, kad yra tenden- 
cija jo metu dvi visai skirtingas problemas suplakti į vieną. Šias 
problemas mes atitinkamai vadinsime ontologine ir apologetine. 

Ontologiniai klausimai susiję su tuo, ką, aiškindami socialinį 
gyvenimą, pripažįstame esant faktoriais. Arba, „formaliai“ kalbant, 
jie susiję su svarbiausiomis, mūsų nuomone, aiškinimo sąvokomis. 
Šis didysis ginčas, trunkantis jau daugiau nei tris šimtmečius, ski- 
ria atomistus nuo holistų — šitaip siūlyčiau juos vadinti“. Pirmieji 
dažnai vadinami metodologiniais individualistais. Jie įsitikinę, kad 
a) aiškinant socialinius veiksmus, struktūras ir sąlygas, galima ir 
reikia aiškinti remiantis individų savybėmis; b) nagrinėjant sociali- 


"Šiame skyriuje taikoma skirtis, kurią apibrėžė ir iš esmės išnagrinėjo Mimi Bick 
savo Oxfordo disertacijoje „The Liberal-Communitarian Debate: A Defence of Ho- 
listic Individualism“ (neskelbta disertacija, Trinity, 1987). Mano svarstymams jos 
darbas darė didelę įtaką. 


* Čia vadovaujuosi Mimi Bick terminija; „Liberal-Communitarian Debate”, 1 sk. 

nes gėrybes, galima ir reikia jas aiškinti individualių gėrybių sąry- 
šio požiūriu. Pastaraisiais dešimtmečiais Popperis pasiskelbė ko- 
vingu pirmosios nuostatos (a) gynėju, o antroji nuostata (b) esanti 
lemiamas to, ką Amartya Senas apibrėžė kaip „velfarizmą“, kom- 
ponentas ir svarbiausias, nors dažnai ir daugumos apie gerovės 
ekonomiką rašančių autorių neišsakomas, įsitikinimas“. 

Apologetinės problemos susijusios su pasirenkama moraline po- 
zicija arba politika. Čia būdingas visas požiūrių diapazonas, kurio 
viename poliuje — nuostata pirmenybę teikti individualioms tei- 
sėms ir laisvei, o kitame — nuostata labiau vertinti bendruomeninį 
gyvenimą arba kolektyvinį gėrį. Per šią skalę nusidriekusius po- 
žiūrius galime vadinti daugiau ar mažiau individualistiniais ir ko- 
lektyvistiniais. Viename skalės gale rastume tokius žmones kaip 
Nozickas, Friedmanas ir kiti libertarai, kitame — prie aukščiausios 
atžymos — Envero Hodja Albanija arba kultūrinės revoliucijos rau- 
donieji sargybiniai. Žinoma, dauguma sveikų žmonių, kurie nėra 
pakliuvę į negailestingos ideologijos gniaužtus, jaučiasi esą kur 
kas arčiau vidurio. Vis dėlto skirtumai tarp, sakykime, Dworkino 
tipo liberalų, kurie įsitikinę, jog valstybė turi būti neutrali individų 
įvairių tinkamo gyvenimo sampratų atžvilgiu*, ir tų, kurie įsitiki- 
nę, jog demokratinei visuomenei reikalingas koks nors visuotinai 
pripažįstamas tinkamo gyvenimo apibrėžimas, yra reikšmingi. To- 
liau mėginsiu ginti pastarąjį požiūrį. 

Šios dvi problemų sankaupos susijusios sudėtingais ryšiais. Vie- 
na vertus, jos yra atskiros tuo atžvilgiu, kad, turint savo požiūrį į 
vieną iš jų, nebūtina svarstyti kitos. Antra vertus, jos nėra visai 
savarankiškos tuo atžvilgiu, kad ontologinis požiūris gali būti es- 
minė apologetinio požiūrio dalis. Kadangi šis dvilypis atskirumo 
ir sąsajos santykis nėra deramai įvertintas, ginčo metu kyla painiava. 


? Seno suformuluotas apibrėžimas yra toks: „Velfarizmas: vertinimą, kokia yra 
palyginti gera reikalų padėtis, reikia grįsti vadovaujantis vien tuo, kokia yra atskirų 
šioje padėtyje teikiamų paslaugų visuma, ir laikyti jį vis labiau priklausomu nuo 
šios visumos“ (žr.: Amartya Sen. „Utilitarianism and Welfarism“. — In The Journal 
of Philosophy 76 (1979), 463—489). 


1 Žr.: Ronald Dworkin. „Liberalism“. — In Stuart Hampshire, ed., Public and 
Private Morality. — Cambridge: Cambridge University Press, 1978; ir „What Libera- 
lism Isn't”. — In The New York Review of Books 20 (January 1983), 47—50. 

Tad minint „liberalus“ ir „komunitarus“, dažnai kalbama taip, 
lyg šiomis sąvokomis būtų nusakoma visuma požiūrių, siejančių 
abi problemas. Atrodo, pamatinė prielaida čia yra ta, kad jos nėra 
atskiros, kad požiūris į vieną įpareigoja turėti atitinkamą požiūrį į 
kitą. Pvz., nors Michaelio Sandelo reikšmingos knygos Liberalizmas 
ir teisingumo ribos? pagrindinis klausimas yra ontologinis, liberalų 
reakcija į ją dažniausiai buvo apologetinė“. Sandelas mėgina įtikin- 
ti, kaip skirtingi mūsų bendruomeninio gyvenimo modeliai — ato- 
mistinis ir holistinis — susiję su skirtingomis „aš“ ir tapatumo 
sampratomis: nevaržomas „aš“ — versus suvaržytas „aš“. Tai yra 
įnašas į socialinę ontologiją, kurią galima įvairiai plėtoti. Juo gali- 
ma pasinaudoti norint įrodyti, kad kadangi visiškai nevaržomas 
„aš“ neįmanomas, tai radikalus atomistinis visuomenės modelis 
esąs tik chimera. Arba galima įrodinėti, jog galimas tiek (sąlygiš- 
kai) nevaržomas „aš“, tiek (sąlygiškai) varžomas „aš“ — lygiai 
kaip (sąlygiškai) atomistinė ir (sąlygiškai) holistinė visuomenės, 
bet tokių gyvybingų visuomenių derinių skaičius yra ribotas: itin 
kolektyvistinė visuomenė būtų sunkiai suderinama su nevaržomu 
tapatumu, o labai individualistinė gyvenimo forma būtų neįmano- 
ma ten, kur „aš“ yra griežtai varžomas. 

Šių teiginių apie tapatumą turinys, kad ir kaip jis būtų inter- 
pretuojamas, vis dėlto yra grynai ontologinis. Šiais teiginiais nieko 
negalima apginti. Jais, kaip ir visais svariais ontologiniais teigi- 
niais, stengiamasi labiau atskleisti galimybių lauką. Bet kaip tik 
todėl mums patiems reikia rinktis, o tam reikia kokių nors nor- 
matyvinių, patariamųjų argumentų. Net jeigu renkamės pirmąją 
kryptį ir atskleidžiame, jog atomistinė visuomenė negalima, turi- 
me atsakingai rinktis liberalesnę ar mažiau liberalią visuomenę; 
o pasirinkę antrąją kryptį, turime kaip tik apibrėžti čia glūdin- 
čias galimybes. 


5 Michael Sandel. Liberalism and the Limits of Justice. — Cambridge: Cambridge 
University Press, 1982. 


6 Žr., pvz., Amy Gutmann. „Communitarian Critics of Liberalism“. — In Philo- 
sophy and Public Affairs 14 (Summer 1985), 308—322. Brian'o Barry'o darbas yra itin 
klampios painiavos pavyzdys. Žr. jo parašytą Michaelio Sandelo knygos Liberaliz- 
mas apžvalgą: Ethics 94 (April 1984), 523—525. 

Čia iliustruojamas dvilypis mano paminėtas santykis. Turėti on- 
tologinį požiūrį nereiškia ką nors ginti, bet kartu ontologinis po- 
žiūris padeda apibrėžti galimybes rinktis — o tai ginti yra pras- 
minga. Pastarasis ryšys paaiškina, kodėl ontologiniai teiginiai toli 
gražu nėra niekuo dėti. Jeigu jūsų ontologinis teiginys teisingas, jis 
gali įtikinti, kad jūsų kaimynui patinkanti socialinė tvarka yra ne- 
galima arba kad už ją reikia mokėti tokią kainą, apie kurią jis nė 
nesusimąsto. Bet dėl to mes neturime manyti, jog teiginys prilygsta 
kokios nors alternatyvos gynimui. 

Ginčuose dėl Sandelo knygos nesunku įžvelgti ir ontologinių 
teiginių daromą įtaką, ir klaidingą jų suvokimą. Rawlso apeliavi- 
mas į Hume'o „teisingumo sąlygas“ Sandelui atrodė būtinas. Pa- 
sak šių sąlygų, teisingumas yra svarbi dorybė ten, kur egzistuoja 
nepritekliai, o meilės ryšiai spontaniškai neskatina žmonių tarpu- 
savio geranoriškumo. Kai trūksta išteklių, nėra prasmės juos dalin- 
ti, o kai trūksta meilės, nėra polinkio laikytis kokios nors skirsty- 
mo taisyklės. Negana to, mėginimas jėga primesti taisyklę antruo- 
ju atveju, ko gero, suardys egzistuojančius ryšius: pedantiškas rei- 
kalavimas dalintis išlaidomis su draugu reiškia, jog geranorišku- 
mo ryšių nėra arba jie yra per menki. Greitesnio būdo prarasti 
draugus nėra“. Panašiai glaudžioje šeimoje reikalavimas pripažinti 
aiškiai nustatytas teises gali sukurti distanciją tarp jos narių. 

Sandelo mintys kartais interpretuojamos taip, tarsi jis gintų vi- 
suomenę, kurios narių santykiai būtų panašūs į glaudžius šeimos 
santykius. O juk tokiai visuomenei teisingumas nerūpėtų. Šis pa- 
siūlymas buvo pagrįstai išjuokiamas. Bet man atrodo, jog vis dėlto 
nebuvo įvertinta jo argumentų svarba. Pirmiausia turime suprasti, 
kad renkamės ne tiesiog glaudžią, šeimą primenančią bendruome- 
nę arba modernią, beasmenę visuomenę. Net pastarojo tipo visuo- 
menėje iškyla būtinybė atsakingai apsispręsti, kokiu mastu įstaty- 
mų leidyboje arba teismo veiksmais įtvirtinsime įvairius lygybės 
aspektus, kurie laiduotų teisingumą. Ką mes patikėsime socialinio 
solidarumo dvasiai ir jos kuriamiems socialiniams papročiams? Kai 
kuriose visuomenėse atsakymas gal būt būtų toks: patikėsime labai 
nedaug. Bet taip bus ten, kur ši dvasia silpna arba jos trūksta. Kur 


7 Žr. Sandel, Liberalism, p. 35. 

ji stipri, ten gali kilti problemų dėl to, kad susiformuoja hipertro- 
fuotas garbingumo suvokimas. Mėgindami detaliai apibrėžti ir įtvir- 
tinti kai kurias mums būdingas nuostatas dėl teisingumo, galime 
susilpninti visuotinį moralinės pareigos ir tarpusavio solidarumo 
jausmą, kuris kursto šias nuostatas. Žinoma, įstatymų leidėjai kar- 
tais gali padėti iškristalizuoti didėjantį sutarimą: geras pavyzdys 
yra Jungtinių Valstijų septintojo dešimtmečio pilietinių teisių įsta- 
tymai. Bet kartais tokio hipertrofavimo poveikis gali būti ir kitoks. 
Sandelo požiūris į teisingumo sąlygas turėtų padėti nušviesti visą 
šią problemą, kuri lieka šešėlyje, jeigu klausiame tik to, kokiais 
teisingumo principais turi vadovautis abejingi vieni kitiems sutartį 
sudarantys individai. 

Į šį klausimą aš žvilgtelėsiu kitu aspektu vėliau, nagrinėdamas 
dviejų pilietinio orumo modelių santykiškus pranašumus. Vienas 
iš šių modelių grindžiamas politiniu dalyvavimu, kitas — teismi- 
niu savo teisių gynimu. 

Tas pats klausimas dėl ontologijos įtakos dar aiškiau iškyla ta- 
da, kai Sandelas pateikia vieną iš svarbiausių kritinių pastabų dėl 
Rawlso teorijos“. Pasak Sandelo, labai egalitarinis Rawlso diferen- 
cijos principas verčia traktuoti kiekvieno asmens įgimtus gebėji- 
mus kaip bendrų išteklių dalį, priklausančią visos visuomenės la- 
bui’. Šis principas todėl suponuoja didelį dalyvių solidarumą. Šitokį 
tarpusavio įsipareigojimo jausmą gali ištverti tik varžomi asmenys, 
turintys stiprų bendruomeniškumo jausmą. Vis dėlto sutarties da- 
lyviai pabrėžtinai apibūdinami kaip vieni kitiems abejingi indivi- 
dai. Ir čia akivaizdu, kad argumentacijos — nesvarbu, teisinga ji ar 
klaidinga, — tikslas yra nustatyti alternatyvas, kai vyksta svarbus 
pasirinkimas. Sandelo požiūris verčia mus aiškintis, ar Rawlso re- 
komenduojamą egalitarinį perskirstymą galima taikyti visuomenė- 
je, kuriai nebūdingas stipraus bendruomeniškumo jausmo kursto- 
mas solidarumas; ir, savo ruožtu, ar galima sukurti stiprią tokio 
pobūdžio bendruomenę vadovaujantis bendra samprata, kad tei- 


8 Ibid., 2 sk. 


* John Rawls. A Theory of Justice. — Cambridge, Mass.: Harvard University 
Press, 1971, p. 101. 


527 


CHARLES TAYLOR 


singumas yra svarbiausia socialinio gyvenimo dorybė. Ar patei- 
kiant bendruomeninio gyvenimo apibrėžimą, nereikia išvardyti ir 
kokių nors kitų gėrybių? Mano nuomone, šitoks pasirinkimas — 
apsibrėžimas yra svarbiausia vadinamųjų ontologinių teiginių funk- 
cija. Štai kodėl Sandelo pateikiamos Rawlso kritikos negalima trak- 
tuoti kaip kritikos iš apologetinių pozicijų. 

Tai nereiškia, jog Sandelas nenori kelti svarbių normatyvinių 
teiginių, liečiančių tolesnę Amerikos visuomenės raidą. Tokie tei- 
giniai kur kas ryškesni vėlesniuose jo darbuose™®. Paprasčiausiai 
norime pasakyti, kad šie jo teiginiai — tai jo įnašas ir į ontologinį 
ginčą, kurio nederėtų išleisti iš akių. Priešingu atveju daug praras- 
tume ne vien todėl, kad šis įnašas svarbus pats savaime, bet ir 
todėl, kad jis yra Sandelo daromų prielaidų dalis. Suvokę šį ryšį, 
tiksliau suprastume ir normatyvines jo pažiūras. O kol šios norma- 
tyvinės pažiūros klaidingai suprantamos kaip rekomendacijos, ran- 
dasi keistos interpretacijos, o ginčas supainiojamas taip, jog pra- 
randama viltis jį atgaivinti. 

Mano įsitikinimu, klaidingų aiškinimų atsiranda todėl, kad pla- 
čiai nustota jausti skirtumą tarp dviejų problematikos aspektų. No- 
rėdami įveikti šį nejautrumą, kontaminacinius terminus „libera- 
lus” ir „komunitarinis“, ko gero, turėsime išmesti į savartyną, nes 
jie implikuoja, kad tai esanti tik viena problema arba kad požiūris 
į vieną problemą nulemiąs požiūrį į kitą. Bet paviršutiniškas žvilgs- 
nis į iš tikrųjų esamą filosofinių pažiūrų spektrą rodo kaip tik 
priešingą dalyką. Visas atomizmo ir holizmo ginčo pozicijas gali- 
ma derinti su bet kuria nuostata individualizmo—kolektyvizmo 
klausimu. Yra ne tik atomistų individualistų (Nozickas) ir holistų 
kolektyvistų (Marxas), bet ir holistų individualistų (tokių kaip Hum- 
boldtas) ir net atomistų kolektyvistų, kurie lyg košmare atsidūrę 
„anapus laisvės ir orumo“ B. F. Skinnerio planuojamoje utopijoje". 
Šie pastarieji gali dominti tik keistenybių ir baisybių tyrinėtoją, bet 
manyčiau, jog Humboldtas ir į jį panašūs vaidina nepaprastai svarbų 


10 Žr., pvz., Michael Sandel. „Democrats and Community“. — In The New Re- 
public, Feb. 22, 1988, p. 20—23. 


H Mimi Bick. „Liberal-Communitarian Debate“, p. 164—168, nurodo Morelly 
atvejį kaip kitą šio tipo pavyzdi. 


528 


SUSIPYNĘ TIKSLAI: LIBERALŲ—KOMUNITARŲ GINČAS 


vaidmenį moderniojo liberalizmo raidoje. Jie atstovauja mąstymo 
srovei, kuri aiškiai supranta (ontologinį) žmogaus socialumą ir kartu 
labai vertina laisvę ir individualius žmonių skirtumus. Humboldto 
pažiūros buvo svarbus Millio laisvės doktrinos šaltinis. Turint tai 
omenyje, stebina, kai holizmas imamas sieti su kolektyvizmo apo- 
logija. Bet atrodo, kad Millio įpėdiniai angliškai kalbančiame pa- 
saulyje užmiršo turtingą Humboldto atstovaujamą tradiciją. 
Todėl jeigu norime, kad ši tradicija vėl užimtų savo teisėtą vietą 
ginče, verta stengtis atgaivinti mano čia daromą skyrimą. Šios pa- 
stangos yra svarbi mano (ne tokios jau ir slaptos) darbotvarkės 
dalis, nes jos atitinka tą mąstymo srovę, su kuria aš tapatinuosi. 
Bet aš taip pat manau, kad problemų suplakimas prisidėjo prie to, 
kad socialinės teorijos srityje savotiškai aptemo ontologinis mąsty- 
mas. Kadangi būtent šiame lygmenyje susiduriame su svarbiais 
klausimais dėl mums atsiveriančių realių pasirinkimų, šis užtemi- 
mas yra tikra nelaimė. Pirmoji Sandelo knyga buvo labai svarbi, 
nes jis ėmėsi aptarinėti kai kurias problemas, kurias turėtų nagri- 
nėti tikrai sąmoningas liberalizmas. „Liberalaus“ konsensuso (var- 
tojant vieną iš tik ką mano paneigtų kontaminacinių terminų) re- 
akcija buvo ta, kad netinka su tapatumo ir bendruomenės proble- 
momis brautis į ginčą dėl teisingumo. Aš teigiu, jog šie dalykai, 
priešingai, yra labai svarbūs, o jeigu nenorima jų svarstyti, tai vie- 
nintelė alternatyva yra pasikliauti implicitiniu ir nereflektuotu po- 
žiūriu į šiuos dalykus. Negana to, nereflektuotos pažiūros į šiuos 
dalykus anglosaksiškoje filosofinėje kultūroje yra smarkiai apkrės- 
tos atomistiniais prietarais, todėl mano holistiniam Žvilgsniui jos 
dažniausiai atrodo klaidingos. Rezultatas yra tas, kad ontologinė- 
mis problemomis nesidomintis liberalizmas tampa aklas kai ku- 
riems svarbiems klausimams. Kitoje šio skyriaus dalyje norėčiau 
pamėginti bendrais bruožais paaiškinti, kodėl taip manau. 
Angliškai kalbančiame pasaulyje dabar vyrauja labai populiarių, 
o gal ir dominuojančių, liberalizmo teorijų šeima. Šias teorijas va- 
dinčiau „procedūrinėmis“. Pati visuomenė čia suprantama kaip in- 
dividų asociacija. Kiekvienas individas turi savą tinkamo arba ver- 
tingo gyvenimo sampratą ir — atitinkamai — savo gyvenimo pla- 
ną. Visuomenės funkcija — kuo labiau tam tikro lygybės principo pa- 
grindu remti šiuos gyvenimo planus. Tai reiškia, kad parama neturi 


34 -678 - 
529 


CHARLES TAYLOR 


būti diskriminacinio pobūdžio, nors, aišku, iš dalies lieka neatsakyti 
rimti klausimai, kaip tai reikėtų tiksliai suprasti. Kokios — rezultatų, 
išteklių, galimybių, sugebėjimų ar dar kitokios — lygybės siekiama 
šitokiu būdu“. Bet atrodo, jog daugelis autorių pritaria teiginiui, kad 
lygybės arba nediskriminavimo principą galima būtų sulaužyti, jeigu 
pati visuomenė palaikytų vienokią ar kitokią tinkamo gyvenimo sam- 
pratą. Tai prilygtų diskriminacijai, nes mes vadovaujamės prielaida, 
jog moderniai pliuralistinei visuomenei būdingas platus spektras pa- 
žiūrų į tai, kas yra tinkamas gyvenimas. Požiūris, kurį paremtų visa 
visuomenė, iš tikrųjų būtų tik dalies piliečių požiūris. Piliečiai, kurių 
pažiūros nebūtų oficialiai skatinamos, iš tikrųjų nebūtų traktuojami 
taip pat pagarbiai kaip tie piliečiai, kurie remia oficialų požiūrį. 
Šiuo pagrindu teigiama, kad liberali visuomenė neturi būti grin- 
džiama jokia konkrečia tinkamo gyvenimo samprata. Pamatinė li- 
beralios visuomenės etika yra teisės, o ne gėrio etika. Tai reiškia, 
jog pamatiniai šios visuomenės principai nurodo, kaip visuomenė 
turi reaguoti į konkuruojančius individų reikalavimus bei spręsti jų 
ginčus. Aišku, šie principai suponuoja pagarbą individualioms tei- 
sėms ir laisvėms, bet svarbiausias kiekvieno darinio, kurį galima va- 
dinti liberaliu, principas yra maksimalios ir lygios paramos prin- 
cipas. Čia nėra pirmiausia nustatoma, kokias gėrybes turi puoselė- 
ti visuomenė, bet nurodoma, kaip turi būti sprendžiama — atsižvel- 
giant į individų siekius ir reikalavimus — kokias gėrybes reikia gau- 
sinti. Svarbiausios čia būna sprendimo priėmimo procedūros, todėl 
šią liberalios teorijos atmainą norėčiau vadinti „procedūrine“ “*. 


12? Žr. šių autorių ginčą: Amartya Sen. „Equality of What?“. — In Choice, Welfare 
and Measurement. — Oxford: Blackwell, 1982; ir „Capability and Well-Being“, WI- 
DER tyrimas (bus paskelbtas); G. A. Cohen. „Eguality of What? On Welfare, Re- 
sources and Capabilities“, WIDER tyrimas (bus paskelbtas); Ronald Dworkin. „What 
is Eguality?: Part 2. Equality of Resources“. — In Philosophy and Public Affairs 10 
(1981), 283. 


5 Aš mėginau glaustai išskirti bendrus bruožus, siejančius šių autorių teorijas: 
Dworkin. „Liberalism“, „What Liberalism Isn't“ ir „What is Eguality?“; Rawls. Theo- 


ry of Justice; Nagel. „Moral Conflict and Political Legitimacy”. — In Philosophy and 
Public Afairs 16 (Summer 1987), 215—240; ir T. M. Scanlon. „Contractualism and 
Utilitarianism”. — In Amartya Sen and Bernard Williams, eds. Utilitarianism and 


Beyond. — Cambridge: Cambridge University Press, 1982. 

Šis liberalizmo modelis atskleidžia rimtų problemų, kurias tin- 
kamai suformuluoti galima tik tada, kai pradedami svarstyti mano 
minėti ontologiniai tapatumo ir bendruomeniškumo klausimai. Kyla 
abejonių, ar visuomenė, atitinkanti tokio modelio reikalavimus, būtų 
gyvybinga, be to, ar toks modelis pritaikomas ne vien Jungtinių 
Valstijų (ir galbūt Britanijos) visuomenėms — čia jis buvo daugiau- 
sia plėtojamas, — bet ir kitoms visuomenėms, turinčioms prima 
facie teisę vadintis liberaliomis? Abu šie priekaištai perspėja, kad 
procedūrinis liberalizmas atsisako socialiai palaikomo gėrio sam- 
pratos. 

1. Gyvybingumo problemą iškėlė pilietinės humanistinės tradi- 
cijos mąstytojai. Viena svarbiausių šios tradicijos temų — laisvos 
visuomenės egzistavimo sąlygos. „Laisvė“ čia suprantama ne mo- 
derniąja prasme kaip negatyvi laisvė, bet veikiau kaip „despotijos“ 
priešingybė. Antikos autoriai, kuriais sekė tokie modernūs mąsty- 
tojai kaip Machiavelli's, Montesguieu ir Tocgueville'is, mėgino api- 
brėžti politinės kultūros sąlygas, leidžiančias klestėti piliečių daly- 
vavimo režimui. Pagrindinė argumentacija, nors ir labai įvairiai 
dėstoma, buvo tokia: kiekviena politinė visuomenė reikalauja iš 
savo narių pasiaukojimo ir disciplinos. Jie turi mokėti mokesčius, 
tarnauti ginkluotose pajėgose ir apskritai paklusti tam tikriems su- 
varžymams. Despotizmo sąlygomis, arba piliečių masę valdant vie- 
nam šeimininkui ar klikai, būtinoji disciplina palaikoma prievarta. 
Norint turėti laisvą visuomenę, reikia šią prievartą pakeisti kuo 
nors kitu. Tai gali būti tik savanoriškas piliečių tapatinimasis su 
poliu, jausmas, jog politinės institucijos atstovauja jiems patiems. 
Jie turi manyti, kad „įstatymai“ atspindi ir įtvirtina jų kaip piliečių 
orumą ir todėl tam tikra prasme yra jų pačių tęsinys. Samprata, jog 
politinės institucijos yra bendras pilietinio orumo laidas, grindžia- 
ma tuo, ką Montesguieu vadino vertu (dorybe), patriotizmu, kuris 
esąs „une preference continuelle de l'interet public au sien pro- 
pre“*“. Tai esąs impulsas, kurio neįmanoma įsprausti į griežtą (la- 


4 Montesquieu. Esprit des Lois, IV kn., 5 sk. 


* Nuolatinis pirmenybės teikimas visuomeniniam interesui prieš asmeninį 
(pranc.). — Vert. pastaba. 

bai modernią) egoizmo — altruizmo klasifikaciją. Šis impulsas pra- 
noksta egoizmą ta prasme, kad žmonės iš tikrųjų būna atsidavę 
bendrajam gėriui, visų laisvei. Tačiau jis visai nepanašus į apolitinę 
ištikimybę stoikų skelbtam visuotiniam principui, kuris yra toks 
svarbus moderniajai teisės etikai. 

Skirtumas tas, kad šio patriotizmo pagrindas — tapatinimasis 
su kitais konkrečioje bendruomenėje. Aš nesu pasirengęs ginti tie- 
siog kiekvieno Žmogaus laisvę, bet jaučiu solidarumo su savo tė- 
vynainiais ryšį mūsų bendruomenėje, ryšį, kuris yra bendra visų 
mūsų orumo išraiška. Patriotizmas yra tarsi vidurys tarp draugys- 
tės, arba šeimos jausmo, ir altruistinio atsidavimo. Pastarasis nesu- 
sijęs su niekuo konkrečiu: aš esu linkęs daryti gera visiems ir vi- 
sur. Draugystė sieja mane su konkrečiais žmonėmis. O mano patrio- 
tinis atsidavimas nesaisto manęs su individualiais žmonėmis — mat 
aš galiu nepažinoti daugumos savo tėvynainių ir galiu nenorėti, 
juos sutikęs, itin su jais bičiuliautis. Bet konkretumas atsiranda 
todėl, kad mano ryšys su šiais žmonėmis realizuojamas per mūsų 
dalyvavimą bendrame politiniame darinyje. Gyvuojančios valsty- 
bės šiuo atžvilgiu primena šeimas, o tai, kas saisto Žmones, yra 
bendra jų istorija. Šeimyniniai saitai arba seni draugystės ryšiai yra 
stiprūs dėl to, ką mes drauge išgyvenome, o valstybes saisto laikas 
ir pereinamieji pavojų periodai. 

Čia tarsi pasijuntame vėl esą nublokšti prie mano svarstytų on- 
tologinių bendruomeniškumo ir tapatumo problemų. Žinoma, mū- 
sų civilizacijos istorijoje buvo (ikimodernusis) tarpsnis, kai intelek- 
tualiniu požiūriu patriotizmas nebuvo problema. Bet per pastaruo- 
sius tris šimtmečius matėme, kaip didėja, ypač angliškai kalbančia- 
me pasaulyje, atomistinio mąstymo galia. Maža to, jis skatino for- 
muotis nereflektuojantį sveiką protą, persmelktą atomistinių prie- 
tarų. Pasak šio požiūrio, individai gyvena turėdami polinkius, tiks- 
lus ir gyvenimo planus. Vienas iš šių polinkių yra meilė kitiems - 
žmonėms. Ji gali būti abipusė, ir todėl mezgasi ryšiai tarp Žmonių. 
Tokiu būdu atsiranda ir šeimos bei draugystės ryšiai. Tačiau, be 
šių ryšių, yra ir bendros institucinės struktūros, kurias reikia su- 
prasti kaip kolektyvinius instrumentus. Politines visuomenes su- 
kuria sambūriai individų, kurių tikslas — bendrais veiksmais gau- 
ti naudą, kurios jie negalėtų užsitikrinti individualiais veiksmais. 

Šitaip politinę visuomenę traktuoja Hobbesas, Locke'as, Bentha- 
mas ar jų pradėtas formuoti dvidešimtojo šimtmečio sveikas pro- 
tas. Veikiama kolektyviai, bet veikimo tikslas vis tiek individualus. 
Visą bendrąjį gėrį sudaro individualūs gėriai. Šis visuomenės aiš- 
kinimas apima mano jau minėtą atomistinį Seno velfarizmo kom- 
ponentą. 

Šitokia implicitinė ontologija nepalieka vietos valstybėms ir vi- 
suomenėms, kurias burtų anksčiau aptartas patriotizmas. Juk pas- 
tarosios grindžiamos patvaresniu gėriu negu tas, kurį numato ato- 
mizmas. Norėdami tuo įsitikinti, turėtume labai įsigilinti į ontolo- 
ginį lygmenį. Prieš grįždamas prie valstybių prigimties klausimo, 
norėčiau padaryti ryžtingą žingsnį ir keletą skirsnių skirti ne po- 
litinei, o platesnei problemai. 

Pokartezijinis mąstymas daugiausia ignoravo arba klaidingai 
traktavo skirtumą, kuris išryškėja, kai kalbame apie dalykus, kurie 
svarbūs man ir svarbūs tau, ir dalykus, kurie svarbūs mums. Ir 
banalybės, ir likimo atvejais šis skirtumas vaidina itin milžinišką ir 
visuotinį vaidmenį žmonių reikaluose. Banaliame kontekste mes 
vienos rūšies reikalus paverčiame kitos rūšies reikalais pradėdami 
įprastą pokalbį apie šalutinius dalykus. „Šiandien puikus oras“, — 
sakau kaimynui. Jis tai žinojo ir prieš tai ir galbūt laukė šių mano 
žodžių; aišku, tą patį galima pasakyti ir apie mane. Tai buvo jo 
reikalas, taip pat ir mano. Tas, kuris pradeda pokalbį, padaro vie- 
ną dalyką — paverčia tai mūsų reikalu: dabar mes šito laukiame 
kartu. Svarbu suprasti, kad šis laukimas kartu nėra paprasta pa- 
vienių laukimų suma. Akivaizdu, kad jis reiškia ne vien tai, jog 
kiekvienas iš mūsų atskirai mėgaujasi oru. Bet mūsų atomistiniai 
prietarai gali gundyti mus mėginti šį „daugiau“ aiškinti kaip mo- 
nologinių sielos būsenų sankaupą: pvz., dabar aš žinau, kad tu 
lauki, o tu Žinai, kad aš laukiu, tu Žinai, kad aš Žinau, jog tu Žinai, 
ir t.t." Bet vien tik sudėdami šias monologines būsenas negausime 
dialogo, kai dalykai tampa mūsų dalykais. Kai kada aš vien pa- 
žvelgęs į tave galiu Žinoti, jog tau oras patinka, o tu žinai tą patį 
apie mane. Kadangi abu aiškiai matome vienas kitą, tai kiekvienas 

"5 Žr. „abipusio žinojimo“ aiškinimą, kurį Stephen Schiffer pateikia savo darbe 
Meaning. — Oxford: Oxford University Press, 1972, p. 30 ff. 

iš mūsų žinos, jog kitas Žino, ir t.t. Vis dėlto yra didžiulis skirtu- 
mas, kai mes iš tikrųjų pradedame kalbėtis. 

Pokalbis nėra pavienių individų veiksmų koordinavimas, jis yra 
bendras veiksmas šia neredukuojama prasme; tai yra mūsų veiks- 
mas. Pasinaudodami aiškesniu pavyzdžiu, galime sakyti, jog tai 
yra tokios pat rūšies veiksmas kaip grupės ar poros šokis arba 
dviejų pjaunančių rastą žmonių veiksmas. Pradėdami pokalbį, pra- 
dedame bendrą veiksmą. Šį bendrą veiksmą palaiko maži ir vos 
pastebimi ritualai — tokie kaip pritariamieji jaustukai („aha“), ku- 
riais šiuo momentu nekalbantis partneris pertraukia kalbančiojo 
šneką, ir ritualai, kuriais apgaubiamas ir medijuojamas „semanti- 
nis posūkis“ nuo vieno prie kito!“. 

Slenkstis, kurį peržengiame pokalbiu, yra visokeriopai ir visada 
svarbus Žmogaus gyvenime. Vertinant Žmogaus požiūriu, pradė- 
dami kalbėtis apie orą mes stovime ant skirtingo pagrindo. Pats 
kalbėjimasis yra svarbiausias pokalbio tikslas, kai dažnai iš tiesų 
naujos informacijos suteikiama mažai arba visai jos nesuteikiama. 
Iš tikrųjų, pradėdamas kalbėti, nepasakau tau nieko naujo. Įdė- 
miau pažvelgus, tie, kuriems kalbu apie man svarbius dalykus, yra 
man artimi. Intymumas yra iš esmės dialoginis reiškinys: tai klau- 
simas, kas mums yra bendra, kas yra mūsų. Pasikliaudami mono- 
loginėmis būsenomis, niekada negalėtume apibūdinti, ką reiškia 
turėti intymų bendravimo su kitu asmeniu pagrindą. Tas pats skir- 
tumas gali būti svarbus antasmeniniame, instituciniame lygmeny- 
je. Audringas asmeninis politinio kandidato gyvenimas ilgą laiką 
gali būti vieša paslaptis, kurią žino sostinės gyventojai, žurnalistai, 
politikai ir net taksistai. Bet būna peržengiama reikšminga riba, 
kai ji įsiveržia į žiniasklaidą ir tampa „viešu žinojimu“. Tai palie- 
čia tam tikrą skaičių ir grupę žmonių, aišku, tuos (pvz., nerafinuo- 
tus kaimiečius), kurie apie tai žinojo. Bet svarbu ne vien tai. Tai 
susiję su klausimu, kokiu būdu dabar žino netgi tie, kurie „visada“ 
žinojo, — dabar tai yra viešasis mūsų žinojimas. Analogiški slenks- 
čiai egzistuoja diplomatų pasaulyje. Galima toleruoti tam tikrus 
neišsakytus ar slepiamus dalykus, į kuriuos būtina reaguoti, kai jie 


lé Žr. Greg Urban. „Ceremonial Dialogues in South America“. — In American 
Anthropologist 88 (1986), 371—386. 

tampa vieši. Perėjimas nuo man-tau prie mums — į viešąją erdvę — 
yra vienas svarbiausių dalykų, kuriuos atliekame kalbėdami, ir 
visos kalbos teorijos turi į tai atsižvelgti". 

Aš rėmiausi pavyzdžiu, kuris domina visus. Bet skirtumas tarp 
monologo ir dialogo yra taip pat akivaizdus kalbant apie gėrybes. 
Kai kurie dalykai vertingi man ir tau, o kai kurie iš esmės vertingi 
mums. Tai reiškia, kad jų buvimas mums susijęs su jų verte mums 
ir šią vertę kuria. Banaliai kalbant, pokštai yra daug juokingesni, 
kai jie pasakojami kompanijai. Tikrai juokingas pokštas yra sudė- 
tinė pokalbio dalis, kai žodis „pokalbis“ vartojamas plačiąja pras- 
me. Kai aš vienas ką nors skaitau, tai man sukelia šypseną, bet tas 
pats dalykas gali priversti mane plyšti juokais, kai jis pasakojamas 
ir būna perkeliamas į bendrąją erdvę. Arba jeigu mudu esame meilu- 
Žiai ar artimi draugai, tai klausydamasis Mozarto kartu su tavimi, pa- 
tiriu visai ką kita, negu klausydamasis jo vienas. Šios rūšies gėrybes 
vadinsiu „tarpiškomis“ bendromis gėrybėmis. Bet kitus dalykus, to- 
kius kaip pačią draugystę, vertiname netgi dar labiau. Šiuo atveju 
mums svarbiausias dalykas yra bendri veiksmai ir prasmės. Gėris yra 
tai, kuo dalijamės. Šį gėrį vadinsiu „tiesioginiu“ bendruoju gėriu. 

Šios gėrybės yra kontrastas kitoms gėrybėms, kuriomis naudo- 
jamės kolektyviai ir kurias aš, stengdamasis išryškinti skirtumą, 
norėčiau vadinti „konvergentinėmis“. Imkime klasikinį velfaristi- 
nės politinės ekonomijos pavyzdį: mes saugomi nuo įvairių pavojų 
pasitelkus mūsų nacionalinės gynybos sistemą, mūsų policijos pa- 
jėgas, mūsų gaisrinės apsaugos departamentus ir pan. Visa tai 
garantuojama kolektyviai ir neįgyjama niekaip kitaip. Joks indivi- 
das negalėtų šito garantuoti vienas. Tai yra klasikiniai kolektyvi- 
nio instrumentinio veikimo pavyzdžiai, kaip juos traktuoja Hob- 
beso — Locke'o tradicija. Norėdami pažymėti, kad šios gėrybės ne 
tik faktiškai garantuojamos kolektyviai, bet ir neįgyjamos niekaip 
kitaip, galėtume vadinti jas „bendrosiomis“ arba „visuomeninė- 
mis“ gėrybėmis. Bet savo kalboje jų neskiriu, nes kalbu tik apie tai, 
kaip jas įgyjame. Tai nesusiję su tuo, kokiu pagrindu šie dalykai 


V Mėginau tai argumentuoti savo darbe: Charles Taylor. „Theories of Mea- 
ning“. — In Human Agency and Language. — Cambridge: Cambridge University 
Press, 1985. 

tampa gėrybėmis. Saugumas kaip vertinamas tikslas visada yra 
saugumas ir asmeniui A, ir asmeniui B, ir asmeniui C. Jis jokiu 
būdu nėra kitoks gėris ar juo labiau vertingesnis gėris tik todėl, 
kad jį garantuoja kolektyvinės pastangos. Neįtikėtinu atveju — jei- 
gu individas galėtų pats garantuoti savo saugumą, — jis vertintų jį 
taip pat, kaip mes vertiname visuomenės garantuojamą saugumą. 
Šį skirtumą galima iliustruoti trumpa istorija. Jacques gyvena 
Saint Jérome, o jo didžiausias troškimas apsilankyti Charleso Du- 
toit vadovaujamo Montrealio simfoninio orkestro koncerte. Jis bu- 
vo girdėjęs šio orkestro įrašus per radiją, bet buvo įsitikinęs, jog 
šitaip niekada nepasiekiamas visiškas autentiškumas. Jis norėjo iš- 
girsti tikrą gyvą garsą. Sprendimas buvo akivaizdus — keliauti į 
Montrealį, bet jo sena motina labai nerimaudavo kiekvieną kartą, 
kai jis nuvykdavo toliau negu iki Saint Janviero. Todėl Jacguesui 
šovė mintis suburti kitus miesto muzikos gerbėjus, kad būtų su- 
rinkta pakankamai pinigų už orkestro atvykimą į Saint Jėromą. 
Pagaliau didysis momentas atėjo. Kai Jacgues atėjo tą vakarą į 
koncertą, jis suvokė Montrealio simfoninio orkestro apsilankymą 
kaip konvergentinį savo ir savo pinigų paaukojusių bičiulių gėrį. 
Bet vėliau, kai jis iš tikrųjų išgyveno savo pirmąjį gyvą koncertą, 
jį užbūrė ne tik garso kokybė, kuri, kaip jis ir tikėjosi, visiškai 
skyrėsi nuo įrašų, bet ir orkestro bei klausytojų dialogas. Jo paties 
meilė muzikai susiliejo su aptemdytoje salėje sėdinčios minios meile, 
rezonavo su jos meile, o šitai išreiškė bendras entuziastingų ploji- 
mų veiksmas pasibaigus koncertui. Taigi Jacques mėgavosi kon- 
certu jam pačiam netikėtu būdu — kaip tarpiniu bendru gėriu. 
Ką visa tai turi bendra su valstybe? Svarbiausias klausytojų, 
kaip aš juos apibūdinau, bruožas yra tas, kad juos įkvepia tarpinio 
bendro gėrio, kuriuo dalijamasi, jausmas. Jų ryšys primena drau- 
gystės ryšį, kaip kad jį suprato Aristotelis“. Pilietis yra ištikimas 
įstatymams, nes šie yra jo ir kitų piliečių orumo šaltinis. Tai galėtų 
skambėti panašiai lyg būtų sakoma, kad esu skolingas Montrealio 
miesto bendruomenei už jos teikiamas policijos paslaugas. Bet le- 
miamas skirtumas yra tas, kad pastarasis ryšys garantuoja tai, ką 
mes visi suprantame tik kaip konvergentinį gėrį, o tapatindami 


18 Nicomachean Ethics, 116763. 

pilietį su valstybe kaip su bendru reikalu, mes iš esmės pripažįs- 
tame bendrąjį gėrį. Mano ištikimybė Montrealio miesto bendruo- 
menei grindžiama sąmoningu savanaudiškumu. Mano (dažnai ne- 
veiksminga) moralinė ištikimybė visų Žmonių gerovei yra altruis- 
tinė. Bet solidarumo ryšys su tėvynainiais valstybėje grindžiamas 
bendro likimo jausmu, kai dalijimasis likimu pats turi vertę. Bū- 
tent todėl šis ryšys tampa ypač svarbus, todėl mano saitai su šiais 
žmonėmis ir šia valstybe yra itin įpareigojantys, kaip tik tai įkve- 
pia mano „dorybę“, arba patriotizmą. 

Kitais žodžiais, net norint apibrėžti valstybės santvarką, kaip ši 
suprantama nuo senovės laikų, reikia kitokios negu atomistinė on- 
tologijos — ji turėtų taip pat pakilti virš atomizmu užkrėsto sveiko 
proto. Šitokia ontologija reikalauja tirti tapatybę ir bendruomenę 
sąlygojančius ryšius ir išskirti įvairias galimybes. Konkrečiai, ji rei- 
kalauja lyginti, kokią vietą galėtų užimti mes-tapatybės, o kokią — 
tik konverguojančios aš-tapatybės, taip pat lyginti iš šito kylantį 
bendrųjų ir konvergentinių gėrybių vaidmenį. Jeigu nuo šito abst- 
rahuojamės, tai kyla pavojus, kad nebesuvoksime skirtumo tarp 
kolektyvinio instrumentalumo ir bendro veikimo, o valstybę klai- 
dingai suprasime kaip išradingai sustiprintą Montrealio miesto ben- 
druomenės atmainą, pateikiančią daug svarbesnį produktą, kurio 
vartotojų jausmai (dėl sunkiai įžvelgiamų, bet, ko gero, iracionalu- 
mo turinčių priežasčių) jai yra itin stiprūs”. 


1? Yra kita pilietinės humanistinės tradicijos atmaina, kurią aš vėliau nurodau 
kalbėdamas apie jos respublikoniškąją tezę. Ją išskyrė Ouentinas Skinneris priskir- 
damas ją Machiavelli'ui. Žr. Ouentin Skinner. „The Idea of Negative Liberty: Phi- 
losophical and Historical Perspectives”. — In Richard Rorty, J. B. Schneewind and 
Quentin Skinner, eds. Philosophy in History. — Cambridge: Cambridge University 
Press, 1984. Pasak jos, teorija apeliuoja vien į instrumentinius motyvus. Vienintelis 
būdas apginti kurią nors iš mano laisvių yra palaikyti santvarką, reikalaujančią 
aktyvaus dalyvavimo, nes priešingu atveju priklausysiu nuo malonės tų, kuriems 
visai nerūpi mano interesai. Pagal šią versiją mes apskritai apsieiname be bendrųjų 
gėrybių, o laisvė iš naujo apibrėžiama kaip konvergentinė vertybė. Galbūt Skinneris 
teisus dėl Machiavelli'o, nors nesu tuo įsitikinęs. Bet ši interpretacija netinka, pvz., 
Montesquieu, Rousseau, Tocgueville'iui, Mill 'iui (jo darbui On Representative Govern- 
ment) ir Hannah Arendt (Skinneris neteigia, jog tinka). Šiuo atžvilgiu mano siūlomas 
apibūdinimas labai reikšmingas istoriniu požiūriu. Klausimas tas, kuris variantas 
svarbus šiandienos politikai. Esu įsitikinęs, kad manasis. 

Galbūt praktiniu požiūriu tai nėra pernelyg svarbu, jeigu tokio 
pobūdžio santvarka netinka moderniajam pasauliui. Tokio požiū- 
rio laikosi daugelis moderniosios politikos tyrinėtojų. Bet jeigu ke- 
tiname tik apsvarstyti pamatinę pilietinės humanistinės tradicijos 
tezę, mes negalime iš pat pradžių tiesiog pripažinti šią prielaidą. 
Pakartokime šią tezę: esminė laisvos (nedespotiškos) santvarkos 
sąlyga — toks patriotinis piliečių tapatinimasis. Kadangi jie turėjo 
tokią laisvės sampratą, šitai jiems galėjo atrodyti savaime akivaiz- 
du. Ši laisvės samprata nebuvo apibrėžiama taip, kaip mes supran- 
tame negatyviąją laisvę. Buvo manoma, kad laisvė yra aktyviai 
visuomenės reikaluose dalyvaujančio piliečio laisvė. Šis pilietis bu- 
vo „laisvas“ todėl, kad turėjo balsą priimant politinius sprendi- 
mus, lemiančius jo ir kitų gyvenimą. Kadangi dalyvavimu grin- 
džiama savivalda paprastai įgyvendinama bendrais veiksmais, tai 
galbūt normalu manyti, jog ją įkvepia visuotinis tapatinimasis. Ka- 
dangi asmuo naudojasi laisve veikdamas kartu su kitais, tai gali 
"atrodyti natūralu, kad jis vertina ją kaip bendrą gėrį. 

Kaip sakiau, ši tezė grindžiama argumentu, kad iš išorės pri- 
mesta drausmė, kylanti iš baimės despotizmo sąlygomis, turi tapti 
savanoriška drausme, kurios motyvas gali būti tik patriotinis tapa- 
tinimasis. Bet šį dalyką galima argumentuoti ir šiek tiek kitaip. 
Galėtume teigti, jog laisva, t. y. dalyvavimu grindžiama, santvarka 
skatina piliečius rūpintis dalykais, kuriais juos galėtų aprūpinti 
despotizmas. Ryškiausias šito pavyzdys buvo nacionalinė gynyba. 
Despotiška santvarka gali sukaupti pinigų ir suburti samdinius, 
kurie už ją kovotų. Respublikoniška santvarka paprastai ragina 
savo piliečius kovoti už jų pačių laisvę. Šiuo atveju priežastiniai 
ryšiai yra dviejų krypčių. Piliečių armijos garantuoja laisvę, nes jos 
užkerta kelią despotiškam valdžios užgrobimui, o įtakingų gene- 
rolų vadovaujamos didelės armijos skatina perversmus (kaip paro- 
do Romos respublikos agonija). Bet, beje, motyvą kovoti už save 
turės tik tie žmonės, kurie gyvena laisvoje santvarkoje ir ją puose- 
lėja. Šis ryšys tarp piliečių armijų ir laisvės buvo viena svarbiausių 
Machiavelli'o kūrybos temų. 

Taigi galėtume sakyti, kad respublikoniškas solidarumas yra 
laisvės atrama, nes garantuoja savanoriškos drausmės motyvaciją. 

Kitaip sakant, jis yra esminė laisvos santvarkos sąlyga, nes skatina 
jos piliečius daryti tai, ko vengti daryti gali tik valdiniai. Viena 
vertus, žmonėms keliami reikalavimai yra tokie patys, o skirtinga 
tik motyvacija: baimė būti nubaustam priešinama vidiniam garbės 
ir pareigos jausmui. Kita vertus, laisvės keliami reikalavimai suvo- 
kiami kaip sunkesni, todėl kyla klausimas, kas gali motyvuoti šias 
papildomas pastangas. 

Antrosios formuluotės pobūdį labai smarkiai lemia tai, kad į 
laisvę žvelgiama dalyvavimo požiūriu. Laisvos santvarkos sunkes- 
ne našta užgula Žmogų, nes jos reikalauja tarnauti visuomenei — 
dalyvauti kariniame ir politiniame gyvenime. Šitokio reikalavimo 
nekelia nelaisvos santvarkos. Šios formuluotės sureikšminimas pi- 
lietinėje humanistinėje tradicijoje rodo, kaip smarkiai laisvė buvo 
suprantama dalyvavimo požiūriu. Bet remiantis šia tradicija, gali- 
ma suformuluoti ir platesnę tezę, kas būtent yra kertinis nedespo- 
tiškas visuomenės pamatas. Šitokia tezė nedespotizmą apibrėžtų 
ne tik dalyvavimo aspektu, bet aprėptų ir platesnį laisvių, taip pat 
ir negatyviųjų, spektrą. Ketinant pagrįsti patriotiško solidarumo ir 
laisvų institucijų ryšį, tezė būtų grindžiama pirmąja formuluote, 
nes laisvai visuomenei reikia motyvacijos, garantuojančios tai, ką 
despotiškos santvarkos išgauna per baimę; abiejų tipų visuome- 
nėms, kad jos galėtų egzistuoti, reikia to paties: įdiegti drausmę, 
išugdyti pasiaukojimą, priversti savo narius įnešti indėlį, o grės- 
mės akivaizdoje — mobilizuoti gynybinę paramą. 

Jeigu šį pamatinį teiginį, siejantį patriotizmą ir laisvę, pavadin- 
tume „respublikoniška teze“, tai galėtume kalbėti apie siauresnę ir 
platesnę šios tezės versijas. Pirmojoje versijoje akcentuojama tik 
dalyvavimo laisvė, o antrojoje aprėpiamas platesnis laisvių spekt- 
ras. Po visų šių išankstinių pastabų pagaliau galime aptarti pirmąjį 
procedūrinio liberalizmo kritikos aspektą: neva šis liberalizmas pa- 
teikiąs negyvybingą laisvos santvarkos formuluotę. 

Iš karto galime pamatyti, kad šitoks liberalizmas atrodo priešta- 
raująs respublikoniškajai tezei. Pasak šio požiūrio, visuomenę su- 
darantys individai turi savo gyvenimo sampratomis grindžiamus 
gyvenimo planus, bet čia nėra bendrosios gėrio sampratos, kurią 
palaikytų pati visuomenė. Atrodo, jog ši formuluotė tinka instru- 

mentinei visuomenei, siekiančiai tik konvergentinių gėrybių ir ji 
apskritai nesuderinama su respublikoniškąja forma. 

Paprastai šitaip reaguoja į pilietinę humanistinę tradiciją panirę 
žmonės, pirmąkart susidūrę su procedūrinio liberalizmo apibrėži- 
mais. Prisipažįstu, jog šitaip reaguoju ir aš pats. Bet šitaip pateikta 
kritika nėra visiškai teisinga. Čia atsiranda painiava, tačiau įdomu, 
kad ji nėra tik vienpusė ir kyla ne tik kritiko galvoje. 

Kuo ši kritika teisinga? Liberalas gali atsakyti respublikonui, 
kad jis visai nėra atsidavęs tik instrumentinei visuomenei. Jo for- 
muluotė iš tiesų nepripažįsta visuomenės palaikomo bendrojo gé- 
rio, bet visai neneigia, jog yra bendroji teise. Iš tikrųjų jis reikalauja 
šitos teisės. Nesusipratimą lemia žodžio „gėris“ dviprasmybė. Pla- 
čiąja prasme jis reiškia viską, kas yra mums vertinga ir ko siekia- 
me; siauresniąja prasme jis nurodo teigiamai vertinamus gyveni- 
mo planus arba būdus. Bet platesniąja prasme, kai teisės viršenybė 
taip pat gali būti traktuojama kaip „gėris“, ji gali būti nepaprastai 
svarbus bendrasis gėris. 

Šitaip procedūrinis liberalizmas gali atsakyti į priekaištą, kad 
jis esąs negyvybingas. Prisiminkime, jog šis priekaištas kilo iš res- 
publikoniškosios tezės, ir jis šitokio tipo liberalią visuomenę trak- 
tuoja kaip neišvengiamai instrumentinę, kuriai iš esmės nebūdin- 
gas piliečių tapatinimasis su bendruoju gėriu. Bet kadangi šitoks 
tapatinimasis yra nedespotiškos santvarkos sąlyga, tai šiuo prie- 
kaištu teigiama, jog tokia liberalizmo forma dėl pačios savo pri- 
gimties griauna pati save. Tad laisva visuomenė, kuriai reikia stip- 
rios spontaniškos jos narių ištikimybės, neturi būtino pamato jai 
susikurti — stipraus piliečių tapatinimosi, kurio prielaida yra ben- 
drojo gėrio jausmas, — o tai aš įvardijau „patriotizmu“. 

Atsakyti į šį puolimą būtų galima ir neišsižadant moderniojo 
atomizmo prielaidų. Šitoks atsakymas būtų tiesiog respublikoniš- 
kosios tezės atmetimas ir naujo teiginio formulavimas: gyvybingos 
liberalios visuomenės gali remtis visiškai kitokiais pagrindais. Ga- 
lima vadovautis aštuonioliktojo šimtmečio požiūriu, kad piliečių 
ištikimybę įmanoma grįsti švietėjišku egoizmu arba idėja, jog mo- 
dernioji civilizacija išugdė aukštesnius moralinius standartus ir to- 
dėl piliečiai yra pakankamai kupini liberalaus etoso, kad galėtų 

remti ir ginti savo visuomenę. Arba galima remtis modernioje „re- 
vizionistinėje“ demokratijos teorijoje paplitusia idėja, kad brandi 
liberali visuomenė faktiškai nedaug reikalauja iš savo narių, kol ji 
teikia gėrybes ir paverčia jų gyvenimą klestinčiu ir saugiu. Faktiš- 
kai, pasak šio požiūrio, kur kas geriau, jei piliečiai nemėgina būti 
pernelyg aktyvūs, o kas keleri metai išrenka valdžią ir po to lei- 
džia jai tvarkytis”. 

Tačiau procedūriniam liberalizmui nebūtina šitaip atsakyti. Jis 
gali sutikti su respublikoniškąja teze ir teisintis, kad jis palieka vie- 
tos bendrajam gėriui — vadinasi, ir patriotizmui, todėl gali būti 
gyvybingas kaip laisva visuomenė. 

Kaip liberalizmui derėtų atsakyti? Atomistinės pasaulėžiūros 
žmonės rinksis pirmąjį atsakymą. Jie manys, kad respublikoniško- 
ji tezė, kad ir kokia veiksminga senovės laikais, netinkama mo- 
derniajai masinei biurokratinei visuomenei. Modernybės epochoje 
žmonės tapo individualistai, o visuomenes galima išlaikyti tik vienu 
ar kitu iš mano tik ką aprašytų būdų. Geisti ankstesnėms valsty- 
bėms būdingos vienybės — tai pasiduoti beviltiškai nostalgijai. 
Jeigu tai tiesa, tai ankstesniuose puslapiuose vykusi ontologinė 
diskusija, kuria stengėmės įprasminti respublikoniškas visuome- 
nes, yra įdomi tik kaip seniena, o pilietinę humanistinę liberaliz- 
mo kritiką galima nutraukti. 

Nors ir labai įtaigus galėtų mums šiandien atrodyti šis atomistinis 
požiūris, jis nepataiko į taikinį. Tuo galime įsitikinti pažvelgę į da- 
bartinę Jungtinių Valstijų istoriją. Šiaip ar taip, kaip tik į Jungtinių 
Valstijų visuomenę pirmiausia apeliuoja liberalai procedūrininkai. 
Pagalvokime apie reakciją į Watergate'ą ir apie šiek tiek silpnesnę 
reakciją į Irano kontrų reikalą. Pirmuoju atveju piliečių pasipiktini- 
mas realiai nuvertė prezidentą nuo valdžios. Dabar noriu pateikti 
dvi, galbūt ginčytinas, pastabas dėl šių reakcijų, kurios abi drauge 
iš esmės patvirtina, jog respublikoniškoji tezė tebėra reikšminga. 

Pirmoji pastaba būtų tokia: piliečių sugebėjimas pasipiktinti to- 
kio pobūdžio piktnaudžiavimais yra svarbus moderniosios visuo- 


“0 Apie šią revizionistinę, arba elitinę, demokratijos teoriją žr.: Joseph Schumpe- 
ter. Capitalism, Socialism and Democracy, 3rd ed. — New York: Harper, 1950. 

menės laisvės laidas. Teisybė, amerikiečiai, palyginti su kitomis 
šiuolaikinėmis demokratijomis, pvz., prisiminkime prancūzų reak- 
ciją (jos nebuvo) į Rainbow Warrior incidentą, galbūt yra itin jautrūs 
vykdomosios valdžios piktnaudžiavimams. Tačiau bendra išvada 
būtų tokia: nors taikiniai įvairiose visuomenėse gali būti skirtingi, 
dauguma demokratiškų rinkėjų linkę reaguoti į liberalios savival- 
dos normų pažeidimus, ir tai yra lemiamas šių santvarkų stabilu- 
mą garantuojantis faktorius. Kai kur tokios nuostatos daugiau ar 
mažiau trūksta, pvz., kai kuriose Lotynų Amerikos šalyse. Ten 
daugelis žmonių pasirengę toleruoti „dingimus“, organizuojamus 
pusiau slaptų karinių grupuočių, arba sveikinti armijos pučus. Ta- 
da kyla pavojus, kad viskas baigsis argentinietiška hunta ar kruvi- 
nu Pinocheto režimu. 

Antroji pastaba būtų tokia: šio sugebėjimo piktintis neskatina 
nė vienas iš jau išvardytų pripažįstamų atomizmo šaltinių. Žmo- 
nės paprastai nesipiktina tik todėl, kad apskaičiuoja, jog šitokia 
reakcija atitinka jų ilgalaikius interesus. O tiksliau, turime pripa- 
žinti, jog kai kurie tai daro, bet jų yra palyginti nedaug. Taip pat 
dauguma žmonių nereaguoja vien todėl, kad jie apskritai ištikimi 
liberalios demokratijos principams. Šis faktorius irgi vaidina tam 
tikrą vaidmenį, bet pats savaime jis negali lemti, kad, tarkime, 
amerikietis griežčiau reaguoja į Nixono, o ne į Pinocheto ar Enve- 
ro Hodja daromus pažeidimus. Aišku, yra Žmonių, kurie labai 
stipriai išgyvena dėl demokratijos likimo visame pasaulyje, bet 
jie, deja, taip pat sudaro palyginti menką šių dienų rinkėjų mažu- 
mą. Trečia, žmonės vargu ar apskritai reaguotų, jeigu savo visuo- 
menę suvoktų grynai instrumentiškai, tik kaip saugumo ir gero- 
vės laiduotoją. 

Tai, kas kursto pasipiktinimą, nesusiję nė su viena iš čia minėtų 
kategorijų, tai nėra nei egoizmas, nei altruizmas, o tam tikra pa- 
triotinio tapatinimosi atmaina. Jungtinėse Valstijose tai yra plačiai 
paplitęs tapatinimasis su „amerikietiškuoju gyvenimo būdu“, jaus- 
mas, kad amerikiečiai turi bendrą tapatumą ir istoriją. Šį tapatumą 
apibrėžia ištikimybė tam tikriems idealams, nuostabiai suformu- 
luotiems Nepriklausomybės deklaracijoje, Lincolno Gettysburgo 
kreipimesi ir panašiuose dokumentuose, kurių svarbą savo ruožtu 

lemia jų ryšys su tam tikrais esminiais šios bendros istorijos lū- 
žiais. Kaip tik šį tapatumo jausmą ir jo skatinamą pasididžiavimą 
ir ištikimybę skaudžiai įžeidžia tamsūs Watergate'o darbeliai ir 
kaip tik šis jausmas sukelia nevaldomą reakciją. 

Kitaip sakant, mano antroji pastaba būtų tokia: respublikoniš- 
kasis patriotizmas moderniojoje visuomenėje tebėra jėga, kuri la- 
bai apčiuopiamai veikė Watergate'o dienomis. Šis patriotizmas bū- 
na nepastebimas iš dalies todėl, kad šiuolaikinį teorinį mąstymą 
valdo atomistiniai prietarai, o iš dalies todėl, kad jo formos ir ak- 
centai yra šiek tiek kitokie negu klasikiniais laikais. Bet vis dėlto jis 
tebėra mums būdingas ir vaidina esminį vaidmenį stengiantis mums 
išlaikyti šiuolaikines liberalias demokratines santvarkas. Žinoma, 
patriotizmui tenka atsakomybė už daugybę blogio — tiek šian- 
dien, tiek ir visais kitais laikais. Be to, jis gali virsti pavojingu 
nacionalizmu, o savo tamsesniais pavidalais skatina Oliverį North'ą 
pažeidinėti laisvos visuomenės normas — net jeigu jis skatina svei- 
ką gynybą nuo pavojaus, kurį kuria North'as. Bet kad ir kokią 
grėsmę sukėlė kenksmingi patriotizmo padariniai, gerieji jo aspek- 
tai labai svarbūs išlaikant liberalią demokratiją". 

Tokia yra mano antroji pastaba. Žinoma, ji yra kontroversiška. 
Ši pastaba susijusi su tam tikru dabartinės istorijos ir jos priežasčių 
interpretavimu, kuriam toli gražu nėra visuotinai pritariama. Bet 
aš norėčiau net dar labiau pabrėžti savo požiūrį. Patriotizmas buvo 
svarbus laisvės laidas ne tik praeityje, bet jis bus toks pat nepakei- 


*! Jungtinėms Valstijoms itin pasisekė tuo atžvilgiu, kad iš pat pradžių jų patrio- 
tizmas susiejo nacionalumo jausmą su liberalia atstovaujamąja santvarka. Kitose 
Vakarų valstybėse šie elementai buvo atskirti arba tarp jų vyravo net įtampa. Pri- 
siminkime Prancūziją, kurioje dar visai neseniai stiprus nacionalinio tapatumo jaus- 
mas derinosi su dideliu visuomenės susiskaldymu, nes nemaža visuomenės dalis 
atmetė liberalią demokratiją ar netgi manė, jog norint sugrąžinti Prancūzijos didybę, 
būtina ją atmesti. Šiuolaikinių Vakarų demokratijų stabilumą lemia tai, kad nacio- 
nalinis tapatumas jose susipynė su laisvomis santvarkomis, kurios pagaliau buvo 
sukurtos, tad dabar Atlanto šalys didžiuojasi priklausydamos bendrai demokratinei 
civilizacijai. Bet tai, kas Jungtinėse Valstijose įvyko iš pradžių, kai kuriose kitose 
šalyse, pvz., Vokietijoje ar Ispanijoje — o dabar galbūt ir Argentinoje? — buvo 
pasiekta vėlai, o kartais skausmingai. Aš svarsčiau šią problemą savo darbe „Alter- 
native Futures“. — In Alan Cairns and Cynthia Williams, eds. Constitutionališm, 
Citizenship and Society in Canada. — Toronto: University of Toronto Press, 1985. 

čiamas ir ateityje. Įvairių atomistinių ištikimybės šaltinių ne tik 
nepakako griežtai gynybinei reakcijai a la Watergate sukelti, bet 
dėl pačios jų prigimties jie negali to padaryti. Grynas švietėjiškas 
egoizmas niekada pakankamai neišjudins reikiamo skaičiaus žmo- 
nių, kad šie taptų realia grėsme potencialiems despotams ir pučis- 
tams. Deja, nebus ir pakankamai daug Žmonių, kuriuos įkvėptų uni- 
versalus konkretaus tapatumo priemaišų neturintis principas — mo- 
ralių stoiškų ar kantiškų kosmopolitiškų piliečių, pajėgių užkirsti 
kelią tokiems niekšams. O tie, kurie palaiko visuomenę tik dėl jos 
teikiamos gerovės ir saugumo, yra draugai tik pučiant palankiam 
vėjui ir apleis nelaimėje tada, kai iš tikrųjų bus reikalingi. 

Kitaip sakant, noriu pareikšti, kad respublikoniškoji tezė, savi- 
tai taikoma šiais laikais, šiandien yra tokia pat reikšminga ir teisin- 
ga kaip ir senovės ar ankstyvosios modernybės laikais, kai buvo 
suformuotos paradigminės pilietinio humanizmo nuostatos. 

Jeigu aš teisus, tai liberalizmas negali išsisukti nuo kaltinimo 
dėl jo negyvybingumo vien pripažindamas atomizmo prielaidą ir 
atmesdamas respublikoniškąją tezę. Taip pasielgti reikštų nema- 
tyti moderniosios visuomenės pamatinės dinamikos. Tačiau yra 
dar vienas atsakymas: vienu lemiamu aspektu procedūrinė libera- 
li visuomenė gali būti respublikoniška. Iš tiesų, tai yra vienas iš 
būdų interpretuoti reakciją į Watergate'ą. Pasipiktinę piliečiai ma- 
tė, kad buvo pažeista kaip tik teisės viršenybė, liberalioji įstatymo 
valdžios samprata. Jie tapatina save su šia samprata ir pakilo jos 
ginti kaip savo bendrojo gėrio. Nėra reikalo ilgiau įrodinėti, kad 
teoriškai procedūrinis liberalizmas neužkerta kelio patriotizmui. 
Turime gyvą tokį dešiniųjų patriotizmo pavyzdį ar bent jau ma- 
tome, kaip labai jie prie to priartėję. Painiava kritiko galvoje atsi- 
rastų tuo atveju, jeigu jis manytų, kad procedūrinis liberalizmas 
suponuoja atomistinę ontologiją todėl, jog jis kalba apie individu- 
alius gyvenimo planus ir, vadinasi, gali remtis tik atomistiniais 
šaltiniais, kurių akivaizdžiai nepakanka jam palaikyti. Bet iš tik- 
rųjų procedūrinis liberalas gali būti holistas; maža to, holizmas 
daug geriau užčiuopia realią į šį modelį panašių visuomenių prak- 
tiką. Todėl atsakymas kritikui tampa įtikinamas, ir tai, beje, dar 
kartą iliustruoja, kaip svarbu nesuplakti ontologinės atomizmo- 

holizmo problemos su apologetiniais klausimais, kurie individu- 
alizmą priešina kolektyvizmui. 

Dabar atrodo, kad šios painiavos aukomis tapo kritikai. Bet 
galbūt jie nėra vienintelės aukos. Juk jeigu procedūrinį liberalizmą 
suprantame holistiškai, kyla tam tikri klausimai, kuriuos retai iš- 
kelia jo šalininkai. 

1) Galime klausti, ar patriotiškas liberalus režimas tikrai atitin- 
ka visus procedūristinius reikalavimus. Iš tiesų teisės viešpatavi- 
mas yra bendrasis gėris. Bet turime atsiminti, kad patriotizmas 
apima ne vien konverguojančius moralinius principus; jis yra ben- 
droji ištikimybė konkrečiai istorinei bendruomenei. Ją puoselėti ir 
palaikyti turėtų būti bendras visų tikslas, o tai yra ne vien konsen- 
susas dėl teisės viešpatavimo. Kitaip sakant, patriotizmas apima, 
be konvergentinių vertybių, meilę konkretybei. Šio konkretaus is- 
torinio institucijų ir formų tinklo išsaugojimas yra ir privalo būti 
socialiai skatinamas bendrasis tikslas. 

Kitaip sakant, nors procedūrinė liberali valstybė gali iš tikrųjų 
būti neutrali (a) tikintiems ir netikintiems į Dievą arba (b) homo- 
seksualios ir heteroseksualios orientacijos Žmonėms, ji negali būti 
tokia (c) patriotams ir antipatriotams. Galime įsivaizduoti jos teis- 
mus, išklausančius ir patenkinančius tuos, kurie pirmuoju atveju 
(a) pasisako prieš maldas mokyklose, ar antruoju atveju (b) reika- 
lauja uždrausti lytinio auklėjimo vadovėlius, kuriuose homosek- 
sualumas traktuojamas kaip iškrypimas. Bet tarkime, kad kas nors 
trečiuoju atveju (c) prieštarauja pagarbiam tonui, kokiu jaunimui 
dėstoma Amerikos istorija ir pasakojama apie svarbiausias jos fi- 
gūras. Tėvai gali paskelbti, jog patys yra pasirengę gyventi pagal 
procedūrinės valstybės taisykles ir auklėti savo vaikus daryti tą 
patį, bet jie tai darys dėl savų pernelyg augustiniškų motyvų — 
būtent, kad šiame puolusiame iškreiptų valių pasaulyje toks mo- 
dus vivendi yra mažiausiai pavojingas. Bet jie bus prakeikti (tai 
nėra tik kalbinė išraiška!), jeigu leis, kad jų vaikams būtų „išplau- 
tos“ smegenys ir įdiegta, jog jų herojai yra ateistas Jeffersonas, 
slaptasis laisvamanis Washingtonas, ir vaikai susipažintų su lėkšta 
ir bedieviška šių žmonių giesmele apie žmogaus tobulėjimą. Arba 
galėtume įsivaizduoti ne tokį ideologinį priekaištą, kai tėvai, pri- 

pažįstantys apolitišką gyvenimo stilių, protestuoja prieš užmas- 
kuotą aktyvaus pilietiškumo skatinimą, kylantį iš patriotiško po- 
žiūrio į Amerikos istoriją. 

Šie pavyzdžiai atrodo netikroviški, ir jie iš tiesų labai mažai 
tikėtini. Bet kodėl? Ar taip nėra todėl, kad nors kovos dėl religinio 
auklėjimo mokyklose tapo labai amerikietišku papročiu, o mūšiai 
tęsiasi ten, kur mažiau mėgstantys bylinėtis žmonės būtų pasiekę 
veiksmingą kompromisą, abiejų stovyklų amerikiečiai jaučia, jog 
tai, ką jie gina, diktuoja konstitucija, tad abejoti patriotizmo verty- 
be yra didžiai neamerikietiška, o kaip viešas aktas tai yra beveik 
neįsivaizduojamas dalykas??? Bet logiškai toks iššūkis yra galimas, 
ir procedūrinio liberalizmo požiūriu jis nebūtų labiau neteisėtas 
negu pirmu (a) ir antru (b) atveju. Tačiau kiekvienas teismas, kuris 
patenkintų tokį prašymą, griautų pačią santvarką, kuriai aiškinti 
jis buvo įsteigtas. Čia turi būti aiškiai nurodyta, kur baigiasi pro- 
cedūrizmo reikalavimai. 

Tai gali būti ne svarbiausia problema. Jokios politinės teorijos 
negalima įgyvendinti iki galo, kaip gryno pradinio modelio. Reikia 
daryti tam tikrus kompromisus su tikrove, o gyvybinga procedū- 
rinė valstybė neturėtų būti neutrali, kai paliečiamas jos patriotiz- 
mo klausimas. Bet reikia išnagrinėti kitą klausimą, kurį minėjome 
anksčiau. 

2) Šis patriotinis liberalus režimas skiriasi nuo tradicinio vals- 
tybės modelio. Įsivaizdavome, kad vertybės, kurias puoselėjo isto- 
riškai išlaikomos institucijos, yra grynai teisės viršenybės vertybės, 
apimančios maždaug šiuos dalykus: įstatymo valdžią, individo tei- 
ses ir tam tikrus sąžiningumo bei lygaus traktavimo principus. 
Tačiau lieka nuošalyje pamatinis pilietinės humanistinės tradicijos 
gėris — dalyvavimu grindžiama savivalda. Faktiškai būtų galima 
teigti, jog klasikinės teorijos traukos centras buvo priešingame spekt- 
ro poliuje: senosioms teorijoms nerūpėjo individo teisės ir jos pripa- 


“* Reikalavimui prisiimti pareigą būti ištikimiems, aišku, buvo pasipriešinta. 
Klausimas, ar šią pareigą reikia primesti, tapo 1988 m. prezidento rinkimų metu 
naudotos gan niekingos demagogijos priežastimi. Bet kitaip negu siekta mano su- 
konstruotais pavyzdžiais, šis iššūkis konkrečiam ritualui, metamas, tarkime, religi- 
niu pagrindu, tiesiogiai nepuola svarbiausių įsitikinimų ir nuostatų, pagal kuriuos 
gyvena patriotizmas, nors ir iškelia dilemą respublikoniškajai santvarkai. 

žino tam tikras gana brutalias, mūsų modernių asmens neliečia- 
mybės standartų požiūriu, procedūras, kokia yra ostrakizmas. Ne- 
gana to, mūsų nuomone, jų lygaus traktavimo samprata buvo tai- 
koma labai selektyviai. Bet buvo tikima, kad piliečių valdžia suda- 
ro pačią valstybės esmę. 

Dabar kyla klausimas, kuo mes paverčiame šį gėrį mūsų mo- 
dernioje liberalioje visuomenėje. Liberalai procedūrininkai linkę šį 
klausimą ignoruoti, nes, palyginti su įstatymo ir lygybės viršeny- 
be, savivaldą jie traktuoja grynai instrumentiškai. Iš tiesų, traktuo- 
dami ją taip, kaip tai daro respublikoniškoji tradicija, pasak kurios, 
savivalda yra esminė oraus gyvenimo sąlyga, didžiausias savaimi- 
nis politinis gėris, mes pranoktume procedūrinį liberalizmą. Juk 
visuomenė, organizuojama remiantis šiuo teiginiu pripažintų ir rem- 
tų bent jau šį teiginį apie tinkamą gyvenimą. Čia glūdi aiški, ne- 
supainiota konflikto tarp liberalų procedūrininkų ir respublikonų 
esmė. Akivaizdu, kad tokie mąstytojai kaip Hannah Arendt ir Rober- 
tas Bellahas turėjo su liberalizmu nesuderinamą politinį idealą". Tai- 
gi, kas iš to? Kodėl procedūriniam liberalizmui tai yra problema? 

Galbūt tai nėra problema, bet norėdami tuo įsitikinti, turime 
iškelti svarbius klausimus. Ar mūsų patriotizmas gali išlikti, kai 
yra marginalizuojama dalyvavimu grindžiama savivalda? Kaip ma- 
tėme, patriotizmas yra bendras tapatinimasis su istorine bendruo- 
mene, išpažįstančia tam tikras vertybes. Šios vertybės gali būti la- 
bai skirtingos. Žinoma, galimas ir nelaisvų visuomenių patriotiz- 
mas, grindžiamas, pvz., rasės arba kraujo ryšiais ir įgyjantis tokią 
despotišką formą kaip fašizmas; arba caro ir bolševikų valdomų 
rusų patriotizmas, susijęs su autoritarinėmis valdymo formomis. 
Laisvai visuomenei reikia patriotizmo, derančio su respublikoniš- 
kąja teze. Bet tai turi būti patriotizmas, kurio viena iš svarbiausių 
vertybių būtų laisvė. Istoriškai respublikoniškasis patriotizmas įtrau- 
kė savivaldą į savąjį laisvės apibrėžimą. Iš tiesų įsitikinome, jog 
laisvė — šio apibrėžimo šerdis. 


3 Žr. Hannah Arendt. The Human Condition. — Chicago: University of Chicago 
Press, 1958, Robert Bellah et al. Habits of Heart. — Berkeley: University of California 
Press, 1985; ir William Sullivan. Reconstructing Public Philosophy. — Berkeley: Uni- 
versity of California Press, 1982. 

Ar šitaip turi būti? Esmė ta, kad laisvos visuomenės patriotiz- 
mas turi šlovinti jos institucijas už tai, kad šios leidžia realizuoti 
prasmingą laisvę, saugojančią piliečių orumą. Ar įmanoma šitaip 
apibrėžti tokią prasmingą laisvę, kuri gali pretenduoti į žmonių 
ištikimybę ir neapima savivaldos kaip pagrindinio savo elemento? 

Galėtume svarstyti šį klausimą bendriausiu požiūriu: ką moder- 
niųjų laikų žmonės pripažins esant tikru pilietiniu orumu? Šis oru- 
mas turėtų būti apibrėžiamas atsižvelgiant ne vien į tai, kas turi 
būti piliečiui garantuojama; modernioji asmens orumo samprata iš 
esmės yra samprata agento, galinčio daryti įtaką savo padėčiai. Pi- 
lietinis orumas apima piliečio galių sampratą. Didelė mano svars- 
tymų dalis suponuoja du svarbiausius juos grindžiančius modelius. 

A. Viename modelyje daugiausia domimasi individų teisėmis ir 
lygiu jų traktavimu, taip pat valdžios veiksmais, kuriais atsižvel- 
giama į piliečių preferencijas. Tai ir turi būti garantuojama. Piliečių 
valdžia — tai iš esmės galia susigrąžinti šias teises ir garantuoti 
lygų traktavimą bei daryti įtaką tiems, kurie priima sprendimus. 
Teisės gali būti ginamos daugiausia per teismus, kai įtvirtintos 
tokios teisių sistemos, kokias randame Jungtinėse Valstijose, o da- 
bar ir Kanadoje. Bet tai galima įgyvendinti ir per atstovaujamąsias 
institucijas. Tik šitoks modelis šioms institucijoms suteikia grynai 
instrumentinę reikšmę. Į jas linkstama žiūrėti taip, kaip buvo žiū- 
rima remiantis anksčiau minėtu „revizionistiniu“ modeliu. Tai reiš- 
kia, kad dalyvavimas valdyme pats savaime nėra vertinamas. Ide- 
alas yra ne „valdyti ir savo ruožtu būti valdomam““, o daryti 
veiksmingą poveikį. Tai suderinama su visišku atsiribojimu nuo 
dalyvavimo sistemos, jeigu įmanoma įsitraukusiems į ją kelti tokią 
grėsmę, kad jie į tai atsižvelgtų; arba — su priešišku angažavimusi 
šiai sistemai, kai esami valdytojai priešinami „mums“ kaip „jie“ ir 
jiems daromas spaudimas vienkartinėmis kampanijomis, peticijo- 
mis ar lobizmo keliu, kad jie į mus atsižvelgtų. 

B. Kitame modelyje dalyvavimas savivaldoje, priešingai, laiko- 
mas laisvės esme ir dalimi to, kas turi būti garantuojama. Tad į jį 
taip pat žvelgiama kaip į esminį piliečio galios komponentą. Todėl 


4 Aristotle, Politics, 1259b5. 

visuomenėse, kurių piliečių ir valdžios santykiai paprastai būna 
priešiški, ir net visuomenėse, kuriose asmuo sugeba palenkti val- 
džią savo tikslams, nėra garantuojamas piliečio orumas, o jo galios 
tėra labai menkos. Manoma, kad visiškas dalyvavimas savivaldoje 
gali bent jau kurį laiką vaidinti tam tikrą vaidmenį formuojant 
konsensusą valdymo srityje, o jam esant, asmuo gali tapatintis su 
kitais. Valdyti ir savo ruožtu būti valdomam reiškia, kad bent jau 
kurį laiką valdytojai gali būti „mes“, o ne visada „jie“. Manoma, 
kad pilietiškumo jausmas yra nesuderinamas su mūsų priklauso- 
mybe svetimam politiniam pasauliui — pasauliui, kuriuo galbūt 
įmanoma manipuliuoti, bet su kuriuo niekada neįmanoma tapatintis. 

Šios dvi piliečio galios rūšys neturi bendro matmens. Negalime 
tiesmukiškai pasakyti, kuri iš jų kilnesnė. Atomistinės nuostatos 
žmonės, be abejonės, atiduos pirmenybę A, o respublikonams vie- 
nintelis tikras atrodys B modelis. Tačiau abstrakčiai rikiuoti šias 
piliečio galios rūšis nėra prasmės. Svarbu išsiaiškinti, kuri iš jų gali 
figūruoti pilietinio orumo apibrėžime gyvybingo patriotizmo sąly- 
gomis. Tai reikalauja, kad mes būtume ištikimi ir kartu puoselėtu- 
me istoriškai susiklosčiusį institucijų tinklą kaip bendrą mūsų lais- 
vės ir pilietinio orumo laidą. Ar gali apibrėžimas A būti maždaug 
tokio bendro jausmo šerdis? 

Yra priežasčių būti skeptiškiems: šis pilietiškumo galios mode- 
lis toks nepalankus, kad atrodo neįmanoma jo suderinti su jausmu, 
jog mūsų institucijos yra bendras orumo laidas. Jeigu aš prasiskinu 
kelią manipuliuodamas bendromis institucijomis, kaip galiu ma- 
nyti, kad jos atspindi bendrą mano ir šiose institucijose dalyvau- 
jančių žmonių tikslą? Bet taip pat yra priežasčių būti skeptiškiems 
dėl pernelyg paprastos logikos. Dar kartą prisiminkime Jungtinių 
Valstijų patirtį. Galima įrodinėti, kad Amerika per šį šimtmetį vis 
labiau artėjo prie A modeliu grindžiamo visuomenės gyvenimo. Ji 
mažiau remiasi dalyvavimu ir tapo daugiau „procedūrinė“ res- 
publika“. Teisminis teisių gynimas tapo svarbesnis, o rinkimuose 
dalyvaujančiųjų skaičius, atrodo, mažėja. Tuo tarpu politinio veiki- 


= Žr. Michael Sandel. „The Procedural Republic and the Unencumbered Self“. — 
In Political Theory 12 (February 1984), 81—96. 

mo komitetai (PAK) kelia grėsmę, kad padidės politikos, spren- 
džiančios pavienes problemas, mastas. 

Kaip tik dėl šitų pokyčių apgailestauja respublikonai, įžvelgian- 
tys pilietinės dvasios nuosmukį, o galiausiai ir pavojų laisvai vi- 
suomenei. Bet liberalai galėtų kontrargumentuoti, kad vis dar išlie- 
kanti Amerikos politinio gyvenimo energija įtikina, jog A modelio 
patriotizmas yra gyvybingas, ir nors santykis su atstovaujamosio- 
mis institucijomis priešiškas, vis dėlto neišnyko jausmas, kad po- 
litinė struktūra, kuriai jie priklauso, tebėra bendras laisvės laidas. 
Teisė skatina mus bylinėtis teismuose kaip priešininkus, kad pa- 
siektume savo tikslus, bet ji įtvirtina ir puoselėja abiejų besibylinė- 
jančių šalių laisvę ir pilietiškumą. Be to, jie gali pridurti, jog dėl 
pareigų ir garbės kovojančių piliečių varžybos buvo itin svarbios 
klasikiniame polyje. Jo santvarka irgi darė priešininkus solidarius. 

Nežinau, kurie pasirodys esą teisūs. Respublikonai įrodinėja, 
kad tebevykstantis visuomenės biurokratėjimas ir centralizavimas 
bei iš to kylantis vis skaudžiau juntamas susvetimėjimas ilgalaikėje 
perspektyvoje gali tik sunaikinti patriotizmą. Liberalai atsikirstų, 
kad didės galimybės ginti savo teises, o tai leis žmonėms pari passu 
biurokratijos valdžios plitimą. Tokios priemonės kaip informacijos 
laisvė jau dabar rodančios, kad galima sukurti atsveriančią valdžią. 

Bet klausimo negalima išspręsti grynai abstrakčiai. Tai nėra tik 
klausimas, ar žmonės gali abstrakčiai prisitaikyti prie vieno ar kito 
pilietinio orumo modelio. Klausimą reikia kelti konkrečiai atsižvel- 
giant į kiekvienos visuomenės tradiciją ir kultūrą. Atrodo, liberalai 
procedūrininkai daro prielaidą, kad kažkas, primenantis modelį A, 
atitinka Amerikos tradiciją, bet tai karštai ginčija kiti, kurių nuo- 
mone, dalyvavimas buvo svarbus ankstyvojo amerikietiško patrio- 
tizmo elementas ir tebėra susijęs su idealu, kuriuo remdamiesi Ame- 
rikos piliečiai pirmiausia vertina savo valstybę“. 


% Atrodo, Rawlsas gana gerai apibrėžia Amerikos liberalią tradiciją vien proce- 
dūrinio idealo terminais. Žr. „Justice as Fairness: Political not Metaphysical”. — In 
Philosophy and Public Affairs 14 (Summer 1985), 223—251. Vadovaudamasis tokiu 
požiūriu Michaelis Sandelas nagrinėja Amerikos istoriją ir įrodinėja, jog dabar eg- 
zistuojanti procedūrinės valstybės hegemonija. Žr.: Sandel. „Procedural Republic“, 
taip pat jo netrukus išeisiančią knygą. Šiuo klausimu taip pat karštai ginčijasi Ame- 
rikos istorikai. 

Neketinu išspręsti šio klausimo. Keliu jį tik siekdamas parody- 
ti, kaip pateikiant procedūrinį liberalizmą holistinės ontologijos 
kontekste ne tik atremiamas pernelyg supaprastintas liberalizmo 
kaltinimas principiniu negyvybingumu, bet ir iškeliamas ištisas 
spektras konkrečių klausimų dėl jo praktinio gyvybingumo. Šiuos 
klausimus galime deramai nagrinėti tik išsprendę ontologines pro- 
blemas — faktiškai jas išsprendę holizmo naudai. Abu mano svar- 
biausieji teiginiai dėl šių dviejų lygmenų santykio iliustruojami 
taip: jeigu jūs pasirinkote holizmą, tai apologetikos lygmenyje lie- 
ka atviri nepaprastai svarbūs klausimai; bet tuo pat metu ontolo- 
gija leidžia sukonkretinti ginčą dėl alternatyvų ir priverčia spręsti 
tam tikrus klausimus. Aiškindamiesi ontologinį klausimą, iš naujo 
sukonkretiname ginčą dėl apologetikos. 

Aš tai turėjau omenyje kalbėdamas, kad šie lygmenys gali su- 
kelti painiavą liberalų procedūrininkų galvose, ir ne vien tų, kurie 
paprastai kritikuoja respublikonizmą. Šis liberalizmas tikrai turi 
atsakymą į priekaištą dėl jo principinio negyvybingumo, o galbūt 
jis pasirodys esąs gyvybingas ir praktiškai. Bet atrodo, kad libera- 
lai procedūrininkai visiškai nesusigaudo, jog šią problemą reikia 
kelti. Galbūt taip yra todėl, kad jie vis dar pernelyg vergauja kas- 
dienėms atomizmo kupinoms sąvokoms, instrumentiniam visuo- 
menės modeliui ar įvairioms atomistinėms ištikimybės paskatoms? 
O gal todėl, kad jie pernelyg nejautrūs ontologiniams klausimams 
ir nemato respublikoniškosios liberalizmo kritikos esmės? Įtariu, 
jog taip ir yra. Todėl jie ir nesugeba nurodyti skirtumo tarp onto- 
loginių ir apologetinių klausimų ir mano, kad juos kritikuojantys 
komunitarai paprasčiausiai skelbia kitokią politiką, kurią jie miglo- 
tai suvokia kaip labiau kolektyvistinę; būtų geriau, jeigu jie su- 
bių žemėlapis. 

2. Išsamiau aptaręs priekaištą dėl gyvybingumo, galiu tik trum- 
pai aptarti kaltinimą etnocentriškumu. Laimei, padėjęs šiokį tokį 
pamatą, galiu glaustai išdėstyti reikalo esmę. Akivaizdu, kad mo- 
delis A nėra vienintelis galimas modelis — ir nesvarbu ar jis yra, 
ar nėra įsitvirtinęs Amerikos tradicijoje ir gali ar negali garantuoti 
laisvą Jungtinių Valstijų visuomenę ateityje. Kitos visuomenės, pvz., 

Kanados, labiau orientuojasi į modelį B. Iš tiesų tai vienas iš svar- 
biausių mūsų šalių politinės kultūros skirtumų, kuris reiškiasi įvai- 
riais būdais, pvz., tuo, jog Kanadoje palyginti didesnis rinkėjų ak- 
tyvumas, o labiau pabrėžiamą koletyvinį aprūpinimą atspindi Ka- 
nados valstybinė sveikatos apsauga“. 

Kitose visuomenėse patriotizmas ir laisvosios institucijos nėra 
taip susipynusios kaip Jungtinėse Valstijose, kurių politinė kultūra 
iš pradžių buvo lemtingai grindžiama laisvomis institucijomis. Eg- 
zistuoja ir modernios demokratinės visuomenės, kuriose patriotiz- 
mas grindžiamas nacionaline kultūra. Pastaroji daugeliu atveju in- 
korporavo (kartais vėlai ir skausmingai) laisvąsias institucijas, bet 
taip pat apibrėžiama kalbos ar istorijos požiūriu. Šiuo atžvilgiu 
man geriausias pavyzdys yra Kvebekas, bet yra ir daug kitų pa- 
vyzdžių. 

Procedūrinis liberalus modelis negali tikti šioms visuomenėms, 
nes jos negali skelbtis esančios neutralios visų įmanomų tinkamo 
gyvenimo sampratų atžvilgiu. Tokia visuomenė kaip Kvebeko ne- 
gali nebūti atsidavusi prancūzų kultūros bei kalbos gynimui bei 
rėmimui, net jeigu tai būtų susiję su tam tikru individualių laisvių 
apribojimu. Kultūrinės-kalbinės orientacijos klausimas jai negali 
prarasti reikšmės. Šį klausimą ignoruojanti valdžia arba nereaguo- 
tų į daugumos valią, arba atspindėtų tokią demoralizuotą visuo- 
menę, kad ši, kaip gyvybingas patriotinės ištikimybės centras, at- 
rodytų beveik suirusi. Abiem atvejais liberalios demokratijos per- 
spektyvos nebūtų rožinės. 

Bet tada esame įpareigoti kelti klausimus, ar procedūrinis mo- 
delis yra liberalios visuomenės modelis apskritai. Ar kitokio tipo 
visuomenės, organizuojamos modelio B ar nacionalinės kultūros 
pagrindu, nėra iš tikrųjų liberalios? Žinoma, tai būtų galima pa- 
tvirtinti remiantis apibrėžimu-dekretu, o tai neįdomu. Bet jeigu 
procedūrizmas yra mėginimas apibrėžti moderniojo liberalizmo es- 
mę, jis privalo surasti vietą šioms alternatyvoms. Iki šiol diskusija 
kentėjo nuo tam tikro jos ribotumo. Ji privalo ieškoti sąsajų su 
tikruoju liberalios demokratijos pasauliu, rasti atgarsį tarp visų 


* Žr. Taylor. „Alternative Futures“. 

mano bičiulių užsienyje, nes didžiąją šio demokratijos pasaulio 
dalį sudaro ne Jungtinės Valstijos. 

Bet šios perspektyvos gali būti visiškai atvertos tik su sąlyga, 
kad deramai nušviesime ontologines problemas ir paversime „li- 
beralų“ ir „komunitarų“ ginčą sudėtingu, daugiaplaniu klausimu, 
koks jis iš tikrųjų ir yra. 

Versta iš: Charles Taylor. Cross-Purposes: The 
Liberal—Communitarian Debate // Philosophical Ar- 


guments. — Harvard: Harvard University Press, 
1995. — P. 159—182 

